
PREFAŢĂ LA EDIȚIA A DOUA 


Ediţia de Jaţă, apărută la interval de ur an, se deosebește de 
cea precedentă printr'o serie de adaose şi de precizări, determinate 
de studiile apărute între timp sau de cercetările întreprinse. 

Mulţumesc din nou cititorilor mei pentru prețuirea arătată și cu 
prilejul acestui volum. 

București, Mai 1943. 


CONSTANTIN C. GIURESCU 

PREFAŢĂ 


Volumul de jaţă, ca şi cel precedent, se împarte în două părţi : 
cea dintâi cuprinde istoria politică între 1601—1821, cea de a doua 
va privi instituţiile şi cultura în acelaşi interval de timp. 

Transilvaniei i-am consacrat trei capitole întinse, în afară de 
locul ce-l ocupă în expunerea privind ţinuturile de dincoace de Car- 
paţi. Românii din Peninsula Balcanică au un capitol propriu. 

Din ilustrațiile acestui volum, un număr însemnat mi-au fost 
puse la dispoziție, în mod grațios, de următoarele instituţii şi per- 
soane : Ministerul Propagandei (Direcţia Propagandei : fig. 3, 6, 
10, 25, 27, 29, 32, 87, 44, 48, 49, 54, 57, 60, 67, 71, 78, 83, 92, 
98, 110, 115—117, 122, 124, 136; Oficiul Naţional de Turism: 
fig. 52, 53, 55, 56, 58, 61, 84—88),; Comisia Monumentelor Isto- 
rice (fig. 1, 2, 7—9, 11—18, 23—24, 26, 28, 31, 38—43, 45, 46, 
59, 62—66, 68, 70, 72, 76, 80, 81, 90, 91, 94, 101, 108, 118, 128— 
134); Muzeul Militar (fig. 5, 19, 20, 22, 23, 47, 69, 77, 82, 9%, 
100, 102—105, 112—114); Muzeul Municipiului Bucureşti (fig. 
4) ; Profesor Victor Papacostea (fig. 138, 142, 143), Profesor 
Constantin Moisil (fig. 21, 34—36, 74, 75, 93, 95—97, 106, 107, 
109, 111, 119—121, 123, 125—127, ultimele patru provenind din 
lucrarea A. Resch, Siebenbiirgische Miinzen und Medaillen von 1538 
bis zur Gegenwart, Sibiu, 1901); Consilier de ambasadă Marcel 
Romanescu (fig. 137, 139, 140); Consilier de ambasadă Octa- 
vian Beu (fig. 135) şi G. Nicolaiasa (fig. 50, 57, 73, 89). Rog 
pe conducătorii instituţiilor amintite, pe colaboratorii acestora — şi 
îmi fac o plăcută datorie să amintesc numele d-lor Al. Bădăuţă, 
Adrian Corbu, Colonel 1. Gr. Popescu, Profesor Victor Brătulescu, 

VIlI 


Dinu Rosetti și Frasin Munteanu- Râmnic — precum şi toate per- 
soanele de mai sus să primească încă odată viile mele mulţumiri. 
Un număr de șapte hărţi în afară de tezt și una în tezi îngădue 


localizarea evenimentelor povestite. 
Datele sunt după stilul nou, excepţiile fiind menţionate. Indicele 


de nume şi lucruri va încheia partea a doua a acestui volum. 


Bucureşii, 30 Martie 1942. 
CONSTANTIN C. GIURESCU 


www.dacoromanica.ro 


„ab 
A 


“pd 


RADU ȘERBAN 


« Șerban era om mintos, viteaz, bun, 
blând şi plin de omenie; săraci și străini 
toți aflau loc în inima lui: țara o câr- 
muia bine». 

(Mitropolitul Matei al Mirelor). 


Luptele pentru tron. Simion Movilă. După moartea lui Mihai, 
boierii săi şi oastea, câtă mai rămăsese, trecură în Ţara Româ- 
nească, pe la Câineni, și aşezară tabăra la satul Cârstienești, din 
sus de mănăstirea Argeșului (vezi şi harta Nr. 1). Acolo veniră 
şi Buzeştii şi ceilalți boieri şi cu toţi aleseră domn pe Șerban, 
fost mare paharnic şi stăpân al unei averi considerabile. Acesta își 
luă numele de Radu; într'un hrisov din 29 Iunie 1604, își spune 
«nepot al răposatului Io Basarab Voevod bătrânul» adică, — 
pare-se —al lui Neagoe; într'o inscripţie contemporană, dela 
mănăstirea Dealului, din 27 Ianuarie 1608, se precizează chiar: 
«nepot de fiu al lui Băsărab voevod». Cert este că se trăgea, 
prin maică-sa Maria fiica Ancăi dela Coiani, din Șerban, marele 
ban, ginerele lui Pârvu Craiovescu. 

Domnia Ţării Românești era urmărită însă, în același timp, 
și de Simion Movilă; acesta, ajutat de Poloni, ocupase mai înainte 
tronul timp de vreo opt luni (20 Octomvrie 1600: lupta dela Te- 
leajen — 3 Iulie 1601), după care trebuise să fugă în Moldova, 
gonit şi învins de fraţii Buzești (vezi și vol. II, ed. 4, p. 297). Un 
alt pretendent, ajutat de Turcii dela Dunăre era şi tânărul Radu 
Mihnea, îiul lui Mihnea Turcitul. Deocamdată biruise Simior, 
Movilă; arinata lui, de Moldoveni, Leși și Tătari, bate pe Mun- 
teni, sub Râmnicul Sărat şi pe malul drept al Buzăului (15 Au- 
gust). Radu Şerban, ales tocmai atunci domn, nu izbutește să-l 
oprească şi e silit să treacă peste munţi, în Ardeal (Octomvrie 

1601). In tabăra de lângă Dej, la 6 Noemvrie, domnul pribeag 
depune jurământul de credință către împăratul Rudolf și-i cere, 
prin Stroe Buzescu, trimis la Praha, bani de oaste și un castel 
ca loc de retragere, în cazul când n'ar putea reocupa tronul. În 
Martie 1602 — până atunci locui în orașul Sătmar — Radu vru 
să treacă în Țara Românească, având ajutor din partea Impe- 
rialilor ; această încercare de a-şi recăpăta tronul nu reuşi însă, 
oastea fiind respinsă chiar la hotar. Nici celălalt pretendent, 
Radu Mihnea, nu avu mai mult noroc. Armata acestuia, alcă- 
tuită din Turci dunăreni, Ardeleni şi Munteni, fu bătută de co- 
mandanţii lui Simion Movilă la Creţești, în Oltenia, în ziua de 
15 Martie; mulţi dintre ostași se înnecară în Jii. O nouă solie a 
lui Radu Şerban la împăratul Rudolf, în Aprilie 1602, avu drept 
urmare organizarea unei noi expediţii în Țara Românească. La 
sfârşitul lui Iulie, o armată a lui trecea Carpaţii prin pasul Bu- 
zăului, în timp ce Buzeştii coborau pe la Câineni. Simion Mo- 
vilă nu putu rezista acestor forţe şi se retrase spre Moldova. La 
13 August se ştia în Ardeal că ţara e în mâna lui Radu Șerban: 
urmărind pe adversar, acesta trece peste Milcov şi dă foc târ- 
gului Tecuciu şi câtorva sate din jur. 

Lupta pentru tron nu se încheie însă aici. Simion nu voia să 
renunţe; el cere de aceea ajutor dela Tătari şi obţine un corp 
de vreo 40.000 de călăreţi, conduși chiar de Han. Radu avea și 
el ceva ajutoare trimise de Basta, un corp de cavalerie valonă 
şi vreo 1000 de infanteriști. Lupta a avut loc în ziua de 13/23 
Septemvrie 1602, la Ogretin, în judeţul Săcuieni şi a continuat 
a doua zi la Teiușani, în acelaşi judeţ. La Ogretin, armata lui 
Radu Șerban își făcuse şanţuri de adăpost; ieșind la un moment 
dat, din ele, era să fie bătută de Tătari. La Teiuşani, șanțurile 
nu mai fură părăsite şi izbânda rămase de partea lui Radu. A 
contribuit la aceasta şi vitejia boierilor Buzești, în special a lui 
Stroe Buzescu; acesta provocă la luptă pe cumnatul Hanului 
şi în duelul care avu loc, Tătarul fu ucis; viteazul boier primi 
însă şi el o lovitură la cap, din care, peste trei săptămâni, muri. Pe 
lespedea care-i acoperă mormântul, la schitul Stănești din Vâlcea, 
(vezi fig. 1) e înfăţişată scena luptei cu Tătarul. Inscripţia în 
româneşte, alcătuită chiar de soţia răposatului, arată războaiele la 
care a participat Stroe, sub Mihai Viteazul și sub Radu Șerban 

și insistă asupra celui din urmă, dela Teiuşani. Acolo, «jupânul 
Stroe atâta nevoe pre creștini văzând, stătu împotriva Tătarilor 
de să lovi cu cumnatul Hanului şi-l junghe pre Tătar. Și dintr'acel 
război să răni la obraz şi peste <trei> săptămâni să tâmplă morte, 
în luna lu Octovrie 2 zile vă leato 7110. Şi nu fu pre voe câinilor 





Fig. 1. — Schitul Stăneşti, din judeţul Vâlcea, rezidit în 1536 de Giura logofătul şi intrat în stăpâ= 
nirca Buzrștilor, prin căsătoria fiicei lui Giura cu Radul Buzea armașul, feciorul lui Vlad banul. 


de Tătari. Dumnezeu-l erte. Scrişi (în loc de: scrisei) eu jupâ- 
neasa Sima a stolnicului lu Stroe: Deaca voi muri, să mă 'n- 
grupaţi lângă dumniia lui aicea ». (vezi figura 2) 

În urma celor două bătălii, Tătarii se retraseră; hanul, furios 
de înfrângere şi dă uciderea cumnatului său, porunci ca Simion 
să fie pus în fiare «pre supt pântecele calului ». De unul din con- 
curenţii la domnie Radu Şerban scăpase. Rămânea celălalt, fiul 
lui Mihnea Turcitul. Din cauza acestuia avură loc mai multe 
ciocniri cu Turcii dela Dunăre. La 10 Octomvrie 1602 se știa la 
Făgăraș că ei au fost bătuţi de către Radu. La începutul lui Fe- 

4. 

vruarie 1603, oastea munteană trecea Dunărea pe ghiaţă și ataca 





Fig. 2. — Lespedea de pe mormântul lui Stroe Buzescu. In par- 
tea inferioară e înlăţișată lupta cu Tătarul şi anume momentul 
când Stroe îl ucide, înfigând sabia în el. 

Silistra. Turcii sunt 
înfrânți ; comandan- 
tul Ahmed Pașa, gi- 
nerele Hanului, îu- 
ge, dar cetatea nu 
putu fi luată. Do- 
brogea avu de sufe- 
rit, Hârşova fu arsă; 
la satul Dăeni, lo- 
cuit de Români, un 
detaşament mun- 
tean fu atacat însă 
de săteni şi distrus. 
În urma acestor lup- 
te, care se încheiară 
în primăvara anului 
1603, Radu Mihnea 
trebui să renunţe 
pentru câţiva ani 
la visurile sale de 
domnie. 

Relaţiile cu Ar- 
dealul. Războiul cu 
Moise Sz6kely. Dar 
abia se liniştiseră 
lucrurile în această 
parte, când atenţia 
lui Radu Șerban îu 
atrasă de evenimen- 
tele din Ardeal. A- 
colo, Sigismund Bâ- 
thory, care, după 
moartea lui Mihai, 
izbutise a se întoar- 
ce din nou și a relua 
tronul, abdică, pen- 
tru a treia vară, în 

Iunie 1602. Ungurii din Ardeal nu mai voiau însă dominaţia impe- 
rială care se arătase aspră și de o fiscalitate apăsătoare. Ei se strâng 
deci în jurul lui Moise Secuiul (Sz6kely) unul din trădătorii lui Mihai 
Viteazul, şi, cu ajutorul Turcilor, pornesc din Banat să ocupe cetă- 
ţile unde erau garnizoanele împăratului Rudolf. Caransebeșul și Lu- 
gojul se predau — ultimul la 41 Aprilie; Alba Iulia cade, după un 
asediu, la 9 Mai; la 8 Iunie se supunea și Clujul. Basta, cu trupe 
insuficiente, se retrage în cetatea Gherlei şi trimite o scrisoare 
lui Radu Șerban, cerând ajutor. Acesta expedie mai întâi un 
detașament redus, apoi unul mai însemnat, de 3000 de oameni, 
în frunte cu Gheorghe Raț și cu căpitanii de lefegii; în cele din 
urmă, trecu el însuși, cu grosul oştii (8000 de oameni), pe la 
Rucăr. «Şi când fu la purcesul lui din Târgoviște — povestește 
cronica — strânse preoţii bisericii de făcură bdenii (adică ru- 
găciuni) și slușbe dumnezeești şi-l blagosloviră toţi, rugând pe 
Dumnezeu să-l poarte într'această cale cu sănătate și cu biruință 
asupra vrăjmașilor. Şi când fu a treia zi, trecu munţii. Ear deacă 
înțţelease Sekil Mosi, el începu a se lăuda, zicând: «Ea să ve- 
deţi acum acel Român gros ce va să paţă, numai să-mi întinz 
aripa ceastă dreaptă, numai de cât îl voi birui ». Lucrurile ieșiră 
însă altfel decât crezuse fălosul Moise. După o primă biruință 
a lui Raț, la Cârstian, se ajunse la lupta decisivă, în marginea 
Brașovului, lângă « moara » — adică fabrica — de hârtie, în ziua 
de 17 Iulie 1603. Ostaşii lui Radu atacară tabăra Ungurilor, 
sfărâmară carele legate unele de altele care o apărau şi pătrun- 
seră înăuntru. A fost un măcel grozav: peste 4000 de dușmani 
căzură, 32 de steaguri fură luate, Moise Secuiul, pe când fugea, 
fu lovit de un glonţ și Gheorghe Raț îi tăie capul. Turcii şi Tă- 
tarii care ajutaseră pe cel învins, văzând dezastrul, se retraseră 
oprindu-se tocmai la Timişoara. 

Radu nu îndrăzni să ocupe Ardealul așa cum făcuse Mihai, 
după Şălimbăr; era mulțumit să i se dea numai scaunele săcuiești. 
Dar trimisul împăratului nu-i aduse decât confirmarea în domnia 
Ţării Românești și un steag. Oștile muntene trecură deci îndărăt 
munţii ; aci, ele avură mai multe ciocniri cu Tătarii care năvăli- 
seră din nou prin șapte locuri. arzând și Craiova. Pentru a curma 
odată aceste prădăciuni care amenințau să pustiască țara — ele 
s'au repetat și în 1604 — Radu trebui să facă o înțelegere cu Hanul, 

plătindu-i o sumă de 15.000 galbeni anual. Nu avea încotro: 
țara era sleită, locuitorii fugiţi, iar Imperialii departe și greoi în 
mișcări. Din aceleaşi motive, făcu Radu pace şi cu Turcii. La 23 
Noemvrie 1604. judele Sibiului anunţa această veste Bistriţenilor 
și adăoga că domnul așteaptă caftanul trimis de Sultan. lar în- 
tun act din 28 lanuarie (7 Fevruarie stil nou!) 1606, Radul 
Şerban, dăruind lui Costea Chehaia satul Glupavii, cu tot hotarul 
şi cu toţi vecinii, spune că face aceasta «pentru dreapta și cre- 
dincioasa slujbă, cu care au slujit Domniei Mele și ţării Domaiei 
mele pe lângă cinstitul Impărat la Țarigrad de a închinat ţara 
cinstitului Împărat și au făcut pace ţării întregi şi tuturor săr- 
manilor domnii mele ». 

Relaţiile cu Ştefan Boeskay. Războiul cu Gabriel Bâthory. În 
Ardeal, după moartea lui Moise Szekely, urmară frământări până 
când izbuti să ia puterea nemeșul Ștefan Bocskay, născut la Cluj, 
în 1557, și unchiu, după mamă, lui Sigismund Bâthory. EI fu pro- 
clamat în 1604 principe al Transilvaniei de către refugiații de pe 
teritoriul turcesc; marele vizir îl recunoscu la 19 Noemvrie al 
aceluiași an, Secuii, prin dieta din Miercurea Mureșului, la 21 
Fevruarie 1605, iar dieta ţării la 8 Mai, la Târgul Mureșulni. 

Radu Şerban a avut, la început, relaţii încordate cu Bocskay, 
deoarece acesta, pe deoparte sprijinea pe Movileşti, pe de altă 
parte era împotriva Imperialilor. Mai pe urmă însă, raporturile 
se îndulcesc și se ajunge chiar la încheierea unui tratat de ami- 
ciție și alianţă, la 5 August 1605. Lui Radu i se asigură — prin 
acest tratat — și un adăpost în Ardeal în caz de primejdie. Un şi 
mai mare succes pentru Bocskay este recunoașterea împăratului 
Rudolf care renunţă în favoarea sa la stăpânirea Ardealului, ba 
îi dă şi comitatele Tokay, Bereg și Ugocea (Iulie 1606). Indată 
după aceasta urmează tratatul de pace între Imperiali și Turci, 
încheiat la Zsitvatorok, la 11 Noemvrie 1606, tot prin intermediul 
dibaciului principe al Transilvaniei. Se părea deci că va urma o 
eră de liniște pentru regiunile noastre, care avuseseră atâta de 
suferit în ultimii ani. Previziunea nu se îndeplini însă, deoarece 
Bocskay muri—se zice otrăvit—la 29 Decemvrie 1606, şi compe- 
tiţiunile pentru tron reîncepură. Dieta convocată la Cluj alese 
la 11 Fevruarie 1607 ca principe al Transilvaniei pe bătrânul 
Sigismund Răkoczy. Candidaţi mai erau şi Valentin Homonnay, 

ginerele lui Râkoczy, şi Gabriel Bdthory, nepotul lui Ştefan Bât- 
hory, fostul rege al Poloniei (vezi şi vol. II, p. 334). Dar domnia 
lui Râkoczy dură puţin, numai până la 5 Martie 1608, când el se 
retrase, din cauza unei revolte a Faiducilor, un corp de vaste 
ungar cu o organizare specială. De această revoltă se folosește 
Gabriel Băthory care e proclamat principe, la 7 Martie 1608. In 
vârstă de numai 19 ani, Gabriel impresiona prin frumuseţea, 
puterea şi dărnicia sa, era însă afemeiat și ambițios fără măsură. 
Primit cu simpatie şi de ţară şi de stăpânitorii vecini, el sfâr- 
şeşte totuşi, din cauza firii sale, prin a-și face pretutindeni dușmani 
şi pierde, în scurt timp, şi domnia şi viaţa. 

Radu Șerban are la început. relaţii bune cu noul principe: 
tratatul încheiat cu Bocskay este reînoit, la 31 Mai 1608; în Noem- 
vrie acelaşi an, Gabriel Bâthory încheie un tratat de alianţă şi 
cu domnul Moldovei, Constantin Movilă. Curând după aceasta 
însă, raporturile cu vecinii se strică. Imperialii sunt nemulţumiţi 
şi se hotărăsc să-l înlocuiască. În realizarea acestui plan, Radu 
Şerban, care păstrase bune legături cu Rudolf, putea să aibă 
rolul principal, aşa cum se întâmplase şi mai înainte, în cazul 
lui Moise Secuiul. De fapt, Radu nu făcu nici un act de ostilitate 
împotriva vecinului său din Ardeal. Dându-și seamă însă că 
lucrul era posibil, împins apoi şi de trufia sa, care l făcea să se 
viseze stăpân al tuturor ţărilor înconjurătoare, Gabriel Bâthory 
hotări să atace el pe Radu, pe neașteptate. Intr'adevăr, în mijlocul 
iernii, la 29 Decemvrie 1610, oastea sa porni din Ţara Bârsei, 
prin Bran, asupra Munteniei. Trei mii de oameni desfundară, cu 
lopeţile, drumul, de zăpadă, și armata trecu peste munţi. Radu 
nepregătit, trebui să se retragă în grabă spre Moldova. Mama sa 
şi o parte din bogății căzură în mâinile năvălitorilor; el însuși, 
dacă n'ar fi fost vestit, în ascuns, în ultima clipă, de un trimis 
al judelui sas din Braşov, Mihail Weiss, ar fi avut aceeași soartă. 
Soldaţii lui Gabriel Bâthory făcură mari jafuri şi neorândueli; 
bisericile fură profanate, casele arse, populaţia schingiuită și ne- 
cinstită ; a fost o groază și un prăpăd, deoarece oamenii fuseseră 
surprinşi în sate de sărbători; nu putuseră fugi, după obiceiu, 
în codrii, mai ales că era iarnă grea. 

Mitropolitul Matei al Mirelor, aflător în acea vreme în mă- 
năstirea Bistriţa, descrie astfel cele întâmplate: «...Câte tică- 

loșii și vărsări de sânge și profanări de biserici și jafuri de mă- 
năstiri [s'au făcut], nu se pot spune cu deamănuntul, multe fiind 
şi mai presus de orice măsură ; căci, fiind peamul acesta neomenos, 
cu neomenie și mare cruzime se purta cu cei ce-i avea în mână; 
prădau, ardeau, chinuiau, puneau cărbuni pe pântecele oamenilor, 
scoteau ochii, tăiau mânile, jupuiau pieile de pe genunchi... 
Şi mai ales se aprindea mânia lor împotriva monahilor şi preoţilor 
pe care, cu multe chinuri şi încercări, îi ucideau. lar desfrânări 
şi lucruri rușinoase se făceau multe. ..Și năvălind ca hoţii în mă- 
năstirea noastră, furând toate giuvaerurile câte le căpătase și 
sfărămând mormintele domnilor și stricând lespezile bisericii, 
crezând să afle bogăţie de aur, puindu-și numele de furi de lucruri 
sfinte și scormonitori de morminte, s'au întors... Au sfărâ- 
mat și mitropolia dela Argeș, cea foarte scumpă, și toate 
sfintele mănăstiri şi mănăstirile de călugăriţe și bisericile le-au 
distrus ». 

Gabriel Bâthory intră în Târgoviște la 26 lanuarie 1611 și 
își luă titlul de «Principe, din mila lui Dumnezeu, al Transil- 
vaniei şi Valahiei Transalpine ». Trimise apoi la Stambul un sol 
cerând domnia Munteniei pentru sine și explicând expediţia sa 
prin aceia că Radu ar fi voit să-l răstoarne, de comun acord cu 
unii pribegi din Polonia. De aceea, el i-a luat înainte. Turcii nu 
încuviinţară însă cererea și numiră ca domn al Țării Românești 
pe Radu Mihnea, pretendentul din 1601—2. Bâthory trebui să 
se retragă ; la 16 Martie el era înapoi la Brașov, la 22, noul domn 
intra în Târgoviște. 

Intre timp, Radu Şerban, încheiase, în Moldova, la Roman, 
împreună cu Constantin Movilă, un tratat cu Imperialii (20 Fe- 
vruarie 1611). O nouă oaste trebuia să restabilească în tron pe 
domnul fugar şi să pedepsească pe Bâthory. La începutul lui 
Mai, această oaste, cuprinzând şi Moldoveni, Cazaci şi Poloni, 
intră în Ţara Românească și sili pe Radu Mihnea să se retragă, 
fără luptă, la Giurgiu. Târgoviştea primi cu bucurie pe fostul 
domn; îndată după aceea, armata porni împotriva lui Bâthory. 
Carpaţii fură trecuţi nu prin trecătorile obișnuite, ci pe poteci, 
între Bran și Timiș; la 7 lulie, oastea era lângă Braşov. Gabriel 
Bâthory, care nu se așteptase la o sosire atât de rapidă, avea 
forțe mai numeroase decât acelea ale lui Radu Şerban. Lupta s'a 

dat pe câmpia dintre oraş și satul Sâmpietru, în același loc unde 
avusese loc şi lupta cu Szekely. La început se părea că biruinţa 
va fi a lui Bâthory: atacul călăreţilor lui silise trupele noastre 
să se retragă până în șanțurile cetăţii. Când însă se produse izbi- 
tura călărimii grele polone, care așteptase, nevăzută, în dosul 
morii de hârtie, şi când Radu dădu un contra atac, trupele lui 
Bâthory, în primul rând Săcuii, se debandară și zvârliră armele. 
Mii de morţi rămaseră pe câmpul de luptă. A doua zi, domnul, 
însoţit de Sașii din Brașov, vizitând locul bătăliei şi văzând mul- 
ţimea celor căzuţi, spuse: « Dumnezeu din cer a dat aceasta; 
eu sunt prea slab pentru a o săvârși ». Porunci apoi să se strângă 
trupurile şi deasupra lor ridică o movilă, așezând și o cruce fru- 
moasă de lemn, cu inscripţie în limba română, arătând faptele. 
Gabriel Bâthory scăpă cu fuga în Sibiu; din goană, își pierdu 
— așa cum arată cronica Ţării Româneşti — «cușma din cap» 
cea împodobită cu pene de vultur; platoșa şi-o împodobise cu o 
piele de tigru. 

Dacă Radu Şerban, după această biruinţă, ar fi procedat 
repede, ca odinioară Mihai Viteazul, Ardealul ar fi fost al lui. 
El nu îndrăzni însă să atace imediat Sibiul; n'avea, de altfel, nici 
artileria de asediu necesară. Imperialii, greoi de ca obiceiu, lăsară 
să treacă timpul; armata lor, comandată de Forgâch, făcu gre- 
şeala să se ocupe de alte cetăţi, în loc să termine cu Sibiul. Era 
totdeodată și teama, din partea lor, ca nu cumva Radu Şerban 
să ocupe ţara şi s'o păstreze pentru el, cum se întâmplase cu Mihai. 
Intre timp, Bâthory, ajutat de un fost căpitan al lui, Nagy, care 
trădă pe Imperiali, își refăcu o oaste; nobilimea ne voi să ajute 
pe Forgâch iar Turcii, după ce așezară din nou pe Radu Mihnea. 
în scaun, pătrunseră, prin pasul Buzăului, la 15 Septemvrie, în 
Ardeal. In asemenea împrejurări. Radu Şerban şi Imperialii 
trebuiră să se retragă. Trecând îndărăt Carpaţii pela Rucăr, ei 
luară drumul Moldovei, hărţuiți necontenit de Tătari, care izbu- 
tiră, într'o luptă la Bacău, să sfarăme cavaleria polonă. Cu greu 
se atinse Suceava ; de aci, Radu îşi luă familia şi ce-i mai rămăsese 
din vistierie şi trecu în Polonia, iar după aceea în Austria, la Viena 
(Decemvrie 1611). Forgăch se retrase prin Câmpulung, Cârlibaba, 
Maramureş în Ungaria superioară; abia un sfert din oastea ini- 
țială ajunse acasă. 

Pribegia şi moartea sa. Radu Șerban și-a sfârşit viaţa între 
străini, la Viena. El a intervenit, e drept, în mai multe rânduri, 
pe lângă împărat, în 1612, 1614, 1616, ca să fie ajutat să-şi reia 
tronul, dar fără să izbutească a determina o expediţie. O în- 
cercare pe care o face, cu mijloace proprii, în vara anului 1646, 
se isprăveşte printr'o înfrângere, oastea sa îiind bătută rău de 
Skender Paşa, la hotarul de miazănoapte al Moldovei (pe acolo 
voia să coboare spre Țara Românească, deoarece prin Ardeal 
era cu neputinţă, Principele Gabriel Bethlen interzicând trecerea). 

În 1614 și 1617, găsim pe Radu locuind în oraşul Tirnavia, 
în 1619 în orașul Modor, amândouă sub stăpânirea împăratului. 
În 1620 e din nou la Viena. Avea greutăţi bănești, pensia de 200 
de florini lunar pe care i-o servea cămara imperială, achitându-i-se 
neregulat şi, de obicei, cu întârziere. 

A murit la Viena, se pare în ziua de 13 Martie 1620. O scri- 
soare din acest oraş, cu data 14 Martie anunţă decesul. A fost 
îngropat în ziua de 16, în biserica Sf. Ștefan, rezervată marilor 
personalităţi, ceea ce arată prestigiul de care se bucura la Curte 
domnul pribeag. Ni s'a păstrat testamentul său, scris în romă- 
nește, la 28 Fevruarie 1620, în prezenţa Mitropolitului Dionisie 
Ralli Paleologul și a mai multor martori. 

Ctitoriile și familia lui Radu Şerban. Pe când era boier, la leat 
7097 — deci 1588 sau 1589 —a refăcut Radu Șerban mănăstirea 
“Comana, ctitoria lui Vlad Țepeș (vezi şi vol. II, ed. IV, p. 50). Aci au 
fost reinhumate, la finele lui Noemvrie sau în Decemvrie 1640, 
rămăşiţele sale pământești, aduse dela Viena ; mai târziu, în 1667, 
Noemvrie 13, ele au fost așezate în aceeaşi groapă cu ale lui Dră- 
ghici Cantacuzino, nepotul său de fiică, şi cu ale lui Constantin, 
fiul lui Drăghici. O altă ctitorie a lui Radu Șerban a fost biserica 
din Coeni (Vlașca), refăcută în 1671 de fiică-sa Ilinca şi de fe- 
ciorii ei. La Muntele Athos, el dărui mănăstirii Xenofon, prin 
hrisovul din 3 August 1607, nouă mii de aspri și moșiile Raţca şi 
Siliştea (vezi şi harta Nr. 6). 

Radu a fost căsătorit cu Elena, fiica lui Udrişte vistierul 
din Mărgineni, şi a avut cu ea trei copii, două fete și un băiat. 
Fata cea mai mare, Anca, s'a măritat la 10 Iulie 1618 cu Nicolae 
Pătraşcu, fiul lui Mihai Viteazul; Împăratul îi dă ca dar de nuntă 
un pahar de argint în valoare de 200 de florini. Fata cealaltă, 

Ilinca, născută la Suceava, când maică-sa a trebuit să fugă în 
fața oștilor lui Gabriel Bâthory, s'a căsătorit cu Constantin Can- 
tacuzino postelnicul; unul din copiii ei, Șerban, va ajunge domn 
al Ţării Româneşti, în 1678. Băiatul lui Radu Şerban e numit, 
întrun hrisov din 1615, dela Radu Mihnea, Jo Basarab voevod; 
a fost căsătorit cu Arghira şi a avut un fiu Alexandru. A murit 
de tânăr şi a fost îngropat la mitropolia din Târgovişte; pentru 
odihna sufletului lui, bunică-sa, doamna Maria, dă mitropoliei 
satul Şerbănești. 

In afară de copiii legitimi, Radu a mai avut, cu o văduvă, 
« Elina, fata popei Costandin din oraş din București », stabilită 
în satul Tântava, şi doi nelegitimi, pe Constantin, care va ajunge, 
în 1654, după Matei Basarab, domn, și pe Alezandra. Poate tot 
fiu nelegitim al lui Radu să fie și acel « Neagul voevod snă (adică 
fiul !) răposatul Basarab voevod » care se afla la Țarigrad în Aprilie 
1633, urmărind tronul Moldovei. 

Radu Șerban e una din figurile însemnate ale istoriei noastre. 
Fără să poată ajunge la înălțimea marelui său predecesor, el are 
totuşi unele însușiri care amintesc pe acesta. Contemporanii l-au 
prețuit. Mihail Weiss, judele Braşovului, îl arată ca fiind « foarte 
priceput în meșteșugul războiului > iar mitropolitul Matei al Mi- 
relor, care se bucurase de protecţia și dărnicia domnului, îi face 
portretul următor: «Şerban era om mintos, viteaz, bun, blând 
și plin de omenie; săraci și străini, toţi aflau loc în inima lui; 
țara o guverna bine ». 

e Stătut-au la mare amestecătură şi 
zarvă scaunul țării după moartea lui 
Simeon Vodă; că erau feciorii Eremiei 
Vodă trei... eară a lui Simeon erau 
feciori cinci... Deci se imperechiară 
boierii și cu dânșii, și țara în două 
părți: o parte ţinea cu casa Jeremiei 
Vodă, eară altă parte cu casa lui Simeon 
Vodă ». 

(Letopiseţul lui Miron Costin). 


Simion Movilă. Lui Ieremia Movilă îi urmă pe tron fratele 
său Simion (10 Iulie 1606). Potrivit «uricelor » adică privilegiilor 
pe care leremia le obținuse dela Poartă, ar fi trebuit să-i urmeze 
feciorii săi , aceştia erau însă nevârstnici: cel mai mare, Constantin, 
avea, după mărturia unui contemporan, 8 sau 9 ani. Turcii dădură 
deci domnia lui Simion care,pe lângă daruri bogate, le trimise, 
îndată după învestitură, și tributul: 32.000 de scuzi, opt cai de 
trăsură şi diferite blănuri între care şi de zibelină. 

Sub raportul politicii externe, nu-i de mirare deci că Simion 
se arată deplin supus sultanului; cu Polonii în schimb, relaţiile 
erau reci, deoarece aceștia susțineau pe fiii lui Ieremia. De altiel, 
domnia sa fu scurtă: un an şi ceva peste două luni. La 24 Sep- 
temvrie 1607, domnul murea, după unii otrăvit și anume chiar 
de cumnată-sa, doamna Elisaveta a lui Ieremia Vodă. Un ra- 
port venețian din Constantinopol afirmă că vinovaţi de această 
crimă ar fi boierii ţării cari nu iubeau pe domn «din pricina 
cruzimii sale >. Se poate însă ca să fi fost și o moarte naturală, 
deoarece Simion, în momentul suirii pe tron, era, cum spune 
cronica, «om mare de zile, sosit la bătrâneţe ». Mormântul său se 
află la mânăstirea Suceviţa ; o foarte frumoasă lespede, de marmură 

sculptată, a fost «şezată deasupra de fiul său Gavril, în 1620, 

Fig. 3. — Acoperământul de mormânt al lui Simion Movilă, la 
mănăstirea Suctviţa. Inscripţia e în limba slavă. 

Martie 15 25 (ve- 
zi şi fig. 3). 

Simion s'a că- 
sătorit cu o ca- 
tolică, Margareta 
sau Marghita ca- 
re, după măritiș, 
şi-a schimbat nu- 
mele în Melania ; 
aşa i se spune în 
inscripţiile de pe 
mormântul unu- 
ia din fii și mor- 
mântul soţului 
ei. Au avut şapte 
copii, şase băeţi: 
Pavel, mort la 24 
Mai (stil vechiu) 
1607, Mihail, Ga- 
vril, Petru, Moi- 
se, Ioan şi o tată: 
Teodosia, moartă 
în 1596. Mihail şi 
Moise au domnit 
în Moldova, Ga- 
vriil în Ţara Ro- 
mânească, iar Pe- 
tru a ajuns mi- 
tropolit al Chie- 
vului, una din fi- 
gurile cele mai de 
seamă ale orto- 
doxiei. 

Mihail Movilă 
şi Constantin Mo- 
vilă. Urmează, 
în istoria Mol- 

dovei, după moartea lui Simion, o epocă de lupte pentru domnie, 
de «mare amestecătură și zarvă » cum spune Miron Costin, epocă 
ce amintește întru câtva aceea a urmaşilor lui Alexandru cel Bun. 
In urma lui leremia Movilă, rămăseseră trei feciori, toţi minori; 
în urma lui Simion, cinci, de asemenea minori; cele două văduve, 
Elisaveta şi Marghita, femei aprige şi ambiţioase amândouă, 
voiau să asigure tronul fiecare copiilor ei. Se formară deci două 
partide, o seamă dintre boieri, ţinând cu feciorii lui Ieremia, altă 
seamă cu aceia ai lui Simion. Elisaveta avea sprijin şi dela Poloni, 
deoarece măritase pe una din fetele ei cu nobilul Ştefan Potocki, 
iar pe alta cu nobilul Wiszniewiecki. 

După moartea lui Simion luă tronul Mihail sau Mihăilaș, 
fiul său cel mai mare. Foarte curând însă, la sfârșitul lui Sep- 
temvrie sau începutul lui Octomvrie, Constantin, îiul cel mai 
mare al lui leremia, se întoarse şi goni pe Mihăilaș. Dar tot în 
Octomvrie, acesta (de fapt, mama sa și boierii care-i sprijineau) 
reveni şi sili pe văru-său să plece «cu îuga » din lași, o sumă de 
care boiereşti fură ajunse și «jăcuite » la satul Mălăești, în timpul 
retragerii precipitate (vezi și harta Nr. 2). La 16 Noemvrie 1607, 
Mihăilaş făcea o danie mănăstirii Galata. O lună după aceea, 
Constantin, ajutat de cumnaţii săi poloni și de un detașament 
de Cazaci, se reîntorcea şi bătea pe Mihăilaș la Ștefănești (16 sau 
19 Decemvrie), silindu-l să se refugieze în "Țara Românească, la 
Radu Şerban. Aci, el muri după puţin timp, (27 Decemvrie stil 
vechiu 1607) şi îu îngropat la mănăstirea Dealului, unde se vede 
şi astăzi piatra lui de mormânt, avea numai 16 ani și jumătate. 

Constantin Movilă a domnit dela 16 (sau 19) Decemvrie 1607 
până la 20 Noemvrie 1611, sub tutela mamei sale, Elisaveta. 

Fapte deosebite nu sunt de relevat sub raportul intern. Miron 
Costin, în letopiseţul său, referindu-se la această domnie, spune 
că «după socoteala tinereţilor», Constantin Vodă «n'au păzit 
datoria sa deplin către împărăție. Ce... dintâiași dată birul 
anului dintâi nu l-au plinit; şi așa, scârbindu-se împărăţia, au 
mazilit pe Constantin Vodă și au dat domnia lui Ştefan Vodă 
Tomșa ». Explicaţia mazilirii e însă mai complexă decât o pre- 
zintă cronicarul. A contribuit la aceasta şi sprijinul pe care Con- 
stantin l-a dat lui Radu Şerban, după năvălirea lui Gabriel Bă- 
thory în "Ţara Românească. Cu acest prilej, el încheie chiar şi un. 

tratat de alianţă cu Imperialii (vezi mai sus, p. 8), fapt care 
de sigur a ajuns la cunoştinţa Porții. Pe de altă parte, legăturile 
strânse cu Polonii, tocmai într'o vreme când relaţiile dintre ace- 
ştia și Turci merg înăsprindu-se, n'au fost nici ele de natură să-i 
consolideze tronul. Așa se face că Sultanul hotărăște înlocuirea 
şi numeşte ca domn al Moldovei pe Ştefan Tomșa (20 Noemvrie 
1614). 

Ştefan Tomșa. Acesta se dădea drept fiu al voevodului Tomşa, 
cel care înlăturase pe Despot și isprăvise tăiat de Leși la Lw6w, 
în Mai 1564 (vezi vol. II, 199—200), filiaţia e însă nesigură. 
Dacă, într'adevăr a fost fiul lui Tomşa, atunci n'a putut fi decât 
fiu nelegitim. Miron Costin îl arată «dirept Moldovean... din 
sat din Olteşti, de pe valea Răcătăului, din ţinutul Putnei»; un 
document, mult posterior însă, de pe vremea lui Constantin Ma- 
vrocordat, adaogă știrea, transmisă prin tradiţie locală, că « fiind 
Ştefan Vodă Tomșa copil mic şi sărac... au învăţat carte aicea 
în sat în Rădăşani şi miluindu-l Dumnezeu cu domnie, au venit 
aicea la Rădășăni și... au făcut biserică și jăluind oamenii că 
li-i locul strâmt și n'au unde se hrăni, le-au dat ș'o bucată de loc 
din hotarul târgului Băii ». 

Tomșa a avut o tinereţe aventuroasă. Bun ostaş, el a luptat 
ca mercenar prin multe părţi, ajungând până în Pirinei, unde a 
luat parte la asediul cetăţii Jaca, și în Asia, unde s'a luptat în 
armata turcă împotriva Persanilor. Înainte de a i se da domnia, 
era la Stambul, în slujba ţării, pe lângă capuchehaiele adică re- 
prezentanţii diplomatici ai Moldovei. 

In vara anului următor, 1612, Constantin Movilă, veni să-şi 
reia tronul; oastea lui, alcătuită din Poloni, Cazaci, şi oameni 
de ţară, era comandată de cumnatul Potocki. Tomșa avea și ceva 
ajutor dela Tătari. Lupta s'a dat pe șesul din faţa Popricanilor 
aproape de Prut la locul numit Cornul lui Sas (19 Iulie 1612). 
« Intr'acel loc — spune Miron Costin — au făcut oștile lui Ștefan 
Vodă și Tătarii năvală asupra Leșşilor ; și n'au ţinut războiul nimică 
Leșii, de nice tunurile n'au apucat odată să sloboadă ». Atât Con- 
stantin cât şi cumnatu-său Potocki căzură prizonieri: cel dintâi fu 
luat de un Tătar și, pe când era trecut peste Nipru, într'o luntre 
mică, se înecă; cel de al doilea stătu închis mai multă vreme la 
Stambul. O sumă dintre boierii cari ţineau de casa lui Ieremia şi 

veniseră cu oastea căzură şi ei prinși; fiind duși în faţa lui Tomşa, 
acesta puse să-i taie. Au pierit atunci Vasile Stroici logofătul, din 
vechia și vestita familie a Stroicilor, Balica hatmanul, ctitorul 
mănăstirei Frumoasa, Chiriţă postelnicul Paleologul, a cărui soţie 
era rudă cu Constantin Movilă, Miron stolnicul și alţii, treizeci și 
doi la număr cu toţii. « Eară pre Vasile Stroici — povestește Miron 
Costin — îl ertase Ştefan Tomşa; numai învățase pre Nicoriţă 
armașul să-l ducă să vadă peirea celorlalţi, ca să-i hie grije mai 
pe urmă de moarte. Că era om tânăr Stroici, și din casă mai 
vechiu și cinsteş decât toate casele în ţară. Ce, zilele lui cele 
sfârșite, cum zice cuvântul, văzând că merge la peire, şi nu-i spu- 
sese armașul povestea, s'au apucat de sabia unui daraban să 
moară cu răscumpărare, că era om de firea lui inimos. Ce îndată 
l-au împresurat darabanii și n'au apucat să scoată sabia, care 
lucru dacă au spus armașul lui Ștefan Vodă, îndată au pus de 
l-au omorit și pe dânsul, răcnind Ştefan Vodă: «Ai, câinele; 
au vrut să moară cu soţi». Şi pre câţi îi aducea, pe toţii 
omora ». 

Tomșa avea dreptul să-i omoare, deoarece se ridicaseră îm- 
potriva domniei. Dar și de felul său, el nu putea mistui pe boieri, 
în genere; se purta aspru cu ei, fiindcă așa cum arată Mitropolitul 
contemporan Matei al Mirelor, «aceștia erau nedrepţi faţă de 
sărăcime 5. Miron Costin povesteşte de călăul lui Tomșa «un 
ţigan... gros și mare de trup » care de multe ori striga domnului, 
arătând la boieri: « Doamne, s'au îngrăşat berbecii, buni sunt de 
junghiat? Ştefan Vodă, la aceste cuvinte, râdea și dăruia bani 
ţiganului ». 

Astfel stând lucrurile, nu sunt de mirare cele ce s'au întâmplat 
în toamna anului 1615 (sfârșitul lui Septemvrie, începutul lui 
Octomvrie), când boierii s'au ridicat asupra lui Tomșa și i-au 
cerut să părăsească domnia. Răsculaţii atrăseseră de partea lor 
şi pe slujitori adică armata de ţară; Tomșa avea pe dărăbanii 
unguri, cărora le dădu solda înainte ; strigă şi târgul în leafă adică 
angajă pe târgoveţii cari voiau să lupte contra plată; îi mai 
veniră în ajutor și niște steaguri de călărași din Țara de Jos care 
tocmai sosiseră «la căutare » adică pentru a fi inspectaţi. Lupta 
s'a dat în marginea Iașilor «deasupra fântânii lui Păcurar 1 și 
boierii răsvrătiţi fură învinși. Mulţi dintre ei căzură în mâna 

domnului, între alţii Bărboi vornicul şi feciorul său; primul fu 
tras în ţeapă chiar pe locul bătăliei, cel de al doilea fu spânzurat 
în faţa casei părintești; în total pieriră atunci, după o scrisoare 
a cancelaiului ardelean Simon Pâchy, din 2 Noemvrie 1645, 
șaptezeci şi doi de boieri, ale căror capete fură umplute cu paie. 
Alţi trei mari boieri, Beldiman logofătul, Sturdza hatmanul și 
Boul vistiernicul, care izbutiseră, după luptă, să fugă în Țara 
Românească, fură prinşi din ordinul marelui vizir, prieten cu 
Tomșa, şi trimişi în obezi acestuia; numărul celor tăiaţi se ridică 
deci la șaptezeci și cinci. 

Dar abia se isprăvi răscoala şi o altă primejdie ameninţă pe 
Tomşa, Doamna Elisabeta, vrând să aşeze în scaunul Moldovei 
pe cel de al doilea fiu al ei, pe Alexandru, porni cu armată spre 
laşi. Comandant era ginerele ei Wiszniewiecki; un viitor ginere, 
tot leah, Korecki, se afla şi el printre căpetenii. Lupta se dădu 
la satul Tătăreni, în ziua de 12 Ţ22 Noemvrie 1615, începând dis- 
de-dimineaţă. Artileria lui Tomșa bătu prea departe, comandantul 
ei trădând pe domn. Călărimea nu putu rezista și se împrăștie; 
dărăbanii, rămaşi singuri, se retraseră la o râpă, deasupra Tău- 
teștilor, apărându-se. Erau un corp de elită, căruia Tomșa îi 
dăduse o deosebită atenţie. Polonii le cerură să se predea, făgă: 
duindu-le viaţa. Dar după ce dărăbanii — încrezându-se în cu- 
vântul dat — depuseră armele, fură tăiaţi până la unul. "Tomșa 
trebui să se retragă spre miazăzi; înfrânt a doua oară, în apro-, 
pierea Tecuciului, la 24 Ianuarie 16416, el trecu în Ţara Românească; 
de aci, partizanii săi făcuseră incursiuni repetate, ajungând până 
la Bârlad și chiar la Vaslui. Domn în Moldova rămase Alexandru 
Movilă. 

Alexandru Movilă. Stăpânirea acestuia dură puţin, niciun an 
de zile (22 Noemvrie 1615 — 2 August 1616). Din punct de vedere 
intern, treburile le purtau boierii din divan, în fruntea cărora sta 
vornicul Nistor Ureche. Sub raportul extern, era necontenita 
ameninţare din partea lui Tomșa; Leşii trebuiră să respingă in- 
cursiunile repetate ale oamenilor acestuia. Turcii socotiră însă că 
o asemenea stare de turburare şi nesiguranță nu mai putea fi 
tolerată şi recurseră la o măsură radicală: numiră ca domn al Mol- 
davei pe Radu Mihnea care domnea în Ţara Românească şi însăr- 
cinară pe Skender, pașa Silistrei, să-l instaleze în scaun, iar pe 

Tomșa îl puseră în obezi și-l trimiseră la Stambul unde sosi în 
ziua de Î August 1616. 

Peste două zile avea loc lupta între armata turcească şi mica 
oaste a lui Alexandru Movilă. Wiszniewiecki murise între timp, 
se zice otrăvit, așa încât comanda trecuse asupra lui Korecki. 
Acesta avea numai vreo 600 de ostași, restul plecase în Polonia. 
In schimb, Skender Paşa dispunea de forţe însemnate, la care se 
mai adăogară și ajutoare ardelene. Normal ar fi fost ca Alexandru 
Korecki și Doamna Elisaveta să se retragă din timp; mândria 
împiedecă însă pe fălosul comandant leah s'o facă. Când se hotărt, 
în sfârșit, era prea târziu: Turcii îi ajunseră cu o seamă de «oaste 
sprintenă » la Dracșani, în ţinutul Hârlăului și, după o scurtă 
luptă, îi luară prinşi mai pe toţi (3 August 1616) .Pe boieri îi răs- 
cumpără Radu Mihnea. «Eară Doamna — povestește Miron 
Costin —la mare ocară au sosit; de care singură au mărturisit 
cătră boieri: trecând cu carul, au văzut pe boieri și lăcrămând 
au zis: Boieri, boieri, rușinatu-m'au păgânul! » Inainte de a porni 
spre Stambul unde îşi sfârşi zilele în haremul unui Agă, Doamna 
Elisaveta își tăie părul și-l trimise mănăstirii Suceviţa, ctitoria 
soţului ei; și astăzi, el poate fi văzut acolo, într'o cutie sferică de 
argint, atârnată sub policandru. Korecki a ieșit după câtva timp 
din robie «cu multă cheltuială»; Alexandru și fratele său mai 
mic Bogdan au fost duşi la Stambul; ultimul a rămas pentru 
totdeauna între Turci, s'a făcut chiar mahomedan, căpătând, în 
schimb, demnitatea de capigibaşe. 

«La această ocară — încheie Miron Costin — au sosit casa lui 
Ieremia Vodă ; şi poate hi pentru răutăţile < doamnei Elisaveta >, 
că era o femeie răpitoare, precum spun, şi de vreme ce şi pre 
cumnatu-său, pre Simeon Vodă ea l-au otrăvit (de va fi aşa), şi 
de frica lui Dumnezeu depăratată ». 

CREŞTEREA INFLUENȚEI GRECEȘTI: RADU MIHNEA 
ȘI URMAŞII SĂI PÂNĂ LA MATEI BASARAB. 
MIŞCĂRILE IMPOTRIVA GRECILOR 


« ... Aflatu-s'au şi s'au adevărat cum 
toale nevoile şi sărăcia ării se incep 
dela Grecii streini, carii amestecă dom- 
niile şi vând țara fără milă... şi daca 
vin aici în țară, ei nu socotesc să umble 
după obiceiul țării, ci strică toate lucru- 
rile bune, şi adaugă legi rele şi asuprite ». 

(Aşezământul lui Leon Vodă, 1631)- 
Radu Mihnea. Radu Mihnea era fiul lui Mihnea Turcitul (vezi 
vol. II], ed. IV,p. 233). Copil fiind, a stat câtăva vreme la mănăstirea 
Iviron dela Sfântul Munte, apoi timp mai îndelungat la Veneţia 
şi la Padova unde a învăţat carte. După încercările nereușite 
din 1601—1602, el izbuti să ocupe scaunul Munteniei în 1611: 
numit în lanuarie, intră la 22 Martie în Târgovişte. Silit apoi, 
în Maiu, să se retragă pentru scurt timp în faţa lu: Radu Șerban 
care scobora cu oaste din Moldova, el reluă domnia la 29 Sep- 
temvrie 1611 şi o păstră până la 3 August 1616 (vezi şi fig. 4)- 
Începuturile stăpânirii lui fură grele. Boierii nu vedeau cu ochi 
buni pe «acest Domn turc» cum spun ei într'o mișcătoare scri- 
soare adresată pribeagului Radu Șerban. «In ţara noastră — 
adaogă dânşii —aeum strigă hogea, că-și ţine acest domn fraţii 
şi surorile în casă cu el şi sânt Turci... (Faptul era exact!). Şi 
robii cari au scăpat de prin catarge (adică din galere!) şi de prin- 
tr'alte robii, măcar dela Mihai: Vodă, domnul cine este în ţară 
el <îi> dă Turcilor și alte multe nevoi care nu le-am scrisp. Să 
facă deci știre Radu Șerban de toate acestea împăratului creștin 
şi să vie cu oastea să-i scape; ei aşteaptă cu credinţă «căci inima 
noastră nu se poate suferi cu păgânii ». 

Creșterea influenţei greceşti. Un alt motiv puternic de nemulţu- 
mire era faptul că domnul avea pe lângă sine mulţi Greci pe care îi 
numise în dregătorii, îndepărtând deci dela acestea pe boierii de ţară, 
băştinaşi. Și mai înainte fuseseră dregători greci în Țările noastre, 
îi constatăm încă de pe vremea lui Mircea cel Bătrân şi Alexandru 

Fig. &. — Carte domnească dela Radu Mihnea, în românește, având data 2 Mai 7122 (1614). 
Inceputul şi sfârșitul sunt în limba slavă, 


cel Bun. În pamiletul bizantin « Coborirea lui Mazaris în Iad », 
scris pe la 1415, se vorbeşte de un oarecare [loc âpyvp6c (adică 
Arghiropol) care, slujind la curtea voevodului Valahiei, s'a îm- 
bogăţit în scurt timp, ceea. ce a decis şi pe alţii să se ducă acolo, 
în acelaşi scop. Logofătul Filos al lui Mircea cel Bătrân, jude- 
când după nume, era, foarte probabil, grec. Tot aşa Sarandino 
logofătul pomenit în documentele anilor 1430—1431, tot așa 
Kirakola, vistiernicul şi vameşul lui Ștefan cel Mare. Manoil 
Grecul (rpmunna), un alt boier al lui Ștefan era sigur grec, după 
cum greci erau Dumitru Ch'riță Paleologu, ruda Movileştilor (vezi 

mai sus, p. 17), Jane și Andronic Cantacuzino, din timpul lui 
Mihai Viteazul, 

Prezenţa dregătorilor de origine greacă se explică şi prin nu- 
meroasele legături pe care le-au avut ţările noastre cu lumea 
elenică sub raportul religios, economic și social. Primii mitropo- 
liţi ai Munteniei, Iachint Critopol, Antim (îrate cu Iachint!) şi 
Hariton au fost Greci; Nifon, reorganizatorul bisericii muntene, 
sub Radu cel Mare, era de același neam; în timpul lui Neagoe 
Basarab «ctitor mare a toată Sfetagora »adică a Muntelui Athos, 
numărul clericilor greci aşezaţi în. ţară sporește ; mulţi din ei ajung 
egumeni în mănăstirile noastre. Cu vremea, și de sigur şi sub 
influența acestora, unele din mânăstiri sunt închinate marilor 
mănăstiri sau lavre din Orientul creștin, adică așezate sub oblă- 
duirea acestora, Prima mănăstire românească închinată e aceea 
din Peri (Maramureș), pe care ctitorii ei, Drag şi Baliţă, o așează 
în 1391 sub ascultarea patriarhiei din Constantinopol. În Mun- 
tenia, schitul Stănești din Vâlcea e închinat în 1577 de ctitorul 
său, patriarhiei de Alexandria; în 1588 mânăstirea Bucovăj de 
lângă Craiova, e închinată mănăstirii grecești Sf. Varlaam; în 
1599, Mihai Viteazul închină ctitoria sa din Bucureşti, mănăstirea 
Mihai Vodă, mănăstirii Simopetra dela Muntele Athos. Radu 
Mihnea face acelaşi lucru în 1615 cu ctitoria sa din Bucureşti 
pe care o pune sub ascultarea mănăstirii Iviron dela Sfântul 
Munte. Tot așa în Moldova: mănăstirea Secul e închinată de cti- 
torul ei, vornicul Nistor Ureche, mănăstirii Xeropotam dela 
Athos; tot de aceasta ascultă și mănăstirea Sf, Paraschiva din 
lași, în timp ce Golia ascultă, începând dela 1606, de mănăstirea 
Vatoped (tot la Athos), iar Galata, dela 1618, de Sfântul Mor- 
mânt (vezi și harta nr. 6) 

Sub raportul economic, legăturile sunt străvechi, din vremea 
cetăților greceşti și se menţin în tot cursul evului mediu. În por- 
turile şi orașele noastre erau o sumă de negustori greci cari adu- 
ceau mărfuri străine, în special din răsărit «de peste mare», și 
exportau produsele locale. După căderea Constantinopolului, ei 
devin marii furnizori ai imperiului turcesc, ei procură mierea, 
ceara, oile, seul, lemnele, sarea și celelalte produse necesare. Foarte 
multe din aceste produse, le iau dela noi, din ţările noastre, care 
și capătă numele de «chelerul » adică locul de aprovizionare sau 

cămara împărăției. În secolul al XVI-lea, negustorii greci sunt 
foarte numeroşi, atât în Muntenia cât şi în Moldova. Cercetând 
o listă moldovenească privitoare la goştina, adică dijma din oi, 
datată 12/22 Mai 1591, constatăm că marea majoritate a gelepilor 
adică a negustorilor cari strângeau această dijmă, în vederea ex- 
portului la Constantinopol, sunt greci. Întâlnim nume ca Lampos 
Katzikis, Tamiris Stanos, Teodor Speriliotis, Gherocharitos, Rhizos 
Kloneis, Andrei Vranas, Timos 'Turbantianos, loan Matzarakis, 
Teodor Uranitis, Chanterinos, Lampos Morpheas, etc. etc. La 
fel era și în celelalte ramuri ale negoţului care interesau exportul 
in împărăţia turcească. 

Se adăoga faptul că domnii, cu prilejul numirii, aveau chel- 
tueli mari, cu darurile şi plocoanele pe care-trebuiau să le îm- 
partă la toți meghistanii din Stambul. Banii necesari se împru- 
mutau de obicei dela bancherii de acolo, mulţi din ei greci: pentru 
a-i rambursa, domnii le concesionau strângerea unor impozite, 
ca de pildă goștina oilor sau dijma din miere şi ceară. Bancherii 
veneau, evident, cu oamenii lor de încredere, şi astfel numărul 
Grecilor sporea şi pe calea aceasta. Adesea, aceşti oameni de afa- 
ceri căpătau și câte o dregătorie. 

Sub raportul social, constatăm, mai ales în veacul al XVI-lea, 
legături de rudenie între domnii sau boierii noştri și familiile 
de seamă greceşti. Una din fiicele lui Mircea Ciobanul s'a căsă- 
torit cu fratele lui Mihail Cantacuzino Șeitanoglu, o alta a luat 
pe Stamatie, nepotul patriarhului Ioasaf din Constantinopol. 
Alexandru al II-lea, fratele lui Petru Șchiopul, a avut de soţie 
o greco-italiană, pe Ecaterina Salvaressos din Pera; lancu Sassu 
pe o greacă din insule, Maria, Petru Șchiopul pe Maria Amiral 
din Rhodos; fiica lui Petru Șchiopul a luat pe Zotu 7zigara. Prin 
asemenea înrudiri, numărul Grecilor veniţi în ţară sporea; sporea 
de asemenea numărul dregătorilor de această origive. 

Aşa dar, ca o urmare a multiplelor legături pe care le-am 
avut cu lumea elenică, legături religioase, economice, sociale, iar, 
înainte de căderea Constantinopolului, şi politice, au existat în- 
totdeauna la noi și un mare număr de dregători greci; el nu era 
insă prea ridicat, forma o minoritate faţă de dregătorii băștinaşi. 
Acest raport începe însă se să schimbe, după 1600, iar deodată 
cu suirea pe tron a lui Radu Mihnea, ia un caracter îngrijorător. 

De aceea se şi produce o reacţie, prima din cele care vor carac- 
teriza istoria ţărilor noastre în această epocă. Un grup de nouă 
boieri de seamă, având în frunte pe Bărcan, fost mare stolnic în 
timpul lui Radu Șerban, şi de căpitani şi iuzbași formează un 
complot spre a ucide pe domn. 4 Însă această rădicare — pove- 
stește cronica —n'au fost pentru alt... ci pentru mândria și 
răutatea Grecilor. Că adusease Radul Vodă pre mulţi, de-i cin- 
stise și-i miluia; ci boiarii rumâni, acestea văzând, nu le-au 
fost pre voie: precum de multe ori, la mulţi domni, s'au făcut 
răzmiriţă și turburare pentru răotatia Grecilor ». Conjuraţii sunt 
însă descoperiţi şi plătesc cu capul îndrăzneala lor: prima 
încercare de a se ridica împotriva elementului străin dă aşa 
dar greș. 

Relaţiile cu vecinii. Cu Gabriel Băthory, dușmanul lui Radu 
Șerban, Radu Mihnea are relaţii bune; el e nevoit totuși, în urma 
dispoziţiei primite dela Poartă, să ia parte cu oastea sa la o ex- 
pediţie ce avea de scop îndepărtarea neliniștitului şi îngâmfa- 
tului principe ardelean căruia Turcii isprăviseră prin a-i spune 
« Deli-Chiral 5, «Craiul nebun ». Într'adevăr, Gabriel Bâthory 
ajunsese să indispuie pe toţi prin firea şi acţiunile sale; avea 
dușmani numeroşi şi înlăuntru. Unul din ei, Gabriel Bethlen, 
izbuti să câștige încrederea Turcilor care-i dădură o armată, 
comandată de ungurul renegat, Ali pașa Maghiaroglu, spre a-l 
instala în scaun. Domnii Ţărilor Române, Mihnea și Tomșa, tre- 
buiră să ajute şi ei cu câte un corp de oaste. Totuși, şi într'o ase- 
menea împrejurare, Mihnea avu un gest prietenesc față de Bă- 
thory, trimiţându-i o scrisoare de prevenire şi sfătuindu-l în 
același timp să nu se opuie cu armele, ci să renunţe mai binela 
tron, așteptând o altă împrejurare, favorabilă, spre a-l relua. 
Bâthory nu vru să asculte însă şi, neputând împiedeca înaintarea 
armatelor dușmane care ocupară orașele mai de seamă ale Ar- 
dealului — ni s'a păstrat scrisorile într'o românească foarte sa- 
vuroasă trimise de Ali Pașa Brașovenilor, Sighișorenilor și că- 
pitanului dela Bran — se închise în Oradea. Aci el fu ucis, în 
timpul unei plimbări cu trăsura prin suburbia Veneţia, de către 
riște soldaţi aparţinând corpului de haiduci (27 Octomvrie 1613): 
se pare că a fost un complot pus la cale chiar de Imperiali. Cu 
patru zile mai înainte (23 Octomvwrie) dieta alesese ca principe 

al Ardealului pe Gabriel Bethlen. Şi cu acesta, Mihnea a păstrat 
raporturi bune. 

In vara anului 1616 avu loc expediţia împotriva lui Alexandru 
Movilă, domnul Moldovei. Dar cum Turcii nu voiau nici pe Ștefan 
Tomșa, ei hotăriră ca succesor chiar pe Radu Mihnea. Acesta 
însoţi deci armata lui Schender Pașa, şi după bătălia dela Drac- 
şani (vezi mai sus, p. 19), ocupă tronul. 

Alexandru Iliaş. In locul lui, boierii munteni voiau ca domn 
pe Gabriel Moghilă, îiul lui Simeon Moghilă, un tânăr înţelept, 
«care stătuse până atunci în Polonia şi care era agreat şi de Schender. 
Mai multă trecere pe lângă sultan avea însă Alexandru Iliaș, fiul 
lui Iliaș, domnul de foarte scurtă durată din 1591 (nici n'a apucat 
să vie în București,vezi vol. II, ed. IV,p. 234). Sprijinit şi de Bethlen, 
Alexandru Iliaș fu numit domn, în Septemvrie 1616. Și el veni 
dela Stambul înconjurat de o sumă de Greci; în fruntea lor era 
-chiar socrul său, banul Ianake Catargiu ; ultimii veniți adăogân- 
-du-se celor de mai înainte, provocară o nouă mişcare a boierilor 
de ţară (1617). Cap al mișcării era Cârstea vornicul; printre frun- 
taşi se găsea și Lupu paharnicul. Mehedinţeanu. Domnul era chiar 
în tabără, gata să meargă în ajutorul lui Skender Paşa, împotriva 
Leșşilor, când află, prin lefegii sârbi şi bulgari, de complot. Lupu 
izbuti — în ultimul moment —să fugă în Ardeal, ceilalți boieri 
negară a fi participat la mișcare. Iliaș amână sancţiunile, dar după 
întoarcerea din campanie, tăie pe vornicul Cârstea şi îi luă averea 
pe seama domniei. Curând după aceea, Lupu se scobori cu oști 
din Ardeal împotriva domnului (lunie 1618). Acesta. nepregătit, 
«deşi i se atrăsese atenţia în mai multe rânduri că vin răsculații 
asupra lui, părăsit și de lefegii cari nu-și primiseră de mult soldele, 
abia izbuti să scape, călare, — «mai gol, fără manta», spune 
Matei al Mirelor —la Brăila, în timp ce soţia lui se refugia la 
Giurgiu. In urma lui Iliaș, Lupu Mehedinţeanu intră în București; 
îndată începu și vânătoarea după Greci, atât în capitală cât 
și în restul ţării. Boieri, negustori, prelați, chiar şi un arhiereu, 
fură uciși iar avuţiile lor prădate; un căpitan de ai lui Lupu, 
anume Buzdugan, arătă, în această privinţă. o deosebită feroci- 
tate. Văzând aceste neorânduieli, Turcii maziliră pe Iliaș şi dă- 
-dură tronul lui Gavril Moghilă, cel pe care îl voiseră boierii, în 
urma transferării lui Radu Mihnea. 

Gavril Movilă a domnit şi el tot doi ani, ca și predecesorul său, 
anume din lulie (înainte de 18 ale lunii!) 1618 —intră în Târ- 
govişte la 24 August — până la sfârșitul lui Iulie (înainte de 28!) 
1620. Odată cu numirea lui, mișcarea împotriva Grecilor încetă. 
Lupu Mehedinţeanu plăti însă cu viaţa fapta sa, deoarece fiind 
trimis, în calitate de mare spătar, cu un corp de oaste, în ajutor 
lui Skender Paşa, acesta îl arestă şi, în urma unui ordin primit 
dela Stambul, îl trase în ţeapă (Noemvrie 1618); aceeași soartă 
avu și Buzdugan, un alt tovarăş al lor fu jupuit de viu. Execu- 
ţiile avură loc la satul Ciocănești, în fața Dârstorului, de unde 
trupul lui Lupu fu adus și înmormântat la mănăstirea Tis" 
mana. 

In ce privește relaţiile cu Ardealul, e de semnalat actul din 5 
Mai 1619, încheiat la Târgovişte și confirmat de Bethlen la 20 Mai, 
la Alba Iulia, prin care cei doi stăpânitori — în condiţii de per- 
fectă egalitate — își făgăduiesc sprijin şi ajutor reciproc la Poartă, 
și hotărăsc: lămurirea pricinilor dela hotare prin comisii mixte, 
apoi, oprirea boierilor fugari, extrădarea ţăranilor și a ţiganilor 
fugari după ce-și vor îi plătit mai întâi dările, în sfârşit, libertatea 
negoţului. 

Când Turcii, în urma unor daruri bogate, numiră domn în 
“Ţara Românească din nou pe Radu Mihnea, Gavril Movilă trecu 
în Ardeal, la prietenul Bethlen. Ni s'a păstrat scrisuarea, din 9 
Iulie 1622, prin care el poftește pe Bistriţeni la celebrarea căsă- 
toriei sale cu Elisabeta Zolyomy de Albes, văduva lui Mihail Im- 
reiiy. Ni s'au păstrat de asemenea acte de confirmări către mănăs- 
titile din ţară sau dela Sf. Munte; mai însemnate sunt cele din 
24 Noemvrie și 8 Decemvrie 1618, acordate mănăstirii Cutlumuz 
şi care cuprind înșirarea tuturor proprietăţilor pe care acest bogat 
sfânt lăcaş le avea la noi: zece sate, șase selişti sau locuri unde 
au fost sate şi o sumă de bălți la Dunăre, cu tot venitul lor. Gavriil 
Movilă a murit în Ardeal la sfârșitul lui 1635; cunoaştem testa- 
mentul său, datat Cluj, 19 Decemvrie acest an. 

Radu Mihnea a doua oară. La 28 lulie 1620 se scria din Con- 
stantinopol dogelui Veneţiei că Radu Mihnea a fost numit domn 
în Țara Românească în locul lui Gavril Movilă, după ce a dat 
mai întâi vizirului 10.000 de scuzi, chehaiei 25.000 şi după ce a 
făgăduit un haraciu anticipat, ceea ce înseamnă aproximativ 

40.000 de scuzi «care toate vor trebui să fie supte din sângele 
acelor sărmani supuşi creştini ». 

Din punct de vedere intern, această de a doua domnie fu 
liniştită ; boierii nu se mai ridicară: amintirea felului în care se 
isprăvise prima încercare era încă vie. 

In schimb, Radu Mihnea, trebui să participe la campania 
împotriva Leșilor, din 1624, compania condusă de sultanul Osman 
însuşi. El aduse acestuia 1800 de călăreţi şi un număr mai mare 
de pedestrași; dădu apoi și ţărani pentru paza podului de peste 
Dunăre. Având legături cu Leșii, și servindu-se de un bun nego- 
ciator, unul din oamenii săi, grecul Vevelli, Radu contribui esen- 
ţial la încheierea tratatului dela Hotin (9 Octomvrie 1621) prin 
care se isprăvi războiul. 

Cu Gabriel Bethlen, raporturile au fost corecte. La 16 Mai 
1622, se încheie chiar un tratat la Cluj, prin care Radu avea drept 
să stea în Ardeal, el, familia și boierii săi, sau să treacă prin Ardeal 
mai departe, în cazul când ar trebui să părăsească scaunul. In 
anul următor, el trimise lui Bethlen, conform dispoziţiilor pri- 
mite dela Poartă, o mie de călăreţi şi o mie de pedestrași, sub 
comanda spătarului Mihu, spre a-l ajuta în campania pornită 
împotriva Imperialilor; în August 1623, acest detașament, după 
ce luptase în Ungaria, era îndărăt în ţară. 

Sfârşitul domniei lui Radu Mihnea e în legătură cu schimbarea 
care se produse în Moldova: Ştefan Tomșa, în urma repetatelor 
plângeri ale Polonilor, fiind mazilit, în locul lui, trecu domnul 
Munteniei. În scaunul din Târgovişte urmă însă chiar fiul lui 
Radu, anume Alezandru, un copil de 12 ani, aşa încât, se poate 
spune, cu bună dreptate, că, de fapt, ambele țări sunt conduse 
de acelaşi domn. Schimbarea se produce la sfârşitul lui August 
1623, la 4 Septemvrie, demnitarii turci cari instalaseră pe Ale- 
xandrul « Coconul » se găseau încă la Târgoviște. 

Alexandru Coconul. Inceputul acestei domnii fu turburat de 
două răscoale interne şi de o pradă a Tătarilor. Prima răscoală 
îu acea a călărașilor, cari se ridicară în diferite centre ale ţării, 
unde-și aveau reședința steagurile lor, la Mănești (în Prahova) la 
Gherghița la Ploeșii, la Ruşiide Vede, (vezi și vol. II, ed. IV, p. 510) şi 
cerură lui Alexandru să părăsească tronul. Motivul acestei răscoale 
nu-l ştim, dar îl bănuim: trebuie să fi fost situaţia grea economică 

şi fiscală pe care o aveau aceşti călăreţi cărora boierii din divan 
le arătau, se vede, puţină preţuire și înţelegere. Că nu e vorba de 
o cauză accidentală, ci de una mai adâncă, organică, rezultă, 
credem, și din faptul că, asemenea mișcărilor contra Grecilor şi 
poate și în legătură cu ele, mișcările categoriilor diverse de ostaşi 
sau, cum se spunea atunci, de slujitori, se repetă la intervale perio- 
dice şi destul de des. In faţa revoltei călăraşilor, boierii lui Ale- 
xandru Coconul se strâng şi « împreună cu toată curtea » îi lovesc 
«la sat, la Mănești » și-i înfrâng. 

Cam în aceeași vreme se ridică, peste Olt, un pretendent anume 
Paisie, cu o ceată de partizani — cronica le spune «lotri » adică 
hoţi. Boierii izbutiră să-i înfrângă și pe aceştia şi să i ucidă, cu 
pretendent cu tot. 

Mai gravă fu năvălirea şi prada Tătarilor, în toamna anului 
1623, se pare prin Septemvrie (alte izvoare dau anul 1624). « Au 
intrat Tătarii în ţeară fără veaste — povesteşte letopiseţul — de 
au robit ţeara pân'în Olt şi s'au întors de acolo cu mare plean, 
cât au rămas pân'astăzi tot pământul acela pustiu». Un docu- 
ment din 28 lunie 1626 amintește într'adevăr pierderea unor 
zapise de moșie «când au venit Tătarii aici în ţară în timpul 
Domniei Mele... de atunci până acum 3 ani»; un alt document, 
din 10 Iulie 1626. arată de asemeni «când au venit păgânii de 
"Tătari aici în ţara Domniei Mele şi în țara Moldovei și au robit 
jumătate de ţară și sânt de atunci trei ani». Pricina năvălirii 
era supărarea lui Cantemir Bey, căpetenia Tătarilor din Bugeac 
și stăpân al Silistrei, pentru înlocuirea lui Tomșa, domnul Mol- 
dovei, prietenul său. 

La începutul anului următor, la 23 Ianuarie 1626, murea în 
Moldova, la Hârlău, Radu Mihnea. Fiul său îi aduse trupul și-l 
înmormântă cu mare pompă în mănăstirea ce poartă azi chiar 
numele de Radu Vodă, deoarece acesta zidise o nouă biserică, mai 
mare, în 1615, și o împodobise, fiind al doilea ctitor al ei (primul 
fusese bunicul său Alexandru al II-lea, tatăl lui Mihnea Turcitul). 

Odată cu moartea tatălui, Alexandrul Coconul pierdu spri- 
jinul său cel mai puternic. Socrul său, bogatul grec Scarlat Saegiu 
din Stambul, pe a cărui fiică Smaranda o luase de soţie, putu să-i 
mai prelungească domnia încă un an şi ceva. În Noemvrie 1627 
însă, înainte de 13 ale lunii, Turcii înlocuiră pe « Coconul » devenit 


www.dacoromanica.ro 


30 RADU MIHNEA ȘI URMAȘII SĂI 


adolescent —nu împlinise încă 17 ani—cu Alezandru Iliaș, 
„fostul domn. Banii necesari pentru numire, acesta îi împrumută 
chiar dela socrul predecesorului său, dela Scarlat Saegiu: faptul 
e caracteristic pentru moravurile vremii. 

Sub influența mediului grec, în special a clericilor, și desigur, 
cu știrea şi cu voia tatălui său, închină Alexandru Coconul două 
din mănăstirile ţării, la Muntele Athos: mănăstirea Clococioc fu 
închinată Cutlumuzului (hrisovul din 14 Iulie 1625) iar mănă- 
stirea Glavacioc mănăstirii Iviron (hrisovul din 8 Martie 1626). 

Alexandru Iliaş a doua oară. Izvoarele nu arată vreun fapt 
mai de seamă în timpul acestei de a doua domnii a lui Alexandru 
Iliaș. Ea și ţinu puţin dealtfel, din Noemvrie 1627 (vezi mai sus) 
până în Octomvrie 1629, înainte de 27 ale lupii. La această din 
urmă dată, un raport din Stambul către dogele Veneţiei anunţă 
că s'a numit un nou voevod în Țara Românească, voevod care se 
dă drept fiu al lui Ștefan <Tomșa> dar despre care alţii spun 
că ar fi fiul unui pescar; scaunul l-ar fi obţinut contra unei făgă- 
duieli de 140.000 de reali. E vorba de Leon Vcdă, căruia ai noștri 
i-au zis şi Alion Vodă. 

Leon Vodă. Filiaţia acestui domn este incertă. Cert este numai 
că făcând cheltuieli' mari spre a obţine numirea: trebui să pună 
biruri apăsătoare. Din cauza birurilor — povestește cronica — 
neputând să mai dovedească, «spartu-s'au toate judeţele de 
preste Olt, fugind “care încotro au putut». Boierii care luaseră 
sau, mai exact, trebuiseră să ia în arendă strângerea birurilor în 
aceste judeţe, ajunseră și ei la mare nevoie, deoarece fură obligaţi, 
să acopere lipsurile. Deci «ce avură, deteră tot, şi se îndatoriră 
pre la Turci și pre la balgii> (negustorii de miere și ceară |). In 
cele din urmă, nemai putând suporta, se hotărîră să pribegească 
în Ardeal. La 27 Octomvrie 1630 se ridicară deci boierii olteni, 
între dânşii Matei Aga din Brâncoveni (viitorul domn Matei: 
Basarab |!) Aslan vornicul, Gorgan spătarul, Barbu paharnicul 
Brădescul, Mihai spătarul Coţofeanul, Dumitru Slugerul Fili- 
şanul, Mitrea vistierul și alții mulţi din Romanați, din Dolj, din 
Mehedinţi ; la 29 trecură prin pasul Vâlcanului în ţara Hațegului. 
Gheorghe Râkoczy, principele Transilvaniei, precum şi nemeșşii 
ardeleni primiră bine pe fugari, ba le dădură și mijloace să strângă 
oaste spre a veni împotriva lui Leon. Acesta încercase mai întâk 

să atragă pe pribegi, trimiţându-le în trei rânduri cărți cu jură- 
mânt să vie în ţară, să nu se teamă, că nu le va face nimic, ci 
dimpotrivă îi va boieri. A patra solie se întâlni la Târgu Jiului cu 
străjile boierilor care tocmai coborau cu oastea din Ardeal. Si- 
tuaţia lui Leon Vodă era grea. Nici el nu fusese un dușman al 
Grecilor. Soţia sa, Victoria, era o Constantinopolitană sau o Le- 
vantină ; el însuși închinase mănăstirea Dealului, prin hrisovul 
din 14 Fevruarie 1630, mtnăstirii Iviron, dela Sfântul Munte, iar 
biserica lui Ghiorma banul din București mânăstirii din « Pogo- 
niana » în «ţara grecească ». Pentru a putea reţine lângă sine pe 
dregătorii cari îi mai rămăseseră și pentru a fi sigur de sprijinul 
armatei de ţară, a Roşilor, cum li se spunea, el fu obligat să dea maj 
întâi, la 2 August (23 Iulie stil vechiu) 1631 un act solemn sau un 
aşezământ împotriva Grecilor. Domnul arată că strângând « toată 
ţara, boiari mari și mici. și roșii și mazâlii şi toţi slujitorii > şi «vă- 
zând toţi atâta sărăcie și pustiire ţării » au căutat se afle «de unde 
cad acele nevoi pre ţară ».« Aflatu-s'au şi s'au adevărat — continuă 
apoi așezământul -— cum toate nevoile și sărăcia ţării se încep 
dela Grecii streini, carii amestecă domniile şi vând ţara fără 
milă şi o precupesc pre capete asuprite (adică luând dobânzi 
mari |!) şi daca vin aici în ţară, ei nu socotesc să umble după obi- 
cciul ţării, ci strică toate lucrurile bune şi adaugă legi rele și asu- 
prite... şi încă alte multe streinări au arătat spre oamenii ţării, 
nesocotind pre niciun om de ţară, înstreinând oamenii despre 
Domnia Mea cu pisme și cu năpăști și asuprind săracii fără milă ». 
De aceea, Domnul împreună cu tot sfatul face «legătură şi jură- 
mânt mare, de am jurat Domnia Mea ării pre sfânta Evanghelie 
şi mare afurisanie denaintea cinstitului și prea luminatului pă- 
rintelui nostru... kir Vlădica Grigorie și dinaintea părintelui 
Teofil episcopul dela Râmnic, în sfânta biserică a Domniei Mele 
din Bucureşti; şi după jurământ, cu tot staful ţării, călcat-am 
acele obicee rele şi le-am pus Domnia Mea toate jos, și am scos 
acei Greci streini den ţară afară ca pre niște neprieteni ţării fiind 
și am tocmit Domnia Mea și alte lucruri bune care să fie de folos 
ţării ». In ce priveşte pe Roșii, se hotărăște. prin același așeză- 
mânt, ca ei să fie «în pace de dijmă și de gorștină și de vinăriciu 
(vezi pentru aceste dări, vol. II, p. 562-3) și să dea bir Domniei 
Mele într'un an de două ori, de un cal câte ughi (adică galbeni ungu- 

rești 1) 40, la Si. Dimitrie și la Sf. Gheorghe ». Se iau de asemenea 
măsuri în ce privește mănăstirile: ele nu vor putea avea decât 
călugări români; egumenii ca și episcopii nu vor mai putea îi 
trimişi de Patriarh; se stabilesc şi impozitele preoţilor, fixân- 
du-li-se birul anual și scutindu-i de toate celelalte dări. 

Intocmindu-și astfel lucrurile, făcându-şi atmosferă printre 
boieri și ostași prin așezământul pe care-l dăduse, Leon se hotări 
să primească lupta cu pribegii. Trimise mai înainte un grup de 
easte, cu Mihail Spătarul; acesta însă fu biruit «la sat, la Un- 
gureni ». Apoi aşteptă el însuși cu grosul oștirii, după ce plătise, 
mai întâi, dărăbanilor lefile; lupta avu loc Marţi 2 Septemvrie 
(23 August stil vechiu), în marginea Bucureştilor «deasupra 
viilor, din jos de mănăstirea lui Mihai Vodă », și se isprăvi prin 
înfrângerea pribegilor. « Perit-au mulţi oameni de tot felul — po- 
vestește cronica —prins-au și pre Preda Brâcoveanul, nepot 
lui Matei Aga și pre Radul logofăt de Desa și şi-au răscumpărat 
viaţa cu bani dela Leon Vodă; tăiat-au şi pre Adam Banul acolo 
în tabără şi pre Preda Floricoiul din Greci (ginerele lui Mihai 
Viteazul !) şi au înţepat pre Nuşa Armașul și au trimis la împă- 
răţie 40 de Unguri ». Matei Aga şi cu o sumă dintre boieri izbutiră 
să scape şi, după un scurt popas în mănăstirea Tismana, trecură 
din nou în Ardeal. O bună parte dintre pribegi răspunseră acum, 
după înfrângere, unui nou apel al lui Ljeon, veniră în ţară. și pri- 
miră într'adevăr boierii. Matei însă nu voi să se supună. El intrase 
de curând în legătură cu Abaza pașa dela Rusciuk și acesta îi 
făgăduise sprijinul său spre a ajunge domn. Pe de altă parte, 
situaţia lui Leon, din cauza turburărilor ce avuseseră loc, era 
totuşi şubredă. Adăogându-se, probabil, și pârile lui Abaza şi ale 
lui Râkoczy, la 31 Iulie 1632 îi sosi mazilia dela Poartă. In locul 
lui, fu numit, repetându-se cazul lui Radu Mihnea şi Alexandru 
Coconul, fiul lui Alexandru Iliaș, domnul Moldovei. Leon părăsi 
de îndată ţara, plecând la Stambul. 

Radu Alexandru Iliaș, deși numit, nu izbuti însă să ocupe 
tronul. Căci Matei Basarab, aflând de mazilia lui Leon, se grăbi 
să-i apuce el locul. Scobori, în August, prin Banat, pela Caran- 
sebeș, în ţară, unde Oltenia întreagă i se alătură, se întâlni apoi 
cu Abaza, care îl recunoscu domn, dându-i şi caftan, deşi dreptul 
acesta îl avea numai sultanul şi, lu 30 Septemvrie, intră în Bucu- 

rești (vezi fig. 5). Intre timp, Radu se duse la tatăl său, în Moldova, şi 
de acolo, cu Moldoveni, cu Tătari şi cu boierii munteni pribegiţi, care 





Fig. 5. — Matei Basarab, după o gravură în aramă, contemporană. Inceputul celor două versuri 
latinești de jos este: « Hostes terret... » (Pe duşmani înspăimântă). 

nu voiseră să recunoască pe Matei, porni împotriva acestuia. Lupta 
avu loc tot lângă Bucureşti, «din jos de mănăstirea Plumbuitei ». 
In ziua de 4 Noemvrie 1632 se loviră străjile, acelea ale lui Radu 
fiind înfrânte; a doua zi avu loc ciocnirea principală, între grosul 
oştilor. Ea fu crâncenă și dură toată ziua, Tătarii atacând în mai 
multe rânduri. Spre seară «au dat Dumnezeu de au fost izbânda 
lui Matei Vodă; ear Hadu Vodă au dat dosul, fugind cu mare 
spaimă şi cu capul gol». Intre cei căzuţi s'a aflat şi Nicola vi- 
stierul și Papa logofătul din Greci. 

Matei strânse trupurile celor pieriţi, făcând o movilă şi apoi 
se întoarse în scaun «dând laudă mare lui Dumnezeu pentrucă 
l-au izbăvit de vrăjmaşii săi şi ai ţării ». La 25 Noemvrie se duse 
de se întâlni din nou cu Abaza, «tocmindu-şi» treburile; la 25 
Decemvrie sosi capigiul dela Poartă cu hatişeriful de domnie şi 
cu steagul care fusese destinat lui Radu; a doua zi, noul domn, 
însoţit de un alai strălucit, în frunte cu vlădicii Grigorie şi Teofil, 
plecă la Stambul să se înfăţişeze vizirului și sultanului. Acolo, 
el avu de susținut o tdevărată judecată în divan cu socrul lui 
Radu Iliaș, bogatul şi influentul grec Curt Celebi, precum şi cu 
alți adversari; dreptatea rămase însă de partea lui şi sultanul, 
la 23 Fevruarie 1633, il îmbrăcă cu caftan, dându-i şi steagul de 
domnie nouă. Pornit din Stambul la 28 Fevruarie, Matei intră 
în Bucureşti la 20 Martie, începând o stăpânire care avea să dureze 
mai bine de douăzeci şi unu de ani. 

+... Herbând în preutăți şi în netoc- 
mele... nu numai Curtea, ce și țără- 
nimea, aldla mulţime sau strâns den 
toate părțile, cât nu incăpeau în lârg, 
ce impluse locul pe supt Miroslava 
pretutinderea, strigând pre Greci de pren 
toate ulițele ». 


(Letopiseţul lui Miron Costin). 


Radu Mihnea. Prima domnie în Moldova a lui Radu Mibnea 
a durat doi ani și jumătate, dela 3 August 1616 (lupta dela Drac- 
şani) până la 4 Fevruarie 1619. Suh raportul evenimentelor in- 
terne, nu e nimic deosebit de semnalat: boierii, bine trataţi de 
domn, care le arată în toate împrejurările consideraţie și pre- 
țuire, stau liniștiți. Din punct de vedere extern, are loc campania 
contra Leşilor, a lui Skender Paşa, în vara anului 1617; la ea 
participă și Radu Mihnea. Alexandru Iliaș din Țara Românească 
şi Gabriel Betblen din Ardeal vin și ei cu oștile lor. Războiul 
nu s'a purtat insă cu prea mare străşnicie; după cucerirea ce- 
tății Raşcov, începură, în Septemvrie, prin intermediul lui Radu, 
tratative. Pacea se încheie la /aruga sau Bussa, pe malul Nistrului 
(vezi şi harta nr. 5), ea prevedea: împiedecarea atacurilor căză- 
ceşti pe coastele turceşti ale Mării Negre, ajutor acordat Polo- 
nilor de către Tătari, în scbimhul unei sume de 15.000 galbeni 
anual și oprirea, de către Poloni, a oricărei expediţii, generale sau 
particulare, împotriva Moldovei, Ţării Românești și Ardealului. 

Pe când erau încă în tabără, la Soroca, Radu Mibnea și Ga- 
briel Bethlen încheiară, la 26 Septemvrie 1617, un tratat de 
alianță, făgăduindu-și unul altuia credinţă în toate împreju- 


ge 

rările, şi ajutor în caz de nevoie «cu bani, cu oaste și din toate 
puterile ». 

Pacea dela Iaruga nu fu respectată; atacurile căzăcești con- 
tinuară ca şi incursiunile Tătarilor cărora nu li se plăti suma cu- 
venită. Se putea prevede un nou conflict între Turci și Poloni. 
Pentru a nu fi obligat să mai participe la un atare conflict, din 
care putea ieși ruina casei sale —aşa cum se întâmplase și se va 
întâmpla și pe viitor cu alţi domni, — Mihaea singur ceru să fie 
mazilit. Avea și ua motiv aparent: boala de ochi de care începuse 
să sufere şi care necesita un tratament mai îndelungat, posibil 
numai la Stambul. Sultanul îi îndeplini dorinţa şi numi în locul 
său pe Gaspar Graţiani. 

Gaspar Graţiani, era de neam Morlac sau Maurovlah, apar- 
ţinea aşa dar populaţiei de origine românească din regiunile 
dalmate. Se numea Milostit; fiindcă însă a locuit în orașul Gra- 
dacac (se citește Gradaţaţ!), şi-a zis « Gradezanin » adică din 
Gradacac sau, în formă latinizată, Gratiani. Intrase în slujba 
Porţei; adusese acesteia servicii cu prilejul tratativelor diplo- 
matice cu Imperialii, la Viena, în 1615; drept răsplată, primise 
la începutul anului 1617, ducatul insulelor /Vazos și Paros (vezi 
fig. 6). EI voia însă domnia Moldovei. Î. 1619, la 4 Fevruarie 
în urma maziliei voluntare a lui Radu Mihnea, o obţinu. 

Graţiani prezintă unele analogii cu Despot: străin ca şi acesta, 
lipsit de înţelegere faţă de religia ţării, făcând planuri mari — 
visa, ca şi celălalt, de un Stat care să cuprindă Moldova, Ţara 
Românească şi Ardealul —a avut acelaşi sfârşit mizerabil, fiind 
ucis, — în mod mult mai ordinar însă — de boieri. Nu ştia limba 
ţării; pentru a se înţelege cu dregătorii se folosea de tălmaciu. 

În scurta sa stăpânire, acest ciudat domn avu de reprimat 
o mişcare a unui pretendent la tron ce se ivi în părţile Orheiului. 
« Domnişorul » fu prins și plăti cu capul, împreună cu câţiva 
tovarăși, vina sa. 

Deşi ridicat prin Turci și depinzând de ei, Gaspar Graţiani 
făcu totuși o politică favorabilă creștinilor. EI trimise astfel re- 
gelui Poloniei nişte «cărţi » adică scrisori ale lui Bethlen adre- 
sate hanului tătăresc prin care acesta era îndemnat să atace pe 
Leși. Faptul aflându-se, Bethlen pâri la Poartă pe domn pre- 
zentându-l ca hain, ceea ce făcu pe sultan să hotărască mazilirea 

lui Gaspar. Acesta trecu atunci pe faţă de partea Polonilor. Când 
ceaușul împărătesc purtând firmanul de mazilire, sosi! în lași, 
pe la începutul lui Septemvrie 1620, domnul puse să-l taie îm- 
preună cu toți Turcii care-l însoțeau şi cu cei din oraş; aceeaşi 
soartă avură și boierii pe care Alexandru lliaş, succesorul lui 
Gaspar, îi trimesese înainte, să cârmuiască ţara, până la sosirea 
lui. Apoi Gaspar își tocmi oastea, așteptând pe Poloni care în 
frunte cu hatmanul Zolkiewski, trecuseră Nistrul. Ambele forţe, 
reunite, numărând şi câteva corpuri de cavalerie grea, înzăoată, 
precum și infanterie germană «Nemţi pedeştri», erau totuşi 
inferioare ca număr acelora ale lui Skender Pașa, care împreună 
cu Muntenii, Tătarii și Ungurii, se ridicau la aproape șaizeci de 
mii, plus o mie de Eniceri. Lupta s'a dat la Țuţora, unde Leşii 
şi Gaspar se întăriseră în vechea tabără a lui Zamoyski. Dacă 
ar fi rămas în această tabără —ca odinioară Radu Şerban la 
Teiuşani — creștinii ar fi putut respinge atacurile dușmane. Ei 
făcură însă marea greșeală de a ieși din şanţuri. Tătarii, numeroși 
şi iuți, izbutiră să rupă rândurile polone, ceea ce aduse după 
sine și înfrângerea Moldovenilor (19 Septemvrie 1620). În timpul 
nopţii, producându-se panică în bivuacul Leşilor, spiritele fiind 
demoralizate, se hatări retragerea spre graniță «cu tabăra le- 
gată », adică apăraţi de jur împrejur de care (un fel de redută 
mișcătoare). Gaspar, în loc să însoţească pe Zolkiewski, crezu 
că e mai bine să plece separat şi pe neștiute. Trecu deci peste 
Prut, însoțit numai de puţini oșteni și de câţiva boieri; când 
ajunse însă în Braniște, marea fâneaţă domnească dela sud-est 
de laşi, fu ucis chiar de însoțitorii săi, de Şeptelici hatmanul 
şi Goia postelnicul. După un alt izvor, omorul ar îi avut loc în 
munţi aproape de Târgul Trotuș, în a cărui biserică ar fi fost 
apoi înmormântat trupul de către noul domn. Se pune întrebarea 
însă ce l-ar fi făcut pe Gaspar să o ia în spre Trotuș, de unde 
nu pulea scăpa nicăieri, Bethlen ca şi domnul Ţării Românești 
fiindu-i dușmani. Tot în Branişte fu prins și marele vornic Bu- 
cioc; fiind dus la Skender Pașa, acesta porunci să fie tras în ţeapă. 
Cât priveşte pe Leși, ei putură, hărțuiţi necontenit de Tătari, 
să se retragă spre Nistru. În ultima noapte însă, când ajunse- 
seră pe malul apei, se produse învălmășeală, vrând fiecare să 
treacă mai repede dincolo; cu acest prilej suferiră pierderi mari 

(7 Octomvrie 1620). Hatmanul Zolkiewski, răzlețit de ai săi, îu 
ucis de un Tătar; ajutorul său Koniecpolski căzu prizonier. 

Alexandru Iliaş pedepsi «pre lege direaptă » pe cei doi uci- 
gași ai lui Gaspar: ei fură tăiați «eară trupurile le-au aruncat 
în eşitoare» «şi cu cale au făcut —adaogă Miron Costin —că 
după spurcata faptă, scârnavă moarte vine». 

Altfel, domnia lui Alexandru Iliaș, de numai un an de zile 
(20 Septemvrie 1620 — Septemvrie 1621), a fost, după expresia 
cronicei, «foarte slabă şi cu purtatul trebilor peste obiceiurile 
ţării ». Domnul era înconjurat de Turci și de Greci, dările erau 
grele ; se adăogă şi foametea. 

În vara următoare (1621), sultanul Osman hotări să facă o 
mare expediţie împotriva Leșilor, ca pedeapsă pentru ajutorul 
dat lui Graziani și cu gândul ca să-i supuie. Alexandru Iliaș 
trebuia să pregătească cele necesare în ce privește drumul și 
proviziile; ajungând însă armata turcească în Moldova, «n'au 
aflat nimic grijit, nici poduri, nice conace şi ţeara aflând-o fu- 
gită și stricată de Leși, s'au scârbit <sultanul> pre Alexandru 
Vodă foarte rău, așa cât era numai să-l omoare. Ce l-au scos vizirul 
den moarte ; eară de urgie mare n'au hălăduit, că pân' la Hotin mer- 
gând împărăţia, l-au dus în obezi și legat la puști (adică la tunuri!) ; 
şi în toată vremea aceea cât au zăbovit împărăţia la Hotin, tot 
la închisoare au fost, până s'au întors împărăţia spre Țarigrad ». 

Campania dură până la 9 Octomvrie când se întheie pacea. 
Se prevedea, ca și la laruga, încetarea prădăciunilor atât din 
partea Cazacilor cât şi a Tătarilor. Hotinul ocupat de Leși și pe 
care Turcii nu-l putuseră cuceri, fu totuşi restituit Moldovei. 
În schimb, Sultanul anexă Renii împreună cu câteva sate și-l 
alipi de teritoriul cetăţii Ismail; veniturile respective fură în- 
chinate mormântului lui Mohamed, la Meca. 

Ştefan Tomșa a doua oară. În locul lui Alexandru Iliaș fu 
numit Ştefan Tomșa (Octomvrie 1624, înainte de 27 ale lunii). 
De data aceasta, domnia se scurse liniștită, fără ucideri de boieri. 
«Era ţara în pace şi în tot bişugul — spune Miron Costin — cât 
părea hie cui că nu este domnia celui dintâi, tot în zarve». Mă- 
năstirea Solca, începută în prima domnie, fu isprăvită și sfinţită 
acum (1622). De asemenea îu zidită biserica Sf. Voevozi din 
Roman, precum şi Biserica Domnească « de pe poartă », adică dela 

intrarea în Curtea Domnească. La 5 Decemvrie 1621, Tomşa 
comanda 3 clopote la Bistriţa; de acolo adusese și pe meşterul 
ţiglar. Se pare că tot Tomșa, în prima sa domnie, este și ctitorul 
noului lăcaş, de zid, dela Bisericani, care înlocui vechiul «schit, 
al lui Iosip». Intr'un document din 16 Iulie 1612, păstrat ca 
regest, se vorbeşte de o danie pe care domnul o face «rugătoarei 
sale monastiri ce să numeşte Bisericani». După tradiţie, ar fi 
făcut și biserica din Rădășani (jud. Baia). 

Tomșa era în raporturi rele cu Leşii cari nu agreau pe fostul 
dușman al Movileştilor ; ei făcură mai multe plângeri la Poartă din 
pricina cărora fu mazilit în primele zile ale lui Septemvrie 1623. Cu 
Ardealul, raporturile au fost normale; în Octomvrie 1622, un în- 
şelător, dându-se drept Gaspar Vodă, intră, de prin părțile Reghi- 
nului şi ale Giurgiului, cu mai mulţi tovarăși, în Moldova, mul- 
ţumindu-se însă numai să prade prin munţi și să fure oi și cai. 
Domnul cere Bistriţenilor să-i prindă şi să-i pedepsească. 

Tomşa a fost căsătorit cu fosta soţie a unui «negustor grec 
de frunte şi bogat»; informaţia o avem din izvor unguresc care 
adaogă și detaliul că această soţie i-a fost dată de sultan. 

Radu Mihnea a doua oară. Cea de a doua domnie a lui Radu 
Mihnea în Moldova (a patra în ambele ţări!) este o frumoasă 
încununare a carierii acestui voevod. Fără ca să subscriem întru 
totul aprecierile hiperbolice ale lui Miron Costin —a cărui jude- 
cată a fost de sigur influențată de atenţia deosebită arătată de 
domn boierimii — trebuie să recunoaştem însă că Radu Mihnea 
a dat dovadă, într'adevăr, în decursul stăpânirilor lui, de însu- 
şiri remarcabile. Dacă sub raportul vitejiei, nu e nimic deosebit 
de relevat, în schimb însă sub acela al tactului, al diplomaţiei, 
al raporturilor personale, el a fost cu totul remarcabil. « Credinţă 
ca aceea avea Hadul Vodă la Impărăţie — observă cronicarul 
— care n'au mai avut nice mai nainte de dânsul, nice pre urmă 
alt Domn, câţi au fost în ţeară. Şi crăiile creștinești, ales Leșii, 
Ungurii și alte țări creștinești, mult folos aveau de el; că de multe 
primejdii îi ferea, ca un creştin; păzind slujba direaptă către 
Impărăţie, şi datoria creștinească păzea... că toate erau cu 
înțelepciune legate ». Un caz iusese în 1617, când prin intervenţia 
şi mijlocirea lui, se încheiase pacea între Poloni și Turci, un alt 
caz, tipic, la Hotin în 1621 (vezi mai sus, p. 35 şi 28). 

Se adăoga apoi un spirit ales de dreptate. Judecăţile lui erau 
cinstite, fără făţărie, sentințele se dădeau fără să fie influențate 
de starea socială a pâriîșilor sau de hatâr. 

Sub raportul culturii, era mult deasupra contemporanilor. Ştia 
turcește, grecește, latinește şi italienește; învățase la Veneţia și 
la Padova. 

In sfârșit, avea un simţ deosebit al ierarhiei, al etichetei, al 
fastului. « Nime din boieri — spune Miron Costin —până în cei 
al treia, cu haine cevași proaste să nu hie, că era de scârbă. Postel- 
niceii, copii din case, cu mari podoabe și cu fotaze (valtrapuri!) 
la cai... Şi aprozii de divan, cât mai de cinste, nice la o domnie 
n'au fost. Cu urșinice (catifele!) mulţi şi cu cabaniţă (mantie 
scumpă |) cu jder și cu hulpi îmbrăcaţi; și ori la cine, și la ce bo- 
ierin mergea cu carte domnească, în picioare sta boierinul până 
ce cetea cartea». 

Faţă de aceste însușiri, trebuiesc însemnate însă şi două scă- 
. deri: mai întâi fiscalitatea excesivă, determinată, pe de o parte, de 
fastul curţii, pe de alta, de darurile prin care a știut să-și facă și 
să-și păstreze o bună atmosferă printre meghistanii din Stambul, 
apoi atenția deosebită arătată, mai ales la început, străinilor 
greci. Din această pricină s'a şi format complotul lui Bărcan 
stolnicul (vezi mai sus, p. 25). Nu e mai puţin adevărat că, 
făcând suma, punând în cumpănă însușirile și scăderile, cele dintâi 
prevalează: Radu Mihnea rămâne o figură de seamă a istoriei 
noastre. 

In timpul acestei ultime domnii, e de relevat, sub raportul 
relaţiilor cu vecinii, o ciocnire cu Tătarii. Aceştia, sub Cantemir 
bey, se învățaseră să prade aproape periodic în ţinuturile încon- 
jurătoare, în special în Polonia. In toamna anului 1623 ei fac 
o năvălire în Sudul Moldovei și în Ţara Românească, până la 
Olt; pricina era înlocuirea lui Tomșa, prietenul lui Cantemir. 
Radu Mihnea reacţionă. «Și au sărit Fălcienii și Cuurluenii și 
Tecucenii, cu porunca Radului Vodă de au lovit pre Tătari la 
întors şi le-au luat toată dobânda și robii; şi au făcut Radul Vodă 
mare jalobă la Impărăţie, din care se apropiase lui Cantemir Paşa 
scârbă mare dela Impărăţie şi nu s'au scăpat mai pre urmă de 
dânsa pentru aceste fapte». Un alt fapt e închinarea—la 24 
Octomvrie 1624 —a mănăstirii lui Aron Vodă de lângă lași, 

zisă şi «din țarină » către mănăstirea Prodromul, dela Sozopole, 
pe țărmul Mării Negre (golful Burgas; vezi harta Nr. 6). 

Sub raportul intern, e de notat arderea Curţii Domnești din 
lași. De aceea, Radu Mihnea se mută la Hârlău unde repară atât 
vechea aşezare cât şi bisericile. Aci îl ajunse şi sfârşitul, la 23 
lanuarie 1626; nu era bătrân, însă bolile, mai ales guta genera- 
lizată — pe atunci se numea podagră şi heragră, după cum se 
localiza la picioare sau la mâini —îi scurtară zilele. Trupul fu 
adus cu mare alai la București, unde domnea fiul său, Alexandru 
Coconul, și înmormântat, în ziua de 15 Fevruarie, în ctitoria sa, 
în mănăstirea care de aceea se şi chiamă Radu Vodă. Deasupra, 
se aşeză o lespede cu inscripţie în românește. 

Radu Mihnea a fost căsătorit cu doamna Arghira; au avut 
doi copii, pe Alexandru care a domnit în ambele ţări şi pe Fca- 
terina care s'a măritat cu Moise Movilă, domnul Moldovei. 

Miron Barnowski era, —ne spune Miron Costin —«om de 
țeară și fără îiciori, cunoscut şi la Poarta Împărăției pentru sluj- 
bele ce făcuse la Hotin în vremea lui Sultan Osman și știut şi 
căpiteniilor tătăreşti, ales... lui Cantemir, cu carele legase prie- 
teșug încă din mârzăcia lui... la o trecătoare a lui spre ţeara 
leșească ». Având asemenea relaţii, şi dând și cuvenitele daruri 
— un raport olandez din Stambul, din 7 Martie 1626, vorbeşte 
de 100.000 de coroane ce urmează a se da sultanului şi 50.000 
caimacamului și celorlalţi dregători — Barnowski luă domnia, după 
moartea lui Radu Mihnea, şi fu confirmat de Poartă (28 Fe- 
vruarie 1626). Numele său, de factură polonă, vine — credem — 
dela o moşie a sa, Bârnova, în ţinutul Iașilor, unde a și ridicat o 
mănăstire (vezi fig. 7). Moșia părintească era însă Toporăuții, lângă 
granița leşească ; acolo a fost înmormântat tatăl său; mai avea 
şi moşia Șipotile, la Hârlău. 

Indată ce se sui în scaun, scăzu dările grele pe care le pusese 
predecesorul; satelor care se pustiiseră le dădu «slobozie » adică 
scutire de impozite. Și astfel, până într'un an, țara se umplu 
«de oameni și de tot bișugul». Iar fiindcă repetatele expediţii 
turcești împotriva Leşilor care se făcuseră prin Moldova, pro- 
vocaseră o mare perturbare printre vecirii sau rmmânii din satele 
boiereşti și mănăstirești, unii fugind şi așezându-se aiurea, alții 
fiind luaţi robi, Barnowski, pentru a pune capăt cercetărilor şi 

proceselor, și pentru a ușura şi încasarea dărilor, făcu, la 16/26 
Ianuarie 1628, un așezământ, asemănător celui făcut de Mihai 
Viteazul după campania lui Sinan Paşa. El hotări anume că 
vecinii fugiţi înainte de expediţia sultanului Osman, în 1621, 
vor îi liberi să se așeze unde vor; cei fugiţi după, se vor readuce 





Fig. 7, — Biserica măniistirii Bârnova. Aspectul e masiv: să se observe în special prima turlă 
şi contraforturile puternice. 


la locul lor, cu cislă cu tot. Totdeodată, luă şi o serie de măsuri 
administrative, hotărând ca dușegubinarii adică acei ce percepeau 
amenzile pentru omor, răpire de fată sau adulter, să umble 
să le încaseze numai în luna Septemvrie iar «slugile» sau subalternii 
hatmanului și juzii ţigăneşti să nu aibă treabă cu ţiganii mănăsti- 
rești şi boierești. În felul acesta, făcu rânduială în gospodăria ţării. 

In același timp, desvoltă o remarcabilă activitate ctitori- 
cească. Barnowski era, de felul lui, un mare credincios. De multe 
ori, postelnicul al doilea care veghea asupra patului domnesc, îl 
vedea «pren miezul nopţii, îngenunchiat înaintea icoanei, la 
rugă, cu mare osârdie». El ridică deci sau începu numai o sumă 
de mănăstiri şi biserici. In târgul Iașilor făcu în 1627 mănăstirea 

cu hramul Adormirea Precistei, şi biserica Sfântului Joan Bote- 
zălorul, aceasta din urmă fiind terminată la 9/19 Noemvrie 1635 








Fig. 8. — Biserica [fostei mănăstiri Adormirea Precistri; după numele fondatorului, i se spune 
azi biserica Barnowski. Pridvorul, disgraţios, e un adaos târziu. 

de Vasile Lupu. Ridică apoi «din pajişte» biserica mănăstirii 
Hangul şi mănăstirea Bârnova pe care o isprăvi, peste trei de- 
cenii, Eustratie Dabija. Desăvârşi mănăstirea Dragomirna, ctitoria 
mitropolitului Anastasie Crimca (vezi fig. 9 şi 10) şi biserica cea 
mare din Lw6w, în Galiţia ; făcu, în sfârșit, o biserică în Toporăuți, 
pe care nu apucă să o isprăvească. Pe drept cuvânt, putea deci 
spune Miron Costin: «Mănăstiri și biserici câte au făcut în așa 
scurtă vreme, niciun domn n'au făcut. Făcut-au alţi domni și 
mai multe, eară cu mai delungate vremi, unii în 40 de ani, alţii 
în 20 de ani, eară el în trei ani». Tot lui i se datorește un 
așezământ pentru mănăstirile ţării, așezământ precizând normele 
de gospodărire (20/30 Septemvrie 1626) precum şi «târgușorul » 
din marginea Iaşilor, devenit azi cartierul MWicolina. 

Fiind în bune relaţii cu Cantemir bey, Barnowski putu evita 
ţării o năvălire și o pradă a Tătarilor, pe când se întorceau din 
Polonia. Fiindcă, nerespectându-se obligaţia pe care o contrac- 
taseră Leşii la Hotin de a da Tătarilor 30.000 de cojoace anual, 
aceștia din urmă își luaseră o compensație prădând pe cei ce-și 
călcaseră cuvântul. 

In al doilea an al domniei (1627), în Iulie, Barnowski însoţit 
de 6000 de ostaşi, merse în urma unei dispoziţii primite dela 
Stambul, la Daşov (Oceacov) să repare cetăţile de acolo; lucrul 
dură vreo trei luni de zile, cu participarea şi a Turcilor și a Mun- 
tenilor. 

Raporturile cu Leşii au fost foarte bune, tot timpul. Bar- 
nowski ştia bine limba polonă, avea legături cu nobilii dela hotar, 
obținuse indigenatul polon (20 Fevruarie 1629), luase chiar în 
căsătorie, în primul an de domnie, pe fiica guvernatorului Ca- 
meniţei. (Prima sa soţie s'a numit Antemia şi era sora unui boier 
de ţară, Vasile sin Gavrilaș). Aceste fapte îl făcură dela o vreme 
suspect în ochii Turcilor, cari n'aveau interes ca domnul Moldovei 
să fie prieten cu dușmanii lor permanenţi din ultimul timp. 
Ei hotărîră deci mazilia lui Barnoswki. Miron Costin dă ca motiv 
faptul că acesta n'a vrut să plătească un adaos de 40 de pungi 
de bani peste haraciul obișnuit, spre a nu face «obiceiu ». Rea- 
litatea e că acest refuz a putut fi pretextul; pricina reală rămân 
legăturile prea strânse cu Leșii. La 8 Iulie 1629, un raport francez 
din Stambul arată că Barnowski a fost mazilit și că el şi-a tran- 

sportat deja cea mai mare parte a averii sale la Camenița. De 
fapt, domnul mazil, luându-și bogăţiile, zăbovi câtăva vreme la 





Fig. 4. — Biserica mănăstirii Drapomirna. E cel mai svelt lieaş bisericesc din ţară, 

Hotin, apoi, trecu în Polonia, unde își cumpărase cu 320.000 de 
zloți o întinsă moșie, Ustia, cuprizând douăzeci şi unu de sate, 





Fig. 10. — Turla bisericii mănăstirii Dragomirna. Să se observe profuziunea sculpturilor 
n piatră, prevestind pe aceea dela Trei Ierarhi. 

o cetate și două orășele, și se stabili pe această moșie lângă 
Nistru. 

Alexandru Coconul. În locul lui fu numit fiul lui Radu Mihnea, 
Alexandru Coconul. Acesta moștenise dela tatăl său numai slă- 
biciunea fizică ; în ce privește calităţile, era departe; după Miron 
Costin, atât de departe chiar, «cât cerul de pământ ». În timpul 
scurtei sale domnii — a fost mazilit, tocmai din cauza insuficienţii, 
la 28 Aprilie 1630, după nici zece luni de zile (înscăunarea în 
laşi avusese loc în ziua de 2 Oct. 1629) — Barnowski încercă 
să reia tronul, trimițând pe Nicoriţă hatmanul la Toporăuți, la 
margine, cu ceva oaste. Încercarea nu izbuti însă, deoarece tri- 
misul său îu respins de forţele domnești, conduse de Lupul vor- 
nicul (viitorul domn) şi de Grama stolnicul. 

Alexandru Coconul închină, la 20 Martie 1630, mănăstirea lui 
Aron Vodă mănăstirii Maicei Domnului din insula Halke, în 
Marea de Marmara. Mai înainte, lăcașul fusese închinat, chiar de 
către părintele său, mănăstirii Sf. loan din Sozopole; aceasta 
însă, în ultimul timp, se pustiise, fiind călcată de Turci. 

Alexandru Coconul moare fără de veste, probabil otrăvit, la 
6 Iulie 1632, la Stambul în vârstă de 21 de ani. A fost căsătorit 
cu doamna Catrina. 

Moise Movilă, urmașul la tron al lui Alexandru Coconul, era 
fiul lui Simeon Movilă. Cronica ni-l înfățișează drept com blând 
la hire, ca un miel, nice lacom, nice cu rău nimănui. Multe case 
de gios, lipsite, a lăcuitorilor țării au rădicat, ales pe Ciogolești » 
— şi, într'adevăr, ni s'a păstrat hrisovul, din a doua domnie însă, 
prin care dărueşte logofătului Pătrașcu Ciogolea părţi din satele 
Puţureni. Sipoteni și Pomârla. « Pace de toate părţile; numai de 
datornicii turci mare strânsoare şi silă era; şi de oameni răi așa 
se împluse ţeara, cât aieve bulucuri îmblau de prădau, și jăcuiau 
oamenii și pre lângă orașe ». 

Moise Movilă a fost mazilit (Noemvrie 1631), după un an 
şi jumătate de domnie, pentru aceeaşi pricină ca și Barnowski: 
dușmanii săi îl prezentară la Stambul ca prieten al Polonilor 
şi pe punctul de a trece la ei. Pâra îu crezută, deoarece familia 
Movileştilor avea într'adevăr puternice legături în Polonia; Moise 
însuși învățase acolo (ni s'au păstrat acte cu iscălitura lui în la- 
tineşte |). De fapt însă, Moise era leal; când primi, prin Cantemir, 

care sosi la Țuţora + sprinten cu o seamă de oșteni ai săi », firmanul 
de mazilie, plecă îndată spre Stambul. De aceea, el şi reveni, 
peste puţin timp, în scaunul Moldovei. 

Alexandru Iliaş a doua oară. Când se auzi în ţară că a fost 
numit domn din nou Alexandru Iliaș, care, înconjurat de Turci 
şi de Greci și punând dări mari, lăsase o rea amintire din prima 
domnie, boierii se hotăriră să meargă la Stambul să se plângă. 
Se formă deci o numeroasă delegaţie, — «până lă 80 de capete 
numai den boieri, fără alte căpitenii de ţeară» —în frunte cu 
Lupu vornicul, Cehan vornicul și Ureche spătarul. Iliaș, aflând 
de pornirea lor, încercă printr'un trimis al său, un grec iscusit, 
Batişte Vevelli, însoţit de ceauși turci, să-i oprească. Încercarea 
nu izbuteşte; boierii ajung la Stambul, unde însă o parte din ei 
sunt închiși. În cele din urmă, se stabilește o înţelegere cu noul 
domn. «Şi au mers la Patriarșie şi au făcut giurământuri boierii 
lui Alexandru Vodă şi Alexandru Vodă boierilor și așa au purces 
din Țarigrad spre ţeară ». 

În vara anului 1632, Iliaș, având trecere deosebită la Poartă, 
izbuti să scoată numirea fiului său Radu ca domn în Țara Româ- 
nească. Acesta nu izbuti să ocupe scaunul însă, fiind bătut de 
Matei Basarab (4—5 Noemvrie; vezi mai sus p. 34). 

Şi în această a doua domnie, Alexandru Iliaș puse biruri grele; 
o scrisoare din Rodna, cu data 3 lulie 1632, arată că în Moldova 
se ia « mare dare dela sărăcime, pentru care se tulbură săracii. Pe 
de altă parte, nu renunţă nici la sfetnicii greci; ei îi erau mai 
aproape, cu ei se sfătuia și în special cu Batiște Vevelli. Boierilor 
de ţară nu le putea ierta faptul că veniseră să se plângă împo- 
triva sa şi că fusese silit să ajungă la un compromis cu ei. La 
rândul lor, și acești boieri erau porniţi contra Grecilor care în- 
conjurau pe domn și se bucurau de încrederea lui. Un conflict 
trebuia să izbucnească. Cele petrecute în ţara Românească ser- 
veau drept pildă iar izbânda rebelilor în frunte cu Matei Ba- 
sarab erau un imbold în plus. De aceea, când boierii aflară că 
Iliaș, după sfatul lui Vevelli, a hotărît să-i taie « în ziua de Paşti 2, 
ei trecură la fapte. Țara «și nu numai Curtea, ce și țărănimea », 
« herbând în greutăţi şi în netocmele » se mișcă; «și atâta mul- 
țime s'au strâns den toate părţile, cât nu încăpeau în târg, 
ce împluse locul pe subt Miroslava pretutinderea, strigând pre 

Greci de pren toate ulițele». În fruntea mişcării era Lupu 
vornicul. 

Alexandru Iliaș, văzând proporţiile revoltei, se hotări să pă- 
văsească domnia (Aprilie 1633); chemă deci pe boieri şi le comu- 
nică hotărîrea, sa. Luându-şi apoi familia și lucrurile ce avea, 
porni din lași, înconjurat de boieri cari îl apărară de furia mul- 
țimei. În șesul Bahluiului, lângă mănăstirea Balicăi, ţăranii 
strigau: « Dă-ne, Doamne, pre Greci ». Ca să scape el, Iliaș trebui 
să jertfească pe câţiva din sfetnicii străini care-l înconjurau. 
Veveili, dat mulţimei, îu făcut fărâme cu topoarele; aceeaşi soartă 
avu cumnatul său Alezandru Mamona, dintr'o vestită familie 
peloponesiacă, și un dragoman Jeronim Hores. În învălmăşeală, 
domnului însuşi i se smulse mantaua din spinare de unul Bosie 
Lăpuşneanu. Vornicul Lupu îu rănit, destul de greu, la „cap, de 
un os svârlit din mulțime. 

Pe un drum neobișnuit, prin Braniște, Iliaș putu ajunge la 
Huși iar de acolo, prin Bârlad şi Tecuci, la Galaţi. O corabie 
Mică îl duse apoi la Stambul. Aci el a trăit încă multă vreme, 
murind în Mai 1666. 

Miron Barnowski. După plecarea lui Alexandru Iliaș, boieri: 
ar fi vrut ca domn pe Lupu vornicul; cereau însă ca acesta să 
precizeze «ce va lua den ţară » adică ce biruri va pune. Lupu, 
care nu voia condiţii, refuză; atunci, boierii trimiseră după Miron 
Barnowski, în Polonia, la Ustia. Fostul domn primi bucuros; 
amintirea primei stăpâniri rămăsese vie în sufletul său; nostalgia 
după pământul natal îl îndemna și ea să se întoarcă. Spune Miron 
Costin că l-ar fi sfătuit un prieten polon să nu se ducă. «Dulce 
este Domnia din Moldova» ar fi răspuns Barnowski. «Eară și 
obezile turcești încă sunt grele » ar fi replicat Leahul. 

Din nefericire, se adeveri spusa acestuia. Noul domn, primit 
cu bucurie de ţară, trebui să plece la Stambul spre a căpăta con- 
firmarea sultanului. Aci însă el găsi o atmosferă ostilă. Duș- 
manii săi, și în primul rând vornicul Lupu care dorea domnia 
pentru sine, trimiseseră «cărţi » în care se spunea că dacă va îi 
numit Barnowski, atunci «ţeara Moldovei va hi cu Leşii una, 
că el este o iscoadă a Leşilor ». Pe de altă parte, i se imputa în- 
cercarea pe care o făcuse, în timpul lui Alexandru Coconul, de 
a-şi relua scaunul. În sfârșit, — nenorocită coincidență — Ca- 

zacii, trecând, după obiceiul lor, cu luntrile, Marea Neagră, pră- 
dară iarăşi coastele turcești. Divanul adoptă deci părerea ma- 
relui muftiu și hotărî «să peară Barnowski Vodă». Sentința se 
execută în ziua de 2 lulie 1633, prin decapitare, în prezenţa 
sultanului. 

Cu câteva zile înainte de execuţie, Barnowski își făcu, în în- 
chisoare, testamentul: e o pagină mișcătoare, arătârd înălțimea 
de suflet şi adânca credință a celui care-și presimţea sfârșitul. 
El hotărăşte ca ocinele sale din Polonia să se vândă fostului pro- 
prietar; din banii rezultați, se vor da 5000 de zloți bisericii din 
Lw6w «care am sifârşit-o noi cu cheltuiala noastră »; se vor is- 
prăvi apoi lăcașurile dumnezeești începute și se vor plăti toate 
datoriile. Averea mobilă «să se dea pe la mănăstiri și biserici, 
pentru sufletul nostru și al părinţilor noştri ». În ce-l privește, 
roagă ca oasele sale să «nu zacă în păgâni», ci să fie aduse la 
Dragomirna. 

Moise Movilă. Boierii care însoţiseră pe Barnowski fuseseră 
închişi; ei așteptau, îngroziţi, să le vie și lor rândul, când vi- 
zirul le porunci să-și aleagă domn pe cine vor. Moise Movilă era 
la Stambul și se bucura de protecţia sultanului; firea lui blândă 
pe care ţara o putuse aprecia în prima domnie și faptul că se 
înrudea, prin soţia sa, cu Radu Mihnea, făcură ca alegerea boie- 
rilor să se oprească asupra sa (5 lulie 1633). Plecând spre ţară, 
el trimise înainte pe Cehan vornicul și alți doi dregători ca să 
prindă pe Lupul vornicul, ale cărui pâri se ştia că ajutaseră la 
pierderea lui Bornowski. Prinzând de veste, Lupu fugi însă din 
laşi «şi în câteva zile au fost tupilat pen păduri...; apoi,%pen 
Ţara Muntenească, au trecut la Țarigrad în chip de neguţătoriu ». 

A doua domnie a lui Moise Movilă a fost tot scurtă, ca și cea 
dintâi: vreo nouă luni de zile. El trebui, abia sosit în ţară, să 
însoțească pe Abaza pașa de Silistra, în campania pe care acesta, 
din ordinul sultanului, o făcu împotriva Leşilor. Armata îşi aşeză 
tabăra pe Nistru la vărsarea apei Camenița ; atacurile împotriva 
taberei polone nu reuşiră însă. Atât Moldovenii cât şi Muntenii, 
cari şi ei trebuiseră să dea contingentul lor, n'aveau inimă să 
lupte. Ei făcură chiar printr'un vicleşug — răspândiseră vestea 
că nişte călăraşi ar îi văzut pe Cazaci venind, cu tabăra legată, 
spre a da ajutor Leşilor —pe Abaza paşa să se retragă. La îna- 

poiere, acesta, aflând de vicleșug, voi să prindă lângă lași pe 
boieri, să-i puie în obezi şi să-i ducă la Stambul, spre a scuza 
retragerea ; boierii însă, vestiți fiind, se ascunseră. Țara avu însă 
de suferit: «începând dela apa Prutului şi până la Nistru — 
scrie învățatul logofăt Toderaşcu Ilanovici —n'a mai rămas o 
casă ; toate le-au ars şi pe mulţi dintre ai noștri i-au dus în robie». 

Desigur și felul cum ajutase pe Abaza contribui la mazilirea 
lui Moise Movilă. În Aprilie 1634, înainte de 9 ale lunii, faptul 
era îndeplinit; totdeodată, sforțările lui Lupu vornicul erau în- 
cununate de succes: el fu numit domn. Moise, luându-și familia 
şi averea — 60 de poveri de bani —trecu în Polonia, însoţit de 
1400 de oşteni. Acolo şi rămase între rudele și prietenii săi, până 
la sfârșitul vieţii, pe vremea lui Dabija Vodă. 

« S'au nevoit Matei Vodă de au dres 
țara foarie bine, careși după orânduiala 
lor : boiarii, slujitorii, ţăranii, cât tuturor 
le era bine în zilele lui, precum am auzit 
pre bătrânii noștri mărturisind de aciasta, 
că Țara iubia pre Domn şi Domnul 
pre țară». 

(Cronica lui Radu Popescu). 

Matei Basarab este tipul reprezentativ al domnului de ţară: 
ieşit din rândurile boierimei, legat de pământ prin moșiile pe care 
le stăpânește, lăsate de un lung șir de strămoși, el are cele trei 
însușiri care au caracterizat pe toți marii noștri voevozi: e viteaz, 
credincios şi gospodar. 'Ținându-şi cuvântul şi înplinindu-și 
datoria, el nu uită niciun moment că dreptul și autoritatea trebuie 
să aibă în slujba lor o puternică armată. El știe de asemenea că 
nimic temeinic nu se poate face fără credinţă ; în sfârșit, e pătruns 
de adevărul că stat înfloritor înseamnă bună gospodărie, vistierie 
plină, negoţ, și industrie prospere. Prietenii îl iubesc: dușmanii 
îl respectă. Și într'o vreme când domniile ţin câteva luni, un an 
sau doi, el izbutește să păstreze scaunul peste două decenii. « Matei 
Vodă, domn muntenesc — spune Miron Costin — om fericit peste 
toate domniile acei ţări, nemândru, blând, dirept om de ţeară, 
harnic la răsboaie, așa neînfrânt și nespăimat, cât poţi să-l ase- 
meni cu mari şi vestiți oșteni ai lumii». Când Mihail Eminescu 
vrea să evoce figura domnului de ţară, el se oprește asupra lui 
Matei Basarab: nu se putea o alegere mai bună (vezi fig. 11). 

Relaţiile cu Turcii și cu Ardealul. Relaţiile lui cu Turcii pot îi 
rezumate şi caracterizate în felul următor: înplinește obligaţiile 
pe care le are ţara faţă de Poartă, dar cu demnitate, trimite banii 
și darurile necesare, dar «cu sabia în mână ». E gata chiar să ducă 
război împotriva lor, pe pământ turcesc. 

Fig. 11. — Matei Basarab, Domnul Ţării Românești; miniatură din 1643, de Antim 
ieromonahul, pe un evangheliar grecesc (Biblioteca Patriarhiei din lerusalim). Dom= 
nul e înfățișat în costumul de ceremonie, oferind evangheliarul. 

In primul an de domnie, Matei dă ajutor lui Abaza paşa în 
campania împotriva Poloniei. Plecat la 7 Septemvrie din capi- 
tală, el e la Galaţi la 20 Septemvrie: aci se face joncţiunea cu 
armata turcească. Se adaogă oastea moldovenească a lui Moise 
Movilă precum și Tătarii din Bugeac, cu toţii împreună trec apoi 
Nistrul. Atacul asupra taberei dela Camenița nu reuşeşte însă şi 
Abaza trebuie să se mulţumească a lua cetăţuia numai sau cas- 
telul — costeiu în vechea limbă românească — dela Studenița. 
(vezi și mai sus, p. 51). La 16 Noemvrie, Matei era întors în 
scaun, la București. 

In Decemvrie 1635, el izbutește, împreună cu Vasile Lupu, 
domnul Moldovei, și plătind, bine înţeles, sumele necesare, să 
obţină condamnarea la moarte a dușmanului său Curt Celebi, 
influentul și bogatul grec, cu care trebuise să se judece în divan, 
la Stambul, la luarea domniei (vezi şi mai sus, p. 34). Tot prin 
bani şi daruri, îndepărtează Matei diferitele primejdii care ! ame- 
ninţau la Poartă sau obţine unele avantagii. Aflăm astfel dintr'o 
scrisoare cu data 26 Ianuarie 1643, că el a dat sultanului 40.000 
de reali (10 reali făceau un leu !), vizirului 20.000, iar altor dregători 
mai puţin. Cam în aceeași vreme, dă încă 40.000 de reali pentru 
îndepărtarea unui pretendent cu numele de Bogdan; alte sume 
dă în 1644 trimisului turc care venise să cerceteze de ce ţine Matei 
atâta oaste în jurul său. O scrisoare din 19 Ianuarie 1645 ne arată 
că a dat sultanului 50.000 de reali, iar lui câzlar aga (șeful eunu- 
cilor !) 20.000, spre a obţine confirmarea domniei pe viaţă. In 1650, 
fiind chemat la Poartă, el scăpă de această primejdioasă vizită care 
dese ori se termina cu mazilirea, iar uneori chiar cu moartea, dând 
50.000 de reali; aceeaşi sumă, în același scop, dă şi Vasile Lupu. 

Pe de altă parte, Matei ţine armata gata pentru orice even- 
tualitate. In 1636, Turcii ar fi vrut să-l mazilească; Chenaan 
pașa venise cu oști și tăbărise lângă București, în două locuri 
«la movila Cotrocenilor » şi în spre Văcăreşti. Matei, înțelegând 
ce-l așteaptă, «au strâns toate oștile ţării, stând toţi înarmaţi, 
în zi și în noapte lângă domnul lor. Ear Turcii, dacă au văzut 
că nu vor strica nimica, ei s'au întors ear înapoi, cinstindu-i și 
dăruindu-i Matei Vodă cu multe daruri scumpe». 

In anul următor, voiră să-l prindă, cu prilejul unei concentrări 
de oști la Cetatea Albă. Matei veni cu ai săi până la /alpuz în 

Bugeac; acolo, descoperind șiretlicul, se întoarse repede, încon- 
jurat de trupe, la Târgovişte, nu însă fără a trimite, și de data 
aceasta, comandantului ture «multe daruri scumpe». 

In 1635, el era gata chiar a face război cu sultanul. In trata- 
tivele pe care le duce în acest an cu împăratul creştin, Matei 
propune, între altele, şi o răscoală a sa, cerând în schimb un ajutor 
de 3000 de muschetari și un număr de soldaţi unguri. Să i se dea 
de asemenea un adăpost în cazul când ar trebui să părăsească 
țara. In 1636, e din nou gata a se război cu Turcii. Sultanul voia 
să înlocuiască pe Gheorghe Râkoczy principele Transilvaniei, 
la care Matei aflase sprijin în vreme de nevoie, și de care era 
legat și prin tratate. Atunci, el propune prietenului şi vecinului 
din Ardeal, în caz când nu se poate evita mazilirea, «să iasă 
înaintea oștilor puternicului împărat pe pământ turcesc şi să se 
lupte acolo cu ele». Ii va da întregul său sprijin, participând cu 
oastea sa care numără 6000 de călăreţi buni și 2000 de pedestrași. 
Trecerea peste Dunăre să se facă prin ţara sa, prin Muntenia. Idealul 
ar fi să se constituie chiar o coaliţie creştină, condusă de împăratul 
dela Viena, la care să participe şi regele Poloniei şi Cazacii. Toate 
acestea rămaseră simple proiecte deoarece sultanul renunţă la 
mazilirea lui Râkoczy. Importantă e însă starea de spirit a lui Ma- 
tei, amintind pe aceea a gloriosului său predecesor, Mihai Viteazul. 

Temeiul politicii externe a lui Matei Basarab a fost alianța cu 
Ardealul. El a păstrat relaţii strânse cu Gheorghe Râkoczy I, apoi 
cu fiul acestuia, Gheorghe Râkoczy al II-lea, încheind repetate 
acte şi tratate cu ei şi, ceea ce e şi mai important, respectându-le. 
La 17 Iulie 1633, cu prilejul trecerii unui ambasador ardelean spre 
Stambul, se face o primă convenţie, potrivit căreia cele două 
părţi, păstrând întotdeauna prietenie, urmau să-și dea ajutor 
reciproc. Matei se obliga şi să-i verse vecinului său, de sigur ca o 
contravaloare a ajutorului primit pe când era pribeag, suma de 
6000 galbeni anual. In primăvara anului 1635,la 16 Martie, un 
nou act de alianţă din partea principelui Transilvaniei, după care 
urmă apoi o legătură în forme solemne; actul muntean se dete 
în ziua de Sf. Petre (9 Iulie stil nou). Se făgăduia ajutor armat 
lui Râkoczy, informaţii, apoi un dar de doi cai de călărie, dintre 
care unul ţurcesc, şi —ca o compensație pentru dijma din oi pe 
care o dădeau ciobanii ardeleni ce veneau să-și pască turmele 

în munţii noștri — suma de 5000 de florini anual. Comandanții 
militari şi armata întreagă — «căpitanii, iuzbaşii, ceaușii, vătaşii 
şi toţi cetașii, călărime şi pedestrime » — întăresc şi ei la 3 August 
înțelegerea făcută. La rândul său, Râkoczy făgădueşte, la 16 
Septemvrie, ajutor armat împotriva dușmanilor, excepţie făcând, 
bine înţeles, persoana sultanului. Acest tratat a fost reînoit în 1636 
şi 1640; după suirea pe tron a lui Gheorghe Râkoczy al II-lea, 
avură loc două alte reînnoiri, la 18 Fevruarie 1650 şi la 10 Mai 1651. 

Evident, în cei douăzeci și doi de ani de domnie ai lui Matei, 
au fost şi momente de neîncredere, de bănuială, de nesiguranţă 
faţă de principele din Ardeal; acesta din urmă a neglijat — sau 
n'a voit — uneori să dea ajutorul făgăduit; alteori s'a ajuns 
chiar la plângeri și imputări reciproce; niciodată însă legăturile 
n'au fost rupte, necum să se recurgă la război. Se poate spune, 
deci, pe drept cuvânt, că alianța cu Ardealul a fost o constantă a 
politicii lui Matei Basarab. 

Relaţiile cu Moldova. Fiind asigurat din această parte, el a 
putut face faţă, cu toate mijloacele, primejdiei repetate care i-a 
venit din altă parte și anume dela mândrul și ambițiosul domn al 
Moldovei, Vasile Lupu. Acesta, deși încheiase în 1634 o înţelegere 
de prietenie cu Matei, schimbând solii, începu totuși, după scurt 
timp, să sape pe vecinul său, vrând a-l îndepărta din scaun. Scopul 
era să așeze în loc pe fiu-său, pe loan, deși acest fecior al lui Vasile 
Lupu, de o sănătate foarte şubredă, nu era apt pentru domnie. 

Prima încercare se făcu în toamna anului 1637. Vasile Lupu, 
după ce ajută Turcilor la Cetatea Albă să facă ordine în treburile 
Tătarilor din Bugeac, care, cât timp trăise Cantemir-Bey, ajun- 
seseră o adevărată pacoste pentru toţi vecinii, se îndreptă cu 
oastea spre Țara Românească şi ajunse până la Gheorghiţa. Matei 
îşi aşezase tabăra la gura Telejeanului şi trimisese după ajutor la 
Râkoczy. Când un general al acestuia, Joan Kemeny, scobori cu 
zece mii de oameni pela Bratocea, ajungând la 11 Noemvrie la 
Vălenii de Munte şi la 13 la Şoplea, Vasile Lupu socoti că e mai 
prudent să se retragă. Urmărindu-l deaproape, Matei merse cu 
ai săi «până la Putna»; Ardelenii trecură chiar, prădând, prin 
partea de miazăzi a Moldovei, întorcându-se pe la Trotuș. 

A doua încercare avu loc în 1639. De data aceasta, Vasile. 
Lupu voia ca să ia pentru el domnia Țării Româneşti, lăsând în, 

Moldova pe fiul său loan. Având prieteni la Poartă, în special 
pe vizirul Mohamed Tabani Buiuc,. și oferind sume mari: 300.000 
de taleri, plus sporirea tributului ambelor ţări cu 100.000 de 
taleri, el obţinu la 2 Noemvrie 1639, un firman de mazilie a lui 
Matei. Strângându-şi oastea şi cu ceva ajutor dela Tătari, porni 
deci împotriva vecinului său. La 22 Noemvrie era la Focșani; 
într'un document dat de aci, Lupu își zice domn al Moldovei şi 
al Țării Românești. Sultanul trimisese cuvânt boierilor munteni 
să nu se opună. Altfel, spunea el «n'o să rămâneţi nepedepsiţi... 
Vă şterg de pe faţa pământului vostru şi pun Turci să locuiască 
în el, iar în biserică să strige hogea». 

Matei nu se spăimântă însă. Cu oastea sa bine tocmită, ieşi 
el înaintea năvălitorului, care înaintase până la apa Ialomiţei, 
în dreptul satului MNănășiori (azi Armăşeşti !). Între acest sat şi 
cel vecin numit Ojogeni, pe Prahova, avu loc lupta. O parte din 
armata lui Lupu se «răşchirase » adică se împrăștiase după ja- 
furi «la podgorie, pre supt munte încătro era bejenită toată 
țara muntenească, de pren... acele olate» (adică ţinuturi!). 
Matei profită de această împrejurare, trecu repede armata sa 
peste Prahova, fiecare călăreț luând cu sine un pedestraș, şi 
atacă puternic. Oastea lui Vasile Lupu, surprinsă nu putu re- 
zista; de altfel o parte a ei nici nu se întorsese dela podgorie, 
din pradă. Retragerea se transformă — după însăşi mărturia lui 
Miron Costin —în fugă precipitată «lăsând și corturile și pu- 
ştile cu toată pedestrimea pe mâna lui Matei Vodă, şi, de grija 
gonașilor, Vasile Vodă au lăsat calea pre care venise şi dirept 
la Brăila au năzuit ». Aci, el fu pe punctul de a fi prins de agii 
turci locali care aflaseră de înfrângere. Prevenit în ultimul mo- 
ment, pe când şedea seara la masă, a sărit peste gard într'o gră- 
dină şi de acolo, călare, a fugit la Galaţi «lăsând toate în Brăila, 
câte nu rămăsese în Ojogeni ». 

O consecinţă a războiului fu uciderea vizirului Mohamed Ta- 
bani Buiuc, protectorul lui Vasile Lupu. Căci Matei, plângându-se 
la Poartă de cele întâmplate, duşmanii vizirului făcură ca acesta 
să fie executat, prin strangulare, la Edicule (15 Decemvrie 1639). 
Se găsiră, în urma lui, 1.200.000 de scuzi, o sumă enormă pentru 
acea vreme, rezultat a câteva luni de slujbă. La 22 Decemvrie, 
un agă aducea lui Matei la Bucureşti caitan nou şi o scrisoare din 

partea Porţei în care i se spunea că Lupul l-a atacat «fără ştirea 
şi voia puternicului Impărat ». 

După această a doua încercare neizbutită, urmă o lungă pe- 
rioadă de linişte —până în 1653 —în relaţiile dintre cei doi 
domni. loan, fiul lui Vasile Lupu, pe care acesta voise să-l vadă 
stăpânind într'una din ţări, muri la începutul lui Noemvrie 1640, 
la Stambul, de rachitism. Matei se simţi mai puţin ameninţat; 
Peste câţiva ani, în 1645, ca un semn de pace şi de înţelegere, 
cei doi domni făcură chiar câte un lăcaș bisericesc, fiecare în ţara 
celuilalt. Vasile Lupu refăcu biserica Stelea din Târgoviște, unde 
era îngropat tatăl său, Aga Nicolae, iar Matei Basarab zidi mă- 
năstirea Soveia, în Putna, unde găsi săteni veniţi din Rucăr şi 
Dragoslavele. (Cele două cătune ale satului Soveja se numesc 
și azi Hucăreni și Dragoslăveni !). Pisania spune că lăcaşul s'a 
ridicat «cu bunăvoința... prea iubitului îratelui nostru dom- 
nului moldovenesc lo Vasilie voevod». | 

Spre sfârşitul anului 1652 relaţiile începură iar să se înăs- 
prească. După unele izvoare, Lupu ar fi pornit să uneltească din 
nou împotriva vecinului său. După altele, Gheorghe Râkoczy 
al II-lea hotărînd, pentru mai multe pricini, să înlocuiască pe 
ambițiosul şi mândru domn al Moldovei, ar îi câștigat la acest 
plan și pe Matei. Nu e de loc exclus ca Vasile Lupu, având ginere 
pe Timuş Hmielniţki, dispunând deci de ajutorul Cazacilor, să 
Îi reluat vechile gânduri de mărire. Cert este că în primăvara 
anului 1653, se ajunge la un nou conflict: Râkoczy şi cu Matei 
sprijină cu armele pe Gheorghe Ştefan, marele logofăt al lui 
Lupu, pentru ca să îl răstoarne pe acesta din urmă din scaun. 
Detașamentul ardelean, sub comanda lui loan Kemeny, intră în 
Moldova trecând munţii, pe poteci, prin părţile Trotuşului; cel 
muntean, având în îrurte pe spătarul Diicul Buicescu, pe la 
Milcov. Vasile Lupu fu surprins nepregătit. De aceea, când oștile, 
aducând pe Gheorghe Ștefan, ajunseră la Roman, el se retrase 
spre Hotin şi apoi peste Nistru, trimițând după ajutor la ginerele 
său Timuş Hmielniţki. Ardelenii și Muntenii intrară în lași, 
în Dumineca Floriilor. Îndată însă după aceasta, sosi şi Timuş. 
Trecând Prutul la 30 Aprilie, el bătu oastea lui Gheorghe Ștefan 
la Popricani şi ocupă scaunul. Vasile Lupu se reîntoarse şi-şi 
reluă domnia. Dacă s'ar fi mulţumit cu atâta, de sigur lucrurile 

ar fi luat o altă desvoltare. Dar el vru să-şi răzbune asupra lui 
Matei; porni deci cu toată oastea împotriva acestuia. Focșani: 
munteni fură arşi; Diicul Buicescu și cu Gheorghe Ştefan care 
stăteau la hotar, la Milcov, trebuiră după câteva ciocniri, să se 
retragă. Matei, aflând de apropierea dușmanului, ieși din Târgo- 
viște şi îşi aşeză tabăra într'un loc bun, între Ialomiţa și un pârâu 
«foarte tinos », greu de trecut, aproape de satul Finta. La Te- 
leajen, avu loc o ciocnire între Cazaci şi Seimenii trimiși înainte 
în ajutor lui Diicul; aceştia din urmă se apărară bine și se putură 
retrage în ordine. Lupta principală se dete pe locul ales de Matei, 
în ziua de 17/27 Mai 1653. În prima fază, Timuș se ţinu în re- 
zervă, din gelozie, spunând că să se bată și să învingă «vitezii 
Moldoveni » şi fără ei. Atacul cavaleriei moldovene sili pe o parte 
din Roșii munteni să se retragă; dacă ar îi fost atunci de faţă 
şi Cazacii, izbânda ar fi rămas de partea lui Lupu. Aceștia însă 
nevoind să intre deodată în luptă, Matei putu restabili situaţia. 
Bătrânul domn dădu el singur pildă de vitejie, stând în fruntea 
trupelor și îndemnându-le. Un glonţ îl lovi «aproape de încheie- 
tura genunchiului »; fără să-i pese de rană și izgonind «cu su- 
dalmă » — cum spune Miron Costin —pe ostașul care voise să-l 
sprijine, Matei continuă lupta «ca un deplin oștean ». Boierii, 
după pilda Domnului, se luptară şi ei cu vrednicie, intrând «cu 
săbiile goale » în dușmani, tăindu-i și răspândindu-i. Lupta dura 
încă înverșunată când se porni o furtună și o ploaie repede « dirept 
în faţa ştii lui Vasile Vodă, cât se părea că este anume urgia 
lui Dumnezeu sosită asupra acei oști». În cele din urmă Moldo- 
venii cedară; Lupu, împreună cu Timuș se retraseră în fugă; 
Cazacii, rămași fără hatman. putură totuși să-şi lege tabăra 
şi să se retragă, fără prea mari pierderi. Pe câmpul de luptă ză- 
ceau 4000 — după un alt izvor 3000 — dintre ostașii lui Lupu; 16 
tunuri căzură în mâna lui Matei. O parte dintre prinși fură tăiaţi, 
dealungul drumului, « dela Fântâna Țiganului până la Târgoviște ». 

Îndată după aceasta, Gheorghe Ștefan, cu ajutor muntean 
şi ardelean, reintră în Moldova și izbuti, în urma luptei dela Sirca, 
să ocupe, definitiv, tronul (vezi mai jos, p. 90). 

Turburările Dorobanţilor şi Seimenilor. Ultimul an de domnie 
al lui Matei Basarab a fost turburat de neorânduelile doroban- 
ţilor, seimenilor și a celorlalţi « slujitori » (ostaşi). Bătrânul voevod 

avusese întotdeauna față de ei o deosebită atenţie; le plătise 
«lefi » adică solde din destul, îi îmbrăcase bine —ni s'a păstrat 
-o întreagă corespondenţă privind postavul comandat la Brașov — 
le dăduse putinţa să-și întemeieze gospodării și să strângă stare. 
Drept mulțumită, şi sătui—se vede— de bine, ei se ridicară, 
după biruinţa dela Finta, împotriva Domnului. « Că striga — po- 
vestește cronica — pen Curtea Domnească » «să le dea câte trei 
lefi », «că ei au bătut războiul... cu Vasilie Vodă, și zicia lui 
Matei Vodă să să ducă, să să călugărească, că nu le mai trebue 
să le fie el domn, bătrân fiind şi bolnav; şi atâta să îndârjise în 
nebunie, cât i-au luat tunurile și erbăriile, şi le-au scos afară 
den târg ». Doi dintre marii boieri, Ghinea vistierul şi Radu Ver- 
zarul armașul, pe care dorobanţii şi seimenii îi bănuiau că sfă- 
tuiesc pe Domn să nu le dea «lefi», fură luaţi chiar dela Curte, 
sub ochii lui Matei, şi uciși afară la câmp, în faţa tuturor oștilor, 
Un alt boier, Socol clucerul Cornăţeanul, bolnav fiind, a fost şi el 
ucis, iar casele, împreună cu ale celorlalți doi, prădate. Îndrăz- 
niră chiar, într'o zi când Matei ieșşise în plimbare spre Argeș, 
(20 Martie 1654) să oprească pe domn de a mai intra îndărăt în 
"Târgovişte şi îl ţinută în afara zidurilor trei zile, nedând voie să-i 
-aducă nici pâine şi spunându-i «să iasă din ţară sau să se călugă- 
rească ). Matei trebui să le făgăduiască + bani din destul » şi numai 
-așa putu reintra în cetatea de scaun. Avea de gând în primăvară 
să lovească aceste corpuri de dorobanţi și de seimeni şi să le pe- 
depsească aspru pentru faptele lor ticăloase, tăind toate căpeteniile. 

Moartea lui Matei. Familia sa. Bătrânul domn nu mai ajunse 
însă să-și puie planul în aplicare. Sănătatea sa scăzuse mult în 
ultimul timp. Îl îndurerase mai întâi moartea soţiei sale Elina 
— întâmplată în August 1653 —« după o convieţuire de 40 deani» 
(vezi fig. 12); avusese apoi de suferit luni de zile de pe urma rănii 
căpătate la Finta și care — infectată — s'a vindecat foarte greu. 
Răscoala dorobanţilor şi seimenilor pusese vârf supărărilor; 
pentru sufletul viteazului oștean era o lovitură din cele mai dure- 
roase. În primăvara anului 1654, Matei se îmbolnăvi ; după câteva 
zile, la 9 Aprilie dimineaţa, într'o Duminecă, pe când se odihnea 
într'un jilţ în loggia palatului din Târgoviște, închise ochii. Im- 
brăcat în vesmânt domnesc, «de brocard de aur, împodobit cu 
blană de samur de mare preţ, cu brandemburguri» şi «nasturi 

Fig. 12. — Doamna Elina, soţia lui Matei Basarab. Miniatură pe un manuscris slav contem-— 
poran. Doamna e înfățișată în costumul de ceremonie de brocard. 

de argint aurit» și acoperit 
de «un giulgiu de mătase 
albă, cu o cruce în foi de 
aur », trupul său fu înmor- 
mântat în biserica dom- 
nească din Târgoviște, lân- 
gă fiul şi soţia sa. Sub 
Constantin Şerban, lăcașul 
a fost jefuit de seimeni şi 
osemintele bătrânului voe- 
vod aruncate afară. Mai 
târziu, ele au fost duse 
la Arnota, ctitoria sa din 
judeţul Vâlcea unde şi 
astăzi odihnesc, sub;o les- 
pede de marmoră (vezi 
fig. 13). 

Inscripţia, în limba sla- 
vă, are următorul cuprins: 
« Aici zace Matei Basarab, 
cu mila lui Dumnezeu odi- 
nioară stăpân și domn al 
Țării Românești, bărbat 
înțelept, îndurător și mi- 
lostiv, întemeietor şi în- 
noitor a multe biserici! şi 
mănăstiri, niciodată biruit, 
ci biruitor, şi a multe răz- 
boaie învingător, prea slă- 
vit, dușmanilor înfricoșat, 
prietenilor de folos, îmbo- 
găţitor al ţării sale, cel ce 
cu multă bogăţie și întru 
toate îndestulat, în lină 
pace a domnit 23 de ani 
(sic); a adormit întru 
Domnul la cinstea bătrâ- 
neţii, în anul 1654». 








Fig. 13. — Piatra de mormânt a lui Matei Basarab, la 
mănăstirea Arnota. In partea superioară, stema ţării 
mărginită sus de două armuri iar jos de două tunuri. In 
partea inferioară şi pe margini, inscripţia în limba slavă 

Matei Basarab a fost căsătorit cu Flena — obişnuit i se spunea 
Elina — fiica lui Radu postelnicul Năsturel din Fierăști. Era o 
femeie cultă; ni s'au păstrat scrisori dela ea, între altele, una, în 
româneşte şi latineşte adresată din Rucăr Sibienilor, prin care 
cere, a doua zi după lupta dela Finta, un bun hirurg pentru boieri: 
răniţi. Preţuia cartea; fratele ei, Udriște Năsturel, este personali- 
tatea culturală cea mai de seamă din Muntenia, în prima jumă- 
tate a veacului al XVII-lea. Era adânc credincioasă; a zidit mai 
multe biserici și a făcut milostenii pretutindeni. Doamna Elina 
a fost una din femeile cele mai de seamă ale neamului nostru. 

Matei n'a avut copii; de aceea a adoptat un nepot de soră al 
soţiei sale, numit tot Matei; acesta a murit de tânăr însă, puţin 
înainte de 10 August 1652, şi a fost înmormântat în biserica 
domnească din Târgoviște; alături e mormântul doamnei Elina 
(vezi fig. 14). 

Ctitoriile. Niciunul dintre domnii Ţării Româneşti nu a ridicat 
atâtea lăcaşuri bisericeşti ca Matei Basarab. Numărul lor nu a fost 
stabilit până acum cu preciziune, deoarece nu s'a făcut încă o 
cercetare specială asupra lăcașurilor acestui voevod. Un contem- 
poran, clericul sirian Paul de Alep, care a fost prin Muntenia în 
două rânduri în timpul domniei lui, dă cifra de «o sută cincizeci 
de mănăstiri şi biserici, zidite magnițic din piatră ». Este, evident, 
o exagerare. Cronica ţării, scrisă mai târziu, dă numai douăzeci 
de biserici și mănăstiri, ceea ce e mult sub realitate. 

Lăcașurile ridicate de Matei Basarab se pot împărţi în două 
categorii: unele care se datoresc exclusiv lui ; altele, mai vechi, pe 
care el le-a refăcut numai sau cărora le-a adus diverse îmbună- 
tăţiri. La cele mai multe ni s'au păstrat pisaniile. 

In 1632, aşa dar chiar în anul luptei cu Radu Iliaș pentru 
ocuparea scaunului domnesc, Matei puse să se zugrăvească bise- 
rica din Brâncoveni, ridicată de înaintaşii săi. In anul următor, 
1633, face el mănăstirea dela Sadova (Dolj), în locul vechiului 
lăcaș, de lemn, în care se adăpostise, în urma unor ciocniri cu 
Turcii. Pisania aminteşte şi de o biruinţă pe care Matei a repurtat-o 
asupra acestora«la Schela Ciobanului » — Bechetul de azi; faptul 
ma putut avea loc, credem noi, decât cu prilejul venirii lui din 
Ardeal, prin Banat, în 1632 (vezi mai sus, p. 32-33). La 26 Au- 
gust 1633 (stil vechiu), noua ctitorie era gata. 

In primul an 
de domnie, se zi- 
deşte mănăstirea 
dela Slobozia lui 
Enache postelni- 
cul (actuala Slo- 
hozie din lalo- 
miţa). In actul 
din 14 Septem- 
vrie 1634, prin 
care domnul în- 
chină mănăstirii 
Dochiariu dela 
Sfântul Munte 
noua sa ctitorie, 
se spune despre 
aceasta: «pe care 
am făcut-o acum 
Domnia Mea din 
temelie ». Urme- 
ază apoi reface- 
rea bisericii dela 
mănăstirea lui 
Negru Vodă din 
Câmpulung; lu- 
crările încep la 1 
lulie (22 Iunie 
stil vechiu) 1635 
şi se isprăvesc la 
30 August (20 stil 
vechiu) 1636. 

Mănăstirea 
Căldărușani este 
întemeiată de Ma- 
tei; pisania ne a- 
rată că «s'a înce- 
put a zidi în luna 
lui Iulie în 14 şis'a 
săvârşit în luna 








Fig. 14. — Piatra de mormânt a Doamnei Elina, în stil baroc. Doi lei 
țin stema ţării, deasupra doi îngeri sprijinind o cruce. In partea infe- 
rioară în latinește, un pasaj din Cartea lui Iov (+ Honio natus de 
niuliere..; 2) ; pe margini, inscripţia în limba slavă, dând şi anul morţii 
1653. Prea încărcată şi cu elemente atât de diverse, această piatră 
de mormânt este mult inferioară sub raportul artistic acelora din 
epoca lui Ștefan cel Mare sau epoca Movileştilor, elegante şi sobre. 

Octomvirie 20, leatul 1638 » (vezi fig. 15). Tot nouă, întemeiată acum, 
iar nu refăcută, este Biserica Domnească din Gherghița ; înălţată în 
1641 (7149 după cronologia bizantină) în amintirea biruinţei dela 
Nănăşiori. Cu privire la dată, observăm că în pisanie s'au păstrat 
numai luna: Mai 26 şi primele trei cifre ale anului: 714, cea de a 
patra 9 fiind adaosă potrivit tradiţiei comunicate de preotul paroh. 





Fig. 15. — Mănăotirea Căldărușani, vedere din avion. Lăcaşul şi chiliile au fost refăcute în 
timpul domniei Regelui Carol 1. 


Nu știm anul fundării Arnotei, locul de veşnică odihnă al voevo- 
dului; ea exista însă în 1636 deoarece e amintită întrun act 
purtând această dată. In 1639 e cuprinsă printre mănăstirile care, 
potrivit hrisovului solemn din acest an, nu pot fi închinate sub 
nicio formă la Muntele Athos sau la celelalte locuri sfinte. In 
1641, Noemvrie 15, Matei Basarab şi soţia sa Elena dăruiesc 
Arnotei niște sfinte moaşte cumpărate de ei, ferecate în aur şi 
argint şi împodobite cu pietre scumpe. Potrivit unui raţiona- 
ment similar, deducem că mănăstirile Dinir'un lemn sau de un lemn 
(Vâlcea) şi Măzineni (Râmnicul-Sărat) au îost ridicate înainte de 
27 Noemvrie 1640, deoarece ele figurează în hrisovul cu această 

dată, hrisov care e o repetire a celui din 1639 dar cuprinzând un 
număr mai mare de mănăstiri. Pentru mănăstirea Dintr'un lemn, 
tradiţia, consemnată la începutul veacului al XVIII-lea, dă data 
7143 deci 1634—1635. Cât despre Măxineni, iată, potrivit pisaniei, 
împrejurăţile în care a fost ridicat lăcaşul: «Această sfântă și 
dumnezeiască biserică ci iaste hramul naşterii lu Svetă loanu 
Crăstitel (Sfântul loan Botezătorul !), făcut-o-am eu robul lui 
Dumnezeu lo Mateiu Basaraba Voievod i Gospojda (şi Doamna) 
lina; mergând Dumniia Mea la oaste, am tăbăritu prea malul 
Siretului, ci am văzut Dumniia Mea cest loc bun şi tare şi era o 
beserecă mică de nuiale, și lipită cu lut. Dici cu vrere lui Dumnezeu 
şi cu ajutorul sfântului hram am făcut acestă beserecă de piatră 
să fie Dumnii Mele pomenă. Și au fost ispravnic şi mult ostenitor 
şi îndemnător jupan Radul Vel Cap(itan). .. ». Azi mănăstirea Măxi- 
neni nu mai există , biserica ei a fost distrusă în timpul războiului 
pentru întregirea neamului, cu prilejul luptelor din această regiune. 

In 1645, se zidesc două noui mănăstiri: aceea dela Strehaia, cu 
aspect impunător, de cetate, și cea dela „Soveja, din ţinutul Putnei, 
în Moldova (vezi și mai sus, p. 59). Peste un an, în 1646, alte două 
lăcașuri noi: o biserică la mănăstirea Plătăreşii, având hramul 
marelui mucenic « Mercurie » şi mănăstirea (azi schitul) Lăculeje, 
în Dâmboviţa. Urmează, în ordine cronologică, biserica din Dră- 
găneşti (Teleorman). Mică dar elegantă, bine proporţionată, ea este 
înălțată în 1647, într'o lună numai: dela 30 Iunie la 1 August 
stil vechiu, ispravnic fiind căpitan Bodea (vezi fig. 16 şi 17). Din 
același an e şi refacerea bisericii dela mănăstirea Plumbuita. 
Pisania, ulterioară (din 1806), în grecește, arată ca fundator 
pe Radu Paisie; prima restaurare a avut loc sub Alexandru, 
tatăl lui Mihnea; cea de a doua sub Matei, «în anul dela facerea 
lumei 7155 (1647), la 10 ale lui April » (stil vechi). 

Tot refăcută e şi biserica episcopală din orașul Buzău. Pisania, 
de asemenea ulterioară (30 Decemvrie 1834), spune că lăcașul, 
«s'a zidit din temelie de răposatul întru fericire Maftheiu Basarab 
Voevod, la leat 1649, după ce mai întâi au dărimat din temelie 
pre cea veche, făcută de strămoşii săi, arsă și stricată de năvălirile 
varvariceşti >. In judeţul Buzău, a refăcut, din piatră, biserica 
mănăstirii Pinul şi biserica schitului Cârnul, vechile lăcașuri 
datând din veacul al XVI-lea. In 1650, voevodul înalţă o biserică 

ge 

nouă la mănăstirea Brebu, în judeţul Prahova ; lucrările s'au început 
la 7 lulie (27 Iunie stil vechi); hramul Sfinţii Arhangheli Mihail, 


Fig. 16. — Biserica din Drăgăneşti (Teleorman), atribuită de tradiţia locală lui Negru Vodă, 
refăcută de Matei Basarab. 

Gavriil, Ozriil și Rafail. Tot nouă e și frumoasa Biserică Domnească 
din Craiova, cu hramul Sfântul Dumitru. Pisania arată că lăcașul 
s'a ridicat «din temelie, de iznoavă», isprăvindu-se în « Octom- 
vrie » 1654 (7160); ctitori sunt Matei şi soţia sa Elena. 
Târgoviştea, scaunul de domnie preferat, e și ea împodobită, 
acum spre sfârşit, cu două biserici noui de piatră: ambele au hramul 





Fig. 17. — Pisania bisericii din Drăgănești (Teleorman). In rândurile 3—6 se poate ceti: «...10 
Mateiu Băsărabă... ştiind ctetoriia noastră despre mumă-me şi văzându-o veche șe stricată, 
rădecatu-o-ant den temelie, însă denpreună cu rudele noastre ce ni se trag despre mumă-me, 
anume jupan Diicul marele spătar şi jupan Drăguşen marele paharnic... +. Scriere frumoasă, 
caracteristică pentru epoca lui Matei Basarab (Muzeul de Artă Religioasă). 


Sf. Nicolae. Una din ele a fost isprăvită la 15/25 Septemvrie 7159 
(deci 1650); ceilaltă, ridicată în locul uneia mai vechi, din vremea 
lui Radu dela Afumaţi, la 12/22 Septemvrie 1653; și la aceasta 
de a doua, numele doamnei apare alături de al soţului ei. 

La București, Matei a înălțat de asemeni două biserici: a 
Sărindarului, azi dispărută (a fost dărâmată în 1896) şi a Sfinţilor 
Apostoli Petru şi Pavel. Pisania celei de a doua nu dă decât data 
refacerii de sub Ștefan Cantacuzino: 1715. 

Adăogăm, în sfârşit, că, potrivit cronicei, evlaviosul voevod a 
mai zidit câte o biserică şi la Caracal, Piteşti Călugăreni şi Ploeşti. 
Pisaniile lor nu ni s'au păstrat insă. Biserica din Ploeşti, cu hramul 
Sfinţii Apostoli, a fost prefăcută în veacul al XVIII-lea; despre 
ea ne vorbeşte un act din 2 Martie 1808, arătând că a fost înălțată 
« de răposatul Matei Vodă Basarab » și « înzestrată și miluită atât 
de numitul ctitor cât și de alţi fericiţi domni ». Despre biserica de 
lângă Piteşti, dela Trivalea, cu hramul Sfânta Troiță, o catagrafie din 
1825 afirmă că este « făcută din temelie de Mateiu Basarab Vod... ». 

In afara hotarelor, Matei a ridicat trei biserici: una în Ardeal 
şi două în Bulgaria. Biserica din Ardeal se află în satul Porcești 
(judeţul Sibiu) și a fost zidită în 1653, din Aprilie până în Sep- 
temvrie;, cele două din Bulgaria se găsesc pe malul Dunării. Una 
e la Vidin, cu hramul Sf. Vineri (eg. nerka); pisania n'a fost 
citită în întregime de învățatul bulgar care o menţionează; nu 
e admisibilă în niciun caz însă data spy pe care o reproduce; ea 
poate să fi fost spun deci 7150 (1641—42) sau ceva asemănător; 
o cercetare la faţa locului ne-ar lămuri. Cea de a doua biserică, 
având hramul Sfinţilor Apostoli Petru și Pavel, se află la 
Sviștov ; chipul lui Matei şi acel al doamnei Elina se văd încă, 
la locul de cinste, pe peretele ctitorilor. 

Doamna Elina e ctitora bisericii din Fierăști (Ilfov) pe care 
a ridicat-o din temelie «cu osteneala și în parte... a... fratelui» 
ei Udrişte sau « lorest Năsturel... în anul dela facerea lumii 
7152 » (1644). Tot ei i se datoreşte biserica Vegoești (Ilfov), zidită 
în 1648. La mănăstirea Slătioarele doamna e înfăţişată pe tabloul 
ctitoricesc împreună cu Ecaterina, soţia lui Alexandru al II-lea 
(1568—1577), prima ctitoră ; a dat mănăstirii o moşie în 1644 și a 
făcut probabil reparaţii şi pictura bisericii. Numele doamnei Elina 
apare de altfel împreună cu acela al lui Matei pe multe din pisaniile 
mănăstirilor şi bisericilor ridicate de acesta. Il întâlnim astfel la 
Strehaia, la Măxineni, la Lăculeţe, la Plătăreşti, etc. (vezi fig. 18). 

După pilda domnului, înalţă și boierii o sumă de lăcașuri 
dumnezeeşti. Cumnatul său, Udriște Năsturel, e ctitorul Bisericii 
Târgului din Târgoviște, pe care o ridică 4 din temelie », isprăvind-o 
în 1654. Tot la Târgovişte face Buzinca vel sluger o biserică 
în 1639, punându-i hramul Sfântului Dumitru. Nepotul lui Matei, 
Diicul Buicescu, rezideşte în 1645 mănăstirea Clocociov, ctitoria 

Fig. 13. — Matei Basarab și doamna Elina, oferind un evangheliar. Miniatură pe un manuscris 
grecesc contemporan. 

lui Mihai Viteazul. Constantin vel sărdar, fiul lui Radu Şerban, 
şi soţia sa Bălașa înalţă o biserică la Dobreni, (Vlașca), în 1646; 
Constantin Cantacuzino postelnicul şi soţia sa Elena una la Fi- 
lipeştii de Târg la «leat 7150 » (1641—2); Dragomir, marele vornic, 
alta la Plăviceni (Olt), în 1648. În București, Nicolae vel agă, 
soţia sa, Ioana și fiul lor Călin spătarul ridică biserica Sfânta 
Vinere a Hereștilor în 1645. La Răzvadul de Sus, în Dâmboviţa, 
găsim biserica lui Socol vel clucerul Cornăţeanul, a soţiei sale 
Marula și a copiilor lor; începută la 1/11 Mai 1643, ea e gata 
la 25 August (4 Septemvrie) 1644. La Buzău biserica MVegustori 
se datorește lui « Badea Obredi», după toate probabilitățile, un 
simplu negustor; pisania, nouă, din 1850, ne arată că lăcaşul 
s'a ridicat «în zilele prinţului Mateiu Basarab». Menţionăm în 
sfârşit, trei mănăstiri: cea dela Mărgineni, ctitoria din 1646 a 
marelui vornic Drăghici Mărgineanul «din vestitul neam al 
Filipeștilor » după cum spune pisania greacă ulterioară; mănă- 
stirea Topolnița zidită de «jupan Lupul Buliga vel căpitan » și 
jupâneasa lui Stanca și fiii lui... «vă leat 7154» (1645—6) şi 
mănăstirea Măstănești, ridicată de Apostolache comisul și în- 
chinată mănăstirii Dobhiariu dela Muntele Athos. 

Nu putem cita toate lăcașurile bisericești care se fac în această 
vreme ; e de ajuns să spunem numai că domnia lui Matei Basarab 
e o epocă de intensă activitate constructivă, cea mai intensă, 
credem, împreună cu aceea a lui Constantin Brâncoveanu, din 
întreaga istorie munteană. Pretutindeni se ridică biserici şi mă- 
năstiri, pretutindeni se refac sau se măresc cele vechi. 

Bineînţeles, domnul înzestrează cu odoare, vesminte, moşii 
şi robi ctitoriile sale. Cu toate prădăciunile, incendiile și mai ales 
înstrăinările care au avut loc până în zilele noastre, timp de 
aproape trei sute de ani, avem încă o serie întreagă de odoare 
bisericești dela Matei Basarab. Unele se găsesc la ctitoriile sale, 
altele au fost aduse la Muzeul de Artă Bisericească din București. 
În prima categorie intră, de exemplu, un chivot de argint, dă- 
ruit mănăstirii din Câmpulung, în Decemvrie 1641; o căţuie dă- 
ruită Arnotei și prefăcută mai târziu, în 1669—1670; o cruce dă- 
ruită mănăstirii Dealului (1648—9) (vezi fig. 19). Tot la Arnota se 
află și diferite moaște, ferecate în aur și argint și împodobite cu 
pietre scumpe, dăruite de domn și de soţia lui, în 1641 (vezi și 


www.dacoromanica.ro 


CTITORIILE 13. 


mai sus p. 66) şi în 1646. Din cea de a doua categorie, menţionăm 
două candele de argint date mănăstirii Bistriţa, în 1643 și 1650; 
un disc pentru anafură şi un potir, ambele de argint aurit, dă- 
ruite mănăstirii Brâncoveni. Inscripţia, în grecește, din 1636, 
de pe potir, pomenește, pe lângă donatori: Matei Basarab şi 
doamna Elena, și pe meșterul făurar: «Alexandru Crivu din 
Trica, a doua Tesalie ». Menţionăm de asemenea o placă de argint: 
aurit, provenind dela o sfită şi înfățișând Adormirea Maicei Dom- 
nului; se află la mănăstirea Tismana. Un deosebit interes pre- 
zintă cupa de argint aurit dăruită de domn şi de soţia sa în 1642 
mănăstirii din Câmpulung. Ea are sculptată o scenă de vână- 
toare ; tradiţia atribuia — greşit — această cupă lui Negru Vodă. 

Nici Sfântul Munte n'a fost uitat; Matei a făcut danii mănă- 
stirilor de acolo şi le-a întărit averile. Xenofonul, Ivirul, Dohiariu, 
Sf. Dionisie şi Cutlumuzul primesc hrisoave din care putem vedea 
imensa avere imobiliară pe care unele din aceste lăcașuri o stă- 
pâneau în ţară (vezi şi harta nr. 6). Astfel, de pildă, la 8 lunie 
1641, Matei întărește mănăstirii Cutlumuz satele Cireşovul, Călu- 
găreni, Mărăcine, Dănești, Laiovul, Comanca, Giurgiu, Prislopul, 
Hrăteşti, apoi seliştile Sura, Saca, Cioara, Suhaia, şi toate seliștile 
« câte sunt împrejurul bălților Călmățuiului până la drumul Svişto- 
vului », de asemenea toate bălțile şi gârlele », « începând dela vadul 
Sviștovului în sus la Sichira ». Și mai mare era averea mănăstirii 
Iviron, căreia îi fusese închinată mănăstirea Sfânta Treime sau 
Radu Vodă «care este în jos de orașul București ». Prin hrisovul 
din 1649, i se întăresc acestei mari lavre dela Muntele Athos sa- 
tele Mănești, Lupeşti, Grecii, Marutinul, Chiseleţul, Critineșşti, 
Găunoși, jumătate din Hodopeni (azi Otopeni!) și jumătate din 
Glina, cu vecini şi vaduri de moară, toate în judeţul Ilfov;- 
apoi satele Parapani, Răcenii, Fundul Sacului şi Băniești, iarăși 
cu vecini și cu tot venitul, în Vlașca; satele Dichiseni și jumătate 
din Pisculeşti în Ialomiţa; satele Bora și Unteni în Buzău. 1 se 
întăreşte de asemenea ocine în Obilești, Văcăreşti, labloiani și 
Cioplea din Ilfov, în Izvorani, Ştefăneşti și Gorgane din Muscel 
în Ciumernicu și în orașul București. Apoi vama pentru care 
dela ocnele Vitioara şi Telega, bălțile dela Cornățel și Nenciu- 
lești, vinăriciul domnesc din dealul Vălenilor, două vaduri de 
moară, la Ciutăria, lângă Bucureşti şi o ocină în Greci, şapte 

Fig. 19. — Cruce în lemnn de chiparos, ferecată în argint, Dăruită de Matei Basarab 
mănăstirii Dealul. 

prăvălii şi mai multe locuri de prăvălii în Bucureşti, vecini şi 
ţigani în Nenciuleşti, Ilfov şi foarte multe sălaşe de ţigani. O avere 
imensă, răspândită în atâtea judeţe şi rezultând, în primul rând, 
din daniile a patru domni aparţinând aceleiaşi familii, Alexandru 
al II-lea, Mihnea Turcitul, Radu Mihnea şi Alexandru Coconul. 
Venitul acestei imense averi era administrat de călugării dela 
Athos; o mare parte, dacă nu cea mai mare parte a lui, ieșea afară 
din ţară. Și ca mănăstirea Radu Vodă erau atâtea altele, închinate 
la diferitele locuri sfinte din Răsărit; curentul pentru asemenea 
închinări sporea mereu. Matei însuși, la începutul domniei, în- 
chinase ctitoria sa dela Slobozia lui Enache mănăstirii Dobiariu 
(vezi şi mai sus, p. 65). Dacă nu s'ar fi pus o stavilă, risca să 
să se ajungă, în scurtă vreme, ca toate sau aproape toate mănă- 
stirile noastre, chiar cele mai vechi, cu imensele lor bogății, să 
depindă de străini. După cum reacţionase în latura politică împo- 
triva domnilor cari se înconjurau de sfetnici sau dregători greci, 
tot aşa reacţionă Matei şi în latura bisericească. El hotări anume 
împreună cu mitropolitul ţării, cu episcopii și cu boierii, prin hri- 
sovul din 1639, că nu vor putea fi închinate sub nicio formă la Mun- 
tele Athos sau la celelale locuri sfinte următoarele mănăstiri: 
Tismana, Cozia, Argeșul, Bistriţa, Govora, Dealul, Glavaciocul, Sna- 
govul, Cotmeana, Valea, Râncăciovul, Mislea, Bolintinul, Câm- 
pulungul, Căldărușanii, Brâncovenii, Sadova, Arnota, Gura-Mo- 
trului, Potocul, Nucetul, Tânganul, așa dar 22 de mănăstiri în 
totul, cuprinzând pe cele mai vechi, mai mari, precum și ctito- 
riile lui Matei. La 27 Noemvrie (st. v.) 1640, se dă un nou hrisov, 
similar, care adaogă, la cele înşirate mai sus, şi mănăstirile Bră- 
detul, Menedecul, Ezerul, Dintr'un lemn, Măxinenii, Drăgoteştii 
de la Roşe, Brebul şi Plătăreșştii. Patriarhul din Constantinopol 
întărește, printr'un act, dat la 9/19 Aprilie, hotărirea domnului. 

In afară de biserici şi mănăstiri, Matei Basarab a ridicat și 
altfel de construcţii. A refăcut mai întâi cetatea Târgoviştei, în 
1645, reparându-i zidurile (vezi şi fig. 20); a zidit apoi case 
domneşti în diferite părţi ale ţării. Cronica pomeneşte de acelea 
dela Caracal; știm din alte izvoare, de curţile dela Brâncoveni, 
moșia părintească; de sigur, trebue să fi făcut diverse reparaţii 
şi îmbunătățiri şi la aşezările domnești din București, Câmpu- 
lung și Curtea de Argeş. | 

Industria și comerțul. Matei Basarab a dat o deosebită atenţie 
şi desvoltării economice a ţării. Din iniţiativa lui se înființează 





Fig. 20. — Ruinele palatului domnesc din Târgoviște, reşedinţa preferată a lui Matei Basarab. 
In fund, turnul de veghe, zis Chindia, refăcut înainte de războiul pentru întregirea neamului. 

o fabrică —sau, cum se spunea atunci —o «moară» de hârtie 
şi o fabrică de sticlă, se reia de asemenea exploatarea minelor 
de aramă și de fier. 

În ce priveşte fabrica de hârtie ea a fost terminată, se pare, 
în 1644; exista sigur în 1646; un document din acest an, Aprilie 
4 (st. v.) ne îngăduie să deducem că era situată pe valea Oltului, 
în regiunea Călimăneștilor, poate chiar în Călimăneşti; ca ma- 
terie primă se întrebuinţau cârpe; locuitorii satelor erau obli- 
gaţi, printre alte dări, şi la aceasta a «cârpei». Hârtia fabricată 
era de bună calitate —ni s'au păstrat documente scrise pe atare 
hârtie; avea ca marcă stema Ţării Româneşti, «acvila cruciată ». 

Despre fabrica de sticlă, aflăm știri într'o scrisoare din 11/21 
Aprilie c. 1644, a marelui vornic Dragomir, adresată judeţului Braşo- 
vului. « Având Măria Sa Domnu nostru —scrie Dragomir — aciastă 
sticlărie carea iaste de treaba Măriei Sale, scris-au Măria Sa pentru 
pământul ce se află în olatul cetăţii supt ascultarea dumnitale. .. ». 
Aşa dar materia primă, «pământul » silicios, se aducea din ţinutul 
Braşovului. Nu se precizează unde era așezată sticlăria lui Vodă. 

In Oltenia, la satul Bratilov, lângă Baia de Aramă, începuse, 
încă din vremea lui Mircea cel Bătrân, exploatarea aramei. Mai 
târziu, într'o epocă pe care n'o putem preciza, și din motive pe 
care nu le cunoaştem această exploatare a încetat. Matei o reia 
şi-i dă o desvoltare remarcabilă. Sirianul Paul de Alep, de care a 
mai fost vorba mai sus, vizitează, cu prilejul călătoriei sale prin 
Țara Românească, exploatarea dela Baia de Aramă şi face o des- 
criere amănunţită a felului cum se prelucrează minereul. El con- 
stată că arama produsă e «foarte frumoasă». 

Se producea şi fier, tot în Oltenia. N'avem detalii asupra 
exploatării ; existenţa ei o deducem însă dintr'un pasagiu al Antp- 
loghionului din 1643 în care Udrişte Năsturel, enumerând « marile 
binefaceri » ale lui Matei, citează, pe lângă înălţarea de lăcașuri, 
tipografie, «moară » de hârtie, și producerea de «felurite metale, 
aramă şi fier ». In ce priveşte locul de unde se scotea minereul, 
el a fost în Gorj, la Baia de Fier, ne-o spune și harta stolnicului 
Constantin Cantacuzino, ne-o arată şi numele însuși: el indică 
prezenţa aci a unei «băi» sau mine (acesta e înţelesul cuvântului 
în vechea limbă românească; vezi şi Baia de Aramă !). Aurul se 
strângea din nisipul râurilor de către Țiganii zlătari; doamna 

Elina primea dela aceștia anual suma de 1000 de ducați: ştirea 
ne-o dă tot Paul de Alep. 

E de mirare că Matei nu s'a gândit şi la înfiinţarea unei fabrici 
de postav; nevoile erau mari, atât pentru Curte cât şi pentru 
oaste; întreprinderea ar Îi adus folos. Se vede însă că n'a putut 
să-și procure meșterii necesari. Postavul se aducea dela Braşov; 
avem o întreagă corespondenţă în privința aceasta. Intr'o seri- 
soare din 9 Mai 1651, domnul aminteşte lui Mihail, judeţul orașului 
ca «pân prea la Văznesenie Gospodine (Inălțarea Domnului !) să 
lie postavul tot gata, că iaste și vreamea să-l dăm dărăbanţilor ». 

Schimbul de mărfuri cu Ardealul era viu, în special cu Bra- 
şovul şi Sibiul. De asemenea, cu Turcii, cari luau dela noi o sumă 
din produsele necesare aprovizionării Stambulului. Răstimpul 
de linişte între 1639 şi 1653 a ajutat mult desvoltarea comerțului 
şi în genere înilorirea ţării sub toate raporturile. 

- Inflorirea culturală. Unul din meritele cele mai mari ale lui 
Matei Basarab este impulsul și sprijinul necontenit pe care l-a 
dat el vieţii culturale. Meritul e cu atât mai însemnat cu cât 
domnul nu aducea o pregătire deosebită: cine ştie ce carte nu 
învățase, limbi străine nu cunoștea. A avut însă un bun simţ 
deosebit şi a fost insufleţit tot timpul de dorinţa de a crea. 

Incă dela începutul domniei constatăm existenţa unei tipo- 
grafii domneşti la Câmpulung. Aci apare, la 30 Iulie 1635, cu 
caractere rusești, tipograf fiind Timoteu Alexandrovici, un molit- 
venic slavonesc. Alte tipărituri ies de sub teascuri în acest loc, 
în 1642, 1643 şi 1650. 

Incepând din 1637, există și o a doua tipograție, la mănă- 
stirea Govora ; ta lucrează aci câţiva ani, mutându-se apoi, între 
28 Septemvrie 1642 și sfârşitul lui 1643 la Dealul, unde prima 
tipăritură poartă data 2 Septemvrie 1644 (anul începea cu luna 
Septemvrie !). Dela Dealul, ea se mută, din nou, la Târgoviște; 
în acest ultim loc, începe, la 27 Martie 1648 şi se termină la 7 
lunie 1649, tipărirea, «din porunca şi cu cheltuiala doamnei 
Elena », a unui Penticostar slavonesc: e prima carte care iese, 
sub domnia lui Matei, «în cetatea de scaun Târgovişte ». 

De sub teasurile celor două tipografii au apărut, între 1635 
şi 1652, o serie de 18 cărţi; ele sunt toate de caracter bisericesc; 
chiar și Pravilele dela Govora (1640), şi Târgovişte (1652) de ca- 

racter juridic, se referă mai mult la treburile bisericeşti decât la cele 
laice. Detalii asupra acestor cărţi se vor da în partea a doua a vo- 
lumului la capitolul despre «Tiparul muntean în secolul al 
XVII-lea ». 

Un mare ajutor a avut Matei Basarab, în ce priveşte acti- 
vitatea culturală, în soţia sa, Doamna Elena, şi mai ales în cumnatul 
său, învățatul boier Udrişte Năsturel. Acesta a avut un rol din: 
cele mai însemnate: a pregătit manuscrise, a revăzut sau a făcut 
el însuşi traduceri, a alcătuit prefețe, a fost, într'un cuvânt, sfă- 
tuitorul şi diriguitorul în acest domeniu, al domnului său (vezi 
partea a doua a acestui volum). 

Personalitatea lui Matei Basarab. Remarcabilele însuşiri ale 
lui Matei Basarab au făcut ca el să fie unanim prețuit. Moldovenii, 
deşi adversari, îl înfăţişează prin pana lui Miron Costin, în colo- 
rile cele mai favorabile (vezi mai sus, p. 53). Râkoczy îl stiinează 
şi păstrează până la moarte legături de prietenie. Bulgarii văd 
în el pe eliberatorul de sub jugul Turcilor. O delegaţie a lor vine. 
în ţară în Fevruarie 1648, îl roagă să ia comanda luptei impotriva 
necredincioşilor şi-i făgăduiesc că, după biruinţă, va îi proclamat 
țar, la Târnovo. Regele polon, Vladislav al IV-lea, trimiţându-i 
o scrisoare în aceeași chestiune a luptei de eliberare, îl numește 
« generalissimul Orientului ». Rezidentul imperial german dela 
Stambul, Rudolf Schinidt, în raportul său din 20 August 1643 
asupra celor doi voevozi români, spune despre Matei că stima pe 
care o au pentru el Turcii, îl ţine în domnie mai mult decât darurile 
(textual: «unsoarea >, Schmiraglien !) «In concluzie — rezumă 
Schmidt impresia sa —îl socotesc pe actualul voevod al Țării 
Românești ca pe un principe așa de viteaz încât prin el — dacă 
un mare potentat l-ar ajuta cum trebue —se vor face multe 
lucruri bune împotriva Turcilor ș... Căci aceştia «se tem de Matei 
şi-l consideră —nu se putea elogiu mai frumos —aproape ca 
pe un al doilea Mihai Vodă». Faima bătrânului domn de ţară 
ajunge până în Apus: un istoric francez, scriind în 1689, îl înfă- 
țişează ca un «prinţ zelos pentru religia creștină și foarte iubit 
de supușii săi». Viteaz ostaș, ctitor desăvârșit, gospodar vrednic 
şi diplomat încercat, iată cum se conturează figura lui Matei 
Basarab care a dat numele său unei întregi epoci a istoriei noastre, 
devenind totdeodată tip reprezentativ al domnului de ţară. 

«Om cu hirea înallă şi imnpărătească 
mai mult decât domnească». 


[Letopiseţul lui Miron Costin). 


Vasile Lupu s'a născut în 1593 in comuna Arbănașii de lângă 
Razgrad, în Bulgaria. Tatăl său se numea Veculai Coci şi era al- 
banez de neam; numele mamei era /rina. În timpul primei domnii 
a lui Radu Mihnea, Neculai trece peste Dunăre, în Țara Româ- 
nească și ajunge cu vremea la dregătoria de vel agă. Fiul săv, 
Lupu, nu rămâne însă aici; el se duce în Moldova unde îl întâlnim, 
în timpul lui Gaspar Gratiani, vistiernic. Acest voevod îl şi cunună, 
cu Tudosca, fiica marelui vornic Bucioc; repetatele semne de fa- 
voare n'au împiedecat însă pe Lupu să fie împotriva politicei anti- 
turceşti a domnului său, din care pricină e pus la închisoare — sub 
pretext că-i lipsește «o samă de bani a vistieriei y— ba chiar şi 
€ muncit » sau chinuit, fiind « ars pe piept cu fierul roşu ». In 1626, 
sub Barnowski, Lupu e vel vornic al ţării de sus; în 1630 e hatman 
şi pârcălab al Sucevii; apoi, sub Iliaș, îl găsim iar ca vel vornic. 
Am arătat mai înainte (vezi p. 50-52) partea pe care oia ella 
răscoala împotriva Grecilor sub acest din urmă domn și peripeţiile 
prin care trece până ajunge să ocupe tronul Moldovei. O însemnare 
în grecește pe o evanghelie dăruită de Lupu la Sfântul Mormânt 
arată ca dată a instalării sale, la Iaşi, 27 Aprilie stil vechiu, deci 
7 Mai stil nou 1634; numirea avusese loc înainte de 9 Aprilie 
(vezi şi fig. 21). 

Noul domn își ia numele, amintind tradiţia imperială bizan- 
tină, de Vasile. E un om mândru, «cu hirea înaltă » cum îl carac- 
terizează .Miron Costin. lubește fastul, strălucirea; îi plac ves- 
mintele şi podoabele bogate. Numai nasturii, de diamante, dela 

haina lui de ceremonie, fac 100.000 de galbeni; bijuteriile doamnei 
trec de 400.000. Dregătorii toţi sunt îmbrăcaţi «splendid »; are 





. 


Fig. 21. — Pecetea cea mare a lui Vasile Lupu, cu legenda în limba slavă și cu data 7142 (1634). 

Capul de bour este flancat de o spadă și de o suliță, semn că domnul era șelul puterii judecă- 

toreşti (jus gladii) şi militare. Pecetea se aplica pe o bucată rotundă de ceară, atârnată cu şnur 
de mătase de hrisov. 


o gardă numeroasă şi frumos echipată ; grajdurile sale, sub raportul 
numărului şi a calităţii cailor, întrec «cu mult» —cum spune 

un călător englez contemporan — pe acelea ale ducelui de Flo- 
renţa sau ale regelui Angliei. 

Pe de altă parte, domnul e iubitor de cultură și evlavios. In- 
troduce tiparul, întemeiază o școală superioară, ridică lăcaşuri 
dumnezeești care stârnesc admiraţia. Are însă și cusururi, am 
putea spune cusururile calităţilor sale. E de o ambiţie și de o 
mândrie care îl fac să comită multe greșeli și îl duc, în cele din 
urmă, chiar la pierderea tronului. In totul, » figură pregnantă, 
de mare interes; o viaţă care poate inspira un adevărat roman 
senzaţional; o domnie bine caracterizată și ocupând un loc în- 
semnat în istoria Moldovei. 

Relaţiile cu Turcii, Tătarii, Cazacii şi Polonii. Faţă de Turci, 
Vasile Lupu şi-a îndeplinit întotdeauna obligaţiile, trimițând regulat 
haraciul și informând la timp Poarta de cele ce se întâmplă în 
vecini. El nu uită, de asemenea, să adaoge daruri însemnate pentru 
meghistanii dela Stambul; în primii ani de domnie, se bizuie 
în special pe câţiva dintre dregătorii importanţi, cum e câzlar 
aga — șeful haremului — sau chiar vizirul. 

Semnificativă pentru raporturile cu Turcii e o scrisoare-me- 
moriu din 14/24 Ianuarie 1643, trimisă Porții. In această scrisoare, 
Vasile Lupu arată atitudinea sa permanentă de credinţă și since- 
ritate faţă de sultan, încă din timpul lui Gaspar Gratiani, pe când 
era boier; expune apoi serviciile aduse în diferite împrejurări şi 
se arată gata de a fi călăuza armatelor turcești atât în Polonia 
cât şi în Transilvania, dacă sultanul vrea să-şi întindă hotarele 
împărăției. In ce privește Transilvania — adaogă Vasile Lupu — 
«treaba e uşoară ; cunosc foarte bine drumurile prin care se poate 
pătrunde într'însa din Moldova și din Ţara Românească de către 
paşa de Timişoara, Turci, Tătari, Moldoveni, Munteni. Se adaogă 
faptul că în Transilvania mai mult de a treia parte sunt Români 
cărora, făgăduindu-le libertate, îi voi ridica fără întârziere asupra 
Ungurilor şi astfel, având război şi înăuntru şi în afară, nu vor 
şti încotro să se îndrepte». 

In ce priveşte pe Tătari, Vasile participă la expediţia din 
1637 care avea de scop să supună pe Cantemir-Pașa, conducătorul 
celor din Bugeac și un permanent turburător al tuturor vecinilor. 
Văzând că va fi atacat și de hanul din Crimeea şi de cei doi domni 
români, Cantemir fugi la Stambul unde, după puţin timp, pier 

ge 

Pig. 22. — Vasile Lupu. Gravură în aramă, contemporană (1651). Nasturii hainei de brocară, 
<heutoarea mantiai, tot de brocard, ca şi surguciul cușmei sunt împodobite cu pietre preţioase. 

sugrumat. Hoardele sale fură mutate din Bugeac; una din ele, 
numărând douăzeci de mii de oameni, se refugie în Polonia și se 
stabili acolo. Pentru Moldova, această mutare a Tătarilor era o 
mare binefacere, din nefericire, ea nu dură mult, deoarece, mai 
târziu, ei se stabiliră iarăşi în vechile locuinţe. 

Până în 1649, relaţiile cu prădalnicii vecini din Răsărit răma- 
seră bune. In acest an, întorcându-se Tătarii din Polonia, unde 
făcuseră o năvălire și luaseră «robi şi plean », trecură prin Mol- 
dova, fără să prade, făcând însă stricăciunile inerente unei oști 
în mers. Vasile Lupu, la care veniseră să se plângă cei vătămaţi, 
şi care se afla tocmai «la masă, vesel», dădu îndată ordin căpi- 
tanilor săi — fără să se mai gândească la urmări — ca împreună 
cu slujitorii și cu cine va voi să meargă din târg «în dobândă». 
să atace pe Tătari. Aceștia, loviți fără veste, la satul Brătuleni, 
lângă Rezina, pierdură toţi robii şi pleanul, ba chiar, mulţi dintre 
dânşii, pierdură și viaţa. Cei scăpaţi se plânseră hanului; urma- 
rea fu o cumplită năvală a Tătarilor din Crimeea, în anul ur- 
mător. 

Odată cu Tătarii şi în înţelegere cu ei, năvăliră însă și Cazacii. 
Aceștia erau un amestec de diferite naţii: Ucraineni, Moldoveni, 
Munteni, Ruși, etc., oameni îndrăzneţi și viteji, trăind mai mult din 
război şi pradă, decât din îndeletniciri pașnice ; ei locuiau în părţile 
Niprului, în special în regiunea « pragurilor » sau cataractelor aces- 
tuia, din care pricină li se mai spunea și Zaporojeni (dela zaporoji: 
la praguri 1); ascultau de Poloni. Când aceştia însă începură să-i 
asuprească, schimbându-le rânduelile și obiceiurile şi interzi- 
cându-le — spre a nu strica pacea cu sultanul —să mai prade, 
peste Marea Neagră, țărmurile turcești, atunci Cazacii se revol- 
tară (1648). Având în frunte pe hatmanul Bogdan Hmielnijţki, 
ei făcură mai multe incursiuni cu succes în Polonia. Bogdan voia 
să-și creieze și legături între vecini ; se gândise deci să căsătorească 
pe fiul său Zimuș cu Ruzandra, frumoasa fiică a lui Vasile Lupu. 
Acesta, solicitat printr'o solie, nu voise să dea un răspuns lămurit 
şi pe drept cuvânt: feciorul hatmanului era doar un barbar faţă 
de rafinata domniță moldoveană. Ca mijloc de convingere, năvă- 
liră Cazacii împreună cu Tătarii, în 1650. Ţara fu arsă și prădată; 
oamenii, luaţi pe nevestite, nu avuseseră timpul să-și ascundă 
vitele şi averea, nici să fugă ei, să se adăpostească. O parte a năvă- 

litorilor — «o drâmbă de oști» cum se spunea pe atunci — lovi 
ținuturile dinspre miazănoapte: Soroca, laşii, Hârlăul, Dorohoiul, 
Hotinul, Cernăuţi și Suceava, până înspre munte; cealaltă drâmbă 
lovi Orheiul, Lăpuşna şi Fălciul până în Prut. Satele și orașele 
fură aprinse: Iașul însuși, de unde Vasile Lupu plecase, după ce-şi 
trimisese mai înainte familia la Cetatea Neamţului, arse aproape 
în întregime; «unde şi unde —povestește Miron Costin —au 
rămas câte o dugheniţă; curtea domnească, casele boiereşti, tot 
oraşul într'o mică de ceas cenuşe s'au făcut; eară mănăstirile au 
hălăduit » adică au scăpat, afară de Trei Ierarhi, care s'a ajuns 
«den para focului » dela casele înconjurătoare. Foarte mulţi robi, 
şi din casele boierești, ajunseră în mâinile Tătarilor;- a fost un 
adevărat prăpăd, aproape ca acela care a urmat uciderii lui loan 
Vodă Viteazul, în 1574. 

Vasile Lupu, care, cu puţină oaste, se retrăsese în niște poeni 
ale codrului Căpoteştilor, în Vaslui, trebui să plătească o sumă de 
bani importantă Hanului — un izvor polon dă cifra de 130.000 
de taleri — și să-i facă daruri. Trebui de asemenea să se lege a 
da pe viitor o sumă fixă în fiecare an şi o «cabaniţă» adică o 
mantie scumpă domnească. Bogdan Hmielniţki primi numai 
10.000 de taleri dar şi făgăduiala incuscririi pe care o dorea. După 
retragerea năvălitorilor, pentru ca dezastrul să fie complet, izbucni 
şi o molimă cumplită — probabil ciuma — care seceră multă 
lume. Biruinţa strălucită pe care o repurtară Polonii, la Beres- 
teczko, în 1651, împotriva Cazacilor şi a Tătarilor, făcu să creadă 
pe Vasile Lupu că va putea să treacă peste făgăduiala dată lui 
Hmielniţki. Dar un nou război, în 1652, în care oștile leşeşti sufe- 
riră un adevărat dezastru, la Batom, arătară că lucrul nu va fi 
cu putinţă. Mândrul domn al Moldovei trebui deci să primească 
înrudirea cu sălbatecul Timuș care, după aprecierea lui Miron 
Costin avea « numai singur chip de om, eară toată firea de heară ». 
Nunta se făcu la lași, ca și a Mariei, cu mult fast, dar cu puţină 
bucurie. La 6 Septemvrie, Timuș şi soţia sa plecară spre casă, 
luând cu ei și zestrea: 200.000 de galbeni, dintre care 50.000 în 
giuvaeruri. Această înrudire creă lui Vasile Lupu dușmănii pre- 
tutindeni. Turcii vedeau în Cazaci pe cei ce le jefuiau periodic 
ţara; nu puteau privi deci cu ochi buni apropierea de aceștia a 
domnului Moldovei. Matei de asemenea se temea ca nu cumva, 


www.dacoromanica.ro 


RELAȚIILE CU ARDEALUL ȘI CU MATEI BASARAB 87 





cu ajutorul lui Timuş, Vasile să încerce o repetire a campaniilor 
din 1637 şi 1639. Gheorghe Râkoczy, la rându-i, se considera 
jignit, deoarece, la un moment dat, fusese vorba ca fratele său, 
Sigismund, să devie soţul Ruxandrei. Astfel, la sfârşitul anului 
1652 şi începutul lui 1653, Vasile Lupu se găsi într'o situaţie grea, 
având atâtea duşmănii în jurul său. 

Cu Polonii, la început, relaţiile fură reci, ba chiar încordate. 
Vasile se temea de pretenţiile la tron ale Movileștilor, şi temerea 
lui nu era lipsită de temei. De aceea, el puse să se ardă pose- 
siunile dela hotar ale lui Potocki, ginerele Movileştilor. După ce 
însă încercările lui loan Movilă de a ajunge domn al Moldovei 
dădură greș (vezi mai Jos, p. 87), relaţiile se înbunătăţiră, 
In 1645, se ajunse chiar la căsătoria ,fiicei lui Vasile Lupu, 
Maria, cu cneazul lanusz Radziwill care era calvin. Nunta 
avu loc la lași (5 Fevruarie), cu mare fast, în prezenţa a nu- 
meroși invitaţi şi oaspeţi din Polonia, din Ardeal şi din Țara 
Românească. 

Relaţiile cu Ardealul și cu Matei Basarab. Relaţiile lui Vasile 
Lupu cu principii Ardealului — Gheorghe Râkoczy 1 și Gheorghe 
Râkoczy al II-lea —au fost profund influențate de faptul că aceștia 
erau prieteni și aliați cu adversarul său, cu Matei Basarab. De 
aceea relaţiile n'au fost niciodată prietenești, iar uneori au ajuns 
chiar la ostilităţi, direct sau indirect. In 1635, la 17 Septemvrie, 
Gheorghe Râkoczy 1 scria că Lupu teste într'o stare de mare 
îngâmiare »; o înlăturare din scaun a acestuia i-ar fi convenit. 
De aceea, de comun acord cu domnul muntean, el și îngăduie 
pretendentului Joan Movilă, fratele lui Gavril, fostul domn, ca, 
pornind din Ardeal, să încerce, în două rânduri, de a ocupa tronul 
pe care stătuseră atâția din familia sa. Prima încercare avu loc 
în 1637, iar cea de a doua în 1639, cu prilejul campaniilor lui 
Vasile Lupu împotriva lui Matei Basarab; niciuna nu izbuti însă, 
deoarece prima dată, mijloacele pretendentului erau insuficiente: 
nici Râkoczy nici Matei nu dădură trupe în număr îndestulător, 
iar a doua oară, aceste trupe fură retrase — pentru ce motive 
nu știm sigur — după ce Ungurii ajunseseră la Trotuș iar Mun- 
tenii sosiseră la Milcov. Dar ceea ce nu izbutise cu loan Movilă, 
se va face, spre sfârșitul domniei, cu logofătul Gheorghe Ştefan 
care va înlătura pe Vasile Lupul, luându-i locul. 

Am arătat mai înainte (vezi p. 57-60) care au fost relaţiile 
cu Matei Basarab. Deşi la începutul domniei, în 1634, are loc un 
schimb de solii și o înţelegere amicală cu acesta, totuși Vasile 
Lupu, după puţin timp, încearcă să-l îndepărteze din scaun. 
Prin prietenii săi dela Poartă, el izbutește în 1637 să scoată un 
firman de numire a fiului său Joan ca domn în Țara Românească. 
Planul nu izbuteşte însă, deoarece Matei, având şi ajutor dela 





Fig. 23. — Pisania bisericii Stelea din Târgoviște, ctitoria lui Vasile Lupu. 


Gh. Răâkoczy, sileşte pe ambițiosul voevod moldovean să se re- 
tragă (vezi mai sus, p. 57). 

Nici a doua încercare, din 1639, nu are mai mult succes. Ba, 
de data aceasta, după înfrângerea dela Nănășiori, Vasile Lupu e 
în primejdie să fie și prins de niște Turci la Brăila, unde scăpase 
cu fuga (vezi mai sus p. 58). Murind în anul următor, 1640, fiul 
său loan, relaţiile cu Matei Basarab se îmbunătăţesc; în 1645, ca 
un semn de prietenie, are loc construcţia celor două lăcaşuri bise- 
ricești, Soveja, în Putna, înălțată de domnul muntean, și Stelea, la 
Târgovişte, de domnul moldovean (vezi fig. 23). Spre sfârşit, rapor- 
turile se inăspresc iarăși: Matei ajută logofătului Gheorghe Ştefan. 

să gonească din scaun pe Vasile Lupu. Logofătul mersese în mai 
multe rânduri cu solii atât în Ardeal, la Gheorghe Râkoczy al 
II-lea, cât şi la Matei Basarab; el profitase însă de aceste dru- 
muri spre a-și tocmi mai mult treburile sale decât ale stăpânului 
care-l trimisese. La începutul anului 1653 conjunctura era priel- 
nică unei încercări de răsturnare a lui Vasile Lupu. Prin înrudirea 
cu Timuş Hmielniţki, acesta iși făcuse o sumă de duşmani în 
vecini, iar Turcii îl priveau cu neincredere. Pe de altă parte, în 
interior, starea de spirit era defavorabilă domnului. Năvălirea 
din 1650 fusese o catastrofă și foarte mulţi ştiau că ea se datora 
hotărîrii nechibzuite care dusese la atacul dela Brătuleni. Boierii 
vedeau cu neplăcere cum sfetnicii greci erau din nou la preţ, 
parcă nu Vasile Lupu — care de altfel ştia grecește şi se iscălea 
astfel — ar fi fost conducătorul mișcării împotriva lui Alexandru 
Iliaş, în 1633. Dările tot mai apăsătoare nemulțumeau lumea; 
moravurile libere ale nepoților domnului și chiar ale acestuia însuşi 
care nu se sfiise a atinge cinstea multor case boierești, erau şi ele 
o pricină însemnată de tulburare. In sfârşit, oștirea lăsa de dorit: 
în 1650, cu prilejul năvălirii Tătarilor și Cazacilor, dărăbanii 
încercaseră să jefuiască ei casele domnești pe care trebuiau să le 
păzească ; pentru această faptă fuseseră pedepsiţi, unii fiind tri- 
miși chiar la ocnă. 

Toate acestea la un loc ne explică de ce încercarea logofătului 
Gheorghe Ștefan reuși. In primăvara anului 1653, oști ungurești, 
comandate de loan Kemeny coborau munţii, pe poteci, pela 
Oituz-Trotuş, în timp ce oşti muntene, cu Diicul Buicescu, tre- 
ceau Milcovul. Logofătul, pretextând că îi e soţia bolnavă, la 
moșie, ceru voie să plece din lași; Vasile Lupu, neștiind nimic, 
îi îngădui, dorindu-i «să afle lucrul pre voia sa». Indată după 
plecare, complicii logofătului, Costin Ciogolea spătarul, Pătragco 
Ciogolea stolnicul și Ștefan Sărdarul sunt descoperiţi, prin spaima 
celui dintâi care credea că au fost părăsiţi de către Gheorghe 
Ştefan. După o coniruntare în divan, li se taie capetele la câteşi 
trei. Intre timp, oștile ungurești și muntene înaintează; Vasile 
Lupu, nefiind pregătit, iar ţara nefiindu-i favorabilă, se retrage 
spre Hotin iar de acolo peste Nistru, la Camenița, trimițând în 
același timp după ajutor la Cazaci. Gheorghe Ștefan intră în lași 
la 31 Aprilie, i se citeşte «molitva de domnie» la Si. Niculaie 

de către Ghedeon, episcopul de Huşi; îndată după aceia repede 
oşti la Hotin cu gândul să prindă pe Vasile; acesta însă apucă să 
treacă dincolo. 

Stăpânirea lui Gheoghe Ștefan n'a ţinut ricio lună încheiată, 
până la 8 Mai. Timuș se grăbeşte să treacă Nistrul, pe la Soroca, 
aducând 8000 de Cazaci şi, fără să mai aștepte pe socrul său, por- 
nește întins spre laşi. Oastea lui Gheorghe Ştefan, alcătuită din 
moldoveni și din călărimea lui K&meny — pedestrimea acestuia 
precum și Muntenii se întorseseră acasă —a încercat o oarecare 
rezistenţă la vadul dela Popricani al Jijiei, dar a fost respinsă; 
apoi s'a retras și, în cele din urmă, s'a împrăștiat, fără să dea 
o luptă propriu zisă. Timuş şi-a aşezat tebăra la Curtea dom- 
nească, în timp ce Gheorghe Ştefan a trecut Milcovul pe la Foc- 
şani şi s'a dus la Matei Basarab. Vasile Lupu, aflând de biruința 
ginerelui său, se grăbi să vie în lași; dacă ar fi rămas aci, putea 
să domnească mai departe, deoarece la Poartă situaţia sa nu se 
clătinase. Voi însă să se răzbune asupra vecinului din Muntenia 
şi asupra lui Râkoczy. Timuș îl îndemna spunând «că den Țeara 
Muntenească pren Ardeal se va întoarce». Lucrurile ieşiră însă 
cu totul altfel. Lupta dela Finta se isprăvi printr'o strălucită 
biruinţă a lui Matei (vezi mai sus p. 60); Vasile Lupu trebui să 
să se întoarcă tot de-a fuga, urmat fiind, în scurtă vreme, de 
Gheorghe Ştefan care intră din nou în Moldova, pe la Focşani, 
cu ajutor muntean și se așeză la Răcăciuni, așteptând să-i vie 
şi dela Râkoczy. Când acesta îi sosi, porni spre lași. Oastea lui 
Lupu, deși superioară ca număr, nu îu în stare să reziste. În lupta 
care se dete la Sirca (15—16 Iulie 1653), dela primul atac, ea se 
risipi. Neputând să-și mai ia familia şi visteria care se aflau în 
cetatea Sucevei, Lupu trebui, pentru a doua oară, să treacă Ni- 
strul, trimițând din nou după ajutor la cuscrul său, Bogdan 
Hmielniţki. Timuş sosi și de data aceasta, aducând 9000 de 
Cazaci şi izbuti să intre în Suceava, după ce mai întâi ostaşii 
lui prădară mănăstirea Dragomirna şi altele din împrejurimi. 
Lui Gheorghe Ştefan îi vin de asemenea ajutoare, atât dela Râ- 
koczy — vreo 10.000 de oameni—cât şi dela Leşi, Un prim 
atac nu reuşeşte; asediul continuând, —a durat douăsprezece 
săptămâni — Cazacii ajung să nu mai aibă provizii. Foametea era 
aşa de mare încât — povesteşte Miron Costin — «peile de pre 

cai morţi frigeau și mâncau şi opincile şi rădăcinile mâncau». 
În ziua de 12 Septemvrie, Timuș e rănit la pulpa piciorului şi 
din această rană, peste şase zile, moare. Vasile Lupu, care între 
timp, obținuse şi dela hanul Tătarilor un corp de oaste, venea 
tocmai spre Suceava, când îi sosi veste că cetatea s'a închinat. 
Familia şi averile sale căzură în mâna lui Gheorghe Ștefan; el 
trebui să treacă îndărăt Nistrul, adăpostindu-se la Cazaci. De aci, 
după puţin timp, se dusela hanul din Crimeea ; acesta îl ţinu câteva 
luni, până când, primind ordin dela sultan, îl trimise la Stambul. 

Sosit aci în lunie 1654, Vasile Lupu fu închis la Edicule. Re- 
gimul nu era însă aspru: putea primi vizite, de pildă, pe capu- 
chehaiele domnilor noştri, putea da mese Veneţienilor tovarăși 
de închisoare, putea trimite scrisori în afară. În 1658, după că- 
derea lui Gheorghe Ștefan, încercă să ia din nou domnia, mai 
ales că marele vizir îl sprijinea; nu izbuti însă. E numit Gheorghe 
Ghica ; acesta trimite la Stambul pe soţia şi pe copilul celui în- 
chis care stătuseră până atunci şi ei sub pază la Buciuleşti, o 
moşie a lui Gheorghe Ștefan. Captivitatea la Edicule luă sfâ 1și 
abia la finele lui Noemvrie 1660; de fapt se schimbă numai locul 
deţinerii, deoarece Vasile Lupu nu putea părăsi palatul său de 
pe ţărmul mării. Creditul îi crescu însă mult; era vizitat mereu 
și împărțea daruri bogate. Între altele, dădu 20.000 de reali pentru 
a i se îngădui să reclădească bisericile din Constantinopol, di- 
struse de ultimul incendiu. Avea de gând să ceară iarăşi domnia 
Moldovei unde stăpânea în acel moment fiul său, când se îm- 
bolnăvi. La 28 Martie 1661 era rău de tot; la începutul lui Aprilie 
închise ochii. Trupul său fu dus la Iași și îngropat la Trei Ierarhi; 
piatra de mormânt nu ni s'a păstrat însă. 

Familia sa. Vasile Lupu a fost căsătorit de două ori; prima 
oară, cu Tudosca Bucioc, fiica marelui vornic, având cu ea trei 
copii: pe Jon, pe Maria şi pe Ruzandra. Cel dintâi a murit de 
tânăr, fiind bolnav de rachitism; Maria a luat de soţ pe lanusz 
Radzwill şi și-a isprăvit zilele în Polonia; Ruxandra, după moartea 
lui Timuș, a rămas ani de zile între Cazaci, la Raşcov, venind 
în ţară abia sub Gheorghe Duca (1665—1666) şi așezându-se pe 
moşia sa Delenii, moştenire dela Doamna Tudosca. A murit în 
1686, de moarte crâncenă, la Cetatea Neamţului, fiind tăiată 
de către Leșii şi Cazacii cari veniseră cu Sobieschi în ţară. 

După moartea Tudoscăi, întâmplată în 1639 (la 6 Mai ea e 
amintită în pisania dela Trei Erarhi, era deci încă în viaţă !), Vasile 
Lupu trimite pe Enache Catargiu să-i caute soție în Caucaz; 
frumuseţea femeilor de acolo — de altfel şi a bărbaţilor — era 
vestită. Trimisul găseşte într'adevăr o Circasiană de rară îru- 
museţe, cu numele Ecaterina. Aducând-o în ţară, după o călă- 
torie cu peripeții şi care era la un moment dat să se isprăvească 
în haremul pașei de Silistra, Vasile Lupu o luă de soţie, spre 
finele anului. Un misionar italian, Niccolo Barsi, tovarăș de că- 
lătorie, spune despre ea că «avea ochi negri, mâini lungi şi fine, 
mijlocul subţire, gura mică, buze nu prea groase, tenul alb, astfel 
încât părea... întruchiparea graţiilor». Cu Ecaterina, Vasile 
Lupu a avut tot trei copii: pe Ștefăniță — născut în 1641— 
care a ajuns domn al Moldovei (1659—1661), pe Joan şi pe Ale- 
xandru, morţi de timpuriu. 

Vasile Lupu, sprijinitor al Bisericii Răsăritului. Ctitoriile sale. 
Intocmai ca și Matei Basarab, Vasile Lupu a fost un mare ctitor: 
a înălţat o sumă de lăcașuri sfinte, mai puţine la număr — e ade- 
vărat — decât vecinul său, dar mai împodobite, mai bogate. 
În plus față de acesta, s'a interesat de aproape de conducerea 
centrală a bisericii răsăritului, aşa dar de Patriarhia din Con- 
stantinopol, stabilind norme noi de gospodărie, plătindu-i da- 
toriile, provocând chiar întrunirea unui sobor sau sinod la Iași, 
în care s'au discutat probleme dogmatice. El poate fi considerat 
deci — sub raportul bisericesc, cum era de altfel și sub acela al 
fastului — ca un adevărat urmaş al împăraților bizantini. 

În ce priveşte construcţiile, Vasile Lupu începe prin a isprăvi 
biserica Sfântului Ioan Botezătorul din Iaşi, ctitoria lui Miron 
Barnowski, pe care acesta nu apucase s'o facă decât până la înăl- 
țimea ferestrelor. Pisania ne arată că lucrarea era gata la 9/19 
Noemvrie 1635. În anul următor, între 28 Martie (stil vechiu) 
şi 15/25 Noemvrie, domnul face biserica din Șerbești (judeţul 
Neamţ), cu hramul «marelui mucenic Gheorghe». Urmează în 
1638, biserica Sfântul Atanasie dela Copou; pisania, în limba slavă, 
pomenește pe domn, pe tiubita doamna noastră Teodosia şi 
iubiții copiii mei lon voevod și Maria și Ruxandra»; adaogă 
de asemenea ştirea că lăcaşul s'a sfințit «cu mâna prea sfinţitului 
patriarh Chiril ». 

Cea mai frumoasă dintre ctitoriile lui Vasile Lupu este, fără 
îndoială, mănăstirea Trei Ierarhi din Iaşi (vezi fig. 24). Bogatul şi 
ambițiosul voevod n'a cruțat mijloacele pentru a realiza o operă care 





Fig. 24. — Biserica fostei mănăstiri Trei Ierarhi din Iași, refăcută sub Carol 1. 

să impresioneze—şi a impresionat într'adevăr atât pe contemporani 
cât și pe urmași — prin trăinicia și valoarea materialului — 
piatră şi marmură —prin mulțimea și varietatea podoabelor. 
Bine proporţionată, elegantă chiar, inspirându-se atât în linia 
generală cât şi în diferitele detalii arhitectonice, din stilul carac- 
teristic moldavo-bizantin al lăcașurilor anterioare, biserica e 
acoperită însă de sus până jos de sculpturi în piatră, dispuse în 
şiruri orizontale, niciunul la fel cu celălalt (vezi fig. 25). Este un 
exces de împodobire, deoarece nu se ţine seama de valoarea funcţiv- 
nală a diferitelor părţi ale clădirii. Nici profuziunea de aur nu este 
în avantajul ei. Totuşi, nu se poate nega că Trei Ierarhii rămân 
una din operele reprezentative ale arhitecturii noastre bisericești. 
Păcat însă că nu mai avem întregul complex al ctitoriei lui Vasile 
Lupu, unele părţi ale ei fiind distruse cu vremea (de pildă clo- 
potniţa), altele cu prilejul refacerii — greşite ca metodă și con- 
cepţie —a lui Lecomte de Nouy. Biserica a fost sfinţită la 6/16 
Mai 1639; clopotniţa era gata mai dinainte, la 16/26 Aprilie 1638. 
S'au păstrat până astăzi o serie de odoare și veşminte bisericeşti 
dăruite de domn; astfel un tetraevanghel manuscris cu data 
7149 (1640—1641), o candelă din 1646, linguri de împărtăşanie 
cu numele lui « Vasilie voevod» şi al doamnei « Tudosca», un 
aier şi un epitrahir din 1638, o perdea din 1639 şi — meritând 
o deosebită atenţie — portretul contemporan, cusut cu fir pe mă- 
tasă, al Tudoscăi (vezi fig. 26), acela al firavului fiu loan precum 
şi, într'o copie ulterioară, pe mușama, portretul domnului însuși. 

Între Prut şi Nistru, Vasile Lupu a ridicat două biserici: una 
în Orheiu, alta «supt cetatea Chiliei». Pisania celei dintâi nu 
ne dă data zidirii, deoarece însă ea amintește numele doamnei 
Teodosia, rezultă că lăcaşul e cel mai târziu din 1639: în acest 
an, după 6 Mai, moare prima soţie â voevodului (vezi și mai sus, 
p. 92). Pisania celei de a doua arată că lucrările s'au început 
la 1/11 Martie 1647 şi s'au isprăvit la 30 Mai (9 Iunie) 1648. Bi- 
serica din Chilia poartă hramul sfântului Nicolae. 

Vasile Lupu e ctitor şi la Pobrata unde a refăcut zidul îm- 
prejmuitor, în 1645 sau 1646: inscripția poartă data de 7154, 
după cra bizantină. 

Ultimul lăcaș pe care a apucat să-l isprăvească de zidit, fără 
însă a-l zugrăvi, este Hlincea; aci, în locul ctitoriei mai vechi, 


www.dacoromanica.ro 


CTITORIILE 


i 
/ 
ĂÂ 
] 


i 


n 


Fig. 25. — Sculpturi n piatră mpodobind zidul bisericei Trei Ierarhi. 

Fig. 26. — Portretul Doaninei Tudosca. 'Țesătură contemporană, cu fir pe 

mătase. Doamna poartă un triplu şirag de mărgăritare mari. Pălăria și pal- 

taua sunt de asemenea împodobite cu mărgăritare mari. Rochia și mantia, 
de brocard, frumos brodat. 

a lui Zotu Tzigara, ginerele lui Petru Șchiopul, a înălțat el o bi- 
serică, având hramul marelui mucenic Gheorghe. Zugrăveala se 
datorește lui Ștefăniță Lupu, isprăvindu-se la 20/30 Noemvrie 1660. 

Tot Ștefăniță Lupu a isprăvit și puternica şi înfăţișătoarea 
biserică a mănăstirii Goliei: e cea mai mare dintre ctitoriile părintelui 
său (vezi fig. 27). Pisania, în limba slavă, spune: «Eu robul 
Domnului Dumnezeului nostru lisus Hristos lo Vasilie Voevod, 





Fig. 27. — Biserica și clopotnița fostei mănăstiri Golia, din Iași. 


am zidit această sfântă mănăstire și nefiind săvârşită de mine, 
cu ajutorul lui Dumnezeu lo Ştefan Voevod, fiul lui Vasilie Voe- 
vod, am săvârşit-o, la anul 7168 (1660) Mai 24 » (3 Iunie stil nou). 
Înfăţișarea acestui lăcaș se deosebește simţitor de aceea obiş- 
nuită a bisericilor moldovene contemporane; se simte o dublă 
influenţă străină: a barocului pe de o parte, rusească pe de alta; 
aceasta din urmă se observă și în pictură care a fost făcută de 
meșteri ruși, dela Moscova. 

În afara hotarelor, Vasile Lupu a rezidit din piatră, biserica 
Sfânta Paraschiva din Liov (1644, August 15/25) şi a înzestrat-o 
cu o moșie din apropierea oraşului, cumpărată dela un polon. 

7 

EI e de asemenea ctitor la mănăstirea Sfânta Luvră din Moreea, 
în ţinutul Kalavryta; o însemnare posterioară, grecească, arată 
că «a îost clădită acea mănăstire cu bani moldoveneşti, ai lui 
Vasile și ai lui Ștefan Voevod și ai lui loan Voevod și ai Eca- 
terinei Doamna şi ai altor câţiva boieri din Vlahia». Pome- 
nirea celei de a doua soţii ar indica o dată posterioară anului 
1639. Iar faptul că în regiunea Kalavrytei locuiau și Albanezi ar 
întări spusele lui Dosoftei, patriarhul Ierusalimului, care afirmă 
că reamul lui Vasile Lupu nu era de fel din Arvanitochori (Arbă- 
nași), ci venise acolo din altă parte, dar în cazul acesta, nu din 
Macedonia, cum credea înaltul prelat, ci din Moreea sau Peloponez. 

In afară de lăcaşurile bisericeşti, trebuesc menţionate şi unele 
construcţii laice care se datoresc lui Vasile Lupu. El a refăcut 
complet curţile domnești din lași și anume, potrivit afirmaţei lui 
Miron Costin: «casele cele cu cinii —aşa dar cu băi— grădini, 
grajduri de piatră, toate de dânsul sunt făcute şi multe lucruri 
au aşezat care au stătut multe vremi stătătoare ». Tot în lași a 
mai construit domnul un edificiu pentru şcoala sa, edificiu pe 
care Paul de Alep îl califică drept «magnific», precum și nişte 
băi, cu cupole şi împodobite «cu marmură în abundență » după 
modelul turcesc. Aceste băi sau feredee existau însă întregi şi 
funcționau în 1761. Şi la Suceava, se refac curţile domriești, clă-- 
dindu-se «de iznouvă niște case de piatră den temelie», după 
cum spune însuși Vodă într'o scrisoare către Bistriţeni. La Orhei, 
se măreşte, printr'o iezătură, heleşteul de lângă oraș şi se fac mori: 
o ştim din « Descriptio Moldaviae» a lui Dimitrie Cantemir. 
Paul de Alep afirmă că această iezătură e una din multele făcute 
de Vasile Lupu «pe cele zece lacuri ale Moldovei». Tot acestui 
voevod i se datorește și o frumoasă fântână în Varna (Bulgaria), 
isprăvită la 5/15 Noemvrie 1646 şi reparată în 1849 de Grigore 
Ghica domnul Moldovei. 

După pilda Domnului, rudele sale şi boierii ridică de asemeni 
lăcaşuri bisericeşti. Astiel fratele său, Gavril Hatmanul, şi soţia 
acestuia, Liliana, zidesc mănăstirea Agapia, pe locul unde încă 
din vremea lui loan Vodă Viteazul exista Agapia Veche; lucră- 
rile au început la 16/26 Iunie 1642, s'au sfârșit la 3 13 Septem- 
vrie 1643, iar sfinţirea a avut loc tocmai peste trei ani, la 12 22 
Septemvrie 1646. Tot lui Gavril Hatmanul şi soţiei sale i se da- 

toreşte şi construcția podului— de piatră — dela Cănţălărești, 
în Vaslui, singurul pod vechiu care ni s'a păstrat; inscripţia în 
limba slavă, are data 7144 deci 1635 sau 1636. 

Un alt frate al lui Vasile Lupu, anume Gheorghe Paharnicul 
«a înnoit şi a înfrumusețat din temelie »— după expresia hri- 
sovului patriarhicesc din 1643 — biserica Maicei Domnului din 
Ismail, ea e făcută «stravropighie» a Patriarhiei constantino- 
politane — ascultă așa dar numai de aceasta — şi îi dă anual 
« ca semn de supunere » «zece ocale de icre (negre !) şi alta nimic ». 

In Ismail mai era încă o biserică în aceeași situaţie: Sfântu 
Nicolae, care urma să fie reparată de călugării dela mănăstirea 
Karakallu din Athos și să dea «căte 40 de litre de icre sau 10 
ocale» anual. 

În Galaţi, pe locul unei bisericuțe de lemn datând de pe la 
începutul veacului al XVII-lea, a lui Teodor Negustorul, ridică 
alţi doi negustori români, din Brăila însă, Dia, fiul lui Coman, şi 
îratele său Şerbul, împreună cu Constantin, fiul ctitorului bisericu- 
ţei, o mănăstire, punându-i hramul Sfintei Preciste (vezi fig. 28). 
Anul zidirii nu se cunoaște; știm însă că e în timpul domniei lui 
Vasile Lupu; în 1647, Septemvrie, mănăstirea e închinată la Va- 
toped, la Muntele Athos; cu acest prilej se arată și zestrea ei, dată 
de ctitori. Cei doi îraţi i-au dăruit: «oi una sută cincizeci; boi de 
plug zece; vaci zece, cu viţeii lor; epe zece, cu mânjii lor; stupi 
douăzeci; cai doi; să cumpărăm și o moară; două tocuri de tipsii 
cu talere și una de aramă; să cumpărăm şi un caic șaică să lucreze 
la schele. Și eu Constantin dau la mănăstirea noastră epe cinci 
cu mânjii lor; un cal; jumătate vie la ţară cu moșiia ei; vaci 
două, boi doi; tingiri tipsii trei mari, şi în târg un loc care este 
pentru carvasara și dughene ». 

Mitropolia Proilaviei. S'a crezut multă vreme, pe temeiul 
afirmației lui Neculai Iorga, că Vasile Lupu ar fi întemeiat «<în- 
nainte de 1644 încă », o eparhie a Proilaviei sau a Proilavului — 
numele grecizat al Brăilei — «pentru orașele și ţinuturile ce se 
țineau de raiaua turcească». De fapt, această eparhie exista 
mai dinainte; de când anume precis, nu se. știe; primul mitro- 
polit al Proilaviei constatat în mod sigur în documente este Nec- 
tarie; acesta iscălește în 1590 în calitate de fost mitropolit al 
Proilaviei, actul sinodal prin care se înființează Patriarhia Rusiei. 

id 

Se pare că eparhia datează și mai de mult, și anume, după 
părerea lui D. Russo, încă de «pe la sfârșitul secolului al XV-lea... 





Fig. 28. — Biserica fostei mănăstiri Precista din Galaţi. Pridvorul e un adaos târziu stricând 
fațada puternicei clădiri. 

în orice caz înainte de 1500». Faptul că se numește a Proilaviei 
sau a Brăilei ar pleda însă pentru înfiinţarea ei după ce orașul 
a căzut în mâinile Turcilor, deci după 1540, pe la jumătatea vea- 
cului al XVI-lea. 

În timpul lui Vasile Lupu, în Mai 1639, este ales ca mitropolit 
al Proilaviei Meletie; în actul respectiv se spune că scaunul ace- 
stei eparhii era vacant de foarte multă vreme. Meletie a păstorit 
până în Octomvrie 1655 când e caterisit, deoarece își tăgăduise 
semnătura în faţa unui tribunal turcesc. 

De mitropolitul Proilaviei ascultau raiaua Brăilei, Ismailul, 
Renii, raialele Chiliei, Cetăţii Albe și Benderului, malul stâng al 
Nistrului şi întreaga regiune dela răsărit de acest fluviu, for- 
mând Ucraina hanului tătăresc, deci și dincolo de Bug, apoi 
dela 1766 înainte, și raiaua Hotinului. Într'un act din Fevruarie 
1769, aceşt ierarh poartă titlul de mitropolit al Proilaviei (sau 
Proilavului !) al Tomarovei (adică al Renilor: e cea de a doua 
numire a localităţii !), al Hotinului, al întregului țărm al Dunării 
şi al Nistrului şi al întregei Ucraine a hanului. lar la 4 Iulie 1772 
el își spune mitropolit al Proilavului, al Tomarovei, al întregului 
țărm al Dunării, al întregei Basarabii (în sensul vechi al ter- 
menului, corespunzând aproximativ cu Bugeacul!) și al Ucrainei. 

Mitropolia Proilaviei a durat până la 1828, când se desfiin- 
țează; în 1813 se reunește această eparhie cu aceea a Silistrei, 
titularul numindu-se mitropolit al Proilaviei şi al Dristrei. 

Vasile Lupu și Patriarhia din Constantinopol. In primii an: 
de domnie ai lui Vasile Lupu, patriarhia din Constantinopol se 
găsea într'o situaţie din cele mai grele. Era mai întâi strivită de 
datorii. Întocmai ca şi domnii, și patriarhii trebuiau să plătească, 
pentru a fi recunoscuţi și menţionaţi, diferite dări Turcilor și 
mai ales să le facă daruri. Cei doritori să ajungă la această supremă 
demnitate bisericească sporeau mereu, supralicitând, sumele ce 
se dădeau Înaltei Porţi și meghistanilor ei, astfel încât, pe la 
1640, patriarhia era datoare milioane de aspri. Datoriile sporind 
mereu, impozitele puse asupra credincioşilor sporeau şi ele. Pe 
de altă parte, exista o stare de permanentă intrigă şi agitaţie 
între arhierei și mitropoliți, fiecare voind să ajungă patriarh, 
căutând deci să-și facă partizani și denigrând pe ceilalți concu- 
renţi: sinodul ajunsese cu adevărat viespar. În sfârşit, pentru 

a pune vâri, se adăogau şi disputele provocate de influenţa cal- 
vină care izbutise să câștige pe însuşi capul bisericii, pe patriarhul 
Kyril Lucaris. Acesta alcătuise chiar o «mărturisire» de cre- 
dinţă în care se vădea amintita influenţă, de aceea şi fusese în- 
depărtat de pe scaun și, în 1638, ucis chiar. 

Vasile Lupu, văzând criza gravă prin care trecea biserica 
răsăriteană, trimite, la 5/15 Decemvrie 1640, o scrisoare arhie- 
reilor, clericilor și nobililor din Constantinopol prin care le cere 
să-i încredinţeze lui şi patriarhului cârmuirea acestei biserici, 
fără amestecul altora, timp de şase luni. Arhiereii să plece fie- 
care în eparhia sa; el se va sili să îndrepte lucrurile, chiar de 
va trebui să rămâie numai «cu cămașa ». Propunerea e acceptată 
şi drept recunoștință pentru interesul purtat bisericii, pentru 
binefacerile de până atunci şi pentru făgăduelile făcute, patriarhul 
şi sinodul trimit lui Vasile Lupu moaştele Sfintei Paraschiva. 
Ele sunt aduse cu mare solemnitate; domnul le iese înainte la 
Ismail, cu «toţi vlădicii şi egumenii », şi le așează apoi la ctitoria 
sa din 'laşi, la Trei Ierarhi (13/23 Junie 1641). La rândul său, 
Vasile Lupu ia asupră-şi 20 de poveri de bani adică 2 milioane 
de aspri din vechea datorie a patriarhiei și 48.000 de aspri din 
cea nouă; dă tot odată, pentru aducerea moaștelor, 468.000 de 
aspri. Pe viitor, patriarhia nu va mai percepe niciun impozit 
sau dare, afară de «cererea» (Grila) locală care nu va întrece 
12 aspri de casă; va avea un comitet de 3—A4 mitropoliți, cu cari 
se vor lua toate măsurile; simonia, certurile, discordia, trebuie 
să dispară; la numirile noi de arhierei să se dea numai peșcheșul. 
Dacă primesc şi urmează aceste norme și dacă ţin seamă și de 
unele recomandări de ordin personal în favoarea mitropolitului 
de Monembasia care a însoţit în țară rămășițele pământești ale 
lui loan Voevod, fiul său, precum și în favoarea lui Meletie Si- 
rigul care e «părintele meu duhovnicesc » şi nu va avea de plătit 
pentru biserica sa nicio dajdie patriarhiei; dacă, în sfârşit, se 
va pomeni numele său și al tuturor neamurilor sale la slujbă, 
de trei ori pe zi, atunci el, Vasile Lupu, va acorda tot sprijinul 
său şi pe viitor; dacă nu, va cere îndărăt sumele pe care le-a dat 
patriarhiei. În Septemvrie, sosea dela Constantinopol scrisoarea 
prin care se acceptau cererile sale. În Ianuarie 1643, patriarhul 
Partenie întăreşte din nou măsurile luate în folosul gospodăriei 

financiare a patriarhiei și dă drept de control asupra administra- 
ţiei, domnului şi agenţilor acestuia. Pestre trei ani, în Decem- 
vrie 1646, sinodul din Constantinopol recunoaște iarăși binefa- 
cerile lui Vasile Lupu faţă de « Biserica cea mare». De altiel, 
generosul voevod al Moldovei n'a plătit numai datoriile pa- 
triarhiei ; el a făcut acelaşi lucru şi cu acelea ale Sfântului Mor- 
mânt; a plătit de asemenea birul către sultan al mănăstirilor 
dela Muntele Athos. Nu-i de mirare deci că fostul patriarh al 
Constantinopolului, Athanasie Patelarie, califică pe Vasile Lupu 
în chip hiperbolic, considerându-l drept «unic apărător şi unică 
glorie, bucurie a neamului grecesc»; «mila lui— spune Pate- 
larie — se varsă din belşug peste toţi săracii, precum râul Nilului 
adapă toată ţara Eghipetului ». 

" Mai rămânea să se pună la punct şi disputele dogmatice, pro- 
vocate de influenţa calvină. In acest scop, Vasile Lupu convoacă 
la Iași, la 11/21 Martie 1642 un sinod restrâns la care iau parte 
mitropolitul Varlaam și episcopii Moldovei, apoi Porfirie, mitro- 
politul Niceii și Meletie Sirigul, ca reprezentanţi ai patriarhului 
şi trei reprezentanţi ai mitropolitului Kievului, Petru Movilă. 
Acesta nu voise să participe personal; trimisese însă, prin repre- 
zentanţii săi, un text, o «mărturisire ortodoxă », opusă aceleia a 
lui Lucaris. Desbaterile asupra celor două texte durară mai multe 
luni; « mărturisirea » lui Lucaris fu osândită, cealaltă, a lui Petru 
Movilă, aprobată. Ultima ședință a sinodului avu loc la 9/19 
Decemvrie ; hotărîrile luate se tipăriră, sub formă de decret sinodal 
și sub iscălitura lui Partenie patriarhul Constantinopulului, la 
laşi, în grecește, la 20/30 Decemvrie 1642: e prima tipăritură 
moldoveană. Ea s'a retipărit în anul următor la Paris, adăogân- 
du-i-se și o traducere latină. 

Din pricina legăturilor multiple pe care le are Vasile Lupu cu 
întreaga ortodoxie, în special cu ierarhii greci, dintre cari pe unii 
îi și adăpostește la curtea sa, el nu se gândește să ia, ca Matei 
Basarab, o măsură împiedecând închinarea mănăstirilor noastre 
la locurile sfinte din Răsărit. Dimpotrivă, el însuşi închină Do- 
brovăţul, ctitoria lui Ştefan cel Mare, cu toate posesiunile ei, 
mănăstirii Zografos dela Muntele Athos (1651, 26 Martie și 29 
Iunie stil vechiu), după ce, mai înainte, dăruise acesteia din urmă 
și niște moşii, peste Prut. 

In toată activitatea sa bisericească, Vasile Lupu a avut un 
sfetnic priceput şi devotat, pe mitropolitul Varlaam. Acesta era 
de fel din ţinutul Putnei, din satul Căpoteșştii, azi dispărut. Se 
numea Moţoc; nu se poate preciza dacă neamul e unul şi același 
cu al lui Moţoc vornicul lui Lăpușneanu. A fost călugăr la Secul; a 
ajuns apoi egumen al acestei mănăstiri. Cunoștea pe Petru Movilă, 
la care fusese trimis de Miron Barnowski, spre a-i relata o minune 
săvârşită la mănăstirea Suceviţa. In 1632, murind mitropolitul 
Athanasie, alegerea se opreşte asupra lui Varlaam, deşi nu era 
nici episcop; el e hirotonisit astfel la 23 Septemvrie stil vechiu, 
ca mitropolit al Moldovei. Meritele lui sunt deosebite și pe tărâ- 
mul cultural. 

Activitatea culturală. Tiparul şi şcoala. Până la Vasile Lupu 
n'a existat tipar în Moldova. Se pare că Miron Vodă Barnowski, 
care ajutase cu bani refacerea imprimeriei Frăției Ortodoxe din 
Lwow, distruse de un incendiu, voise să-l introducă; mazilirea lui 
l-a împiedecat probabil să-şi realizeze gândul. Lacuna e împlinită 
în 1641 de Vasile Lupu. Acesta aduce, cu ajutorul lui Petru Mo- 
vilă, o tipografie dela Kiew şi o instalează la Trei Ierarhi. Literele 
— slave şi greceşti — sunt turnate la Lwâw (moldovenește Liov), la 
Frăția Ortodoxă de acolo; în Decemvrie 1642, iese de sub teascuri 
prima tipăritură, decretul sinodal al lui Partenie, căreia-i urmează în 
1643 prima carte moldovenească, vestita Cazanie a lui Varlaam. 
Conducător al tipografiei era Sofronie Pociajţchi ; el avea în acelaşi 
timp și calitatea de egumen al Trei lerarhilor și aceea de director 
al școlii înfiinţate de Vasile Lupu. Venea dela Kiew unde avusese. 
tot așa, o triplă însărcinare: egumen al mănăstirii Frăției (Braţca), 
rector al colegiului de acolo și director al tipografiei dela lavra 
Pecerska. La Iași, s'au tipărit în vremea lui Vasile Lupu, numai 
cinci lucrări, mai puţine așa dar ca în Țara Românească. Amă- 
nunte asupra lor vezi în partea a doua a acestui volum, capitolul 
privind tiparul în ţările noastre în veacul al XVII-lea. 

La o mică distanță de mănăstirea Trei lerarhi, pe «ulița 
ciobotărească >, lângă heleșteul pe care îl forma atunci Babhluiul, 
se afla şcoala înfiinţată de domn. Clădirea era de piatră, trainic 
construită; ea a durat până în 1724, sub Mihai Racoviţă, când 
a fost distrusă de un incendiu. Organizarea școlii imita pe aceea 
a colegiului dela Kiew ; cursurile se făceau în grecește, în slavonește 

și, la început, şi în latinește. In legătură cu această ultimă limbă 
de predare, călugărul misionar Bandini care ne-a lăsat o amplă 
descriere a Moldovei lui Vasile Lupu, ne spune că domnul «s'a 
silit mult și cu foarte mare cheltuială să introducă «studiile latine + 
(latinas litteras) în ţară, ... dar toate încercările au fost zadar- 
nice». Materiile care se predau la şcoala domnească erau: teologia, 
retorica, dialectica, gramatica, aritmetica, geometria, astronomia 
şi muzica. Ca profesori, pe lângă Sofronie Pociajchi, care avea 
legături cu Teofil Koridaleu, reorganizatorul Academiei greceşti 
din Constantinopol şi învăţat de seamă, nu mai cunoaştem decât. 
pe Ignaţiu Ievlevici;, acesta se pare că a ţinut cursuri în 1644— 
1645. In afară de școala domnească, mai erau în laşi şi altele; 
Bandini le socotește pe toate la un loc douăzeci, cuprinzând în 
acest număr, de sigur, și școlile elementare ; adaogă însă că numărul 
tuturor elevilor abia este de două sute (vix ducenti). Iezuiţii căpă- 
taseră şi ei în 1647 un teren întins și bine așezat pentru școală. 
Şi sub raportul cultural așa dar, ca şi sub acel religios, Vasile: 
Lupu are merite deosebite; se poate spune chiar că e una din 
figurile cele mai însemnate ale întregului nostru trecut. 

Istoria Munteniei in epoca urmașilor 
lui Matei Basdrab e caracţerizală prin 
două fapte esențiale: mai intâi slăbirea 
puterii militare şi apoi lupta intre par- 
tidul boieresc al Bălenilor şi acela al 
Cantacuzinilor. 


Constantin Şerban Basarab era fiul nelegitim al lui Radu Șerban 
(vezi mai sus p. 11). ] se mai spunea și Cârnul deoarece Matei Basa- 
rab, bănuindu-l că umblă după domnie, îl «insemnase» la nas. 
“Ocupase dregătoria de serdar şi se bucura de multe simpatii; 
.cronica îl califică drept com bun și înţelept şi blând». La moartea lui 
Matei, boierii îl aleseră urmașa tron şi-i jurară, împreună cu ostașii, 
credinţă. Turcii recunoscură alegerea făcută și-i trimiseră steagul de 
domnie, primind în schimb haraciul şi o sumă de 400.000 de taleri. 

Găsind visteria plină, Constantin Șerban putu aduce unele 
ușurări și chiar scutiri fiscale. Astfel el iertă năpăştile, scuti de 
bir pe «slujitori » adică pe ostaşi, un an întreg iar pe ceilalţi con- 
tribuabili trei luni şi iertă dorobanţilor şi călăraşilor dijma şi 
«oieritul. Armata primi postav bun pentru uniforme; căpitanilor 
li se dădură stofe scumpe, de mătase, şi podoabe de fir. Soldele sau 
«lefile » erau plătite regulat; pe lângă acestea, primeau și daruri. 

Normal ar îi fost ca față de un asemenea tratament, oastea 
de ţară să fie cu totul devotată domnului. Când însă acesta, ţi- 
nând seamă de excesele întâmplate în ultimul an al lui Matei, voi 
„să dizolve corpul seimenilor sârbi, dorobanţii se răsculară și fă- 
cură cauză comună cu ei (27 Fevruarie 1655). Incepu o adevărată 
vânătoare după boieri, acuzaţi că au îndemnat la desfiinţarea 
.seimenilor. Pieriră atunci Gheorma vel banul, Drăghici fiul Papei 

vistierul dela Greci, descendent prin mamă din Mihai Viteazul, 
Gheorghe Carida vistierul, Papa Brâncoveanu, tatăl viitorului 
domn, Cristea fiul lui Socol clucerul Cornăţeanul, Udrea slugerul 
Doicescul, Preda Beca dela Maia, Sava șufarul Cusciureanul, 
Dumitrașcu Frejureanul, Dumitru comisul, Mihai ciohodarul și 
patru căpitani: Gâdea, Băncilă, Ivan și Iancu dela Călinești. Răs- 
culații prădară peste tot; nici bisericile nu fură cruţate, ves- 
mintele servind pentru a face din ele contășe şi altiţe, iar cărţile 
şi odoarele fiind vândute prin târg. «Şi au jăhuit — povesteşte 
cronica —toată ţeara din cap până în cap, şi cruciș și curmeziș; mai 
pe scurt să zicem, vecin pre vecin, fin pe naș, slugă pe stăpân». 

Constantin Şerban interveni şi la Turci și la Râkoczy ca să-l 
scape de răsculați, o delegaţie de boieri, în frunte cu mitropolitul, 
merse chiar la acesta din urmă şi-i dădu un «zapis», la 20 Mai, 
adeverind că, în urma rugăminţii lor, are loc acţiunea, deci ei 
răspund de toate urmările. Sultanul hotări să dea ajutor domnului 
muntean; Siavuş pașa dela Silistra primi deci ordin să treacă 
Dunărea; Râkoczy din Ardeal şi Gheorghe Ştefan din Moldova 
porniră și ei cu oștile. Ciocnirea avu loc la Șoplea în Prahova, pe 
Teleajen, la 26 Iunie 1655. Constantin Șerban care, la început, se 
prefăcuse a îi alături de răsculați, fugi într'o noapte din tabără, 
pe când erau la Gherghița, şi se duse la pașa de Silistra. Seimenii 
și Dorobanţii ridicară atunci ca domn pe spătarul Hrizea, de fel 
din Bogdănei (Ialomiţa); sub conducerea acestuia se dete lupta, 
la care participă numai armata ardeleană; Gheorghe Ştefan şi 
Siavuș pașa nu apucaseră să sosească încă. Răsculaţii fură înfrânț» 
cu totul, pierzând şi întreaga artilerie; Hrizea scăpă cu fuga la 
Brăila ; aci însă fu prins şi dat pe mâna lui Râkoczy care îl duse cu 
el la Alba-lulia. Mai târziu, în primăvara anului 1657, pe când 
Râkoczy se lupta în Polonia, Hrizea porni, împreună cu 500 de 
scimeni din cei ce fuseseră luaţi prizonieri, spre Ţara Românească. 
Intâmpinat la Târgul Bengăi (azi Cărbuneşti), în Gorj, de oștile 
domnești, el fu învins însă și isprăvi spânzurat de o roată (8 Aprilie) 
trei sute dintre însoțitorii săi avură capetele tăiate. 

După lupta dela Şoplea, Constantin Şerban îşi reluă tronul; 
nici două luni însă mai târziu, în August, izbucni o nouă răscoală, 
a călărașilor. Şi aceștia, în număr de vreo 2000, fură bătuţi, cioc- 
nirea având loc la Călugăreni. 

Rezultatul acestor turburări și a sancţiunilor necruțătoare ce 
urmară, îu o slăbire considerabilă a puterii militare muntene. 
Temeiul oştii pe care se bizuise Matei Basarab dispăru; dispăru 
deci şi posibilitatea pentru domn de a se opune eventual cu ar- 
mele la o hotărire ce nu i-ar fi convenit. Dacă Brâncoveanu ar fi 
avut armata dela Finta, el n'ar îi isprăvit sub sabia călăului, la 
Constantinopol. 

Ca urmare a ajutorului dat de Râkoczy, Constantin Şerban 
încheie cu acesta, la Târgovişte, un tratat de alianță. Va avea 
aceiași prieteni și dușmani ca principele din Ardeal, îi va da ajutor 
militar la nevoie, îi va comunica ştirile care-l interesează și-i va 
face un dar anual de 3000 de bani vechii; totul întărit printr'un 
jurământ înfricoşat. 

Constantin Șerban şi-a respectat cuvântul. Când Gheorghe 
Râkoczy care voia să devie rege al Poloniei, începe războiul cu 
aceasta, în iarna anului 1656—7, el primește dela domnul mun- 
tean un contingent de 2000 de oameni sub comanda căpitanului 
Odivoianul. Războiul însă, după o serie de succese, se isprăvește 
printr'o adevărată catastrofă, mai toată armata ardeleană fiind 
înconjurată și prinsă de Tătari (31 Iulie 1657). 

Turcii fuseseră dela început împotriva amestecului lui Râ- 
koczy în treburile polone; după înfrângere, ei hotărăsc înlocuirea 
principelui ardelean şi chemarea la Poartă a domnilor din Ţara 
Românească şi Moldova care-l ajutaseră. Constantin Șerban, care 
ştia ce înseamnă o asemenea chemare (cazul lui Barnowski era încă 
viu în amintirea contemporanilor) refuză să se ducă. Atunci sul- 
tanul îl mazili şi numi în locu-i, la 29 Ianuarie 1658, pe Mihnea. 
Acesta intră în ţară cu o oaste numeroasă de Tătari; Constantin, 
neîndrăznind să dea lupta, se retrase spre Rucăr şi în cele din urmă 
trecu în Ardeal; la 14 Martie era la Codlea. Restul vieţii sale şi-l 
petrecu între străini ; încercă odată să reia tronul Ţării Românești ; 
in două rânduri izbuti chiar să ocupe pentru foarte scurt timp pe 
acela al Moldovei (vezi mai jos p. 134). Silit apoi să se retragă în 
Polonia, cl îşi sfârşi acolo zilele, bătrân, la Waniowice, între 10 
Martie și 7 Iulie 1685. 

Lui i se datorește biserica Mitropoliei din București ; pisania 
nu ni s'a păstrat (vezi fig. 29); de asemenea biserica domnească 
din Piteşti, având hramul Sf. Gheorghe. Pe când era încă boier, 

ridică biserica din Dobreni (vezi mai sus p. 72), unde-şi avea şi o 
frumoasă așezare gospodorească. A zidit o biserică în Ardeal, în satul 





Fig. 29. — Biserica Patriarhiei din București, restaurată în zilele noastre. 


Tinăud de pe domeniul său Piatra Șoimului, domeniu cumpărat la 
7 Mai 1658 dela Râkoczy cu 35.000 taleri, apoi biserica mănăstirii 
Cerna-Gora, la Munkăes (1661) şi, în aceeași regiune, o biserică 
de zid la Msticicov, în locul celei vechi, de lemn, a cneazului Teodor 

Koriatovici. Pisania acesteia din urmă poartă data 1661, Mai 
13; ea ne dă şi lămurirea că hramul lăcașului era «pe numele 
doamnei » voievodului, deci a celei de a doua soţii a lui. 

Prima sa soţie, Bălașa, este ctitora schitului Păuşa din Argeș, 
azi dispărut, este deasemenea ctitoră la mănăstirea Jitianu. 
de lângă Craiova, și la biserica Sfânta Vineri din Târgovişte unde 
a şi fost îngropată (12/22 Martie 1657); a murit în vârstă de 45 
de ani. Tot ea a pus să se lucreze şi o raclă de argint poleit moa- 
ştelor Sfântului Grigore Decapolitul, la mănăstirea Bistriţa. 
Cronica ţării păstrează acestei doamne o amintire frumoasă, po- 
menind de « multele bunătăţi şi odoare scumpe» ce au făcut «şi 
le-au împărţit pre la svântul munte și printr'alte părţi ». A doua 
soție a lui Constantin Şerban, de origine circasiană, s'a numit 
Nedelea , ea însoțea pe domn la trecerea în Ardeal, în Martie 1658. 

Mihail Radu (Mihnea al III-lea). Urmașul lui Constantin Şerban 
Basarab e una din figurile cele mai curioase și mai interesante ale 
istoriei noastre; face parte din aceeași categorie cu Despot și 
Gaspar Graţiani. Ca şi cel dintâi, el e străin —cronica țării îl 
numește 4 Grec cămătariu », feciorul lui lane Surdul —, dar caută 
să se prezinte înrudit cu domnii de ţară, dându-se drept fiul lui 
Radu Mihnea. Ca și cel de al doilea, a trăit la Turci, dar odată 
suit pe scaun, se ridică împotriva lor şi le face războiu, cu același 
rezultat de altfel. Are însușiri: e poet, erudit, caligraf, cunoaște 
turca, araba, persana, greaca, latina și româna. Își ia ca model 
pe Mihai Viteazul și îşi schimbă, spre a-i semăna, numele ; începând 
cu documentul din 13 lunie 1658, îşi spune «lo Mihail Radu 
Voevod ». (vezi fig. 30). Stema lui e vulturul bicefal purtând pe 
piept un scut cruciat. 

După ce intră în Târgoviște, la 5 Martie 1658, el reorganizează 
armata, făcând «steaguri multe şi tunuri şi erbării multe şi palancă 
împrejurul mănăstirii Radului Vodă ». Unul din aceste steaguri 
a ajuns până în zilele noastre, se găsește la Muzeul Naţional din 
Belgrad. De mătase grea, moarată, în coloarea vişinei putrede, 
el poartă, în limba slavă, următoarea inscripţie: « lo Mihail Radu, 
cu mila lui Dumnezeu ighemon al Ungrovlahiei şi arhiduce al. 
părţilor învecinate ». In același timp, domnul caută să-și procure 
mijloace financiare, pe de o parte eliberând contra bani, 
satele de rumânie —nu numai cele domnești, dar chiar și cele 

boierești și mănăstirești —, pe de altă parte, atrăgând negustori 
turoi mulţi în ţară în vederea activării negoţului. Apoi intră în 
legături cu Gheorghe Rdkoczy, duşmanul Turcilor, încheind cu el 

Fig. 30. — Document dela Mihnea al III-lea. In primul rând se poate citi în limba slavă, titlul 
-domnului: 4 Io MihailJRadu voevod şi domn a toată Țara Românească ». Dedesubtul textului, 


iscălitura autografă a domnului: € Io Mihail voevoăa». 


o alianță secretă împotriva acestora. In lulie 1658, se concentrară 
în "Ţara Românească forţele tătărești şi turcești care urmau să 
scoată din tron pe Râkoczy. Mihail Radu ar fi vrut să se răscoale 
acum şi, în acest scop, vorbi boierilor. Aceştia însă dădură înapoi, 
temându-se de urmări. Ceea ce văzând domnul, fu silit să-și amâne 

planul și să meargă împreună cu pașa de Silistra în Ardeal, îrmpo- 
triva lui Râkoczy. Ca să se răzbune totuşi, pâri pe câţiva dintre 
boieri că ar fi haini şi, obţinând încuviințarea, le tăie capul. Au pierit 
astfel Pârvu Vlădescu vistierul, Istratie postelnicul, Preda Bâr- 
sescu vel agă, Vintilă căpitanul de roşii și Badea « vătaiul de puş- 
cărie ». Preda Brâncoveanul, vel ban, îu executat, «în casele 
domnești, în Târgovişte »; aceeaşi soartă era să o aibă şi Constantin 
Cantacuzino Postelnicul, dacă, prinzând de veste, nu fugea peste 
munţi. Campania în Ardeal se termină prin înlocuirea lui Râkoczy, 
principe fiind numit Acațiu Barcsai, român de origine, și prin 
cucerirea cetăţii Ineului care, împreună cu regiunea înconjură- 
toare nunită « Valahia citerioară », tiecu sub stăpânirea Turcilor, 

Ceea ce nu izbutise a face de data aceasta. va face Mihail Radu 
în toamna anului următor. In prealabil, pentru a se asigura că 
boierii nu-l vor împiedeca în planurile sale, el îi poftește la un ospăț 
— ca odinioară Lăpuşneanu — şi îi ucide (între 25 lunie şi 25 
Iulie 1659). Au pierit atunci — spune cronica — «trei zeci de 
boieri tot de frunte», între care Radul vel vornic Cândescul, cu 
cei doi fraţi ai lui, Negoiţă şi Moise, Udrişte vel spătar, Diicul Bui- 
cescul vel tlucer, Radu Fărcășanu vel stolnic, Danciul Pârâianul 
vel postelnic şi alții. Apoi, la 12 Septemvrie, începe răscoala, tăind 
mai întâi pe creditorii turci pe cari — luându-se după modelul 
său, Mihai Viteazul, îi chemase să le plătească. Aceaşi soartă au 
şi Turcii răspândiţi prin ţară, în oraşe şi în schelele dela Dunăre. 
O mică oaste a pașei de Silistra e sfărâmată; Giurgiul și Brăila, 
atacate, cad. Orşova, Nicopolul, Rusciukul, pe ţărmul drept, 
sunt prădate şi arse; Hârşova rezistă însă. Păreau că se întorc vre- 
murile glorioase de altă dată. Tratatul, încheiat la 4 Octomvrie, 
la Târgul Mureş, cu Gheorghe Râkoczy, prevede deplină egalitate 
între cele două părţi; se hotărăşte, de asemeni, să fie ajutat Con- 
stantin Şerban Basarab să ocupe tronul Moldovei. Încercarea 
acestuia din urmă nu izbutește însă: el e bătut rău de Tătari la 
21 Noemvrie. In aceeași zi e bătută şi oastea lui Râkoczy de către 
Turci la Porţile de Fier. Faţă de înfrângerea aliaţilor săi, Mihail Radu, 
care avusese între timp câteva ciocniri, cu rezultat schimbăcios, 
pe linia Dunării, ba repurtase chiar, la 23 Noemvrie, o biruinţă 
la Frătești, fu silit să se retragă spre munte și să treacă, în cele din 
urmă, pe la Bran, în Ardeal. La 3 Decemvrie 1659, era la Râjnov. 

După o serie de deplasări prin Secuime, la Făgăraș, la Sibiu, 
la Vurpăr, îl aflăm, la începutul lui Aprilie, la Sătmar. Aci are loc, 
în ziua de 5, un banchet, dat în cinstea sa de Constantin Şerban 
Basarab. A doua zi, Mihail Radu fu găsit mort: otrăvit, susţin unii, 
de cel ce-l ospătase, în urma unui atac de apoplexie, cred alţii. 

Mihai Radu a desăvârşit mitropolia din Bucureşti și a târ- 
nosit-o, în Duminica tuturor sfinţilor, în 1658. Tot lui i se dato- 
reşte şi reîngroparea rămășițelor pământești ale lui Matei Basarab 
la Arnota. 

Gheorghe Ghica. In locul lui Mihail Radu, sultanul transferă 
pe Gheorghe Ghica, domnul Moldovei. Instalarea lui fu însoţită 
însă de o pradă cumplită a ţării, timp de trei zile şi trei nopţi, 
Turcii și Tătarii având să răzbune pe cei căzuţi cu prilejul răscoalei 
predecesorului. Intăriturile Târgoviștei fură, din ordin, dărâmate; 
domnul își stabili reședința la Bucureşti. 

In primăvară, pribeagul Constantin Șerban Basarab încercă 
să-și reia cu armele tronul. Cobori deci pe la Câineni, cu ajutor 
dela Râkoczy, și intră în Bucureşti la 11 Mai 1660. Ghica, luat 
fără veste, se retrase la Giurgiu; fu atacat însă și aci și deabia 
putu scăpa în cetate, mulţi dintre oamenii săi înnecându-se sau 
fiind luaţi prizonieri. Când sosi însă oastea turcească și tătărască, 
situația se schimbă. Constantin Șerban se retrase, după ce se 
abătu însă mai întâi pe la așezarea sa dela Dobreni (Vlașca), de 
unde-și ridică avuţia ascunsă în butoaie ce fuseseră « înnecate » în 
heleşteul de acolo; la 25 Mai el trecea îndărăt munţii în Ardeal, 
apoi se duse la Cazaci. 

Ghica încercă să gospodărească ţara, cruțând pe săraci și 
făcând judecăţi drepte. Pagubele produse însă de jaful armatelor 
care-l instalaseră precum şi acelea provocate de încercarea din 
primăvară a lui Constantin Şerban erau prea mari; haraciul nu 
putu îi strâns și trimis la vreme. Din pricina aceasta, sultanul 
mazili pe Ghica. Un cronicar grec, Chesarie Daponte, spune că ar 
fi contribuit la mazilire chiar fiul însuși al lui Gheorghe Ghica, 
anume Grigore sau Grigorașcu, care ar fi ascuns scrisoarea prin 
care tatăl său se ruga să fie păsuit de plata a 30 de pungi de bani 
suplimentare, înlocuind-o printr'alta de refuz de a le plăti. Oricum 
se vor fi petrecut faptele, cert este că la 11 Septemvrie, pașa de 
Silistra sosea la București şi ridica pe domn. Ca urmaș îu numit» 

prin stăruința postelnicului Constantin Cantacuzino, chiar fiul 
său, Grigore. 

Grigore Ghica. Cele două partide boiereşti: Cantacuzinii şi 
Bălenii. Acesta sosi în ţară la 16 Decemvrie 1660, oprindu-se la 
Caracal. Găsi o stare de lucruri nenorocită: foamete, molimă și 
mizerie. Ea se prelungi mult, ciuma bântuind, după spusele cro- 
nicei, trei ani, mai ales în Târgoviște și în București iar foametea 
doi. Apoi veni şi un an de belşug: «și s'au făcut pâine și miere şi 
vin mult și s'au deschis toată hrana săracilor». 

In 1661, Grigore Ghica trimise un corp de oaste sub căpitanul 
Odivoianul, acela care însoţise pe Râkoczy în Polonia, ca, împreună 
cu Turcii, să ajute pe Mihail Apafiy, principele Transilvaniei, îm- 
potriva lui Kemâny lanos. Acesta se răsculase şi cu ajutorul Im- 
perialilor, voia să cuprindă Ardealul și să li-l supuie. Pe câmpia 
dela Seleușul Mare, lângă Sighișoara, Kemâny fu lovit însă fără 
veste de către Turci și ucis (22 Ianuarie 1662). 

Mai însemnate sunt cele două campanii, din 1663 şi 1664, la 
care domnul trebui să participe în persoană. Imperiul turcesc, 
reorganizat sub conducerea destoinică a vizirului Ahmed Kiipriilii, 
începe acum un război ofensiv cu Austriacii, căutând să ocupe 
Ungaria Superioară, pe care o deţineau aceștia, şi să împingă cât, 
mai departe, spre apus, hotarul. Prima campanie se isprăveşte în 
chip fericit prin cucerirea cetăţii Ujvar sau Neuhăusel (24 Septem- 
vrie 1663) şi a ținuturilor de prinprejur. Grigore Ghica dăduse 
ajutor cu oastea sa, lăsând în ţară locţiitori în scaun pe Stroie 
Leurdeanul vornicul şi pe Dumitrașco Țărigrădeanul vistierul. 
Aceştia erau adversarii familiei Cantacuzino, aparţineau deci 
partidului Bălenilor. Căci în această vreme se formează în Mun- 
tenia două partide boierești: unul al Cantacuzinilor, celălalt al 
Bălenilor. Primul grupa familia postelnicului Constantin Canta- 
cuzino şi famillie înrudite cu aceasta. Postelnicul, căsătorit cu 
Elena, fiica lui Radu Șerban, avea unsprezece copii, şase feciori 
şi cinci fete. Primul dintre feciori, Drăghici vel spătar, era soţul 
Păunei, fiica lui Diicu Buicescu ; cel de al doilea, Mihai vel spătar, 
luase întâi pe Maria Băleanu, apoi pe Maria Mogoşescu, a treia oară 
pe o Teodora. Matei vel agă era căsătorit cu Bălașa Drugănescu; 
Iordache vel spătar ţinea pe Maria Fărcăşanu ; Constantin, marele 
stolnic, va fi soțul Saftei Buhuș; ultimul fecior, Șerban, e viitorul 

domn. Fetele erau căsătorite de asemenea cu reprezentanţi ai celor 
mai de seamă familii boiereşti muntene. Astfel, de pildă, Stanca 
era soţia lui Papa Brâncoveanu, Maria avusese ca prim soţ pe Radu 
Creţulescu vel logofăt, apoi pe Pană Filipescu vel spătar; Ilinca 
ţinea pe Vintilă Corbeanul vel ban. Așa dar, Cantacuzinii aveau 
legături puternice; dispuneau și de o avere uriaşe încât reprezentau 
o forță de temut. 

Partidul Bălenilor îşi luase numele dela marele ban Gheorghe 
Băleanu. Acestui partid aparţinea Stroe Leurdeanul vornicul, una 
din figurile cele mai caracteristice ale vremii, de un temperament 
remarcabil, apoi Dumitrașco vel vistierul Țărigrădeanu (Canta- 
cuzino), grec de origine, viitor domn al Moldovei, precum și o sumă 
de alţi boieri greci. Din cauza aceasta şi prin opoziţie, deşi la ori- 
gine erau și ei tot greci, Cantacuzinii reprezintă partida naţională, 
aceea a boierilor băştinași, de ţară. 

In timpul campaniei la Ujvar, Grigoraşcu Ghica era însoţit 
de trei dintre feciorii postelnicului, anume de Drăghici, de Con- 
stantin şi de Şerban. Ultimul se pare că ar fi încercat să facă 
intrigi printre căpitani și «slujitori » îndemnându-i să meargă 
la vizir să-l pârască pe domn, pentru ca, prin mazilirea aces- 
tuia, să ia el tronul. Faptul nu e absolut sigur însă, deoarece 
cronica de unde îl luăm, aceea a lui Radu Popescu, e părtinitoare 
faţă de Băleni. In același timp, îi sosesc lui Grigorașcu Ghica 
scrisori din ţară, dela locţiitorii săi, Stroe Leurdeanul și Dumi- 
trașco 'Ţărigrădeanul, acuzând pe Constantin Cantacuzino pos- 
telnicul de atitudine ostilă domniei şi de purtare lipsită de respect 
față de doamna Maria. Postelnicul s'ar îi lăudat că el a pus în 
scaun pe Ghica, el îl va scoate; oamenii lui clevetesc pe domn, 
făcându-l «rău şi hain »; pe de altă parte, împiedecă pe birnici 
să-şi plătească « dăjdile împărătești », pentru ca, haraciul nepu- 
tându-se strânge la timp, să fie și Grigoraşcu mazilit, cum îu- 
sese tată-său. Rezultatul scrisorilor este că cei trei feciori ai 
postelnicului sunt puşi sub pază; la întoarcerea în ţară a dom- 
nului, bătrânul postehic îi iese înainte lângă Craiova și-i arată 
că e vorba de o intrigă; totuşi nu izbuteşte să-l convingă. Ajuns 
în scaun, Ghica poruncește ca Şerban Cantacuzino să fie «în- 
semnat » la nas, ca unul ce umblase după domnie, iar postelnicul 
să fie executat. Ridicat, în cursul nopţii, de acasă, acesta e dus la 

mănăstirea Snagov; acolo ascultă slujba, se împărtășește, apoi, 
spre seară, în vremea cinei, e sugrumat, «de stâlpul cel mare al 
trapezăriei » (30 Decemvrie 1663). Trupul i-a fost luat de ai săi 
şi îngropat în ctitoria dela Mărgineni. Familia trebui să plătească 
şi o sumă importantă, 24.000 de taleri. 

Omorirea, fără judecată, deci fără vină dovedită, a postel- 
nicului Constantin Cantacuzino este un fapt însemnat care va 
influenţa istoria Ţării Românești mai bine de un deceniu şi jumă- 
tate, până sub domnia lui Şerban Cantacuzino. Familia celui ucis, 
caută din toate puterile ei să dovedească nevinovăția acestuia; 
ea cere, în acelaşi timp, pedepsirea vinovaţilor. Cei patru domni 
cari stăpânesc între Grigoraşcu Ghica și Șerban Cantacuzino, 
iau atitudine pro sau contra; rezultatul e o serie întreagă de 
persecuţiuni, de confiscări de moșii, de schingiuri şi chiar de exe- 
cuţii. 

In anul următor, 1664, are loc a doua campanie împotriva 
Imperialilor, cunoscută sub numele de campania dela Lewenz sau 
— cum spun cronicile noastre —dela Leva. De data aceasta, 
soarta armelor nu e favorabilă Turcilor, aceștia fiind bătuţi de 
vestitul general Montecuccoli. Ghica, voind să puie în valoare 
ajutorul militar adus de el, atacă la satul Sf. Benediht şi izbuti 
chiar să sfărâme un detașament german; biruinţa însă, în cele 
din urmă, rămase tot de partea cealaltă, domnul suferind pierderi 
mari (19 Iulie). Au căzut acolo sau în timpul retragerii, înămoliţi 
într'o mlaștină, 22 de boieri; alţii au fost luaţi prinși; corturile, 
tunurile, carele cu proviant, «ca trei-patru mii, toate câte cu 8 
boi », atât ale Muntenilor cât şi ale Moldovenilor — căci la această 
campanie a luat parte şi Eustratie Dabija —ajunseră toate în 
mâinile Nemţilor. Lui Grigoraşcu îi fu teamă să dea ochii cu 
vizirul ; poate că și cugetul nu îi era tocmai curat, deoarece se pare că 
avusese mai dinainte unele legături cu Imperialii; destul că se 
hotări să părăsească ţara ; îşi trimise deci mai întâi soţia în Ardeal; 
apoi, la 20 Noemvrie, trecu el însuşi în Moldova, iar de acolo, prin 
Polonia, la Viena (Martie 1665). E primit în audienţă de împărat 
şi rămâne în țara acestuia, zăbovind în capitală și prin diferite 
oraşe: Budweis, Neustadt, Lâcse, Cașovia. La 10 Aprilie 1667 
trece la catolicism, confesiune în care-și botezase şi o fiică născută 
în timpul pribegiei ; apoi, peste patru ani, «sătul de binele Nem- 

ților »—ca să întrebuințez expresia unei cronici a noastre — 
pleacă în Italia, la Padua și la Veneţia, iar de aci, prin Durazzo, 
la Constantinopol, unde îl găsim la finele lui Noemvrie 1671. 
In anul următor, el va fi din nou domn în Țara Românească. 

Radu Leon. In urma pribegiei lui Grigoraşcu Ghica, marii 
dregători se gândeau să aleagă domn pe un boier de ţară, pe 
Dumitraşco Buzoianul dela Căpăţâneşti;, când ajunseră la Poartă 
însă, găsiră treburile hotăriîte pentru Radu, fiul lui Leon Vodă, 
cel din 1629. Noul numit, căruia i se spunea şi Stridie din cauză 
că se îndeletnicise cu negoţul de stridii şi pește, sosi în Bucureşti 
la 22 Fevruarie 1665; el avu, în primii trei ani, o domnie lini- 
ştită. Dările erau —ce e drept — grele, pe deo parte trebuind 
să fie plătite datoriile făcute cu prilejul numirii, pe de altă parte 
din cauza dorinţei de a strânge avere a Grecilor care-l încon- 
jurau ; nu se ajunse însă la turburări. 

Cantacuzinii izbutiră să obţină deocamdată două acte prin 
care se recunoștea nevinovăția postelnicului; cel dintâi, datat 
14/24 Aprilie 1666, este din partea mitropolitului ţării, Ştefan, 
a celor doi episcopi şi a boierilor din divan, între care însuși Siroe 
vornicul Leurdeanul. Se spune în act, că la puţine zile după ce 
poruncise execuţia, «căzu Gligorie Vodă la mare căinţă... și 
veni înaintea smereniei vlădiciei noastre, îngenunchiând AN 
slintei icoane şi mărturisind cu lacrămi... cum că nu i-au fost 
nimic vinovat, ci fără de nicio vină l-au omorît, nedându-i ră- 
suflu acei răi îindemnători ». Cel de al doilea act, din 8/18 Septemvrie 
1667, provine dela însuși Radu Leon; domnul arată că Postel- 
nicul a fost ucis pe nedrept, tot pe nedrept a fost însemnat și 
Şerban la nas şi s'au luat familiei 24.000 de taleri ; vinovat e Stroe 
Leurdeanu. Ar fi urmat deci logic ca acesta să-şi primească pe- 
deapsa; evenimentele însă precipitându-se, lucrul rămase neis- 
prăvit. 

Intr'adevăr, în urma experienţei făcute cu Mihail Radu și cu 
Grigorașcu Ghica, Turcii luaseră hotărirea ca, după trei ani, 
domnii Ţărilor noastre să vie la Poartă spre a fi reconfirmaţi. Ter- 
menul împlinindu-se, Radu Leon porni la Stambul, trimițând înainte 
însă pe Drăghici Cantacuzino ca să-i pregătescă terenul. După 
actele pe care el și familia sa le căpătaseră, — şi oare domnul n'a 
avut în vedere atunci când le-a dat, și sprijinul, la reconfirmare, 

al puternicei încă familii? —se înţelege că Drăghici își dădu 
toată silinţa, « gătise » deci banii necesari pentru numeroasele şi 
importantele plocoane; în câteva zile Radu, sărutând «poala 
Impăratului », obţinu din nou domnia. 

La întoarcere, presiunea fiscală crescu. Trebuiau scoși banii 
cheltuiţi cu prilejul reconfirmării; Grecii «leșinaţi » adică îlă- 
mânzi cari înconjurau pe domn erau acum şi mai numeroși; doi 
în special se deosebeau însă prin lăcomie: Nicola Sofialâul clu- 
cernul și Balasache paharnicul. Aceştia împinseră pe domn să 
puie dări grele; boierii trebuiră să plătească și ei; mănăstirilor 
li se luară «bucatele », mai mult chiar, unele odoare de argint 
care fură topite. Pe de altă parte, Stroe Leurdeanu era prieten cu 
Grecii, aşa încât pedeapsa întârzia să-i vie. Toate acestea creară 
o stare de nemulţumire pe care, se pare, și Cantacuzinii o alimentau. 

La un moment dat, se răspândi între boieri zvonul că domnul, 
după îndemnul lui Nicola şi a lui Balasache, a hotărât să-i taie, 
şi că ziua fixată e aceea de 13 Decemvrie (1668). Zvonul nu era 
de necrezut: dela Mihail Radu nu trecuse nici un deceniu. Atunci 
boierii se strânseră la mitropolie, împreună cu slujitorii și făcură 
sfat. Radu Leon, văzând că turburarea ia proporţii, veni și el la 
faţa locului; după o oarecare discuţie, se ajunse, în ziua de 19 
Decemvrie, la alcătuirea unui nou așezământ contra Grecilor 
care, în bună parte, e repetirea aproape cuvânt cu cuvânt, a celui 
din 1631. Expunerea de motive e redactată identic; se afirmă din 
nou că «toate nevoile şi sărăcia ţării este dela Grecii streini cari 
amestecă domniile şi vând ţara fără de milă...». Ca exemple 
pentru asuprirea «săracilor » sunt arătați «un Necula 'Sofialâul 
ce a fost clucer și Balasake ce a fost paharnic ». Drept aceia domnul, 
împreună cu tot sfatul ţării, face «legătură și mare jurământ», 
«în sfânta mitropolie cea mare din scaunul Domniei Mele din 
București » hotărind ca toate obiceiurile noi şi rele introduse să 
fie «călcate » și «puse jos» iar acei «4 Greci streini» să fie scoși 
«din ţară afară ca... niște oameni răi și neprieteni ai ţării». 
Mănăstirile neinchinate să aibă a-şi pune numai «egumeni rumâni, 
după obiceiul şi tocmeala lor » și să nu poată fi închinate nicăiri. 
In sfârșit, se întăreşte și vechiul așezământ al lui Leon Vodă, când 
de asemenea Grecii împresuraseră ţara « cu vânzările și cu cametele 
ca şi acum». 

Se părea că lucrurile s'ar fi liniștit. Boierii însă nu erau mulţu- 
miţi şi hotăriră să se plângă direct la Impărăţie. O numeroasă 
delegaţie — cuprinzând și pe Şerban spătarul Cantacuzino — trecu 
Dunărea şi se duse la Jenişer, în Tesalia, unde se afla sultanul. Radu 
Leon trimise și el o delegaţie ca să neutralizeze plângerea nemulţu- 
miţilor. Turcii, neputându-se lămuri, însărcinară atunci pe un agă să 
facă cercetare în ţară ; acesta, câştigat de boieri, şi primind, în dru- 
mul dela Dunăre până la Bucureşti, şi o sumă de jălbi dela ţărani 
— ele fuseseră puse însă la cale tot de boieri — făcu un raport defa- 
vorabil domnului. Radu Leon e deci mazilit (Martie 1669); în anul 
următor, el moare la Constantinopol, lăsând în urmă-i un fiu, Șiefan. 

Lui Radu Leon i se datorește zugrăvirea mitropoliei din Bucu- 
rești, o știm din hrisovul datat 1668, Iunie 8/18. 

Antonie din Popeşti. Boierilor ce se aflau la Ienișer li se îngădui 
«să-și aleagă domn pre carele vor pohti ei ». Alegerea se opri asupra 
bătrânului vornic Antonie din Popeşti (în Prahova, lângă Ploeşti), 
« pentru căci îl știa toţi că este om bun și blând » (vezi fig. 31). El 
era însă mai ales omul Cantacuzinilor care, în timpul domniei lui, 
stăpâniră de fapt ţara. Indată după sosirea, în București (19 Aprilie 
1669), începu procesul care trebuia să ducă la pedepsirea lui Stroe 
Leurdeanul. În faţa divanului fură aduse cele două acte obţinute 
dela Radu Leon și — elemente esenţiale — «trei răvaşe» scrise 
chiar de mâna celui acuzat și adresate unui partizan, Constantin 
paharnicul Verzarul, prin care cerea ca «să facă lui Constantin po- 
stelnicul moarte, ear într'alt chip nu ». Răvaşele fuseseră obţinute 
de unul din fiii postelnicului, anume de Constantin, dela Grigore 
Ghica, pe când acesta se afla în străinătate. Faţă de dovezile 
aduse, Stroe, care nu putu să-şi tăgăduiască scrisul, fu condamnat 
la moarte (30 Aprilie). Rugându-se însă de văduva celui executat, 
Elina, și plătindu-i o parte — 13 pungi — din banii pe care aceasta 
trebuise să-i dea după moartea soțului ei, pedeapsa se schimbă: 
vinovatul, îmbrăcat « numai cu antiriul şi cu nădragii », fu purtat 
mai întâi prin târg, într'un car cu doi boi, apoi dus la Snagov şi că- 
lugărit. Stroe însă care, în momentul călugăririi, strigase: « Doamne 
Doamne, fără voe îmi este », iar apoi, când i se schimbase numele, 
adăugase: « Nu Silivestru, ci Mahmet », nu era omul care să se re- 
semneze ; într'adevăr, după câtva timp, încă pe când domnea An- 
tonie, fugi din mănăstire şi trecu în Ardeal. 

Fig. 31. — Antonie Vodă din Popeşti şi fiul său Neagu postelnicul. Frescă dn biserica bol- 
niței dela Hurezi. 

După proces, Cantacuzinii deveniră atotputernici. Pe domn il 
țineau cu tain zilnic, «scurtându-i » veniturile. Şi chiar dacă nu e 
adevărat ceea ce spune cronicarul Radu Popescu, partizanul Bă- 
lenilor, că ajunsese bietul Antonie Vodă de trimetea în târg cu 
ulcioarele să cumpere vin să bea şi că «nici de mâncare nu era 
sătul », rămâne totuși afirmarea lui Neculce, cum să boierii dă- 
deau domnului «pe zi de cheltuială câte zece potronici », ceea ce 
era foarte puţin. 

Din cauza atitudinii Cantacuzinilor, în special a banului Mareş 
-care aparţinea partidului acestora, — era cuscrul postelnicului — 
Bălenii începură să se mişte. Nu ştim dacă s'a ajuns chiar la or- 
ganizarea unui complot — cum susţine cronicarul Stoica Ludescu 
— fapt cert este însă că, în urma unui divan ţinut la București, 
-o parte dintre ei fură scoși din dregătorii şi trimiși să stea la ţară, 
la moșiile respective. Mai apoi domnul reveni asupra măsurii şi-i 
primi iar la curte. 

Intre timp, se apropia împlinirea termenului de 3 ani, pe cât 
fusese dată domnia. Antonie Vodă trebui deci să plece la Poartă. 
„Aci însă, în urma pârilor și intervențiilor făcute de Băleni, el nu 
putut obţine prelungirea, deşi adusese haraciul de 150.000 de reali 
şi făgăduise chiar sporirea lui. La 22 Fevruarie 1672, bailul vene- 
ţian scria din Adrianopol dogelui că domnia a fost dată lui Gri- 
goraşcu Ghica, că învestitura a avut loc la Demotica şi că noul 
numit va porni peste puţine zile spre ţară. 

Nu cunoaştem numele primei soţii a lui Antonie Vodă. Ştim 
însă că au avut doi fii Pătru şi Neagoe, şi că o fiică a acestuia din 
urmă, anume Marica, s'a căsătorit cu Constantin Brâncoveanu. 

Pe cea de a doua soţie a lui Antonie a chemat-o Ilinca; era 
nepoata postelnicului Staico din Bucov, şi mai fusese măritată 
odată, rămânând văduvă. 

Neagu şi Marica Brâncoveanu figurează printre noii ctitorii ai 
bisericii lui Țepeș din Târgșor. 

Grigore Ghica, a doua oară. Ales și cu ajutorul Bălenilor și 
consecvent şi cu cele petrecute în prima domnie, Grigore Ghica 
favoriză pe aceștia şi prigoni pe Cantacuzini. Chiar în şedinţa di- 
vanului turcesc în care se hotări numirea, fură arestaţi Mareș 
banul, Gheorghe Vornicul şi alţi boieri; Şerban Cantacuzino, mai 
şiret, care se prefăcuse bolnav şi nu venise la divan, aflând de cele 

întâmplate, fugi în Moldova, și stătu acolo ascuns câtăva vreme, 
cu voia lui Gheorghe Duca, la mănăstirea Hangul. După ce sosi 
în Bucureşti, la 30 Martie 1672, Ghica trimise la ocnă pe Gheorghe 
vornicul, pe Ghencea clucerul, socrul lui Șerban și pe Stoica Lu- 
descu, logofătul și omul de casă al Cantacuzinilor. Doi căpitani fură 
tăiaţi; aceeaşi soartă avu peste un an, însuși Gheorghe vornicul 
Radu logofătul, ginerele lui Mareș, și «coconii » săi, fură puşi «la 
opreală mare, în turnul clopotniţii »; alţi boieri fură «prădaţi» 
adică trebuiră să dea sume mari de bani. In 1673, Şerban Canta- 
cuzino, ducându-se din Moldova la Stambul, izbuti să facă, prin- 
tr'un firman, ca ai săi să fie trimiși la Poartă; nu reuși însă să-i 
scape cu totul de prigonirea domnului, deoarece acesta, dăruind 
vizirului 200 de pungi, obţinu, nu moartea lor — cum ceruse, dar 
mazilirea în Creta. Insuşi Șerban suferi surghiunul în această in- 
Wulă, la Stambul rămânând numai maică-sa, Elina şi fraţii mai 
mici. d 

Sub raportul politicei externe, foarte interesant şi semnificativ 
e demersul pe care îl face Ghica la Poartă, chiar în primul an de 
domnie, spre a căpăta și stăpânirea Transilvaniei. Trimisul transil- 
vănean la Constantinopol scrie în Iulie 1672 că voevodul « reclamă » 
această ţară şi că «un agă ture vine în Transilvania ca să se infor- 
meze în oraşele săsești și să vadă dacă populaţia e gata de revoltă 
Și dispusă să primească pe Grigoraşcu ca Principe ». Lucru nu avu 
urmare, dar în lanuarie 1673 se vorbea de un nou demers la Poartă; 
de data aceasta se revendica numai Făgărașul, veche posesiune 
munteană. 

Grigore Ghica luă parte la cele două expediţii pe care Turcii le 
întreprinseră împotriva Polonilor în 1672 şi 1673. Pricina conflic- 
tului a fost faptul că în Mai 1669, Cazacii, sub hatmanul lor Do- 
roşcenko, recunoscuseră suzeranitatea sultanului care le garan- 
tase că nu vor mai fi atacați de Tătari; Leșşii însă nu voiau să ad- 
mită această situație. 

In prima campanie, condusă chiar de sultan, Ghica se înfăţişă 
cu o armată bine organizată și chipeşă, care produse mirare. Sosi 
șI domnul Moldovei; se adăogară și Tătarii cu hanul lor şi Cazacii 
cu Doroşcenko. Concentrarea se făcu la 'Țuţora la 20 Iulie. La 18 
August începea asediul Cameniţei, la 30, cetatea se predă, Lwow-ul 
îu înconjurat şi se angajă să plătească o sumă însemnată drept 

răscumpărare. Deşi hatmanul loan Sobieski — viitorul rege — 
izbuti să înfrângă pe Tătari, totuşi pacea, încheiată la Buczacz, 
la 17 Octomvrie, fu defavorabilă Leşilor: ei cedară întreaga Podolie, 
« cu 40 de oraşe şi cu satele » şi se obligară la un dar anual de 220.000 
de ducați, Doroşcenko rămânea stăpânul Ucrainei tributare. £ 
momentul de expansiune teritorială maximă a imperiului turcesc. 

Cea de a doua campanie, în vara anului următor — Leşii nu 
respectaseră pacea dela Buczacz, socotind-o ca un simplu armi- 
stițiu — avu însă alt sfârşit. Domnul Moldovei, Petriceicu, trecu 
pe faţă de partea Leşilor; Grigore Ghica însuși se înţelesese în 
ascuns ca atacul polon să nu fie înspre locul pe care-l ocupa oastea 
lui ; unii boieri munteni părăsiră chiar tabăra, trecând la duşman. 
Concluzia fu o gravă înfrângere a Turcilor care pierdură aproape 
întreaga armată. 

Ghica, un moment prizonier —de voie —al Leșilor, trebui 
totuși să se întoarcă —soţia şi copiii săi erau doar ostatici la 
Poartă. El izbuti să se justifice faţă de vizir, la Obluciţa, şi porni 
apoi spre Stambul; aci, dejucând pârile adversarilor, era să capete 
din nou domnia, când muri; «însă moarte groasnică » spune cro- 
nica lui Stoica Ludescu, fără să dea alte lămuriri, în timp ce Ne- 
culce are amănuntul: «zic unii să se fi agiuns Cantacuzineșştii cu 
un doftor, şi să-l fi otrăvit». 

Grigore Ghica a fost căsăturit cu doamna Maria, vara spăta- 
rului Teodor Sturdza. Au avut mai mulţi copii. Unul a murit mic 
de tot, de boală, se pare epilepsie, în anul ce a urmat executării 
postelnicului, și a fost îngropat în biserica Mihai Vodă din Bucu- 
rești (piatra de mormânt poartă data 18 Ianuarie stil vechi 1664); 
un al doilea copil s'a născut în pribegie, pe când doamna era 
în Ardeal, ela fost botezat la Viena cu numele Leopold; un al 
treilea s'a născut în 1672. 

Grigore Ghica este ctitorul schitului Fedeleşcioi pe Olt (judeţul 
Argeș); inceput în domnia a doua, lăcașul a fost terminat mai 
târziu, în 1700, de mitropolitul Varlaam. 

Gheorghe Duca. In locul lui Grigore Ghica fu numit la finele 
lui Noemvrie 1673, Gheorghe Duca, fostul domn, în două rânduri, 
al Moldovei. Cantacuzinii îl sprijiniră; el veni în ţară —a intrat 
în București la 16 Decemvrie — însoţit de unii dintre ei, interveni 
de asemenea ca să fie eliberaţi şi ceilalți care fuseseră surghiuniţi 

în Creta. In schimb, Bălenii trecură peste munţi în Ardeal. Duca 
trimise pe Pârvul logofăt ca să-i cheme îndărăt; ei refuzară şi nici 
Principele Mihai Apaffy nu voi să-i facă să plece cu sila. Mai târ- 
ziu, în urma unei noi invitaţii a domnului, în 1674, la care se 
adăogă şi o scrisoare de asigurare din partea Cantacuzinilor, Bălenii 
se întoarseră: mai întâi Hrizea vistierul, ginerele banului Gheor- 
ghe Băleanu, apoi acesta însuşi. Stroe vornicul venise mai înainte 
încă de Hrizea ; avusese însă de suferit, împreună cu un alt ginere 
al lui Gheorghe Băleanu, anume Radu Dudescu, —acesta din 
urmă a fost «muncit» adică chinuit «cu hiară arsă pre piept, 
până lângă moarte» — din cauza unei pâri mincinoase pusă la 
cale de vechii săi adversari. 

Treptat-treptat însă, trecerea pe lângă domn a Bălenilor 
crescu și aceea a Cantacuzinilor scăzu. Va fi contribuit la aceasta 
şi firea mândră, poruncitoare, a urmaşilor postelnicului; cauza 
principală a fost, de sigur, însă dorința de domnie a lui Șerban 
care nu se sfia, spre sfârşitul stăpânirii lui Duca, să facă aluzii 
transparente. Astfel o cronică moldovenească povestește că fiind 
el însărcinat în 1678 să termine casele domnești din Bucureşti şi 
ducând lucrarea la bun sfârşit «zic să fie zis atunci Șerban logo- 
fătul: bune case de un domn tânăr ». De aceea, nu e de mirare că 
Duca, la un moment dat, în Decemvrie 1675, închise pe unii dintre 
Cantacuzini — între ei și pe Şerban; intervenţia doamnei Anasta- 
sia care ţinea la acesta din urmă —gura lumii spunea chiar că 
ar fi fost buni prieteni — şi a doamnei Dafina, soacra lui Duca, 
îi scăpă însă, şi ei fură eliberaţi. Mai rău păţiră doi boieri, vistierii 
Papa şi Negoiţă, care fură pâriîţi de Voicu postelnicul cum că vor 
să fugă la Turci şi să defaime pe domn. Judecaţi în divan, ei îură 
condamnaţi la moarte și executaţi prin sugrumare. Aceeași soartă 
avu însă şi pârâșul Voico (1674). 

Sub raport extern, Duca s'a mărginit să aducă la îndeplinire 
dispoziţiile primite dela Poartă; el n'a avut inițiative proprii. De 
altfel, în această vreme, aşa stau lucrurile mai cu toţi domnii; 
cele câteva cazuri în care unii dintrei ei își iau libertatea de acţiune, 
sfârșesc atât de rău, încât nu sunt de natură să provoace imitatori. 

Duca a participat așa dar cu oastea la cele cinci campanii care 
au loc în timpul domniei sale: câte una în fiecare an. E, vremea ex- 
pediţiilor războinice ale imperiului turcesc, expediţii puse la 

calea de energia vizirului reformator Kiiprili; e și momentul 
culminant, militar şi teritorial, al acestui imperiu după care va 
începe —dela asediul Vienei (1683) înainte — declinul. 

Prima campanie are loc în 1674, în Ucraina, sub conducerea. 
sultanului ; sunt cucerite cetăţile Ladyszyn, pe Bug, şi Uman, la 
răsărit de acest fluviu. La 8 Septemvrie, Duca era încă la La- 
dyszyn ; pe la jumătatea lunei, oștile porniră îndărăt, spre ţară. 

In 1675 soarta războiului e mai puţin favorabilă Turcilor. 
Campania se face în Podolia şi în Galiţia. E luată cetatea Sbaraz, 
nu însă Țrembowla, nici Lwow-ul. In acest din urmă loc, regele 
Sobieski repurtă o strălucită biruinţă. Duca participa şi el; în 
Moldova, din cauza drumului greu, a noroiului și a încărcăturii, 
mai multe care cu «zahereay adică provizii, se rupseră, la un 
moment dat, la trecerea printr'un codru. Căpitanul de margine, 
care era «ispravnic > pe care, venind şi raportând domnului, acesta 
«atât s'au mâniat de tare, cât îndată au pus de i-au tăiat capul: 
acest fel de mânie — povestește cronica —avea Duca Vodă». 
După război izbucni, în amândouă ţările, ciuma; de frica ei, 
Duca nici nu cutează să vie în București, ci rămase la un sat 
Cocorăşti «până la Bobotează». 

A treia campanie, în 1676, tot împotriva Leșilor, se isprăvi 
victorios prin pacea dela Juravna (27 Octomvrie). Sobieski, în- 
conjurat de lorţe superioare, pe un deal lângă această localitate, 
şi constrâns de foamete, trebui să iscălească cedarea Ucrainei şi a 
Podoliei. Duca, printr'un căpitan ager al său, vesti cel dintâi sul-. 
tanului, izbânda. i 

Ultimele două campanii avură loc iar în Ucraina. Cazacii, rupând 
legăturile mai vechi cu Turcii (vezi mai sus, p. 85 şi 123), se închina- 
seră în 1676, Ruşilor şi dăduseră acestora însemnata cetate a Cehri- 
nului. Pentru a o relua şi a readuce pe răzvrătiți la ascultare, fă- 
cură Turcii două expediţii, în 1677 și 1678. Prima n'avu succes, 
Cazacii apărându-se bine; cea de a doua se isprăvi însă prin cu- 
cerirea cetăţii (25 August), contribuind la aceasta atât o beţie 
cruntă a apărătorilor, bucuroși că repurtaseră o biruinţă locală, 
cât și trădarea unui general rus, Ramadanowski, care, cumpărat, 
s'a înţeles cu Turcii. Neculce adaogă că Ţarul, aflând de «vicle- 
şugul » generalului, i-a turnat aurul primit dela dușman, topit, 


pe gât. 

La întoarcerea din cea de a doua campanie dela Cehrin, Duca 
nu mai găsi în Bucureşti pe Şerban Cantacuzino, pe care-l lăsase, 
împreună cu alți trei, « caimacam » sau locţiitor în scaun; acesta 
trecuse peste Dunăre şi se dusese la Adrianopol; aci prin mijlo- 
cirea prietenului său, vizirul Cara Mustafa, care sosi victorios din 
Ucraina, obţinu domnia Țării Românești. Un izvor contemporan 
precizează data numirii: 29 Noemvrie 1678. Gheorghe Duca îu 
strămutat în Moldova, în locul mazilitului Antonie Ruset. 

PÂNĂ LA GHEORGHE DUCA 


Gheorghe Ştefan «om deplin, cap in- 
treg, fire adâncă, cât pot zice că nasc şi 
în Moldova oameni *. 

(Letopiseţul lui Miron Costin) 


Gheorghe Ştefan. Inlocuitorul lui Vasile Lupu a fost şi el o 
personalitate bine caracterizată. Miron Costin îl descrie prin 
cuvintele: «om deplin, cap întreg, fire adâncă, cât pot zice că 
nasc și în Moldova oameni». «La învățăturile soliilor, a cărţilor, 
la răspunsuri — adaogă cronicarul —am auzit pre mulţi mărtu- 
risind să hie covârșind pre Vasile Vodă». Avea însă şi cusururi: 
răzbunător și sensual, exagerând petrecerile de tot felul. De aceea, 
tot Miron Costin, deşi adânc îndatorat lui Gheorghe Ștefan « dela 
carele multă milă am avut » mărturisește totuși: « mesele şi petre- 
căniile acestei domnii abie la vreo domnie să se hie prilejit, nu fără 
mari desirânăciuni la lucruri preste măsură a curviei >. 

Indată după instalarea în scaun, în urma luării Sucevei (vezi 
mai sus, p. 91), Gheorghe Ştefan taie pe Ștefăniță paharnicul, pe 
Alezandru paharnicul şi pe Ianachi comisul, nepoţii lui Vasile 
Lupu, pentru multele lor «sile și scârnăvii »; era în același timp 
însă şi un act de răzbunare. Din aceeași pricină, ţine el închisă 
tot timpul domniei, familia predecesorului său, pe doamna Eca- 
ternia şi pe Ștefăniță Lupu. 

Din punct de vedere intern, are norocul unor ani îmbelşugaţi ; 
se fac de toate, şi grâne și vin şi miere, aşa încât lumea poate plăti 
dările cam mari pe care domnul le pune și pentru întreţinerea 
numeroșilor săi «lefecii » sau ostaşi cu plată. O tulburare vine 
chiar dela aceştia; ea este însă repede potolită prin decapitarea 
căpitanului de seimeni și a trei bulucbaşi sau comandanţi de 

grupuri de o sută. O altă tulburare e făcută de un tâlhar, Detinca, 
ridicat în părţile Hotinului și Cernăuţilor, oamenii lui sunt însă 





Fig. 32. — Gheorghe Ştefan, domnul Moldovei după o gravură în aramă, contemporană. 


risipiţi de un detașament domnesc comandat de Bucioc Stol- 
nicul. O seamă dinspre Lăpușneni, mai ales Hânceștii — numiţi 
astfel după căpetenia lor Mihalcea Hâncul— care la început, 

devotați fiind lui Vasile Lupu, erau cam neliniștiţi, cam neașe- 
zaţi cum spune cronica, recunosc şi ei în urmă noua domnie. 

Sub raportul extern, în afară de împlinirea obligaţiilor faţă de 
Poartă, Gheorghe Ștefan are drept normă, ca şi contemporanul 
său din Ţara Românească, alianța cu Gheorghe Râkoczy al II-lea, 
cu ajutorul căruia ocupase de altfel tronul. Din această pricină, 
participă și el la nenorocita campanie din Polonia, în 1657, tri- 
mițând un corp de oaste de 2000 de oameni, sub comanda lui 
Grigore Hăbăşescu serdarul şi a lui Frătița, căpitan de Fălciu. 

Cu Polonii, la început, raporturile au fost foarte bune, ca și 
cu Ardealul, deoarece aceștia îl ajutaseră și ei la luarea Sucevei. 
La rândul său, Gheorghe Ştefan le dă ajutor in campania pe care 
o fac ei împotriva Cazacilor, care, rupând vechile legături, tre- 
cuseră de partea Moscoviţilor; cu acest prilej, trimite el «700 de 
slujitori într'ales, cu Voicehovschi căpitanul » (iarna anului 1655). 

Faţă de Constantin Șerban, e un bun vecin. Când se produce 
revolia seimenilor și a dărăbanilor, intervine şi el cu o oaste 
aleasă de 5000 de oameni; nu ajunge la timp ca să ia parte la 
lupta dela Şoplea, îi lasă însă, după aceea, pe lefegii săi leşi şi 
moldoveni ca să-i ajute dacă s'ar mai ivi pe undeva, —ceea ce s'a 
şi întâmplat apoi cu călăraşii — vreun focar de revoltă. 

Un capitol nou și interesant în istoria politică a lui Gheorghe 
Ştefan îl formează relaţiile cu Rușii. Noi avusesem şi mai înainte, 
pe vremea lui Ștefan cel Mare, și apoi, de curând, pe vremea lui 
Miron Barnowski și Vasile Lupu, legături cu îndepărtatul stăpâ- 
nitor dela Moscova. Erau legături de rudenie (vezi vol. II, p. 107), 
legături bisericești, artistice; acum are loc primul tratat. Ţarul 
Alezie Mihailovici (1645—1676) inaugurează politica de apărare 
a creştinilor din imperiul turcesc; el încearcă deci să atragă de 
partea lui pe domnii țărilor române. Matei Basarab, prudent şi 
dându-și seamă de situaţia reală, declină oferta printr'un amba- 
sador ocazional. Gheorghe Ștefan însă, dimpotrivă, se arată dis- 
pus să trateze. La începutul anului 1654 are loc un schimb de scri- 
sori ; apoi, în 1656 se ajunge chiar la încheierea unui tratat. Actul 
se subscrie la Moscova, în ziua de 17 Mai, în numele domnului 
iscălind Ghedeon mitropolitul şi Grigorie Neaniul viori logofăt. Se 
prevedea respectarea aşezămintelor ţării, la domnie neputând 
ajunge străini, apoi reluarea cetăților dela Dunăre și Mare, stă- 

pânite de Turci, să nu se plătească tribut, ci numai «daruri mari, 
odată pe an» şi ajutor de oaste, când armatele Țarului «vor 
porni împotriva păgânilor ». Dar dacă Moldovenii vor fi siliţi de 
Tătari să meargă împreună cu ei la război, atunci să aibă creză- 
mânt, căci «inima noastră este curată ». 

Acest tratat nu s'a aplicat însă; mai mult chiar, Gheorghe 
Ştefan n'a găsit, pribeag fiind, nici măcar atâta înţelegere și ajutor 
ca să-și recapete banii pe care i-i datorau niște negustori moscoviți. 

In urma sfârșitului dezastruos al campaniei lui Râkoczy în 
Polonia, — campanie neaprobată de Turci — situaţia lui Gheorghe 
Ştefan se clatină. Vizirul îi trimite vorbă să vie la Poartă; el 
refuză însă, de teamă să nu aibă același sfârşit ca Barnowski. 
E mazilit atunci (13 Martie 1658), domnia dându-se reprezentan- 
tului său la Stambul, Gheorghe Ghica. Fiul acestuia, Grigorașcu, e 
trimis înainte, în Moldova, să ocupe scaunul; el întâlnește la Podul 
Iloaei pe fostul domn, în drum spre Ardeal, îi face chiar un ser- 
viciu, potolindu-i lefegii cari voiau să-i jefuiască averea. 

Din Ardeal, Gheorghe Ştefan face o încercare, în vara ace- 
luiași an să reia cu armele domnia ; au loc mici ciocniri, la Crivești 
şi la Scheia, în urma cărora el se retrage «şi de atunci — spune 
Miron Costin —n'au mai văzut Ștefan Vodă în toată viaţa sa 
Moldova ». Moartea lui Gheorghe Râkoczy, în 1660, îi taie orice 
posibilitate de ajutor din Ardeal; de aceea, el pleacă în pribegie 
mai departe. In Aprilie 1660 e la Viena, în Septemvrie 1662 îl 
găsim în ţara Electorului de Brandemburg, Friedrich Wilhelm ; 
prin Dorpat şi Riga, trece apoi în Rusia. Aci, cu toate că are un 
tratat și că dă Țarului în dar o cruce de mare preţ — valora, 
spune Neculce, patru sute de pungi de bani —nu obţine ajutor. 
Desamăgit, se întoarce la Stettin, în Pomerania, de unde în vara 
lui 1665 pleacă în Suedia. A încercat, prin trimisul său, învățatul 
boier Nicolae Milescu, să câştige până şi sprijinul Regelui Franţei; 
toate sunt însă în zadar. El închide ochii departe de ţară, la Stettin, 
în 1668; ultima scrisoare e din 21 Ianuarie; prin ea mulţumeşte 
Marelui Elector de ajutorul şi înţelegerea ce i-a arătat. La înce- 
putul pribegiei, a fost întovărăşit de soţia sa Sajia cu care se 
căsătorise, văduv fiind, în împrejurări romantice; ea sa întors 
apoi în ţară și a trăit încă multă vreme ; în 1687, Martie 4, o găsim 
închinând Sfântului Mormânt mănăstirea Bistriţa. Printre pu- 

ţinii credincioşi cari l-au urmat în pribegie au fost «colonelul ș 
Constantin Nacu, căruia domnul îi dăruieşte, din Dorpat, în 1662 
satul Roznovul, şi duhovnicul său, călugărul Antonie dela mănă- 
stirea Moldoviţa. După înapoierea în ţară a Saftei, Gheorghe 
Ștefan a cunoscut pe o străină, pe Ştefania Mihailovna care l-a 
îngrijit şi, mai târziu, i-a adus şi rămăşiţele în ţară, înmormân- 
tându-le la mănăstirea Caşinului. 

In afară de această ctitorie a sa, începută cu un an înainte 
de mazilire, şi pe care a înzestrat-o cu două sate, Măneșştii și Gro- 
zăștii din ţinutul Trotușului, Gheorghe Ștefan a continuat refa- 
cerea bisericii mănăstirii Putna: ne-o spune o inscripţie din 
vremea lui Eustratie Dabija. Vechiul lăcaș, al lui Ştefan cel Mare, 
fusese dărâmat de Vasile Lupu — Neculce crede că din «lăcomie.. 
gândind că va găsi bani». Oricare ar fi fost motivul — poate că 
biserica se slăbise din pricina vechimei —cert este că Lupu 
a început; refacerea lăcașului, ducându-l până la ferestre. De aci 
în sus a lucrat urmaşul său la tron. Tot Gheorghe Ștefan a zidit 
şi o biserică de piatră, în locul celei vechi, la mănăstirea ortodoxă 
din apropiere de Munkdcs, pe când era pribeag (1664). In altă ordine 
de idei, o menţiune merită și tunurile, bune și mari, făcute la 
Lw6w, cu care a înzestrat armata sa, precum şi grija deosebită ce 
a avut față de ostași, în special faţă de lefegii, cari însă nu i-au 
răspuns cu aceeaşi măsură. 

Gheorghe Ghica, urmașul în scaun al lui Gheorghe Ștefan, 
era de neam albanez, ca şi Vasile Lupu. Tradiţia, transmisă nouă 
de Neculce, arată că plecând, mic copil, de acasă, spre Țarigrad, 
el s'a împrietenit cu un copil de Turc de seama lui, viitorul vizir 
Kiipriili, şi că mulțumită acestei vechi legături a ajuns apoi 
domn în Moldova. La început, s'a îndeletnicit cu negustoria; sub 
compatriotul său Vasile Lupu, a intrat în dregătorii, ajungând 
treptat până la aceea de vornic de Ţara de Jos și apoi capichihaia 
la Constantinopol. Miron Costin ni-l înfăţişează ca fiind măsurat 
şi discret «om contenit la toate și scump... cum se cade fiecând 
capichihaiei să hie ». A păstrat această demnitate și sub Gheorghe 
Ștefan, care a căsătorit pe o nepoată a sa, Maria, «fata Sturzii 
vornicul » cu fiul lui Ghica, cu Grigoraşcu. 

In vara primului an de domnie (1658), Ghica respinge mai 
întâi o încercare a predecesorului său de a ocupa, cu un slab ajutor 

unguresc, scaunul. După mici ciocniri, la Criveşti şi la Scheia, 
acesta trebuie să se retragă. Apoi, el participă personal la expe- 
diţia făcută de Turci în Ardeal împotriva lui Gheorghe Râkoczy 
(vezi mai sus, p. 112). Plecat din lași în Iulie, Ghica se întoarce 
abia în « Dechemvrie, pre la Sveti Nicolae »; și fiindcă în capitală 
hântuia molima, rămâne în Suceava. Ceva mai târziu, el trimite, 
potrivit dispoziţiilor primite dela Poartă, și un detașament de o 
mie de oameni, sub comanda lui Nicolae Milescu, să fie de ajutor 
lui Acațiu Barcsai, noul principe, numit de Turci, al Transilvaniei. 

In toamna anului următor, are loc încercarea lui Constantin 
Şerban de a ocupa cu armele scaunul Moldovei. Având ajutor 
dela Gheorghe Râkoczy şi în înţelegere şi cu Mihail Radu din Ţara 
Românească care tocmai atunci începuse răscoala împotriva 
Turcilor, pătrunde el pe la Oituz și înaintează spre laşi. Ghica nu 
poate apăra capitala şi se retrage; la Capul Stâncei, aproape de 
Jijia, se produce ciocnirea şi el e învins (Noemvrie 1659). Idată 
însă după aceasta sosesc Tătarii cari fuseseră chemaţi în ajutor. 
Faţă de aceştia, seimenii şi dărăbanii lui Constantin Șerban nu 
pot rezista. Lupta care se dă în marginea Iașului (21 Noemvrie), 
se isprăveșşte deci printr'o gravă înfrângere a celui care izbutise 
să ocupe un moment scaunul. Ghica însă nu se mai întoarce în 
domnie, deoarece cu câteva zile mai înainte încă, primise dispo- 
ziția că e mutat în Ţara Românească, în locul rebelului Mihail 
Radu. In Moldova e numit Ștefăniță, tânărul fiu al lui Vasile Lupu. 

Ștefăniță Lupu era firav de trup; un document contemporan, 
din 5 Aprilie 1664, îi spune, în limba slavă kporr adică «slăbă- 
nogul ». ] se mai zicea și «Papură Vodă» deoarece, în timpul 
domniei lui, fiind foamete mare din pricina secetei și a prădă- 
ciunilor, oamenii ajunseseră să mănânce pâine de papură şi de 
«rânsă » sau coaje de copac. 

A fost numit la 12 Noemvrie 1659, fără solemnitatea publică 
obișnuită, și a plecat în aceeași noapte la lași; la 9 Decemvrie 
(29 Noemvrie stil vechi) dădea, din capitală, scutire pentru un 
sat din Neamţ. 

Ștefăniță Lupu trimite, în 1660, un detașament de 1000 de 
ostași, sub Mihalcea Hâncul serdarul şi căpitanul de lefegii Voice- 
howski, spre a participa la ultima campanie a Turcilor împotriva 
lui Gheorghe Râkoczy al II-lea. Acesta e bătut, în lupta dela 


www.dacoromanica.ro 


EUSTRATIE DABIJA 135 


Feneş, aproape de Someș, în ziua de 22 Mai și moare, în urma 
rănilor primite, la Oradia, la 8 Iunie. Intorcându-se în ţară, deta- 
şamentul are unele ciocniri și conflicte cu Bistriţenii, în rândul 
cărora răpoșatul Principe număra prieteni devotați. 

In același an, între 15 Iunie şi începutul lui Noemvrie, se face 
și expediţia împotriva Rașcovului. Cauza acestei expediţii ar fi 
fost, după Miron Costin, dorinţa lui Ștefăniță de a vedea reîn- 
toarsă în ţară pe sora sa Ruxandra, văduva lui Timuș Hmielniţchi, 
care-şi avea reședința în acel loc. Alte izvoare arată însă că domnul 
Moldovei urmărea să prindă pe Constantin Şerban, refugiat la 
Cazaci şi doritor cu orice preţ să reia scaunul pe care-l ocupase 
un moment în Noemvrie 1659. Poate să fi fost şi ambele dorinţe 
la o laltă; fapt este însă că expediţia nu reușește să împlinească 
pe niciuna. În schimb, peste puţină vreme, în prima jumătate a 
lui Ianuarie 1661, Constantin Şerban năvăleşte el, cu ajutor căză- 
cesc, în Moldova și ocupă Iașii. Ștefăniță, a cărui oaste, puţină 
la număr, nu putuse rezista, se retrage spre miazăzi, așteptând 
pe Tătari. Aceştia sosesc, sub Șah Bolat, aga din Bugeac, şi res- 
ping pe năvălitori, într'o luptă dată tot în marginea capitalei. 
Constantin Şerban e silit să se retragă în Ardeal, de unde, nefind 
primit, trece în Polonia, la Camenița. La 17/27 Februarie, Ştetă- 
Niţă, reîntors în scaun, dădea un hrisov; a doua zi el dăruia lui 
Stamatie, fost postelnic, toată averea lui Vasile Gealalău, cămă- 
rașul de ocnă care fusese decapitat pentru «viclenie »: se alăturase 
împreună cu alți câţiva boieri, lui Constantin Șerban. 

In toamna aceluiași an, Ștefăniță pleacă spre Nipru să dea aju- 
tor paşei de Silistra care ridica acolo o cetate împotriva Cazacilor. 
Pe drum, până a nu ajunge la hotarul ţării, el se îmbolnăvește 
însă de «lungoare » adică tifos şi, la trei zile după trecerea Nistrului, 
moare (29 Septemvrie 1661). Trupul e luat de boieri, dus la Iaşi 
şi înmormântat la Trei Ierarhi, ctitoria părintelui său. 

Ștefăniță a terminat mănăstirea Golia (vezi mai sus, p. 97), i-a 
dăruit două sate, Clişcăuţi și Mălineştii, şi a închinat-o la Vato- 
ped, mănăstirea vestită dela Athos. A zugrăvit apoi Hlincea, cti- 
toria de lângă lași a lui Zotu Tzigara şi a soţiei sale Maria, fiica 
lui Petru Șchiopul, şi a închinat-o mănăstirii Arghirocastron din 
Peninsula Balcanică. A închinat de asemenea Suceviţa, mândra 
ctitorie a Movileștilor, mănăstirii Skit «din ţara Rusiei». 

Lui Ștefăniță Lupu îi este dedicată lucrarea « Călăuza locurilor 
sfinte dela Ierusalim », tipărită în grecește la Veneţia, în 1661, de 
ieromonahul Arsenie. 

Eustratie Dabija, urmașul lui Ștefăniță, e una din figurile sim- 
patice ale istoriei Moldovei. Boier de ţară, de îel din ţinutul Putnei, 
unde neamul său avea moşie în Soveja, el a lăsat o bună amintire. 
« Venit-au Dabija Vodă — povestește Neculce — în scaunul dom- 
nesc în lași, tuturor cu bucurie... şi nu era niciun boier în prepus 
sau în minciuni la acest domn, nici ţeara nu era împresurată cu 
dările pe acea vreme ». Făcea divanuri dese de judecată, ca să nu 
zăbovească împricinaţii; dar, adaogă cronicarul, divanurile de 
după masă «nu cădeau toate prea de laudă». Căci domnului îi 
plăcea tare vinul bun și avea obiceiul să-l bea, ca în podgorie, 
« mai mult din oală roşie decât din pahar de cristal», zicând că-i 
mai dulce așa. 

Eustratie Dabija a luat parte în persoană la cele două campanii 
ale Turcilor în Ungaria, din 1663 și 1664 (vezi şi harta Nr. 4). In cea 
dintâi, când s'au cucerit Ujvarul sau Neuhăusel (24 Septemvrie), 
oastea sa s'a împărtășit din prada sau «dobânda» luată dela 
Nemţi, aducând în ţară care întregi încărcate cu haine, cu fier și 
alte diferite lucruri. In cea de a doua, a suferit, împreună cu Mun- 
tenii şi cu Turcii, înfrângerea dela Sf. Benedikt (19 Iulie ; vezi şi fig. 
33). Spre deosebire însă de Grigore Ghica, Dabija, deși nu luptase 
din toată inima, fiind, în sinea sa, ca și domnul muntean, favorabil 
creştinilor, se hotări totuși să răspundă la convocarea făcută de 
vizir şi astfel îşi păstră scaunul. Unul din dregătorii săi, marele 
postelnic Stamati, îl sfătuise: «să nu fugi, Măria Ta, ce să te în- 
torci înapoi la Vezirul, că apoi poate să vie din urmă poroncă 
la ţeară să te prinză; ce să lași pe Grigorie Vodă să facă el 
ce ştie ». 

In anul următor, la 21 Septemvrie, la două ceasuri din zi, Eu- 
stratie Dabija murea, de bătrâneţe; de mult nu se mai întâmplase 
în Moldova ca un domn să sfârșească astfel, în scsun. A fost în- 
mormântat la mănăstirea Bârnova, începută de Miron Barnowski 
şi terminată de el, lespedea care-i acoperă rămășițele pă- 
mântești fiind aşezată de soţia sa, doamna Dafina-Ecaierina. 
Aceasta, înainte de a-l lua pe Dabija, mai fusese căsătorită încă 
de două ori: prima dată cu Dumitru Buhuș, cu care a avut un îiu, 

Lupaşcu ; a doua oară cu Ştefan Sărdarul, cel tăiat pentru viclenie 
sub Vasile Lupu, cu care a avut o fiică, Anastasia, viitoarea soţie 
a lui Gheorghe Duca. Cu cel de al treilea soţ, cu Dabija, a avut pe 





Fig. 33. — Steag moldovean, din vremea lui Dabija Vodă. In stânga, sus, e o inscripţie în limba 
“omână, cu următorul cuprins: « Vitejiia direaptă să biruiască e. (Muzeul Militar, Bucureşti). 


domniţa Maria, căsătorită foarte de tânără cu Iordachi Ruset şi 
moartă în vârstă de numai 15 ani; mormântul ei se află tot la 
Bârnova. Dafina a mai trăit mult după ultimul ei soţ; în Iunie 
1681 era încă în viaţă. 

Ca o particularitate a domniei lui Eustratie Dabija trebue în- 
semnată reînfiinţarea bănăriei sau monetăriei dela Suceava. Ea 
are loc în 1661 şi durează până în 1668, sub Iliaș Alexandru. Se bat 
monete de aramă, de tipul solizilor sau șilingilor, numiţi de popor 
« şalăi ». S'au descoperit până acum șapte tipuri de asemenea șalăi 
moldovenești. Diametrul lor e de 14,5 milimetri; au pe avers un 
călăreț galopând spre stânga, dedesupt capul de bour şi, dejur- 
împrejur, inscripția IOHANN. ISTRAT. D. B. V. V. iar pe revers 
cuca domnească, împodobită cu trei pene, dedesupt două buzdu- 
aane încrucişate și inscripţia: SOLIDUS SAC. B.M. D 18. La alte 
tipuri, pe revers e o coroană și diverse litere, ca monogramă. In 
afară de șilingii moldovenești, s'au mai bătut însă, în monetăria 
dela Suceava — imitând, în privinţa aceasta, un procedeu aproape 
general întrebuințat în Europa — și șilingi polonezi —cei mai 
mulți — apoi şilingi suedezi și prusieni. 

Dabija a introdus și o dare nouă, anume pogonăritul pe vii. Ea 
s'a încasat în două rânduri, apoi s'a desfiinţat, «cu mare blestem », 
ceea ce însă n'a împiedecat pe domnii următori s'o puie și ei. 

Gheorghe Duca Vodă « Domn al Țării 
Moldovei şi al Țării Ucrainei ». 
(Titulatura din hrisoave) 


Gheorghe Duca era de origine grec, din Rumelia. A venit în 
ţară de copil, intrând mai întâi «la dugheană, la abăgerie »; apoi, 
ajutându-l împrejurarea, s'a alipit pe lângă casa lui Vasile Vodă 
Lupu. Cu vremea a ajuns şi la dregătorii, înaintând treptat până 
la aceea de vel vistiernic. La moartea lui Eustratie Dabija, fiind 
ginere al doamnei Dafina-Ecaterina — luase în căsătorie pe fiica 
acesteia, Anastasia —a fost susținut de soacră-sa, femeie ener- 
gică şi iscusită, care a mers cu el la Stambul, de rudele ei Ruse- 
teștii sau Cupăreştii precum şi de Cantacuzini şi astfel a luat dom- 
nia. Numirea s'a făcut în Octomvrie 1665, înainte de 15 ale lunii. 
Candidat era şi Iliaș Alexandru, fiul fostului voevod Alexandru 
Iliaș; deşi protejat de ambasadorii Angliei și Germaniei — sau 
poate tocmai de aceea — n'a izbutit însă. 

Venind în Iași, noul domn «le era tuturor cu bine... cât nu 
se plângea nime nici de o strâmbătate ». Stăpânirea lui ţine însă 
foarte puţin, vreo şapte luni, isprăvind din cauza unei neînţele- 
geri, fără ca Duca să fie vinovat. Vizirul îi dăduse însărcinarea 
anume ca să cerceteze ce gânduri are hanul Tătarilor despre care 
se spunea că ar vrea să se închine Moscoviţilor. Duca scrie atunci 
acestuia o scrisoare, dându-i a înţelege că ar fi și el dispus să facă 
o mișcare. Scrisoarea însă e înterceptată de Paşa dela Vozia (Ocea- 
cov), la gura Niprului, care era dușman lui Duca și trimisă direct 
sultanului. Acesta — în lipsa vizirului plecat la oaste —, neștiind 
cele convenite și crezând că e vorba de o intenţie reală de răs- 
coală, îl mazilește pe Duca și numeşte în locul lui pe Iliaș 

Alexandru (12 Mai 1666). Pe urmă s'au lămurit lucrurile, dar în- 
locuirea se consumase. 

Iliaș Alexandru. Neculce povesteşte că Iliaș îngropa tocmai pe 
tată-său, când a sosit, fără veste, omul împărătesc să-l ia spre a fi 
îmbrăcat cu caftan domnesc. Din această pricină — adaogă cro- 
nicarul — «foarte rău se speriese, că nu ştia la ce-l duce». Fiind 
sărac, a trebuit să se împrumute —cu 50% dobândă, ne spune 
un raport contemporan — dela Greci, Evrei și Turci, spre a plăti 
cei 200.000 de reali care i s'au cerut, în afară de darurile cuvenite 
meghistanilor. 

Crescut la Stambul, Iliaș nu ştia limba ţării; de aceea, la divan, 
avea nevoie de tălmaciu, ca şi Gaspar Gratiani. În asemenea con- 
diţii, judecăţile mergeau însă mai anevoios, iar unele hrisoave s'au 
dat chiar greşit. Pentru a putea plăti datoriile făcute la numire, a 
obligat pe unii boieri, mai ales din cei apropiaţi lui Gheorghe Duca, 
să dea bani, sub formă de «împrumută »; de fapt, aceste sume nu 
se mai restituiau. 

Altfel, faţă de cei nevoiași, era milostiv; cronica povesteşte că 
atunci când unul din aceștia, pârit în divan pentru vreo datorie, 
o recunoaştea dar cerea să fie îngăduit cu plata, fiind sărman, 
domnul scotea dela el din pungă și achita pe creditor. « Care domn 
aşa de milostiv și de îndurător ca acesta — încheie cronica — n'au 
mai venit altul la Moldova și 'n zilele lui au fost mare bilșug şi 
linişte ». Soţia sa avea aceeaşi fire. 

Neîmplinind încă termenul de trei ani, i-a sosit mazilia, provo- 
cată, foarte probabil, de stăruinţele lui Gheorghe Duca, doritor 
de a-și relua scaunul. Ultimul act, dat de Iliaș, e din 8/18 Noemvrie 
1668; în cursul aceleeași luni, el pleacă la Stambul, unde, după 
puţin timp, moare. «Eară alţii — citim în aceeași cronică — spun 
cum moartea lui n'au fost curată, ci să-l fie otrăvit doctorii, cu 
învățătura Ducăi Vodă». Cât adevăr e în această versiune, nu 
putem ști. 

Gheorghe Duca a doua oară, In locul lui Iliaș, e numit din nou 
Gheorghe Duca. El vine în Iași, înconjurat de o sumă de Greci, 
rude şi cunoscuţi, și, spre deosebire de prima domnie, începe să se 
poarte mai aspru. In dregătorii numeşte pe cei din jurul său; dă- 
rile le sporeşte. Totuşi, în primii trei ani, ţara «plină de oameni, 
şi cu hrană și cu agonisită bună » nu reacţionează. In Decemvrie 

1671 însă, în ziua de 9, izbucnește o mișcare a Orheienilor, Lăpuș- 
nenilor și Sorocenilor, în frunte cu Mihalcea Hâncul, fost mare 
serdar, Apostol Durac, mare fost medelnicer, şi Constantin, fost; 
clucer. La aceștia s'au adaos, mai târziu, ca simpatizanți, şi «4 Ște- 
fan Hăjdău, pârcălabul de Hotin, cu îraţii săi, apoi Grigore Hă- 
bășescu, Prodan Drăgușescu și alţii » In genere însă, marii boieri 
rămân lângă Duca. 

Răsculaţii, în număr de câteva mii, vin asupra Iaşilor. Domnul 
trimite împotriva lor ceva oaste care, întâmpinându-i pe câmpia Ciri- 
cului, în preajma capitalei, nu-i poate opri şi se retrage. «Ear 
Hâncul şi Durac... au întrat în târg și au jăcuit casele negustorilor 
şi a unora' «din boieri». Grecii cari pot fi prinși, sunt uciși; apoi 
răsculații, printr'o delegaţie de «12 oameni de ţară, trimit vorbă lui 
Duca, închis în curtea domnească, să părăsească scaunul, deoarece 
«nu mai pot suferi dările cele grele şi nevoile ce aveau de cătră 
dânsul, că au sărăcit şi n'au rămas nemică în casele lor, și au stricat 
obiceiurile cele vechi a pământului şi nu mai este cu putință să 
trăiască cu dânsul ». Duca răspunde cu semeţie, la care delegaţia 
adaogă «că de nu va eşi de bună voia sa, va eşi şi fără de voia sa». 
Văzând că n'are încotro, Duca pleacă spre "Ţara Românească ; soţia, 
copiii și unii dintre dregători îl precedaseră. Incă de pe drum, dela 
Vaslui, el vestește însă la Stambul cele întâmplate și cere sprijin 
militar. Sultanul i-l acordă, însărcinând pe Halil-Pașa, seraschierul 
sau comandantul armatei dela Babadag şi pe aga Tătarilor din 
Bugeac să-l ducă la lași. Răsculaţii, care-şi aşezaseră tabăra «la 
sat, la Paşcani, pe valea Ichiului, două ceasuri dela Chișenău mai 
sus », trimit o delegaţie numeroasă ca să spună pașei că nu-l mai 
vor pe Duca. Ea nu e însă ascultată; șase membrii ai ei sunt spânzu- 
rați, alţii cad luptându-se, restul se retrage spre tabără. Aci, con- 
ducătorii nu se înţeleg între ei: Durac e pentru atacul imediat al 
armatei turceşti, în timp ce Hânoul vrea să evite ciocnirea spre 
a nu fi hain faţă de Impărăţie, și în consecinţă, se retrage cu 3000 
de oameni, trecând peste Nistru la Rașcov. In urma acestui fapt, 
armata răsculaților se dizolvă și Duca poate reintra în laşi, fără 
să dea vreo luptă (începutul lui Fevruarie 1672). Urmează o sân- 
geroasă represiune, printre locuitorii cari participaseră la mișcare ; 
«și pre mulţi din căpitenii, căpitani, hotnogi, prinzându-i, i-au 
spânzurat și pre unii i-au înțepat Duca Vodă ». Au pierit însă, cum 

se întâmplă în asemenea împrejurări, și mulţi nevinovaţi. Durac 
şi Hâncu au scăpat cu viaţă, trecând peste hotar; şi din această 
răscoală a lor a rămas până azi vorba « Vodă da și Hâncul ba». 

In vară, are loc expediţia sultanului împotriva Cameniţei 
(vezi mai sus, p. 123). Gheorghe Duca trimisese la Poartă macheta 
cetăţii, făcută în ceară de un boier din ţinutul Hotinului, anume 
Grigore Cornescu « foarte meșter de scrisori şi de săpături la petre 
și la alte lucruri ». Apoi el are grijă să pregătească toate cele nece- 
sare pentru mersul oștirii, provizii, conace şi poduri, între care 
unul pestre Nistru, la satul Vârnoviţa, din jos de Hotin. Concen- 
trarea oștilor — turcă, moldoveană, munteană, căzăcească, tătă- 
rească, — are loc la Țuţora. Sultanul vizitează și Iașii, primit fas- 
tuos de domn ; se face, cu acest prilej, — lucrul ne mai întâmplat 
până atunci —o slujbă turcească la Sfântul Neculai domnesc, 
pricină pentru care biserica a rămas închisă «pecetluită » câţiva 
ani de zile. După toată silința dată, Duca era în drept să se aştepte 
la un semn sau un cuvânt de mulţumire din partea sultanului; 
când colo, îndată după trecerea podului peste Nistru, acesta dădu 
ordin să-l ridice şi să-l închiză, mazilindu-l. 

Un izvor contemporan dă ca motiv al maziliei reaua construcţie 
a podului; aceasta însă pare a fi fost pretextul; motivul real a 
fost pâra unora dintre boieri, în special a unuia Ursaki, pe care 
domnul îl « prădase », adică îl făcuse să dea, sub urmă de amenzi, 
sume mari de bani. Se vor fi adăogat şi plângerile rudelor celor 
căzuţi în represiunea din iarnă, destul că Duca își pierde domnia. 
Era să-şi piarză şi capul, deoarece sultanul avea «măraz» adică 
pică pe el; l-a scăpat însă intervenţia vizirului şi un dar—o 
blană frumoasă de vulpe albastră —pe care sultanul — vânător 
pasionat —a admirat-o mult. Trimis îndărăt la laşi, de unde-și 
luă ce avea, Duca fu expediat sub pază la Stambul. 

Ştefan Petriceicu. In locul lui, boierii voiau să aleagă pe Ilie 
Sturza ; acesta însă refuză şi atunci alegerea se opri asupra clucerului 
Ștefan Petriceicu, boier de ţară; cronica adaogă: «om blând şi 
tlab la domnie, că cine cum grăia, îndată pe toţi credea, și toţi 
erau fără frică de către dânsul». Domnia lui începe la 20 August 
1672; ne-o spune chiar el într'un act contemporan. 

După căderea Cameniţei, se încheie pacea, la 17 Octomvrie, 
iar peste trei zile, Turcii pornesc spre Dunăre. Inainte de a pleca, 

vizirul cere să i se trimită un boier moldovean priceput care să-i 
poată da unele informaţii. E trimis Miron Costin. Vizirul îl întreabă 
mai întâ.: «Pare-le lor bine că au luat Impărăţia Camenița au 
ba? Eară Miron au răspuns că se teme a spune drept. Vezirul 
s'au zâmbit a râde și i-au zis să grăească, să nu se teamă. Atunce 
Miron au zis: «Suntem noi Moldovenii bucuroși să se lăţească 
Impărăţia în toate părţile cât de mult; eară peste ţeara noastră 
nu ne pare bine să se lăţească ». Atunce Vizirul iar au râs şi i-au 
zis: « Drept ai grăit ». Apoi l-a întrebat dacă e bine să lase armată 
turcească la Hotin «să fie de paza ţării și a Cameniţei până în 
primăvară şi nu va avea vreo primejdie de Leși? » Miron, temân- 
du-se să nu se facă obicei, și Turcii să se așeze pentru mult timp, 
a spus că e mai bine să se retragă oastea. Ceea ce s'a și făcut, 
rămând grija Cameniţei și a podului de peste Nistru în seama lui 
Petriceicu. 

In anul următor, 1673, reîncepe campania (vezi și mai sus, 
p. 124). De data aceasta însă, soarta armelor e defavorabilă Tur- 
cilor. Una din pricini e şi înţelegerea în ascuns a domnilor noștri, 
atât a lui Grigore Ghica din Muntenia, cât şi a lui Ștefan Petri- 
ceicu din Moldova, cu Polonii. Aceștia, conduşi de hatmanul loan 
Sobieski, viitorul rege, repurtează o strălucită biruință (10—11 
Noemvrie 1673). Unsprezece mii — după Neculae optsprezece mii 
— de Turci sunt uciși; douăzeci și patru de tunuri, toate bugajele 
şi o sumă enormă de bani cad în mâinile învingătorilor. Petri- 
ceicu se aştepta ca Polonii să exploateze victoria și să treacă peste 
Dunăre; aceștia însă, preocupaţi de alegerea unui nou rege, 
părăsesc Moldova, lăsând numai un corp redus de oaste. 
Boierii văzând aceasta şi ţinând seamă de faptul că Grigore 
Ghica, vinovat fiind, se dusese totuși îndărăt la Turci, părăsesc 
şi ei pe domn. Între timp, sosindu-i veste despre hainia lui 
Petriceicu, vizirul numește, în locul lui, chiar pe capichihaia 
trădătorului, pe 

Dumitraşcu Cantacuzino. Acesta era nepot de frate lui Constantin 
Cantacuzino postelnicul; ocupase mai înainte dregătoria de mare 
vistier în Țara Românească ; apoi fiind în dușmănie cu unchi-său, 
trecuse în Moldova. La numire, (Noemvrie 1673, după 11 ale lunii), 
date fiind împrejurările, n'a plătit niciun ban ; dimpotrivă, Turcii 
i-au dat lui pentru primele cheltueli. 

Petriceicu, deşi părăsit de boieri, n'a voit totuși să cedeze 
-domnia. CuToastea ce-i mai rămăsese şi cu detașamentul de Poloni 
rămas în ţară, el întră în Iași (3 Decemvrie) şi apoi se coboară 
spre Huși; nu departe de acest, oraș, la Movila Răbâiei, se întâl- 
nește cu oastea turcească și cu cei 20.000 de Tătari cari veneau 
să instaleze pe Dumitrașcu. Văzând că forţele sale sunt cu mult 
inferioare, Petriceicu n'are curaj să dea lupta și, în timpul nopţii, 
folosindu-se de o stratagemă, se retrage. El trece apoi peste 
Nistru ; din armata care-l însoțea lasă însă în Cetatea Neamţului 
şi în Suceava garnizoane «de Nemţi ». Aceștia rezistă mai multă 
vreme, trebuind însă, în cele din urmă, să le părăsească, din lipsă 
de alimente. Ca urmare, Turcii dau ordin să fie stricate cetăţile 
şi într'adevăr au fost stricate atunci Suceava, Neamţul și Hotinul. 
"Tătarii cari îl aduseseră pe Dumitrașco au iernat în Mol- 
dova, mâncând tot, «și pâne și dobitoc» şi făcând nenumărate 
excese. 

In vara anului 1674, a avut loc o nouă expediţie turcească, 
în Ucraina, combinată cu prădăciuni în Polonia (vezi mai sus, p. 126). 
La acestea, domnul n'a participat direct, având de lucru în ţară, 
cu Nemţii din cetăţi; a făcut numai podul peste Nistru la Soroca 
iar de acolo s'a întors în scaun. N'a participat nici la campania 
din 1675, în Polonia ; la sfârșitul ei, Dumitrașco e mazilit (Noem- 
vrie, înainte de 20 ale lunii) trimis imediat la Stambul, închis 
şi torturat: i se cereau 800 de pungi spre a fi absolvit de acu- 
zările ce i se aduceau. Amintirea lăsată în ţară de acest domn n'a 
fost bună. Ernatul Tătarilor fusese o nenorocire; a izbucnit apoi 
o ciumă în vara ultimului an (1675), care a secerat multă lume; 
în sfârșit, povestea veche, dările au fost grele; Dumitraşcu a scos 
Şi «hârtii » pe fiecare locuitor, sărac sau bogat, a făcut adică un 
recensământ îiscal riguros, care suprima evaziunea. «Și câţi bani 
venea din ţeară, nu-i trămitea la visterie... ci-i număra el singur 
Şi-i strângea în casă la dânsul ». 

Antonie Ruset, urmașul lui Dumitrașcu în scăun și rudă cu 
acesta, era grec de neam, din Stambul; i se mai zicea și Chu- 
riță Draco. A venit de tânăr în Moldova, și a ajuns, sub Eustratie 
Dabija, capichihaia. Avea o fire blândă, bună; cronicile, fără 
deosebire, îl prezintă într'o lumină favorabilă. Astfel, Amires ne 
spune că «era om drept, bun, creștin şi milostiv, cu milă asupra 

pământului și cu noroc: că în trei ani ce a domnit, era ţara îndes- 
tulată de toată roada» (vezi şi fig. 34). 

Intră în laşi în Decemvrie 1675 ; în primăvara anului următor, 
începe a repara biserica Sf. Nicolae Domnesc, care stătuse închisă 





Fig. 34, — Pecetea cea mare a lui Antonie Vodă Ruset, aplicată pe ceară; 
legenda e în limba slavă. 


de când «strigase hogea » într'însa, sub Gheorghe Duca; apoi o 
zugrăvește. Face de asemenea, mai târziu, o parte din zidul împrej- 
muitor al mănăstirii Sfântul Sava. 

La campania din vară împotriva Polonilor, încheiată prin 
biruinţa şi pacea dela Juravna (vezi mai sus, p. 126), nu participă; 
ba, indus în eroare de un căpitan al lui Duca, trimite din lași 
veste la Stambul că Turcii ar fi fost învinși. In schimb, ia parte 


10 

la amândouă expedițiile împotriva Cehrinului, din 1677 şi 1678 
(vezi de asemenea mai sus, p. 126). La întoarcerea din cea de a 

doua, pe când se afla la un sat lângă Chişinău, primeşte firmanul 

de mazilie. E drept că îl păriseră unii boieri — mai ales Buhuş 
hatmanul, cumnatul lui Gheorghe Duca, şi Miron Costin — dar 

aceasta n'ar fi fost deajuns — Antonie dăduse Vizirului «o sută 

de pungi de bani şi mai bine »— ; cauza principală a fost schim- 

barea de domnie din Țara Românească: Șerban Cantacuzino 

fiind numit acolo, Duca a fost trecut în Moldova (intră în 
lași, la 16 Decemvrie), iar Ruset mazilit. La Stambul, după 

un nenorocit obiceiu care se introduce acum, e închis şi «mun- 

cit » sau chinuit în mod barbar, spre a-și spune averile; n'avea 

cine ştie ce, căci nu fusese lacom de bani, a frebuit însă dă dea 

tot, aşa încât restul zilelor, până în 1684—5, l-a trăit în sărăcie; 

casa îi arsese chiar în ziua când Turcii îi dăduseră drumul din 

închisoare. 

Soţia lui Antonie Ruset s'a numit Zoe (numele de familie nu-l 
ştim). Au avut cinci copii: trei băieţi: Alexandru, Ion şi Iordache, 
şi două fete: Elena şi Zamfira. Băieţii, firi aprinse, temperamente 
puternice, au făcut multe «nebunii » și «giocuri » și «beţii » și chiar 
alte isprăvi mai grave, pe când era tatăl lor domn; în special 
Alexandru, pe care cronica ni-l arată «libovnic... la băuturi și 
la alergături de cai ». Pârile celor atinşi de «nebuniile » feciorilor 
vor îi contribuit și ele la mazilirea părintelui. 

Gheorghe Duca a treia oară. A treia domnie a lui Gheorghe 
Duca în Moldova se prezintă ca un «summum » sub raportul puterii 
acestui voevod dar fi şi sub acela al apăsării fiscale şi a nemulţu- 
mirii supușilor. La început, timp de câteva luni, nu percepe im- 
pozitele, ca să se poată întrema ţara, ci le plăteşte dela el; apoi 
le recuperează însă, făcând răspunzători pe boieri de încasarea lor. 
Pune o dare nouă, mortasipia, pe vitele tăiate, și obligă pe boieri 
şi mănăstirile să dea, la fel cu ceilalţi, goștina de oi. Scoate după 
aceea «hârtii» ca şi Dumitrașcu Cantacuzino; dar sumele pre- 
văzute inițial, sunt sporite ulterior până la de şasesprezece ori atâta. 
Oamenii dau tot ce au, vând vitele, își zălogesc odoarele și de 
multe ori nici așa nu pot scăpa: pentru restul dărilor neplătite 
sunt puşi la închisoare, bătuţi şi ehinuiţi. Boierii suferă același 
tratament, ba uneori, li se aplică pedepse deadreptul sadice: 

astfel, povestește letopiseţul, «pre Joan Isar vistiernicul şi pe 
Andrei Şipoteanul vornicul de poartă, desbrăcându-i cu pielea 
goală şi ungându-i cu miere, vara, i-au legat la stâlp, de-i mâncau 
muștele și albinele ». In schimb, bogatul boier Ursache, a fost 
legat de stâlp, gol, în mijlocul iernii, în ger; băgat apoi «în tem- 
Niţă »„pe un an de zile și bătut la tălpi, a trebuit să dea 250 de 
pungi de bani ca să scape. Nici femeile nu aflau graţie; câteva 
văduve de boieri — și între ele chiar o vară de a doua a doamnei 
"— neputând plăti rămășiţa dărilor datorite de răposaţii lor soţi, 
au fost legate «la puşci», adică de tunuri, noaptea fiind închise 
în odăile seimenilor. Cu alte cuvinte, spre a întrebuința chiar 
expresia letopiseţului «nu cruța nici boier, nici sărac, nici ţăran, 
nici femei ». 

Această grozavă apăsare fiscală — una din cele mai grele din 
câte au cunoscut ţările noastre —se explică numai în parte prin 
cererile turcești de tot felul — haraci, daruri, plocoane, aprovi- 
zionarea Cameniţei și altele — pe care domnul trebue să le impli- 
nească. A doua pricină e firea apucătoare, lacomă a lui Gheroghe 
Duca; ea îl face să nu se dea în lături dela nicio operaţie aducă- 
toare de venit; într'atâta chiar, încât cronica spune că «şi domn 
era, şi visternic mare, şi neguţător şi vameş, că toată hrana tu- 
tulor luase el și doamna, de precupea (adică precupeţea !) toate 
câte erau și da dela sine din casă unde ce trebuia ţării ». In sfârșit, 
trebue să se ţie seama și de dorința sa de fast, de strălucire şi pompă, 
depăşind posibilităţile normale ale domniei. «Curtea lui, masa 
lui, cheltuiala lui ca un craiu ţinea » ne spune letopiseţul și într'a- 
devăr așa a fost, mai ales după ce ajunge să stăpânească şi 
Ucraina. 

Din cauza regimului fiscal intolerabil și a vexaţiunilor la care 
erau supuși, câţiva boieri încearcă, în al doilea an de domnie, să 
ridice pe Orheieni, pe Lăpuşneni și Soroceni, asupra lui Duca. 
Încercarea e descoperită la timp și Gheuca vel vistierul, Gheorghe 
Bogdan vel jicnicerul şi Lupul sulgerul plătesc cu capul vina lor 
(12 Octomvrie 1679). O sumă de boieri pribegesc în Polonia; 
alţii, mai târziu, în Ţara Românească. 

Pe lângă acest aspect negativ, domnia lui Duca a avut însă 
şi un altul, pozitiv. Prin talentul său diplomatic, făcând să se încheie 
pacea dela Radzin între Ruși și Turci (11 Fevruarie 1681), prin 

încrederea pe care o inspira şi unora și altora, el capătă, după 
pacea amintită, hătmănia Ucrainei. In vara anului 1681, sultanul 
îi încredințează conducerea acestui întins şi mănos ţinut, unde 
Moldovenii aveau numeroase şi vechi așezări dându-i ca semn al 
stăpânirii, un sceptru de aur împodobit cu pietre scumpe și adăo- 
gându-i încă un tuiu la cele două pe care le avea ca Domn al Mol- 
dovei (vezi fig. 35 şi 36). Gheorghe Duca își face aşezări la Țigă- 
nauca, în faţa Sorocăi, peste Nistru, și la Peștera, aproape de 
Niemirov, lângă Bug (vezi harta Nr. 5); stă luni de zile în noua : 
sa ţară, o colonizează şi organizează; se ocupă atât de mult 
chiar, încât Moldovenii au impresia că vrea să se stabilească defi- 
nitiv în Ucraina. In hrisoave, titlul său este acum: « Domn al 
ţării Moldovei şi al ţării Ucrainei » (vezi fig. 35 și 36). Cronicile 
— atât aceea a lui Neculce, cât și cea atribuită lui Nicolae 
Costin —ne spun că voia să ajungă și «Craiu în Ţara Ungurească » 
adică Principe al Transilvaniei; lucrul este verosimil, dată fiind 
ambiția şi mândria lui. 

Ca și ceilalți voevozi din această vreme, Gheorghe Duca trebue 
să participe la expedițiile pe care Turcii le întreprind. La cea 
dintâi, înspre Nipru, la Dohan (1679), având ca scop să 
ridice câteva cetăţi de strajă împotriva Cazacilor, el trimite 
pe Jora sărdarul. La cea de a doua însă, marea expediţie din 
1683, împotriva Vienei, merge el însuși, în fruntea unei oşti 
de câteva mii de oameni. În timpul asediului, găsește mijlocul 
să fie util şi Nemţilor trimițându-le vești şi conducându-le 
curierii fără însă a se compromite în ochii Turcilor. După 
înfrângere, se retrage împreună cu vizirul Kara Mustafa până la 
Belgrad iar de aci, prin Ardeal, trece în Moldova, pe la Oituz, 
oprindu-se în satul Domnești (Putna) moșia soacrei sale (De- 
cemvrie 1683). 

Intre timp însă se produce năvălirea, dinspre miazănoapte, a lui 
Petriceicu Vodă care urmărea nu numai să-și reia tronul, dar şi să 
recucerească, în cadrul unei acțiuni mai mari, a creștinilor, gru- 
paţi în frunte cu Polonii, în «Liga sfântă », (vezi şi mai jos, p. 155 
şi 161), cetăţile dela Dunăre, Mare şi Nistru, împreună cu raielele lor. 
Scrisorile trimise cu acest prilej boierilor de ţară, spre a-i atrage 
de partea sa, precizează țelul urmărit: «să fărămăm păgânul, să 
ne răscumpărăm pământul nostru care dentr'âns<ul> ne înstrăina- 

Fig. 35. — Document din 1683, Martie 10, dela Duca Voevod, « domnul "Țării Moldovei și al 
Țării Ucrainei ». Titlul, în limba slavă, se află chiar la început. în primul rând al documentului. 
Peste pecete, iscălitura autografă a lui + Miron vel logofăt) s: Miron Costin! (Acad. Rom.). 

seră păgânii ». Suceava mai întâi, apoi laşii (19 Decemvrie 1683) sunt 
ocupate. Odată cu Petriceicu și spre a-i da ajutor, năvălesc, pe la 
Soroca (vezi fig. 37) şi Cazacii sub hatmanul Cuniţchi. Bugeacul e 
prădat, familiile Tătarilor plecaţi în expediţia din Austria sunt ucise, 
Tighina e arsă iar o armată turco-tătară e zdrobită. Când însă sosi 





Fig. 36. — Pecetea lui Gheorghe Duca, domnul Ţării Moldovei şi al Ţării Ucrainei. 
In mijloc, capul de bour, dedesubt, vulturul cu crucea în cioc, în dreapta, buzdu- 
ganul, insemnul hatmanilor Ucrainei. 


hanul dela asediul Vienei, lucrurile se schimbară. Cazacii şi Mol- 
dovenii încep să se retragă, cu tabăra legată, și, la gura Lărgii, 
ei se împrăștie. Expediția lui Petriceicu se încheie fără să îi atins 
scopurile ce-și propusese; el însuşi părăsește ţara, prin Cernăuţi, 
în Martie 1684. Nici Duca însă nu poate să-şi reia scaunul, deoarece 
un detașament sau —cum se spunea atunci —un «podghiaz» 
de 500 de Leșşi, sub comanda căpitanului Bainski, o rudă prin 
alianţă al lui Petriceicu, îl face prizonier la Domnești (4 Ianuarie 

Fig. 37. — Ruinele cetăţii Soroca. In faţă, apa Nistrului. 

1684) şi-l duce în Polonia. Pe drum, pe care l-a străbătut sub 
«ocări şi sudălmi» într'o sanie cu doi cai și cu hamuri de tei, 
ajungând spre Suceava la un sat — povesteşte Neculce — «au 
poftit puţintel lapte să mănânce; eară femeia, gazda, i-au răspuns: 
«N'avem lapte să-ţi dăm că au mâncat Duca Vodă vacile din 
țeară, mânca-l-ar viermii iadului cei neadormiţi ». Că nu ştia 
femeia aceea că este el singur Duca Vodă; eară Duca Vodă, dacă 
au auzit, așa, au început a suspinare și a plângere cu amar». In 
Polonia a mai trăit un an și ceva; spera să scape, deoarece soţia 
sa trimisese prețul răscumpărării — 180 de pungi. Banii însă fură 
opriţi, pe drum, în Ardeal; când auzi de aceasta, Duca avu un 
atac de apoplexie şi, peste o săptămână, muri (10 Aprilie 1685), 
la Lwâw. 

Gheorghe Duca a fost căsătorit cu doamna Anastasia (vezi şi 
mai sus, p. 137). Au avut trei băieţi: Constantin, care a ajuns domn, 
în două rânduri, al Moldovei, Matei şi Ștefan, și şase fete: Catrina, 
Ileana — soţia lui Neculai Costin — Sanda, Maria, Safta şi Ana- 
stasia. După moartea soţului ei, doamna Anastasia s'a remăritat, 
la Stambul, cu un grec Lybirake, un aventurier, care i-a luat ce 
bruma avere mai scăpase, şi apoi a părăsit-o. La 1700, era încă în 
viaţă. 

Duca e ctitorul mănăstirii Cetăţuia, lângă lași; începută în 
1669, în a doua domnie, ea era gata în toamna lui 1671 (vezi fig. 
38). E de asemenea ctitorul mănăstirii Sfântului Ioan Zlataust 
(gură de aur) din laşi, ridicată în locul unei biserici mici a lui Ște- 
fan Tomşa. Pisania are data Decemvrie 1682 — deci a treia dom- 
nie — și menţionează, în afară de perechea domnească, și pe 
fiul Constantin cu soţia lui Maria, fiica lui Brâncoveanu. Tot 
Duca a refăcut «biserica cea albă de lângă feredee» din lași 
şi a isprăvit zugrăveala bisericii Sf. Niculae Domnesc. Doamna 
Anastasia e ctitoră la Agapia; ei i se datoresc casele și beciul 
mănăstirii. 

Dumitrașcu Cantacuzino a doua oară. După prinderea lui 
Duca, o parte dintre boieri cer ca domn pe Constantin Cantemir, 
un bătrân şi viteaz ostaş; e numit însă de Turci Dumitrașcu 
Cantacuzino, el primeşte caftanul la Babadag, la 8 Fevrua- 
rie 1684, iar în Martie intră în lași, Petriceicu retrăgându-se în 
Polonia. 

Noul domn găseşte în ţară o foamete cumplită; oamenii ajun- 
seseră să-şi dea, pentru câţiva saci de mălai, copiii robi la Tătari; 
Vau înregistrat chiar şi cazuri de canibalism. 








Fig. 38. — Riserica mănăstirii Cetăţuia, înainte de restaurare, 

Fig. 39. — Biserica, zidul înconjurător și clopotniţa mânăstirii Cetăţuia, după restaurare. 'Turlele 
au acum acoperișurile ascuţite. 





Fig. 40. — Bolţile sălii « gotice» (sala soborului) dela casele egumeneşti ale mănăstirii Cetăţuia. 
Nervurile sunt de piatră sculptată. 

Presiunea fiscală continuă; excesele împotriva unora dintre 
boieri, de asemenea. De aceea, Cantemir fuge în Muntenia, la 
Şerban Cantacuzino, împreună cu câţiva boieri din ţara de jos 
și lucrează pentru a lua tronul. 

In toamna anului 1684, regele Poloniei Sobieski a făcut, în 
cadrul acţiunei prevăzut de «Liga Siântă», o nouă expediţie 
contra Turcilor. Ea nu atinse însă decât Hotinul, armata fiind 
oprită mult timp de revărsările Nistrului. Nu se ajunse ia o luptă 
hotăritoare şi, venind iarna, cele două oști se retraseră. In vara 
următoare, silinţele pribegilor din Muntenia fură încununate de 
succes: Cantemir fu numit domn (25 Iunie 1685). De altfel, lupta 
împotriva lui Dumitraşcu era ușor de dus: el era lipsit de însușiri, 
viţios — scandalizase lumea în Iași prin legătura lui cu fata unei 
rachierițe de pe Podul Vechiu — «nestătător la voroavă » adică 
fără cuvânt, «telpiz» deci viclean și «amăgitor ». Pe deasupra, 
înconjurat de Greci apucători şi aroganţi. Neculce este indignat 
şi amărit peste măsură de un asemenea domn. «Oh! Oh! Oh! 
Săracă ţară a Moldovei — exclamă el—ce norocire de stăpân 
ca acesta ai avut Ce sorți de viaţă ţi-au căzut! Cum de au mai 
rămas om trăitor în tine, de mirare este, cu atâtea spurcăciuni de 
obiceiuri. .. ». 

Trimis la Stambul, Dumitrașcu Cantacuzino a fost mai întâi 
închis; i se dă apoi drumul și moare, scurt timp după aceea, în 
sărăcie. 

Șerban Cantacuzino este, atât sub ra- 
portul politic cât şi sub cel cultural, per- 
sonalitatea cea mai puternică a istoriei 
muntene dintre Matei Basarab și Con- 
stantin Brâncoveanu. 


Şerban Cantacuzino era înalt de statură, puternic, de o înfă- 
işare impunătoare și majestoasă. Avea o voce impresionantă, 
«de tigru », de care s'au speriat mulţi. Era tenace în ură, răzbu- 
nător, mergând până la cruzime, și violent. Pe de altă parte, 
accesibil ideilor înalte, iubind literele și artele, încurajându-le; 
ambițios şi mândru, ţinând la numele familiei sale, s'a visat îm- 
părat al Bizanțului. Abil, bun diplomat, a ştiut să-și prelungească 
domnia timp de zece ani — mult, când ne gândim la predecesorii 
săi ; în același timp, a avut legături și cu creștinii, hotărît să treacă 
de partea lor, la momentul oportun. O personalitate complexă, 
care a atras atenția contemporanilor şi care ocupă un loc bine 
precizat atât în istoria politică a noastră cât şi în cea culturală. 

Răzbunarea contra partidului Bălenilor. Imbrăcând caftanul 
de domn la 30 Noemvrie 1678, în Adrianopol, Șerban Cantacuzino 
soseşte în București, la 16 Ianuarie 1679. Numirea lui e primită 
cu bucurie de popor; mai mulţi fruntași ai partidei adverse, între 
care clucerul lIvașco Băleanul, trec însă peste Milcov în Mol- 
dova. Deocamdată n'au loc răzbunări; dimpotrivă chiar, Hrizea 
Popescu, ginerele lui Gheorghe Băleanu, își păstrează dregătoria 
de mare vistier; în vară, cât lipseşte domnul, plecând împreună 
cu Turcii, în Ucraina, la Dohan Ghecet, e și ispravnic de scaun; 
apoi, la începutul anului 1680, e făcut vel vornic de ţara de jos. 
Probabil, Şerban a lăsat acest interval de timp pe de o parte ca 
să-şi consolideze domnia, pe de altă parte ca să atragă în ţară 
pe pribegii din Moldova. Aceștia nevenind, începe prigoana îm- 

potriva tuturor celor care-i făcuseră rău, lui și familiei lui. Incă 
pe drum fiind, la întoarcerea dela Dohan Ghecet, dă ordin Tăta- 
rilor să-l ucidă pe Drosul Sardarul, care îl arestase, din ordinul lui 
Gheorghe Duca în 1675 (vezi mai sus, p. 125). Copiii lui Drosul 
fură şi ei ucişi «ca să-i stingă neamul»: băiatul fu coborit legat 
într'o ocnă părăsită, iar fata omorită de nişte seimeni. Urmează 
apoi Vâlcul vornicul: închis şi judecat în mai multe rânduri, el e 
dus la Snagov şi acolo, după tortură, ucis. Aceeaşi soartă și în 
acelaşi loc are căpitanul Pătrașco Urziceanul. Radu vistier Ocnarul 
e spânzurat la Ocnele Mari, «de poarta casii lui»: răzbunare, 
de sigur pentru suferinţele suferite de partizanii Contacuzinilor 
închiși la ocnă, în timpul lui Grigore Ghica (vezi mai sus, p. 122). 

Cea mai însemnată dintre victime e însă /lrizea Popescu. 
Puţin timp după ce fusese făcut mare vornic şi anume «pre la 
Sfeti Teodor », în postul Paştelui, e închis, sub pretextul că ar fi 
mâncat banii ţării, pe când era vistier. Cercetarea dovedește 
însă, dimpotrivă, că a dat dela el și încă o sumă considerabilă. 
I se pune atunci în seamă zahereaua trimisă la Camenița şi care 
ar fi fost găsită rea; el trebue să achite contra valoarea, 41.000 de 
taleri, vâzându-şi, în acest scop, satele, moşiile şi ţiganii. Eliberat 
un moment după plata sumei, e închis apoi din nou, torturat şi, 
fiindcă otrava n'avea efect asupra lui, tras în ţeapă (Martie 1680). 

In afară de aceștia, au mai fost uciși și chinuiţi şi alţii. E sigur 
că Şerban Cantacuzino nu ezita când era vorba să-și răzbune 
vreo umilinţă sau suferință din timpul boieriei. Şi, lăsând la oparte 
afirmaţia cronicarului Radu Popescu — fiul lui Hrizea — cum că 
domnul «cu răotatea lui au spart şi au dezrădăcinat nenumărate 
case de boieri şi de slujitori și de săraci », rămâne totuşi mărturia 
călugărului catolic Del Monte — neamestecat deci în luptele și 
patimile interne — care scrie textual: «cât sânge nevinovat a 
vărsat şi câte jafuri, în chipul cel mai crud, a făcut, nu e cu putinţă 
a se povesti în puţine cuvinte». 

Cu omorirea lui Hrizea se poate socoti încheiată lupta între 
Cantacuzini și Băleni. Pentru a arăta că n'a mai rămas niciun 
resentiment, că deacum înainte vor fi cu totul alte raporturi, 
face Şerban, în ultimul an al domniei, în 1688, un gest într'adevăr 
simbolic: căsătoreşte pe una din fiicile sale, Smaranda, cu Grigore 
Băleanu, fiul lui Ivaşșco şi nepotul lui Gheorghe, marele ban. Dar, 

ca și cum ar fi fost un blestem, tânăra soţie moare, de boală, 
după numai patru luni de zile (23 Mai 1688). 

” Fiscalitatea. Una din acuzările care i se aduc lui Șerban Can- 
tacuzino este că a exercitat o presiune fiscală din cele mai grele. 
Cronica — e adevărat protivnică lui —a lui Radu Popescu, arată 
că în anul dintâi a luat din ţară 2000 de pungi de bani, în al doilea 
3000, în al treilea şi mai mult «cât răsuflu boierii, slujitorii, bir- 
nicii nu mai avea: bătuţi, căsniţi în toată vremea, își vindea 
moșiile, ţiganii, viile şi tot ce avia, de le cumpăra Şerban Vodă 
şi ai lui; iar săracii plângia și plinia tot ce le ceria, că era legaţi 
de stâlpii ce era înfipţi la puşcărie, înlăuntru şi afară, de-i bătea 
cumplit: pre boiari, pre căpitani, pre slujitori, pân i-au sărăcit pre 
toţi ; şi care cum scăpa, umplia ţărâle, cari nu muria de bătăi sau 
de necazuri». Călugărul Del Monte, amintit mai sus, care a trăit la 
curtea lui Șerban, confirmă întru totul aceste excese fiscale şi 
adaogă, că din cauza lor, «Ţara Românească e deșartă de oameni ». 
Chiar cronica oficială, scrisă de Stoica Ludescu, omul de casă al 
Cantacuzinilor, recunoaște indirect presiunea fiscală când arată 
că pe domn «îl împresura Turcii cu dări de bani şi cu zahareale >. 

Aceste necontenite cereri turcești — mereu sporite — înghiţeau 
întradevăr cea mai mare parte din sumele adunate. S'a făcut 
socoteala că ele reprezentau la finele veacului al XVII-lea, «trei 
pătrimi din veniturile țării ». Se adăogau apoi nevoile curţii, pe 
care Şerban o voia strălucitoare, cu lux și fast, cum se cuvenea 
pentru un descendent al împăraţilor bizantini, şi, în sfârşit, nevoile 
sale personale şi ale familiei sale. Cantacuzinii pierduseră o parte 
din averea lor în timpul persecuțiilor lui Grigore Ghica şi Gheorghe 
Duca și pe când fuseseră pribegi sau în surghiun. Căutau acum 
deci să și-o refacă și s'o sporească. Toate acestea la un loc explică 
de ce dările au fost mari și dece,nu numai sărăcimea, dar chiar 
şi boieriii au trebuit, sub diferite forme, să plătească sume însemnate. 

Politica externă. Sub Şerban Cantacuzino are loc faptul care 
înseamnă începutul decăderii turceşti: e asediul Vienii, în 1683, 
terminat prin catastrofala înfrângere a vizirului Kara Mustafa. 
Trei ani după aceea, cade cetatea Budei şi pașalâcul din Un- 
garia se prăbuşește, armatele împăratului dela Viena ajungând 
la hotarele Țării Homânești. Aceste evenimente influențează 
puternic atitudinea lui Șerban, făcându-l să înceapă tratative cu 

Imperialii, în vederea unei colaborări cu ei. Tratativele durează, 
punctul de vedere austriac deosebindu-se de cel al domnului 
muntean, care se gândea în primul rând la interesele ţării și ale 
dinastiei sale ; el moare înainte de a le vedea terminate. 

In tot acest timp, Şerban a executat însă, ca și predecesorii săi, 
dispoziţiunile venite dela Poartă. Astfel, în primul an de domnie, el 
merge cu oastea la Dohan Ghecet (sau Dohan Cale), în Ucraina, pe 
Nipru, unde dă ajutor la construirea a două cetăţi împotriva Caza- 
cilor. In Octomvrie era îndărăt, în scaun. In 1681, trimite un detaşa- 
ment de vreo 4000 de oameni, sub comanda sărdarului Coţofeanul, 
să ajute rebelilor maghiari, cari în frunte cu Emeric T5kâli, luptau 
împotriva Imperialilor. După asediul'Vienei, în 1685, el pornește, e 
drept numai cu 1000 de ostași, spre Camenița să ajute pe Soliman 
Pașa împotriva Leşilor. Mergând foarte încet, la Iași îi soseşte vestea 
că aceştia au fost înfrânți, așa încât se întoarce îndărăt. In sfârșit, 
în 1686, un alt detașament muntean, comandat de fratele său 
spătarul Iordache Cantacuzino, dă ajutor Turcilor în luptele cu 
Imperialii cari asediau cetatea Szegedinului, după căderea Budei. 

Un deosebit interes prezintă participarea lui Şerban Canta- 
cuzino la expediţia din 1683, împotriva Vienei. Această expediţie, 
făcută din îndemnul vizirului Kara Mustafa, trebuia să însemne 
“apogeul puterii musulmane ; ea a fost, în realitate, începutul decă- 
derii ei. Turcii adunaseră totuşi o armată uriaşe la care se adaoseră 
"Tătarii cu hanul lor, apoi Emeric T5kâli, recunoscut, cu câteva luni 
înainte (16 Septemvrie 1682) de către Sultan ca rege al Ungariei, în 
sfârșit domnii ţărilor noastre, Gheorghe Duca și Şerban Cantacuzino. 
Acesta din urmă veni cu o oaste de 4000 de oameni; pe la mijlocul 
lui Iunie era la Alba Regală, în Ungaria, unde se afla tabăra tur- 
cească. Asediul Vienei începu la 14 Iulie și ţinu până la 13 Septemvrie. 
Apărătorii erau în număr mult mai mic, nici a treia parte măcar din 
acela al asediatorilor ; aveau însă avantajul comandamentului, supe- 
rior, şi a coeziunii, în timp ce Turcii erau divizați. Intr'adevăr, paşa 
de Buda, care se temea ca după cucerirea Vienei, să nu scadă însem- 
nătatea pașalâcului său, sabota pe Kara Mustafa, iar domnii noștri 
doreau, în ascuns, izbânda creștinilor. Şi Duca, dar mai ales Şerban 
Cantacuzino aduseră servicii acestora, transmițându-le știri asupra 
situaţiei din tabara turcească, îndemnându-i la rezistenţă și îndru- 
mându-le curierii. Şerban dădu chiar asigurarea că, în caz de atac, 

trupele sale, uşor de recunoscut după steaguri care aveau pe 2 parte 
crucea, pe partea cealaltă chipul Maicii Domnului, vor face așa 
încât biruința să rămâie Imperialilor. Insărcinate să repare un 
pod important și fiind bombardate din cetate, trupele muntene și 
moldovene, părăsiră într'adevăr lucrul și se retraseră. Vizirul, 
bănuitor, puse atunci pe Paşa de Bosnia și cel de Magnezia să 
supravegheze mișcările alor noștri. 

Asediul nu fu dus cu energie — Kara Mustafa vroia să cruţe 
oraşul, viitoarea cucerire —așa încât regele Poloniei loan So- 
bieski, chemat în ajutor şi pe care-l lega de Leopold, împăratul 
Austriei, un tratat de alianță împotriva Turcilor, încheiat la 31 
Martie 1683, avu timp să sosească. Un atac puternic, dat în ziua 
de 12 Septemvrie, de către Poloni, sfărâmă pe Turci; aceştia, 
cuprinși de panică, se retraseră în grabă, părăsind întreaga tabără, 
cu tunuri și bagaje, în mâinile învingătorilor. Şerban, care ridicase 
spre sfârşitul asediului, într'o pădurice de lângă Viena, o cruce înaltă 
de lemn, cu o inscripţie lăsând să se înțeleagă adevăratele sale sen- 
timente, se retrase și el împreună cu vizirul până la Belgrad, iar de 
aci veni în ţară. Kara Mustafa fu sugrumat din ordinul Sultanului, 
drept pedeapsă pentru neizbânda expediției pe care el o provocase. 

Tratativele lui Şerban Cantacuzino cu Imperialii. Victoria dela 
Viena avu un răsunet extraordinar în întreaga lume creștină. Se 
dovedise că Turcii pot fi înfrânți; își făcea drum credinţa că o 
alianţă între statele creștine în vederea luptei în comun împotriva 
semilunei ar putea duce chiar la cucerirea peninsulei balcanice și 
la gonirea musulmanilor din Europa. Proiectul «Ligei Sfinte » 
pe care Sobieski îl susținea de mai multă vreme se realiză acum. 
Polonia, Austria și Veneţia se legară să lupte împreună împotriva 
“Turcilor şi să atragă în această luptă și pe Moscoviţi. Operaţiile 
vor Îi duse independent, fiecare își va păstra teritoriile ce va cuceri 
afară de acelea asupra cărora vreun aliat va dovedi un drept 
istoric. La 31 Martie 1684, Papa dădea binecuvântarea sa « Ligei 
Sfinte » şi punea la dispoziţie mijloace materiale însemnate. 

În virtutea acordului încheiat, Sobieski urma să ducă lupta 
la Dunăre, atrăgând de partea sa Ardealul, Moldova şi Muntenia; 
așa se explică expedițiile succesive polone care au loc în această 
vreme în Moldova. Pe de altă parte, Imperialii trebuiau să atace 
dinspre apus, ocupând Buda, destiințând paşalâcul din Ungaria 

şi ajungând la Belgrad şi la hotarul Țării Româneşti; așa se ex- 
plică tratativele diplomatice ale lui Şerban Cantacuzino, din 
ultimii ani ai domniei sale. Ambele acţiuni creştine se întâlneau 
însă pe pământul ţărilor noastre, asupra cărora ridicau pretenţii, 
invocând drepturi istorice, atât unii cât şi ceilalţi. De aci o surdă 
rivalitate între Poloni şi Austriaci pentru stăpânirea bazinului 
Dunării de jos. Căci, pe lângă țelul oficial, public, și de efect, care 
era lupta împotriva necredincioşilor, mai exista și țelul celălalt, 
expansiunea teritorială, beneficiile, dacă se poate, maxime. 

Şerban închina spre creştini așa cum, înaintea lui, făcuseră 
şi alţi domni. El înţelegea însă să nu se angajeze decât în con- 
diţii optime, atunci când va avea certitudinea reuşitei. De aceea, 
ţinând legătura atât cu Polonii cât și cu Austriacii, arătându-le 
că vrea să scuture «jugul otoman », el cerea, pentru a se angaja 
pe faţă, ca mai întâi să fie cucerită Timişoara iar armatele imperiale 
să ajungă la Orșova. Pe de altă parte, voia să evite o ocupare a 
ţării de către Austriaci sau Poloni și o infeodare față de aceştia, 
căci atunci n'ar fi făcut decât să schimbe suzeranul. 

Ceea ce urmărea Şerban ca realizare imediată era, sub raportul 
teritorial, recâştigarea raielelor, deci linia Dunării, iar sub raportul 
politic, independența — dacă se poate —a statului, sub dinastia 
sa, dacă nu, un uşor protectorat creştin, care, în schimbul unei 
sume anuale, nu prea ridicate, să-i asigure sprijin militar și loc 
de refugiu, în caz de nevoie. Ca realizări ulterioare, el voia ridi- 
carea creştinilor ortodoxi din Peninsula Balcanică, sub conducerea 
sa, şi la urmă, refacerea împărăției de răsărit peste care să stă- 
pânească așa cum stăpâniseră odată înaintașii săi. 

Anii 1684—1686 se duc în corespondențe şi tratative diplo- 
matice, Șerban folosindu-se și de rivalitatea dintre Poloni și Aus- 
triaci, determinată de dorința stăpânirii ţărilor noastre. La 2 
Septemvrie 1686 este cucerită Buda, iar peste aproape un an, 
la 11 August 1687, armatele împăratului Leopold repurtează o 
nouă biruinţă, strălucită, la Mohâcs. Solicitat iarăşi, Şerban tri- 
mite un rol la Viena; i se răspunde în Februarie 1688, prin recu- 
noașterea dinastiei sale ca ereditară în Țara Românească, prin 
acordarea titlului de baron al imperiului pentru toată familia lui și 
prin făgăduiala unui ajutor de 6000 de soldaţi în luptele cu Turcii. In 
schimb, se cere închinarea ţării și un tribut anual de 75.000 de taleri. 

Șerban nu vrea încă să se lege definitiv ; el caută, în același timp, 
sprijin la Ruşi, trimițând la Moscova pe arhimandritul Isaia dela 
Muntele Athos. Pentru a-l forța să se pronunţe, Austriacii dau 
ordin atunci generalului Veterani, care se afla în Ardeal, să intre în 
Muntenia. Acesta coboară prin Banat, cucereşte Orşova și pătrunde 
în ţară. La 24 August 1688 e la Cerneţi, apoi prin Craiova se 
îndreaptă spre Câmpulung. Șerban se angajează atunci să trimită 
o soli€ însemnată la Viena pentru a încheia actul de închinare şi 
în acelaşi timp se obligă a da lui Veterani provizii pentru între- 
ţinerea pe timpul iernii a 12 regimente, în valoare de 4200 de taleri 
lunar. Obţinând ceea ce doriseră, armatele imperiale trec munţii în- 
dărăt, în Ardeal, la 23 Septemvrie. Solia, alcătuită din 130 de per- 
soane, în frunte cu spătarul Iordache Cantacuzino, îratele dom- 
nului, porneşte la rândul ei spre Viena; Șerban însă nu mai apucă 
încheierea actului, de oarece, între timp, moare (9 Noemvrie 1688). 
S'a spus de-unii dintre contemporani că moartea Domnului — bol- 
nav încă din August — n'ar fi fost naturală, ci provocată de otravă 
şi că autorii acestei crime ar fi chiar fraţii săi, Constantin şi 
Mih ai, împreună cu nepotul său Constantin Brâncoveanu. Ce temeiu 
are învinuirea, e greu de spus; ni se pare însă puţin probabil ca 
binecredinciosul Brâncoveanu să fi luat parte la un asemenea act. 

Şerban Cantacuzino sprijinitor al culturii. Şerban Cantacuzino a 
pr eţuit cultura şi a sprijinit-o. El înţemeiază la București, în 1679, 
— deci încă dela începutul domniei —o şcoală de învăţătură supe- 
rioară, sau, cum se spunea atunci, o Academie, unde cursurile se 
făceau însă în limba greacă veche. Sediul era la Mănăstirea Sfântul 
Sava, în faţa Universităţii de azi, undee statuia lui Mihai Viteazul. 
Avea mai mulţi profesori, plătiţi cu salariul anual, dela vistierie; 
cunoaștem, pentru anii aceștia dela început, numele lui Joan Comnen, 
în călugărie Jerotei, profesor de ştiinţele fizico-matematice. Se mai 
preda filosofia, teologia, gramatica, istoria și limbile greacă şi latină. 
Elevii erau interni ; o ştire din vremea lui Brâncoveanu ne arată că 
numărul lor atingea o sută cinzeci, uneori trecând şi de două sute. 

Șerban Cantacuzino s'a interesat și de tipar. Exista în Bu- 
cureşti, chiar în primul său an de domnie, o tipografie înființată 
«de iznoavă » de Mitropolitul Varlaam care adusese şi «dascăli 
de tipografie »; ea era așezată în cuprinsul mitropoliei. In această 
tipografie, apare în 1678, lucrarea « Cheia Injelesulu: », tradusă 

din rusește și cuprinzând « învățături » bisericești, cu « mărturii 
dentru Sfânta Scriptură ». Urmează în 1680, 1682 și 1683, alte 
trei lucrări bisericeşti: Liturhia sfinţilor Vasile, Grigore şi Ioan, 
Evanghelia şi Apostolu, ultimile două fiind tipărite «den porunca 
și cu toată cheltuiala prea luminatului și prea înălțatului domn 
lo Şerban Cantacuzino. Tot aci se tipăreşte, în ultimul an al 
domniei, primele exemplare ieşind însă abia sub Brâncoveanu, 
vestita Biblie din 1688, cunoscută îndeobşte sub numele de Biblia 
lui Șerban (pentru detalii, a se vedea partea a doua a acestui volum). 

Relaţiile cu biserica din Ardeal. Ctitoriile. Şerban Cantacuzino 
n'a neglijat treburile bisericești nici în alte privinţe. El se intere- 
sează astfel de aproape de situaţia mitropolitului din Ardeal, 
Sava Brancovici, persecutat de Calvini —i se făcuse proces pentru 
o gestiune bănească — şi obține un decret de întărire din partea 
principelui Mihail Apafiy (4 Octomvrie 1679). Prigonirile contra 
lui Sava nu încetează însă; trimis din nou în judecată, sub acu- 
zarea de imoralitate, el e condamnat, la 2 Iulie 1680, desbrăcat 
în biserică de odăjdiile arhierești, bătut cu vergi şi închis. Această 
«nemai pomenită barbarie» provoacă o violentă reacţie din 
partea lui Şerban care trimite vorbă lui Apafiy că, de ar trebui 
să cheltuiască şi 500.000 de taleri, tot nu se va lăsa până nu-l va 
mazili. De teamă, Sava e eliberat, slăbit de suferinţele îndurate, 
el moare însă curând după aceea. Fratele său, Gheorghe, care fusese 
şi el arestat, izbuti să treacă peste munți, în Țara Românească 
şi rămase multă vreme la curtea domnească. Şerban îl întrebuință 
în legătură cu planurile de răscoală ale creştinilor din Balcani, 
în special pentru Sârbi, din al căror neam Brancovicii se trăgeau. 

Urmașii lui Sava pe scaunul vlădicesc din Ardeal, un Iosif, 
apoi, acesta dispărând curând, un Ioasaf, fură întăriţi şi hiro- 
toniţi la Bucureşti, mitropolitul muntean, Teodosie, era el însuşi 
din Ardeal, anume din satul Veştem, de lângă Sibiu. 

Șerban s'a amestecat și în treburile Patriarhiei din Constan- 
tinopol, contribuind esenţial la înlocuirea patriarhului Iacov prin 
Dionisie (Seroglanul), o rudă a Cantacuzinilor. 

Sub raportul ridicării de lăcașuri bisericești, avem de men- 
ţionat o singură ctitorie: Cotrocenii, începută la 26 Mai stil vechi 
1679; «la care mănăstire —spune Şerban într'un hrisov —noi 
singuri am înfipt sapa la pământ şi cu mâna noastră jos în temelie 

cărămizi am pus pre chipul sventei și dumnezeeştei cruci » (vezi 
şi fig. 41*și 42). In Aprilie, anul următor, Dosofteiu, patriarhul 
Ierusalimului, îi întăreşte toate posesiunile, drepturile și scutirile 
dăruite de domn. Iar la 25 Octomvrie 1682, Şerban însuşi dă un 

Fig. 41. — Ţesătură bisericească infățișând pe Șerban Cantacuzino, soţia sa Maria și fiul lor 

Gheorghe. Domnul şi doamna ţin pe mâini, după obiceiul stabilit în tablourile ctitoriceşti, o 

reproducere în miniatură a fundației lor, mănăstirea Cotroceni. Inscripţiile sunt în limba greacă. 
(Muzeul de Artă Religioasă, Bucureşti). 


așezământ pentru conducerea şi gospodărirea mănăstirii, pe care 
o închină către întreaga obștea Muntelui Athos (vezi și fig. 43). 

Ni s'a păstrat o însemnare a reparațiilor făcute în timpul 
domniei la palatul său din Curu-Ceşme, pe Bosfor, lângă Con- 
stantinopol. Examinarea detaliilor ne arată că era într'adevăr o 
așezare «strălucită », aşa cum o califică autorul însemnării. Tot 
lui i se datorește și construirea unui «frumos şi minunat pod» la 
Călugăreni; știrea şi aprecierea o luăm din inscripţia crucii de 

piatră care şi astăzi se vede, în dreapta șoselei Bucureşti—Giurgiu 
aproape de locul unde se află podul. 





e dei 


Fig. 42. — Uşi de lemn sculptate dela biserica mănăstirii Cotroceni. 
In panourile superioare, stema Cantacuzinilor, vulturul bicefal. 

Familia. Şerban Cantacuzino a fost căsătorit de două ori: 
prima dată cu Maria, fiica vornicului Stroe Leurdeanu; după 





m srierunat-uă 
7 0-76p6 SAI IDEM 
Se sili MSI: PE PRAG, 


i J ună ” Kămaeua9niiă „BEA, J&, He 
mb JI Casă bi 0 
Da, d mea Emarrobi ne Abd 





Fig. 43. — Pomelnicul mănăstirii Văleni, închinată mănăstirii Cotroceni. Primii pomeniţi sunt 
domnii « cei ce au miluit», având în frunte pe «lo Şirban Cantacuzino Voevod». 

moartea ei, a luat pe Maria, fiica lui Ghencea Rustea vornicul. 
Cu aceasta a avut mai mulţi copii: un băiat Gheorghe, încă nevâr- 
stnic la moartea tatălui său, şi cinci fete: Elena, Maria, Smaranda, 
soţia lui Grigore Băleanu, (vezi mai sus, p. 158), Casandra, care s'a 
măritat în 1699 cu Dimitrie Cantemir, și Bălașa. Doamna Maria 
e ctitora Bisericii Doamnei din București; în locul vechiului lăcaș 
de lemn, ea ridică unul de piatră în 1683. 

Mama lui Şerban, postelniceasa Elena, a mai trăit aproape un 
sfert de veac după năprasnica moarte a soţului ei. In Septemvrie 
1681, după ce-și face testamentul, pleacă în călătorie lungă, la 
Sfântul Mormânt, însoţită de fiul ei Mihai şi de o impunătoare 
suită, numărând, între alţii, o sută de seimeni. Reintoarsă cu bine 
în ţară, ea își sfârșește viaţa la 12 Martie 1687 și e îngropată la 
mănăstirea Mărgineni, alături de soţul ei. 

Mormântul lui Şerban Cantacuzino se află la mănăstirea 
Cotroceni ; lespedea de marmură care-l acoperă dă data morţii: 
29 Octomvrie stil vechiu, și vârsta celui răposat: 54 de ani. 

Gospodar, credincios, iubitor de artă şi 
de cultură, Constantin Brâncoveanu este 
una din figurile cele mai de seamă ale 
trecutului nostru. El simbolizează epoca 
de strălucire a spiritului românesc. 


Constantin Brâncoveanu a avut una din domniile cele mai 
lungi din istoria Munteniei; numai Basarab Întemeietorul și 
Mircea cel Bătrân au stăpânit mai mult timp ţara. Nepot lui 
Şerban Cantacuzino, — mamă-sa, Stanca, era sora fostului domn 
— fruntaș între dregători — ajunsese vel logofăt — dispunând de 
o avere însemnată și deplin mulţumit cu situaţia sa, el nu voia 
tronul; a fost însă împins să-l primească de către ceilalţi boieri 
care-i preţuiau firea chibzuită, pașnică și aleasă. Cronica ţării ne 
arată cum s'au petrecut lucrurile: « Logofete —i-au spus boierii 
— noi cu toţii pohtim să ne fii domn ». Brâncoveanu zise: « Dar- 
ce ași vrea eu cu Domnia? De vreme ce ca un Domn sânt la casa 
mea, nu-mi trebuește să fiu; ear ei ziseră: Ne rugăm nu lăsa 
ţeara să intre alți oameni, sau răi sau nebuni, să o strice, ci fiil 
Şi-l luară de mâni şi-l împingea de spate și acolea fiind şi un ca- 
pegiu împărătesc pentru trebi împărăteşti, îl dusease și pre el 
la Mitropolie; și duseră caftan la capegi-bașa al Impăratului de 
au cetit molitvele de domnie și au mers de i-au sărutat mâna, 
zicându-i: Mulţi ani!» (vezi fig. 44). 

Relaţiile cu Imperialii, cu Turcii şi cu Moldova. Delegaţia tri- 
misă de Şerban Cantacuzino la Viena (vezi mai sus, p. 163), so- 
sește acolo la 10 Decemvrie 1688. Brâncoveanu li reînoise man- 
datul așa încât, după discuţiuni care durează o lună şi ceva, 
se ajunge, la 30 Ianuarie 1689, la întocmirea diplomei imperiale 
prin care ţara se închina Imperialilor. Această închinare n'a de- 

Mau 


Fig. 44. Constantin Brâncoveanu și cei patru feciori ai săi, Constantin, Ştelan, Radu şi Mate 
după o gravură in aramă posterioară morţii lor. 

venit însă fapt îndeplinit, deoarece nu s'a ajuns la realizarea 
condiţiei specificate în « Apendix-ul » cerut de Şerban Cantacu- 
zino, condiţie care prevedea că aplicarea celor convenite se va 
face numai atunci «când obştescul vrăjmaş de ajuns va îi înfrânt 
și ne vom încredința că este într'atât ruşinat, încât să nu mai 
poată mai departe prăpădi şi pustii cu totul aceste mult asuprite 
ţări ». Nu era însă deloc acesta cazul. Turcii, dispunând de mari 
forţe militare, putea oricând trece Dunărea, iar Tătarii nu aşteptau 
decât un semn ca să năvălească și să prade. Aşa încât Brânco- 
veanu a trebuit să facă abstracţie de cele convenite la Viena; 
altfel punea în primejdie nu numai scaunul său, dar însăşi exi- 
stența Statului. Aceasta însă nu l-a împiedecat să aibă faţă 
de Imperiali o atitudine înţelegătoare, să le facă servicii, să le 
procure informaţii. A căutat, cu alte cuvinte, să ducă o politică 
de echilibru, care, ţinând seamă în primul rând de realitățile și 
interesele românești, să nu prejudicieze asupra posibilităţilor 
viitorului. 

Imperialii însă voiau să forțeze pe Brâncoveanu să li se în- 
chine, între altele și fiindcă aveau nevoie neapărată de provizii, 
în lungul lor război cu Turcii, provizii pe care Muntenia li le putea 
furniza. De aceea la începutul lui Noemvrie 1689, trupele lor 
intră în ţară, pe la Cerneţi; în Decemvrie, un alt detașament, 
condus de generalul Heissler, coboară peste munţi, pe la Bran. 
Se cerea domnului întreţinerea, pe şapte luni, a 15.000 de soldaţi 
şi o contribuţie de 800.000 de florini, din care urma să se scadă 
preţul a 1500 de cai, ce trebuiau livraţi. Brâncoveanu fu silit să 
admită o mare parte a acestor cereri şi începu să le satisfacă; 
în același timp, chemă însă în ajutor pe Tătari. Când aceștia so- 
siră, în Ianuarie 1690, Heissler trebui să treacă munţii îndărăt, 
la Brașov. Prezenţa trupelor austriace în imediata apropiere a 
hotarului era însă o permanentă amenințare. De aceea, în vară, 
avu loc o expediţie împotriva lor. Turcii, împreună cu oastea 
munteană comandată de domn și cu un corp de «curuţi», ostași 
unguri, comandaţi de pretendentul Emeric T5kâli (vezi mai sus, 
p. 160), scoboriră pe poteci, ocolind Branul, și dădură peste 
Heissler, între Zărneşti și Tohani. Ciocnirea, scurtă, se isprăvi 
printr'o izbândă deplină: Austriacii, sprijiniți și de Secui, fură 
sfărâmaţi, Heissler căzu prizonier (11 August 1690), printre cei 

rămași pe câmpul de luptă era și un ginere al lui Șerban Canta- 
cuzino, Aga Constantin Bălăceanu, care fusese în delegaţie la 
Viena și care, dușman al lui Brâncoveanu, ar fi voit pe tronul 
țării pe cumnatul său, pe tânărul Gheorghe Cantacuzino. Tăkăli 
fu încoronat Principe al Transilvaniei, în satul Cristian, lângă 
Sibiu. Se părea deci că toate scopurile expediției au fost atinse; 
bucuria nu ţinu mult însă, deoarece apropierea unei alte oştiri 
imperiale, condusă de marchizul de Baden, determină pe birui- 
torii dela Zărnești să se retragă. Muntenia avu mult de suferit 
de pe urma «curuților » lui Toksli, cari jefuiră fără milă și fă- 
cură tot felul de excese; ei trebuiră în cele din urmă, să fie vâ- 
naţi de prin sate; comandantul lor, «craiul » de scurtă durată al 
Ardealului, trecu, de nevoie, la Vidin. 

După 1690, Brâncoveanu n'a mai avut nicio luptă, cu nimeni.. 
Relaţiile lui cu Imperialii merg îmbunătăţindu-se; le procură 
ştiri asupra situaţiei dela Turci, le trimite, când poate, și provizii.. 
La rândul lor, Imperialii, recunoscând aceste servicii, îi dau la 
30 Ianuarie 1695 titlul de «principe al Imperiului »; încă mai 
dinainte, pe când era boier, Brâncoveanu obținuse atât cetăţenia 
transilvană, cât și, la 19 Mai 1688, titlul de conte (vezi și fig. 45. 
şi 46). Toate aceste urmau să-i servească mai ales în eventuali- 
tatea unui refugiu în Ardeal sau în Austria, refugiu pe care 
Domnul trăind în continuă grijă şi teamă de Turci, a căutat să 
şi-l pregătească din vreme. Aşa se explică și moșiile pe care: 
Brâncoveanu şi le cumpără peste munţi, precum și depozitele de 
bani pe care şi le face la Veneţia. Luase toate măsurile ca să-și 
asigure viaţa în cazul când va trebui să părăsească tronul și ţara ;. 
n'a putut scăpa însă de tragica soartă care-l pândea. 

Faţă de Turci, Brâncoveanu și-a împlinit obligaţiile la care: 
era ţinut. A furnizat «zahereaua » sau proviziile de tot felul ce: 
i se cereau, a dat nenumărate care cu boi pentru transportul lor,. 
a ajutat la repararea sau ridicarea cetăților —așa de pildă, a 
Cladovei, pe malul drept al Dunării, în Serbia, a Benderului (1707),. 
a Giurgiului, Brăilei, Cetăţii Albe (1710), — a informat repede şi 
precis pe Sultan asupra împrejurărilor din ţările creştine. Ca. 
să-şi poată împlini această ultimă obligaţie, dispunea de o reţea 
întreagă de informatori, secretari, agenţi, negustori, la Sibiu, la 
Viena, la Veneţia, chiar şi la Moscova; mulți dintre ei erau străini.- 

Fig. 45. Scrisoare a împăratului Iosef către Constantin Brâncoveanu, din 27 Iulie 1708. 
Iscălitura e autografă. (Colecţia Bibescu, Mogoșoaia). 

Bine înţeles, haraciul a fost plătit regulat. De asemenea daru- 
rile, numeroase și însemnate, la toți meghistanii dela Poartă 
precum și la toţi dregătorii cari veneau cu vreo însărcinare în 
țară. Se poate spune că niciun alt domn nu a dat Turcilor sume 
atât de mari ca Brâncoveanu; bogăţia și «culanţa » lui ajunseseră 





Fig. 46. — Adresa scrisorii din 27 Iulie 1709, adresată de înipăratul Iosef, e Ilu- 
strisimului Principe, Constantin Brâncoveanu, Voivodul Valahiei 'Transalpine ». 
(Colecţia Bibescu, Mogoşoaia). 


așa de vestite, încât se întreceau, la Stambul, care mai de care 
să aibă de aface cu stăpânitorul Valahiei, cu «altân beg», prin- 
cipele aurului, cum i se mai spunea. 
Graţie banilor — dar nu mai puţin şi serviciilor aduse, — izbu- 
tește să-şi reînnoiască mereu domnia ; în 1699 o capătă chiar pe viaţă. 
În acest an se încheie şi îndelungatul război dintre Turci și 
Imperiali, început prin asediul Vienei de către vizirul Kara Mu- 

stafa, în 1683. Strălucita biruinţă dela Zenta, în 1697, câştigată 
de Principele Eugeniu de Savoia face pe Sultan să înceapă tra- 
tativele care se încheie prin pacea dela Karlovitz (1699). Un- 
garia şi Ardealul revin, prin această pace, Imperialilor, Turcii 
rămânând, la nord de Dunăre, numai cu Banatul Timișoarei. 
Brâncoveanu calculase bine păstrând raporturi bune cu cei dintâi: 
armatele lor sunt acuma din nou la hotarele ţării. 

Cu domnul Moldovei, Constantin Cantemir (1685—1693) şi 
cu sfătuitorii acestuia, Cupăreștii sau Ruseteștii, Brâncoveanu a 
avut relaţii încordate. Bogatul și mândrul voevod muntean con- 
sidera pe Cantemir ca fiind om de rând; acesta, pe drept cuvânt, 
era iritat de pretenţiile vecinului. Rezultatul e că fiecare caută 
să sape la Poartă pe celălalt. Cantemir primește la sine pe câţiva 
boieri munteni nemulţumiţi, în frunte cu Staicu paharnicul din 
Merișani şi cu Preda Prooroceanul, şi-i trimite la Stambul ca să 
pârască pe Brâncoveanu. Dar relaţiile şi mai ales argumentele — 
sunătoare — ale acestuia din urmă sunt mai puternice şi pribegii, 
puși « în fiară şi în cătuşi », sunt predaţi domnului lor spre judecată. 
Ea se face, cu toate formele, la Bucureşti și, în urma sentinţei, 
Staicu e spânzurat în marginea orașului, la «târgul de afară », în 
zi de bâlci, să-l vază toată lumea, Preda primește aceeași pedeapsă, 
la Rușii de Vede, iar ceilalți sunt băgaţi la ocnă (1693). 

Ostilitatea faţă de Constantin Cantemir se restrânge şi asupra 
feciorilor acestuia, asupra lui Dimitrie, a cărui primă domnie nu 
e recunoscută de Sultan tocmai în urma intervențiilor lui Brân- 
coveanu, și asupra lui Antioh. Abia când acesta din urmă va lua 
pentru a doua oară domnia, în 1705, va interveni o împăcare, 
precedată, de altfel de o împăcare și chiar o încuscrire cu lor- 
dache Ruset (vezi mai jos, p. 214). Ea nu va îi însă completă, 
nici definitivă; în 1711, când domneşte iarăși Dimitrie, relaţiile 
sunt din nou încordate. 

Brâncoveanu a căutat, după moartea lui Constantin Cantemir, 
să aibă în Moldova un domn al său, care să-i împărătășească gân- 
durile și să-i urmeze indicaţiile. De aceea el sprijină pe Constantin 
Duca, pe care și-l face şi ginere, de aceea este apoi pentru Mihai 
Racoviţă care-i venea şi rudă de altfel, fiindu-i văr al doilea. 

După confirmarea pe viaţă a domniei, obţinută în 1699, ar fi 
trebuit ca să nu mai existe nicio grije din partea Turcilor. Totuşi 

nu fu așa. Brâncoveanu avea și dușmani la Stambul, între 
alţii pe marele dragoman Alexandru Mavrocordat Exaporitul, 
care dorea să facă pe fiul său Nicolae domn în Ţara Româ- 
nească. Tocmai din cauza puterii pe care o avea şi a influenţei 
de care se bucura, căutase Brâncoveanu să-și apropie pe acest 
meghistan al Porții; de aceea se încuscrise cu el, una din fiicele 
sale, Ilinca, devenind soţia unui alt fiu al Exaporitului, anume 
Searlai. Nunta avusese loc în Februarie 1698; zestrea era consi- 
derabilă: 100 de pungi bani, 200 de pungi giuvaeruri și moșii. Din 
nefericire, după un an şi jumătate, Scarlat, îmbolnăvindu-se, 
muri (7 August 1699), legăturile între cele două familii se rupseră 
și Alexandru Mavrocordat începu să lucreze contra domnului. 
In primăvara anului 1703, vizir fiind Rami-Mehmed, numit 
de curând, Brâncoveanu fu chemat deci la Poartă «să sărute 
poala împărătească ». O asemenea chemare era întotdeauna cu 
primejdia tronului, ba chiar și a vieţii. Mulțumită însă stăruin- 
țelor prietenilor săi dela Stambul, mulţumită mai ales numeroa- 
selor pungi de bani și darurilor pe care le împarte, Brâncoveanu 
nu pate nimic de data aceasta; precedat de o delegaţie de mari 
boieri care arată Turcilor că ţara e mulțumită, și însoţit de un 
strălucit alai, ajunge el la Adrianopol. Aci, după o așteptare de 
o săptămână, vede pe vizir care-i cere să sporească haraciul 
cu 240 de pungi; neavând încotro, Brâncoveanu acceptă, obţi- 
nând numai suprimarea, în schimbul acestui adaos, a tuturor 
« angariilor, mâncăturilor, mucarerurilor, huzmeturilor, bumbași- 
rilor cu porunci », adică a tuturor prestaţiilor extraordinare. Primit 
apoi în audienţă de sultan care-i spune «să chivernisească... 
țara... bine, precum și până acuma», el poate, în sfârșit să se 
întoarcă în ţară, fericit că a scăpat nevătămat din această încer- 
care. 

Urmează o epocă liniștită, de belșug, cea mai frumosaă epocă 
din domnia lui Brâncoveanu. Voevodul, înconjurat de o familie 
numeroasă, clădește palate, biserici şi mănăstiri, încurajează arta, 
sprijină pe cărturari, duce o viaţă plăcută, în strălucire şi lux. 

Epoca aceasta fericită ţine până în 1711 când izbucnește răz- 
boiul dintre Huşi și Turci. Armatele celor dintâi conduse de Ţarul 
Petru cel Mare trec în Moldova unde Dimitrie Cantemir li se ală- 
tură numaidecât. Brâncoveanu, solicitat și el, stă în rezervă: era 

prima expediţie a Hușilor în părţile noastre, rezultatul nu se 
putea prevede cu certitudine, deși succesele de până atunci ale 
țarului, în special biruinţa dela Pultava asupra unui mare con- 
ducător de oști cum era Carol al XII-lea, regele Suediei, îndrep- 
tățeau toate speranţele. Pe de altă parte, domnul avea și o înde- 
lungată experienţă în ce priveşte cealaltă putere creștină. De 
aceea, prudent, îşi aşează tabăra într'un punct bine ales, în «gura 
Urlaţilor » la Albești, de unde putea, eventual, să apuce și spre 
Ardeal, apoi se întoarce la Târgovişte, hotărît, cum arată cronica, 
«să păzească ţara fără primejdie, de către amândouă părţile, 
adică și de către Turci și de către Muscali». 

Se întâmplă însă că un boier al său, care-i era şi rudă, spă- 
tarul Toma Cantacuzino, trecu, fără ordin, cu o parte din călărime 
la Ruși şi le ajută să cucerească Brăila. Cu tot acest succes iniţial, 
războiul sfârşi rău pentru ţar: înconjurat de forţe superioare, 
lipsit de provizii, după o luptă de câteva zile, la Stănilești, Petru 
cel Mare trebui să ceară pacea şi fu bucuros s'o obţie. Turcii înce- 
pură, din acest moment, să bănuiască pe domn de necredinţă; 
nu-și puteau închipui ca săptarul Toma Cantacuzino să fi plecat 
dacă nu fără voia, măcar fără știrea lui Brâncoveanu. Se adăo- 
gară apoi intrigile dușmanilor şi printre aceştia erau chiar boieri 
din apropierea tronului, mai mult chiar —din nefericire — rude 
de ale sale, ca stolnicul Constantin Cantacuzino. Acesta frate cu 
fostul domn Şerban Cantacuzino, având el însuşi un fiu Ștefan 
pe care l-ar fi vrut pe tron, dispunând apoi de numeroase și în- 
semnate legături atât la Poartă cât și în Ardeal, vedea cu părere 
de rău cum, prin întărirea casei nepotului său Brâncoveanu, se 
îndepărtează tot mai mult posibilitatea realizării dorinţei sale. 
Se imputa domnului că întreţine relaţii secrete cu puterile cre- 
ştine, comunicându-le acestora ştiri care dăunează Porții, că stă 
mai mult la Târgovişte, spre a putea fugi la nevoie peste munţi, 
unde și-a cumpărat moșii, că a depus, tot în vederea unei asemene 
fugi, bani la Viena și la Veneţia, ţara fiind strivită de dări, în 
sfârșit, că a bătut în Ardeal medalii de aur cu chipul său, ceea ce 
e un semn de independenţă (de fapt le bătuse spre a sărbători împli- 
nirea a 60 de ani care se apropia, căzând la 15/26 August 1714). 
Turcii erau bucuroși să pună mâna pe marile averi ale lui Brân- 
coveanu,; se folosiră deci de gestul necugetat al lui Toma Can- 

tacuzino, reţinură și o parte din pârile trimise de duşmani şi 
hotăriră să-l mazilească. La 14 Aprilie 1714, în preajma Paştilor, 
sosi la București un trimis al sultanului, capugi bașa Mustafa-aga ; 
Domnul, nebănuind nimic, îl primi a doua zi în divan, când deodată 
văzu că i se pune pe umăr năframa de mătase neagră a maziliei. 
O împotrivire nici nu se încercă măcar; boierii şi orășenii, ame- 
ninţaţi că vor năvăli Tătarii, nu se mișcară. Peste alte două zile 
era numit domn Ştefan Cantacuzino, feciorul Stolnicului; scopul 
urmărit de acesta din urmă se împlini deci. Mazilul, însoţit de 
întreaga sa familie porni spre Stambul ; aci, el fu închis la FEdicule, 
unde stătuse și Vasile Lupu. Urmă apoi după obiceiul nenorocit 
de care am mai amintit, tortura, spre a-l face să-și declare întreaga 
avere. Banii, giuvaerurile, hainele şi lucrurile de preţ se confis- 
cară și fură vândute la mezat (vezi fig. 47). Într'o casetă a Doamnei 
se găsiră podoabe de o jumătate milion de taleri —o sumă uriașă 
pentru acea vreme — precum şi un ine] «cum nu se mai văzuse altul 
la Poartă ». Zdrobit de chinuri, dădu nenorocitul și înscrisul celor 
400.000 de lei pe care-i avea depuşi la Veneţia. Se părea că lu- 
crurile se vor opri aci; Brâncoveanu ar fi scris chiar în Ardeal 
să i se păstreze neatinse bunurile de acolo şi avea nădejde că va 
îi eliberat. Pârile duşmanilor însă și setea de sânge a cruntului 
vizir Gin Ali pașa fură mai puternice. Se hotărî deci pieirea « hai- 
nului », — cât de nedrept sună acest cuvânt —a celor patru îeciori 
şi a sfetnicului său. de încredere, «sluga (sa) cea bună şi dreaptă» 
bătrânul clucer Jenache Văcărescu. În ziua de 15/26 August, de 
Siânta Maria, când împlinise 60 de ani, voevodul și ai săi fură 
porniţi, în picioarele goale și în cămăși, la locul de osândă. 
În prezenţa Sultanului, a Vizirului, a Corpului diplomatic străin, 
avu loc execuţia: întâi căzu capul lui Văcărescu, apoi, pe 
rând, capetele celor patru feciori, la urmă, după ce văzuse toată 
grozăvia, capul lui Brâncoveanu însuși. Trupurile fură expuse 
până seara, la poarta cea mare a seraiului, apoi aruncate în Bosfor. 
De aci le luară câţiva creștini și le îngropară în mănăstirea din 
insula Chalke, în Marea de Marmara. Mai târziu, rămășițele pă- 
mântești ale voevodului fură aduse în ţară și îngropate în biserica 
Sfântul Gheorghe Nou din Bucureşti, ctitoria sa. Deasupra mor- 
mântului, nefericita soţie și mamă, doamna Marica, așeză o can- 
delă cu următoarea inscripție: « Această candelă ce s'au dat 

la sfeti Gheorghe cel Nou luminează unde odihnesc oasele feri- 
citului Domn lo Costandin Brâncoveanu Basarab Voevod și 
iaste făcută de Doamna Măriei Sale Măria, carea 
şi Măria Sa nădăjduește în Domnul iarăși aicea 
să i se odihnească oasele; Iulie în 12 zile, leat 
7228 » (1720) (vezi fig. 48). 

Activitatea culturală. Tiparul. Dintre voevozii 
Ţării Româneşti, niciunul n'a prețuit și sprijinit 
cultura ca Brâncoveanu. El însuși om cu carte, 
nepot al învățatului stolnic Constantin Canta- 
cuzino care i-a fost tutore, a continuat mișca- 
rea culturală începută de Şerban Cantacuzino, 
şi a amplificat-o. În vremea lui, se tipăresc 
zeci de cărţi, nu numai bisericeşti, dar și de 
altă natură, nu numai pentru nevoile noastre, 
dar şi pentru lumea greacă şi orientală. La un 
moment dat, în 1701, funcţionează simultan 
trei tipografii: la București, la Snagov și la 
Buzău (vezi fig. 49). Domnul e înconjurat de 
cărturari, clerici și mireni; i se dedică nume- 
roase lucrări ; numărul şcoalelor sporeşte ; o vie 
activitate culturală domnește în timpul stăpâ- 
nirii lui (vezi și fig. 50). 

Dintre personalităţile care militează în a- 
ceastă direcţie trebuiesc pomeniţi în primul 
rând stolnicul Constantin Cantacuzino, (vezi îig. 
51), mitropolitul Antim Ivireanu, episcopul Mi- 
trofan al Buzăului, cronicarii Radu Popescu şi 
Radu Greceanu. Expunerea vieţii şi activităţii 
lor o vom da la capitolele despre istoriografia 
şi tiparul muntean (vezi partea a doua a ace- 
stui volum). 

Școala superioară înființată de Şerban Canta- 
cuzino își continuă cursurile și capătă începând 
dela 1 Septemvrie 1707, un statut precis. Dom- 
nul clădise un local nou, la mănăstirea Sfântul 
Sava; se hotărăşte acum că vor îi trei dascăli, cu salariu anual, 
care vor preda: logica, retorica, fizica, astronomia, psihologia 


Fig. 47.— Una din săbiile lui Constantin Brâncoveanu. Se afla mai înainte în Muzeul Luvru din Paris; fiindu-ne cedată 
zece săbii de ale lui Brâncoveanu. 


de Statul Francez, ea face parte astăzi din colecţiile Muzeului Militar din Bucureşti. Se cunosc în momentul de faţă şaispre- 

Fig. 48. — Candela de deasupra mormântului lui Constantin Brâncoveanu, pusă 
de doamna Marica. Inscripţia e în româneşte. Stil caracteristic brâncovenesr. 

dia Qatmea5 Îmi, uă i) 
[5 crai ulei Bocsa. ţ 


pi pina Bmcemprozeţ 
râpe mt e 


Ve un maetArrtro vatra mieft mat 
Pepi Aerdiapi 





Fig. 49. — O pagină dela începutul uneia din tipăriturile lui Constantin Brâncoveanu, înfățișând 
stema țării şi opt « verșuri politice », scrise de « mica și plecată sluga măriei tale Radul logofăt >. 

(« despre suflet »), metafizica, gramatica, ortografia ; se vor face 
lecturi din Xenofon, Plutarh şi Tucidide; din cuvântările lui 


Fig. 50. — Insemnare autogrată a lui Constantin Brâncoveanu, înainte de a ajunge domn, 

pe un manuscris (dela rândul 3 în jos): «A lu Costandin Brâncoveanul vel logofăt, leat 7195 

(1687), Fevruarie 5. Dar dela dumnealui Costandin Cantacuzino biv vel stolnic 2. (Academia 
Română. Manuscrise). 

Isocrat, Demostene şi ale Sfântului Grigore din Nazianz; din 
cântecele lui Pindar, fabulele lui Esop, tragediile lui Sofocle şi 
Euripid; din cugetările lui Caton și Pitagora; bineînţeles se va 
citi din Evanghelie și din Faptele Apostolilor, «până la sfârșit ». 
Nu vor lipsi exerciţiile practice, în scris, la gramatică, dându-se 
atenţie și ortografiei ; temele vor fi corectate ; se vor face şi dialoguri, 
în contradictor. Cursurile vor avea loc numai cinci zile pe săptămâ- 
nă, Joia şi Duminecă fiind pentru « vacanţa şi odihna învăţăceilor ». 

Alături de această şcoală superioară, mai erau şi altele, mai 
modeste. La Sfântul, Gheorghe vechi era o şcoală de slovenie unde 


pa 








Fig. 51. — Autograi al lui Constantin Cantacuzino: + Ex lib(ris) Constantini Cantacuzeni ». 
(Academia Română, Manuscrise). 


se pregăteau logofeţii cari scriau hrisoavele în limba slavă — din 
ce în ce mai puţine de altfel — şi traduceau pe cele vechi, înfă- 
țişate în divan, la judecăţi. Mihai Cantacuzino înființează şi el 
o asemenea școală — prevăzând însă pe deasupra, și un curs de 
muzică bisericească —la mănăstirea Colțea, ctitoria sa. Un do- 
cument din 17 Aprilie 1708, dat de Mihai Racoviţă, domnul Mol- 
dovei, vorbeşte de această nouă creaţie, «unde cei ce poftescu 
a nu-și pierde în zadar vreamea tinereţilor, în dar vistierul în- 
văţăturii să poată să câștige»; el aminteşte şi de existenţa spi- 
talului de acolo, «lăcaş dumnezeesc, vrednic de laudă ». 

Ctitoriile. Constantin Brâncoveanu a fost un mare credincios. 
Cronica îl arată ca pe un domn «creştin și pravoslavnic, cu dra- 
goste şi cu râvnă creştinească și fierbinte »: nu e deloc o exagerare. 
Acest puternic sentiment l-a călăuzit întreaga sa viaţă și i-a fost 
sprijinul cel mai tare în ceasul crâncen al morţii. 

Numeroasele lăcașuri dumnezeeşti pe care le ridică, le reface, 
le înzestrează pe întreg cuprinsul ţării și în afara hotarelor ei sunt 

Fig. 52, — Biserica mănăstirii Ilurezi; este reprezentativă sub loate raporturile pentru lăca- 
șurile brâncovenești. 

manifestări concrete ale credinţei sale. Incă pe când era boier, 
înalță el două biserici pe proprietăţile lui: una la Potlogi, în Dâm- 
boviţa, isprăvită în Septemvrie 1683, alta la Mogoşoaia, lângă 
București, isprăvită în ziua de 20/30 Septemvrie 1688, aşa dar 
cu puţin înainte de a fi ales domn. Scurt timp după ce se suie pe 
scaun, în vara celui de al doilea an de stăpânire (1690) încep 
lucrările mănăstirii Hurezi, (Vâlcea) punându-se temeliile. Acest 
lăcaş e cea mai de seamă ctitorie a lui Brâncoveanu (vezi fig. 52 
şi 53); construcţia lui, cu modificările aduse ulterior, cu zugrăvelile, 
cu cu adaosele, cu diferitele paraclise, ţine până în 1705 (vezi 
fig. 54—59); esenţialul era gata însă la 18/28 Septemvrie 1697 
când domnul, vizitând mănăstirea, o găsi «grijită de tot»; 
ispravnic a fost mai întâi Pârvul Cantacuzino stolnicul, apoi, 
după moartea acestuia (1692), Cernica Ştirbei, biv vel armaş. 
Pe peretele ctitorilor, e întreaga familie a lui Brâncoveanu şi 
înaintaşii săi, atât dinspre tată cât și dinspre mamă, chipurile 
sunt zugrăvite cu o deosebită pricepere, se poate spune că e una 
din frescele cele mai reuşite din întreaga noastră pictură bise- 
ricească (veni fig. 60 şi 61). Tot în Vâlcea, ridică credinciosul 
domn o nouă biserică, de piatră, în locul celei vechi, de lemn, 
la mănăstirea Mamul; începută în 1695, ea e gata la 1/11 August 
1696. | 

La Brâncoveni, locul său de baștină, vechiul lăcaş este de 
asemenea înlocuit printr'unul nou; acesta se face în 1699, între 
9/19 Iunie şi 5/15 August. Bucureștii se bucură, sub raportul cti- 
toriilor, de o deosebită grijă: trei mănăstiri, Sfântul Gheorghe Nou, 
Sfântul Joan Grecesc — pe locul unde e azi Casa de Depuneri — 
şi Sfântul Sava avură bisericile, neincăpătoare sau întunecoase, 
înlocuite prin altele, de proporții mai mari și frumos lucrate (vezi 
fig. 62). La Sfântul Gheorghe Nou, unde aveau să i se odihnească 
oasele, sfinţirea se făcu în 1707 de către patriarhul Ierusalimului 
şi de o serie întreagă de ierarhi răsăriteni; biserica dela Slântul 
Ioan, vestită prin vindecările minunate .« de grele boale » fu înlo- 
cuită în 1703, lăcașul isprăvindu-se la 10/21 Iunie; nu ştim precis 
când se ridică noua zidire dela Sfântul Sava, în orice caz, ea era 
gata însă înainte de | Septemvrie 1707. 

Împreună tu unchiul său Mihai Cantacuzino, făcu Brânco- 
veanu între 1691 şi 1697 o puternică mănăstire, la Râmnicul 

Fig. 53. — Pisania bisericii Hurezi. Un cadiu splendid sculplat o înconjmă. Deasupra uşii, 
stema Țării Româneşti gi stema Cantacuzinilor, din cari se trăgea, după mamă, Brâncoveanu. 

Sărat. Inconjurată de ziduri înalte de 8 metri, prevăzute la colţuri 
și pe două din laturi cu turnuri pătrate sau octogonale, ea era și 
un loc de «apărare» şi «multă scăpare» pentru populaţia de 
primprejur (vezi fig. 63 şi 04). 

In afara hotarelor, credința și dărnicia domnului ridicară 
biserici noi la Făgăraş (1698, între 17/27 Iunie şi Septemvrie), 
la Ocna Sibiului (1701), la Ismail (1698), şi la Galata (1698). 





Fig. 54. — O parte din chilii și intrarea la arhondaricul mănăstirii Hurezi. 


Dar în afară de lăcașurile zidite în întregime, mai sunt o sumă 
altele care 'se făcură îmbunătăţiri, adaose sau prefaceri. Pe 
când era mare spătar, în 1683, repară Bistriţa, ctitoria Craiove- 
ştilor, rudele sale dinspre tată; pisania spune: «multe au înfru- 
museţat și den nou au făcut la această dumnezăiască şi sfântă 
casă ». In 1695, «au mers la mănăstirea De un Lemn — pove- 
steşte cronica — şi de acolo la mănăstirea Argeșului, pre care 
sfinte mănăstiri le-au mai adaos măria sa și le-au întărit cu mile 
şi cu podoabe scumpe de biserică ». Târgoviștei, ca şi Bucureștilor, 
i se acordă o atenţie deosebită. Trei biserici fură reparate: în 1698, 
Biserica Domnească, înoindu-i-se zugrăveala și punându-i-se par- 

doseală nouă, precum și Biserica Sf. Dumitru, iar în 1708, însăşi 
Mitropolia. Pisania, păstrată fragmentar, dă ca dată a sfârşitului 





Fig. 55. — Foişorul arhondaricului mănăstirii Hurezi. Fiecare stâlp de piatră e sculptat alifel. 
Totul dă o impresie de eleganţă și graţic. 

lucrărilor, pentru acest din urmă lăcaș, 27 August stil vechi. 
Biserica mănăstirii Dealul fu învelită cu «table de aramă» şi 
infrumusețată «pre din lăuntru cu zugrăvele şi cu alte odoară» 





Fig. 56. — Detalii la scara de piatră ce duce la foișorul arhondaricului mănăstirii Hurezi. 

(1713). Menţionăm, în sfârşit, că pomelnicul schitului din Sâm- 
băta de Sus (Făgăraş) cuprinde, printre ctitori, şi pe domn cu 
familia lui; cum însă Înaintea acestuia, mai sunt trecute alte 
trei nume: « Nicolae, Mariia, Manolache », rezultă sau că voievodul 
a ajutat numai la întemeierea schitului, cea mai mare parte a 
cheltuielii fiind suportată de cei ce îl preced în pomelnic, sau că el 
a înlocuit vechiul lăcaș, al acestora, cu anul nou (înainte de 1701). 





Fig. 57.— Vedere din foişorul arhondaricului spre chiliile mănăstirii Hurezi, 


Soţia lui Brâncoveanu, Doamna Marica, adaose partea ei de 
ctitorii. Ea făcu în 1696—1699, Bolnița dela Hurezi; în acelaşi 
timp, restaură vechea biserică a schitului de călugărițe Viforâta, 
de lângă Târgovişte, lărgindu-i ferestrele, zugrăvind-o și adăo- 
gându-i chilii și o clopotniţă. Urmă, în 1702, la București, zidirea 
Bisericii dintr'o zi, în locul celei vechi, de lemn, iar în 1706, refa- 
cerea, din temelie, a bisericii mănăstirii de călugărițe dela Sur- 
patele; pisania, caracterizând noua construcţie drept « frumoasă 
şi iscusită », arată că lucrările s'au isprăvit la 1/12 August. 

Rudele familiei domnești se întrec şi ele în a ridica numeroase 
și frumoase lăcaşuri dumnezeeşti. In frunte sunt Cantacuzinii. 
Mihail spătarul, — om umblat şi cult, cu deosebită râvnă pentru 

geografie şi arhitectură, — în afară de partea pe care o ia la zidirea 
mănăstirii din Râmnicul-Sărat, înalță și mănăstirea Sinaii, nu- 





Fig. 58. — Paraclisul mănăstirii Hurezi, având hramul naşterii Maicii Domnului, înălțat de 
Brâncoveanu în 1697 (7205). 

Fig. 59. — Schitul Sfinţii Apostoli, înălțat cu ajutor dela Constantin Brâncoveanu de arhiman- 
dritul Ioan în 1698 şi isprăvit de zugrăvit la 6/17 Iulie 1700. "Ține de mănăstirea Hurezi și se 
ailă în pădurea vecină. 

mită astfel după muntele Sinai şi în amintirea călătoriei făcute 
acolo, apoi mănăstirea Colțea din Bucureşti (1701—1702) cu o 
biserică și trei paraclise, adăogându-i ulterior (1703—1707) şi 
un spital cu 24 de paturi, spiţerie, școală, odăi pentru dascăli 
precum și alte ecarete. Tot lui i se datorește schitul Zitireciu din 
Ocnele Mari, biserica Fundeni Gherasi, terminată la 1/11 Mai 
1699 şi împodobită cu delicate stucaturi exterioare, precum şi o 
serie de biserici de piatră în satele de pe moşiile lui. 





Fig. 60. — Constantin Brâncoveanu, doamna Marica și copiii lor. Frescă/în”biserica mănăstirii 
Hurezi. 


Toma Cantacuzino spătarul, cel care a trecut de partea Rușilor 
în 1711, începe o mănăstire la Poiana, în Prahova, în faţa Câm- 
pinii; nu apucă să ridice însă decât biserica, şi trebuie să ia calea 
pribegiei, în urma înfrângerii dela Stănilești. Pană Negoescu, 
cumnatul domnului, și soţia sa Safta sunt ctitorii Bisericii Ienei 
din Bucureşti; lăcaşul s'a isprăvit însă târziu, după moartea lui 
Pană, la 1/12 August 1724. 

Dintre celelalte biserici şi mănăstiri, ridicate în vremea lui 
Brâncoveanu de către boieri, clerici sau simpli orășeni şi săteni, 
merită să fie pomenite Biserica Antim din București, ctitoria 

mitropolitului cu acest nume, terminată în 1715, sub Ştefan Can- 
tacuzino, Biserica Brezoianu, clădită de doi mari boieri, clucerul 
Mărăcineanu și vistierul Bujoreanu, pe locul marelui vornic Pă- 


Fig. 61, — Frescă dela Hurezie 

trașco Brezoianu, și terminată în Octomvrie 1710; în sfârşit. 
Biserica lui Ştefan cel Mare, din Râmnicul Sărat, refăcută « den 
ferestri în sus » de către «vecinătate » adică de poporeni, ajutând 
«cine cu ce s'au îndurat » (1704). 

Ar fi prea lung să înşirăm toate donațiile şi întăririle pe care 
le-a făcut Brâncoveanu mănăstirilor din ţară şi de peste hotare, 


Fer CURIEI RR) 
FISA FITZ ea 





Fig. 62. — Biserica mănăstirii Sf. Ioan grecesc, din Bucureşti, A fost dărâmată prin 1895, pe 
Jocul ei ridicându-se Casa de Depuneri. 


E deajuns să spunem că mila sa s'a revărsat din belșug asupra 
lor şi că n'au fost uitate nici vechile ctitorii ale înaintașilor, 
nici lăcașurile din Ardeal, — între care şi biserica reformată din 
Făgăraş care primeşte 400 de florini, pentru a fi reconstruită — 
nici acelea dela Athos, Constantinopol, Halchi, Ierusalim, Muntele 
Sinai, Alexandria şi, în genere, din întreg orientul creștin. Cărţi 
hisericești, odăjdii și odoare, pomenind numele sau uneori având 
chiar reprezentat chipul generosului voievod se întâlnesc până 
astăzi în număr apreciabil în aceste locuri (vezi şi fig. 64—66). 
Brâncoveanu și biserica din Ardeal. In timpul lui Brâncoveanu 
se produce «unirea » unei părți a bisericii românești din Ardeal 
13e 

Fig. 63. — Intrarea în biserica mănăstirii din Râranicul Sărat. Deasupra uşii, pisania și stema 
Cantacuzinilor, vulturul bicefal. 

cu Roma, unire acceptată de clerul ortodox numai pentru a ieși 
din situaţia de inferioritate socială şi economică în care se afla 
(vezi mai jos, p. 373). Ca domn pravoslovnic, apărător al orto- 
doziei şi legat de ţinuturile de peste munţi atât prin proprietăţile 
pe care le avea acolo cât şi prin ctitoriile și daniile făcute, Brân- 
coveanu a căutat, cât i-a stat în putinţă, să împiedice această 
desbinare. Astfel, la hirotonisirea lui Atanasie (1 Fevruarie 1698) 
i s'a cerut acestui nou ierarh să iscălească normele și instrucţiunile 
date de patriarhul Ierusalimului, prezent şi el la solemnitate, şi 
să-și ia angajamentul că va păzi «neschimbat» în eparhia sa 








Fig. 64. — Postament de jilţ arhieresc dela Râmnicul Sărat; se pare că provine din mănăstirea 
ridicată de Brâncoveanu și Mihai Cantacuzino. Inscripţia dă numele ispravnicului: Mihail igu- 
menul Cozianul, şi data: 1712. (Muzeul de Artă religioasă din București). 


«tocmelile » adică rânduielile scaunului Ungrovlahiei. Atanasie 
s'a supus, dar, întors acasă, n'a împiedecat acţiunea pentru 
unire. Chiar după ce apăruse, în acest sens, manifestul protopo- 
pilor şi, drept urmare, prima diplomă leopoldină (16 Fevruarie 
1699), Brâncoveanu tot spera să mai poată reţine pe Atanasie; 
aşa se explică donația moşiei Merișani din Argeș pe care o face 
el «mitropoliei » din Alba Iulia, la 15/26 Iunie 1700; mai înainte 
îi dăruise și «un rând de odăjdi vlădiceşti ». Totul e însă în zadăr; 
unirea se perfectează și Atanasie e hirotonisit din nou episcop, 
la Viena (25 Martie 1701). 

Dacă Brâncoveanu n'a reacţionat mai puternic în urma acestui 
fapt, explicaţia stă în împrejurările politice ale vremii, în aceea 
că Austria, după un şir întreg de biruinţe asupra Turcilor şi după 
tratatul dela Karlovitz, era în plină ascendență ; o stricare a rela- 
ţiilor putea fi deci deadreptul primejdioasă. De aceea, domnul s'a 

mărginit numai în a lăuda pe Brașovenii cari nu primiseră unirea 


Fig. 65. — Perdea de biserică din 1692, dăruită de Con= 
stantin Brâncoveanu şi de doamna Marica. Numele lor 
precum şi data (7200) se află în partea inierioară, 





şi în a lăsa pe mitropo- 
litul "Țării Românești să-l 
afurisească pe Atanasie. 

Construcţiile laice. Pe 
lângă religiozitate, o altă 
trăsătură caracteristică a 
lui Brâncoveanu a fost 
simţul gospodăresc. EL i-a 
dat putinţă să chiverni- 
sească țara cu pricepere, 
timp de un sfert de veac, 
împlinind întotdeauna ce- 
rerile nesfârșite ale Tur- 
cilor, în bani, zaherea, 
salahori şi mijloace de 
transport, dar găsind, în 
același timp, chipul să 
facă şi diferite îmbună- 
tăţiri reşedinţelor dom- 
nești şi altor orașe. Nu 
s'a uitat nici pre sine, ri- 
dicând aşezări frumoase 
pe moșiile sale şi sporin- 
du-şi necontenit averea, 
atât cea mișcătoare cât 
şi cea nemișcătoare. De 
altfel, pentru întreaga 
ţară, domnia îndelungată 
a lui Brâncoveanu în- 
seamnă o perioadă de spor 
material, după cum în- 
seamnă și una de înilorire 
artistică, de lux şi rafina- 
ment (vezi și fig. 67 şi 68). 

Incă din 1689 se încep 
reparaţiile şi adaosurile 
la Curtea Domnească din 


www.dacoromanica.ro 


CONSTRUCȚIILE LAICE 195 


București. Bisericei de a doua —zisă a Doamnei sau de jos, azi 


dispărută, —i se adaogă 
o turlă, cu tindă, şi înfru- 
museţări interioare; se 
construieşte apoi, spre a 
se mări palatul, o casă 
cu stâlpi de piatră; se 
reface clopotniţa, punân- 
du-i-se şi ceas și, în 1707, 
se aranjează grădinile 
care se întindeau pe o 
distanță de 800 de metri, 
până la malul Dâmbovi- 
ței. Urmează restaura- 
rea și amenajarea Curţii 
Domnești din Târgovişte 
care fusese părăsită după 
răscoala lui Mihnea, zi- 
durile caselor fiind atunci 
dărâmate din ordinul 
Turcilor. Brâncoveanu le 
reface între 1692 și 1694; 
mai târziu, în 1697—98, 
repară şi turnul de obser- 
vaţie, Chindia. Biserica 
Domnească e refăcută 
(vezi mai sus, p. 187); 
de asemenea «casele co- 
conilor », corpul de gardă 
al seimenilor şi zidul în- 
conjurător (1712). Nici 
curţile lui Mihai Vodă, 
dela Caracal, nu sunt 
uitate; şi aci se fac re- 
paraţii, domnul oprin- 
du-se uneori în acest 
loc, în drumurile lui prin 
ţară. 





Fig. 66. — Perdea de biserică, dăruită de Constantin 
Brâncoveanu. In mijloc, stema țării. 

Caracteristice însă pentru felul de construcţie al vremii, prin 
proporţiile, frumuseţea şi eleganța lor, sunt palatele pe care Brân- 
coveanu și le face pe moșiile sale, la Potlogi și la Mogoşoaia pre- 
cum şi palatul din I ucureşti, vecin cu reşedinţa domnească dela 
Curtea 1 eche; așezări însemnate se aflau și la Doiceşti, la Brân- 
coveni, la Sâmbăta de Sus; conace, mai modeste, în multe alte 
părți. La Potlogi, el ridică un palat în 1698, destinându-l, așa 





Fig. 67. — Detaliu dela biserica mănăstirii Hurezi: chenarul de piatră frumos sculptată a 
uşii de intrare. Stema ţării: vulturul cu crucea în cioc; deasupra, sfârșitul pisaniei. 


cum ne arată pisania, păstrată până azi, fiului său cel mai în 
vârstă Constantin (vezi fig. 69). Clădirea, de proporţii potrivite 
(32 X 25 m), avea două rânduri, dintre care cel de jos, mai 
scund, era destinat serviciului, iar cel de deasupra, mai înalt, 
stăpânilor. Pereţii unora dintre odăi erau împodobiţi cu stucaturi 
(vezi îig. 70); odaia domnului avea şi un tablou înfățișând pe 
proprietar — tânărul Constantin —alături de părinţii săi. O 
frumoasă «loggia », cu stâlpi bogat sculptați, se afla pe fațada 
care dădea spre lac sau heleșteu. Un alt palat, asemănător, 
ridică Brâncoveanu la Mogoşoaia, pentru cel de al doilea fiu al 

său, Ștelan; construcţia era gata la 1 Octomvrie 1700. Pe pe- 
reţii și bolțile uneia din odăi puse el să se picta la Sndeiate- 
cere, drumul său la j pac 
Adrianopol, în 1703, 
drum care-i produsese 
atâta grijă. Palatul 
dela Mogoșoaia, bine 
restaurat în zilele noa- 
stre, este cel mai în- 
semnat monument de 
arhitectură laică din 
câte ni s'au păstrat 
în "Ţara Românească 
(vezi fig. 71 şi 72). In 
ce priveşte palatul din 
Bucureşti, el a fost 
zidit la o dată ce nu 
se poate preciza, în 
orice caz îuainte de 
Aprilie 1702, pe locul 
caselor strămoşeşti, 
între dealul mitropoliei 
şi Dâmboviţa (actuala 
Piaţă a Națiunii). En- 
glezul Chisthull, găz- 
duit aci, îl descrie ca 
un palat «frumos, în- 
căpător, zidit din pia- 
tră, pitoresc acoperit, 
după obiceiul ţării, cu 
şindrilă » şi «mo ilat 
după îelul caselor 
din ţările creştine, 
ceeace îi dă o înfăţi- 
şgare strălucită dacă îl 
punem alături de ca- 


sele... Turcilor din PTO- Fig. 63.— Piatra de mormânta domnițelor Smaranda şi 
vinciile vecine» Din Ancuta din biserica mănăstirii Hurezi. Stil caracteristic 
brâncovenesc. 

acest palat s'au păstrat numai câteva coloane cu bazele lor şi 
un fronton cu armele ( antacuzinilor, toate frumos sculptate; ele 
au fost utilizate la restaurarea din vremea noastră a palatului 
dela Mogoşoaia. La Doi- 
cești şi la Brâncoveni, 
domnul repară numai 
şi îmbunătăţi vechile 
așezări, în 1706—1708. 
La Sâmbăta de Jos făcu 
în 1714 o casă nouă 
care însă nu ni s'a 
păstrat, fiind dărâmată 
la sfârșitul veacului al 
XVIII-lea ; coloanele cu 
capitele rămase, sunt ca 
la Mogoşoaia. 

Dar Brâncoveanu mai 
avea și numeroase alte 
așezări, atât în ţară cât 
şi peste hotare. În pri- 
mul rând, cea din Bu- 
SEE nete rea curești, pe malul Dâm- 
Fig. 69. — Pisania. pe o placă de marmură, a palatului boviţei, unde sunt azi 


dela Potlogi, având următorul cuprins: « Aceste case den așezămintele Brâncove- 
temeliia lor sânt înalțate de luminatul domn Io Con- 


stantin Basarab voevod fiului siiu Constantin Brânco- nești ; apoi cele de la 


veanul; începându-le și sfârșindu-le la leat 7206 (1698) Obilești în Ilfov. Scăeni 
şi la al zecelca an al domniei sale, ispravnic fiind Mihai j ! 


vt(ori) post(elnic) Corbeanu. (Muzeul Militar, Buc.). Pe dealurile dela miază- 

noapte de Ploești, Va- 
lea Schiailor, lângă Mizil, Sărata, în Buzău, Tătărani, în Prahova, 
Mătăsaru, în Dâmboviţa, Pitești, Muşeteşti în Gorj, Drincea în 
Mehedinţi, și multe altele. Testamentul prin care domnul, îşi îm- 
parte în 1708 averea între copii, ne arată că el stăpânea la acea 
dată 55 de sate întregi — unele având curţi de piatră, mori şi 
vii — apoi 56 de moșii sau părţi de sate, şi o sumă de vii, afară 
de casele din București —5 rânduri — și din Târgovişte. Peste 
hotare, el avea așezări la Brașov, la Poiana Mărului şi la Recea 
în Ardeal, la Arbănași, în Bulgaria de azi și la San” Stefano, pe 
ţărmul Mării de Marmara. 

Dintre realizările gospodărești ale lui Brâncoveanu, cronica 
amintește refacerea heleșteului celui mare din Ilfov, dela Fântâna 
Ţiganului, care se stricase de pe vremea lui Radu Leon, apoi adu- 
cerea apei la Târgovişte și la Focşani, în acest din urmă loc, dela 
o distanță de două ceasuri, în sfârşit, punerea din nou în exploa- 
tare a ocnei dela Teișani (Prahova). 

Gospodar, credincios, iubitor de artă și de cultură, Constantin 
Brâncoveanu este una din figurile cele mai de seamă ale trecu- 





Fig. 71. — Palatul dela Mogoşoaia, clădit de Brâncoveanu și restaurat în zilele noastre. E o 
clădire tipică pentru stilul brâncovenesc, 


tului nostru. El simbolizează epoca de strălucire a spiritului ro- 
mânesc. Iar sfârșitul său tragic, suportat cu tărie de suflet ade- 
vărat creştinească, adaogă chipului său aureola de martir. 
Ştefan Cantacuzino. Pentru a-și consolida tronul și a face im- 
posibilă o revenire a lui Constantin Brâncoveanu. Ștefarf Canta- 
cuzino își dădu toate silinţele ca să se ajungă la o condamnare a 
acestuia. Trimise deci, îndată după numire, pe cumnatul său 
Radu Dudescu și pe banul Stirbei la Poartă ca să pârască pe 
domnul mazil, scoase înaintea dregătorului împărătesc ţărani 
pe care-i învăţă să se plângă de grelele biruri le care fuseseră 
supuși, stărui cu bani pe la meghistanii Porții, puse şi pe alţii să 

intervină, până ce în sfârșit, obţinu cumplita condamnare. Este 
aceasta o zdrobitoare vină și o pată ruşinoasă pe memoria urma- 
şului în scaun a lui Brâncoveanu. De altfel nu-i folosi multă vreme 
sângeroasa biruinţă. Stăpânirea sa nu ţinu nici doi ani de zile şi 
isprăvi într'un chip asemănător predecesorului său. După ce pro- 
tectorul dela Stambul, marele imbrohor, îu ucis din ordinul Vi- 
zirului care-şi temea locul, Ștefan Cantacuzino, rămas fără sprijin, 





Fig. 12. — Loggia palatului dela Mogoşoaia, cu vederea spre lac. 


primi firmanul de mazilie. Înlocuirea se hotărî chiar în ziua de 
Crăciun a anului 1715 (5 Ianuarie 1716, stil nou); la București, 
ordinul sosi în ziua de 21 Ianuarie. Ridicat şi dus la Stambul, 
mazilul se bucură la început de libertate; când însă același crud 
vizir care tăiase pe Brâncoveanu, primi din ţară o scrisoare com- 
promițătoare a Imperialilor către fostul domn și informaţii asupra 
legăturilor pe care acesta le avusese cu puterile creștine, Ştefan 
Cantacuzino îu închis, împreună cu tatăl său; în noaptea de 6 
spre 7 lunie 1716, urmă sugrumarea amândurora ; aceeași soartă 
avură în ziua de 9 Iunie, la Adrianopol, unchiul domnului, Mihai 

spătarul Cantacuzino, ctitorul mănăstirilor Colțea şi Sinaia, precum 
şi cumnatul său, Radu Dudescu. Soţia lui Ştefan, Doamna Păuna, 
şi copiii săi, Răducan şi Constantin, scăpară, ascunzându-se la 
niște creștini, în Stavrodrom, un cartier al Constantinopolului, 
apoi, pe mare, ajunseră în Apus. După peregrinări la Roma, Viena, 
Petersburg, Păuna își sfârși zilele la Braşov, în 1740. După Ştefan 
Cantacuzino încep, în Muntenia, domniile fanariote. 

CANTEMIREȘTII 


+ Cam rar domn au fost şi a mai fi ca 
Antioh Vodă (Cantemir) in Moldova: 
nelacom nici la sânge, nici la bani, nici! 
la minciuni, ce iubitor la drepiate. Și 
belșug în țeară la toate era în zilele lui». 


(Letopiseţul lui Ion Neculce) 


Răstimpul dintre 1685 şi 1711 poate fi numit, în istoria Mol- 
dovei, răstimpul Cantemireștilor. La început, e domnia relativ 
lungă — dacă ţinem seama de predecesori și succesori —a lui 
Constantin Cantemir, la sfârșit, e aceea a fiului său, învățatul 
Dimitrie Cantemir, o podoabă a culturii româneşti; între ele sunt 
cele două domnii ale celuilalt fiu, Antioh Cantemir și prima domnie, 
nerecunoscută de Poartă, și foarte scurtă de altfel, a lui Dimitrie. 
Din cei douăzeci și șase de ani ai acestui răstimp, Cantemireșştii 
stăpânesc aproape șasesprezece. 

Constantin Cantemir era dintr'un neam modest de răzăși, din 
satul Silişteni, în judeţul Fălciului. S'a născut la 8/18 Noemvrie 
1612 și a îmbrățișat de tânăr cariera armelor; a servit timp de 
şaptesprezece ani în armata polonă, ajungând «rohmistru », sau 
căpitan de cavalerie; a stat și în Muntenia, având dregătoria 
militară de ceauș spătăresc; întors în Moldova, îl găsim «că- 
pitan mare», apoi serdar, deci comandantul cavaleriei și păzi- 
torul marginei în spre Tătari, a avut și dregătorii civile, fiind 
numit vel clucer, și chiar capichihaia sau reprezentant al ţării 
la Poartă. 

Tronul l-a luat cu ajutorul lui Şerban Cantacuzino, făgăduind 
acestuia să-i urmeze directivele. Numirea se face în ziua de 25 
Iunie 1685 la Babadag, noul domn era om bătrân: avea şaptezeci 
şi trei de ani. Cronicarul Ioan Neculce ni-l înfățișează, foarte sugestiv 

în chipul următor: Cantemir Vodă «carte nu ştia, ce numai iscăli- 
tura învățase de o făcea; practică bună avea; la voroavă era 
sănătos; mânca bine și bea bine. Semne multe avea pe trup dela 
răsboaie, în cap şi la mâni, de pe când fusese slujitor în ţeara 
leşească. La stat, nu era mare; era gros, burduhos, rumen la faţă, 
buzat, barba îi era albă ca zăpada ». 

Toată domnia lui se desfăşoară sub semnul luptelor dintre 
Turci şi Poloni. Aceştia din urmă, membrii ai Ligei Sfinte (vezi 
mai sus, p. 161) fac o serie de încercări de a ajunge, prin Moldova 
la Dunăre; ele nu izbutesc; ţara însă are foarte mult de suferit 
de pe urma prădăciunilor și a focului. Chiar în toamna anului 1685, 
trupele polone trecură Nistrul, trimițând înainte detașamente 
izolate sau « podgheazuri » care ajunseră la Baia și chiar până la 
laşi, bătând pe hatmanul moldovenesc Velicico Costin, fratele 
lui Miron. Lupta principală avu loc lângă Boian, pe Prut; Turcii, 
Tătarii şi Cantemir, a cărui oaste dovedi vitejie, atacară pe Leşi 
şi-i siliră să se întoarcă, în condiţii grele, îndărăt, peste Nistru 
(1—18 Octomvrie). 

Campania din anul următor, condusă de regele Sobieski în 
persoană, deşi începută sub auspicii promițătoare, nu dădu nici 
ea rezultatele așteptate. Armata ajunse, ce e dreptul, până la 
laşi (16 August 1686), de unde domnul, solicitat necontenit să 
treacă de partea creștinilor, dar, temându-şi fiul zălog la Turci, 
se retrăsese. Ea cobori chiar mai în jos, pe Prut, până la gura văii 
Sărata ; aci însă, silită, pe de o parte de Turci şi Tătari, pe de 
altă parte de secetă și lipsuri, trebui să ia calea întoarsă. În cursul 
retragerii, Iașii fură prădaţi şi arși de Poloni și Cazaci; unii isto- 
rici poloni cred că focul ar fi fost pus de iscoade ale Turcilor sau 
chiar ale lui Cantemir, spre a nimici depozitele armatei, ceea ce 
nu pare însă probabil. Mitropolitul Dosofteiu care primise pe So- 
bieski ca pe un liberator și făcuse slujbă în cinstea lui, trebui să-l 
urmeze, el luă cu sine şi moaştele Sfântului Ioan cel Nou, aduse 
dela Cetatea Albă, cu aproape trei sute de ani înainte, de către 
Alexandru cel Bun. La 15 Octomvrie, Polonii erau îndărăt peste 
Nistru. 

În 1687, avură loc numai incursiuni de pradă ale podgheazu- 
rilor; în 1690, fu ocupată Suceava, lăsându-se acolo o garnizoană 
de 900 de soldaţi. În 1691, Sobieski voi să extindă stăpânirea sa 

în Moldova ; făcu deci o nouă expediţie, asemenea celei din 1686. 
Nici de data aceasta însă, nu putu ajunge până la Dunăre, 
Tătarii oprindu-l mai sus de Iași. E] se întoarse atunci spre apus, 
atacă Cetatea Neamţului apărată numai de o mână de «vânători » 
(nu «plăeși» cum sa spus multă vreme) și după patru zile de 
asediu, izbuti s'o ia+ Mănăstirile din apropiere, Agapia, Secul și 
Hangu, primiră şi ele garnizoane leșești, apoi urmă, pe o vreme 
cumplită, retragerea. Din lipsă de cai, tunurile fură părăsite la 
Ropcea, în Bucovina, fiind reluate abia după vreo trei luni. 
Bagajul se pierdu tot; mulţi dintre soldaţi pieriră de frig şi 
de boală. Partea de nord-vest a Moldovei plus Soroca rămase 
însă sub ocupaţia leșească, în timp ce Tătarii stăpâneau Or- 
heiul şi Lăpuşna. Lui Cantemir îi rămăsese numai Iașul şi ţara 
de jos. 

Necontenitele războaie avură drept urmare și o înmulţire a 
tâlharilor. Bande întregi, folosindu-se de împrejurări, prădau şi 
făceau tot felul de blestemăţii. Trebuiră măsuri drastice pentru ca 
răul să fie stăvilit. Miron Costin, de pildă, fiind staroste de Putna 
şi prinzând patruzeci de asemenea tâlhari, puse să-i taie pe toţi 
în câte patru bucăţi şi-i atârnă «pin prepelece, pe la drumuri ». 
Domnul, de asemenea, îi «înțepa» și-i spânzura pe cei care-i 
cădeau în mână. 

Relaţiile lui Constantin Cantemir cu Şerban Cantacuzino au 
fost bune, la început. Deși se legase, la suirea pe tron, să-i urmeze 
directivele — și acestea urmăreau alianța cu creștinii—el nu 
scăpă din vedere totuși, niciodată, interesele proprii ţării sale. 
De aceea, el nu trecu de partea Polonilor; iar în tratatul secret 
pe care trimişii săi îl încheiară cu Imperialii, la Sibiu, în 15 Fe- 
bruarie 1690, se specifică lămurit că renunţarea la protecţia Porții 
se va face numai după ce armatele creștine vor fi la Brăila sau la 
Siret. Tratatul, de altfel, rămase «literă moartă », în urma victoriilor 
turcești din 1690. Spre sfârşit, relaţiile cu Şerban se stricară din 
cauza protecţiei acordate de domn familiei Ruseteştilor sau Cu- 
păreştilor, duşmanii Cantacuzinilor. Incordate rămaseră ele apoi 
şi sub Constantin Brâncoveanu. Acesta căută să se folosească de 
nemulțumirile unora dintre boierii moldoveni cari erau supăraţi 
că domnul cheamă în slujbe, la curte, «tot feciori de mojici, Co- 
dreni şi Gălăţeni ». O consfătuire a nemulțumiţilor, cu prilejul 

14 

unei nunţi, la Băcani, din sus de Bârlad, duse la hotărîrea dea 
fugi cu toţii la Brâncoveanu și de a stărui să fie numit domn în 
Moldova, Velicico Costin, marele vornic. Unul dintre participanţii 
la consfătuire, /lie Țifescu, poreclit mai pe urmă «Frige-Vacă » 
desvălui însă lui Cantemir cele hotărite. Urmarea îu executarea 
lui Velicico ; i se taie capul, noaptea, în faţa porţii domnești, după 
ce mai întâi fusese bătut cu buzduganul. Fratele său Miron, ve- 
stitul cronicar, nu era amestecat în complot; se găsea la moșie, 
la Barboși, îndurerat de moartea soţiei sale pe care se pregătea 
tocmai s'o înmormânteze. Pe neașteptate sosiră slujitori domnești 
să-l ridice ; dus la Roman, fu și el decapitat, cu toate rugăminţile 
de ai se îngădui să vază pe domn și să-și dovedească nevinovăția. 
(Decemvrie 1691). Omorirea lui Miron Costin rămâne o pată pe 
memoria lui Cantemir; bătrânul voevod fu cuprins de altfel, 
îndată după aceea, de remușcări: «şi de multe ori plângea între 
toată boierimea —spune Neculce — şi blăstema pe cine l-au 
îndemnat de au grăbit de i-au tăiat ». Cu această povară pe suflet, 
închide el ochii, în vârstă de 81 de ani, la 27 Martie 1694. Inmor- 
mântat la Sf. Neculae Domnesc din Iași, trupul său fu strămutat 
mai târziu, în timpul domniei lui Antioh, la Mănăstirea Mera, 
ctitoria sa de pe valea Milcovului (Putna). 

Constantin Cantemir a fost căsătorit de trei ori: prima dată, 
în 1646 pe când era în Muntenia, cu Anastasia, o nepoată de văr 
a lui Grigore Ghica; ea moare de ciumă la patruzeci de zile după 
nuntă ; a doua soţie a fost HRuzandra Gane, cu care a avut o fiică, 
tot Ruzandra; nici cea de a doua soţie nu trăiește mult; după 
moartea ei, întâmplată la 3 ani dela căsătorie, Cantemir ia pe o 
nepoată a Anastasiei, soţia lui Duca Vodă, pe Ana Bantăş; cu 
aceasta a avut trei copii: pe Antioh şi pe Dimitrie (născut la 26 
Octomvrie stil vechi, 1673), cari au ajuns amândoi la domnie în 
Moldova, și pe Safta, căsătorită cu spătarul Mihai Racoviţă. 
Cealaltă fiică, Ruxandra, s'a măritat cu Lupu Bogdan Hat- 
manul. 

Dimitrie Cantemir. După moartea lui Constantin Cantemir, e 
ales domn de către boieri și slujitori, Dimitrie, fiul cel mai mic al 
răposatului. 1 se citeşte molitva de domnie, e îmbrăcat cu caftan 
de către un agă al Vizirului care se nemerise cu trebi împărăteşti 
în lași, şi domnește trei săptămâni (29 Martie — 18 Aprilie 1693) 

(vezi și fig. 73). După aceea e ridicat de un trimis al Porții şi 
dus la Stambul; Sultanul numise, în urma stăruinţelor lui Brân- 
coveanu, care voia să și-l facă ginere, pe Constantin Duca, fiul 
lui Gheroghe Duca, fostul domn. 

Constantin Duca, zis şi Duculeţ — avea vreo șaptesprezece ant 
— primise o educaţie și o instrucţie aleasă ; ştia foarte bine greaca 
veche şi latina, poseda cunoștințe întinse de filosofie; personali- 
tăţi culturale renumite ale vremii, ca, de pildă, Spandoni, mare 
retor al patriarhiei din Constantinopol, şi Joan Comnen, îi îu- 





So PE ZI 2073 
„-Taletoy en (ei jonisă | 


Fig. 73. — Insemnare autografă din 1696 a lui Dimitrie Cantemir pe o carte franceză din bilbio- 

teca sa. Pecetea a fost făcută în timpul foarte scurtei domnii din 1693; ea poartă, în limba slavă, 

următoarea legendă: «(lo Dimitrie voevod cu mila lui Dumnezeu donminul “Țării Moldovei». 
(Academia Română, Manuscrise). 


seseră profesori. A fost numit domn la începutul lui Aprilie 1693, 
înainte de 11 ale lunii; a sosit la Iași însă abia la 4 Iulie, după ce 
contractase datorii însemnate la Stambul, garantate de Brânco- 
veanu. 

In toamnă, se căsătoreşte cu domniţa Maria, fiica domnului 
muntean ; influenţa socrului său era foarte simțită, atât de simțită 
chiar, încât Neculae afirmă că, de fapt, stăpânea acesta: «și pe 
cine ziceau Muntenii să-i boierească, pe aceia îi boierea ; şi ce ziceau 
Muntenii, aceea făcea ». Din cauza datoriilor, şi după pilda lui 
Brâncoveanu, pune și el păcăritul «de vacă un zlot și de cal un 
leu », dare nepopulară în special printre boieri care aveau cirezi 

şi tamazlâcuri numeroase. A mai pus și un impozit de un zlot pe 
pogonul de pârîng şi de «popuşoiu » — e prima menţiune a culti- 
vării porumbului în Moldova — precum şi de patru lei pe pogonul 
de tutun. 

Domnia lui Constantin Duca a durat mai puţin decât termenul 
obişnuit de trei ani după care trebuia o reconfirmare; la 18 De- 
cemvrie 1695, el este mazilit. S'a ajuns aci din cauza unor greșeli 
ale tânărului domn pe care nici puternicele mijloace ale lui Brân- 
coveanu nu le-au mai putut acoperi. Mai întâi, zahereaua pornită 
la Camenița în 1695, nefiind suficient apărată, a fost atacată de 
Leși lângă Nistru și jefuită, rămănând cetatea fără provizii; apoi 
a fost ucis, chiar în lași, un Turc însemnat, capegi-bașă, ce fusese 
trimis de vizir să ia banii birului și în același timp să facă o an- 
chetă discretă asupra domnului. Acesta, aflând de însărcinarea 
ultimă a Turcului, pune să fie atacat de o ceată de joimiri, chi- 
purile străini, care pradă totdeodată și «cărvăsăriea turcească», 
adică locul unde trăgeau cei veniţi cu porunci dela Stambul și 
negustorii turci. Dându-și seamă apoi de greşeala făcută, Du- 
culeţ înceracă să-și câştige bunăvoința Sultanului, lovind garni- 
zoanele leșești din mănăstiri și dela Neamţ; are chiar unele 
succese. Ele nu mai pot împiedeca însă mazilia care se pro- 
duce în 18 Decemvrie. La plecarea din lași, tânăra doamnă, 
bocindu-se, ar fi spus «muntenește»: «Aolio! Aolio! că va 
pune taica pungă dă pungă din București până în Țarigrad 
şi, zău, nu ne va lăsa așa și iar ne vom întoarce cu domnia 
îndără pt ». Dar n'avu noroc să vadă împlinindu-i-se zisa: scurtă 
vreme după ce ajunse la Stambul, îimbolnăvindu-se de ciumă, muri 
(August 1697). 

Antioh Cantemir, fiul cel mai mare al lui Constantin, avea, la 
suirea pe tron, douăzeci și patru de ani (vezi şi fig. 74). Era — ne 
spune Neculce —«om mare la trup, cinstiș, chipiș, la minte 
așezat, judecător drept; nu era prea cărturar, numai nici era 
om prost. Minciunile şi telpijicurile (adică vicleniile) nu le iubia; 
la avere nu era lacom; obicee nouă nu primea să le facă prea 
peste seamă; era vânător şi slujitor (ostaș!) bun, după firea 
tătâne-său ». 

A vrut să curme vrăjmăşia cu Constantin Brâncoveanu; a 
trimis deci la acesta să facă pace și să-i dea pe una din fiice drept 

soţie. Bogatul şi mândrul domn muntean care ţinea pe Cante- 
mireşti drept oameni de jos, a pus însă asemenea condiţii pentru 
căsătorie — cerea, între altele, să fie ucis Iordache Huset vistier- 
nicul — încât Antioh renunţă la planul său şi-şi luă doamnă din 
ţară, pe Ecaterina, fiica logofătului Dumitraşco Ceaurul dela 
Valea Seacă. Duşmănia între cele două familii continuă, spre 
paguba ambelor ţări şi spre mulțumirea meghista- 
nilor dela Poartă cari avură prilej să ia multe pungi 
de bani. Spre a putea să strângă sumele însemnate 
trebuitoare pentru a contrabalansa demersurile lui 
Brâncoveanu, Antioh fu nevoit să perceapă ș 
văcăritul «în două ierni », ba chiar să-l mărească. Fig. 74. 
Pe urmă însă, îl desființă, cu blestem înfricoşat.  Pecete dela Antioh 
In timpul domniei lui se încheie pacea dela Gariemir, din pri 


ma domnie, cu data 
Karlovitz (1699, Ianuarie 26); printre stipulațiu- 1696. (Academia Ro- 


. i și i i: 3 mână, Secţia Numis- 
nile ei sunt unele care privesc direct şi indirect, matică). 
Moldova. Astiel se hotărăşte ca Turcii să eva- 

cueze Podolia, Ucraina şi cetatea Cameniţei, pe care o stăpâneau 
de 27 de ani, spre marea pagubă nu numai a Poloniei, dar și a 
Moldovei, obligată să care mereu zaherea într'acolo și să apere 
drumul de podgheazuri. În schimb, Polonii vor evacua cetăţile 
şi mănăstirile ocupate din Moldova, Nistrul rămânând hotar. Cele 
hotăriîte sunt aduse la îndeplinire; Camenița e predată la 12/22 
Septemvrie 1699; Neamţul și mănăstirile învecinate, Câmpulungul, 
Suceava și Soroca sunt părăsite şi ele de Leşi şi de Cazaci; pe de 
altă parte Tătarii se retrag din judeţul Orheiului și din acela al 
Lăpușşnei, unde se aşezaseră până aproape de Chișinău. Antioh 
e stăpân pe întreaga ţară, afară, bine înţeles, de Bugeac şi de 
raielele din miazăzi. 

Pentru a aduce o uşurare bieţilor locuitori care ani de zile 
fuseseră îngreunaţi cu dările şi sărăciți de războaie şi podghea- 
zuri, făcu domnul acum o reformă fiscală anticipând pe aceea 
a lui Constantin Mavrocordat: stabili anume o sumă globală pe 
care trebuia s'o plătească fiecare, — boier, mazil, ruptaș, ţăran — 
potrivit averii, anual, în patru sferturi, desfiinţând toate celelalte 
dări. Era evident o uşurare ; dar când să se simtă în ţară urmările 
ei, sosi mazilia lui Antioh. Brâncoveanu, continuând vrăjmășia, 
izbutise a-l înlocui prin Constantin Duca, fostul domn. Firmanul 

de înlocuire sosi la Iaşi la 14/25 Septemvrie 1700; mazilul plecă 
spre Stambul, lăsând în urmă numai regrete. 

Constantin Duca a doua oară. Şi de data aceasta, Constantin 
Duca făcu cheltuieli mari pentru a lua domnia; adăogându-se și 
sumele vechi, neplătite, datoria sa crescu enorm. De aceea, el 
amanetă, încă la Stambul fiind, dările pe oi, pe miere, pe ceară 
şi reînfiinţă, bine înţeles, văcăritul. Spori apoi darea pe vin, în 
târguri, şi desetina. Rezultatul fu o nemulţumire generală. Boierii, 
instigaţi de Iordache Ruset, pe care Domnul îl primise totuşi la 
curte, — mai târziu îl va face chiar mare vornic al țării de jos — 
începură a pribegi în vecini: unii în Ţara Românească, alţii în 
Ardeal, alţii în sfârşit în Polonia. Văzând că nici de data aceasta 
Duca nu poate să-și apropie ţara și că nu-i ascultă sfaturile, Brân- 
coveanu se hotări să-l înlocuiască. El trimise deci în Moldova la 
Iordachi Ruset, dușmanul său de până atunci, făcu pace cu el, 
făgăduindu-i chiar încuscrire şi stabili să susțină amândoi pe 
Mihai Racoviţă spătarul. 

Acesta aparţinea unei vechi familii şi era văr de al doilea, 
după mamă, cu domnul muntean. Cu prilejul mergerii la Adria- 
nopol, în 1703, se puse problema înlocuirii lui Duca. Vizirul ar fi 
vrut ca să fie tot Brâncoveanu şi în Moldova; Stolnicul Con- 
stantin Cantacuzino, consultat, se opuse însă. Candidat era și 
„Antioh Cantemir, susținut puternic de lenicer aga; birui însă 
Mihai Racoviţă, după cum se stabilise. Constantin Duca, chemat 
la Poartă cu aproape 3 luni mai înainte, —firmanul a sosit la 
laşi la 26 lunie — fusese trimis surghiun la Cavalla, pe țărmul 
mării Egee. După numirea lui Racoviţă, avu apoi judecată, în 
divan, în fața Vizirului, și în alte părţi «zicând boieri că au 
stricat ţeara »; în aceste judecăţi pierdu tot și rămase sărac. A 
murit în «mare lipsă», la Țarigrad. 

Deşi a domnit puţin —nici trei ani—și cu greutăţi finan- 
ciare, Constatin Duca găsi timp şi mijloace să ridice câteva lăca- 
şuri. Astfel el făcu o mănăstire în Galaţi, — cu hramul Adormirea 
Maicei Domnului — şi o închină la Mavromol, deasupra. Fanarului. 
Transformă apoi biserica Danco din lași în mănăstire și o închină 
«la Rumeli, la o mănăstire unde este hramul patruzeci de mu- 
cenici >. Refăcu mănăstirea dela Copou, ctitoria lui Vasile Lupu; 
refăcu « feredeul » sau băile din Iași, clădite de același; în sfârşit, 

zidi case domnești la Mitropolie, la Biserica Albă, ctitoria mamei 
sale, doamna Anastasia. 

Constantin Duca a fost căsătorit de două ori: prima dată cu 
Maria, fiica lui Brâncoveanu (vezi mai sus, p. 211); fiul născut 
din această căsătorie a murit tânăr. A doua oară a luat pe Eufro- 
sina; cu ea a avut —ne spune Neculce — doi feciori: unul s'a 
dus «la Moscali»,; altul a rămas în Țarigrad. 

Mihai Racoviţă. După plecarea lui Duca la 
Poartă, ţara fu cârmuită de logofătul Joan Buhuș, 
vărul său, lăsat caimacam. Mihai Racoviţă primi 
caftanul în Septemvrie 1703, înainte de 12 ale 
lunii ; nu sosi la lași însă decât la 30 Noemvrie 





zăbovind la Stambul din cauza judecăților cu Pa 
Su Pecetea mică a lui 
predecesorul (vezi fig. 75). Mihai Racoviţă ca 


Domnia aceasta —cea dintâi—a lui Mihai domn al Moldovei 
i “ dt» - (1703). Legenda în 

Racoviţă, domnie, altfel, liniştită şi blândă, n'are limba slavă, 
mare însemnătate; a şi durat puţin, nici un an 
și jumătate, încheiându-se la 23 Fevruarie 1705 (firmanul de 
mazilie s'a dat de fapt la Stambul cu zece zile înainte, la 13 
Fevruarie). In acest răstimp, Domnul reface biserica dela poarta 
curții domneşti, mărind-o ca să încapă nu numai dregătorii, 
dar și mazilii și slujitorii; face de asemenea o biserică de 
lemn, în ograda vămii, lângă casele tatălui său, vornicul Ion Ra- 
coviţă ; dă, în sfârșit un hrisov solemn patriarhiei de Ierusalim, 
specificând mănăstirile închinate acesteia (Galata, Barnowski, 
Sf. Sava, Cetăţuia, Bârnova din orașul și ţinutul Iași, Sf. Gheorghe 
din Galaţi) şi obligaţiile lor fiscale. Doamna, la rândul ei, «toc- 
mește » adică repară mitropolia cea veche, în care nu se mai slujea 
de mult. 

Mihai Racoviţă e scos din domnie de către Antioh Cantemir. 
Acesta, care fusese cât pe aci să fie numit în Septemvrie 1703 
— cronica arată că a fost atunci o chestie de un «cifert (sfert) 
de ceas» ca să izbândească —nu încetă cu stăruinţele şi obţinu 
întradevăr tronul. Mazilit, Racoviţă veni la Poartă; aci fu pârit 
— după un nenorocit obicei —că n'a trimis Impărăţiei «două 
biruri » şi « două bairamlâcuri » pe care le-ar fi luat din ţară. Pus 
la închisoare, el trebui să răspundă suma, pe care poate nici n'o 
luase. 

Antioh Cantemir a doua oară. Și Antioh Cantemir zăbovi la 
Stambul până să-şi tocmească treburile; numit la 13 Fevruarie 
(1705), abia la 1 Iunie își făcu el intrarea în lași. Cu Brâncoveanu 
era acum în relaţii bune; se înţeleseseră, încă înainte de a pleca 
spre ţară, să nu se mai pârască; bogatul domn muntean se anga- 
jase chiar să-i dea lui Dimitrie, fratele lui Antioh «câte zece 
pungi de bani » pe an, spe a avea pace, economisind astfel sume 
mult mai mari care ar fi trebuit vărsate Turcilor. 

Cu toate acestea, impozitele trebuiră sporite, din cauza dato- 
riilor. « Scoase Antioh Vodă — arată Neculce — nevoi grele pe 
țeară... orânduele multe și satarale și hârtii şi fumărit, câte un 
zlot de toată casa», înființă vădrăritul, câte doi bani de vadra 
de vin, platit numai de ţărani; înfiinţă și cornăritul, câte un leu 
de fiecare bou ce se vindea. Mazilii în special fură apăsaţi. N'ar 
fi fost nevoie de un efort atât de mare, dar vistiernicul pe care-l 
avea domnul, Ilie Cantacuzino, era un om lacom și apucător: 
lua din bani «și fățiș și furiş, cum îi era voia». La ieşirea din 
dregătorie, acesta rămase cu șaptezeci de pungi, în timp ce Antioh 
care «nu era prea sameș, nici lacom » plecă, la sfârșitul domniei, 
numai cu «v.'0 cincizeci—șasezeci 5. Mănăstirilor li se făcu însă 
un așezământ fiscal favorabil, «cu ruptă» stabilind adică sume 
pe bază de înţelegere, plătibile în sferturi. 

In primăvara anului 1707, la 1 Mai, porni el, în urma unei 
dispoziţii primite dela Poartă, la Tighina, spre a da ajutor la 
repararea și mărirea cetăţii. Dar pe când lucra aci, împreună cu 
toată curtea şi slujitorii, îi sosi mazilia (31 Iulie), ea fusese provo- 
cată de Mihai Racoviţă, doritor de a-și relua tronul și de a-și 
răzbuna pentru cele suferite. Fără să se mai întoarcă pe la laşi, 
Antioh porni, împreună cu familia sa, direct la Constantinopol; 
aci a și murit, mai târziu, în 1723. Doi din băieţii săi, Constantin. 
şi Dimitrașco, s'au așezat în Rusia, un al treilea, Joniţă, a rămas 
în Moldova. O fiică a sa Maria a fost logodită cu Radu, fiul lui 
Brâncoveanu. Lui Antioh Cantemir i se datorește înlocuirea lăca- 
şului de lemn dela Mira, ctitoria tatălui său, printr'unul de zid, 
în anul 1706. 

Amintirea lăsată de acest voievod, în urma celor două stă- 
pâniri ale sale, a fost din cele mai bune. Cronicarul lon Neculce 
e interpretul sentimentului general al ţării atunci când spune: 

« Cam rar Domn au fost şi a mai fi ca Antioh Vodă în Moldova: 
nelacom nici la sânge, nici la bani, nici la minciuni; ce, iubitor la 
dreptate. Şi belșug în ţeară la toate era în zilele lui ». 

Mihai Racoviţă a doua oară. Caftanul de domnie îl îmbracă 
Mihai Racoviţă a doua oară la 23 Iulie 1707; soseşte în lași însă 
abia la 24 Noemvrie. Familia Ruseteştilor, în frunte cu Iordache 
Ruset, e acum atotputernică; din pricina ei, se pare, începe noua 
stăpânire cu o execuţie și anume cu sugrumarea lui Panaiotache 
Morona, un grec foarte abil, fost mare postelnic şi pe cale de a 
deveni un concurent primejdios pentru Iordache. Motivul oficial 
era însă că acest Morona «pre toţi Domnii pârăște». 

Din cauza exigenţilor turcești şi din cauza cheltuielilor curţii 
— un capitol îl formează și toaletele şi bijuteriile doamnei Ana — 
se sporesc din nou dările. La pogonăritul pe vii se adaogă un zlot 
de pogon, vădrăritul e dublat, dela 2 la 4 parale, se înfiinţează 
jumăritul, câte doi ughi (sau galbeni ungurești) de fiecare horn 
al casei, desetina, pe stupi şi mascuri,:e extinsă și asupra boierilor, 
mazililor şi mănăstirilor. 

In timpul acestei domnii are loc vestita luptă dela Pultava 
(8 Iulie 1709), în urma căreia Carol al XII-lea, regele Suediei, 
bătut de Țarul Petru cel Mare, se refugiază la Tighina. Victoria 
rusească impresionează adânc; Mihai Racoviţă începe a se orienta 
spre Ruși şi se gândeşte chiar să se refugieze la ei, la nevoie. Adver- 
sarii săi dela Poartă simt însă aceasta şi conving pe vizir să-l 
mazilească. Acuzat că ar fi favorizat o incursiune rusă în Moldova 
când e zdrobit, pe valea Prutului, un detașament de Suedezi sau 
că, în cazul cel mai bun, ar fi păstrat o atitudine pasivă, 
Racoviţă e ridicat din Iași, la 28 Octomvrie 1709, de un detaşa- 
ment de spahii, dus la Stambul şi închis la Edicule. In locul 
lui — spune Neculce — ar fi putut veni din nou Antiob Cantemir, 
dacă dădea cele trei sute de pungi ce i se ceruseră, acesta nu 
făgăduieşte însă decât o sută cincizeci şi atunci e numit Neculae 


Mavrocordat, fiul marelui dragoman Alexandru Mavrocordat 
« Exaporitul » adică «tainicul din lăuntru ». 


Neculai Mavrocordat. Mai mult decât de chestia materială, 
numirea lui Neculai Mavrocordat a fost determinată de nevoia 
Turcilor de a avea în Moldova — în acest moment de expansiune 
rusească, — un om sigur, al lor, care să nu treacă de partea cea- 


www.dacoromanica.ro 


218 CANTEMIRE ȘTII 


laltă, în caz de conflict. Această nevoie explică de altfel, după 
gestul lui Dimitrie Cantemir şi după sfârșitul lui Brâncoveanu 
— acuzat tot de înţelegere cu Rușii — şi a lui Ştefan Cantacuzino, 
de ce s'au introdus în ţările noastre domnii ziși « fanarioți ». Turcii 
au vrut să se asigure de o supriză din partea noastră — în timpul 
războaielor cu Austriacii şi cu Rușii —și, de fapt, au izbutit: 
în tot timpul acestor domni — dela 1711, respectiv 1716 până 
în 1821 — n'a avut loc nicio încercare de revoltă sau de colaborare 
armată cu creştinii; linia Dunării a fost asigurată. 

Prin mama sa Sultana (vezi fig. 76), Neculai Mavrocordat era 
strănepot lui Alexandru Iliaș; se înrudea deci cu vechea dinastie a 
Moldovei. Primise o educaţie și o instrucţie îngrijită ; ştia latinește, 
putând ține şi cuvântări în această limbă, nu știa însă, când a venit 
în scaun, românește, așa că, la început, a avut nevoie de tâlmaci. 
Ocupase timp de 12 ani, după tatăl său, însemnata funcţie de mare 
dragoman sau terziman al Porții. Preţuia fastul și avea o înaltă 
idee de demnitatea domniei; numit la 17 Noemvrie 1709, el intră 
în laşi la 5 Fevruarie 1710 «cu mare pohfală, cu alaiu împărătesc, 
şi cu iscusite podoabe». 

Scurta sa stăpânire — durează abia un an de zile —se dis- 
tinge prin câteva măsuri luate în folosul păturii de jos, a celor 
nevoiaşi. Desfiinţează darea pe popuşoi, sileşte pe «zlotașiy — 
strângătorii de dări numiţi astfel dela moneta zlot —să restituie 
oamenilor banii birului ce începuse a se strânge cu puţin înainte 
de mazilirea lui Racoviţă, bir la care el renunţă; pune şi pe Turcii 
negustori de vite la darea cornăritului. Are grijă ca judecăţile 
să se facă pe dreptate; întemeiază o sumă de slobozii la marginile 
ţării. 

Pe boieri, în schimb, îi ţine la oarecare distanţă; sfetnicii săi 
de taină sunt trei Cretii pe Iordache Ruset îl închide chiar, până 
la sfârşitul domniei, luându-i și zece pungi de bani. O parte dintre 
boieri fug la Leşi, alţii în Ardeal. Mazilia lui Nicolae Mavrocordat 
nu e provocată însă de aceștia, ci de stăruinţele lui Dimitrie Can- 
temir, ajutat şi de hanul tătăresc din Crimeea. Firmanul de înlo- 
cuire soseşte în lași la 4 Decemvrie 1710; după trei zile —ter- 
menul prevăzut pentru pregătirile de plecare — fostul domn 
porneşte spre Stambul; la Galaţi, el se întâlnește cu succesorul 
său şi — spre deosebire la ceea ce se făcea în alte cazuri similare 

Fig. 76. — Alexandru Mavrocordat Exaporitul şi soția sa Sultana, părinţii lui Neculai Mavro- 
cordat. Frescă în biserica mănăstirii Văcărești. 


www.dacoromanica.ro 





220 CANTEMIREŞTII 


— îl vizitează, despărțindu-se apoi în termeni buni și cu anga- 
jamentul de a nu se săpa sau pâri unul pe altul. 

Dimitrie Cantemir. După foarte scurta sa domnie din 1693, 
nerecunoscută de Sultan (vezi mai sus, p. 210), Dimitrie Cantemir 
a locuit la Stambul, unde stătuse, de altfel, și mai înainte. EI îşi 
completează acum cultura și leagă prietenii preţioase cu înalții 
demnitari turci care-i preţuiau cunoștințele bogate și variate, 
talentul său muzical și felul ales şi afabil de a primi. Mulțumită 
acestor prietenii, la care se adaogă și stăruința hanului tătăresc, 
Dimitrie Cantemir e numit domn al Moldovei; un raport al amba- 
sadorului francez ne arată că hotărirea s'a luat cu puţin înainte 
de 21 Noemvrie 1710. Misiunea precisă pe care o avea noul domn 
era de a supraveghea şi a prinde, la momentul” oportun, pe Con- 
stantin Brâncoveanu, bănuit — și nu fără temei—că vrea să 
treacă de partea Rușilor. In războiul care în urma stăruinţelor 
lui Carol al XII-lea, refugiat la Tighina, și a lui Ludovic al XIV- 
lea, se pregătea împotriva Rușilor, ţările noastre trebuiau să 
aibă în frunte domni siguri, de o credință neclintită faţă de 
Poartă. De aceea, misiunea încredințată lui Cantemir, socotit, 
după întreaga sa viaţă de până atunci, ca fiind complet de- 
votat. 

De fapt însă, tocmai fiindcă pătrunsese așa de adânc în mij- 
locul vieţii turcești și cunoştea atât de bine pe fruntaşii ei, noul 
voievod avea motive serioase să se îndoiască de viitorul imperiului 
otoman şi să-şi îndrepte speranţele spre puterile creștine. Deza- 
strul dela Zenta (1697) la care participase, ca tânăr ostaș, în an- 
turajul vizirului, îl impresionase în gradul cel mai înalt, făcându-l 
să piardă încrederea în valoarea militară a oștirii turcești. Se 
explică așa dar de ce— împotriva tuturor așteptărilor — Dimi- 
trie Cantemir a trecut de partea Rușilor. 

La început, tratativele se duc acoperit, ba chiar, sub pretext 
că iscodește, cu știrea Porții; Luca vistiernicul întâlnește pe ţarul 
Petru cel Mare la Luck și încheie la 24 Aprilie o convenţie, cu 
următoarele puncte mai însemnate: Moldova trece sub protecţia 
imperiului rusesc; ea va avea vechile hotare, deci inclusiv Bu- 
geacul și raielele; domnia va fi ereditară, în familia lui Cantemir ; 
Domnul și dregătorii își păstrează vechile drepturi; în caz de în- 
frângere, se va da ospitalitate în imperiu și întreţinere. 

Operațiunile militare încep la 10 Iunie 1711, prin trecerea tru- 
pelor feldmareșalului Şeremetov peste Nistru, pe la Soroca. Țarul, 
sosit mai în urmă, face însă greșeala de a nu concentra toate for- 
ţele sale în Moldova, ci trimite o parte însemnată a lor împotriva 
Crimeii; încă şi pe cele din Moldova le mai împarte, expediind 
înainte un detașament important, sub generalul Rânne, să ia 
Brăila. O altă greșeală a fost plecarea din lași în spre Bugeac, 
înainte de a se fi strâns proviziile necesare, mai ales că fusese 
secetă şi împotriva părerii lui Cantemir care insistase în sensul 
asigurării aprovizionării. Trupele pornesc totuși pe Prut în jos, 
în timp ce Turcii şi Tătarii, cu forţe mult superioare, circa 200.000 
de oameni și 250 de tunuri, grăbesc în întâmpinarea lor. Con- 
tactul are loc la 18 Iulie, iar lupta principală se dă în zilele 
de 19—21 Iulie, la Stănilești în judeţul Fălciu. Rușii sunt încon- 
juraţi de mulţimea adversarilor; încercările lor de a rupe rân- 
durile acestora dau greş; slăbiți de nemâncare, cu muniţiile pe 
sfârşite, ei sunt nevoiţi să ceară începerea tratativelor de pace. 
Vizirul — se zice cumpărat; Neculce precizează chiar: cu opt 
sute de pungi — și influenţat şi de faptul că o parte din oștirea 
sa, greu încercată în luptă, voia încetarea ostilităţilor, consimte. 
Se ajunge astfel la tratatul dela 23 Julie, de «lângă vadul 
Huşilor », prin care ţarul restituia Azovul, dărîma 0 serie de 
cetăţi dela hotarul Ucrainei, plătea o despăgubire de război și 
îngăduia lui Carol al XII-lea reîntoarcerea neturburată în Suedia 
prin Polonia. Dimitrie Cantemir, pe care Turcii îl cerură în 
zadar, își luă familia dela Iaşi şi, împreună cu o sumă de dregă- 
tori şi ostași, între cari şi hatmanul Ion Neculce, viitorul cronicar, 
porni pe calea pribegiei, însoţind pe Petru cel Mare în Rusia. 
Aci a trăit el încă doisprezece ani, mai întâi la Charkov, apoi la 
Moscova şi la Petersburg. În Mai 1713 îi muri soţia, Casandra, 
fiica lui Şerban Cantacuzino; după şase ani, în 1719, se căsători 
cu frumoasa și tânăra Nastasia Trubetzkoi. Țarul îi dă la început 
cincizeci de sate, șase mii de ruble anual și două rânduri de case 
la Moscova; îl face apoi, mai târziu, consilier intim şi-i arată 
întotdeauna o deosebită preţuire (vezi fig. 77). În 1722, Cantemir 
pleacă în campania împotriva Persiei; pe drum, se îmbolnăvește 
însă —su'erea de diabet—și trebuie să se întoarcă. Ajuns la 
moșia sa, în satul Dimitrovea, unde-şi avea așezarea, el mai 

Fig. 17. — Dimitrie Cantemir, în timpul şederii în Rusia. Gravură în aramă, făcută după 
moartea sa. Legenda, în limba îranceză, îl numeşte: « Principe al Moldovei, numit Principe 
al Sfântului Imperiu rus, Senalor şi consilier privat al Majestății Sale Impăratul 
Petru-cel-Mare ». 

trăiește câteva luni de zile, închizând ochii la 1 Septemvrie 1723, 
în vârst de 50 de ani. A fost înmormântat în «biserica de jos» 
a mănăstirii grecești din Moscova, acolo unde odihnea şi prima 
sa soţie, el este chiar ctitorul acestei biserici: A mai ridicat, 


făcând însuși planurile, încă două biserici în satele de pe moșia 
sa, precum şi o mănăstire la Dimitrovca. 

Din cea dintâi căsătorie Dimitrie Cantemir a avut patru 
băieţi, pe Matei, Constantin, Șerban şi Antioh şi două fete, pe 
Maria și Smaragda. Antioh a ajuns vestit în lumea literilor; Maria 
a inspirat o puternică pasiune lui Petru cel Mare. Din cea dea 
doua s'au născut doi fii, Petre şi Jon, morţi de mici, şi o fiică 
Smaragda-Ecaterina. A mai avut și un fiu nelegitim, Augustin 
Mirov, născut în 1715. 

Pentru activitatea literară şi ştiinţifică a lui Dimitrie Can- 
temir, vezi partea a doua a acestui volum. 


BIBLIOGRAFIE 


1. Constautia Cautemir: 1. C. GIrURESCV, Tratatul lui Constantin Can- 
temir cu Austriacii (1690), București, 1910, 19 p. in 8". (Extras din Conv. 
Lit. XLIV); 2. SEVER ZOTTA, Despre neamul Cantemireştilor, în Revista 
Arhivelor, | (1924), p. 61—'72; 8. AL. LAPEDATU, Jurnalul Principelui Iacob 
Sobieski, fiul Regelui Ioan, asupra campaniei polone în Moldova la 1686, în 
Mem. Secţ. Ist. Acad. Rom., t. XIII (1932—1933), p. 279—314; &. MARIE 
KASTERSKA-SERGESCU, L'ezpedition de Sobieski en Moldavie en 1656, în 
Rev. Hist. Sud-Est, X (1933), p. 17—30; 5. N. IORGA, Sobieski et les Roumains, 
1683—1696, în Rev. Hist. Sud-Est, X (1933), p. 287—806. 

1]. Constantin Duca: 6. D. Russo, Mitrofan Grigoras, Cronica Țării Ro- 
mâneşti (1914—1716) în Rev. Ist. hRom., IV (1934), p. 1—43 a (se vedea 
p. 8—13). 

III. Antioh Cantemir: 7. AUREL V. SAVA, Schimbare de domnie în Moldova 
1707, în Rev. Ist. Rom, VII (1937), p. 163—170. 

1V. Mihai Racoviţă: 8. D. Russo, Din corespondența Dyamnei Ana Ra- 
coviţă (1705—1709), București, 1911, 18 p. in 8. (Extras din Conv. Lit., XLV); 
9. N. IORGA, Note ateniene, în Rev. Ist., XVI (1930), p. 193—206.; 10. GE- 
NERAL M. RACOVIŢĂ-CEHAN, Familia Racoviţă-Cehan, genealogie şi istorie, 
București, 1942, 158 + 151 p.in 8, cu VI + XIV planșe și 4 tablouri ge- 
nealogice (Academia Română, Studii: şi Cercetări, LVI); 11. DR. ALOIS GRI- 
GOROVICI, În jurul mazilirii lui Mihai Racoviţă, în Făt-Frumos, XVII (1942); 
p. 156—158. 


www.dacoromanica.ro 


224 CANTEMIREȘTII 


V. Nicolae Mavrocordat: 12. ALEXANDRE A. C. STOURDZA, L'Europe 
orientale et le râle historigue des Maurocordato 1660—1830, Paris, 1913, VIII 
+ 463 p.in &, 

VI. Dimitrie Cantemir : 13. ŞT. CIOBANU, Dimitrie Cantemir în Rusia, 
în Mem. Secţ. Ist. Acad. Rom,, t. II (1925), p. 381—548; 14. 1. MINEA, 
Despre Dimitrie Cantemir. Omul. Scriitorul. Domnitorul, laşi, 1926, 421 p. 
in 8%; 15. CONST. C. GIURESCU, Une relation inedite sur la campagne de 
Pierre le Grand en Moldavie (1711), Cluj, 1927, in 8 8 p. (Extras din Me- 
langes d'histoire generale); 16. Lucia BORŞ, Maria Cantemir, < București, 
1939 >, 398 p. in 8. 


www.dacoromanica.ro 


EPOCA FANARIOȚILOR. DOMNII MOLDOVEI INTRE 
1711 ȘI 1741 


Privită în- general, epoca Fanarioţilor 
este o epocă de decădere politică și morală. 


La Constantinopol, pe malul de miazăzi al Cornului de Aur, 
minunatul goli al Bosforului, a existat și există şi astăzi car- 
tierul Fanarului, numit astfel dela un far sau fanar, pus acolo 
pentru orientarea corăbiilor. În acest cartier, în mijlocul căruia 
se află Patriarhia ortodoxă, locuiau mai cu seamă Grecii; se 
întâlneau printre ei şi urmaşi de ai vechilor familii bizantine, 
de dinainte de cucerirea Constantinopolului, precum și alţii de 
origine mai nouă, dar îmbogăţiţi prin negoţ. Erau oameni pri- 
cepuţi în afaceri, cu multe relaţii, cunoscând bine pe fruntașii 
împărăției cărora le furnizau tot felul de mărfuri, ambiţioşi, dar, 
în același timp, intriganţi și lacomi. Din mijlocul lor, şi-au re- 
crutat Turcii dragomanii sau tâlmacii de cari aveau nevoie în 
relaţiile cu celelalte state (Coranul interzice Mahometanilor să 
înveţe limbi străine!), șeful acestor tâlmaci, marele draguman, 
ar corespunde azi ministrului de externe. Grecii ocupau, aşa dar, 
la Înalta Poartă locuri de mare încredere, erau deținători ai se- 
cretelor de Stat. 

După trecerea lui Dimitrie Cantemir, în care Turcii puseseră 
atâtea speranţe, la Ruși, sultanul hotărăște să nu se mai încre- 
dinţeze tronul Moldovei unui domn de ţară, ci să-l dea unui Grec 
dintre cei legaţi, prin slujbă, familie şi interese, de Impărăţie, 
spre a-l avea astfel întotdeauna în mână, Persoana aleasă este 
Nicolae Mavrocordat, care mai domnise odată, chiar imediat 
înainte de Dimitrie Cantemir. Acelaşi lucru se întâmplă şi în 
Muntenia după înlăturarea lui Ștefan Cantacuzino, ei numesc 

15 

iarăşi un Grec care este tot Nicolae Mavrocordat, mutat din 
Moldova. Epoca Fanarioţilor începe deci, atât într'o ţară cât şi 
în cealaltă, cu acest domn; ea ţine până în 1821, aşa dar mai 
bine de un secol. 

Caracterizarea epocei Fanarioţilor. Privită în general, epoca 
Fanarioţilor este o epocă de decădere. Teritoriul ţărilor românești 
este ciuntit; se iau de către vecini provincii întregi; Domnii ajung 
nişte simpli funcţionari ai sultanului care-i schimbă foarte des; 
fiscalitatea se accentuează; atmosfera morală e grea; intriga, 
bacșişul, mita au tot mai mare preţ; în schimb, caracterele devin 
din ce în ce mai rare. Sunt și unele aspecte pozitive: astfel, în 
ordinea socială, se desființează rumânia, cu alte cuvinte, se dă 
libertate ţăranilor; se înfiinţează școli și spitale; se fac legiuiri 
noi; toate acestea nu compensează însă marile scăderi ale epocei 
fanariote care rămâne o epocă tristă a istoriei noastre. 

În răstimpul de peste o sută de ani cât ţine ea, au fost nu mai 
puţin de 40 de domnii în Muntenia și 36 în Moldova, în afară 
de diversele ocupaţii ruse şi austriace. Media unei domnii era deci 
foarte scurtă. Turcii, de altfel, și fixaseră în practică, încă de 
mult, la trei ani durata unei domnii: pentru înnoirea ei trebuia 
plătită o sumă importantă numită mucarer. Era şi un mucarer 
mic care se plătea în fiecare an. Domnii se schimbau dintr'o ţară 
în cealaltă: astfel Constantin Mavrocordat a domnit de șase ori 
în Muntenia și de patru ori în Moldova. Aceste schimbări aveau. 
însă un bine: ele ușurau apropierea între cele două ţări, pregăteau 
unirea lor; se vedea din ce în ce mai limpede că e același popor, 
aceeași limbă, aceeaşi organizare, aceleaşi moravuri. 

Domnii fanarioți aparţin câtorva familii. Majoritatea acestor 
familii sunt de origine greacă; astfel, Mavrocordaţii, înrudiţi 
totuşi prin femei cu Alexandru Iliaș, deci cu vechea dinastie, 
Moruzi, Suizu, Caragea, Ipsilanti; câteva sunt de altă origine 
etnică, dar grecizate, ca Ghica (albanezi, înrudiţi însă cu Sturd- 
zeştii !) şi Callimachi (români, numindu-se la început, Calmășul !); 
în sfârșit, familia Racoviţă e curat românească. 

Nicolae Mavrocordat a doua oară. După înfrângerea dela Stă- 
nileşti și plecarea, pe ascuns, a lui Dimitrie Cantemir în Rusia, 
nu s'a numit numaidecât un nou domn în Moldova. Vizirul a trimis 
la lași mai întâi pe Curt Mehmet Pașa, ca să scoată pe negustorii 

şi ceilalți Turci robiţi; acesta încercă să-și creieze o situaţie sta- 
bilă, dar găsi, cum era şi firesc, împotrivirea băștinașilor (1—11 
August 1711). Fu numit apoi caimacam Lupu Costaki vornicul, 
pe lângă care se adăogă Mazut postelnicul, de origine grec, şi, 
ceva mai târziu, Antiohie Jora hatmanul. Aceştia girară treburile 
timp de patruzeci de zile (11 August —20 Septemvrie), urmân- 
du-le în căimăcămie biv vel pistierul Gheorghe Apostol (21 Septem- 
vire — 7 Octomvrie). In sfârșit, sosi dela Stambul ultimul cai- 
macam, Jon Mavrocordat terzimanul; el cârmui până la 19 Noem- 
vrie când își făcu intrarea în laşi fratele său Wicolae Mavrocordat, 
numit domn al Moldovei în ziua de 6 Octomvrie. 

Stăpânirea acestuia a ţinut patru ani și ceva; în timpul ei, 
se produce prima pierdere teritorială pe care o suferă ţările noastre 
în epoca fanariotă: e vorba de cetatea și raiaua Hotinului. Faptul 
s'a petrecut astfel: Turcii voiau să ajute cu oaste pe regele Po- 
loniei, Stanislas Leszczynski, care trebuise să-şi părăsească ţara 
şi venise în Moldova prin Ardeal; în schimb, urmau să primească 
cetatea Cameniţei. Trupele porniră spre miazănoapte; nu se ajunse 
la o campanie dincolo de Nistru, din cauza forţelor însemnate ale 
adversarului; Hotinul însă fu ocupat (1713); în primăvară, se 
anexă cetăţii ținutul înconjurător iar în anul următor și porţiunea 
din judeţul Cernăuţi dela Nord de Prut. In felul acesta o nouă 
raia se înființă pe pământul Moldovei (1715); pe lângă pierderea 
teritorială se adăogară și pagubele produse de Turcii cari treceau 
mereu prin ţară spre și dela Hotin (vezi fig. 78). 

Alte pagube fură provocate de soldaţii lui Carol al XII-lea, 
așezați prin sate şi târguri; cu greu putură fi scoşi; în ce priveşte 
învinsul dela Pultava, trebui să se dea o adevărată luptă, la satul 
Varnița, lângă Tighina, unde-şi avea așezarea, pentru ca el să 
poată fi luat și dus peste Dunăre (Fevruarie 1713). 

Sub raportul fiscal, Neculai Mavrocordat luă măsura ca ma- 
zilii şi mănăstirile să nu mai dea desetina «ţărănește», pentru 
stupi și mascuri ; scoase însă într'un an, la «o nevoie ce au avut 
atuncea », țigănăritul, pe care apoi îl desfiinţă cu blestem. 

Sfârşitul domniei e în legătură cu mazilia lui Ştefan Canta- 
cuzino din Ţara Românească; în locul acestuia fu strămutat 
Nicolae Mavrocordat din Moldova. Firmanul ieşi în ziua de Crăciun 
a anului 1715, deci, după stilul nou, la 5 Ianuarie 1716. 

Mihai Racoviţă a treia oară. Ca urmaș al lui Mavrocordat, 
sultanul numi pe Mihai Racoviţă, fostul domn. Plecat din Țarigrad 
la 27 Ianuarie 1716, acesta sosi la Iaşi la 23 Fevruarie; domnia sa 
avea să dureze aproape unsprezece ani, cea mai lungă domnie 
în răstimpul dela Vasile Lupu până la Mihai Sturza, în veacul 
al XIX-lea. 

Chiar din primul an, Racoviţă avu de suferit de pe urma 
Austriacilor. Aceştia începuseră tocmai un nou război cu Turcii 





Fig. 78. — Ruinele cetăţii Hotinului: vedere luată din curtea interioară. 


şi voiau să-și asigure o bază şi în ţările noastre, Nicolae Mavro- 
cordat, domnul muntean, opunându-se acestui plan, fusese luat 
prizonier de către un detașament ce scoborise repede pela Turnul 
Roșu; aceeași operaţie urma să se repete şi în Moldova; ea se 
bizuia şi pe sprijinul localnicilor: un mare boier, biv vel stolnicul 
Vasile Ciaurul, în legături strânse cu generalul comandant din 
Brașov, ridicase steagul răzvrătirii şi adunase pe lângă sine «o 
samă de boieri și mazâli de ţară», întărindu-se în mănăstirea 
Cașinului şi la Cetatea Neamţului. Racoviţă află însă de cele ce 
se plănuiau; şi când detașamentul sau podgheazul de «catane», 
pornit dela Neamţ, sosi în Iași . şi lovi curtea, la 10/21 Ianuarie 

1717, el găsi, pe lângă domn, care se retrase apoi sus, în mănăs- 
tirea Cetăţuii, și pe Tătarii chemaţi de acesta în ajutor. Ciocnirea 
principală avu loc în marginea orașului «pe dealurile mănăstirii 
Cetăţuia și Hlincea »: ea se isprăvi prin înfrângerea completă a 
podgheazului; comandantul lui, căpitanul Ferentz, luat prizonier, 
u decapitat. O movilă de pământ peste trupurile celor căzuţi, 
un cerdac, şi o cruce de piatră însemnară locul acestei lupte. 
Urmă apoi un atac al domnului asupra cetăţii Neamţului care 
căzu şi asupra mănăstirii Cașinului, care nu putu fi luată; Tătarii, 
în schimb, prădară cumplit ţinutul dintre Siret și munţi «şi s'au 
implut de robi și de dobitoace; cum erau săniile cu bejăniile, 
bșa le aduceau încărcate de muieri și de copii, şi pe drum copii 
degeraţi şi fete mari, cum era mai amar». Un nou atac, mai pe 
vară, în Iunie, izbuti să scoată catanele din mănăstirile Cașin și 
Mera, ale căror ziduri fură dărâmate. In August, oastea moldo- 
venească în număr de 3700, împreună cu 700 de Turci din Hotin 
şi cu 9000 de Tătari ai Sultanului din Bugeac, trecu peste munţi, 
dela Câmpulung spre Rodna. Ţinutul Bistriţei fu ars şi prădat; 
'Tătarii ajunseră până spre Sătmar și Baia Mare precum și în Ma- 
ramureș; la întoarcere, fură însă loviți de localnici şi avură pier- 
deri serioase. Domnul dăduse ordin să fie cruţaţi ţăranii români 
din Ardeal; suferiră totuşi şi ei pagube. In amintirea acestei 
expediţii, se ridică la Vama, în Bucovina, după întoarcerea din 
Ardeal, un monument în formă de stâlp cu o inscripţie în ro- 
ânește. 

In timpul campaniei lui Petru cel Mare, din 1714, satele din 
âpropierea Bugeacului se pustiiseră; după biruinţa dela Stăni- 
leşti, Tătarii începură să le ocupe depăşind astfel hotarul cel 
vechiu fixat, se pare, pe la 1672, «al lui Halil-Pașa». Neculai 
Mavrocordat nu izbutise să-i scoată de acolo; Mihai Racoviţă, 
stăruind la Poartă, obţinu un firman de evacuare; el nu fu aplicat 
însă, deoarece Tătarii — știind partea slabă a domnului —se 
obligă să plătească dijmă și dări pentru locul de care se foloseau. 
Se produse deci o nouă încălcare teritorială. Locul rășluit era «în 
lungiş cale de 32 de ceasuri şi deacurmeziș, în lat, cale de două 
ceasuri »; el începea dela raiaua Tighinei sau, Benderului și mergea 
dealungul Troianului, apoi dealungul Ialpugului, până aproape 
de târgul, azi satul, Tobac (vezi. fig. 79). 

Mihai Racoviţă iubea banul; de “aceea putuseră Tătarii să-l 
convingă să le lase pământul; tot de aceea, spori el unele dări 
sau scoase altele noi. In 1724, puse desetina de stupi îndoită, 
obligând pe toţi s'o plătească, inclusiv boierii şi mănăstirile. In 

Fig. 79. — « Cele două ceasuri». 


1725 scoase văcăritul «câte un zlot de bou şi de vacă şi de cal 
câte un leu», punând iarăși la plată pe toată lumea; în iarnă, 
adăogă, peste aceasta, o nouă dare asemănătoare, câte doi orţi 
de vită. Un detaliu caracteristic pentru firea strânsă a domnului e 
că, la ridicarea bisericii dela Olăşeni, ctitoria sa, s'au luat « laviţele 
şi scândurile » de pe la «dughenile jidovilor din Iași » şi s'au între- 
buinţat ca material de construcţie. La ridicarea curților domneşti 
noi, în locul celor vechi, arse de focul care a mistuit, la 20 Aprilie 

1723, o mare parte a orașului, nu se făcu însă economie: ele ieșiră 
«foarte frumoase și deschise ». Tot din cauza arghirofiliei dom- 
nului, nu se dădu pedeapsa pe care o meritau mai mulţi Evrei 
din Oniţcani, cari comiseseră în ziua de Paşti a anului 1726 un 
omor ritual asupra unui copilaş de cinci ani. In loc să fie spân- 
zuraţi, cum se cuvenea, ei fură băgaţi la închisoare, urmând să 
plătească un număr de pungi de bani. Intre timp însă, boierii 
din Stambul, preveniţi, obţinură dela vizir un firman de elibe- 
rare și vinovaţii scăpară. 

In acelaşi an se încheie şi stăpânirea lui Mihai Racoviţă. Ea 
e pricinuită în primul rând de Neculae Mavrocordat, domnul 
din Ţara Românească, care se plânge Porții că vecinul său din 
Moldova care primise la sine pe mai mulţi boieri munteni pri- 
begi, n'a vrut să-i predea trimisului împărătesc venit să-i ridice. 
Se adaogă apoi și plângerile Evreilor, cari pretindeau că au fost 
calomniaţi şi spoliaţi. Rezultatul e mazilirea lui Racoviţă ; acesta 
pleacă din lași spre Țarigrad la 6 (după un alt izvor la 11) Octom- 
vrie 1726. 

Grigore al II-lea Ghica. Urmașul în scaun al lui Mihai Raco- 
viţă, Grigore al II-lea Ghica, era nepot de fiu lui Grigore Ghica, 
fostul domn al Ţării Românești şi al Moldovei; prin mamă-sa, 
Ruzandra, fiica lui Alexandru Mavrocordat Exaporitul, era nepot 
și lui Neculai Mavrocordat. A ocupat demnitatea de mare dra- 
goman timp de 11 ani, după loan Mavrocordat; apoi a îmbrăcat 
caftanul de domnie al Moldovei (5 Octomvrie 1726). Se bucura 
de o trecere deosebită la Poartă; om cult, avea înţelegere pentru 
trecutul ţării, era iubitor de frumos, sub toate formele, afemeiat 
chiar, îi plăceau plimbările la câmp și vânatul. Vine în ţară pe 
la Măcin, Brăila, Galaţi, drumul între aceste două din urmă oraşe 
făcându-l pe apă, «în două șăici», «cu multă pohvală»; intra- 
rea în lași are loc la 29 Decemvrie. La început, nu pune dări 
grele, reduce chiar din cele găsite; mai pe urmă însă, strânge și 
el șurupul fiscalităţii și încă tare. Un impozit nou este acela pe 
preoţi, numit «mucarea », variind între trei și opt galbeni de 
faţă; a fost scos numai odată». 

În Octomvrie 1727 izbucnește o revoltă a Tătarilor din Bu- 
geac împotriva hanului din Crimeea. Pentru potolirea lor, sunt 
trimise trupe numeroase, din toate părţile; participă şi Grigore 

Ghica cu oastea sa — peste șapte mii de oameni — reorganizată 
şi bine echipată. Tătarii se potolesc, fără să se ajungă la luptă; 
ei recunosc pe han iar Moldovenilor — lucru ne mai întâlnit până 
acum — le întorc pagubele făcute, dându-le după Neculce, şapte 
sute, după un alt izvor, numai două sute douăzeci de pungi de 
de bani. Mai târziu, ei se plâng însă la Poartă împotriva lui Gri- 
gore Ghica că i-ar fi nedreptăţit. Judecata care urmează, în 1729, 
şi care se termină prin hrisoavele din 17 Septemvri6, îl costă pe 
domn aproape îndoit decât primise; mai grav este că se dă voie 
Bucegenilor să depășească «cele două ceasuri», obţinute sub 
Mihai Racoviţă, întinzându-se, pentru păşunatul vitelor lor, și 
mai spre miazănoapte. Ei se obligă a plăti dările respective şi a 
nu se folosi decât de terenurile indicate de către serdar şi căpi- 
tanul de Codru; nu-i mai puţin adevărat că pământul Moldovei 
e din nou îngustat. 

În toamna anului 1730, răscoala izbucnită în Constantinopol 
şi care are drept urmare înlocuirea sultanului Ahmed al III-lea 
şi a unui mare număr de dregători turci era să-l coste scaunul 
şi pe Grigore Ghica. Şeful răscoalei sau — cum se spunea atunci — 
a «zorbalei », Patrona Halil, cere să fie făcut domn o creatură a 
sa, un om de rând, casapul Jonahi Buţukakhi; acesta e numit 
chiar. Faţă de protestele unanime însă ale Moldovenilor şi fiindcă, 
între timp, noul numit nu plătise banii la care se obligase, e 
închis şi, înainte de 3 Decemvrie, decapitat. 

Grigore Ghica a refăcut din temelie mănăstirea lui Balica, de 
lângă lași, şi a construit, în vecinătatea ei, case domnești, după 
felul celor din Stambul, şi o grădină de toată frumuseţea, cu 
jocuri de apă sau 4 havuzuri » și flori de tot felul. Aşa i-a și rămas 
numele «Frumoasa », iar dela grădină s'a numit astfel apoi şi mănă- 
stirea (vezi fig. 80). A mai făcut diferite reparaţii și adaosela mănă- 
stirea Bârnova, la biserica Bărboi, la 'curtea domnească ; aci a con- 
struit, între altele, un turn foarte înalt, deasupra porţii, prevăzut 
cu ceasornic. A reparat «feredeul > sau băile; a făcut două fântâni, 
cu apă adusă de departe, pe olane (vezi fig. 81), a făcut case 
domneşti la Galata. Un merit deosebit îl constitue reorganiza- 
rea, cu ajutorul lui Hrisant, patriarhul Ierusalimului, a şcolii 
domnești din lași, care ajunge să fie frecventată și de copiii de 
peste hotare. 

După şase ani și jumătate de domnie, Grigore al II-lea Ghica 
e strămutat în Țara Românească, iar vărul său, Constantin Ma- 
vrocordat, fiul lui Niculae, trece în Moldova. Firmanul iese în 
ziua de 16 Aprilie 1733, la 24 soseşte Ja Iași iar la 4 Mai, domnul 








Fig. 80. — Biserica mănăstirii Frumoasa. Forma de astăzi nu e aceea dată de Grigore Ghica; 
lăcașul a fost complet refăcut în 1836. 


pornește, prin Focșani, unde se întâlneşte cu succesorul său, spre 
București. 

Constantin Mavrocordat, născut în Constantinopol, la 27 Fe- 
vruarie 1711, primise o educaţie și o instrucţie îngrijită. Tatăl 
său îl inițiase de timpuriu în treburile publice, pregătindu-l pentru 
domnie. Ni s'au păstrat « Instrucţiile » pe care el i le dă, în acest 
scop, încă din 1727 şi care cuprind principii sănătoase politice, 
etice, administrative și economice. 

Intrarea în Iași are loc la 18 Mai 1733; Mavrocordat vine 
nconjurat de Greci, mai mulţi decât avusese Grigore Ghica; 

ei ocupă în special dregătoriile economice. La început dările nu 
sunt prea mari; după câteva luni însă, pe toamnă, «au scos vă- 
cărit şi vădrărit totdeodată şi de iarnă civerturi şi hârtii; eară 
de primăvară pogonărit și cuniţe, câte opt potronici de vită, 
ca şi văcăritul. Aceste toate nevoi —spune Neculce — într'un 
an le-au luat ». 

Această primă domnie moldoveană a lui Constantin Mavro- 
cordat, nu are mare importanţă ; de altfel ea nici n'a ţinut mult: 

Fig. 81. — Inscripţie în româneşte și în limba arabă, dela una din fântânile făcute de Grigore 
Ghica în Iași. Dedesubtul stemei data 7239 adică 1731 dela Hristos. (Muzeul Golia, Iași). 


doi ani şi jumătate. Domnul voia să se reîntoarcă în Țara Româ- 
nească, de unde fusese mutat; el lucrează în acest sens la Poartă 
şi, în cele din urmă, izbutește. Un raport al bailului venețian 
din Constantinopol, datat «Pera... 28 Noemvrie 1735» arată 
că în ziua precedentă, deci la 27, s'au făcut schimbările de domnie, 
Mavrocordat fiind strămutat în « Valacchia », iar Grigore al 
JI-lea Ghica în Moldova. 

Grigore al II-lea Ghica, a doua oară, domneşte aproape şase 
ani de zile. Impins de aceleaşi nevoi financiare şi de aceleaşi obli- 
gaţii care revin ca un leit-motiv în toată epoca Fanarioţilor, 

pune şi el, chiar dela începutul domniei, dări apăsătoare. Astfel, 
în Ianuarie, «au scos banii steagului — adică banii ce se plăteau 
la investitură — grei bani pe toată ţeara, şi au scos dăjdi pe 
boieri mazili și pe popi şi pe mănăstiri, şi... au scos şi cârcimărit, 
câte cinci lei de cârciumă în toată ţeara; și... au stricat blă- 
stemul ce era făcut de mai înainte să nu dee». În Fevruarie se 
scoate văcăritul «câte un leu de cal şi câte un zlot de vită..a 
cu mare grabă ». În Aprilie, în săptămâna mare, când «n'apucase 
a istovii nici banii steagului, nici văcăritul bine, ...au și scos 
şi hârtii grele, de nu puteau oamenii nici la biserică să meargă, 
să-și caute de suflet, să se pricistuiască, sau la Pasci să păscuiască; 
ce păscuiau prin păduri, cu ferele sălbatice, ascunzându-se, săracii, 
de hârtii ». Se cer apoi salahori şi care pentru cetatea Vozia, «cai 
împărăteşti », în două rânduri, câte patru sute de cai și tot atunce 
4 oamenii să taie lemn și să-l scoată, să-l ducă la Cartal pe Du- 
năre (în faţa Isaccei!), să facă pod». Iar pe vară, venind Vizirul 
la Cartal, «eşit-au grele ialovițe pe ţeară (vaci grase, pentru 
tăiere |), de 2 ug. (adică galbeni ungurești!) ce era în visterie la 
banii steagului, o ialoviţă, și chile de pâne (grâu!) şi de orz, în 
două-trei rânduri. .. și au scos cinci civerturi întru acel an ». Adu- 
nându-se atâtea, nu e de mirare, că, aşa cum spune Neculce «le 
era prea cu greu oamenilor ». 

Războiul dintre 'Turei, Ruși şi Austriaci. În timpul acestei 
domnii a lui Grigore Ghica, izbucnește războiul dintre Turci 
de o parte, Ruși şi Austriaci de cealaltă. Huşii voiau să 
ajungă la Marea Neagră și să anuleze tratatul, defavorabil, 
din 1711; Austriacii, la rândul lor, bizuindu-se pe succesele 
de până atunci, voiau să împingă mai departe, spre miazăzi şi 
răsărit, hotarul faţă de Turci. La știrea că armatele Țarului se 
îndreaptă spre Crimeea şi spre Azov, Poarta declară război Ru- 
siei, la 28 Mai 1736; ea nu poate împiedeca însă, cucerirea și ar- 
derea Bakce-Saraiului, a Sultan-Saraiului, reşedinţa hanului, a 
Perekopului, a Kimburunului; la 1 Iulie se predă însăși Azovul. 
Austriacii cari aveau o mai veche legătură cu Rușii, reînnoită în 
1726, în sensul de a sprijini cererile acestora faţă de Turci, și 
cari încheiaseră cu ei, la 9 Ianuarie 1737, chiar o alianţă ofensivă, 
declară, la rândul lor, război Porții la 6 Iunie 1737. O conferinţă 
convocată la Niemirov, în Ucraina, în vederea unui aranjament 

paşnit, conferinţă ale cărei şedinţe au loc între 16 August şi 
14 Octomvrie, nu reușește și războiul începe pe ambele fron- 
turi. Austriacii, cari nu mai aveau acum un comandant de 
talia lui Eugeniu de Savoia, învingătorul dela Zenta, suferă însă 
mai multe înfrângeri, cea mai gravă fiind la Belgrad. Dimpo- 
trivă, Ruşii obţin succese. Oceakovul cade la 17 Iulie 1737; 
un mare măcel face 20.000 de victime în populaţia acestui în- 
semnat centru, populaţie alcătuită în bună parte din Moldoveni, 
În 1738, campania urmează cu mai puţină vigoare; în 1739, 
trupele ruseşti, reluând ofensiva, pornesc asupra Moldovei. Nis- 
trul e trecut la sfârșitul lui Iulie; la 28 August are loc lupta dela 
Stăuceni, pe Şulaneţ, în care Turcii sunt înfrânți (vezi și fig. 82). 
Urmarea este căderea, peste trei zile, a Hotinului. 

Grigore Ghica înaintase, la început, cu o mică oaste până la 
Leurda, în Dorohoi; văzând însă superioritatea armatei ruseşti, 
se retrage la Dracşani, în Botoşani, apoi la Țuţora, în cele din 
urmă prin Huşi, la Galaţi. Armata rusă, comandată de generalul 
Miinnich şi numărând printre ofiţerii ei superiori şi doi fii ai lui 
Dimitrie Cantemir, anume pe Dumitraşco şi pe Constantin, ocupă 
Iaşii (13 Septemvrie 1739) şi împinge detașamente, având în frunte 
pe cei doi fii de domn, de o parte și de alta a Siretului, spre sud, 
până la Bacău şi Vaslui. Un al treilea detaşament coboară la 
Focșani care e prădat cumplit, înaintează în Muntenia, pe sub 
dealuri, până la Câmpina, jefuind, şi se întoarce prin Ardeal. 

După ocuparea Iașilor, Miinnich pune pe boieri să iscălească 
un act care prevedea credinţă deplină față de Ruși, iernarea în 
țară şi hrănirea unei oştiri de 20.000 de oameni, procurarea a 
3000 de salahori anual; excluderea Grecilor şi a Ruşilor dela 
dregătorii, ei putând fi numai negustori; primirea cu leafă, în 
oastea rusească, a boierilor fără dregătorii și a urmașilor acestora; 
un dar imediat pentru generalul rus de 90 de pungi şi o sumă 
fixă anuală de 100 de pungi. Acest act rămase însă —cu ex- 
cepţia darului — literă moartă, deoarece, în curând, Rușii se 
retraseră din Moldova. Austriacii, în urma înfrângerilor suferite, 
încheiaseră, la 18 Septemvrie 1739, pacea dela Belgrad, resti- 
tuind, între altele, Oltenia. În aceeaşi zi se semnase tot la Belgrad 
şi pacea dintre Huşi şi Turci. Ratificarea acesteia din urmă are 
loc la 16 Octomvrie. Peste opt zile, la 24, oastea rusă părăsea Iașii, 

după ce prădase mai întâi mănăstirea Galata; odată cu ea pleca 
şi mitropolitul ţării, Antonie, care primise pe Miinnich cu prea 
multă căldură. Grigorie Ghica își reluă scaunul; Hotinul îu reo- 





Fig. 82. — Săbii orientale, turceşti şi tătăreşti, şi hanger din veacul al XVIII-lea. (Muzeul 
Militar, Bucureşti). 


cupat în Noemvrie; raiaua din jurul lui, desfiinţată pentru mo- 
ment, se refăcu şi ea, peste un an. 

Sfârşitul acestei de a doua domnii a lui Grigorie al II-lea Ghica 
cade în Septemvrie 1741; la 40 ale lunii schimbarea era hotă- 
rită; la 24 îi soseşte firmanul de mazilie în laşi; îndată după 
aceea, fostul domn e pornit «cu cinste» la Poartă. 

Nicolae Mavrocordat + homme de beau- 
coup d'esprit et jort appliqut auz sciencess, 
(Raport francez din 22 Martie 1719) 


Nicolae Mavrocordat. În urma mazilirii lui Ştefan Cantacu- 
zino, tronul Ţării Românești fu ocupat de Nicolae Mavrocordat, 
strămutat din Moldova (vezi fig. 83). Numit la 5 Ianuarie 1716, 
noul domn își făcu intrarea în București la 10 Fevruarie; stăpâ- 
nirea sa nu ţinu însă niciun an măcar. La începutul verii, în Iunie, 
izbucni războiul dintre Austriaci și Turci; aceştia din urmă, în- 
curajaţi de succesele avute în Moreea și Creta, visau redobândirea 
Ungariei. Dar comandantul armatelor austriace, vestitul general 
Eugeniu de Savoia, izbuti să bată şi de data aceasta oastea sul- 
tanului; în lupta dela Petrovaradin (5 August 1716) pieri însuși 
marele vizir, sângerosul Gin Ali; 170 de steaguri și 156 de tu- 
nuri rămaseră în mâinile învingătorului. Nicolae Mavrocordat 
trimisese o mică oaste de 3000 de oameni sub serdarul Petre 
Obedeanu, la Orșova, să împiedice 4 cătanele » de a intra în Oltenia. 
Acestea, înţelese cu serdarul, pătrunseră totuși ; un alt detașament 
intră —cu concursul boierilor Barbu Brăiloiul şi Staico Ben- 
gescu — pe la Vâlcan. Domnul, retras un moment la Rusciuk, 
revine cu ajutor turcesc; el pedepseşte pe câţiva din cei cari trecu- 
seră de partea Nemţilor ; boierii Bălăceanu, Jon Brezoianu şi Lupu 
Costachi sunt decapitaţi; mitropolitul Antim Ivireanul, caterisit 
şi trimis în surghiun la muntele Sinai, piere pe drum, înnecat 
de garda turcească ce-l însoțea, în râul Tundja, un afluent al Mari- 
tzei. Apoi Mavrocordat trimite împotriva Austriacilor, în Oltenia, 
mai toate forțele de care dispunea. De această împrejurare pro- 
fită comandantul trupelor austriace din Ardeal; în înţelegere 

cu boierii cari voiau să scape de dominaţia turcă —un Șerban 
Bujoreanu vornicul, un Ilie Știrbei vistierul, un Grigore Bă- 
leanu și alții — repezi el un detașament de cătane, sub căpitanul 


„— Nicolae Mâvrocordat, după o gravură în aramă contemporană. 

Ştefan Dettine zis Pivoda care intră pe neașteptate în Bucureşti 
şi luă prizonier pe domn și familia acestuia (25 Noemvrie 1716). 
Nicolae Mavrocordat fu dus la Sibiu, şi, acolo, tratat cu deferenţă, 
trebui să rămâie doi ani, în care răstimp alcătui o lucrare filo- 
sofică, « Despre datorii » (Ilepi râv xa9nx6vrav PLPAoc) mult apre- 
ciată de întreaga Europă. 

Ioan Mavrocordat. Pe tronul rămas astfel liber, Turcii trimi- 
seră la 2 Decemvrie 1716, în calitate de caimacam pe îratele lui 
Nicolae, pe loan Mavrocordat, care ocupase până atunci demni- 
tatea de mare dragoman ; la scurt interval, îi dădură apoi însuși 
caftanul de domnie. O mare parte dintre boierii pribegiţi de frica 
unei năvăliri turceşti sau tătărești, se reîntorsese; alţii însă — în 
frunte cu Radu Golescu, Grigore Băleanu, Şerban Bujoreanu — 
rămaseră în Ardeal, urmărind să închine ţara Austriacilor; o de- 
legaţie merse chiar în acest scop la Viena și ceru ca domn pe Ior- 
dache Cantacuzino, feciorul lui Şerban, fostul voievod. 

În timpul domniei lui loan Mavrocordat, războiul dintre 
Turci şi Austriaci continuă. Eugeniu de Savoya repurtează o 
nouă şi strălucită izbândă la Belgrad, în urma căreia, această 
puternică cetate, poartă de intrare atât în Ungaria cât şi în im- 
periul Sultanilor, capitulează (18 August 1717). În Muntenia, 
loan Mavrocordat obţine, e adevărat, prin bani, evacuarea de 
de către Austriaci a mănăstirilor Mărgineni și Câmpulung ce îu- 
seseră ocupate; el face însă marea greşală de a recunoaște tot- 
deodată prin convenţia încheiată la 24 Fevruarie 1717, că Ol- 
tenia «rămâne fără discuţie la dispoziţia şi sub conducerea im- 
perială ». Văzând că soarta armelor le e continuu defavorabilă, 
Turcii se hotărăsc să încheie pace. Plenipotenţiarii, între cari era 
şi loan Mavrocordat, se întâlnesc la Passarovitz sau Pojarevac; 
după opt şedinţe, se ajunge la iscălirea tratatului (21 Iulie 1718). 
Austriacii câștigau Banatul, Oltenia, Belgradul și o porţiune 
din Serbia, până aproape de Niș. În îelul acesta, ţinutul dela apus 
de Olt ajunge sub stăpânirea Imperialilor; el va rămâne așa 
timp de douăzeci şi doi de ani, până la tratatul din Bel- 
grad (1739). 

După înfrângerea din vara anului 1717, o parte dintre Tătari, 
întorcându-se dela Belgrad spre casă, jefuiră şi robiră în Oltenia 
şi chiar în Muntenia ; Mavrocordat, însoţit de un pașă turc, trebui 

16 

să le iasă înainte, la Cornățel, «la podul de piatră », şi să-i silească 
să elibereze pe robi. 

Spre deosebire de predecesorii săi, loan Mavrocordat își sfârşi 
zilele în scaun; e adevărat că el muri tânăr, la treizeci și cinci 
de ani, de ciumă, sau — dacă e să credem pe cronicarul Radu 
Popescu — de «lungoare » adică tifos. Decesul se produse în ziua 
de 23 Fevruarie 1719; trupul îu înmormântat în biserica Sf. 
Gheorghe Nou din Bucureşti. 

Soţia sa a fost doamna Zamfira; la 29 Iulie, câteva luni după 
pierderea soţului, ea scria Patriarhului Hrisant Notara, arătându-i 
că e fără mijloace, că dorește să fie plătiţi creditorii şi adăogând 
că de educaţia și instrucţia copiilor se va ocupa ea personal. 

Nicolae Mavrocordat, a doua oară. Îndată ce sosi la Constan- 
tinopol ştirea morţii lui Ioan Mavrocordat, fu numit domn, la 
2 Martie 1719, ratele său Vicolae care se întorsese, de câteva luni 
numai, din captivitatea austriacă, dela Sibiu. Intrarea în Bucu- 
reşti avu loc la 7 Mai, în împrejurări grele, fiind foamete şi 
ciumă. 

Această de a doua domnie a lui Neculai Mavrocordat în Mun- 
tenia ţine unsprezece ani şi jumătate: cea mai lungă stăpânire 
din epoca Fanarioţilor. E și una din cele mai bune, domnul luând 
o serie de măsuri folositoare ţării. El obţine mai întâi, dela Turci, 
reducerea haraciului cu 240 de pungi, adaosul la care trebuise 
să consimtă Brâncoveanu, în 1703, când cu mersul la Adrianopol. 
Această reducere se menţine integral timp de cinci ani; apoi, 
ea rămâne de numai 140 de pungi. Mai însemnată e însă resta- 
bilirea hotarului ţării faţă de Turcii din raiaua Brăilei cari se în- 
tinseseră treptat-treptat până la gura Ialomiţei și la apa Bu- 
zăului, şi faţă de aceia din Dârstor care încălcaseră bălțile de pe 
ţărmul stâng, până la Greaca, întemeindu-şi sate şi luând dijmă. 
Mavrocordat obţine un firman dela Poartă şi-i silește să revie la 
vechile hotare. 

Sub raportul intern el se arată un bun gospodar. La venirea 
în ţară fiind foamete, aduce făină dela Turci şi o împarte celor 
lipsiţi. Pentru încasarea birului, face, în 1723, o reformă fiscală, 
hotărînd — ceea ce nu constituia o inovaţie de altfel (vezi mai sus, 
p. 213)—ca plata să aibă loc în patru sferturi și stabilind o 
nouă impunere sau «ruptoare » pe sate, potrivit cu averea locui- 

torilor. În 1728, trebui să se revină însă la sistemul «pecet- 
luiturilor », pe cap de om, spre a se împiedeca fluctuaţia ţăra- 
nilor cari se strămutau mereu din satele impuse mai mult în 
cele impuse mai puţin; aceste pecetluituri nu fură însă nici ele 
apăsătoare. 

În latura religioasă, Nicolae Mavrocordat are un deosebit 
merit prin înălţarea frumosului lăcaş dela Văcăreşti (vezi fig.84—88). 





Fig. 84. — Biserica mănăstirii Văcărești, Vederea naosului. 


Temeliile acestei mănăstiri s'au pus încă din prima domnie, în 1716; 
construcţia se întrerupe apoi, cât timp domnul stătu prizonier în 
Ardeal. Reluată în 1719, ea fu gata în Septemvrie 1722: așa ne 
spune pisania, în limba română, de deasupra ușii de intrare. Târ- 
nosirea se făcu la 24 Septemvrie 1724, în prezenţa mitropolitului 
ţării, Daniil, a episcopului de Buzău, a unor arhierei străini şi 
unui mare număr de egumeni şi preoţi ; în anul următor se isprăvi 
şi zidul înconjurător. Domnul înzestră bogat această ctitorie a 
sa şi hotări printr'un așezământ solemn, ca, din veniturile ei, 
16* 

« streinii să-i primească, pre goli să-i îmbrace, flămânzii să-i sa- 
ture, bolnavii să-i caute, pre cei din temnițe să-i cerceteze cu 
milă ». Se adăogă și o bibliotecă pe care domnul o îmbogăţi ne- 
contenit cu manuscrise şi cărţi rare, achiziționate, la preţuri mari, 
din tot Orientul și dela Muntele Athos (vezi și fig. 89); ea va spori 
sub Constantin Mavrocordat, fiul lui Nicolae. 





Fig. 85. — Pisania bisericii Văcăreşti, înconjurată de un cadru splendid sculptat. 


Mitropolia din București, pierzând moșiile de peste Olt, unde 
stăpâneau acum Austriacii, domnul îi dărui alte moșii şi venituri, 
dincoace ; el înălță, de asemenea, în 1723, paraclisul metropolitan 
(vezi fig. 90). Episcopia din Buzău primi un dar anual de 200 de 
taleri, cu obligaţia însă «să facă școală grecească şi slovenească » 
ceea ce se și aduse îndată la îndeplinire, Mănăstirea Banului, tot 
din Buzău, obţinu scutire de dăjdii, iar biserica Creţulescu din 
Bucureşti (vezi fig. 91) locul înconjurător necesar, luat din «locul 
domnesc ». În sfârşit biserica Domnească din Câmpulung îu în- 
noită, zugrăvită şi înzestrată cu odăjdii (vezi şi fig. 92). 


www.dacoromanica.ro 


NICOALE MAVROCORDAT, A DOUA OARĂ 245 


În tot răstimpul domniei, Nicolae Mavrocordat făcu o singură 
expediţie militară: aceea împotriva Tătarilor din Bugeac care se 
revoltaseră împotriva hanului. Nu se ajunse însă la luptă ; domnul, 


Fig. 86.— Stâlp de piatră frumos sculptat din naosul bisericii Văcăreşti. 

plecat din Bucureşti la 7 Ianuarie 1728 şi mergând încet, cu po- 
pasuri lungi, primi la Măzineni, în judeţul Râmnicul Sărat, 
aproape de hotar, dispoziţia să se întoarcă îndărăt, deoarece 
« zurbaoa » se potolise. 

Cu vecinul său din Moldova, Mihai Racoviţă, relaţiile au fost 
bune până aproape de sfârşitul domniei acestuia ; cei doi domni 
urmau să se și înrudească, deoarece un fiu al lui Nicolae Mavro- 





Fig. 87. — Detaliu dela biserica Văcăreşti. Sculptură în piatră. 


cordat era logodit cu o fiică a lui Racoviţă. În Martie 1726, câţiva 
boieri munteni pribegiră peste Milcov ; când sosi un trimis al Porții 
ca să-i ridice, Racoviţă însă nu-i predă, ci îi vesti să fugă în Ar- 
deal. De aci, relaţiile se stricară; în toamnă, urmă mazilia dom- 
nului moldovean. 

Neculai Mavrocordat a fost căsătorit în trei rânduri; prima 
dată cu Casandra Cantacuzino; a doua oară cu Pulkeria Tzoukis, 
dintr'o familie de seamă din Constantinopol; după moartea ace- 
steia, întâmplată în 1716, el luă pe Smaranda Panaiotakis Sta- 
vropoleos. A avut din aceste căsătorii mai mulţi copii: pe Scarlat, 

mort în 1722, în vârstă de 21 de ani, o fire studioasă, pe Constantin, 
viitorul domn, pe Joan sau Jancul, de asemenea viitor domn, pe 
Marioara, căsătorită în 1722 cu lanache cămărașul; cu Sma- 
ragda, a avut pe Alexandru, născut la 23 Decemvrie 1720, pe 
Suliana, în 1721, pe Ștefan, în 1722, mort de mic, şi un alt Ștefan. 

Neculai Mavrocordat a murit în scaun, ca și fratele său, și 
tot de boală: a fost răpus de ciumă la 14 Septemvrie 1730. Trupul 





Fig. 88. — Detaliu dela biserica Văcăreşti. Sculptură în piatră. 


odihnește la mănăstirea Văcăreşti, într'un frumos mormânt de 
marmură. 

Constantin Mavrocordat, tânărul fiu al lui Nicolae — împli- 
nise 19 ani — fu ales domn de către boieri la 'moartea tatălui 
său. Poarta își dădu încuviințarea, în schimbul unei sume enorme 
— un raport olandez precizează: două mii de pungi, adică un 
milion de lei — împărţită la cei ce hotărau. Imediat însă după 
aceea, la 28 Septemvrie 1730, izbucnea la Stambul răscoala lui 
Patrona Halil (vezi şi mai sus, p. 232); de acest fapt se folosi Mihai 

Racoviţă și, în schimbul a 170 de pungi, date unei căpetenii a 
răsculaților, izbuti să înlăture pe Constantin şi să-i ia el locul. 
Schimbarea se produse la 17 Octomvrie 1730. 

Mihai Racoviţă se menţine numai un an de zile; el purta po- 
nosul de a fi fost numit de către răsculați. De aceea, după uciderea 
lui Patrona Halil, situaţia sa se clatină și Constantin Mavrocordat, 
bucurându-se de sprijinul marelui vizir, izbutește să-și reia tronul. 
Mazilirea lui Racoviţă se produce la 24 Octomvrie 1731; adus 
la Constantinopol, el este inchis și în primejdie de a-și pierde şi 





Fig. 89. — Autograt al lui Neculae Mavrocordat: « Ex libris Io Nicolai Maurocordati de Scar- 
latti, Principis Valachiae et Moldauiae 3. (Academia Română, Manuscrise). 


viața; scapă însă, dând cinci sute de pungi şi punând chezași 
pe prietenii ce avea la Poartă. 

Constantin Mavrocordat a doua oară. A doua domnie a lui 
Constantin Mavrocordat ţine un an și jumătate, până la 16 Aprilie 
1733, când e strămutat în Moldova. Ca fapt mai însemnat e de 
notat doar căsătoria sa cu Ecaterina, fiica marelui vornic mol- 
dovean Constantin Ruset. Nunta are loc la București, la 23 Noem- 
vrie 1732; cronicarul loan Neculce spune despre mireasă că era 
«foarte frumoasă și înțeleaptă ». Peţirea se făcuse prin domnul 
Moldovei, Grigore al Il-lea Ghica, văr cu Constantin; acesta îi 
mulţumeşte pentru «slujba ce i-au făcut » iar când se produce 
în Aprilie 1733, strămutarea celor doi domni, unul în locul altuia, 
ei se întâlnesc la Focșani, își fac vizită reciproc şi se despart în 
chip prietenesc. 

Grigore al II-lea Ghica domnește doi ani şi jumătate, până la 27 
Noemvrie 1735, când are loc o nouă strămutare, el trecând iarăși 
în Moldova şi Constantin Mavrocordat revenind în Muntenia. 
Acesta din urmă stăruise la Poartă să se facă schimbarea; de 
aceea, raporturile între cei doi domni, atât de bune la început, 
devin treptat încordate. De altfel e o tendință aproape generală 

în vremea aceasta la domnii Moldovei de a îi strămutați în Mun- 
tenia, care era mai avută, cu venituri mai mari, îngăduind deci 
o îmbogăţire mai rapidă. 


—— 








Fig. 90. — Paraclisul metropolitan din București. Alăturea locuinţa Patriarhului. 


www.dacoromanica.ro 


260 MAVROCORDAȚII ÎN MUNTENIA PÂNĂ LA 1741 





Lui Grigore al II-lea Ghica i se datcreşte «carvasaraua » sau va- 
ma din Bucureşti (1733); ela reorganizat de altfel întregul sistem va- 
mal al ţării (1734), sporind taxele și revizuind cotele pe care le aveau 
mănăstirile, în urma diferitelor donaţii domnești, din aceste taxe. 





Fig. 91.— Biserica Creţulescu din București, restaurată în ultimii ani. 

Fig. 92. — Biserica Stavropoleos din Bucureşti (peste drum de Poșta Centrală), ridicată în 

timpul lui Neculai Mavrocordat. Pisania arată că lucrările s'au sfârşit la 30 Octomvrie stil 

vechiu 1724. Stâlpii pridvorului şi chenarele ușilor şi ferestrelor din piatră frumos sculptată. 
Restaurată înainte de războiul pentru întregirea neamului. 

Constantin Mavrocordat a treia oară. Cea de a treia domnie a 
lui Constantin Mavrocordat e cea mai însemnată dintre toate 
domniile lui. Ea durează aproape şase ani (27 Noemvrie 1735 — 
Septemvrie 1741); în acest răstimp au loc evenimente importante 
atât sub raportul extern cât și intern. 

Are loc, în primul rând, războiul ruso-austriaco-turc, încheiat 
prin pacea dela Belgrad (vezi mai sus, p. 236). Austriacii încep 
ostilitățile în Muntenia în vara anului 1737. La 12 lulie, un corp 
de oaste, sub comanda generalului Wallis, pătrunde în ţară, ocupă 
Curtea de Argeș și Câmpulungul și înaintează spre București. 
Constantin Mavrocordat, ca să evite soarta tatălui său, prins de 
catane, se retrage la Olteniţa, de unde trece apoi la Turtucaia. 
Austriacii ajung la Cotroceni lă 22 Iulie; ei nu rămân însă mult 
timp în capitală, ci sunt nevoiţi s'o evacueze în fața detașamen- 
tului turcesc care însoțea pe domnul reîntors (5 August). Târ- 
goviştea și Câmpulungul sunt și ele părăsite și au de suferit mult, 
fiind prădate şi arse. Apoi armata turcească, la care se adăoga- 
seră și 6000 de Tătari, se îndreaptă spre Oltenia. Mavrocordat dă, 
cu acest prilej, un manifest către locuitorii ei, anunţându-i că 
forţele sultanului vin ca să gonească pe Austriaci și că viaţa și 
averea localnicilor vor fi cruţate, neluându-se « dela nimini măcar 
un grăunţu fără bani». Deci, «voi toţi, numai decât, cu inimă 
ncîndoită şi cu toată voia, să alergaţi şi să năzuiţi. .. către Măria 
Sa Seraschiari Pașa, spre închinăciunea şi supunerea supt ascul- 
tarea şi stăpânirea otomăneştii măriri și supt oblăduirea noastră ». 
Cine va rămâne însă cu Austriacii sau va ţine cu aceştia, să știe 
că va îi prădat, jefuit, robit și trecut «prin ascuţitul sabiei». 
Catanele se retrag din Craiova: bătute pe drum de oastea pașei 
de Vidin care intrase şi ea în Oltenia, trecând Dunărea, ele pă- 
răsesc aproape întreaga provincie; în fruntea acesteia e pus de 
către domn, în calitate de ban, Matei Cantacuzino. 

In urma înfrângerilor suferite — cea mai gravă a fost la Bel- 
grad, la 23 Iulie 1739 — Austriacii încep tratative de pace; pre- 
liminările se iscălesc la 1 Septemvrie, iar tratatul” se încheie la 
18 Septemvrie 1739, chiar la Belgrad ; tot aci în aceeaşi zi se sem- 
nează și tratatul cu Ruşii. Turcii reiau Serbia, Oltenia și o făşie 
de teritoriu în Banat, în dreptul Orşovei. Apoi, în schimbul spo- 
ririi haraciului cu două sute de pungi anual (100.000 lei), ei re- 

alipesc Oltenia de restul ţării, refăcând unitatea teritorială a Mun- 
teniei. Reîntoarcerea la vechea stăpânirea a produs pretutindeni 
peste Olt o mare bucurie; toată lumea era doritoare să scape de 
administraţia imperială care, deși animată de bune intenţii, nu 
izbutise totuși, prin rigiditatea şi caracterul ei fiscal, să-şi apropie 
pe băștinași, dimpotrivă, şi-i înstrăinase. 

Oltenia sub Austriaci. Temeiul organizării acestei provincii, 
cât timp a stat sub Austriaci (1718—1739), a fost decretul 
din 22 Fevruarie 1749, dat de împăratul Carol al VI-lea. El con- 
stituia răspunsul la cererile pe care le formulaseră boierii prin 
delegaţia trimisă la Viena şi care se afla acolo în August 1718. 
Decretul prevedea constituirea unei administrații civile având în 
frunte, cu titlul de ban, pe Gheorghe Cantacuzino, fiul lui Şerban, 
fostul voevod. El urma să fie ajutat de patru consilieri, numiţi, ca și 
banul, pe trei ani, şi de un secretar; toţi vor primi lefuri anuale. Liber- 
tatea religioasă era garantată ; episcopul de Râmnic urma să depindă 
însă, pe viitor, nu de mitropolitul din București, ci de mitropolitul 
Serbiei ; se întrerup totdeodată legăturile cu patriarhul de Constan- 
tinopol și, în genere, cu ierarhii din Răsărit. Se organizează împăr- 
țirea dreptăţii, numindu-se vornici pentru cercetarea pricinilor mai 
mici ; pedepsele cu moartea privind pe boieri nu se vor putea pronunţa 
însă fără aprobarea împăratului. Dările se vor stabili cu nepărtinire, 
produsele boierești și mănăstirești fiind scutite de orice taxă, jar 
casele boierilor, de încuartiruire. În sfârşit se numește un « director 
superior » al Olteniei, în persoana generalului Steinville, comandantul 
forţelor austriace din Transilvania; «lui trebue să i se adreseze atât 
administraţia civilă cât și particularii pentru rezolvarea chestiilor 
curente ; dela el trebue să aştepte şi să ceară, mai ales acum la 
început, instrucţiuni și directive >. De fapt, acesta era adevăratul 
conducător al provinciei ; şi cum ședea mai mult în Ardeal, la Sibiu, 
el își va numi în Oltenia ca locţiitor, un general subaltern. 

Decretul nu satisfăcea decât în parte cererile boierilor. Gheorghe 
Cantacuzino se aștepta să fie numit «voievod»; el nu fu nici 
măcar ban cu adevărat, deoarece avea, peste el, pe «directorul 
superior »; de aceea, cronicarul Radu Popescu spune în cronica 
sa: «din cal, l-au făcut măgar». Apoi nu se încuviinţă formarea 
unei miliții sau oștiri românești, iar în fruntea « Ministerului » 
economic nu fu numit un român, ci un străin, Ignaţiu Haan, 

Judeţele, având în frunte câte un vornic, îură împărţite fiecare 
în câte patru plăși: de sus, de jos, de mijloc și de margine, con- 
duse de ispravnici. Satul e cârmuit de un pârcălab sau provizor, 
ajutat de 4, 2 sau | jurat, după cum are 100, 50 sau 25 de case. 
Oraşele depind de administraţia financiară imperială, nu de admi- 
nistraţia civilă ; ele au în frunte un județ şi numai 4 juraţi, în loc 
de 12 pârgari ca mai înainte. Boierii sunt împărţiţi în trei clase; 
se face un catalog al lor, la 14 Noemvrie 1719. Cu privire la rumâni, 
se precizează că ei vor lucra proprietarului pe moșia căruia stau, 
trei zile pe săptămână, două cu braţele și una cu plugul. Bulgarilor 
veniţi cu două decenii mai înainte dela Kiprovaţ și așezați în 
trei locuri, în Oltenia, la Craiova, Râmnic și Brădiceni, li se dă 
un statut special. Se organizează un serviciu al poștelor, cu un 
conducător, 20 de poştași și 80 de vătafi, având leafă anuală. Se 
întreprind, în sfârșit, lucrări de drumuri și, în primul rând, şoseaua 
dealungul Oltului, prin Carpaţi, numită « Şoseaua Carolina », după 
numele împăratului. Incepută incă înainte de încheierea păcii 
dela Passarovitz, în 1717, ea e gata în partea principală, din 
munţi, în 1719, fiind continuată apoi până la Râmnic (1724). 
Două inscripţii latinești, săpate în stâncă, preamăresc această operă. 

Un deosebit preţ puneau Austriacii pe organizarea fiscală. 
Se păstrară, în genere, vechile categorii fiscale, se făcură însă 
recensăminte stricte — fără să se ţie adeseaori seamă de bătrâni, 
de neputincioși, de invalizi, — și se fixă cifra impozitului, plătibil 
în patru sferturi, pentru fiecare categorie. Impozitul era ridicat; 
într'o plângere din 1731, cei patru consilieri propuseseră ca me- 
giașii, de pildă, să plătească 5 florini anual, birnicii 3, iar măr- 
ginaşii 2 florini. Faţă de aceste propuneri, constatăm că, în 1735, 
megiaşii plăteau 12 florini, birnicii 8 iar mărginaşii 6, deci între 
dublu şi triplu. De aci, nemulțumiri împotriva noii stăpâniri. 

O altă pricină, foarte însemnată, de nemulţumire, era noul 
curs al zlotului. Administraţia imperială îl fixase la 51 de crei- 
țari, pe când în Turcia și în Muntenia el era cotat 1 florin și 6 
creiţari; deci o pagubă pentru locuitorii Olteniei de 15 creiţari 
sau 25 la sulă, ceea ce era considerabil. 'Ţărănimea era nemulţu- 
mită și de numeroasele cărături sau transporturi pe care trebuia 
să le execute; negustorii se plângeau că nu mai pot face negoţ 
peste Dunăre și Olt; clerul era nemulţumit de atârnarea de 

mitropolitul sârbesc şi de infiltrarea și propaganda catolică: Stein- 
ville ceruse chiar să se introducă și inchiziţia, ceea ce, din fericire 
Curtea dela Viena nu admise; boierimea" protesta împotriva atin- 
gerilor ce i se aduceau vechilor ei drepturi. Ni s'au păstrat mai 
multe asemenea plângeri de ale boierilor; una din ele, dela 23 
Iunie 1731, adresată generalului conte de Wallis, directorul su- 
perior al Olteniei, cuprinde o enumerare a tuturor neajunsurilor 
de care suferă populaţia, în genere. Aceste neajunsuri sunt recu- 
noscute de însuși șeful administraţiei, într'un raport adresat la 
Viena, el arată pe larg motivele principale de nemulţumire și relevă 
faptul că, din cauza impozitelor prea mari şi a repartiţiei nedrepte, 
au fugit din judeţul Romanați 2300 de familii, iar din judeţul 
Vâlcea 1500 de familii. Cere şi el reducerea acestor impozite, 
fără însă a o putea obţine. Semnificativă, sub raportul stării de 
spirit, este încheierea plângerii pe care o adresează, tot în 1731 
şi tot generalului conte de Wallis, cei patru consilieri. După ce 
enumără greșelile și abuzurile care se comit în administraţia fi- 
nanciară şi fiscală, ei conchid: «ne temem că dacă vom fi supuşi 
şi în viitor atâtor mizerii, oprobrii, calamităţi, dureri şi injurii, ca în 
aceşti doi ani cari au trecut, să nu pierim cu totul şi să ne stingem ». 
Nu e de mirare deci că atunci când prin pacea dela Belgrad, 
Austriacii trebuiră să se retragă, fu o mulţumire generală în în- 
treaga Oltenie. După douăzeci şi doi de ani de dominație străină 
îşi dădeau seama cu toţii — și boieri şi ţărani şi negustori şi cle- 
rici — că era mult mai bună stăpânirea veche, cu toate lipsurile 
ei, decât administraţia împărătească, minuțioasă şi exactă, dar 
foarte rigidă şi mai ales apăsătoare sub raportul fiscal. 
Reformele lui Constantin Mavrocordat. În domniile sale pre- 
cedente, atât în Muntenia cât și în Moldova, Constantin Mavro- 
cordat, cu pregătirea aleasă pe care o avea, observase o sumă de 
scăderi, lipsuri și nepotriviri în diferitele domenii ale organizării 
de stat și sociale. Administraţia, cu numeroasele ei ramuri, în 
special cea financiară şi fiscală, boierimea, cu structura și privi- 
legiile ei, țărănimea, cu necazurile şi îndatoririle ei, viaţa cultu- 
rală și bisericească, toate puneau probleme care-și așteptau re- 
zolvarea. Se făcuse între timp şi o vastă experienţă în Oltenia, 
în timpul ocupaţiei austriace; se aplicaseră măsuri noi, se dă- 
duse o nouă organizare administrativă. Retrocedarea din 1739 

era prilejul binevenit pentru ca, plecându-se și dela nevoia de a 
se reîncadra ţinuturile de peste Olt în sistemul general al ţării, 
ză se păşească la o serie de reforme în diferitele părţi ale acestui 
sistem, Spre sfârșitul anului în care se încheiase pacea dela Bel- 
grad, domnul, care-şi avea fixate în minte mai de mult, pe te- 
meiul experienţei și studiului, o sumă de principii directoare, le 
aduse deci la cunoştinţa boierilor din divan. Aceștia le discutară, își 
dădură aprobarea, mai ales că o sumă dintre noile măsuri veneau în 
favoarea lor, și redactară un «hrisov » solemn cuprinzând noul «aşe- 
zământ ». Domnul îl iscăli la 7/18 Fevruarie 1740; o traducere fran- 
ceză a lui apăru în « Mercure de France», numărul pe lulie 1742. 

Hrisovul începe printr'o întărire a lui Constantin Mavrocordat 
şi un apel către urmași ca să respecte «acest așezământ», ur- 
mează mulțumirea boierilor faţă de domn pentru cele hotărite. 
Vin apoi cele 13 articole sau puncte cuprinzând măsurile luate; 
la sfârşit, lista martorilor din divan şi data. 

Primul articol prevede scutirea «de dajdie» a mănăstirilor, 
aşa cum e şi în «alte părţi creştineşti». Al doilea institue un 
organ de control al mănăstirilor, alcătuit din «zece epitropi» 
aleşi dintre egumenii mai însemnați, în fața cărora toţi stareţii 
dela toate mănăstirile și schiturile din ţară vor da socoteală de 
veniturile și cheltuelile lăcașurilor respective. Articolul trei su- 
primă «dajdia » preoţilor; al patrulea interzice protopopiloa de 
a mai băga pe cineva la gros, adică la închisoare. Prin articolul 
cinci se hotărăște să fie aleși boieri veliţi mazili — adică din cei 
cari n'au dregătorii — cari să cerceteze pricini şi să împartă 
dreptate,. primind în schimb, leafă anuală dela visterie. Articolul 
şase cuprinde suprimarea dajdiei pentru neamurile de boieri 
veliţi ; al şaptelea prevede delegarea de către Domn a unor « boieri 
ispravnici la toate judeţele », care să împartă dreptate în aceste 
judeţe, să apere pe săraci de abuzurile agenţilor fiscali şi să supra- 
vegheze pe pârcălabii din sate «la cislă », precum și pe alţii dintre 
slujbaşi. Prin articolul opt se hotărăşte că boierii slujbași și alţi 
dregători când merg în ţară, cu slujbe, să cheltuiască din leafa 
ce primesc, fiindu-le interzis să mai încarce satele cu cheltueli de 
întreţinere şi deplasare, izvor de «mâncături» din partea pâr- 
călabilor. Articolul nouă desfiinţează păcăritul, iar zece pogo- 
năritul pe vii, Cu privire la cel dintâi se face un istoric al acestei 

dări, se arată consecinţele rele ale ei; domnul adaogă că tatăl 
său l-a povăţuit s'o suprime. Articolul unsprezece se referă la 
țărani ; ei trebue să «clăcuiască » şi să-şi dea dijma «după obi- 
cei » proprietarului moşiei pe care sunt stabiliți. Penultimul 
articol stabilește că fiecare își va plăti darea în satul în care lo- 
cuește, iar ultimul articol precizează modalitatea plăţii în « patru 
sferturi pe an, cu cisle drepte la tot omul, pe capete şi pe bu- 
cate », adică pe cap de contribuabil și potrivit cu averea. 

Acest așezământ cuprinde o serie de măsuri concrete precum 
şi principii generale dela care a pornit altă serie de măsuri; nu 
se poate însă spune că el sintetizează întreaga activitate reforma- 
toare a lui Constantin Mavrocordat. Într'adevăr, în acest hrisov 
nu se vorbeşte nimic despre desființarea rumâniei, o măsură ca- 
pitală pe care domnul o va aplica în ambele ţări; nu se preci- 
zează de asemeni împărțirea dregătorilor şi a urmaşilor lor pe ca- 
tegorii, fiecare categorie bucurându-se de un anumit regim fiscal. 
Era de altfel şi greu să se cuprindă într'un singur hrisov toate mă- 
surile de înnoire şi reglementare pe care le-a luat domnul. Căci 
nu e vorba de o reformă a lui Constantin Mavrocordat, aşa cum 
se spune și se crede în deobște, ci de o serie întreagă de reforme, 
întinzându-se pe un interval de vreo douăzeci şi cinci de ani. Aceste 
reforme ating mai toate domeniile organizării de Stat și sociale; 
expunerea lor amănunţită o vom face în partea a doua a acestui 
volum la capitolele respective, unde vom trata desvoltarea insti- 
tuţiilor şi culturii noastre în secolele XVII şi XVIII. 

Sfârşitul domniei. Sfârșitul acestei însemnate domnii a lui 
Constantin Mavrocordat e în legătură pe de o parte cu schim- 
barea care are loc în Moldova, pe de alta cu manevrele lui Mihai 
Racoviţă. Marele dragoman al Porții, Alexandru Ghica, e executat în 
1741 sub acuzarea de a face jocul Rusiei ; îratele său, Grigore Ghica, 
domnul Moldovei, trebue să părăsească scaunul ; făcându-și însă prin 
daruri bogate atmosferă, el e bine primit la Poartă, nu ca ruda unui 
trădător. În locul său e numit Constantin Mavrocordat, care trece 
astfel dela București la Iași ; schimbarea îl costă pe noul domn cinci 
sute de pungi; ea are loc în Septemvrie 1741, cu puţin înainte de 
16 ale lunii, când ştirea e comunicată din Pera de bailul venețian. 
Bătrânul Mihai Racoviţă își vede încununate de succes demersurile 
sale: el capătă acum tronul muntean, după care dorise atâta. 

17 

Constuntin Mavrocordat, domnul re- 
Yormator. 


Constantin Mavrocordat a doua oară. Numit cu puţin înainte 
de 16 Septemvrie 1741, Constantin Mavrocordat își face intrarea 
în laşi peste o lună, la 12 Octomvrie. Printre cele dintâi măsuri 
pe care le ia, este introducerea reformei din Țara Românească. 
Se desfiinţează deci şi aci văcăritul, cuniţa (tot o dare pe vite 
mari), pogenăritul, şi se hotărăște ca impozitul personal să fie 
plătit în patru sferturi, adăogându-se la fiecare sută de parale, 
încă cinci drept «răsură » sau taxă pentru cei ce strâng darea. 

Cu acest prilej, al reformei fiscale, cere domnul lui loan Ne- 
culce, cronicarul, un tratat despre vechile dări moldovenești și 
evoluţia lor; Neculce se execută și trimițând, la scurt interval, 
lucrarea comandată, scrie lui Mavrocordat: « După poronca Măriei 
Tale ca să fac trătaz de câte oi ţinia minte că s'au făcut în ţară, 
şi obiceile şi bune, și proaste, la ce Domn ar fi ieșit, iată că ţ-am 
scris cât am ţinut minte și le știu că sânt adevărate. Așijdere și 
câte am auzit den oamnei bătrâni, iarăși li-am scris; ce de aceli 
ce-am audzit, chizeș nu sînt ». Se introduc apoi și celelalte reforme 
din "Țara Românească. Se numesc astfel trei judecători dintre 
boierii veliţi mazili, dându-li-se câte 50 lei leafă lunară, se numesc 
ispravnici în fruntea judeţelor, se scutesc de dări mazilii veliţi şi 
urmașii lor, neamurile ; celorlalţi mazili li se acordă ușşurări fiscale; 
mănăstirile și preoţii sunt scutiţi complet de dajdie. Faţă de ţără- 
nime, domnul are o atitudine înţelegătoare, de ocrotire; un cro- 
nicar contemporan relevă chiar, cu ciudă, că «atâta le dedese 

47* 

obraz, cât nu putea nime din boieri ca să zică măcar cât de puţin 
lucru vreunui ţăran, că îndată striga la Vodă și pentru un lucru 
de nimica a unui ţăran cât de prost, făcea pe un boier mare mas- 
cara și-l închidea ». «Şi mai dăduse o poruncă în ţeară —adaogă 
cronicarul — ca să nu fie volnic nime a lua cuiva măcar un ou 
fără de bani, nici slujbași, nici altul nime». În administraţie şi 
la judecătorii, atât în Iași cât și la isprăvnicii, în judeţe, se introduc 
condici în care se trece corespondența şi procesele. Ni s'a păstrat 
o astfel de condică de corespondenţă oficială; ea îmbrățișează 
intervalul Septemvrie 1741 — Decemvrie 1742 și cuprinde un 
număr de 1702 acte, scrisori și ordine, unele şi dela domni ante- 
riori: e o adevărată oglindă a societăţii moldovenești, cu toate 
aspectele ei, din acea epocă. Ni s'a păstrat de asemenea un «cata- 
stih » cuprinzând «sămile tuturor mănăstirilor de ţară... din leat 
7250 până la leat 7251 Ghenarie 20», deci 1742 — 20 Ianuarie 
1743. Şi hrisoavele și zapisele de moşii trebuiau trecute într'o 
condică specială: domnul luase această măsură «ca să se mai 
curme gâlcevele ». 

Corespondenţa se purta în mod obişnuit în româneşte; numai 
când era vorba de ordine observatorii sau dispoziţii speciale, 
secrete, se întrebuința limba greacă. Unii dregători voiau însă 
să-şi pună în evidenţă cultura, și trimiteau și rapoartele obiş- 
nuite tot în grecește, închipuindu-și, se vede, că vor impresiona 
plăcut pe domn. Acesta însă, de și grec de origine, le face, dimpo- 
trivă, observaţie. Astfel, pârcălabului de Galaţi care raportase 
despre ciuma ce bântuia atunci în oraș, îi spune: «pentru o pri- 
cină ca aceasta, de ce să ne scrii grecește?» Vel căpitanului de 
Soroca, la fel: «Carte ce ni-ai trimis, am luoat şi cele scrisă am 
vădzut; dar pentru ce să ne scrii grecești? Au aștepți să-ți dăm 
noi logofăt, să scrie româneaște? Să-ţi cauţi logofeţăl, să ne scrii 
rumâneaști | Să nu ne mai scrii grecește! In sfârşit, pârcălabului 
de Galaţi, din nou: «Şi de acmu, când ni-i mai scri, să nu mai 
scrii grecește, ce românește să ni scrii». 

O atenţie deosebită arătă învățatul Constantin Mavrocordat, 
culturii. El «întări » școalele existente, unde se învăţa grecește 
şi slavonește; făcu apoi, ne spune Neculce, altele noi «lătineşti şi 
arăpești ». Afirmația trebue înţeleasă, credem noi, în sensul că 
s'au adăogat cursuri de limbă latină și limbă turcă și scriere arabă, 

acestea din urmă de sigur pentru pregătirea diacilor cari urmau 
să citească firmanele venite dela Poartă şi să scrie răspunsurile. 
Preoţii fură supuși unui control sever, în ce privește învăţătura: 
se numiră inspectori cari să-i cerceteze; cei găsiţi nepregătiţi, 
trebuiră să plătească bir, la rând cu ţăranii, «care nu putem scrie 
ce frică trăgeau bieţii preoţi — exclamă un cronicar contemporan 
— că se apucau la bătrâneţe să înveţe carte». 

Fiindcă nu erau îndestul cărţi de slujbă bisericească în româ- 
neşte, Constantin Mavrocordat aduse mai întâi din ' Muntenia; 
apoi dădu poruncă să se înfiinţeze tipografii atât la mitropolie 
cât şi la episcopii. Ordinul fu ascultat; în 1742 ieşea de sub teas- 
curile tipografiei din laşi prima tipăritură: brisovul domnesc 
pentru locuitorii de pe moşiile mănăstirești, urmat în 1743, de o 
Psaltire şi apoi de un șir întreg de cărţi de slujbă. O a doua tipo- 
grafie se înființă la Rădăuţi, aci se tipări în 1744 un Catavasier 
adică o carte de cântări bisericeşti, după care urmă, în 1745, un 
Ceaslov şi o Liturghie a Sf. loan Gură de Aur. 

Un alt titlu de merit al lui Constantin Mavrocordat, în această 
domnie, sunt măsurile împotriva negustorilor turci care înce- 
puseră să se aşeze statornic şi să-și cumpere chiar moșii. Cu- 
noaștem din Condică ordinele categorice care se dau în această 
privinţă ; astfel pentru un Turc Chiurd Osman, căruia îi vându- 
seră niște călugări o moşie, dispoziţia e să fie ridicat, iar « câșla » sa, 
adică adăposturile de vite, să fie arse. La fel se va proceda cu Turcii 
cari au făcut câșle pe moșiile dela Soroca ale mănăstirii Sf.Sava. 

Mavrocordat putea să-şi îngăduie gesturi de acestea, deorece 
avea credit la Poartă, fiind cunoscut ca bun administrator și exe- 
cutant conştiincios al ordinelor primite. El trimisese astfel, atunci 
când i se ceruse, opt sute de salahori şi o sută cincizeci de care la 
cetatea Vozia, spre a o zidi din nou; dăduse, de asemenea, între- 
ţinere completă, timp de trei luni, solului rusesc care, în drum dela 
Stambul la Sf. Petersburg, se oprise, împreună cu întreaga sa 
suită — de peste o mie cinci sute de oameni —la Tighina. Nu-i 
vorbă, din cauza acestor cheltuieli excepţionale — « havalele » 
cum le spune cronica —trebuise să se scoată şase «sferturi» 
întrun an în loc de patru. 

A doua domnie moldoveană a lui Constantin Mavrocordat 
se sfârşeşte la 29 Iunie 1743; la mazilire a contribuit probabil și 

o reclamaţie a trimisului suedez la Poartă care era supărat pe 
domn deoarece acesta oprise hârtiile și lucrurile unui emisar al 
său, decedat la Iaşi, emisar care însă era totdeodată și secretarul 
fostului domn Grigore Ghica. Ştirea maziliei ajunge la curte la 
17 Iulie; la 31 soseşte și capigibașa cu firmanul; la 12 August, 
mazâlul porneşte spre Stambul. 

Ioan Mavrocordat. In locul lui Constantin, e numit îratele său 
Ioan, care mai fusese odată domn, în Țara Românească. Acesta 
nu respectă noua reformă fiscală, ci reintroduse văcăritul, luându-l 
chiar de câte două ori pe an, și uneori şi de trei ori. Goștina fu 
întreită, ajungând la 11 parale de oaie «care greutate și nevoie 
— spune cronicarul — nu pociu arăta cât au făcut pe bieţii săraci; 
căci de când au fost acest pământ, câte 11 parale n'au dat; și 
mulţi din prostime își ucidea vitele cele mai proaste ca să nu le 
plătească... » Boierii, în schimb, sunt favorizați; domnul le 
acordă scutiri ; mulţi dintre ei se ridică şi se îmbogăţesc, în special 
boierii de ţară, cari şedeau la moşiile lor. De altfel, conducerea 
treburilor este toată pe mâna boierilor, domnul ţinându-se mai 
mult de petreceri, de «mese mari și zeefeturi și primblări și... 
alte desfătări a lumii ». 

Lui Ioan Mavrocordat i se datorește zugrăvirea — prin «me- 
şteri streini »— a bisericii celei mari dela curte, precum și înzes- 
trarea acestui lăcaş cu o serie de vesminte și odoare. Tot el a făcut 
şi un foişor «foarte frumos», împreună cu o cişmea, «de cea 
parte de heleşteul Frumoasei, sub Cetăţuie », unul din locurile 
unde mergea «în primblare ». 

După aproape patru ani de stăpânire, epicureul Ioan Mavro- 
cordat este mazilit (Mai 1747). Puțin mai înainte avusese loc o 
judecată cu un Ovreiu, fugar din ţară, care reclamase sultanului 
că ar fi fost atins în onoarea lui și deposedat de către domn. 
Cercetarea, făcută la Iași, în prezenţa unui cadiu și a negustorilor 
turci cari se aflau în oraș, arată însă că totul e o calomnie și 
Ovreiul, vinovat, e spânzurat. Rudele sale din Polonia nu se lasă 
însă, se duc la Stambul, pun în mişcare comunitatea de acolo și 
pe dregătorii cari o sprijineau şi creiază lui Mavrocordat o atmos- 
feră grea. Rezultatul e mazilirea: al doilea caz — primul fusese cu 
Mihai Racoviţă (vezi mai sus, p. 231), în care Ovreii intervin 
pentru a îndepărta din scaun pe un domn al nostru. În locul său, 

e numit Grigore al II-lea Ghica, care avusese până atunci «do- 
miciliu obligator » în insula Tenedos. loan Mavrocordat părăsește 
laşii, spre mulţumirea săracilor striviți de dări—o bătrână 
svârle chiar la plecare, cu o piatră în el, nemerindu-i calul — și 
se stabileşte în locuinţa sa de pe malul Bosforului ; aci îşi petrece 
restul zilelor, ajungând, după mărturia cronicarului Ioan Canta, 
«la grea sărăcie ». 

Grigore al II-lea Ghica a treia oară, domneşte scurtă vreme, 
nici un an de zile: din Mai 1747 (în lași intră la 21 Iulie !) până în 
Aprilie 1748. Vreun îapt deosebit nu e de relevat; dările sunt tot 
grele, pentru a acoperi cheltuielile făcute la numire; nu ating însă 
nivelul de sub predecesorul său. Prin stăruinţi și bani, Grigore Ghica 
izbutește să fie mutat în Ţara Românească; în locul său e numit 

Constantin Mavrocordat a treia oară. In această domnie, care 
nu ţine nici un an și jumătate, Constantin Mavrocordat realizează 
totuşi două fapte însemnate: mai întâi izgonirea Lajilor — ne- 
gustori turci de pe ţărmul anatolian al Mării Negre, în regiunea 
Trapezundului — din marea majoritate a târgurilor și oraşelor 
moldovene, unde se aşezaseră în chip statornic, făcându-și case 
și strângând avere, apoi desființarea rumâniei, una din cele mai 
vechi şi mai însemnate instituţii ale noastre. 

Incă din a doua domnie, Mavrocordat începuse a lua măsuri 
împotriva Turcilor cari voiau să se stabilească în ţară, cumpă- 
rându-şi moşii (vezi mai sus, p. 261). Acum, el se hotărește a înde- 
părta pe negustorii turci mult mai numeroşi — câteva mii — din 
oraşe cari ajunseseră, prin excesele lor — o adevărată calamitate. 
Ei nu se mărgineau numai să facă negustorie de vite și diferite 
produse; erau şi adevăraţi cămătari ai satelor luând dobânzi 
grele — «patru parale de leu pe lună » spune cronica — şi, fapt 
foarte grav, îşi băteau joc de casele oamenilor, necinstind femei 
şi fete. Mavrocordat, încurajat de Paşa de Hotin, se plânge la 
Poartă şi obţine un ordin de expulzare a acestor «negustori». 
Operația se face cu ajutorul pașei de Babadag care trimite un 
detașament de patruzeci de Bosniaci; aceştia scot pe Laji din 
târguri şi orașe, le ard casele şi le vând «bucatele ». Cei din nordul 
ţării se retrag în raiaoa Hotinului; o mare parte se adună în ţi- 
nutul Fălciului, aproape de Tătari. Deocamdată, domnul se mul- 
ţumește cu atât, rămănând ca, mai târziu, să fie lichidaţi și aceștia. 

În ce priveşte desființarea rumâniei, ea face parte din complexul 
de reforme ale lui Constantin Mavrocordat, care urmărea să dea 
statului și societăţii o mai bună așezare și organizare. Determinată 
de numeroasele procese dintre rumâni sau vecini și stăpânii lor, 
de nesfârșitele reclamaţii dintr'o parte și din alta, această măsură 
s'a luat în felul următor: La 6/17 Aprilie 1749, e convocată o 
mare adunare de boieri, clerici şi «altă obște » la mănăstirea Trei 
lerarhi ; după slujbă, «la scosul sfintelor moaşte » (Sf. Paraschiva |), 
cei de faţă sunt întrebaţi asupra vechimei, caracteristicei și înda- 
toririlor vecinilor ; la care întrebări, «toţi cu un glas » au răspuns, 
« mărturisind adevărul că vecinii robi nu sunt, nici să stăpânesc 
cu nume de robie; fiindcă numai ţiganii au acea robie carii cu 
femeile și cu copiii lor slujesc pe toate zilele stăpânilor săi. lară 
vecinii numai partea bărbătească slujesc, scoțând la lucru numai 
un om dintr'o casă, macar câţi feciori va avea omul; ... iară 
partea femeească nu slujește... că vecin va să zică sătean me- 
gieaș fără de moșie, atâta numai că din sat nu este volnic ca să 
iasă...» Se hotărăște ca pe viitor, vecinii să nu poată îi vânduți 
odată cu moșia, nici mutaţi, nici despărțiți de familiile lor, ci să 
rămâie «ca nişte săteni a satelor... făcând slujba obișnuită». 
Această slujbă e fixată la 24 de zile pe an dori la ce lucru se va 
pune »; vor da de asemenea dijmă. 

Intrunirea, răspunsurile și hotăririle luate sunt consemnate 
întrun hrisov cu data 1/12 Iunie 1749 căruia domnul îi dă «întă- 
ritura > sa. Nu se afirmă nicăieri, în acest hrisov, în mod explicit, 
că s'a desființat rumânia sau vecinia, aceasta rezultă însă din 
chiar măsurile luate și aşa s'a înţeles de toţi, atât boieri cât și 
rumâni. Cronica atribuită lui Enache Kogălniceanu, relatând adu- 
narea dela Trei lerarhi, spune lămurit: «Atuncea au poruncit 
Vodă cu mare hotărire să nu mai fie vecini de aci înainte, numai 
pentrucă șed pin satele boierești şi se hrănesc pe moșiile lor, să 
lucreze câte douăzeci şi patru de zile într'un an... au să dee câte 
doi lei de fieștecare casă — ceea ce nu s'a mai specificat în hrisov | 
— și să lucreze câte 12 zile'pe an... şi hotărind într'acest chip, 
s'au mulţămit şi boierii, învățând domnul ca să se dee vecinilor 
şi câte o ţidulă domnească cu pecete gospod, arătând că de aice 
încoace să nu se mai numească vecini... dând pe acele ţidule 
un leu lui treti logofăt și câteva parale scriitorului ». 

In aceeaşi vară, la 31 August, Constantin Mavrocordat e ma- 
zilit. El nu voise să dea trei sute de pungi cerute de marele vizir 
pentru prelungirea domniei, deși capichehalele sale dela Stambul 
îl sfătuiseră s'o facă. Exilat la Lemnos și închis, tot trebui însă, 
până la urmă, să plătească această sumă, spre a fi eliberat. In 
locul său, fu numit Constantin Racoviţă, fiul cel mai mare al fos- 
tului domn Mihai Racoviţă şi având strânse legături cu ambasa- 
dorul Franţei la Constantinopol; un al doilea fiu, Joniţă, își serba 
tocmai la Iaşi nunta cu fiica lui Constantin Mavrocordat, domniţa 
Smaranda, când sosi vestea maziliei. « Şi erau toţi la masă — po- 
vestește cronica — unde şi-au cam stricat chieful și nunta, auzind 
de mazilie, eară pe urmă, înțelegând cine au luat domniea, s'au 
bucurat ». 

Constantin Racoviţă, deşi numit la 31 August 1749, intră în 
Iași abia la 18 Decemvrie. El trimite înainte ca baș-caimacam 
pe Iordache Stavarache spătarul, un grec semeţ, şi lacom, prototip 
de fanariot. Acesta scoate goștina întreită «câte unsprezece 
parale de oaie », provocând o adâncă nemulțumire. După ce soseşte 
Racoviţă, seescoate și văcăritul, câte «92 de parale de vită», 
apoi cuniţa, tot un fel de văcărit, în timpul verii, câte « șaptezeci 
de parale de vită », precum şi sferturi « de agiunsu, încă și îndoite ». 
Dările pe de o parte, dar mai cu seamă situaţia preponderentă 
şi insolenţa consilierilor greci, a lui Iordache Stavarache în spe- 
cial, pe de alta, provoacă reacţia boierilor de ţară. Aceștia, sub 
pretextul că merg în ţinuturi spre a reorganiza așezarea dărilor, 
fug la Tătari, la Căușani. Erau ca «la patruzeci de boieri mari și 
bătrâni » și mai bine de atâţia tineri, cu toţii laolaltă trecând 
«peste sută ). Domnul, speriat, trimite după ei, îi convinge să se 
întoarcă și le dă dregătoriile însemnate. Pe de altă parte, cei doi 
greci care-şi atrăseseră ura băștinașilor, Iordache Stavarache spă- 
tarul şi Iordache Genet postelnicul, sunt siliți să plece cu mare 
iuţeală la Țarigrad, «crăpând două părechi de telegari până în 
Galaţi ». 

Constantin Racoviţă continuă scoaterea Lajilor din ţară. 
Aceştia, văzând domnie nouă, începuseră iar a se întinde din 
raiaua Hotinului în judeţele vecine, în Dorohoi, Botoșani și Hârlău. 
Un nou firman dela Poartă, dat spre executare lui Casim Aga, 
Inicer Agasi de Hotin, puse însă capăt înaintării lor. Lajii fură 

scoși de pretutindeni, mulţi pieriră de sabie, casele lor se arseră 
iar averile fură vândute. 
Cei din Lăpușna, Soroca 
şi Huși plecară de îrică. 
Tot cu acest prilej se 
risipiră şi «odăile» pe 
care Turcii benderlii — 
din Bender, Tighina — 
le făcuseră pentru tur- 
mele şi cirezile lor de 
vite în judeţele Lăpuş- 
na, Soroca și Orhei. 

Sub raportul biseri- 
cesc, e de însemnat în- 
zestrarea cu mai multe 
moşii a bisericii din Pă- 
păuţi, ctitoria lui Ştefan 
cel Mare, transformarea 
ei în mănăstire şi închi- 
narea la patriarhia din 
Antiohia (vezi și fig. 93); 
ajutoare primi și mănă- 
stirea Precista din Ro- 
man. La Focșani, dom- 
nul ridică o biserică de 
lemn, cu hramul Pro- 
fetul Samuil. 

După aproape patru 
ani de stăpânire, Con- 
stantin Racoviţă primi 
vestea că a fost mutat 
în "Ţara Românească. 
Schimbarea se făcuse în 
urma unui aranjament 
intervenit între capichi- 


Fig. yă.— Bula de argint aurit in care se au ptuerlea haelele muntene ȘI mol- 


unui hrisov din 1753, dela Constantin Racoviţă Voevod. dovene dela Stambul, 


Iniţialele de pe bulă înseamnă: « lo(an) C(onstantin) a nica dia 
Mihai) Racoviţă) V(oevod) . capichihaele care capătă 

în această vreme tot mai mare importanţă. Spre a evita mazilirea 
domnului muntean, Matei Ghica, ajuns în conflict cu boierii, 
mazilire care ar fi avut drept consecinţă și ruina reprezentanţilor 
săi la Poartă, el e trecut, în urma aranjamentului amintit, în 
Moldova, iar Racoviţă mutat la Bucureşti. La 3 Iulie 1753 hotă- 
rîrea era luată: așa aflăm dintr'un raport al bailului venețian 
dela Constantinopol. 





Fig. 94. — Schitul lui Tărâţă, refăcut din piatră de Matei Ghica. 


Matei Ghiea era un epicureu: îi plăceau petrecerile, cu mese, 
jocuri şi «zicături», cu plimbări, «iubind —adaogă cronica — 
și partea muierească ». Foarte adesea mergea la Copou, unde 
refăcuse « foişorul » tatălui său ; de asemenea, pe dealul din fundul 
Socolei, «lângă Poiana lui Păun » unde zidi din piatră vechiul 
schit de lemn, al lui Tărâţă (vezi fig. 94). Boierii erau poltiţi la 
aceste petreceri domneşti ; pentru a-i apropia și mai mult, el le hotări 
«lefi îndestule », potrivit rangului ; le făcu şi daruri și «ridicături > 
adică scutiri. Anturajul grec al lui Matei Ghica arătă de asemenea 
multă atenţie boierilor băștinași: nu voia să se repete conflictul 

din Țara Românească în urma căruia, domnul trebuise să plece. 
Cu toate acestea, Ghica nu putu obţine o înnoire a domniei; nu 
ajunse chiar nici la capătul termenului de trei ani. Intr'adevăr, 
murind sultanul Mahmud și venind în locul lui sultanul Osman, 
se schimbă și vizirul; cel nou, prieten al lui Constantin Mavro- 
cordat, numi pe acesta domn în Țara Românească; iar pe Constantin 
Racoviţă îl mută îndărăt în Moldova, mazilind pe Matei Ghica. 
Contribui la mazilie şi reputaţia pe care și-o făcuse acesta prin 
nesfârşitele petreceri şi «cele multe lucruri necuvioase ce le urma ». 
Firmanul se dădu în ziua de 19 Fevruarie 1756: aşa ne informează 
un raport al reprezentantului Austriei la Poartă. Ajuns la Constan- 
tinopol, Matei Ghica avu o serie de procese cu Grecii din anturaj 
cari mânuiseră de fapt veniturile în timpul domniei, şi chiar cu 
socrul său, hatmanul Bașa Mihalopol. Rezultatul fu sărăcia, chiar 
mizeria ; letopiseţul spune: «au rămas la rea stare, care n'am mai 
văzut domnie, trăind cu milostenia creştinilor ». 

Constantin Racoviţă a doua oară, domni scurtă vreme: un an 
de zile. Trebui să scoată și el, la început, văcărit şi cuniţă, pentru 
a acoperi cheltuelile; apoi însă — răspunzând dorinţei generale 
— hotări să le desființeze, cu blestem înfricoșat. Obţinu deci 
un hrisov solemn dela patriarhia din Constantinopol, făcu slujbă 
mare la mitropolie, «fiind de față câte șapte mazili și ruptaşi 
dela toate ţinuturile » și în timpul slujbei, «la ieșitul cu sfintele 
daruri », puse să se citească hrisovul precum și un altul alcătuit 
de mitropolitul, episcopii şi egumenii ţării. Actele fură apoi ti- 
părite; exemplarul aflător la Academia Română poartă data 
1757, Fevruarie 20, îndreptată apoi în 4 Martie. Se desființă și 
vădrăritul, tipărindu-se de asemenea hrisovul respectiv. 

În timpul acestei scurte domnii, începu să se zidească mănă- 
stirea Sf. Spiridon din lași; se făcu din. piatră biserica Profetul 
Samuil din Focșani, se zidiră şi «casele despre doamna, la curte», 
arse în prima domnie. 

Mazilia lui Constantin Racoviţă se datorește chiar reprezen- 
lantului său la Poartă, Iordache Stavarache; acesta, nemulţumit 
de faptul că domnul mai avea încă un reprezentant mai agreat 
şi deci mai răsplătit, pe Manole spătarul, socru de altfel lui Ior- 
dache, profită de o schimbare a marelui vizir și lucrând ca un 
adevărat fanariot, răstoarnă pe stăpânul său, făcând să fie 

numit domn Scarlat Ghica, fiul lui Grigore al II-lea Ghica (13 
Martie 1757; la 20 Martie, firmanul de mazilie al lui Racoviţă 
soseşte la laşi). 

Scarlat Ghica domnește și el puţin, niciun an și jumătate. 
Iubitor de petreceri, ca şi frate-său Matei, dar fără excesele ace- 
stuia, el pune dări grele: «sferturi și dăjdii mai pe toate lunile 
şi mai de multe ori îndoite » spune cronica; ar fi vrut să scoată 
şi văcăritul şi cunița, mitropolitul rezistă însă, fiind gata chiar 
să plece, decât să deslege jurământul și blestemul ce se făcuse 
sub Constantin Racoviţă. Domnul hotărit să puie totuşi darea 
pe vite, obţinu în acest sens, un firman împărătesc; nu avu însă 
vremea să-l aplice, deoarece, puțin după aceea, îi sosi vestea 
că e mutat în Țara Românească, în locul lui Constantin Mavro- 
cordat. Schimbarea se decise în August 1758, înainte de 14 
ale lunii. 

Sub raportul bisericesc, e de însemnat întărirea pe care o dă 
Scarlat Ghica mănăstirii «care este în părțile Trapezuntului, pe 
muntele Sumela » de a lua în fiecare an câte o sută de lei de ar- 
gint «din cămara ocnelor de sare », douăzeci de lei dându-se pe 
deasupra acelui «ce se va trimite să iea mila ». 

Joan Teodor Callimachi. Noul domn era de origine curat mol- 
dovenească. Tatăl său, Teodor Calmăşul, era de fel din părţile 
Orheiului «din mazilii cei de gios», stabilit apoi ca dregător la 
Câmpulung, unde ridică o biserică de lemn, în 1688, proprietar 
și în Baia, el ajunsese cu timpul, pârcălab de Hotin. Pe fiul său 
Joan îl trimite la învăţătură, la Lwâw de unde se întoarce cunos- 
cător al limbii Jatinești și leșeşti. Mulțumită acestor cunoştinţe, 
tânărul intră în slujbă pe lângă marele dragoman al Porții loan 
Mavrocordat; aci învaţă turcește, grecește, italieneşte şi franţu- 
zeşte. Când Grigore Ghica e numit domn în Moldova, loan îl 
însoţeşte; făcut logofăt al treilea, apoi medelnicer, el ajunge în 
cele din urmă, graţie însușirilor ce avea, capichihaia la Poartă. 
Urmează o perioadă de şase ani, în care loan Calmășul e locţii- 
torul marelui dragoman, apoi o alta de șaisprezece în care el e 
chiar titularul acestui însemnat post. Când, ca o încununare a 
carierii și o recunoaştere a serviciilor aduse împărăției, e numit 
domn al Moldovei, el era om bătrân. Îşi schimbase și numele 
între timp, grecește, devenind din Calmăşul, Callimachi. 

Până a nu sosi în ţară, Tătarii din Bugeac, care se răsculaseră 
sub conducerea unei căpetenii, Crâm-Gherei, venite din Do- 
brogea, cer să li se dea o sumă de bani şi diferite daruri; caima- 
camul, un grec, Vidale, refuză: rezultatul e că răsculații pradă 
o bună parte a Moldovei, făcând mari pagube. Ioan Callimachi 
își face deci intrarea în lași, în împrejurări triste, după ce stră- 
bătuse o ţară jefuită şi arsă. Din această pricină, nici dările nu 
pot fi, la început, strânse. Reprezentantul domnului la Poartă, 
influentul şi lacomul Iordache Stavarache, avea nevoie însă de 
bani. El vine deci în persoană la Iași și începe să strângă şurupul 
fiscalităţii, impunând și pe boieri și mănăstirile. Urmarea e că 
unii din cei atinși încep a «murmurisi». Pentru a curma opo- 
ziţia, Stavarache obţine un firman de mazilirea celor nemulțu- 
miţi și izbutește, într'adevăr, printr'un «tertip », să trimită legaţi 
la sultanul tătăresc, 12 mari boieri. 

Dar această măsură stârneşte revolta mulţimii. Într'o zi de 
iarmaroc, se strâng la laşi mii de oameni de pretutindeni și por- 
nesc la Curte, cerând pe Iordache Stavarache. Intrarea e forțată; 
grecul, îmbrăcat turcește, abia scapă «pe poarta grajdului», 
urmărit fiind, pe drumul Galaţilor, timp de 12 ceasuri, de unii 
dintre răsculați. 

Nevoia de bani, pentru diferitele cheltuieli și daruri la Stambul, 
rămânea totuşi. Domnul ar fi voit să reintroducă văcăritul; mi- 
tropolitul Iacov continuând să reziste, se ajunse la demisia ace- 
stui înalt ierarh, fiind numit în locul său, chiar fratele domnului, 
Gavril, fost mitropolit al Salonicului. Nici Gavril însă nu vru 
să-și ia asupră-și călcarea celor hotărite cu blestem înfricoşat, 
sub Constantin Racoviţă. De aceea, se recurse la altă soluţie și 
anume se înființă o dare nouă, numită ajutorință, care se plătea 
«pe ogiaguri » — deci tot una cu fumăritul, ea era de trei cate- 
gorii: unsprezece lei, cinci lei şi jumătate și trei lei, nefiind nimeni 
scutit. 

Lui loan Teodor Callimachi i se datoreşte întinderea oraşului 
Iaşi înspre Copou; el împărţi locul domnesc de aci boierilor, obli- 
gându-i să-și facă «vii şi grădini », chiar fiii săi dădură exemplu. 
Tot în timpul lui, se ridică mănăstirea Sf. Spiridon din Iași, cti- 
toria hatmanului Vasile Ruset, a jitnicerului Ștefan Bosie și a 
lipscanului chir Anastase. 

În ultimul an al domniei sale, loan Teodor Callimachi a fost 
ajutat de îraţii Sutzu din Fanar, «feciorii Dracului », un grec cu 
trecere şi iscusit. 

Unul dintre ei, Enachi, îi aduse caftanul de reînnoire a dom- 
niei, în toamna anului 1760, un altul, Neculachi, puse la cale că- 
sătoria fiului celui mare al Domnului, Grigore, cu Ileana Mavro- 
cordat, şi obţinu dela Poartă chiar și domnia 
pentru acesta, în locul bătrânului său părinte. 
Schimbarea se făcu în Iunie 1761, înainte de 
8 ale lunii (vezi fig. 95—96). 

Grigore Callimachi tânăr fiind — avea 24 
de ani la suirea pe tron —stătu sub influenţa 
permanentă a Sutzeștilor; tată-său se retrăsese 
în locuinţa sa de pe Bosfor. În această domnie, 
care ţinu aproape trei ani, nu e niciun fapt 
politic mai însemnat de relevat. Sub raportul „Eee catea mică 
fiscal, se constată o sporire a «ajutorinţei »; făcută în primul an de 
sub cel bisericesc, mărirea şi înfrumusețarea “*mnie (1201); luă 
mănăstirii Sf. Spiridon, căreia i se adaogă şi 
un spital sau o bolniţă. Patriarhul de Constantinopol, prin gra- 
mata sa din 1763, ridică această mănăstire la rangul de sta- 
vropighie patriarhicească, face pe egumenul ei arhiereu de 
lrinupolis şi hotărăște ca epitropii să dea șocoteală anual de 
veniturile şi cheltuielile mănăstirii pentru bolnavi şi pentru medici. 

Mazilia lui Grigore Callimachi se produce la 29 Martie 1764; 
ea e determinată, în mare parte, de manevrele lui Stavarache, 
dușman «de moarte » al lui Neculachi Sutzu, care voia înlocuirea 
acestuia din capichehaialâc. Domn al Moldovei e numit Grigore 
al III-lea Ghica, nepot al lui Grigore al II-lea Ghica. (vei fig. 97). 

Grigore îl III-lea Ghica poate fi socotit drept unul din cei 
mai buni stăpânitori pe care i-au avut ţările noastre în epoca 
Fanarioţilor. Fire dreaptă, fără lăcomie, apărind mulţimea împo- 
triva abuzurilor celor mari, bun gospodar, el a făcut o excelentă 
impresie asupra contemporanilor. Cronicarul loan Canta îl arată 
ca «om foarte înţelept și învăţat», adăogând că în timpul dom- 
niei lui «au ştiut și boierii și ţeara că este stăpân ». lar cealaltă 
cronică, atribuită lui Enache Kogălniceanu, îl înfățișează astfel 
«Întreg era acest domn la toate, plin la minte, învăţat, ştia 

toate trebile cum le va purta...; și cuvântul ce grăia era grăit 
şi era lăudat de către toţi şi plăcut prostimei», 

Grigore Ghica, de cum intră în ţară, văzând starea de spirit 
a boierilor, renunţă la serviciile lui Stavarache care rămâne ca- 





Fig. 96. — Bula de argint auril în care se află pecetea unui hrisov din 1762, 
Mai 30 (st. v.) dela Grigore Callimachi.: (Academia Română). 


pichihaia numai a Munteniei. Scade apoi dăjdiile și ţine o soco- 
teală riguroasă a încasărilor şi a plăţilor care se făceau la Con- 
stantinopol. Hatârul și mita sunt sancţionate aspru; mulţimea 
e ocrotită, căci —spunea Ghica — « Dumnezeu l-au trimis în- 
tracest pământ ca să păzească pre săraci şi să-i fie milă de dânșii », 

Acestui domn i se datorește şi reorganizarea şi extinderea 
învățământului în Moldova. El clădește mai întâi, pe cheltuiala 

sa, lângă Mitropolie, o « Academie [a] învățăturilor și 2 episti- 
miilor »: titlul îl luăm chiar din hrisovul de reorganizare, datat 
1766. In această Academie, condusă de «dascălul cel mare» 
grec, se vor preda cursuri în «elinește », în «greaca bisericească » 
în latineşte și în moldoveneşte; corpul profesoral va primi un 
salariu anual care variază între 1500 lei — conducătorul insti- 
tuţiei — şi 120 lei — dascălul de moldove- 
neşte și bibliotecarul. Vor fi şi 20 de bur- 
sieri. Se înființează apoi şcoli pe lângă 
fiecare episcopie; de asemeni, câte una în 
fiecare ţinut sau judeţ, deci douăzeci şi 
șase de toate, afară de Academia din lași. 
Un ajutor de 500 leianual va primi și școala 
grecească din Constantinopol. ppegire mg 

Spiritul de gospodar al lui Grigore Ghica cit. dala Crimă ah Bitza, 
se dovedeşte nu numai în măsurile sale ad- aplicată pe un document din 

Sp A 4 Sau “ 1766, Martie 29 (st. v.). (A- 

ministrative și edilitare —el face «poduri onilerain fiomituii, 
pe toate ulițele » în capitală şi două cișmele 
bogate în apă şi frumos împodobite (vezi fig. 98), — dar şi în 
combaterea luxului, pricină de ruină pentru mulţi boieri « ales 
din cei... însuraţi ». Tot lui i se datorește și un început de indus- 
trie mare: înființează, cu meșteri aduşi din străinătate, o fabrică 
de postav «la Chipărești, unde intră Babhluiul în Jijiea ». Produ- 
sele erau reușite; se fabrica «fel de fel de postav»; un bal «prea 
îrumos » e trimis şi la Constantinopol, sultanului «ca să vadă ce 
odor s'au făcut acestui pământ ». 

Toate aceste titluri de merit nu opresc însă pe Turci, care 
— după vorba cronicarului — ştiau «numai bani să ceară», 
să-l mazilească pe Grigore Ghica, puţin chiar înainte de îm- 
plinirea termenului de trei ani. Schimbarea are loc în Fe- 
vruarie 1767, înainte de 14 ale lumii: așa aflăm dintr'un 
raport al trimisului francez la Poartă. Succesorul său e Gri- 
gore Callimachi care ajunge astfel pentru a doua oară pe tronul 
Moldovei. 

Grigore Callimachi a doua oară. Spre deosebire de predece- 
sorul său, Grigore Callimachi este, de altfel ca şi în prima domnie, 
dominat de boieri și în special de capichehaia sa, lacomul Neculai 
Sutzu: acesta ia sume mari, ba nu se sfieşte să oprească chiar şi 

ușmea făcută de Grigore Ghica Vodă în Iași. Inscripţia românească poartă data 
1765, lunie 20 (st. v.). Dedesubt, în medalion, o inscripţie arabă, 

200 de pungi trimise de visteria împărătească domnului spre a 
strânge zaherea adică provizii, în vederea războiului ce se pre- 
vedea cu Ruşii. Când — din cauza complicaţiilor polone — acest 
război isbucnește —el e declarat de Poartă la 30 Octomvrie 
1768 — Callimachi care nu ştiuse să informeze exact pe sultan, 
nu e în stare nici să asigure o aprovizionare normală oștilor 
turceşti dela Hotin, Bender şi Dunăre. De aceea, când vizirul, 
comandând grosul forţelor, ajunge la Movila Răbâiei (Han 
Tepessi, pe turceşte), el arată Domnului că e mazil şi îl în- 
chide (14 Iunie 1769). Dus la Constantinopol, Grigore Calli- 
machi, după un scurt popas în fioroasa închisoare a lui Bos- 
tangi-bașa — anticamera supliciului —e strangulat, apoi deca- 
pitat (8 Septemvrie 1769). Nicolae Sutzu are aceeaşi soartă. Pe 
tronul Moldovei sultanul trimite acum pe bătrânul Constantin 
Mavrocordat. 

Constantin Mavrocordat a patra oară. Două rapoarte din Con- 
stantinopol, datate 3 Iulie 1769, ne arată că numirea lui Constantin 
Mavrocordat avusese loc; el pleacă la 4 Iulie spre Moldova, pri- 
mind suma de 50.000 lei pentru zaherea,; la 24 Iulie e în tabăra 
dela Bender, a doua zi porneşte spre Iaşi. Măsurile pe care le ia 
el pentru aprovizionarea oastei turceşti dau roade; ele nu pot 
împiedeca însă înfrângerea acesteia. Dela Hotin, ea se retrage 
(25 Septe mvrie) spre 'Țuţora, apoi spre Movila Răbâiei şi, de acolo, 
peste Dunăre, la Babadag. Mavrocordat, părăsind laşii, coboară 
şi el la Galaţi; aci este ajuns de Ruşi care iau cu asalt întăriturile 
orașului, apărate de Turci, şi prind pe domn care zăcea bolnav 
în mănăstirea Siânta Precista (1 Decemvrie 1769). In cursul 
unei discuţii cu un ofiţer rus, uitând situaţia în care se găsea, 
Mavrocordat face în mod repetat aprecieri jignitoare pentru învin- 
gători; ofiţerul, înfuriat, îl răneşte atunci cu sabia la cap. Rana, 
din pricina frigului şi a lipsei de doctor, se cangrenează în timpul 
reîntoarcerii spre Iași; sosit aci, domnul, după puţine zile, moare 
(15 Decemvrie) şi e înmormântat cu toată pompa cuvenită unui 
stăpânitor de ţară. Nu cunoaştem locul unde e îngropat Constantin 
Mavrocordat ; nu ni s'a păstrat nici piatra lui de mormânt, admi- 
țând că, în acele vremuri tulburi de război, boierii sau Rușii îi 
vor fi pus una. 


18* 

In 1746, Constantin Mavrocordat, 
domnul reformator, desfiinţează rumd- 
nia, instituție socială străveche în țările 
noastre. 


Mihai Racoviţă a doua oară. Intru cât numirea ca domn, în- 
tâmplată cu puţin înainte de 16 Septemvrie 1741, îl costase o 
sumă importantă și cum avea de plătit și datorii mai vechi. Mihai 
Racoviţă nu poate respecta așezământul fiscal întocmit de pre- 
decesorul său, Constantin Mavrocordat (vezi mai sus, p. 257); 
el scoate deci — așa cum ne spune Dionisie Fotino în a sa Jstorie 
a Daciei vechi — « mai multe sferturi decât patru şi un văcărit ». 
Rezultatul e o emigrare în masă a ţăranilor: numai din Oltenia 
fug peste Dunăre 15.000 de locuitori. Boierii se plâng la Poartă 
şi Mihai Racoviţă e în primejdie să fie mazilit; mai erau trei 
luni până să i se împlinească termenul de domnie. O intervenţie 
a partizanilor săi dela Stambul, a « Mihaliţilor » cum li se spunea, 
amână măsura; schimbarea se produce totuși, înainte de 13 
August 1744; un raport din această zi a bailului venețian anunţă 
că Racoviţă a fost înlocuit, că era în primejdie să-și piardă capul, 
dar că, dând o mie de pungi de bani, adică cinci sute de mii de lei, 
pedeapsa i s'a schimbat cu exilul în insula Tenedos. Vreo cti- 
torie nouă nu se menţionează în timpul acestei domnii; sunt de 
relevat însă două danii: una de 50 de lei anual pe care Racoviţă 
o face, la 28 Ianuarie 1743, bisericii «aflătoare în enoria așa- 
zisului Balinos, în Constantinopol », cealaltă, de 100 lei anual, mitro- 
politului de Valievo, supus arhiepiscopiei de Pec (Ipec), în Serbia. 

Constantin Mavrocordat a patra oară. Nici Constantin Mavro- 
cordat însuşi nu poate respecta așezământul fiscal pe care-l întoc- 
mise în domnia sa anterioară: nevoile erau prea mari. De aceea, 

e silit și el să meargă pe drumul tras de Mihai Racoviţă şi să depă- 
şească cele patru sferturi fixate. Continuând însă reformele sale 
care trebuiau să dea o nouă înfățișare administraţiei şi societăţii 
românești, Constantin Mavrocordat ia, într'această domnie, o 
măsură de însemnătate capitală și anume desființează rumânia. 
Acest eveniment în istoria noastră socială, prin care se pune capăt 
unei instituţii ce exista dinaninte de întemeierea Principatelor, 
are loc în anul 1746 și comportă două etape. Plecându-se dela 
necesitatea de a se readuce în ţară locuitorii fugiţi din cauza 
birurilor mari — în care scop se obținuse şi un «hatişerif» al 
sultanului — domnul, înalții ierarhi şi boierii hotărăsc, mai întâi, 
la 1/12 Martie, că înstreinaţii cari se vor reîntoarce vor fi scutiţi 
complet de dări timp de șase luni, plătind, după aceea, numai 
câte cinci taleri de om pe an, în patru sferturi, dând dijmă din 
semănături şi lucrând stăpânului moşiei pe care se vor așeza câte 
șase zile anual. Și pentru ca ei să nu fie supuși din nou «rumâ- 
niei ), «să nu cază iarăși de iznoavă — după expresia hrisovului 
— «supt jugul robiei», se hotărăște de asemeni ca toţi acești 
înstrăinaţi reîntorși «să fie slobozi de rumânie şi să nu se mai 
numească rumâni ». Dar această măsură creia, de fapt, un regim 
de favoare fugarilor faţă de cei cari rămăseseră locului, lucrân- 
du-și mai departe pământul. Intr'adevăr, aceștia din urmă con- 
statau că făcuseră mai bine cei care fugiseră, de vreme ce acum 
scăpau de rumânie, deveneau sub raportul personal oameni liberi. 
Iar concluzia firească era să facă şi ei la fel, să fugă, spre a scăpa, 
la rândul lor, de rumânie. Măsura luată risca deci să dea rezul- 
tate exact contrarii celor așteptate, să provoace deplasări și 
mai mari de populaţie. De aceia, eliberarea de rumânie trebui, 
după câteva luni, să fie generalizată la toți sătenii cari se aflau în 
această. situație, nu numai la cei cari emigraseră. In ziua de 5/16 
August se dădu deci un nou hrisov în care boierii şi înalții ierarhi 
constatând că «acest vechiu obiceiu al rumâniei » rămas «dela 
moşii și strămoşii noştri » nu este «de niciun folos», ba chiar «de 
mare pagubă sufletului creștinesc », de vreme ce «fraţii noștri cei 
întru Hristos » nu trebue să fie «supt jugul robiei noastre», ho- 
tărăsc desființarea cu totul a rumâniei. Potrivit acestei hotăriri 
«ori a cine den neamul boeresc sau la mănăstiri vor fi rumâni cu 
moşiile lor, moşiile să rămâe la stăpânirea noastră, să le stăpânim 

cum și până acum. Dar cât pentru capetele rumânilor fără de 
moșie, care dintre noi va vrea din bună voinţa lui ca să-i iarte 
pentru a sa pomenire, bine va face; iar de nu va vrea să facă 
această facere de bine sufletului său, să aibă a face acei rumâni 
cum vor putea și să dea bani de fieștece cap câte taleri zeace și 
să se răscumpere, și cu voe de va îi stăpânului său şi fără de voe». 
Iar dacă stăpânul nu va vrea să primească banii, rumânii să facă 
jalbă la divan. Domnul întăreşte, «cu pecetea și cu iscălitura » sa ... 
această hotărîre ce s'au făcut pentru slobozirea și răscumpărarea 
rumânilor, atât de către toată obştea bisericească, cât şi de către 
toţi boiarii ţării ». In felul acesta se puse capăt instituţiei rumâniei 
care însemna legătură personală îaţă de stăpânul moșiei: e primul 
act în opera de eliberare treptată, juridică și materială, a ţărănimii. 

Sub raportul ctitoriilor, merită să fie menţionată biserica mănă- 
stirii sfântului Spiridon din București (lângă podul Senatului). Pisa- 
nia, în limba gracă şi arabă, dă anul 1747 şi amănuntul că lăcașul 
s'a ridicat «fiind de faţă» patriarhul Antiohiei, chir Silivestru. O 
icoană a acestei biserici, cu o inscripţie tot în limba arabă, precizează 
că domnul a destinat ctitoria sa « pentru ierarhii și călugării arabi ». 

Sfârşitul celei de a patra domnii muntene a lui Constantin 
Mavrocordat se datorește colegului său din Moldova, Grigore 
Ghica. Acesta voia să fie adus la Bucureşti ; stărui deci şi «cu foarte 
îmbelșugată dare de bani »izbuti să-şi realizeze dorinţa. Schimbarea 
se produse în Aprilie 1748; Mavrocordat îu mutat în Moldova. 

Grigore al II-lea Ghica, a doua oară. Spre deosebire de prede- 
cesorii săi, Grigore al II-lea Ghica reușește să se ţină de aşeză- 
mântul fiscal al lui Mavrocordat; sporeşte numai oieritul, dela 
cinci la șase parale și jumătate de oaie. E o domnie liniștită, fără 
turburări externe sau interne, câte un boier doar mai viu, ca 
Niculae Dudescu e trimis să reflecteze în liniștea Snagovului, 
Cotrocenilor şi Văcăreștilor. Ghica are răgazul să ridice două mă- 
năstiri, Pantelimon şi Visarion şi să întemeieze câte un spital 
pe lângă fiecare din ele. Mănăstirea « Sfântului marelui mucenic 
şi tămăduitoriu fără de argint Pandeleimon », de lângă Bucu- 
rești, se înalţă în anul 1750, ispravnic fiind « Sandu Bucșănescul 
vel clucer za arie» (de ariel). Pisania adaogă: «unde și spital 
pentru bolnavi au aşăzat a îi, cu toate împrejurerile — adică 
ecaretele — câte se cade». Pe lângă mănăstirea Visarion .se în- 

temeiază un spital pentru ciumaţi; el s'a desfiinţat cu vremea, 
în timp ce celălalt, dela Pantelimon, există și astăzi. 

După o domnie de aproape patru ani și jumătate —a șasea 
domnie, patru dintre ele fiind în Moldova — Grigore al II-lea 
Ghica, moare în scaun, eveniment rar în epoca fanariotă. Decesul 
se produce în ziua de 3 Septemvrie 1752, în urma unei doctorii 
foarte scumpe «așa zisa teriacă cerească », rău administrate de 
« doctorul cel mare, Mihail Manu ». Trupul fu îngropat în ctitoria 
dela Pantelimon, în naosul bisericii, în dreapta; mormântul are 
o inscripţie în versuri românești, corecte. 

Grigore Ghica a fost căsătorit cu Doamna Zoița; ea a încetat, 
din viaţă la 25 Martie 1759 şi a fost înmormântată lângă soţul 
ei. Au avut mai mulţi copii, între care Scarlat, fiul cel mai mare, 
şi Matei, au domnit amândoi. 

Matei Ghica. Dorinţa lui Grigore al II-lea Ghica, exprimată 
lămurit în testamentul său, întărită cu blestem și agreiată și de 
boieri, era ca să-i urmeze la tron Scarlat; o delegaţie plecă chiar 
în acest scop la Poartă; aci, ea găsi însă numit pe Matei, al cărui 
socru, influentul Grec Gheorghe Hatmanul, izbutise, prin sume 
mari de bani, luate împrumut cu dobândă ridicată, să convingă 
pe meghistanii Porții. Firmanul de numire se dă în ziua de 10 
Septemvrie; în Bucureşti Matei Ghica intră la 12 Octomvrie. 

Tânărul domn — avea 25 de ani —nu putu ţine în frâu însă 
pe Grecii din anturajul său care făcură o sumă de operaţii neper- 
mise şi purtară —după expresia unei cronici contemporane — 
«cu totul pe dos » treburile. Astfel postelnicul Alexandru Sutzu 
nu se sfii să facă, în trei luni numai, «treizeci de stolnici, douăzeci 
de paharnici şi cincizeci de serdari », luând, bineînţeles, dela fie- 
care, bani sau daruri. Boerii de ţară, nemulţumiţi şi loviți în in- 
teresele lor, trimiseră atunci, prin medelnicerul Stefanachi, tot 
grec şi el, dar romanizat, o plângere sultanului, arătând ilegali- 
tăţile şi excesele — de tot felul —ale domnului şi anturajului 
său. Rezultatul fu mazilirea lui Gheorghe Hatmanul; contra lui 
Matei — considerat ca acţionând după sfatul şi îndemnul so- 
crului său —se luă însă numai măsura transferării în cealaltă 
țară, în Moldova (3 lulie 1753). 

Constantin Racoviţă, mutat dela laşi la Bucureşti, avea ca 
oameni de încredere doi Greci, pe spătarul Manolache Gelepul, 

numit bașcapichehaia şi pe ginerele acestuia, postelnicul Iordache 
Geanet, însărcinat cu strângerea dărilor. Lacomi şi aroganţi, 
aceştia ridicară împotrivă-le restul boierimii care în 1755 orga- 
niză un complot: se hotări anume ca boierii dela Craiova îm- 
preună cu însuși episcopul de Râmnic să fugă peste Dunăre și 
să reclame la Poartă pe domn și oamenii lui. Când Racoviţă află 
că boierii au pornit într'adevăr spre Constantinopol, el se temu 
să nu-şi piardă tronul; intrând deci în tratative cu fruntașii ne- 
mulţumiţilor, anume cu Constantin Dudescu şi cu banul Barbu 
Văcărescu ajunse la următoarea înţelegere care însemna, de fapt, 
înfrângerea sa: Postelnicul Geanet și alţi boieri greci, daţi pe listă, 
vor Îi izgoniți ; capichehaie va fi numit Iordache Stavrache spătarul, 
ginere al lui Manolache Gelepul, dar în relaţii reci cu acesta; la 
Constantinopol, pe lângă capichehaiele vor fi și doi boieri români 
aleşi de boierii din ţară ; în sfârşit, clauză foarte importantă, dom- 
nului i se va da o sumă fixă anuală, anume 3000 de pungi, plus vă- 
mile, ocnele și venitul cămării iar «mai mult să nu se supere țara ». 

Boierimea își impusese punctul ei de vedere; ea nu fu în stare 
însă să-şi păstreze solidaritatea care o dusese la izbândă. Din 
cauza dregătoriei de vel spătar pe care o revendicau în același 
timp doi fruntaşi anume Constantin Brâncoveanu şi Ştefan Vă- 
cărescu — tatăl poetului lenăchiţă, izbucni o ceartă; urmă ine- 
vitabila pâră la Constantinopol de care se folosi Manolache Ge- 
lepul care căuta prilej de răzbunare; rezultatul fu exilarea lui 
Ştefan Văcărescu și a fratelui său Barbu în Cipru, exilarea lui 
Stavrache și trimiterea în ţară, în lanţuri, a celor doi boieri ce 
fuseseră alăturaţi capichehaielelor. Toate acestea impresionară 
pe Constantin Racoviţă; spre a scăpa de necontenitele intrigi, 
plângeri şi pretenţii ale boierimii muntene, ceru și izbuti el să 
obţină, la 19 Fevruarie 1756, strămutarea îndărăt în Moldova. 

Constantin Mavrocordat a cincea oară. În locul său fu numit, 
pentru a cincea oară, Constantin Mavrocordat; intrarea în Bucu- 
reşti avu loc la 26 Aprilie 1756. Cei doi Văcăreşti fură rechemaţi 
din surghiun ; în ţară nu ajunse însă decât Ștefan, Barbu murind 
pe drum, la Konieh, în Asia Mică. În această domnie, de doi ani 
şi jumătate, Mavrocordat nu făcu nicio reformă; e de altfel o 
stăpânire fără vreun fapt mai deosebit. Sfârşitul ei se datorește 
împrejurării că sultanul, plimbându-se deghizat la o margine a 

Constantinopolului, întâlni niște călărași care duceau domnului 
câteva scrisori din partea capichehaielelor și a unor meghistani 
turci; luând, printr'un șiretlic, aceste scrisori şi citindu-le, con- 
stată că ele cuprindeau secrete de Stat, planuri de intrigi şi do- 
vezi de corupţie. Înfuriat, ordonă imediata mazilire a lui Ma- 
vrocordat, închiderea capichehaielelor și surghiunirea meghista- 
nilor vizaţi (August 1758, înainte de 14 ale lunii). Ajuns la Con- 
stantinopol, Mavrocordat fu pus la închisoarea celor Şapte Tur- 
nuri de unde el trimise un raport sultanului arătând suma enormă 
— o mie de pungi — pe care o primeau, sub diferite forme, «re- 
gealele » adică miniştrii Porții, din Ţara Românească. 

Scarlat Ghica, strămutat din Moldova, domni aproape trei ani 
de zile, din August 1758 până la 16 Iunie 1761. Titlul său de merit 
este că a izbutit, întocmai ca odinioară Nicolae Mavrocordat, să 
obţină îndepărtarea Turcilor cari începuseră iar a se întinde şi a se 
așeza în stânga Dunării, făcându-şi «câşle » pentru turmele și cire- 
zile lor de vite. Operaţiunea costă suma de patru sute de mii de lei. 

Mazilia lui Scarlat Ghica se datorește propriului său repre- 
zentant la Poartă, Jacovachi Rizu, care spera să obţină domnia 
pentru ginerele său, Grigore Ghica, marele dragoman. Planul nu 
reuşeşte însă ; tronul e luat din nou de Constantin Mavrocordat, 
acesta dând sultanului mia de pungi pe care altfel ar fi trebuit 
s'o împartă «regealelor ». Scarlat Ghica e surghiunit, pentru puţin 
timp, în insula Lemnos; reîntors la Constantinopol, el are un proces 
cu lacovachi Rizu, care voia să-l scoată pe fostul domn dator; 
până la urmă, se dovedește însă contrariul. 

Constantin Mavrocordat a șasea oară. Numit la 16 Iunie 1761, 
Constantin Mavrocordat are de luptat, în această domnie, în- 
tocmai ca și predecesorii săi Constantin Racoviţă și Matei Ghica, 
cu boierimea munteană, veşnic nemulțumită și gata să facă opo- 
ziţie. Bătrânul şi ambițiosul Constantin Dudescu, nemulțumit 
anume că nu avea primul rol — domnul se sprijinea în special 
pe Cantacuzini — se înţelese cu fiul său Nicolae case era la Con- 
stantinopol și cu Dumitrache Ghica, marele spătar, și trimiseră 
o delegaţie de patru boieri mai mici la Poartă să pârască pe domn. 
Acesta fu acuzat că ar fi luat din ţară în 16 luni « 10.000 de pungi 
de bani». Deşi neîntemeiată, pâra impresionează pe sultan care 
hotărăște să-l scoată pe Mavrocordat. La sorocul înnoirii anuale 

a domniei, el trimite deci un capigibaşă, chipurile să-i ducă fir- 
manul de înnoire, în realitate însă spre a-l mazili și aduce cu toată 
averea la Constantinopol. Așa se şi întâmplă; cercetarea scrip- 
telor dovedi însă că nu se încasaseră în realitate decât 7200 de 
pungi și chiar din acestea, domnul nu mai avea nimic, nici măcar 
bani de drum: mâncaseră tot meghistanii, capuchehaielele şi 
boierii. Mazilit pe nedrept, Mavrocordat fu, pe deasupra, închis 
din nou în cele Şapte Turnuri; aceeași soartă avură capuchehaie- 
lele sale și câţiva dintre boieri: li se cerea să spună totuşi unde 
sunt cele zece mii de pungi și cui s'au dat. 

Constantin Racoviţă a doua oară fu numit în ziua de 20 Martie 
1763. El avu la început drept capichehaia pe Başa Mihalopol; 
curând însă i se impuse de către sultan Jordache Stavrache (sau 
Stavracoglu) cu titlul de baş capichehaia, deci superior lui Mi- 
halopol; acesta din urmă fu de altfel îndată exilat în Cipru, la 
Famagusta, sub pretextul că a prezentat socoteli inexacte şi 
încărcate. Rămas singur stăpân, Stavracoglu, tip reprezentativ de 
fanariot: lacom, intrigant, fără scrupule, vanitos și despotic, începe 
să exercite o adevărată teroare. EI se folosește de un conflict, care 
izbucnise din nou între boierii munteni, mai precis între tabăra având 
în frunte pe ambițiosul Constantin Dudescu și între Cantacuzini 
— Mihai și Pârvu — pentru ca, înțeles cu domnul şi autorizat de 
sultan, să scoată un firman de punere la închisoare a lui Dudescu 
şi e mulți alţi boieri. Justificarea era că aceștia vor fi siliţi să spuie 
astfel ce s'a făcut cu cele 2800 de pungi care lipseau din cele 10.000 
atribuite lui Constantin Mavrocordat. Firmanul e adus la îndeplinire ; 
cei închiși sunt ţinuţi la urmă chiar în lanţuri. Această purtare sa- 
mavolnică produce însă o reacţie din partea populaţiei bucureştene; 
îndemnat de boierii rămaşi liberi, norodul se răscoală, dă drumul 
celor închiși şi apoi pornește o parte să se plângă unui capigibaşă 
turc ce se afla în capitală, altă parte spre curtea domnească. De 
câteva zile, Constantin Racoviţă căzuse bolnav; era şi alcoolic 
— bea cantităţi mari de spirt de melisă ; speriat de cele întâmplate 
şi temându-se de urmări, el se sinucise, luând o cantitate mare 
— «trei-patru sticle » spune un izvor contemporan — din băutura 
lui preferită. Peste şase ceasuri, înceta din viaţă (7 Fevruarie 1764). 

Constantin Racoviţă a fost căsătorit de două ori, a doua oară cu 
Sultana, fiica slugerului Iorga din Viza (lângă Constantinopol). Fire 

bolnăvicioasă, Sultana moare din cauza unor medicamente prescrise 
şi e înmormântată în mănăstirea Golia, din lași, la 13 Ianuarie 1753. 

Ştefan Racoviţă. Pe tronul devenit vacant, fu numit, prin 
stăruința lui Stavrache, pe care cele întâmplate nu-l putuseră 
clinti, fratele lui Constantin, Ştefan Racoviţă. Pentru a băga 
groaza în boieri și a-i face să nu mai reclame, noul domn, urmând 
indicaţiile bașcapichehaielei sale care era — de fapt — adevăratul 
domn, își începe stăpânirea tăind pe stolnicul Ştefanachi Cremidi, 
fire de intrigant, şi pe medelnicerul Iordachi Băjescul, acesta 
din urmă chiar fără nicio vină (7 Mai 1764). Apoi urmează stoar- 
cerea ţării și expedierea pungilor de bani la Constantinopol. Se 
trimite şi averea lui Constantin Racoviţă, preţuită la 600 de 
pungi, după aceea, din așa zisa rămășiță a lui Constantin Mavro- 
cordat, 200 de pungi. Pentru restul de 2600 de pungi, care nu se 
puteau împlini cu nici un chip, sunt puși din nou la închisoare, 
potrivit indicaţiilor lui Stavrache, optsprezece mari boeiri, legaţi 
«de gât şi de picioare » (13 Ianuarie 1765). Se produce, e drept, o 
nouă răscoală a Bucureștenilor, în special a breslelor sau, cum se 
mai spunea pe atunci, a «rufeturilor»; de data aceasta însă, 
mulţimea e șarjată de garda domnească — arnăuţi și beșlii turci, 
iar trei dintre răsculați au capetele tăiate ; boierii închişi sunt mutaţi 
«dela cămară la beciurile din dărăt »; paza e întărită (24 Maiu 1765). 

Dar, prin această din urmă ispravă, Stavrache depăşire orice 
limită. De pretutindeni se ridică pâri împotriva lui. Una, a Mun- 
tenilor, trimisă prin pașa de Vidin, Moldovangi, şi o a doua, a 
Moldovenilor, trimisă prin hanul tătăresc, deslănțuie reacţia. 
Incercările, de ultimă oră, de a se salva, eliberând pe boieri şi 
micșorând dările, nu izbutesc. Chemat la seraiu, el e strangulat 
în închisoare și apoi spânzurat, de poarta unuia din palatele sale 
de pe Bosfor (28 August 1765); averea confiscată se ridică la 
3000 de pungi adică un milion şi jumătate lei, o sumă enormă 
pentru vremurile acelea. 

Odată cu Stavrache, cade şi creatura sa Ştefan Racoviţă. 
Firmanul de mazilie sosește în București la 29 August 1765; la 
12 Septemvrie, fostul domn, căruia aga turc ce-l însoțea îi va lua 
şi ultimii bani — cincisprezece pungi — porneşte, huiduit şi ble- 
stemat de mulţime, în surghiun spre Mitilene; de aci, se va elibera 
în 1766, plătind, bine înţeles. Sunt de revelat și două aspecte 

luminoase în această sumbră domnie: pe de o parte dania de o 
mie lei anual făcută «înaltei școli de învățături greceşti din Con- 
stantinopol » şi ajutoarele de o sută cincizeci şi două sute lei anual 
acordate mănăstirii Pantelimon şi bisericii Sfinţii Voevozi de pe 
marele canal din Constantinopol, pe de alta, restabilirea hotarului 
țării la Dunăre, în regiunea Lichireştilor, încălcat de Turcii din 
Dârstor. Actul respectiv poartă data 6 August 1764. 

„_ Ştefan Racoviţă a fost căsătorit cu fiica hatmanului Constantin 
Ipsilanti; au avut mai mulţi copii, din care însă niciunul n'a 
mai ajuns la domnie. 

Scarlat Ghica a doua oară. Succesorul lui Ștefan Racoviţă 
căpătă tronul mulţumită însușirilor sale personale ; de aceea, fapt su- 
bliniat de un izvor contemporan, el trebui să dea «mai puţini bani». 

În scurta sa stăpânire —un an și vreo trei luni —sunt de 
relevat două fapte: aranjamentul cu privire la «Odaia Vizirului » 
şi zidirea mănăstirii Sf. Spiridon Nou din Bucureşti. Odaia Vizi- 
rului era un domeniu foarte întins, la marginea raielii Brăilei, pro- 
prietatea unei sultane şi administrat de aceasta prin bostangii 
— un fel de soldaţi — turci. Cu vremea, graţie protecţiei de care 
se bucura domeniul, se strânseseră aci o șumedanie de țărani 
fugiţi din judeţele învecinate, sustrângându-se deci dela plata 
birului , bostangiii, pe de altă parte, provocau multe neorânduieli 
în aceleași judeţe învecinate. Pentru a curma această stare de 
lucruri, Scarlat Ghica oferi sultanei suma de 25.000 lei anual și 
luă sub administrarea sa domeniul, întocmai ca şi celelalte ţinu- 
turi ale Ţării Românești. 

Mănăstirea Sfântul Spiridon Nou fu începută în 1766; pe când 
se lucra însă, domnul se îmbolnăvi « de boală năpraznică » şi muri 
(12 Decemvrie). Trupul i se odihnește în ctitoria sa, într'un mor- 
mânt acoperit cu marmoră și având o inscripţie grecească, în versuri. 

Alexandru Scarlat Ghica. După cererea Mitropolitului şi a 
boierilor, puși la cale de doamna, Poarta numi ca urmaș al lui 
Scarlat Ghica pe fiul său, tânărul Alezandru. Acesta continuă 
zidirea mănăstirii începute, o isprăvi şi o înzestră cu toate cele 
necesare, înclusiv câteva prăvălii aducătoare de venit. Prin hri- 
sovul pe care-l dădu în 1768, Alexandru Ghica hotări apoi aşeză- 
mântul acestei ctitorii, specificând că ea se va cârmui indepen- 
dent «ca o mănăstire domnească de ţară slobodă», fixă după 


www.dacoromanica.ro 


286 DOMNII MUNTENIEI DELA 1744 PÂNĂ LA 1774 


aceea slujba de pomenire a părintelui său, în ziua morţii acestuia 
—«la luna lui Decembre 1 »—statornici, în sfârșit, că din venitul 
mănăstirii să se înzestreze în fiecare an nouă fete sărace şi anume 
«trei fete de neam de boieri scăpătaţi », primind fiecare câte 250 
taleri, «trei fete de a doua stare, de boierinaşi sau de neguţitori » 
câte 200 taleri şi «trei fete dea treia mână», câte 50 de taleri. 

In toamna anului 1768 izbucni războiul dintre Turci și Ruşi. 
Hanul tătăresc, care trebuia să aibă un rol însemnat în acest 
război, convinse pe sultan că tânărul Alexandru nu va putea 
face faţă nouii situaţii şi recomandă în locul lui pe Grigore Ghica, 
dela care primise, ce-i dreptul, pentru această intervenţie, trei 
sute de pungi. Schimbarea avu loc la 28 Octomvrie 1768. 

Grigore al III-lea Ghica era fiul fostului mare dragoman Ale- 
xandru Ghica, decapitat în 1741 sub învinuirea de înţelegere cu 
Rușii; venea deci nepot de frate lui Grigore Ghica al II-lea. Sosit 
în ţară, el constată că Ruşii îşi făceau atmosferă favorabilă atât 
printre boieri — câștigând prin emisari ca maiorul Nazarie Carazin 
pe Cantacuzini —cât şi printre cei de jos cari așteptau o ușu- 
rare a greutăților. Preveni deci pe Turci să trimită oaste spre a 
putea ţine în frâu detașamentele rusești care, pornind dela Foc- 
şani, făceau incursiuni până la Gherghița și la Odaia Doamnei, la 
șase, respectiv opt ceasuri de Bucureşti. Vizirul Moldovangi îi 
expedie însă abia opt sute de oameni, mult prea puţin ca să poată 
rezista în chip serios. De acest fapt profită Carazin,; înţeles cu 
spătarul Pârvu Cantacuzino, el trimise un corp de «volintiri» 
adică voluntari români şi arnăuţi, împreună cu câţiva Cazaci; 
aceștia atacă, la 16 Noemvrie 1769, în revărsatul zorilor, prin 
surprindere, Bucureştii, gonesc, ajutaţi de orășeni, pe Turcii 
buimăciţi de somn şi prind pe însuşi domnul care se refugiase 
în hanul lui Şerban Vodă, «într'o prăvălie lipscănească ». Este 
evident că Grigore Ghica, dacă ar fi vrut, putea scăpa, retrăgân- 
du-se spre Dunăre; realitatea este că i-a convenit să fie luat pri- 
zonier, deoarece se temea ca, ducându-se la Turci, să n'aibă soarta 
lui Grigore Callimachi, decapitat numai cu două luni mai înainte. 
Indată sosi în București și colonelul Carazin — fusese înaintat — 
cu trupe rusești; el împărți puști şi praf la mulţi localnici (vezi şi 
fig. 99 și 100) iar pe domn îl expedie, prin lași, la Petersburg, 
unde fu bine primit de împărăteasa Ecaterina. 

Desiășurarea războiului ruso-ture. Emanuel Giani Ruset, domn 
al Munteniei. După ocuparea Bucureștilor, Carazin cu un corp 
de Cazaci şi o mie de «volintiri » porneşte împotriva Giurgiului. 
Întâmpinat pe drum de forțe mult superioare, el se închide în 
mănăstirea Comana și trimite la Bucureşti după ajutoare. Acest 
ajutor, având în frunte pe Pârvu Cantacuzino, e surprins însă 
de Turci noaptea într'o pădure lângă Comana şi distrus; Pârvu 
împreună cu toţi ofiţerii cad pe câmpul de luptă. Turcii, bucuroşi de 
izbândă, se reîntorc la Giurgiu; în felul acesta Carazin scapă. 





Fig. 99. — Puşti cu cremene, fără rotiţă, din secolele XVII şi XVIII, întrebuințate şi la noi. 
Unele din ele au patul împodobit cu sidef. (Muzeul Militar, Bucureşti). 


Între timp, în Oltenia se producea o reacțiune. Banul Craiovei 
Emanuel (Manolache) Giani, ajutat cu ceva oaste de către pașa 
de Vidin, curăţă cele cinci judeţe din dreapta Oltului de «vo- 
lintiri » sau — cum li se mai spunea fiindcă împrumutaseră acest 
cuvânt de comandă dela Muscali —de «stupai». Apoi, el se în- 
dreaptă împotriva Bucureștilor, făcând, la 26 Ianuarie şi la 5 
Fevruarie 1770, două încercări—e drept neizbutite —de a-l 
ocupa. Prin aceste fapte, Giani atrage atenția Turcilor asupra 
sa; contribuind și recomandaţiile pașei de Vidin, câştigat cu 
daruri, vizirul îl numește domn al Munteniei (Mai 1770). Cu- 
rând după numire, în lunie, noul domn își poate face intrarea 
în capitală: Ruşii se retrăseseră de aci, concentrându-și toate 
forțele în Moldova, în vederea ciocnirii cu grosul armatei turceşti. 

Ciocnirea se produce lângă Cahul, în ziua de 1 August 1770, și 
se termină printr'o mare înfrângere a vizirului care e silit să 
treacă Dunărea îndărăt, pierzând 140 de tunuri și întreaga tabără. 
Ismailul e luat la 6 August, Chilia la 30; Benderul sau Tighina 
se predă la 27 Septemvwrie, Cetatea Albă în Octomvrie. Mârzacii 
tătari din Bugeac fac act de supunere formală, dând şi ostateci. 
Urmarea acestor continui biruinţe este ocuparea din nou a Mun- 
teniei de către Ruși; la 21 Noemvrie, e ocupată Brăila, pe care 





Fig. 100. — Pistoale din secolul XVIII, întrebuințate și la noi. (Muzeul Militar, Bucureşti), 


garnizoana turcească o părăsise, la 25 ale aceleiaşi luni, Bucu- 
reştii. Giani se retrage peste Olt. 

În aaul următor 1771, ostilitățile continuă. Chiar în Ianuarie, 
la 28, Ruşii pătrund în Craiova, domnul trebuind să se retragă 
în Ardea], de unde se duce apoi la Vidin; la 5 Martie cade 
Giurgiul; el va îi însă reluat de Tătari în Iunie. Şi pe celelalte 
fronturi, în Crimeea şi în Georgia, armatele țarinei repurtează 
succese; o îlotă a sa, intrând în Mediterană prin Gibraltar, sfă- 
râmă pe cea turcă în golful Ceșme, din Marea Egee (lulie 17741). 

Îngrijată de aceste succese, Austria se oferă ca mijlocitoare 
a unei păcii fără pierderi teritoriale pentru Turci. Pentru acest 
serviciu, Poarta se obliga, prin convenţia din 6 Iulie 1774, să-i 
plătească 20.000 de pungi adică 10 milioane și să-i cedeze Oltenia. 

Prusia intervine şi ea ca mediatoare. Se ajunge astiel, la 10 Iunie 
1772, la un armistițiu care apoi va îi prelungit până în Martie 
1773. Totdeodată se hotărăşte ţinerea unui congres pentru pace 
la Focșani; deschiderea şedinţelor lui are loc, într'adevăr, la 7 
August; nu se poate ajunge însă la nicio încheiere ; nici şedinţele 
ulterioare, ţinute la București, nu au un rezultat mai bun; ele 
sunt deci întrerupte la 22 Martie 1773. Între timp însă, se pro- 
cedase, fără scrupule la prima împărţire a Poloniei: era — în ce 
priveşte Rusia — o compensație ca să renunţe la pretenţii teri- 
toriale împotriva Turciei, potrivit planului austriac. 

Cererile boierimei românești. Încă din Ianuarie 1769, Ecaterina a 
II-a lansase un manifest tipărit în grecește, româneşte și sârbește şi 
adresat «tuturor noroadelor slavonești de legea pravoslavnică ce se 
dilă sub stăpânirea turcească » — noroade între care se cuprindeau, în 
concepţia țarinei, şi Moldovenii și Muntenii —; manifestul anunţa 
desrobirea de sub jugul otoman şi cerea să fie ajutate oștile pravos- 
lavnice liberatoare. Propaganda rusă, făcută prin emisari dibaci, 
prinse ; în sânul boierimii și a clerului înalt se desemnă o mişcare 
favorabilă Hușilor. După ocuparea Iașilor, se pretinse un jurământ de 
credinţă, care îu depus la mitropolie ; jurăminte identice avură loc și 
în ţinuturi, în fiecare sat şi oraș. Apoi, potrivit iarăși sugestiei făcute 
de autoritatea militară, se alcătui atât în Moldova cât și în Muntenia, 
câte o delegaţie de clerici şi înalţi boieri care merse la Petersburg 
să exprime omagiul de credinţă împărătesei și să formuleze ce- 
rerile fiecărei ţări. Delegaţia moldoveană era alcătuită din Ino- 
chentie, episcopul de Huşi, arhimandritul Vartolomeu Măză- 
reanul, egumenul Solcăi, Benedict, egumenul Moldoviței, Ioan 
Paladi biv vel logofăt și lenachi Milu biv vel spătar; delegaţia 
munteană cuprindea pe mitropolitul Grigorie, pe arhimandritul 
Chesarie, cărturar de seamă, pe arhimandritu! Filaret, (viitorul 
mitropolit!) pe biv vel vistiernicul Mihai Cantacuzino și pe vel 
logofătul Nicolae Brâncoveanu. Delegaţiile fură primite la curte, 
de Ecaterina a II-a, la 8 Aprilie 1770; răspunzând la mulţumirile 
şi urările lor, țarina declară, prin glasul vice cancelarului, că 
«amândouă cneziile, moldoverească și muntenească, întru toate 
să fie după a lor judecăţi şi rânduele». Ni s'au păstrat dorin- 
țele exprimate de ambele delegaţii. Muntenii cereau o contopire 
aproape completă cu Rusia: «ara noastră —spuneau ei—să 

se facă tot una cu eparhiile ce stăpânește prea puternica împă- 
răţia Rosiei », să avem «legile și rânduelile Rosiei prea deplin »; 
partea « mirenească şi bisericească să fie subt îndreptarea Sf. 
Sinod, după obiceiurile Sf. biserici din Rosia»; «judecătorii ce 
se vor lândui pe la ţinuturi și orașe să fie jumătate Munteni», 
cealaltă jumătate putând fi deci Huși. Aceeași asimilare şi în ce 
priveşte veniturile Statului, afară de zeciuiala din stupi, vin, oi 
şi râmători care rămâne «tot după cum au fost». Ea mai cerea 
apoi înfiinţarea unei oştiri de ţară: 15.000 pedestrime și 5000 
călărime, înfiinţarea unor 4 Academii de epistimii (ştiinţe !), me- 
şteşuguri şi limbi », întărirea proprietăţilor și a privilegiilor, re- 
gularea vechilor' datorii, ştergându-se cele nedrepte, în sfârșit, 
voie pentru boieri și negustori de a trece în Rusia. Moldovenii 
sunt mult mai rezervaţi și în același timp mai particulariști: ei 
cer ca «la ocârmuirea ţării să fie aristocrație adecă să se aleagă 
12 boieri mari din starea întâi care să fie cu aceeași cinste şi nume 
de boierie, precum și mai înainte, începând dela vel logofăt ». Din 
aceştia 12, 6 vor hotări judecăţile, iar 6 vor strânge dările. De 
domn nu se amintește nimic; boierii vor fi îmbrăcaţi cu caltan de 
către generalul rus, comandantul oastei ce va păzi hotarele; el va 
trimite la curtea împărătească și « dăjdiile ţării »; tot prin el se vor 
înainta și « anaforelele » adică cererile sau plângerile obștești. La 
ţinuturi să fie câte 2 sau, dacă-s întinse, 4 cispravnici »; dregătoriile 
să fie date feciorilor de boieri «după rânduiala de mai înainte »; du- 
rata lor, de un an sau trei, ca să poată intra toţi, pe rând, în slujbe. 
Vor fi patru categorii de boieri, numirea în dregătorii începându-se 
dela prima. Într'un cuvânt, o cârmuire pur boierească, cu menţinerea 
tuturor privilegiilor şi fără vreun cuvânt despre celalalte categorii 
sociale. Prin acte deosebite, Moldovenii adaogă că se va putea face 
o oaste de 12.000 de oameni, cu cheltuiala ţării, dându-se, pe 
deasupra şi întreţinerea pentru 8000 de ostași împărătești. Ei 
cer de asemenea vechile hotare ale ţării, până la Dunăre, inclusiv 
Benderul care «stă ca nevindecată rană în spinarea ţării » și Hotinul. 

Acestea erau cererile boierimei noastre, în ipoteza că stăpâ- 
nirea rusească va cuprinde şi Ţările Românești. Dacă însă tra- 
tatul de pace va lăsa aceste ţări tot sub suzeranitatea turcească — 
ipoteză care în urma mediaţiunei Austriei apărea ca foarte pro- 
babilă — atunci boierii cereau să se revină la vechile condiţii 

ale închinării, suprimându-se toate adaosele şi prestaţiunile ul- 
terioare. Întrebaţi de Ruși cu prilejul conferinţelor dela Focșani, 
în 1772, care erau aceste condiţii originare, boierii, în lipsa unor 
texte autentice vechi, redactară o serie de acte, cuprinzând pre- 
supusele condiţii din timpul lui Mircea cel Bătrân şi Laiotă Ba- 
sarab, pentru Muntenia, din timpul lui Bogdan «cel Orb», fiul lui 
Ștefan cel Mare, pentru Moldova. Actul moldovean care se înte- 
meia de fapt pe cele spuse de Dimitrie Cantemir, fu atribuit chiar 
pentru mai multă temeinicie, cronicarului Nicolae Costin. În felul 
acesta au luat prin urmare naştere așa zisele tratate de închinare 
faţă de Turci; ele sunt, după cum se vede, plăsmuiii târzii, interesate 
(vezi și vol. ], ediţia a patra, p. 475 şi vol II, ediţia a patra, p. 138), 

Continuarea războiului în 1773 şi 1774. Tratatul dela Iuciuk 
Kainargi. Tratativele dela Bucureşti neducând la niciun rezulzat 
şi fiind întrerupte (vezi mai sus, p. 289) ostilitățile fură reluate 
în primăvara anului 1773. Se dădură lupte dealungul Dunării 
şi în Dobiogea, cu rezultat schimbător. Turtucaia căzu și fu arsă 
de Ruși; aceştia suferiră însă, spre sfârșitul anului, o înfrângere 
serioasă la Cernavodă. În Ianuarie 1774, Turcii împrăștiară o 
armată rusă care se afla în faţa Varnei, în Mai însă situaţia se 
schimbă complet. La 20 ale lunii, Turcii sunt grav bătuţi; Rus- 
ciucul şi Silistra sunt asediate, iar marele vizir e înconjurat în 
Șumla. Descurajat, deşi războiul ar mai fi putut continua, acesta 
cere un armistițiu care nu i se acordă, se încep atunci tratative 
de pace și, sub presiunea împrejurărilor, ele se încheie foarte 
1epede: după două şedinţe ţinute în tabăra rusească, la satul 
Kuciuk Kainargi din sudul Dobrogei, se ajunge la iscălirea tra- 
tatului de pace (21 Iulie 1774). Prin acest tratat, de o deosebită 
însemnătate şi care ştergea amintirea celui încheiat la Prut, sub 
Petru cel Mare, cu șaizeci şi trei de ani mai înainte, se prevedeau 
următoarele: Î. Recunoaşterea independenţei Tătarilor de pre- 
tutindeni, deci şi a celor din Bugeac, ei vor avea pe viitor numai 
relaţii de ordin religios cu sultanul, 2. Libertatea completă a 
navigaţiei, pentru vasele de comerţ, pe Marea Neagră, în strâm- 
tori și pe toate fluviile, 3. Cedarea către Rusia a cetăților Azof, 
lenikale, Kertch și Kimburun cu teritoriile lor și cu fâșia de pă- 
mânt cuprinsă între Nipru și Bug; 4. Rusia, în schimb, restituie 
Porții toate cuceririle făcute, deci şi ţările noastre; acestea din 

urmă vor beneficia însă de o serie de dispoziţiuni dintre care 
cităm: amnistie generală şi libertate pentru cei ce vor voi — 
cazul lui Mihai Cantacuzino, fratele lui Pârvu —a pleca din 
țară cu averea lor; restituirea moșiilor uzurpate din jurul raie- 
lelor ; scutirea, pe timp de doi ani, de haraciu; în afară de acesta, 
trimis apoi la doi ani odată, nu se va mai cere nicio altă dare sau 
prestație; Rusia să poată interveni la Poartă în favoarea Princi- 
patelor, iar Poarta să ţie seamă de aceste intervenţii. Ultima dispo- 
ziţie e de mare însemnătate; ea deschide calea pentru amestecul 
rusesc în treburile ţărilor noastre, amestec ce va merge mereu 
crescând. Se poate spune dar că tratatul dela Kuciuk-Kainargi 
înseamnă un moment important în istoria modernă românească. 

Incepând cu pacea dela Kuciulk-Kai- 
nargi, influența rusă devine tot mai pu- 
lernică în ţările noastre. 


Emanuel Giani, domnul numit de Turci în timpul războiului 
cu Rușii, nu putu să se menţină. Silit să plece din Craiova, în 
lanuarie 1774, şi să se adăpostească în Ardeal și apoi la Vidin, el 
reveni în Mai—lunie în Oltenia, pentru ca, în Octomvrie, să pără- 
sească definitiv ţara, prin pasul Vâlcanului. 

Incheindu-se pacea dela Kuciuk-Kainargi, boierii conveniră, 
după multe discuţii, să ceară ca domn pe vel vornicul Ștefan 
Pârșcoveanu. Delegaţia trimisă la Constantinopol în acest scop, 
găsi numit însă pe Alezandru Ipsilanti (26 Septemvrie 1774). 

Alexandru Ipsilanti, grec de origine, din Fanar, ocupase mai 
înainte demnitatea de mare dragoman al Porții ; era un om foarte 
învăţat şi, în același timp, înţelept şi bun gospodar. A cârmuit 
cu blândeţe și pricepere ţara timp de șapte ani; poate fi consi- 
derat ca unul dintre cei mai de seamă domni ai noștri din epoca 
modernă ; în ce privește epoca fanariotă, el este, credem, cel mai 
însemnat şi, în orice caz, cel sub care ţara s'a simţit mai bine. 
Izvoarele contemporane sunt unanime în a lăuda liniștea, bel- 
șugul, eftinătatea din timpul lui, precum și gospodăria și reformele 
pe care le-a introdus. 

Chiar în primul an de domnie, el ia o serie întreagă de măsuri: 
caută şi liberează pe locuitorii robiţi de Turci — unii fuseseră 
duși tocmai în Mesopotamia, alţii în împrejurimile Smirnei; face 
un aranjament pentru Câșla sau Odaia Vizirului, de lângă Brăila, 
asemenea celui de sub Scarlat Ghica (vezi mai sus, p. 285); stabi- 


www.dacoromanica.ro 


294 DELA KUCIUK-KAINARGI LA PACEA DELA ȘIŞTOV 


lește modalitatea cumpărării de produse româneşti de către ne- 
gustorii turci însărcinaţi cu aprovizionarea Constantinopolului, 
fixând în același timp, și maximum de dobândă; dă o atenţie 
deosebită meseriilor. Sub raportul fiscal, scade oieritul dela 16,5 
la 12 bani de oaie și înlocuiește «sferturile » care, de fapt, ajun- 
seseră, sub unii domni, să fie scoase în fiecare lună, prin patru 
«sămi »: una destinată plăţii haraciului, iar celelalte trei, de câte 
un galben fiecare, acoperirii cheltuielilor generale. Reorganizează 
aparatul administrativ, fixând precis lefurile și veniturile tuturor 
dregătorilor, mari și mici; reorganizează serviciul « menzilurilor » 
sau poștelor, stabilind în amănunţiuni modul de funcţionare și 
tariful. Face începutul îlotilei de război pe Dunăre, construind, 
împreună cu domnul Moldovei, două vase pe care le vede, în 
1780, un călător polon la gura Siretului. Sporește numărul instan- 
țelor de judecată, înființând patru « departamenturi » și anume 
unul pentru «judecăţile de criminalion » iar celelalte pentru pri- 
cinile de «lucruri și datorii». Judecătorii erau recrutaţi dintre 
boierii mazili, începând cu cei mari, «din treapta întâia », pentru 
unul din departamente şi continuând cu ceilalți pentru rest. 
Printr'un hrisov special, domnul hotărăște modul de judecată 
şi impune reguli stricte, morale, celor chemaţi să împartă drep- 
tatea. Iar fiindcă lipsea un cod scris, el dă ordin să fie alcătuit; 
în Septemvrie 1780, ieşea, într'adevăr, de sub teascurile tipo- 
grafiei mitropoliei din București acest cod, având textul și pre- 
faţa în două limbi: greceşte şi româneşte. 

Un merit deosebit își câștigă Alexandru Ipsilanti şi prin reor- 
ganizarea învățământului. Găsind şcoala superioară din Bucureşti 
părăsită şi numai cu doi dascăli, el o reorganizează, construind 
un local încăpător la Sf. Sava (terminat în 1779) şi stabilind, 
printr'un act solemn dat în Ianuarie 1776 şi întărit și de patriarhia 
din Constantinopol, modul ei de funcţionare. Şcoala va avea pe 
viitor nouă dascăli «doi de gramatică, doi de matematici adică 
de artimetică, geometrie și astronomie şi, pe lângă acestea, şi de 
istorie, unul de fizică, unul de teologie și trei de limbile latină, 
franceză și italiană. Cursurile vor dura în totul doisprezece ani, 
școlarii începând la vârsta de şapte ani; se va studia la început 
numai gramatica, apoi treptat, latina și greaca, poetica, retorica 
și etica, limba italiană și franceză; la urmă, matematicile; istoria 

și geograiia istorică, filosofia lui Aristotel şi astronomia. După 
care, absolvenţii vor putea să-şi aleagă o carieră în «partea bise- 
ricească sau politicească », după cum va voi fiecare. Şaptezeci și 
cinci de bursieri vor primi întreţinerea zilnică și vesminte de două 
ori pe an. Fondurile se vor strânge din contribuţia mănăstirilor 
— 10.000 de lei anual, acestea fiind scutite de orice altă dare — 
și a preoţilor cari vor plăti, iarăşi ca singură dare, numai trei lei 
de cap, jumătate din suma strânsă dela aceștia din urmă mergând 
la școli, iar jumătate la cutia milelor, pentru orfani și văduve. 
Se mai face o școală de preoţi la mitropolie, două școli inferioare, 
la Craiova şi Buzău, și se asigură plata dascălilor de românește și 
slavonește în fiecare târg. Peste hotare, Al. Ipsilanti, reface 
școala elinească din Arvanitochori, lângă Târnovo, în Bulgaria, 
care funcţionase şi sub Constantin Mavrocordat, tot cu ajutorul 
nostru, și asigură un venit anual de 1800 lei şcolii celei mari din 
Constantinopol. Sub raportul construcţiilor, e de relevat ridicarea 
în 1775—6, a unei noi curţi domnești în București, din sus de 
mănăstirea Mihai Vodă, pe locul viilor acesteia, între strada Mi- 
litarilor și Strada Cazărmii; tot în capitală, face Ipsilanti o «or- 
fanotrofie » adică un azil pentru orfani, la mănăstirea Tuturor 
Sfinţilor precum și mai multe cişmele. Se repară şi se înfrumuse- 
ţează mănăstirea Mărcuța, se ridică încă un rând de case domneşti, 
“la Afumaţi, în Ilfov, pe moşia cumpărată dela Mihai Cantacuzino, 
se taie, în sfârşit — lucru ne mai întâlnit până atunci — un canal 
pentru derivarea apelor Dâmboviţei, atunci când ele veneau 
mari, în dreptul satului Lunguleţi (judeţul Dâmboviţa). Se reîn- 
noiesc hrisoavele de milă şi merticuri ale mănăstirilor şi biseri- 
cilor; cităm, de pildă, pe acelea privind mitropolia din Dârstor, 
biserica Sf. Dumitru din Babadag, biserica Sf. Nicolae din «satul 
Cernavoda, la Boazchioi », biserica Sf. Voevozi din Constanti- 
nopol, mănăstirea Șișman din munţii Târnovei, în Bulgaria, şi 
mănăstirea din insula Proti sau Chalke, în Marea de Marmara. 

La sfârșitul anului 1781, în ziua de 28 Decemvrie, cei doi fii 
ai lui Ipsilante, Constantin, de vreo 19 ani, şi Dumitru, de vreo 17, 
lug, sub pretextul unei vânători pe valea Prahovei, peste hotar, 
în Ardeal. Pricina acestei isprăvi, neaşteptate din partea unor 
tineri care primiseră o educaţie și o instrucţie foarte îngrijită, a 
fost, se pare, o neînțelegere de ordin familiar, determinată însă 

nu de tatăl lor, om înţelegător, ci de bunica lor care voia, pentru 
Constantin, o căsătorie politică. Se va fi adăogat, de sigur, şi 
curiozitatea, naturală la vâsta lor, dorinţa de a vedea locuri 
străine. Duşmanii lui Ipsilante prezentară însă la Poartă chestiunea 
în sensul unei îriţelegeri cu Austriacii; pentru a preveni urmările 
grave ale unei asemenea acuzaţii, domnul își ceru el singur ma- 
zilia şi o obţinu (15 Ianuarie 1782). Ajuns la Constantinopol la 15 
Martie — fiii se reîntorc pe la începutul lui Mai—el e totuși 
surghiunit — în urma stăruinţelor succesorului său pe tron, Nico- 
lae Caragea —la Rhodos, la 2 Octomvrie, de unde se reîntoarce 
în Fevruarie anul următor, plătind, bineînţeles, preţul necesar. 
Alexandru Ipsilante a fost căsătorit cu doamna Ecaterina, fiica 
lui Constantin Moruzi, domnul Moldovei. 

Nicolae Caragea, mare dragoman al Porții, e numit domn în 
ziua de 15 Ianuarie 1782; plecarea spre Bucureşti are loc la 18 
Martie. Incă înainte de a pleca, dă ordin să se pună o dare de 
zece lei pe fiecare casă, redusă apoi la șease lei; se strâng, în felul 
acesta, şase sute de mii care sunt trimiși noului domn, la Con- 
stantinopol. Nevoia de bani — pentru plata datoriilor și pentru 
a strânge avere: avea şi familie numeroasă — e de altfel, trăsătura 
caracteristică a lui Neculae Caragea care pune dări grele asupra 
țării ; pârît la Poartă, el îşi va pierde tronul, din pricina aceasta, 
după un an şi jumătate. Firmanul de mazilie sosește în Bucureşti 
în seara zilei de 17 Iulie 1783. Din cauza datoriilor mari contrac- 
tate la instalare, se pare totuşi că n'a plecat cu bani din ţară; 
un raport austriac ne înfățișează pe mazâl declarând «cu lacrimi 
în ochi» că n'are nici măcar suma necesară pentru drum. 

Una din numeroasele fiice ale lui Nicolae Caragea —a cincea —s'a 
căsătorit, spre sfârșitul domniei tatălui ei, cu lenăchiţă Văcărescu. 

Mihail Sutzu. La îndepărtarea lui Caragea contribuise şi suc- 
cesorul său în funcţia de mare dragoman, Mihail Sutzu; acesta, 
originar dintr'o veche familie grecească, îi ia locul acum și pe 
tronul Ţării Românești. Intrarea solemnă în București are loc 
în ziua de 7 Septemvrie 1783, după o oarecare zăbavă la Co- 
troceni. Stăpânirea lui Sutzu a fost omenoasă; domnul era o 
fire blândă și dreaptă; dările n'au apăsat ţara. Ar fi putut 
domni mai mult; cu înalt demnitar turc, marele amiral sau ca- 
pudan-pașa — care se bucura, din cauza izbânzilor repurtate, de 

multă trecere — voi să dea însă unui protejat al său — Neculai 


Mavrogheni — 
un semn deose- 
bit de preţuire; 
ceru deci pentru 
acesta locul lui 
Sutzu. Cererea 
provocă la înce- 
put o reacțiune 
vie între Grecii 
din Fanar cari o- 
biectau că Ma- 
vrogheni nu e de 
neam ; în special 
se opunea boga- 
tul Petraki Celebi 
« tarapanagiul », 
adică inspectorul 
monetăriei impe- 
riale. Patronul 
lui Mavrogheni 
fu însă mai tare: 
și în ziua când 
acesta din urmă 
a primit investi- 
tura, se tăie, la 
poarta seraiului, 
chiar în prezenţa 
sa, capul lui Pe- 
traki. Firmanul 
de mazilie al lui 
Mihai Sutzu sosi 
în București în 
ziua de (1 Apri- 
lie 1786. 
Nicolae Mavro- 
gheni era de fel 
din insula Paros 





Fig. 101. — Nicolae Mavrogheni, domnul Ţării Româneşti. Frescă 
în biserica Almăj, jud. Dolj 


www.dacoromanica.ro 


298 DELA KUCIUK-KAINARGI LA PACEA DELA ȘIŞTOV 


(arhipelagul egeic). Slujise sub marele amiral turc, ajungând drago- 
manul acestuia; nu era lipsit de însușiri, mai ales sub raportul 
militar. Numit domn în ziua de 6 Aprilie 1786, el îşi face intrarea 
în Bucureşti la 28 Mai. Un cronicar contemporan, Dionisie Ecle- 
siarhul, ni-l înfăţişează ca un «om înalt, uscăţiv la obraz şi 
strajnic » (vezi fig. 101). N'a făcut casă bună cu boierii, pe 
care i-a impus, sub diferite pretexte, la sume mari de bani. A 
impus şi pe negustorii bogaţi; poporul însă n'a avut de suferit, 
dimpotrivă, a fost ocrotit. Pentru a-şi da seama de starea reală 
de lucruri, Mavrogheni făcea adesea, travestit, inspecții: cerceta 
prăvăliile, bisericile, uneori și curţile dregătorilor; cei prinși că 
nu-şi făceau datoria sau că înşelau, erau pedepsiţi pe loc. Pe hoţi 
îi spânzura în uliţă, lăsându-i câte o zi să-i vază lumea. Avea și 
ciudăţenii ; aşa, de pildă, se plimba prin târg într'o trăsură trasă 
de doi cerbi; altădată, spre a-și arăta disprețul faţă de boieri, 
şi-a numit calul clucer. Din cauza acestor ciudăţenii, adăogân- 
du-se și vrăjmășia boierilor umiliţi și ușuraţi de parale, Mavro- 
gheni a fost înfățișat în genere într'o lumină cu totul defavorabilă: 
judecata nu e dreaptă. Căci sub raportul militar, el a dovedit 
însuşiri pe care nu le întâlnim la niciun alt domn fanariot; sub 
raportul bisericesc și filantropic, a fost deasemenea activ: e cti- 
torul bisericii din București ce-i poartă numele, biserică închinată 
mănăstirii «ce să numeşte Ecatontepileani — adică având o sută 
de porţi (' Exarovrazvâtavi))—dela ostrovul Paru » (1787) şi a spi- 
talului din vecinătate, azi Filantropia ; dările nu se constată a fi fost 
sporite ; iar banii pe care i-a luat dela dregători, dela negustori și 
dela cei pe care i-a boierit fiindcă aveau avere, au slujit, în mare 
parte, la alcătuirea și întreţinerea unei armate de peste zece mii 
de oameni, necesară în împrejurările prin care trecea atunci ţara. 

Războiul ruso-turco-austriac. Într'adevăr, în timpul domniei 
lui Mavrogheni, izbucnește un nou război între Turci și Huşi, 
război în care intră, după puţin timp, de partea acestora din urmă, 
şi Austriacii. Contrar prevederilor tratatului dela Kuciuk-Kai- 
nargi, Rusia ocupă, în Aprilie 1783, Crimeea. Această ocupare 
la care Poarta trebuise să convie de nevoie, printr'un act în- 
cheiat în 1784, creiase o stare de iritaţie în Turcia; ea era sporită 
de amestecul necontenit al consulilor ruși în treburile interne ale 
împărăției. Se adăogase apoi faptul că domnul Moldovei, Ale- 

xandru Mavrocordat, ademenit, fugise peste Nistru, la Ruşi; în 
sfârşit, înprejurarea că aceştia din urmă cereau acum sultanului 
să le cedeze şi Georgia, în Caucaz. Toate acestea la un loc determi- 
nară pe Turci să declare, la 24 August 1787, războiu Rusiei; am- 
basadorul țarinei la Constantinopol fu condus ca « musafir » la 
Edicule, iar vasele de comerţ, sechestrate. 

Impăratul Austriei, Iosif al II-lea, era însă aliat cu Ecaterina 
a II-a, pe care o şi vizitase de curând ; ei se înţeleseseră să împartă 
Turcia europeană. De aceea, Austria intervine și ea în conflict şi, 
la rândul ei, declară, la 9 Fevruarie 1788, război Porții. 

Ţările noastre urmau să devie acum teatru de luptă, ca de 
obicei. Pentru a face faţă situaţiei, Mavrogheni își organiză o 
oaste de ţară de peste zece mii de oameni, cuprinzând 90 de stea- 
guri de seimeni, 8 steaguri de scutelnici, 4 steaguri de arnăuţi 
şi un număr — neprecizat — de steaguri «spătărești » şi «căpi- 
tăneşti »; toţi ostașii primeau soldă lunară; se dă atenţie apro- 
vizionării și organizării de depozite. Pe de altă parte, el exilează, 
cu firman împărătesc, pe acei dintre marii boieri cari ar fi putut, 
la un moment dat, să treacă de partea Austriacilor sau Ruşilor; 
între ei se află şi Enăchiţă Văcărescu. 

In cursul anului 1788, se produc mici ciocniri pe linia mun- 
ţilor. Austriacii care-și răspândiseră trupele pe un front enorm, 
dela Hotin până la Adriatica, n'aveau în niciun punct trupe nu- 
meroase pentru ca să dea o lovitură decisivă. Ei ocupă pentru 
câtva timp mănăstirile Sinaia, Cozia şi Tismana, care suieră 
pagube mari, apoi localitatea Baia de Aramă şi Cerneţii. Au loc 
ciocniri repetate la trecători, în special la trecătoarea Buzăului, 
la Predeal-Timiş, la Bran-Rucăr, la Jiblea, la Porceni, pe valea 
Jiului şi la Vâlcan. Oastea munteană și detașamentele turcești 
ce i se adăogaseră — Mavrogheni avea comanda şi asupra ace- 
stora — rezistă bine, silesc pe Austriaci să se retragă din mănă- 
stirile ocupate şi le cauzează pierderi, în special în lupta dela 12 
August, la trecătoarea Buzăului. 

O parte din oastea comandată de Mavrogheni înaintează și 
în Moldova, ajungând în stânga Siretului până aproape de Vaslui 
unde are un uşor succes, în Mai, iar în dreapta lui, până în valea 
Trotuşului pe care Austriacij sunt siliţi, în Iulie, s'o părăsească, 
pierzând, la Comăneşti, patru tunuri și «multe calabalâcuri» 

(vezi fig. 102). În Banat, Austriacii suferă câteva înfrângeri se- 
rioase ; Mehadia, Caransebeşul sunt ocupate, partea dinspre miazăzi 
în jurul Palancăi, Bisericii Albe și Panciovei, e prădată. În schimb, 
în Moldova de nord se înregistrează, spre toamnă, unele succese: 
Hotinul capitulează la 19 Septemvrie (vezi fig. 103), Iaşii sunt ocu- 
paţi la 3 ale aceleiaşi luni de aliaţi; în sfârșit pe ţărmul Mării Negre, 
Oceakovul cade la 17 Decemvrie în mâinile Rușilor (vezi fig. 104). 





Fig. 102. — Lupta de pe valea Trotușului. Litogratie în colori, contemporană. (Muzeul Militar, 
Bucureşti). 


În 1789, până în toamnă, Austriacii nu depășesc zona mun- 
toasă a Țării Româneşti. Au loc ciocniri la Câmpulung, Rucăr 
şi Bran (8 Martie), la Gura Lotrului şi mănăstirea Cornet (27 
Martie), la Sărăcinești, lângă Câineni (1 Mai), la Predeal (15 
Iulie), la Şuici şi Cepari, în Argeş (17 Iulie şi 23 August). După 
ce însă armata marelui vizir, la care se adăogase şi Mavrogheni 
cu o parte din ostașii lui, este greu bătută la Martinești, în Râm- 
nicul Sărat (22 Septemvrie), pierzând peste douăzeci de mii de 
oameni, o sută de steaguri şi șaizeci și opt de tunuri (vezi fig. 105). 
Austriacii iau ofensiva și scoboară spre câmpie. La 8 Noemvrie, 
colonelul Kray ocupă Craiova; la 10, principele de Coburg își face 
intrarea în Bucureşti. Mavrogheni părăsise capitala încă dela 18 

Octomvrie și se retrăsese spre miazăzi. La 15 Noemvrie, după 
ce-și ia rămas bun dela boieri şi dela norod, el trece pe la Zimnicea, 
peste Dunăre, la Șiştov. Între timp, pe celelalte fronturi de luptă, 
avusese loc capitularea Belgradului (8 Octomvrie) și a Cetăţii 
Albe (11 Octomvrie). Anul se isprăvea rău pentru Turci. 

În 1790, au loc câteva lupte pe linia Dunării. Cetatea Orșova 
nouă capitulează (17 Aprilie), în schimb Austriacii sunt surprinși 





Fig. 103. — Capitularea Hotinului. Litografie în colori, contemporană. (Muzeul Militar, Bucureşti) 


şi bătuţi la Giurgiu (8 Iunie). Mavrogheni trece, în două rânduri, 
pe malul stâng, la Calafat, nu se poate menţine însă și e silit să 
se retragă (12 Aprilie și 26 Iunie). Alte ciocniri au loc la Turnu- 
Măgurele (13 Mai şi 2 Iulie), la Izlaz (19 Iunie), în regiunea Sili- 
stra-Hârșova (26 Iulie), la ostrovul Florentinul din Dunăre şi la 
Cetate (28 Iulie). Aceste două din urmă sunt și ultimile ostilităţi 
dintre Turci şi Austriaci;, urmează un armistițiu la 19 Septem- 
vrie, pacea nu se va încheia însă decât abia peste un an, la 4 Au- 
gust 1791, în localitatea Şiştov. Deşi în ultimul timp repurtaseră 
biruinţe şi deși războiul îi costase o sumă enormă pentru vremu- 
rile acelea: 137 de milioane de fiorini, Austriacii se mulţumesc 
numai cu două rectificări neinsemnate de frontieră: la Orşova şi 

la râul Unna, în Croaţia; pricina este că trebuiau să sfârșească 
ostilitățile aci, având probleme mai importante de rezolvat în 
apus, în urma izbucnirii Revoluţiei Franceze. 

Maviogheni nu mai văzu încheierea păcii. La 31 Martie 1790 
murea protectorul său, marele amiral; când şi vizirul fu schimbat, 
numindu-se în locul lui, Hasan Rusciucliul, un vechi duşman al 
domnului muntean, acesta își dădu seama că e pierdut. Ar fi 
putut să fugă peste Dunăre, ia Austriaci; nu voi s'o facă însă. 





Fig. 104. — Cucerirea Oceakovului. La luptă ia parte şi populaţia civilă. In primul plan o fe- 
meie având Într'o mână o secere, în cealaltă un iatagan. Litografie în colori contemporană. 
(Muzeul Militar București). 


Pe temeiul pârilor primite dela boieri — lenăchiţă Văcărescu 
avu un rol activ în privinţa aceasta — noul vizir, invocând un 
firman împărătesc care se dovedi însă în urmă a nu fi fost au- 
tentic — dădu ordinul de executare. Trimişii găsiră pe Mavro- 
gheni în localitatea Bealu, pe Jantra, între Rusciuc şi Şiştov; 
aci avu loc uciderea sa (sfârşitul lui Septemvrie 1790); capul ace- 
stui credincios servitor al sultanului fu trimis la Stambul şi ţin- 
tuit de poarta seraiului. Dar în curând, dovedindu-se că vizirul 
a umblat cu vicleșug, avu şi el aceeaşi soartă, fu executat prin 
împușcare la Şumla (Fevruarie 1791). Văduva — doamna Maria, 

născută Scanavi — şi cei nouă copii, trei băieţi şi șase îete, ai 
nenorocitului domn muntean putură astfel păstra averea care 
alifel ar îi trebuit să fie luată pe seama vistieriei împărătești. 





Fig. 105. — Lupta dela Martinești. Trupele aliate ruso-austriace atacă în formaţiuni strânse. 
Litogralie în colori contemporană. (Muzeul Militar, Bucureşti). 


Rămășițele pământești ale lui Mavrogheni au fost rcînmormân- 
tate mai târziu, după 1821, la Brusa (Asia Mică), în biserica 
Sfinţilor Apostoli; alături de ele odihnește doamna Maria, dece- 
dată în 1829. 

« In afacerile moldoveneşti m'avem de- 
loc dreptate... Mărturisesc că nu ştiu 
cum o să ieşim din ele; va fi greu săo 
Jacem cu cinste şi mă doare de n'o pot 
spune în cuvinte... 

(Declaraţia Impărătesei Maria-Te- 
reza în timpul tratativelor pentru 
cedarea de către Turci a Bucovinei) 
Grigore al III-lea Ghica. Pierderea Bucovinei. Numit domn cu 
sprijinul Rușilor la 26 Septemvrie 1774, în aceeaşi zi cu Alexandru 
Ipsilanti al Munteniei, Grigore al III-lea Ghica primi investitura 
la Iași, la 9 Octomvrie, când armatele țarinei nu evacuaseră încă 
deplin pământul Moldovei ; caftanul fusese dat fiului său, aflător 
la Stambul. In aceeași vreme, și anume la 1 Octomvrie, avea loc 
intrarea trupelor austriace în partea de miazănoapte a ţării. 
Lacomă și perfidă, Austria cerea Porții, drept plată pentru 
ajutorul diplomatic acordat în războiul încheiat prin pacea dela 
Kuciuk-Kainargi, pe lângă suma de bani pe care o primise, şi o 
rectificare de frontieră în partea de miazănoapte a Moldovei. 
Jusitificarea era stabilirea unei comunicaţii lesnicioase între Ga- 
liția de curând anexată și Ardeal. O asemenea cerere n'avea — 
evident — niciun temei juridic, etic, istoric sau etnic; dându-și 
seama de aceasta, Austria se grăbește să creeze o stare de fapt: 
ocupă deci cu armata regiunea revendicată şi mult încă pe dea- 
supra; sub pretextul unui «cordon» sanitar împotriva bolilor 
molipsitoare, trupele ajung până la Roman și Botoșani. Impă- 
răteasa Maria Tereza a Austriei își dădea foarte bine seamă că 
se comite o ticăloşie ; la 4 Fevruarie 1775, ea declară: « In afacerile 
moldovenești n'avem de loc dreptate... Mărturisesc că nu știu 
cum 0 să ieșim din ele; va fi greu să o facem cu cinste şi mă doare 
de n'o pot spune în cuvinte ». Miniștrii ei însă, în frunte cu Kau- 

nitz, și în primul rând, fiul ei, Iosif al II-lea, împingeau din răs- 
puteri la această nouă rotunjire a hotarelor împărăţii. Tratativele 
Austriei cu Poarta durează câteva luni, cea dintâi răspândind cu 
profuziune sume de bani şi cumpărând prin daruri pe demnitari? 
turci şi pe mareșalul rus Rumianzow. Grigore Ghica împreună 
cu boerii moldoveni protestează, e adevărat, vehement, printr'un 
memoriu trimis la Stambul împotriva răpirii ce se plănuia; el 
spune că teritoriul ocupat de Austriaci întrece în productivitate 
şi valoare tot restul ţării; face însă greşala să adaoge că dacă 
Poarta nu le va apăra efectiv interesele, atunci Moldovenii, în 
disperare de cauză, vor fi siliți să se adreseze la o altă putere 
străină, subinţeles: Rusiei. Această ameninţare subliniată şi spe- 
culată de Austriaci, irită pe vizir și-i îndepărtează atenţia dela 
esenţial adică dela cesiunea teritorială. Astfel se ajunge la con- 
venţia din ?7 Mai 1775, în 4 articole, prin care Austria primeşte 
un teritoriu mărginit spre Moldova de o linie care trece la răsărit 
de Cândreni, Stulpicani, Capu Codrului, Suceava, Siret, Cernăuţi 
şi Cernauca. Pe de altă parte, prin articolul 3 al acestei convenţii, 
se ratifică şi încălcarea însemnată pe care, în cursul anilor trecuţi, 
o făcuseră cătanele împărătești la granița de apus a Moldovei, 
în munți, împingând necontenit înainte pajurile ce serveau drept 
semne de hotar. Așa dar, o dublă răpire. Şi, ca şi cum atâta n'ar 
fi fost deajuns, la delimitarea pe teren a teritoriului din miază- 
noapte — numit de Austriaci Bucovina, după numele unei imense 
păduri de îag, vestită încă din veacul al XV-lea —se mai luară, 
prin mită și intimidare, încă un număr de câteva zeci de sate. 
Aşa încât, fu nevoie de încă două noi convenţii, la 12 Mai și la 2 
Iulie 1776, pentru a se stabili definitiv hotarul. Ținutul pierdut 
spre miazănoapte era în suprafață de 10.441 kilometri pătraţi, 
cuprinzând vechile reședințe dela Suceava și Baia, mormântul lui 
Ştefan cel Mare și ctitoriile cele mai de seamă ale voevozilor; 
cel dela hotarul de vest, dealungul judeţelor Neamţ, Suceava, Bacău 
și Putna, n'a fost măsurat; şi el avea însă o suprafaţă considerabilă, 
după cum se poate vedea în hărţile lui Ot/zeloviss, alcătuite în acea 
vreme ; cert este că îngloba satele Bilbor, Borsec, Tulgheș și Bicaz. 

La început, Bucovinei i se dădu o administraţie militară; în 
timpul acesteia, în 1783, se secularizară averile mănăstirești, 
alcătuir du-se aşa zisul «Fond religionar ». In 1786, administraţia 

militară încetă ; patru ani mai târziu, în 1790, Bucovina fu alipită 
Galiției, deschizându-se astfel, largi, porţile invaziei evreiești şi 
rutene. Cât a fost de puternică această invazie, se poate deduce 
din faptul că, potrivit raportului generalului Enzenberg, nu existau 
în Fevruarie 1786, în întreaga Bucovină, decât 175 (una sută 
şaptezeci și cinci) de familii evreiești. lar puţinii Ruteni, din 
regiunea dela nord de Prut, erau pe cale de românizare. 

Situaţia internă. Uciderea lui Grigore Ghica. Sub raportul 
intern, domnia aceasta a lui Grigore Ghica e însemnată prin 
reglementarea precisă pe care o introduce în veniturile şi lefurile 
dregătorilor, mari și mici, civili și militari, dela curte şi din ţinu- 
turi. Fiecare dregător primește o leafă lunară, plătibilă între 15 
şi 30 ale lunei; fondul necesar, administrat separat, la mitropolie, 
e asigurat de răsura «ciferturilor și agiutorinţii » precum şi de 
răsura «dăjdilor mazililor, neguţitorilor și a ruptaşilor»; din 
leafă, se opreşte o jumătate de leu la sută pentru cei lipsiţi sau, 
cum spune cu discreţie hrisovul din 1/12 Septemvrie 1776 ce 
însoţeşte noua condică de lefuri şi venituri, pentru a se da «la 
locuri scăpătate ». In «veniturile » dregătorilor erau cuprinse și 
« pocloanele »; acestea sunt de asemenea precis reglementate. 

Continuând politica sa culturală (vezi şi mai sus, p. 272), Grigore 
Ghica trimite pe boierul Saul «în Germania, Franţa şi Italia, cu 
ordin de a cumpăra în aceste ţări tot ce va crede de cuviinţă a 
contribui la propășirea științelor, literelor și artelor în Moldova »; 
Saul aduce într'adevăr cărţi în valoare de peste 1000 de florini. 

Sfârşitul sângeros al lui Grigore Ghica, uciderea sa în plin 
laşi de către un trimis al sultanului, e rezultatul unei serii întregi 
de împrejurări şi dușmănii. Turcii, în primul rând, îl suspectau, ca 
fiind omul Ruşilor; aceștia doară îl «prinseseră » în 1769 în Bu- 
curești, aceștia stăruiseră să fie numit domn al Moldovei; la aceștia 
se referea Ghica în nedibaciul său protest împotriva cedării Bu- 
covinei. Austriacii, la rândul lor, îl detestau, ca unul ce încercase 
să se opuie la planurile lor hrăpăreţe. Intre boieri se formase o 
partidă ostilă, din cauza anturajului grec al domnului; o parte 
dintre ei pribegesc chiar la Hotin. În sfârșit, marele dragoman, 
Constantin Moruzi, vroia să-i ia, cu orice preţ, locul. Aşa se face 
că în toamna anului 1777, înlăturarea lui Ghica fu hotărîtă. Un 
trimis al sultanului anume Kara Hissarli Ahmed sosi în lași şi, 

pretextând că e bolnav, rugă pe domn să vie să-l viziteze. Deși 
familia și anturajul — bănuind ceva suspect —iîl sfătuiră să nu 
răspundă invitaţiei, Ghica totuși se duse. In casele Beilicului, 
unde trăgeau dregătorii turci cari veneau în ţară, avu loc drama. 
Poftit singur într'o odaie retrasă, unde stătea «bolnavul», la 
un semn al acestuia, în cursul conversaţiei, Ghica fu sugrumat 
cu laţul de mai mulți ieniceri şi apoi deca- 
pitat (12 Octomvrie 1777); în aceeaşi zi, 
— stranie coincidență — Bucovinenii erau 
chemaţi să presteze jurământul de credinţă 
stăpânirii austriace. Capul celui ucis fu tri- 
mis la Stambul, spre a fi țintuit de poarta 
Seraiului, iar trupul său, îngropat în prid- 
vorul bisericii Sf. Spiridon din lași. 

Sfârşitul tragic al lui Grigore Ghica impre- 

Fig. 106, — Pecete dela  gjonă adânc pe contemporani. Unul dintre ei 
Constantin Moruzi (1777). a : 

— nv ştim cine anume, poate vreun dascăl 
dela școlile de care voievodul avusese atâta grijă — alcătui o pove- 
stire în versuri esupra acestui sfârşit; ea ni s'a păstrat în mai 
multe versiuni. Avem şi o povestire în proză pentru același fapt. 

Grigore al III-lea Ghica a fost căsătorit cu Catrina, fiica lui laco- 
vachi Rizo, un grec de seamă. Au avut mai mulţi copii, doi băieţi, 
care n'au mai ajuns la tron, şi trei fete, Elenco, Ruzanda şi Marioara. 

Constantin Moruzi, numit în ajunul morţii lui Ghica (11 Octom- 
vrie), intră în Iași la 5 Decemvrie 1777 (vezi fig. 106). Și în timpul 
lui se formează o opoziţie boierească şi chiar puternică. Dar Moruzi 
nu se intimidează, ci, obținând un firman dela Poartă, pășește ho- 
tărit la reprimarea ei. Doi fruntași, Manolache Bogdan vel vornic 
şi lon Cuza biv vel spătar sunt decapitaţi (29 August 1778), un 
al treilea, paharnicul Dărmănescu, francmason, e lovit cu topuzul, 
bătut la falangă şi apoi surghiunit la mănăstire, alţi doi boieri, 
spătarul Iordache Cantacuzino şi biv vel logofătul Roset Bălă- 
nescu sunt ţinuţi câtva timp la închisoare. In urma acestei repre- 
siuni, boierimea se linişteşte și domnia lui Constantin Moruzi se 
scurge fără complicaţiuni, dar și fără fapte deosebite. 

Sfârşitul acestei domnii se datorește plângerilor consulului 
rusesc dela București, Serghie Lașcarev; mazilia se produce — 
după două știri contemporane — în ziua de 8 Iunie 1782 (un alt 

izvor dă data de 7 Iunie). Mai târziu, la 22 Iunie 1787, Moruzi e 
surghiunit în insula Tenedos; reîntors din surghiun, el moare 
după patruzeci de zile, la 12 Mai 1788. 

A fost căsătorit cu Doamna Smaragda, rudă de aproape cu 
Grigore al III-lea Ghica. Au avut trei fii, pe Alezandru, viitorul 
domn, pe Dimitraşcu şi pe Iorgache şi două fiice, Sultana, mări- 
tată cu aga Scarlatache Sturdza, și o alta 
al cărei nume nu-l cunoaștem. 

Alexandru Mavrocordat I (Deli-Bey). In 
locul lui Constantin Moruzi fu numit Alexandru 
Mavrocordat, fiul lui Constantin (vezi fig. 107). 
Era un tânăr nu lipsit de calităţi; avea însă şi 
o doză de extravaganţă, din care cauză Turcii si 
îi spuneau Deli-Bey adică prinţul nebun. El  pig. 107. — pecete mică 
arată zel faţă de Poartă, trimițând, în toamna dela Alexandru Mavro- 

. p . 2 „_.. cordat (Academia Ro- 
primului an, cu o treime mai multe provizii mână). 
decât i se ceruse. In timpul lui, comerţul su- 
pușşilor austriaci, în special Evrei, ia o mare desvoltare, producând 
îngrijorarea localnicilor, cari încep să reacționeze. Atunci consulul 
austriac trimite un raport la Viena, la 26 Iunie 1784, cerând ca pro- 
tecţia împărătească să se facă simțită în ţară ; într'un atare caz — 
spune el — «negustorii noștri vor pune mâna pe aproape tot co- 
merţul acestor regiuni». Se ştie că, din nefericire, aşa s'a și întâmplat. 

De altfel, în această vreme, consulii străini încep să aibă tot 
mai mare importanţă. Pe lângă cel rus, care ajunge să determine 
chiar și maziliri de domni (vezi mai sus, cazul lui Constantin 
“Moruzi), și pe lângă cel austriac, se mai înfiinţează și unul pru- 
sian ; un raport din 8 lanuarie 1785 arată ca prim titular pe pro- 
fesorul Kânig. Indată după aceea, la 12 Ianuarie, are loc mazilirea 
lui Alexandru Mavrocodat; raportul prusian din Constantinopol 
care o anunţă, adaogă: « Ruşii și Austriacii se laudă că această 
disgrație le-o datorește lor »; prin urmare — precizăm noi — con- 
sulilor respectivi. Fără să mai poată ajunge vreodată la domnie, 
« Deli-Bey »a murit în 1812, Aprilie 8, în casa sa de ţară, de pe Bosfor. 

Alexandru Mavrocordat II (Firaris). Urmașul lui Alexandru 
Mavrocordat purta exact același nume; era fiul lui loan Mavro- 
cordat, fostul domn (vezi fig. 108 și 109); din cauză că, după ma- 
zilie, a fugit la Ruși, i s'a mai zis şi Firaris adică Fugarul. Avea 

experiența treburilor, stătuse vreme îndelungată la Petersburg şi 
bine înțeles, după regula stabilită de decenii, înainte de a ajunge 








Fig. 108. — Alexandru Mavrocordat H (Firaris), după o gravură în aramă, contemporană, 

domn, fusese mare dragoman. Stăpânirea lui nu prezintă nimic 
deosebit sub raportul intern; sub cel extern, se pare că incepuse 
tratative în ascuns cu Rusia spre a le închina ţara. Aşa s'ar explica 
de ce, după ce în Octomvrie 1786, dăduse opt sute de pungi şi ob- 
ţinuse confirmarea domniei, e mazilit “totuşi, în Decemvrie, la 14 
ale lunii; se pare că Poarta simţise ceva de aceste tratative, fără să 
aibă însă o dovadă precisă. La 5 Fevruarie 1787 soseşte în laşi un 
capugiu, cerând 250 de pungi pentru plata 
garnizoanei din Bender; domnul, căruia i 
se îngăduise să mai rămână, după mazilie, 
încă un interval de timp în ţară spre a 
strânge impozitele care tocmai atunci tre- 
buiau încasate, temându-se ca să nu aibă 
soarta lui Ghica, fuge, în noaptea de 5 spre 
6 Fevruarie, din lași, cu o mică suită, de 
24 de persoane; trecerea Nistrului se face fig. 109.—Pecete mică dela 
aproape de Raşcov, sub protecţia unui de- Alexandru Mavrocordat II (Fi- 
z i aaa K raris), (Academia Română). 
tașament de husari care-i ieşise înainte; 
apoi fugarul se duce la Moscova, părăsindu-şi în ţară soţia — 
doamna Zamfira, fiica lui Nicolae Caragea — rudele şi curtea sa 
de mai bine de o sută de persoane, A murit la 8/20 Fevruarie 
1819; mormântul i se află în mănăstirea Sf. Daniil din Moscova. 
Războiul ruso-tureo-austriac. Alexandru Ipsilanti, fostul domn 
al Țării Românești, ia locul lui Alexandru Mavrocordat; în drum 
spre Iași,el trece Dunărea pe la Silistra la 1 Martie 1787; noaptea de 2 
spre 3 o petrece la Focşani ; peste câteva zile e în scaun, (vezi fig. 110). 
In cursul acestui an, izbucnește, la 24 August, războiul dintre 
Turci şi Ruși; la 9 Februarie următor (1788), Austria, aliată cu 
Rusia, declară, la rândul ei, război Porții (vezi și mai sus, p. 299). 
Alexandru Ipsilanti înclina spre Austriaci; consulul din lași al 
acestora raportează încă la 24 August 1787, Vienei, că domnul 
«i-a dat a înțelege limpede cât de mult dorește el, atât pentru 
liniștea sa proprie cât și pentru binele ţării, ca Inalta Curte să 
ocupe de îndată acest principat cu trupele sale ». Pe de altă parte, 
mitropolitul Moldovei, Leon, într'o petiție, datată lași, 1112 
Fevruarie 1788, cere protecţia şi ajutorul austriac împotriva 
Turcilor. Intrarea trupelor austriace în ţară se face prin mai 
multe puncte: la 9 Martie, ele pătrund în raiaua Hotinului, la 





www.dacoromanica.ro 


312 DELA KUCIUK-KAINARGI LA PACEA DELA IAȘI 





12 înaintează, pe mai multe coloane, spre Herţa, Dorohoi, Litenii 
Mari, Baia; le 22 sunt ocupați Botoşanii, iar la 19 Aprilie Iaşii. 
Aci, Austriacii « prind » pe Ipsilanti cu întreaga sa curte, așa după 





Fig. 110. — Alexandru Ipsilanti, domnul Moldovei. Gravură în aramă, contemporană. 

cum în 1769, Ruşii «prinseseră » la Bucureşti pe Grigore Ghica; 
părăsind Moldova, domnul «prizonier » se stabilește în Austria, 
la Brunn, unde bustul său, având, dedesupt, inscripţia « Ipsi- 
landi, Fiirst v. Moldau » și data 1788, se vedea încă, înainte de pri- 
mul răsboiu mondial, deasupra porţii clădirii cu nr. 4 din Grillewitz 
Gasse. Continuându-şi înaintarea, Austriaci; coboară spre miazăzi; 
la 12 lunie 1788, consulul din Iași 
raporta Prințului de Coburg, coman- 
dantul suprem, că armatele au ocu- 
pat întreaga Moldovă dintre munţi 
şi Prut, cu excepţia judeţelor Covur- 
lui, Tecuci şi Tutova (vezi şi fig. 111). 
Dar în curând, situaţia se schim- 
bă. Turcii, aducând forţe mai mari, 
silesc pe Austriaci să se retragă din 
Iași (noaptea de 1 spre 2 Iulie), care e 
prădat de Tătari. In urma armatelor 
turcești vine Şi noul domn al Moldo- — Fig. 111. — Pecetea administraţiei im- 
vei, Emanuel Giani Ruset, numit de Pe e e ae Ii0a 
Poartă, la 11 Mai, îndată ce s'a aflat (Academia Română) 
de «prinderea» lui Ipsilanti ; el îşi face 
intrarea în capitală la 19 Iulie; în August dă un manifest, invitând 
pe Mitropolit și pe boieri să se întoarcă ; apelul său nu e ascultat însă. 
Intre timp, la sfârşitul lui Iunie, în zilele de 27 și 28 ale lunii, 
Rușii trec Nistrul prin trei locuri, spre a ajuta pe Austriaci. In 
faţa forțelor combinate ale aliaţilor, Turcii, cu tot sprijinul dat 
de Mavrogheni, domnul Țării Românești, care repurtase chiar 
unele mici succese, pe valea Trotușului (Iulie) și aproape de Vaslui, 
sunt siliți după înfrângerea dela Belceşti, lângă Târgul Frumos, 
să evacueze Iașii (3 Septemvrie) care e ocupat din nou de Aus- 
triaci, dar, simultan, și de Huşi. Aceştia din urmă rămân chiar 
singurii ocupanţi ai capitalei, Austriacii retrăgându-se după vreo 
trei săptămâni (22 Septemvrie). Anul se sfârșește favorabil alia- 
ţiior: Hotinul capitulează la 19 Septemvrie, garnizoana având 
însă dreptul de a se retrage cu arme şi bagaje (vezi fig. 112); la 
Adjud, Turcii sunt bătuţi, la 14 Octomvrie, pierzând trei steaguri. 
Și în 1789, soarta războiului le e defavorabilă Turcilor în Mol- 
dova; în Mai, Rușii ard Galaţii în așa hal încât numai zidurile 

înconjurătoare ale mănăstirilor mai arătau locul oraşului; la 1 
August are loc înfrângerea dela Focșani, (vezi fig. 113), iar la 22 





Fig. 112. — Capitularea Hotinului. In timp ce trupele turceşti ies pe o poartă a cetăţii, trupele 
austriace intră pe alta. Litografie în colori contemporană. 





Fig. 113. — Lupta dela Focşani. Trupele aliate atacă în formaţiuni strânse. Litogralie în colori 
contemporană. (Muzeul Militar, București), 


Septemvrie, aceea, hotărâtoare, dela Martineşti, în Râmnicul-Sărat 
(vezi şi mai sus, p. 300). Benderul capitulează la 14 Noemvrie, în- 
găduindu-se insă şi aci garnizoanei să se retragă cu arme şi bagaje 

Incă din Martie, Emanuel Giani Ruset, părăsit de Poartă și fără 
mijloace, trecuse și el peste Nistru, ca, mai înainte, Alexandru Ma- 
vrocordat; el va muri, pribeag, în Rusia, mormântul aflându-i-se 
la Cherson; a fost căsătorit cu Ralița Ghica, sora lui Grigore 
Vodă, cel ucis de Turci. In 1790, în timp ce Austriacii, prin mij- 
locirea Angliei, Olandei și Prusiei, încheie armistițiul cu Turcii, 





Fig. 114. — Asediul Ismailului pe uscat şi pe apă. Gravură contemporană. 


Ruşii continuă ostilitățile. Ei repurtează o mare victorie prin cuce- 
rirea Ismailului de către armata comandată de generalul Suvarof. 
Cetatea era asediată şi pe uscet și pe Dunăre (vezi fig. 114); la 21 
Decemvrie, în urma unui asalt puternic ordonat de generalisimul 
prinţ Potemkin care, după biruința dela Martineşti, se vedea stăpân 
al unui regat dacic, este cucerită poarta prin care trecea drumul spre 
Bender ; începe o luptă cumplită de stradă, măcelul și jaful durează 
trei zile. A pierit aci nu numai întreaga garnizoană turcă, dar şi po- 
pulaţia civilă a orașului: în afară de trupurile aruncate în Dunăre, 
au fost îngropaţi 22.700 de morţi. În urma acestei victorii şi a 
succeselor locale repurtate în primăvara și vara anului următor 
în nordul Dobrogei, la Babadag şi Măcin, intervenind iarăși cele 
trei puteri occidentale, la care se adăogară şi Spania şi Neapolul, 

se ajunse, la 11 August, la semnarea, în Galaţi, a unui armistițiu 
pe opt luni și a preliminariilor de pace. Tratatul însuși se iscăli la 
lași, în ziua de 9 lonuarie 1792. Prin acest tratat, Turcii cedau 
Oceacovul și întregul teritoriu dintre Bug și Nistru. Rușii ajung 
astfel vecini nemijlociți cu noi, la hotarul de răsărit al Moldovei: e 
un fapt de cea mai mare însemnătate pentru istoria contemporană 
românească ; urmările lui se vor face imediat simţite şi vor atârna 
greu în întreaga noastră desvoltare ulterioară. 

« Iar slujbaşii. închidea oameni şi mu- 
ieri prin coșeri și-i inneca cu fumuri de 
gunoi și cu ardei-i afuma şi-i ţinea în- 
chişi zloaşi noaptea flămânzi să dea bani; 
pe alţi-i lega cu mâinile indărăt şi cu spa- 
tele de garduri şi-i bătea cu bicele; pre 
alții legați-i băga cu picioarele în zăpadă 
geroasă, așa chinuia pe creșiini » pentru 
plata dărilor. 

(Cronogratul lui Dionisie Eclesiarhul) 


Mihai Sutzu a doua oară. În urma păcii dela Şiştov, fu numit 
domn în 'Țara Românească Mihai Sutzu care mai stăpânise odată, 
în 1783—1786. Un raport prusian din 25 Martie 1791, prezintă 
numirea ca iminentă sau foarte apropiată, adăogând că locuitorii 
vor fi încântați, deoarece păstrează o bună amintire din prima 
domnie. Așteptările nu sunt, într'adevăr, înșelate: Sutzu domneşte 
şi de data aceasta cu blândeţe şi fără lăcomie. De aceea, Dionisie 
Eclesiarhul, cronicarul oltean contemporan, scrie că în timpul 
stăpânirii lui «a mai răsuflat ţeara de greutăţile și necazurile 
cele nenumărate ale răsmiriţilor ». Sultanul îi trimite chiar, la 6 
Fevruarie 1792, un firman prin care îl laudă pentru serviciile 
aduse, îi spune că e un model printre domnii Țării Românești 
şi-i dă dreptul să pedepsească pe boierii cari ar face acte de ne- 
ascultare. Un singur aspect întunecat în această domnie dar şi 
el datorindu-se unei împrejurări de forţă majoră: molima ciumei 
care bântuie în anul 1792, secerând multe vieţi. 

În 1793, dragomanul Porții Gheorghe Moruzi, obţinu strămu- 
tarea fratelui său Alezandru din Moldova în Muntenia, ceea ce 
constituia un avantaj; Mihai Sutzu fu trecut domn la Iași. Or- 

dinul de transferare, dat — potrivit unui raport prusian din 
Constantinopol — în ziua de 10 lanuarie sau puţin înainte, so- 
seşte la Bucureşti la 15 Ianuarie. 

Alexandru Moruzi, fiul lui Constantin Moruzi, fostul domn 
al Moldovei (1777—1782), nu era lipsit de calităţi, avea simţul 
gospodăriei şi era întreprinzător. Face astiel o fabrică de hârtie 
la Afumaţi, în Ilfov; opreşte exportul lânei în Austria, până ce, 
mai întâi, se vor aproviziona cele două fabrici de postav locale; 
construeşte instalaţii pentru încărcarea produselor la Dunăre, o 
flotilă comercială, de « şăici măistrite și bolozane » precum şi o 
flotilă de şalupe canoniere ; colonizează câteva mii de ţărani cari 
trecuseră din Bulgaria la noi, împinși de foamete și de răul tra- 
tament al Turcilor, interzice importul de trăsuri străine care a- 
junsese o adevărată manie, ruinătoare, pentru boierimea mică și 
mijlocie. Din nenorocire are şi un cusur fundamental: lăcomia de 
bani. Ea îl face să speculeze până și o împrejurare nenorocită ca 
foametea din 1795, când obligă pe morarii din Bucureşti să cumpere 
grâul numai dela magazia domnească sau 4 gospod », cu 40 de lei 
chila, grâu pe care el îl achiziţionase cu 7 lei. Cumpără apoi porumb, 
cu bani împrumutaţi dela mănăstiri — împrumutaţi, vorba vine, 
căci de fapt n'au mai fost restituiţi niciodată — și-l revinde celor 
lipsiţi cu preţ «îndoit şi întreit ». Odată cu foametea bântuie în 
țară şi ciuma: în capitală —unde domnul înfiinţează, la mar- 
gine, un spital pentru ciumaţi având şi biserică proprie — au murit, 
după catastiiele cioclilor, zece mii de oameni; în Craiova «ca la 
două-trei mii». Și pentru ca nenorocirea să fie completă, în 
acelaşi timp, apar şi lăcustele, făcând «mare stricăciune în 
bucate >. 

Tot sub Alexandru Moruzi, încep și turburările lui Paspan-Oglu, 
dela Vidin, care vor ţine mai bine de doisprezece ani, constituind 
pentru Oltenia o adevărată teroare şi pentru ţara întreagă un 
permanent prilej și pretext de cheltuieli şi rechiziţii apăsătoare. 
Acest Osman Pasvan-Oglu se distinsese în timpul ultimului răz- 
boi turco-austriac, la apărarea Vidinului. Îndrăzneţ și întreprin- 
zător, ştiind bulgăreşte și românește, el profită de starea de slă- 
biciune în care se afla imperiul după atâţia ani de campanie, şi 
urmând pilda și a altor comandanţi locali cari erau, de fapt, 
ca şi independenţi, îşi creiază un corp devotat de ieniceri și «4 câr- 

jalii », cu cari pradă și impune la dări ţinuturile înconjurătoare. 
În Septemvrie 1794, el sprijină pe rebelii turci din Orșova şi re- 
chiziționează zahereaua strânsă de domn la Islaz; optzeci de 
căruţe de grâne sunt luate de asemenea, pe un preţ arbitrar, 
dela mănăstirea Sadova. 

Mazilirea lui Alexandru Moruzi e consecința îndepărtării din 
postul de mare dragoman a fratelui său Gheorghe. Dușmanii 
acestuia din urmă obţin şi înlocuirea domnului muntean care, 
dacă ar mai fi rămas în scaun, putea să influenţeze, cu mijloace 
convingătoare, cercurile constantinopolitane. Firmanul de ma- 
zilie soseşte în Bucureşti în noaptea de 31 August spre 1 Sep- 
temvrie 1796; fostul domn porneşte spre Stambul, încărcaț de 
multă avuţie, ca unul ce fusese—cum spune cronica — « foarte 
măestru a strânge bani ». 

Alexandru Ipsilanti, a doua oară. În locul lui, e numit la 28 
August, Alexandru Ipsilanti care lăsase o excelentă amintire, 
sub toate raporturile, din prima lui domnie (1774—1782); in- 
trarea solemnă în București cu alaiul obișnuit, are loc la 10 Noem- 
vrie 1796. Această de a doua stăpânire, foarte scurtă de altfel, 
un an şi o lună, nu seamănă însă cu cealaltă. Domnul era bă- 
trân, «alb ca oaia», cum spune, în stilulsău atât de colorat și 
personal, Dionisie Eclesiarhul. Puterile îi slăbiseră ; sănătatea îi 
era şubredă. De aceea nu e exclus, după cum afirmă unii contem- 
porani, ca el însuşi să-şi fi cerut mazilirea. După alţii, ea s'ar fi 
produs în urma insistențelor lui capudan pașa, marele amiral 
turc, care voia să aşeze pe tronul Munteniei pe un devotat al 
său, dragomanul marinei Constantin Hangerli. Ori care ar fi 
motivul, cert este că în noaptea de 8 spre 9 Decemvrie 1797, la 
orele 2 dimineața, soseşte în Bucureşti, ştirea înlocuirii. 

Constantin Hangerli, numit la 3 Decemvrie 1797, şi-a legat 
numele de o fiscalitate excesivă, una din cele mai neomenoase 
din câte au existat la noi vreodată. Printr'o hotărire dată «cu 
sfatu de obște», la 4 Iulie 1798, se îndoiește oieritul, dijmăritul 
şi tutunăritul. Cam în același timp, la 23 Iunie, se decide ca toţi 
breslașii adică toţi subalternii marilor dregători — spătărei, vor- 
nicei, comișei, postelnicei, etc. — constituind mica boierime a 
satelor, să se treacă la dajdie, în rând cu ţara. O singură excepţie: 
boernașii mazili. Se desființează, în felul acesta, o foarte veche 

instituţie care alcătuise pe vremuri o puternică armătură admi- 
nistrativă și militară a Statului. Mănăstirile sunt obligate să plă- 
tească şi ele vinăriciul. În sfârşit, pentru a pune vârt, se reîn- 
finţează în Decemvrie 1798, sub numele de goștinărit, vechiul vă- 
cărit, cerându-se câte doi zloți de vită în Oltenia și câte doi lei — 
ceva mai mult deci — dincoace de Olt. Agenţii fiscali încasează 
dările în chip sălbatec. «Iar slujbaşii — povestește Dionisie Ecle- 
siarhul — închidea oameni şi muieri prin coşeri şi-i îneca cu fumuri 
de gunoi şi cu ardei îi afuma şi-i ţinea închiși zîoa şi noaptea flă- 
mânzi să dea bani; pe alţi-i lega cu mâinile îndărăt, şi cu spatele 
de garduri şi-i bătea cu bicele; pre alţii legaţi-i băga cu picioarele 
în zăpadă geroasă, aşa chinuia pe creștini; o amar de bieţii creş- 
tini că plângea și se văeta... dar nu era milostivire la varvarii de: 
slujbaşi ». Unii ţărani sunt ucişi chiar de mumbașirii turci cari 
însoțeau pe agenţi fiscali domnești. 

În afară de dări, se mai făceau apoi numeroase rechiziţii de 
grâne, vite, oi, etc., pentru nevoile armatei turcești care în frunte 
cu capudan pașa, protectorul lui Hangerli, fusese trimisă să 
combată pe Pasvan-Oglu. Cu tot ajutorul, în bani și zaherea, dat 
de domn, campania nu reușește însă, deoarece unii din coman- 
danţii subalterni, ca Alo paşa de Kiitajeh, erau înţeieși cu rebelul. 
Oastea lui capudan paşa e sfărâmată lângă Vidin, pierzând toată 
tabăra, armamentul și proviziile. Creditul protectorului lui Han- 
gerli scade considerabil prin aceasta. Între timp, se produc nu- 
meroase plângeri împotriva domnului care, prin dările lui grele, 
sărăcise şi « mâncase » ţara. Ele sunt susținute puternic de Grecii 
de seamă din Fanar; Hangerli era considerat doar drept un in- 
trus. Rezultatul e un firman, secret, de mazilire (11 Fevruarie 
1799) şi unul de executare. Peste câteva zile, la 1 Martie, apare 
la curtea domnească din București un capigiu turc, însoţit de un 
arap « groaznic la chip,... mare» și «buzat»; ei sunt primiţi de 
domn în etacul său; după o scurtă convorbire, acesta e împușcat 
de capigiu și apoi decapitat de arap; slujitorii şi boierii cari aler- 
gaseră la strigătele celui atacat, nu îndrăsnesc să intervină, când 
aud cuvântul magic «firman». Capul lui Hangerli e dus la 
Stambul iar trupul îngropat prin îngrijirea văduvei, doamna 
Ruxandra, fiica lui Alexandru Ghica, fostul domn al Țării Ro- 
mânești. 

Alexandru Moruzi, a doua oară. Numit în ziua de 11 Fevruarie 
1799, acesta își face intrarea în București la 25 Martie. În primul 
an de domnie, el are raporturi pașnice cu Pasvan-Oglu căruia-i 
dă bani: se pare 75 de pungi lunar. În acelaşi timp, el își orga- 
nizează însă și o oaste de vreo 9000 de oameni, «mai mult 
strânsură dintre streini », cuprinzând şi lefegii turci. Totuşi, 
Moruzi — care bizuindu-se pe oastea sa, întrerupsese acum subsi- 
diile —nu poate împiedeca un raid de pradă al trupelor din 
Vidin, comandate de Cara Mustafa; ele jefuiesc și ard aproape 
în întregime Craiova: din 7000 de case scapă abia vreo 300 (De- 
cemvrie 1800). 

În cursul anului următor (1801) are loc în Bucureşti, în preajma 
Paştilor, o mişcare populară împotriva Evreilor: o sută douăzeci 
şi opt dintre aceștia sunt bătuţi ; se produc devastări, se pare chiar 
şi o ucidere. Cauza: bănuiala băștinașilor că Evreii ar fi comis 
un omor ritual asupra unui copil, ca să-i ia sângele. Principalul 
aţâţător la mişcare, unul « Gheorghe Conduragiul holteiu din 
mahalaoa Răzvan » e trimis la ocnă «fără soroc». 

Temându-se ca intrigile și eventuale reclamaţiuni să nu-i pre- 
gătească o soartă asemenea aceleia lui Hangerli, Alexandru Mo- 
ruzi își cere singur mazilia şi, plătind o sumă apreciabilă, o obţine 
(19 Octomvrie 1801). Retras la Constantinopol, cu « avuţia multă » 
pe care izbutise s'o strângă, el reușește, după un an numai, să fie 
numit în Moldova. 

Mihai Suizu a treia oară. Şi în timpul acestuia, Oltenia are 
de suferit o prădăciune, din partea «pasvangiilor» și «cârja- 
liilor ». Bandele se împart, acum, în două: una, condusă de Cu- 
sanizal, jefuiește dela Calafat la Caracal, arzând şi prădând din 
nou Craiova ; cealaltă, sub Manaf Ibraim primul ofiţer al lui Pasvan 
Oglu, loveşte întâi Târgul Cleanovului, în Mehedinţi, unde prinde 
pe serdarul Dincă Bibescu şi pe soţia acestuia, apoi Târgul- Jiului 
şi mănăstirea Polovragi, după aceea Târgul Ocnei, coborind și ea, 
în cele din urmă, tot la Caracal. Domnul, care venise cu aşa zisa 
oaste a sa la Slatina, ca şi trupele turceşti care «păzeau » chi- 
purile linia Dunăsii, în Oltenia, în faţa Vidinului, fură incapabile 
să oprească pe jefuitori; aceștia se întoarseră îndărăt, încărcaţi de 
prăzi (iarna 1801—1802). In Mai 1802, la 31 ale lunii, Mihai Sutzu, 
pretextând că se teme de un nou atac al cârjaliilor — de astă 

dată împotriva Bucureștilor — părăseşte capitala şi, luându-şi 
familia şi bogăţiile, trece în Ardeal, la Braşov şi apoi la Si- 
ghişoara. 

" Această de a treia domnie nu se aseamănă cu celelalte două, 
sub raportul fiscalităţii: pricina este fiul — și tot deodată siet- 
nicul principal —al domnului, Beizadeaua Grigore, care, fire 
lacomă, «nu grijia alt, fără numai să-și umple punga». Intors 
după câteva luni la Constantinopol (August 1802), — Poarta între 
timp, la stăruința nepotului său Alexandru Suţu, domnul Mol- 
dovei, îl iertase — Mihai Sutzu e silit să-şi vândă averea spre 
a-şi plăti datoriile şi ajunge sărac; scurtă vreme după aceea, 
moare. 

In afară de Grigore, Mihai Sutzu a mai avut încă doi fii, pe 
loan şi pe Alezandru. 

Alexandru Sutzu, caimacam. Până la numirea unui nou domn, 
Poarta însărcină pe Alexandru Sutzu al Moldovei, să gireze și 
scaunul muntean. Un document al său e datat: lași 20 lunie/ 
2 lulie 1802, «întru cea dintâi domnie a noastră la Moldaviea i 
Țara Homânească 5; la 11 Iulie are loc intrarea în Bucureşti. 
Căimăcămia lui durează însă numai până în ziua de 30 August, 
acelaşi an, când sultanul, în urma cererii boierilor refugiaţi la 
Brașov, a stăruinţelor rusești şi a recomandării trimisului prusian 
dela Constantinopol, dă domnia lui Constantin Ipsilanti, fiul lui 
Alexandru. 

Constantin Ipsilanti intră în ţară la 26 Octomvrie 1802 şi, în 
aceeaşi zi, în timpul popasului făcut la moşia Radovanul din Ilfov, 
lângă Budești, se produce un puternic cutremur de pământ, care 
dărimă o sumă de clădiri atât în Bucureşti cât şi în celelalte oraşe. 
Nu e singura calamitate în timpul acestei stăpâniri; în 1804, la 
9 Septemvrie, izbucnește un foc năpraznic în capitală care durează 
12 ore şi preface în cenuşe vechea curte domnească, piaţa şi o 
bună parte din mahalale: pagubele reprezintă 30.000 de pungi. 
adică 15 milioane lei, o sumă enormă! In anul următor, 1805, 
Dâmboviţa se revarsă în două rânduri «nimicind —cum spun 
msemnările contemporane ale lui Naum Râmniceanu — toată 
lunca... şi casele din eas. 

Dările sunt grele; vinăriciul, dijmăritul şi oieritul se dublează, 
eparhiile, mănăstirile şi boierii trebuind să le plătească şi ei, dar 

numai odată; se strâng «zaherele nesfârșite », în special vite şi 
oi, din care o parte sunt desfăcute de domn «în ţara nemţească e 
prin postelnicul Grigore Caliarh. Din partea lui Pasvan-Oglu nu 
se produce, în timpul lui Constatin Ipsilanti, nicio incursiune; 
domnul îi dă daruri, în bani şi provizii. 

Sfârşitul acestei domnii se datorește diplomaţiei franceze 
care, dată fiind lupta grea dusă de Napoleon împotriva Ruși- 
lor, voia ca în imperiul turcesc şi în ţările noastre să nu fie 
la cârmă persoane favorabile acestora. Dar Constantin Ipsilante 
era tocmai o asemenea persoană, nefăcând un secret din simpa- 
tiile lui; el căpătase de altfel tronul, mulțumită şi stăruinţe- 
lor rusești. 

In 1806, trece prin Bucureşti generalul Sebastiani, numit 
«mbasador al Franţei pe lângă Inalta Poartă. El își dă seama de 
înclinările lui Constantin Ipsilanti și, ajungând la St:mbul, 
stăruie să fie mazilit. ] se reproşau domnului muntear. simpatiile 
sale pentru Ruși şi legăturile cu răsculații sârbi cari, sub Cara- 
gheorghe, se ridicaseră împotriva stăpânitorilor turci locali abu- 
zivi. Firmanul de mazilie iese într'adevăr în zina de 24 August 
1806; un capigiu e trimis spre ţară pentru aducerea lui la îndepli- 
nire; se pare că i se dăduse şi un firman secret de executare a 
« hainului ». Ipsilanti însă, prevenit de către ambasadorul rus la 
Constantinopol, printr'un curier tălar al domnului moldovean, 
care, mergând în goană, sosește la Bucureşti în «trei zile şi trei 
nopţi », o ia înainte. El se aștepta mai de mult la un asemenea 
desnodământ și își făcuse preparativele de plecare; când primește 
cuvântul ambasadorului, reunește pe boierii din divan, le reco- 
mandă să cârmuiască ţara în lipsa sa —căci, adaogă el, se va 
intoarce îndărăt — şi, înconjurat de garda sa personală, vreo 
câteva sute de ostași, pornește spre Braşov (28 August). La 30, 
frontiera e trecută; din Ardeal, fugarul se îndreaptă spre Chiev, 
unde îşi lasă familia, apoi spre Petersburg. 

La aflarea celor întâmplate, tatăl lui Constantin, bătrânul 
Alexandru Ipsilanti, care locuia la Stambul şi care avusese de 
suferit şi mai înainte, de pe urma isprăvilor fiilur sui jvezi mai 
sus, p. 295) este închis (22 Decemvrie 1806). Tortutat treizeci şi 
patru de zile pentru a-şi declara toată averea, el e, în cele din 
urmă, decapitat (25 Ianuarie 1807). Așa sfârșește una din figurile 

de seamă ale veacului al XYVIII-lea, unul din puţinii domni fana- 
rioţi sub care ţara sa simţit bine, 

Alexandru Suizu e numit, la 24 August 1806, în locul lui Con- 
stantin Ipsilanti; el nu vine însă imediat în ţară, așteptând să 
vadă cum se vor desvolta evenimentele, Intre timp, Pasvangiii, 
profitând de faptul că nu este domn în București, fac o nouă 
incursiune de pradă în Oltenia, jefuind Craiova (25 Septemvrie). 
Ei iau, cu acest prilej, două mii de pungi de galbeni, dintre care 
cinci sute numai dela logofătul Bibescu, iar o sută zece dela un 
negustor bogat, Tănăsuică. 

Când Alexandru Sutzu sosește în sfârşit şi se pregăteşte să-și 
facă intrarea în Capitală, îi vine, chiar în clipa când alaiul era 
gata să pornească, ştirea că e mazilit, tronul dându-se din nou 
fugarului Constantin Ipsilanti (23 Octomvrie 1806). Ce se întâm- 
plase? Rusia, aflând de înlocuirea protejatului ei care, la Peter- 
sburg, ştiuse să-şi pledeze bine cauza, amenințase Poarta cu război 
dacă nu se revine asupra măsurii luate; se adăogaseră și ame-! 
ninţările ambasadorului englez dela Constantinopol; se răspân- 
dise, în sfârşit, și zvonul unei noi coaliţii contra Frantei; toate 
acestea, adăogate la venalitatea unor miniștri turci, cumpăraţi de 
agenţii celor interesaţi, făcuseră pe sultan să revie asupra mazi- 
lirii lui Constantin Ipsilanti din Muntenia și a lui Alexandru 
Moruzi în Moldova, şi să le redea tronurile pe un timp de şapte 
ani (15 Octomvrie 1806). Era o mare umilință pentru Inalta 
Posrtă ; ea nu putu totuşi împiedeca războiul dintre Ruşi şi Turci 
care izbucni încă înainte de sfârşitul anului. 

Războiul ruso-ture (1806—1812). Deşi sultanul consimţise la 
restabilirea pe tron a foştilor domni, Rușii pătrund totuși cu 
trupele lor prin patru locuri în Moldova (22 Noemvrie); peste o 
săptămână, la 29 Noemvrie, avangarda generalului Michelson 
intra în lași. Pretextele, neîntemeiate, bine înţeles, erau că știrea 
despre revenirea sultanului — răspunsul acestuia fusese așteptat 
până la 27 Octomvrie —a sosit prea târziu, că de altfel această 
revenire a fost dată în mod nesincer, că în sfârșit, Rusia trebuie să 
se asigure faţă de uneltirile Franţei care vrea s'o atace trecându-şi 
o armată prin imperiul turcesc; în realitate, ţarul Alexandru | 
relua vechiul plan al Ecaterinei: drumul spre Stambul. Hotinul 
e ocupat la 26 Noemvwrie, de asemenea Benderul, Cetatea Albă 

şi Chilia (6 Decemvrit), nu însă şi Ismailul care rezistă, Faţă de 
aceste grave încălcări, Poarta declară războiu Rusiei (24 Decem- 
vrie 1806) și numeşte din nou ca domn al Țării Românești pe 
Alexandru Suizu (28 Decemvrie 1806); acesta nu va putea însă 
ocupa efectiv tronul; la 10 Iunie 1809, el era tot la Dunăre, aştep- 
tând prilejul să treacă dincoace, 

Continuându-şi înaintarea, trupele lui Michelson intră în Mun- 
tenia; două ciocniri cu Turcii, la Fierbinţi şi la Olteanu, pe Ialo- 
miţa (23 Decemvrie), sunt defavorabile acestora din urmă, silindu-i 
să evacueze Bucureștii şi să se retragă spre Dunăre. Rușii, în 
îrunte cu generalul Miloradovici, intră în capitală la 25 Decemvrie ; 
după două zile, la 27, pe la orele nouă seara, își face apariţia și 
Constantin Ipsilante în tovărăşia lui Michelson. Urmează spoi 
ocuparea Olteniei; generalul Isaiev intră în Craiova şi stabileşte 
legătura cu răsculații sârbi ai lui Caragheorghe. Tocmai în această 
vreme moare, tânăr, Pasvan-Oglu (5 Fevruarie 1807) care ar fi 
putut aduce, ca şi în celălalt război, servicii contra «necredin- 
cioşilor ». 

Constantin Ipsilanti sub Ruşi. Îndată ce-și reia tronul, Ipsi- 
lante ordonă să se depună de către boieri, bresle și poporul de 
rând un jurământ de credinţă faţă de ţar (22 Ianuarie 1807); în 
acelaşi timp, procedează la alcătuirea unui corp de oaste pă- 
mânteană, cu uniforme căzăceşti ; printre noii ostaşi e, în Oltenia, 
Tudor Vladimirescu ; acesta va ajunge în 1810 comandantul « pri- 
mului batalion de panduri » iar în 1841 va conduce spte Calafat 
un corp de «peste şase mii de panduri», Era și un corp de dra- 
goni moldoveni, purtând pe coifuri steaua Moldovei, precum și 
un «pole» de Sârbi, numit al lui Caragheorghe, cu steagul lui 
deosebit. 

Stăpânirea lui Ipsilanti — care se visa rege al «Daciei», ba 
chiar şi al Sârbilor — întâmpină totuși dificultăţi din pricina 
stării de război, care impunea cheltueili şi rechiziţii însemnate, 
precum și din cauza îricţiunilor cu generalii ruși cari, având ar- 
mata, se considerau stăpâni de fapt ai ţării, cum și erau, de altfel. 
Când trupele turcești iau ofensiva în Mai 1807, Ipsilanti e silit să 
se retragă; la 31 ale lunii, el părăsește Bucureștii, pornind spre 
Focșani; la Buzău era să fie prins de un detașament din Brăila 
care arde târgul, ucide 230 de locuitori ai lui și robeşte două sate, 

Fig. 115. — Doamna Saita Ipsilanti, născută Văcărescu, soţia lui Constantin Ipsilanti. De 
remarcat numeroasele bijuterii. Portret în ulei dela finele secolului XVIII. 

Săgeata şi Gălbinei, întorcându-se cu prada nesupărat. În August, 
Ipsilanti care stătuse până atunci la Bârlad, se reîntoarce; la 8 
ale lunii e iarăşi în București; după douăzeci de zile, la 28, e silit 
însă din nou să-l evacueze, în faţa pericolului turcesc; de data 
aceasta se duce la Iași, de unde, luându-și soţia (vezi fig. 115) 
și copiii, pornește spre Chiev. Cariera lui domnească e acum în- 
cheiată şi, pe drept cuvânt, deoarece nu fusese în stare să se menţie; 
la 7 Aprilie 1808 se citește la mitropolie nota generalului Prozoro- 
ski, urmașul lui Michelson, anunțând că, prin ordin imperial, 
Constantin Ipsilanti e scos din scaun, președinte al amânduror 
Principatelor în cele politice fiind de aci înainte un rus, Cușni- 
cov. Fostul domn se retrage în Rusia; mormântul său se află la 
Chiev. 

Armistițiul dela Slobozia. Continuarea războiului. Încercarea 
ofensivă a Turcilor din Mai-lunie 1807 nu izbuteşte să ducă lă 
cucerirea Bucureştilor, Miloradovici respingând avangarda _vi- 
zirului la Obilești. Pe de altă parte, Francezii încheie pace cu 
Ruşii la Tilsit (8 Iulie 1807), deci nu mai au interes să împingă 
Turcia la continuarea războiului. În aceste împrejurări, se ajunge 
la semnarea armistițiului dela Slobozia (24 August 1807), prin 
care se prevedea evacuarea Principatelor de către Ruși în 35 de 
zile. Ea nu se execută însă: țarul voia să păstreze ţările noastre 
și Napoleon sfătueşte pe sultan să consimtă la această cedare. 
Mai mult încă, relaţiile dintre împăratul francez şi cel rus deve- 
nind din ce în ce mai strânse, acesta din urmă propune chiar o îm- 
părţire a Turciei; dacă nu se ajunge până acolo, totuşi prin tra- 
tatul dela Erfurt (12 Octomvrie 1808), Napoleon își dă asenti- 
mentul la încorporarea Principatelor şi a Finlandei la imperiul 
rusesc. Faţă de noua situație, ostilitățile se reiau în primăvara 
anului 1809. În Aprilie, Giurgiul e atacat, dar cetatea din insulă 
nu poate fi luată; în schimb, Prozorovski ocupă în Dobrogea 
Isaccea, Tulcea şi Babadagul (August); sub generalul Bagration, 
succesorul lui Prozorovski, se iau Măcinul, Hârșova, Constanţa 
şi Kuciuk-Kainargi. La 25 August capitulează Ismailul: prada 
cuprinde şi 221 de tunuri; la 2 Noemvrie, Brăila e silită şi ea să 
se predea, din lipsă de provizii. La Silistra însă, Bagration suferă 
o serioasă înfrângere, la 22 Octomvrie. Tânărul său succesor, 
generalul Kamenski, continuă operaţiunile la Dunăre în cursul 

anului 1810. Silistra, asediată, capitulează la 11 lunie; după 
biruinţa dela Batin, nu departe de Beala, Ruşii ocupă Şiştovul, 
Rusciucul şi Giurgiul (27 Septemvrie), apoi Turnul și, ceva mai 
târziu, Nicopoli. În primăvara lui 1811, Turcii reiau însă Şiştovul, 
Nicopoli și Silistra; la 3—4 lulie e reluat și Rusciucul iar la în- 
ceputul lui Septemvrie, armata vizirului se află la Giurgiu. Dar 
o nouă biruinţă rusească (14 Octomvrie), având drept consecinţă 
ocuparea lagărului turcesc dela Rusciuc, înconjurarea garnizoanei 
din Giurgiu care trebuie să se predea şi căderea Turtucaei și 
Silistrei schimbă iarăși situaţia. 

Pacea dela Bucureşti. Pierderea Basarabiei. Tratativele de pace, 
începute încă din Iunie la București, continuă acum la Giur- 
giu ; marele vizir e dispus să cedeze Moldova până la Prut; Ruşii 
voiau ambele Principate şi independenţa Serbiei. În timpul 
iernii, tratativele se întrerup ; Turcii voiau să vadă şi ce atitudine 
va lua Napoleon ale cărui relaţii cu Rușii se înrăutăţiseră în ul- 
timul timp şi care proiecta o mare expediţie contra lor. Tocmai 
în legătură cu această expediţie împăratul francez trimite un 
ambasador special, pe Andrâossy, la sultan spre a-l determina să 
reia războiul contra Husiei, în vederea recâștigării Principatelor 
şi Crimeii. Andr6ossy întârzie însă în chip nepermis pe drum; pe 
de altă parte, sultanul nu mai avea încredere în Napoleon ale 
cărui planuri se schimbau repede și total, dovadă cele petrecute 
în ultimii ani (Tilsit, Erfurt!); în sfârşit, interpretul delegaţiei 
turceşti de pace, Dumitraki Moruzi, era omul Ruşilor: amiralul 
Ciceagof, pe care ţarul îl trimisese cu mandat expres să încheie 
tratativele, o declară ritos: « Prinţul Moruzi ne e ataşat pe cât 
e cu putinţă, fără a-şi compromite zilele ». Toate acestea explică 
de ce s'a ajuns totuşi la Pacea dela Bucureşti (28 Mai 1812), 
iscălită, din partea ţarului, de către bătrânul și lacomul general 
Kutusov, succesorul lui Kamenski, pace prin care, fără ruşine 
şi în disprețul oricărui drept, ni se ia jumătate din Moldova, Astfel, 
cu răpirea Basarabiei, începe marea dramă a istoriei noastre con- 
temporane, şi problema cea mai grea a politicei noastre externe: 
relaţiile cu Rusia. 

Dumitraki Moruzi plăti scump atitudinea sa, interesată de 
altfel: chemat la Șumla, la lagărul vizirului, îu îmbrăcat cu un 
caftan îmblănit pentru «slujba » făcută şi apoi, imediat, deca- 

pitat (8 Noemvrie 1812). Între hârtiile sale se găsi şi un ucaz a] 
Ţarului prin care îi se dăruia în Basarabia o moșie de 100.000 lei, 
un adevărat latifundiu, iar între lucrurile sale, un inel cu bri- 
liante în valoare de 15.000 de piaștri. Aceeași soartă avu și 
îratele său, Panaiotahi, marele dragoman al Porții (20 Noem- 
vrie); un al treilea frate, Alezandru, fostul domn al Moldovei 
și Ţării Românești, îu trimis la galere, pedeapsă foarte grea şi 
umilitoare. 

Ioan Vodă Caragea e numit domn la 8 Septemvrie 1812; 
data ne-o arată în mod precis un raport prusian din Con- 
stantinopol. Noul stăpânitor era fiul lui Gheorghe Caragea, 
fostul dragoman al Porții și ocupase el însuşi această înaltă 
demnitate, timp de o lună, înainte de a ajunge la domnie 
(vezi fig. 116). Intrarea solemnă în Bucureşti are loc la 24 De- 
cemvrie; Ruşii plecaseră de mei bine de două luni şi această 
plecare dăduse naștere în capit:l5 la mari manifestații de 
bucurie, timp de câteva zile (15—18 Octomvrie): se făcuseră ilu- 
minaţii; mai multe păpuși îmbrăcate rusește fuseseră mânjite cu 
N0roi și apoi arse. 

Ioan Vodă Caragea era intehgent și cult, preţuind literatura 
şi artele; el însuşi a tradus din italienește în grecește opt comedii 
ale lui Goldoni; avea însă cusurul mai tuturor Fanarioţilor: lă- 
comia. Nu-i vorbă, numirea în scaun îl costase o sumă impresio- 
nantă: 8000 de pungi adică patru milioane, pe care trebuia să 
şi le scoată. Pe lângă aceste patru, el a mai adunat însă multe 
altele, așa încât la plecarea din ţară, un raport francez din Bucu- 
rești putea să afirme, pe bună dreptate, că fostul domn a dus cu 
el «bogății imense» («des richesses immenses )). Afară de ce 
depusese, din timp, la băncile importante din Europa, în special 
la Viena. 

Se explică deci fiscalitatea accentuată din timpul lui; dările 
existente se strâng cu mare strășnicie;, se înființează și altele 
noi, dintre care cităm, pentru caracterul lor special, birul tem- 
niței şi birul « femeilor rele» sau de moravuri uşoare; acesta din 
urmă trebuia să producă la 100.000 de piaştri anual. Pe lângă 
greutatea dărilor, mai erau și abuzurile agenţilor fiscali și a dre- 
gătorilor de tot felul; pe timpul lui lon Ghica, se spunea încă: 
«se fură ca în vremea lui Caragea». Acest domn şi-a mai legat 

numele și de o epidemie cumplită de civmă care izbucnește în 
1813, adusă dela Constantinopol unde, în toamna anului prece- 

Fig. 116. — loan Vodă Caragea. 


dent, făcea peste trei mii de morţi zilnic. Bucureştenii fug; din 
locuitorii săraci ai mahalalelor, care rămăseseră pe loc, mor câte 
o sută pe zi. «Ciuma lui Caragea» a durat mai un an de zile 

în capitală; în restul ţării, şi mai mult; se crede că au pierit 
peste şaptezeci de mii de suflete. 

Raporturile cu boierii au variat; în genere însă, ele n'au fost 
dintre cele mai bune. In 1813, Iulie, surghiunește pe câţiva dintre 
dânșii și le confiscă averile; în 1817, aflând de reclamaţia pe care 
o făcuseră împotriva sa la Poartă, prin intermediul consulului 
rus, trimite iarăși în surghiun, la moşiile respective, pe mai 
mulți fruntaşi și anume pe marele vistier Constantin Filipescu, 





Fig. 117. — Insula Adakaleh, pe Dunăre. Aci era o fortăreață turcă, ale cărei ruine se mai văd 
și astăzi. 


pe marele vornic Constantin Bălăceanu şi pe marele logofăt Gri- 
gore Ghica. 

Faţă de Poartă, raporturile sale înregistrează de asemenea 
oscilaţii: în primăvara lui 1813, capichehaiaua sa, Rosetti Bibica, 
e exilată la Ankara, ceea ce putea avea consecințe neplăcute şi 
pentru sine însuși. In schimb, în 1815, mijlocind supunerea revol- 
taţilor turci dela Adakaleh, (vezi fig. 117), el primeşte dela sul- 
tan un firman de mulţumire, datat 26 Decemvrie (stil vechi), o 
blană de samur și un cal; în firman, se precizează: «şi blana, 

după ce vei săruta-o cu căzuta supunere, o vei îmbrăca și ase- 
menea, sărutând și scările calului, îl vei încăleca ». In 1816, încep 
să iasă zvonuri de mazilie, care nu se confirmă însă. Caragea to- 
tuși nu se simţea sigur, de aceea, fără ca să aștepte împlinirea 
termenului de 7 ani pe care fusese numit, el ia hotărîrea să pără- 
sească din timp domnia, punându-se la adăpost pe sine, familia 
şi marile bogății acumulate. La 11 Octomvrie 1818, el strânge 
deci la curte pe boieri, își ia rămas bun, şi înconjurat de o gardă 
de cinci sute de arnăuţi, pleacă spre Brașov, unde ajunge fără 
incidente. După ce zăbovește câtva timp aci, se duce în Elveţia; 
stă la Geneva șase luni, apoi se stabileşte în Italia, la Pisa, unde 
rămâne până în 1830; sfârșitul vieţii şi l-a petrecut la Atena. A 
murit la adânci bătrâneţe, în 1845. 

Lui lon Vodă Caragea i se datorește legiuirea ce-i poartă 
numele. La 14 Octomvrie 1816, el însărcinează pe Atanasie Hri- 
stopol «logofătul pricinilor străine » și pe clucerul Nestor « boieri 
cu ştiinţă şi cu praxis la ale pravililor» care întocmiseră fiecare 
câte un anteproiect, să se întrunească și cu alţi doi boieri și să 
alcătuiască, pe baza acestor anteproiecte, un text de legi defi- 
nitiv. Lucrarea durează mai mult timp, trece prin mai multe 
forme, fiind cercetată și de divan, până când la 9/21 Iunie 1818, 
ea e înaintată domnului care încuviinţează tipărirea. Legiuirea 
s'a tipărit în greceşte la Viena și în românește la București, s'a 
promulgat la 21 August 1818 și s'a aplicat, începând dela 1 Sep- 
temvrie același an. 

Tot în timpul lui Caragea, își începe și Gheorghe Lazăr cur- 
surile la şcoala dela Sfântul Sava. Incă la 10/22 Decemvrie 1817 
mitropolitul și boierii efori înaintaseră domnului o «anafora» 
sau petiție, propunând o nouă organizare a învățământului, atât 
în capitală cât și în restul ţării și cerând, între altele, înfiinţarea 
în Bucureşti a unei școli «românești », cu trei dascăli, la mănăs- 
tirea Sfântul Gheorghe. Unul dintre aceşti dascăli și anume al 
treilea, cel mai înalt, va trebui să predea «aritmetica și geometria 
înainte de amiază și un mic curs de geografie după amiază). Tot 
el va îi însărcinat și cu «exercitarea ucenicilor — adică a elevilor 
— la măsurarea pământului », făcând practica pe locurile virane 
din oraș. Era deci un curs similar celui deschis cu vreo patru ani 
mai înainte la lași, de Gh, Asaki. Caragea aprobă, la 15/27 De- 

cemvrie, propunerile boierilor cari, câteva luni după aceea, la 
6/18 Martie 1818 recomandă domnului, pentru postul de dascăl 
al treilea, «pe un Lazăr inginer ce a venit acum de curând din 
părţile Transilvaniei ». Era Gheorghe Lazăr. Născut în satul 
Avrig în 1781 (alţii admit data 5 Iunie 1779), acesta se pregătise 
la început pentru preoţie și făcuse studii bune la şcolile din Sibiu, 
Cluj şi Viena. Neputând însă îmbrăţişa, din cauza greutăților şi 
a intrigilor, această carieră, el ajunse profesor la Sibiu. Dar nici 
aici nu putu rămâne mult timp—i se făceau mizerii pentru 
simpatia pe care o arăta față de Francezi și de ideile revoluţiei 
lor — şi fu nevoit să treacă peste munţi, în Țara Românească. 
Dând, la început, lecţii în familia boierească Bărcănescu, măsu- 
rând apoi moșii, el făcu acum cunoştinţa lui Constantin Bălăceanu, 
unul dintre eforii şcoalelor;, acesta, câștigat de ideile lui Lazăr, 
dintre care unele apar şi în anaforaua din 22 Decemvrie 1817, 
stărui să fie numit ca dascăl al treilea la nou înființata școală. 
Caragea își dădu la 5 Aprilie (24 Martie stil vechi) 1818 apro- 
barea; ca local se hotări însă nu mănăstirea Sf. Gheorghe, așa 
cum se propusese la început, ci câteva chilii la Sfântul Sava — 
în faţa Universităţii de azi, unde e statuia lui Mihai Viteazul. 
Lazăr făcu, pe lângă matematici și «gheomesie practică » sau 
agrimensură, și cursuri de «geografie istoricească pe harte» 
(hărţi !), apoi cursuri de gramatică și filosofie; astiel putu el să 
expună ideile învăţaţilor şcoalei ardelene și să inspire elevilor 
săi — printre cari erau şi oameni mai în vârstă — dragoste 
pentru trecutul neamului şi încredere în viitorul lui (vezi şi partea 
a doua a acestui volum). 

Ioan Caragea a fost căsătorit cu doamna Elena; au avut doi 
fii, pe Constantin şi pe Gheorghe şi trei fiice, Smaranda, Ruxandra 
şi Rală, aceasta din urmă, inteligentă și cultă, ca şi tată-său, a 
fost protectoarea literelor greceşti și întemeietoarea unui « teatru 
de societate, în sala dela Cișmeaua Roşie ». 

Alexandru Sutzu, a doua oară. După fuga lui Ioan Caragea, 
Poarta zăboveșşte cu numirea unui nou domn mai bine de o lună, 
voind să cunoască bine împrejurările fugii și mai ales amestecul 
Rusiei și Austriei în această chestie. În cele din urmă, la 17 Noem- 
vrie,-ea dă tronul lui Alezandru Suizu care mai domnise odată în 
Ţara Românească (vezi fig. 118). 

Această a doua stăpânire a lui nu se deosebește prin nimic 
excepţional. Ea durează până la finele lui Ianuarie 1821, când, 





Fig. 1lb. — Alexandru Sutzu, Domnul Țării Româneşti. Portret contemporan, 
în ulei, aflător la Atena. 


în noaptea de 30 spre 31, domnul moare de urmările unui deri- 
sipel phlegmonos >. Unii afirmă însă că această moarte n'ar fi 

fost naturală şi că Sutzu a pierit otrăvit de doctorul său, deoa- 
rece se opunea planurilor Eteriei care tocmai se pregătea să-și 
înceapă acţiunea. Care-i adevărul, e greu de spus. 

Alexandru Sutzu încheie şirul domnilor fanarioți. Urmașul 
său, Scarlat Callimechi, deşi numit, nu ocupă efectiv tronul, 
deoarece, în ţară, izbucnește mişcarea lui Tudor Vladimirescu. 
Se încheie astfel o epocă de scădere în viaţa poporului nostru 
şi începe, prin lupta şi jertfa marelui oltean, o alta nouă, care 
se va desvolta apoi, necontenit, timp de un veac întreg. 

Când se apropie ziua pentru strămu- 
tarea populaţiei care voia să părăsească 
Basarabia, răpită de Ruși, s ceasurile 
acelea au fost de plângeri, un timp de 
neuitat; pentrucă poporul cu cârdul, ca 
turmele de oi, incinsese toată marginea 
Prutului dela un capăt la altul, mergând 
şi venind de prin sate şi de prin târguri 
săptămâni incheiate, cu luare de ziua 
bună dela părinţi, dela fraţi și dela ru- 
denii, cu care crescuse și viețuise dim- 
prcună până în vremea aceea, când se 
despărțeau unii de alții peniru tot- 
deauna ». 


(Cronica lui Manolache Drăghici) 


Alexandru Moruzi. În urma păcii dela Iași, e numit domn 
al Moldovei Alexandru Moruzi, fiul lui Constantin, fostul 
voievod (Martie 1792). Vine în ţară înainte de retragerea 
Ruşilor din lași, de aceea trebue să aștepte câtva timp la 
Roman; Austriacii plecaseră mai de mult. Scurta sa stăpânire 
— nici un an —e ocupată cu regularea socotelilor vistieriei, 
pentru cheltuielile făcute cu oștirile străine. Totdeodată, el 
încearcă să stăvilească puternicul cureat de emigrare al ţărănimii 
moldovene care, atrasă de făgăduielile rusești, trece peste Nistru 
și se așează în ţinutul cuprins între acest fluviu și Bug; aci 
urma să ie naștere un principat cu numele de Moldova Nouă, 
având în frunte pe Alexandru Mavrocordat Firaris. Rapoarte 
din Constantinopol arată — evident în mod exagerat —că Rusia 
ar fi «smomit» două treimi a populaţiei vechii Moldove pentru 
ca să colonizeze ţinutul dela răsărit de Nistru, câştigat prin 
pacea dela lași. 


22 

La 10 Ianuarie 1793 se anunţă, tot din Constantinopol, că 
Alexandru Moruzi a fost trecut în Muntenia, în locul său fiind 
numit Mihai Sutzu. 

Mihai Sutzu. Acesta stăpâneşte ceva mai mult: doi ani şi 
vreo patru luni; la început, primește dispoziţii de a întări cetă- 
țile dela Dunăre (Ismail, Chilia şi Tulcea), de a face depozite 
de provizii dealungul Nistrului și al Prutului şi de a îngriji 
de construirea unui pod la Jsaccea: se credea că va izbucni un 
nou război cu Rușii, ceea ce însă, din fericire, nu s'a adeverit. 
Impozitele sunt grele, domnul însă acordă însemnate avantagii 
sloboziilor, adică satelor întemeiate cu coloniști veniţi — cei 
mai mulți — din afara hotarelor, ceea ce are drept urmare o 
puternică imigrare a ţărănimii din Transilvania și Galiţia. E o 
compensație — nu însă întotdeauna şi sub raportul etnic — pentru 
Moldovenii cari, în timpul domniei precedente, trecuseră peste 
Nistru. 

Mihai Sutzu e mazilit în ziua de 6 Mai 1795, într'o formă 
curtenitoare ; firmanul vorbește de chemarea lui la Stambul spre 
a se odihni — dată fiind vârsta înaintată — de oboselile slujbei 
credincioase făcute sultanului. Ceea ce nu împiedecă Poarta ca, 
mai târziu, în Fevruarie 1799, să-l surghiunească în insula Te- 
nedos: bătrânul încercase o intrigă împotriva viitorului domn 
al Moldovei, Constantin Ipsilanti. 

Mihai Sutzu a avut mai mulţi copii: unul dintre ei, Grigore, 
e tatăl ultimului domn fanariot al Moldovei, numit, ca și bu- 
nicul său, tot Mihai. 

Alexandru Callimachi, numit la 6 Mai 1795 intră în laşi în 
ziua de 2 lulie (vezi fig. 119). Era un om în vârstă — avea 57 de ani 
— blajin şi se pricepea în ale gospodăriei. În timpul stăpânirei lui, 
de aproape patru ani, ţara a progresat economicește: agricultura 
şi comerţul au sporit. Produsele agricole — grâne, piei, lână, vite 
— încep să fie exportate în cantități mai mari în Europa cen- 
trală; un număr însemnat de cai se cumpără de remontele 
din Prusia și Austria: atât era de mare faima hergheliilor 
noastre. 

În ultimul an al domniei, starea de mulțumire şi prosperitate 
a ţării e întunecată încă prin epidemia de ciumă care izbucnește 
atunci și care seceră «mult norod». 

Obosit şi din motive de sănătate, Alexandru Callimachi își 
cere în două rânduri mazilia; a doua oară, sultanul i-o acordă 
(18 Martie 1799). Peste o lună, la 20 Aprilie, bătrânul domn 
pleacă din laşi şi se stabilește la Stambul; aci el va mai trăi 
încă multă vreme, până în 1824, când izbucnirea Eteriei aduce 
asupra lui şi familiei lui o adevărată catastrofă. Acuzat de com- 
plicitate, la 83 de ani şi orb fiind, ele 
asvârlit în închisoare și trebuie să-şi cer- 
şească hrana de toate zilele. Unul din cei 
doi fii, Jcan, surghiunit la Cesareea, în 
Siria, la începutul revoluţiei, este deca- 
pitat; celălalt fiu, Scarlat, aflând de cele 
întâmplate lui loan, are un atac de apo- 
plexie — unii susţin însă că a fost otră- 
vit — şi moare şi el. Zdrobit, bătrânul 
Alexandru Callimachi închide ochii la 24 





Fig. 119. — Pecetea mică 


Decemvrie 1821. a lui Alexandru Callimachi, 
a n ia . pe un document din 1798, 
În afară de cei doi fii, ela mai avut Mai 27, ate. (Academia 


— din căsătoria cu domniţa Ruxandra, Română). |, 
fata lui Scarlat Vodă Ghica—incă două i 

fiice: pe Ralu, măritată cu Constantin Ipsilanti şi moartă tânără, 
« înainte de 20 de ani» şi pe Eufrosina, al cărei soţ, Alexandru 
Sutzu, va ajunge domn în ambele ţări. 

Ni s'a păstrat testamentul lui Alexandru Callimachi, făcut 
în Constantinopol, la 10/22 Ianuarie 1810, și scris de fiul său 
Ioan. El cuprinde dispoziţii privitoare la împărţirea averii şi o 
serie de îndemnuri şi poveţe către copiii săi care alcătuiesc o ade- 
vărată pagină de antologie. 

Constantin Ipsilanti, fiul lui Alexandru Ipsilanti, ia domnia 
la 18 Martie 1799 şi o păstrează până la 10 Iulie 1801 când este 
mazilit. Stăpânirea lui n'a lost rea; domnul e înfățișat în ultima 
cronică moldovenească, aceea a lui Manolache Drăghici, ca având 
«un caracter vesel și priincios pentru ţară ». Un fapt deosebit, 
ce merită a fi semnalat, e alcătuirea unui corp de oaste, în Fe- 
vruarie 1801, spre a îi trimis împotriva Pasvangiilor; ni s'a pă- 
strat ordinul adresat, la 1/13 ale lunii, lui Ioniţă Başotă, biv vel 
căminar, ca să strângă, în ţinutul Dorohoiului «din oamenii 
streini, cu bună învoire, încât se va pute mai mulţi ascherlii — 

adică ostaşi — și călări şi pedeștri >. Motivul: «să-i trimitim în 
Ţara Româniască asupra zurbalilor ci s'au răsculat la Vidin și 
cu împotrivire şi nisupunire au trecut şi în hotărele Țării Româ- 
nești asupra Ctaiovii >. 

Mazilirea lui Constantin Ipsilanti e rezultatul unei intrigi 
fanariote, în legătură şi cu patriarhul Constantinopolului, al 
cărui protector era. Neavând vreo altă vină, el şi reușește, după 
numai un an, să fie numit din nou domn, de astădată însă, în 
Muntenia. 

Alexandru Sutzu, nepot de frate lui Mihai Sutzu, are o domnie 
scurtă, de numai un an și vreo trei luni (10 Iulie 1801—1 Octom- 
vrie 1802). Manolache Drăghici îl înfățișează într'o lumină deo- 
sebit de favorabilă, atribuindu-i « mare înţălepceiune și blândeţe »; 
stăpânirea lui a durat însă prea puţin ca să se vadă roadele a- 
cestor însuşiri. 

Domnul Ţării Româneşti, Mihai Sutzu, fugind, la 31 Mai 
1802, în Ardeal, Alexandru Sutzu este însărcinat de Poartă, 
ca să gireze, în calitate de caimacam, şi această de a doua 
ţară. EI vine chiar la Bucureşti (11 Iulie) şi rămâne aci câteva 
săptămâni. În toamnă însă, deşi primise numai cu puţin înainte 
acest semn de încredere, e mazilit și înlocuit prin Alexandru 
Moruzi. 

Alexandru Moruzi, a doua oară. A doua domnie a lui Ale- 
xandru Moruzi durează aproape patru ani (1 Octomvrie 1802— 
24 August 1806) şi se caracterizează printr'o serie de măsuri gos- 
podărești. Sub raportul fiscal, el face ca toate «treptele privile- 
giete » adică «ruptașii, ruptele vistieriei, ruptele cămării și ma- 
zâlii » care depindeau până atunci de diferite foruri, să fie gru- 
pate toate la un loc, numai la visterie. Sub raportul agrar, pentru 
a curma neînțelegerile dintre proprietari şi sătenii cari ședeau 
pe moșiile acestora, dă el, la 3/15 Ianuarie 1805, un așezământ 
prin care, pe de o parte precizează obligaţiile sătenilor în muncă, 
dijmă și diferite servicii față de proprietari, pe de altă parte, 
fixează suprafaţa de teren pe care aceștia din urmă sunt datori 
s'o pună la dispoziţia sătenilor. Se hotărăște astfel că, în ce pri- 
vește fânaţul, se va da 8 fălci fruntașului (cu 16 vite), 6 fălci 
mijlocaşului (cu 12 vite) şi 3 fălci codaşului (cu 6 vite); aceasta 
între Nistru și Prut, unde e pământ mai mult; suprafaţa se reduce 

la 6, respectiv 4 şi 2 fălci între Prut şi Siret și la 3, respectiv 2 şi 1 
îalce între Siret şi munţi, unde satele fiind dese, locul e mai strâmt, 
Pentru imaș, se va da iarăși câte o jumătate de falce de vită, 
socotindu-se că între Nistru şi Prut, fruntașul are 16 vite, mijlo- . 
cașul 12, iar codașul 6; între Prut şi Siret, 12, respectiv 8 și 4 
vite, iar între Siret şi munţi, numai 6, respectiv 4 şi 2 vite. 
Este pentru prima dată când se precizează și se limitează su- 
prafaţa care trebuie pusă la dispoziţia sătenilor; mai înainte, 
aceştia nu erau supuşi la vreo restricţie, afară de aceea care 
rezulta, în mod natural, din întinderea moșiei pe care stăteau. 
Semnificativ totuşi, pentru nivelul de viaţă al ţărănimii, e faptul 
că era socotit codaș, ţăranul care între Nistru şi Prut, avea 
numai 6 (şase) vite, iar între Prut și Siret, 4 (patru)! Câţi dintre 
fruntașii și mijlocaşii de azi ai satelor noastre au acelaşi număr 
de vite? 

O deosebită atenţie a dat Alexandru Moruzi, în această dom- 
nie, Iașilor. A adus cu meşteri suiulgii — adică fântânari — de 
Țarigrad, apă din două locuri, captând izvoare dela Ciric şi dela 
Copou. A pus să se podească ulițele, unele cu podele de stejar, 
altele cu moloz înființând și o dregătorie specială, raziriea de 
poduri, care să aibă grijă de întreţinerea și facerea € podurilor ». 
A aliniat o sumă de ulițe, dărâmând baracele şi cerdacele care 
înaintau, a regulat luminatul public, așezând felinare la fiecare 
25 de case; de asemenea paznici sau «culuccii » la răspântii și trei 
străji care să patruleze în timpul nopţii prin oraș și prin maha- 
lale. Cine avea vreo plângere, găsea ușă deschisă la domn care, 
deşi aspru, «era drept la giudecăţi ». 

In sfârşit, Moruzi a vrut să înzestreze Moldova şi cu o nouă 
condică de legi. La 13/25 iunie 1804, el scria mitropolitului și 
marilor boieri să cerceteze anteproectul paharnicului Toma Carra. 
care tradusese în românește codicele bizantin a lui Constantin 
Armenopol şi să-l complete;e cu dispoziţiile din « obiceiul pămân- 
tului >. Lucrarea n'a ajuns însă până la sfârșit, nu ştim să fi 
fost promulgată, poate şi din motivul că în Moldova se între- 
buinţaseră mai înainte « Vasilicalele , iar nu codicele lui Arme- 
nopol. Nici o a doua încercare dea se alcătui, în 1806, tot cu 
ajutorul lui Carra, un codice civil şi penal, nu are mai mult 
succes. 

Alexandru Moruzi a fost mazilit, la 24 August 1806, în urma 
stăruinţelor ambasadorului francez care îl considera ca partizan al 
Ruşilor. Firmanul a sosit în lași la 8 Septemvrie, tocmai când se 
pregătea să inaugureze, cu mare pompă, frumoasele curți dom- 
nești, care — arse și părăsite din vremea lui Alexandru Mavro- 
cordat Firaris — fuseseră restaurate şi mărite prin lucrări impor- 
tante, ce duraseră ani de zile. 

Scarlat Callimachi capătă tronul, mulțumită influenţei îran- 
ceze; investit la 24 August 1806, el își face intrarea în lași la 26 
Octomvrie ; chiar a doua zi însă îi și sosește vestea maziliei şi a 
restabilirii predecesorului său, Alexandru Moruzi. Am arătat mai 
sus (p. 324) împrejurările în care Poarta a trebuit să consimtă 
la acest. gest umilitor. Scarlat Callimachi, adânc mâhnit şi jignit, 
se reîntoarce la Stambul. 

Ale xandru Moruzi, a treia oară. Dar nici Alexandru Moruzi, 
numit la 15 Octomvrie 1806, nu reușește să-și menţină tronul. 
El pleacă din Constantinopol spre laşi la 4 Noemvwrie; de abia 
ajunge în ţară însă, şi trupele ruseşti trec peste Nistru. Faţă de 
înaintarea lor, Moruzi se retrage la Focșani, unde rămâne scurt 
timp, apoi se reintoarce la Stambul. Războiul cu Rusia e declarat 
la 24 Decemvrie 1806; la începutul primăverii următoare și anume 
la 19 Martie, sultanul revine asupra numirii făcute sub presiune, 
cu câteva luni mai înainte, mazileşte deci pe Alexandru Moruzi. 
Acesta nu mai ajunge de aci înainte la domnie; dimpotrivă, are 
de suf erit, în 1812, din cauza trădării fratelui său Dimitrie, fiind 
trimis la galere (vezi mai sus, p. 329). Eliberat — n'avusese doar 
nicio vină — moare în 1816, în noaptea de 4 spre 5 lulie. 

Al exandru Hangerli, numit domn în locul lui Moruzi, nu stă- 
pâneș te efectiv, ţara fiind ocupată de Ruși. Dela 2 Mai, el se găseşte 
la Ru sciuc, îndemnând pe comandantul armatei turcești de acolo 
să ia ofensiva. Revoluţia din Constantinopol, dela sfârşitul lunei 
(29 Mai), în urma căreia sultanul Selim al III-lea, reformatorul, 
e înlocuit prin Mustafa al IV-lea, are drept urmare şi slăbirea 
poziţiei lui Hangerli: protectorii săi fuseseră uciși zau îndepărtați 
de către revoluționari. Așa încât, la 5 August 1807, este şi el 
mazilit, fiind înlocuit cu Scarlat Callimachi. 

Alexandru Hangerli a avui de soţie pe Smarand. fiica lui 
Grigo re Callimachi. 

Scarlat Callimachi, a doua oară. Nici în acest rând, Scarlat 
Callimachi nu izbutește să domnească efectiv; el vine la Dunăre 
şi stă la Rusciuc, unde rapoartele franceze îl menţionează dela 
4 Noemvrie 1807 până la 29 August 1808; în 1810, el se află la 
Razgrad, pe lângă pașa comandant al garnizoanei turcești; îm- 
preună cu acesta cade prizonier în mâinile Hușilor la 15 lunie. 

Ocupaţia rusească. Răpirea Basarabiei. Moldova a resimţit mai 
puţin ocupaţia rusească decât Muntenia, ea fiind și mai depăr- 
tată de teatrul de operaţiuni. Un raport francez adaogă că şi 
pătura conducătoare de aci era mai unită și mai cu iubire de ţară 
decât dincoace de Milcov. Prezenţa armatelor face să crească 
preţurile la produse: ţăranii câștigă pe ele bani buni. Circulaţia 
monetară e foarte vie; la sfârșitul războiului, în 1812, se afla o 
mare cantitate de monetă în Moldova. Cronica lui Manolache 
Drăghici afirmă: «nu era văduvă ce lucra cu mânile spre a se 
hrăni să nu aibă în legăturica sa rubiele și carboave păstrate 
pentru comând, nici ţăran să nu se joace cu galbini... iar boierii 
cumpăra la moșii, făcând stări colosale...; atunci au luat toate 
moșiile clirosului din Bucovina unii din boieri, ce s'au vândut cu 
îngiosite preţuri... ». 

Dar alături de acest aspect al războiului din 1806—1812, este 
celălalt, cumplit, pe care-l determină pacea dela București: pier- 
derea Moldovei dintre Prut şi Nistru, numită de Huşi impropriu 
Basarabia (acest nume, derivând dela Basarabii munteni, s'a dat 
în veacurile XIV—XVIII numai părții dela miazăzi peste care 
Sa întins, la început, stăpânirea voievozilor din Țara Românească). 
Când s'a aflat de această clauză a păcii, a fost o adevărată stu- 
poare în întreaga Moldovă: lumea nu voia să creadă, mai ales 
că Poarta nu avea dreptul să dispună de teritoriul ţărilor noastre. 
Boierii au trimis o serie de plângeri sau «jalobe» la Poartă, îm- 
potriva cedării Basarabiei; ele n'au avut urmare însă. Multe 
luni după încheierea tratatului, s'a tot așteptat să se revină asupra 
cedării, să se reînceapă, eventual, războiul; de aceea, o sumă dintre 
proprietari nici n'au luat măsurile necesare pentru a-și lichida 
la timp averile. Când expiră termenul fixat pentru strămutarea 
populaţiei care voia să părăsească Basarabia, când sosi «ziua 
fatală » — cum spune cronicarul Manolache Drăghici — « ceasu- 
rile acelea au fost de plângeri, un timp de reuitat; pentrucă — 

adaogă el — poporul cu cârdul, ca turmele de oi, încinsese toată 
marginea Prutului, dela un capăt la altul, mergând și venind 
de prin sate și de prin târguri săptămâni încheiate, cu luare de 
ziua bună dela părinţi, dela îraţi şi dela rudenii, cu care crescuse 
şi viețuise dinpreună până în vremea aceea, când se despărțeau 
unii de alţii pentru totdeauna?. Trupul Moldovei, ciuntit greu 
prin răpirea Bucovinei, se rupea, de astădată, în două. 

Scarlat Callimachi, a treia oară. In primele două rânduri, 
Scarlat Callimachi nu putuse să domnească efectiv; de data 
aceasta, el păstrează tronul aproape şapte ani de zile. Numirea 
are loc la 8 Septemvrie 1812: ne-o spune un raport prusian din 
Constantinopol, datat cu două zile mai târziu. 

a Scarlat Voevod Calimah au fost un om învăţat, blând și 
cu minte»: astfel îl caracterizează, și pe dreptate, cronicarul 
Manolache Drăghici. El a dat o deosebită atenţie culturii, în ge- 
neral, și a luat o serie de măsuri bune în ce priveşte gospodăria. 
Din pricina răpirii Basarabiei, a trebuit să se procedeze la o nouă 
arondare a judeţelor: unele din ele, cum erau Fălcii și Iașii, rămă- 
seseră cu prea puţin, cea mai mare parte a suprafeţei lor căzând 
în stânga Prutului. Din punct de vedere agricol, s'a introdus, 
din Transilvania, cultivarea cartofilor ; « şi s'au întrebuințat — spune 
cronica — mare silință din partea guvernului, până au îndu- 
plecat pe săteni de a să da la această muncă s. 

Sub raportul cultural, trebuiesc amintite trei fapte de seamă: 
alcătuirea codului civil, înființarea primului teatru de societate, 
în lași, și, întrecând cu mult în importanță pe aceste două, înte- 
meierea şi ţinerea, timp de cinci ani de zile, a cursului de inginerie 
practică, în româneşte, a lui Gheorghe Asa i. 

Codul civil s'a alcătuit în urma ordinului domnesc, de către 
o comisie din care făceau parte juriștii Cristian Flechtenmacher şi 
Ananias Kouzanos. Cel dintâi era sas de origine, din Brașov, şi 
venise în Moldova în 1813; cel de al doilea era grec. După o muncă 
susținută, în care lui Flechtenmacher îi revine, în special, fondul 
şi anume în primul rând utilizarea izvorului principal, codul 
civil austriac, iar lui Kouzanos forma, redactarea în limba greacă, 
manuscrisul e dat la tipar în 1816; lucrarea apare la Iași, în cursul 
acestui an şi a celui următor, în 4 volume, în greceşte; traducerea 
românească s'a tipărit abia în 1833. Circa opt zecimi din cuprinsul 

codului Calimah sunt luate din codul civil austriac, cu mici modi- 
ficări, ici şi colo; circa două zecimi provin din texte bizantine, 
schimbate în unele puncte; patruzeci şi opt de dispoziţii sunt 
arătate ca fiind luate din «obiceiul pământului » sau modificate 
în spiritul lui; în sfârşit, articolele 947 şi 948, referitoare la copiii 
nelegitimi, sunt luate după codul civil francez al lui Napoleon. 

În 1813, soseşte în lași, venind dela Roma, tânărul Gheorghe 
Asaki, fiul preotului Lazăr Asaki. Făcuse studii la Lw6w unde-și 
luase diploma de inginer, fusese și la Viena și în Italia. La 15 
Noemvrie 1813, e numit de către Callimachi « profesor ştiinţelor 
trebuincioase unui inginer politicesc » la « Școala. Domnească » din 
capitală. Cursul — de geometrie teoretică şi practică, cu «instru- 
mente aduse dela Paris şi dela Viena » — durează cinci ani; la 12 
Iunie 1818 are loc «examenul obştesc », în urma căruia, absolvenţii 
sunt declaraţi ingineri. Ei făceau în primul rând hotărnicii de 
moşii; e vremea în care asemenea lucrări se cereau mult în ţă- 
rile noastre ; în Muntenia, Gheorghe Lazăr deschide un curs ase- 
mănător. Dar, pe lângă geometrie, Asaki mai preda și arheo- 
logia ; vorbea despre artă, despre trecutul noastru, toate acestea 
în românește, în timp ce restul cursurilor dela Școala Domnească 
erau în grecește. El poate fi, pe drept cuvânt, socotit deci ca în- 
temeietorul şcoalei superioare în limba naţională. Asaki e însăr- 
cinat şi cu reorganizarea seminarului dela Socola, întemeiat în 
1803 de mitropolitul Veniamin Costachi. În sfârşit, tot el este 
şi iniţiatorul primului teatru de societate, în lași. Reprezenta- 
ţiile aveau loc în casele hatmanului Constantin Ghica; se jucau 
piese în îranţuzește şi în românește, traducerile datorindu-se lui 
Asaki ; actori erau fii şi fiice de boieri, în special din familia Ghica 
şi Sturdza. Prima piesă jucată a fost Mirtil și Hloe, în româneşte, 
la 8 Ianuarie 1817 (27 Decemvrie 1816 stil vechiu). Sfârşitul 
epocei fanariote coincide aşa dar cu redeșteptarea spiritului na- 
ţional, manifestat mai întâi în cultură, dar care va apare în curând, 
prin Tudor Vladimirescu, şi în latura politică. 

Aproape de împlinirea termenului de şapte ani, răstimp pe 
carc î .. numit, Scarlat Callimachi e înlocuit prin Mihai Sutzu 
(24 Iunie 1819). Această înlocuire însă se face într'o formă foarte 
curtenitoare pentru fostul domn: i se trimite un hatişerif elogios, 
iar, după sosirea la Constantinopol, e îmbrăcat din ordinul sul- 


www.dacoromanica.ro 


346 SFÂRŞITUL EPOCEI FANARIOTE ÎN MOLDOVA (1792—1821) 


tanului, cu o blană de zibelină, favoare ne mai pomenită pentru 
un domn mazil. 

În 1821, izbucnind însă revoluţia grecească, familia Calli- 
machi, bănuită că sprijină pe răsculați, e sângeros lovită. Bă- 
trânul Alexandru e aruncat în închisoare, fiul său loan e deca:. 
pitat; Scarlat, care fusese numit domn al Munteniei, aflând de. 
cele întâmplate, are un atac de apoplexie şi moare (26 Octom- 





Fig. 120. — Pecetea cea mare a lui Mihai Sutzu (1819). In mijloc, 
stema ţării; de jur împrejur, stemele județelor moldovenești. 


vrie 1821); nu e însă exclus ca şi el să fi fost otrăvit.sau chiar 
strangulat,: apoplexia fiind numai versiunea oficială. 

Scarlat Callimachi a fost căsătorit cu doamna Smaranda, 
fiica lui Nicolae Mavrogheni. Au avut mai mulţi copii: un fiu 
Alezandru care a ajuns principe de Samos, şi două fiice Ralu şi 
Eufrosina. 

Mihai Sutzu, nepot de fiu al domnului cu acelaşi nume (vezi 
mai sus p. 338) și ginere lui loan Vodă Caragea, ia tronul mul- 
ţumită pe de o parte sprijinului lui Halet Efendi, favoritul sul- 
tanului, pe de altă parte, cheltuind sume enorme. (vezi și fig. 120 

şi 121). Era iubitor de fast și lux: șalurile, ciubucile, blănurile și 
argintăria sa — luate de altiel pe credit — preţuiau peste un mi- 
lion; avea de asemenea cai de călărie vestiți. 

Spre deosebire de predecesorul său, Mihai Sutzu e interesat, 
caută să strângă avere; în timpul lui, dările se sporesc şi ceea ce 
e mai grav, se comit o serie de abuzuri; se innoiesc «cărţile» 
adică titlurile tuturor mazililor şi privilegiaţilor, luându-se dela 
fiecare câte 10 lei și se creiază o 
sumă de noi asemenea privilegiați, 
în schimbul unei taxe de 50—100 lei, 
de persoană, după starea fiecăruia. 

Mihai Sutzu a fost francmason și 
partizan al « Eteriei »; el favorizează 
planurile acestei societăţi; permite 
alcătuirea de comitete în toate reșe- 
dințele de judeţe din Moldova şi 
sprijină propaganda făcută de emi- 
rapa in înunie li gece-bulgarul : Fig. 121. — Pecetea mică a lui Mihai 
Duca. Când izbucnește mișcarea, el Sutzu (1819). 
primeşte în lași pe conducătorul ei 
Alexandru Ipsilanti şi îndeamnă pe boieri să i se alăture; văzând 
că aceştia — faţă de dezaprobarea oficială rusească — se sustrag 
invitaţiei şi încep a părăsi lașii, fugind în Bucovina sau peste 
Prut, Sutzu, spre a nu se expune răzbunării turceşti, părăsește 
şi el scaunul, retrăgându-se la Chișinău. Totdeodată, el trimite, 
în Aprilie 1821, o scrisoare mitropolitului ţării, arătându-i că 
a, luat această hotărire deoarece, pe de o parte nu se putea 
împotrivi lui Alexandru Ipsilanti, pe de altă parte nu voia să 
dea impresia că s'a răsculat alături de acesta împotriva Inaltei 
Porţi. 

Cu Mihai Sutzu se încheie în Moldova epoca fanariotă. 

ISTORIA POLITICĂ A PRINCIPATULUI TRANSIL- 
VANIEI DELA MOARTEA LUI MIHAI VITEAZUL 
PÂNĂ LA PACEA DELA KARLOVITZ (1601—1699) 


In veacul al XVIII-lea, legăturile pa- 
litice dintre cele trei țări româneşti ating 
mazimum ele sunt determinate în parte 
de situaţia similară jaţă de imperiul tur- 
cesc, în parte de amintirea faptei lui 
Mihai Viteazul. 


Istoria politică a Principatului Transilvaniei în veacul al 
XVII-lea e determinată de câţiva factori fundamentali. Cel dintâi 
este lupta pentru moştenirea statului ungar, sfărâmat în urma 
dezastrului dela Mohâcs (1526) şi a ocupării Budei (1541), moște- 
nire care constitue cauza principală a războialor turco-austriace 
din acest veac. Principii Transilvaniei vor să ocupe cât mai mult 
din teritoriile pe care le deţine Casa de Austria; unii dintre ei, ca 
Gabriel Bethlen şi Gheorghe Râkoczy I vor să ajungă chiar regi 
ai Ungariei. 

Al doilea fapt este legătura, din ce în ce mai strânsă, cu ţările 
româneşti de dincoace de Carpaţi, legătură sporită prin situația 
similară față de imperiul turcesc şi prin amintirea faptei lui Mihai. 
Reunirea celor trei ţări româneşti sub aceeași conducere, reali- 
zată de marele voievod, a constituit pentru o serie întreagă de 
principi şi domni, atât de o parte cât și de alta a munţilor, un 
ideal politic. Gabriel Bâthory, Gabriel Bethlen, Gheorghe Râ- 
koezy al II-lea în Transilvania, Vasile Lupu şi Gheorghe Duca 
în Moldova, Grigore Ghica și Constantin Brâncoveanu în Mun- 
tenia s'au străduit să-l atingă, fie direct, fie indirect, fie în 
întregime, fie parţial (numai două ţări). Influenţa pe care 

a exercitat-o Mihai chiar în primul secol ce urmează faptei 
sale e mult mai mare decât se bănuiește. Tot aşa a influen- 
ţat pe. principii Transilvaniei din veacul al XVII și un alt fapt 
asemănător, anume alegerea lui Ștejan Băthory ca rege al Polo- 
niei, întâmplată în 1575. Gabriel Bethlen a urmărit şi el ace- 
laşi scop iar Gheorghe Râkoczy al II-lea a fost chiar victima 
încercării de a impune, cu armele, ceea ce reușise, prin pre- 
stigiu și însușiri personale, predecesorului său din veacul al 
XVI-lea. 

Chestiunile religioase, luptele și persecuțiile pentru credinţă, 
prozelitismul calvin și ofensiva catolică împotriva confesiu- 
nilor protestante, influențează și ele istoria Transilvaniei în 
acest răstimp, făcând ca ţara să fie amestecată în războiul 
de 30 de ani, și determinând, în bună parte, politica lui Miha: 
Apaity. 

Bine înţeles, şi în veacul al XVII-lea ca întotdeauna, şi în 
Transilvania ca în toate celelalte ţări, personalitatea — acest, 
«noroc suprem > cum o definește Goethe — și-a păstrat însem- 
nătatea ei deosebită, supunând oameni și împrejurări, creind şi 
rezolvând situaţii, imprimând, într'un cuvânt, pecetea ei vremii. 
E un factor de căpetenie în înţelegerea succeselor lui Gabriel 
Bethlen și Gheorghe Râkoczy I, ca şi în înţelegerea prăbușirii lui 
Gabriel Bâthory sau Gheorghe Râkoczy al II-lea. 

Frământările după moartea lui Mihai Viteazul. Ştetan Bocskay. 
După moartea lui Mihai Viteazul, Sigismund Bâthory, care în 
urma înfrângerii dela Gorăslău, fugise în Moldova, se întoarse 
îndărăt în Transilvania şi fu ales din nou principe. Dar, schimbăcios 
cum era și faţă de greutăţile pe care i le făceau orașele, abdică 
iarăși, -cedând ţara împăratului Rudolf şi primind în schimb 
ducatele Oppeln şi Ratibor şi un apanagiu anual de 50.000 
de florini (Convenţia din Cluj, 29 lunie 1602). Schimbarea 
provoacă însă no: turburări în Ardeal; stăpânirea austriacă 
nu era de loc iubită, din cauza fiscalităţii ei exagerate și mai 
ales a exceselor soldatescei, adesea neplătite. Nemeșii se ridi- 
cară având în frunte pe Moise Secuiul (Szekely) şi cu ajutor 
turcesc, siliră pe Basta să se retragă în cetatea Gherlei, în 
nordul Transilvaniei. Dar intervenţia lui Radu Șerban, domnul 
muntean, chemat în ajutor de generalul împărătesc, schimbă 

situaţia: în lupta de lângă Braşav (17 Iulie 1603) răsculații fură 
zdrobiţi, iar Moise îşi pierdu viaţa (vezi mai sus, p. 5; vezi şi 
harta nr. 3). 4 

O a doua mișcare a nemeșilor, sub Ștefan Bocskay, unchiul 
după mamă al lui Sigismund Bâthory, avu mai mult succes. 
-Învinşi în lupta dela Almosd (4 Octomvrie 1604), şi față de 
generalizarea răscoalei, imperialii sunt siliţi din nou să se retragă. 
Bocskay e proclamat principe al Transilvaniei de către răsculații 
pribegi la Turci, ceea ce marele vizir recunoaşte la 19 Noemvrie 
1604, dându-i cuvenita «athname» sau hotărire. Dieta din 8 
Mai 1605, dela Târgul Mureșului, îl proclamă şi ea principe; la 
10 Noemvrie următor are loc chiar pe câmpul Râkos încoronarea 
sa. de către marele vizir ca rege al Ungariei. Bocskay se mulţumi 
însă numai cu titlul de principe; el izbuti în Iulie 1606 să încheie 
pace la Viena cu Împăratul Rudolf, acesta renunțând la Transil- 
vania, recunoscând pe Bocskay, cedându-i comitatele Tokai, Bereg 
şi Ugocea și făgăduind libertăţi constituţionale și religioase prote- 
stanţilor din Ungaria. Tot prin intermediul lui se încheie și pacea 
dela Zsitvatorok (11 Noemvrie 1606) între Austriaci şi Turci, 
punându-se astfel capăt îndelungatului război care pustiise 
ținuturile dunărene. Curând după aceasta, Ştefan Bocksay 
muri (29 Decemvrie 1606), se zice otrăvit de dușmani; avea 
59 de ani. A fost înmormântat în Alba Iulia, la 22 Fevrua- 
rie 1607. 

Gabriel Bâthory. La tronul rămas vacant fură propuşi mai 
mulți candidaţi: bătrânul Sigismund Rdkoczy, care avea averi 
mari în Ungaria superioară, în comitatul Zemplen şi care nu 
ținea mult să fie ales, ginerele acestuia Valentin Homonnai, şi 
tânărul Gabriel Băthory, nepotul lui Stefan Bâthory, fostul rege 
al Poloniei. Alegerea se opri asupra celui dintâi (dieta din Cluj, 
11 Favruarie 1607); dar. după numai un an de stăpânire, Râ- 
koczy, bolnăvicios şi desgustat de intrigi — isbucnise şi o revoltă 
a haiducilor — își dădu demisia (5 Martie 1608) şi se retrase pe 
întinsele sale domenii. In locul său, fu proclamat Principe Gabriel 
Bdthory care n'avea decât 19 ani; își câștigase simpatii prin înfă- 
ţișarea şi forţa sa fizică şi prin firea sa foarte darnică. Avea însă şi 
cusururi: era afemeiat și peste măsură de ambițios: voia — după 
pilda lui Mihai — să stăpânească și Țara Românească şi să aibă 

sub autoritatea sa și Moldova. Am arătat mai înainte (p. 7) 
felul în care atacă el pe Radu Șerban, silindu-l să se re- 
tragă peste Milcov precum și înfrângerea pe care o suferi apoi 
dela acesta lângă Braşov (7 lulie 1611). Dacă domnul mun- 
tean ar îi continuat campania cu hotărire şi repeziciune, ca 
odinioară Mihai, Gabriel Bâthory era lichidat încă de atunci; 
el făcu însă greșala de a aștepta pe Austriaci; aceștia, ne- 
încrezători și mişcându-se încet, dădură putinţă îngânfatului 
principe să se menţină încă doi ani, până în 1613. De data 
aceasta însă, se produse o adevărată concentrare de forţe îm- 
potriva lui. Turcii aveau la îndemână un candidat potrivit: 
pe Gabriel Bethlen, originar de îel din Ilia, localitate pe Mureș, 
în judeţul Huniedoara; tată-său, Francisc, venise de dincolo 
de Tisa, mamă-sa Drusiana Lazăr, era din Secuime. Bethleu 
luase parte, ca adolescent —s'a născut pe la 1580—la cam- 
pania din Muntenia împotriva lui Sinan Paşa; se ridicase apoi 
împreună cu Bocskay, în 1604, împotriva Habsburgilor. Era 
oacheș la față —de aceea i se mai zicea şi «iganul», avea 
însușiri remarcabile şi a dat dovadă de mult simţ politic. In 
1613, o armată turcească, sub comanda lui Skender Pașa, şi 
armatele noastre, cea din Muntenia având în frunte pe Radu 
Mihnea, cea din Moldova pe Ştefan Tomșa, intră în Ardeal şi 
asigură alegerea lui Gabriel Bethlen ca principe (23 Octomvrie). 
Situaţia e foarte bine caracterizată de către cetăţenii din Târgul 
Mureş cari scriu că membrii dietei din Cluj «de îrică l-au ales 
liber pe Bethlen ». Peste două zile, la 25 Octomvrie, i se remit 
de către Skender Paşa insemnele domniei, un steag, un buzdugan, 
o sabie și un caftan (vezi și fig. 122), iar peste alte două zile, la 27, 
Gabriel Bâthory este ucis de către soldaţii săi la Oradia Mare, 
unde se retrăsese. 

Gabriel Bethlem a avut planuri mari: a voit să fie rege al Un- 
gariei şi să reia părţile din această ţară pe care le ocupau Impe- 
rialii. Spre a-și atinge scopul, a purtat nu mai puţin de trei răz- 
boaie cu aceştia, încadrate toate în marele război european de 
30 de ani, în care se poate spurie deci că Transilvania a jucat un 
rol bine precizat. A avut şi dibăcia de a prezenta lupta sa ca o 
acţiune pentru apărarea libertăţilor religioase și constituţionale, 
încălcate de Hansburgii catolici şi autocraţi. Deşi n'a izbutit 

— din cauza condiţiilor puse de Turci — să se încoroneze rege al 
Ungariei, ajrealizat totuși importante câştiguri teritoriale, Impe- 
rialii recunoscându-i, prin tratatul dela Mikulov, ratificat la 6 


Fig. 122. — Gabriel Bethlen, principele Transilvaniei, după o gravură în aramă, făcută în 1620. 
23 

Ianuarie 1622, stăpânirea asupra celor şapte judeţe limitrofe 
Transilvaniei și acordându-i, pentru apărarea cetăților dela gra- 
Niţă, o subvenție anuală de 50.000 de florini. 

Bethlen a sperat, în 1618—1620, să devie rege al Cehilor; 
speranţa sa a fost spulberată însă prin victoria decisivă a Hab- 
sburgilor dela Muntele Alb (1620), în urma căreia Cehii şi-au 
pierdut libertatea pentru trei secole, până în 1918. Spre sfârşi- 
tul domniei, el s'a gândit la coroana polonă; opoziţia din Polo- 
nia i-o şi oferi; nu se ajunse însă la acţiune, deoarece firul vieţii 
i se curmă. 

Mai important pentru noi este planul pe care l-a avut Bethlen 
de a ajunge rege al Daciei («rex Daciae 9), reunind câte şi trele 
ţările româneşti sub stăpânirea sa. O corespondenţă din Decem- 
vrie 1627 ne arată că el făcea în acest sens demersuri la Poartă. 
Turcii, cari n'aveau însă niciun interes să creieze un asemenea 
organism puternic în coasta lor şi cari nu uitaseră cele păţite sub 
Mihai, nu aprobară cererea. Bethlen nu încercă s'0 realizeze cu 
armele ; relaţiile lui cu Muntenia şi Moldova au fost paşnice. De 
altfel, la alegerea sa ca principe, în 16413, el făcuse o înţelegere cu 
Radu Mihnea și cu Tomşa. «A dat mâna cu cei doi voievozi — 
povesteşte un izvor contemporana — şi s'au jurat că-și vor fi fraţi 
unul altuia și până la moarte nu se vor lăsa unul de altul >. Ceea 
ce s'a şi îndeplinit. 

Cu Gavril Moghilă, cere stăpâneșțe în Muntenia, între cele două 
domnii ale lui Radu Mihnea, relaţiile sale au fost de asemenea 
bune; dovadă, tratatul de alianţă, în condiţii de perfectă reci- 
procitate, care se încheie la 5 Mai 16419. 

Faţă de Românii din Ardeal, a căror limbă o știa din copilărie, 
Bethlen n'a avut o atitudine ostilă, dimpotrivă, a făcut chiar 
câteva gesturi de înţelegere. Astfel, cu prilejul confirmării episco- 
pului Teofil dela Prislop, la 21 Fevruarie 1615, el hotărăşte ca toţi 
aceia cari au înstrăinat sau vor înstrăina bunuri sau venituri 
ale preoţilor sau bisericilor româneşti, să fie obligaţi a le înapoia 
numai decât; pedeapsa, pentru neascultători, va fi de 200 de 
florini, dacu sunt nobili, şi de 12 florini, dacă sunt plebei. Mai 
târziu, în 1624, la stăruința mitropolitului Dosofteiu, ce-i fusese 
recomandat spre confirmare de către Ștefan Tomșa, el scuteşte 
pe preoţii români de dijma din vite şi din grâne. 

Gabriel Bethlen a murit relativ tănâr, la 49 de ani, în ziua de 
15 Noemvrie 1629, în orașul Aiud. 

Gheorghe Râkoczy I]. Incă înainte de moartea lui Bethlen, 
dieta alesese pe soţia acestuia, Ecaterina de Brandemburg, ca 
principesă a Transilvaniei; prim dre- 
gător era guvernatorul Ștefan Bethlen, 
vărul lui Gabriel. Situaţia nu dură 
însă nici un an de zile: Ecaterina, 
care trecuse, în taină. la catolicism şi 
care ducea o viaţă liberă, trebui să 
abdice, spre a nu îi detronată. In 
locul ei fu ales Gheorghe Râkoczy 
(Decemvrie 1630; vezi şi fig. 123). 

In primii ani de stăpânire, el își 
consolidă tronul; trebui să lupte în 
1636 împotriva fostului guvernator 
Ștefan Bethlen, care, având şi spri- 
jinul pașei de Buda, revendica Tran- 
silvania pentru sine. După ce se asi- 
gură din partea aceasta, Râkoczy păși 
mai departe, împotriva Austriacilor; 
el urmărea, ca şi predecesorul său, 
să ocupe Ungaria stăpânită de Hab- 
sburgi și să se proclame rege. In acest 
scop, făcu o alianță cu grupul de 
puteri protestante, încheind, în Aprilie 

Ei Fig. [123.— Monctă de aur, de 
1643, un tratat cu Suedezii; deter- zece ducați, dela Gheorghe Râ- 
mină apoi și pe Turci să declare răz-  koczy I, bătută în anul 1646 
boi Austriacilor (Decemvrie 1643). Dar, 
cu toate sforțările sale şi cu toate că încheie, în primăvara lui 
1645, au tratat și cu Francezii, dușmanii împăratului dela Viena, 
el nu reuşi să-şi atingă scopul şi trebui, în cele din urmă, să facă 
pace (August 1645). 

Față de Muntenia, Gheorghe Râkoczy a avut o politică uni- 
tară, consequentă. A sprijinit partida-de boieri, în frunte cu aga 
Matei, care se ridicase impotriva Grecilor, și odată conducătorul 
partidei ajuns domn, i-a rămas aliat până la sfârșitul vieţii, re- 
comandând chiar și urmaşului său să păstreze aceeași atitudine 

23 

(vezi și mai sus, p. 56). Această strânsă legătură, consacrată de 
tratate mereu reinnoite, a determinat și politica sa față de adver- 
sarul lui Matei, Vasile Lupu; fără să ajungă la o ruptură, relaţiile 
cu domnul Moldovei au fost însă, în general, reci. Și de o parte 
Şi de alta era neîncredere; Vasile Lupu făcea pe Râkoczy «vulpe 
mincinoasă » şi-l acuza că «înşeală pe Turci cu ştiri falșe», vîn- 
zind fum şi vânt». 

Un merit deosebit își câştigă Gheorghe Râkoczy, sub raportul 
cultural, prin reorganizarea tipografiei curţii, ce fusese întemeiată 
«pe la 1565», sub Ioan Sigismund Szapolyay. Gabriel Bethlen 
voise şi el s'o facă; se gândea să-i adaoge şi o secţie cu caractere 
chirilice spre a tipări cărți româneşti; nu izbutise însă să-și rea- 
lizeze intenţia. În Martie 1639, sub Râkoczy, «mitropolitul » 
Ardealului, Ghenadie, se duse la Braşov, şi, aducând litere chi- 
rilice din Muntenia —sunt la fel cu acelea ale Pravilei dela 
Govora — şi un meșter tipograf «dascălul popa Dobre», se 
incepu, în tipografia curţii, din Alba-lulia, tipărirea de cărţi 
românești. Prima fu un zbornic româno-slav, ieşit de sub teascuri 
«probabil în jumătatea a doua a anului 1639». Pentru cu- 
prinsul lui și a celorlalte cărţi, vezi mai departe, partea a 
doua a acestui volum, la capitolul «Tiparul ardelean în veacul 
al XVII-lea ». 

Gheorghe Râăkoczy a murit la 15 Octomvrie 1648, lăsând 
ca urmaș la tron pe fiul său Gheorghe Râkoczy al II-lea (vezi 
şi fig. 124). 

Gheorghe Râkoezy al II-lea. Acesta continuă politica tatălui 
său față de domnii de dincoace de Carpaţi. Cu Matei Basarab 
reinnoi legăturile de alianţă şi prietenie, încheind două acte, la 
18 Fevruarie 1650 şi la 10 Mai 1654. Cu Vasile Lupu, dimpotrivă, 
relaţiile continuară să fie reci; la prima ocazie, Răcokzy ajută 
chiar logofătului Gheorghe Ștefan să-şi răstoarne domnul și să 
ocupe el scaunul (vezi mai sus, p. 59). 

Faţă de urmașul lui Matei Basarab, Constantin Șerban, aceeaşi 
politică de înţelegere şi ajutor. Când seimenii se răscoală, el nu 
pregetă să treacă munţii, în fruntea armatei și să dea singur lupta 
dela Șoplea, repurtând o biruință desăvârșită. În felul acesta, 
ambii domni ai ţărilor noastre îi sunt obligaţi, ceeace explică 
ajutorul armat pe care i-l trimit ei în războiul din Polonia şi 

124. — Gheorghe Râkoczy II, Principele Transilvaniei. Gravură în aramă, contemporană. 

soarta comună pe care o au, după sfârşitul nenorocit al acestui 
războiu. 

Am arătat că Gheorghe Râkoczy I urmărise, la un moment 
dat, coroana Poloniei. Fiul său îi calcă pe urme, numai că 
nu are destul discernământ şi simţ politic ca să-şi dea seama 
exact de posibilităţile de înfăptuire. El crede că mijlocul cel 
mai nemerit de a obţine coroana pe care o dorea este de a 
se amesteca în războiul care izbucnise în 1655 între Poloni şi 
Suedezi, luând partea acestora din urmă. Se formează două 
tabere: de o parte Suedezii, Gheorghe Râkoczy al II-lea, Ca! 
zacii şi Electorul de Brandemburg, uniţi prin tratatul în- 
cheiat la 10 Decemvrie 1656, de partea cealaltă, Polonii şi 
Austriacii, cărora li se vor adăoga, puţin mai târziu, Turcii 
şi Tătarii. Râkoczy dă, la 30 Decemvrie 1656, un manifest 
către «adevărații patrioţi poloni» şi intră apoi cu armata 
în Galiţia. În acelaşi timp, pătrund pe la Snyatin, alături de 
Cazaci, şi un detașament muntean, de 2000 de oameni, sub 
comanda căpitanului Odivoianul, și unul moldovean, tot de 
2000 de oameni, sub comanda serdarului Grigore Hăbăşescu şi 
a lui Frătiţa, căpitanul de Fălciu: erau ajutoarele trimise de 
domnii noștri. 

La început, campania se desfășoară favorabil lui Râkoczy, 
cu toată lipsa de disciplină și de coheziune a trupelor sale, deter- 
minată de rivalitatea între Unguri și Cazaci. Lwowul e ocupat; 
la 28 Martie 1657 cade Cracovia; la 7 Aprilie, se stabilește legă- 
tura cu armata suedeză a regelui Carol Gustav. Urmează apoi 
ocuparea Varșoviei (23 Iunie), ajungându-se chiar până la Brest- 
Litovsk. După aceea urmează însă retragerea. Turcii luaseră încă 
din iarnă atitudine contra lui Râkoczy; Polonii se regrupaseră 
în urma rezistenţii victorioase dela mănăstirea Czensiochowa; Tă- 
tarii înaintau cu o armată numeroasă. De teamă de a nu fi prins, 
Râkoczy ajunge, la 22 Iulie, la o înţelegere cu Polonii — de fapt 
o capitulare — obligându-se să le dea 1.200.000 florini despă- 
gubire şi lăsându-le drept zălog pe Ştefan Apaiy, fratele viitorului 
principe al Transilvaniei şi pe nobilul G. Gyersify. Apoi, împreună 
cu o mică escortă, de numai (4 persoane, se grăbeşte spre casă. 
În urma lui, armata, condusă de generalul loan Kemâny, e ata- 
cată de Tătari, la 31 Iulie, și distrusă. Cea mai mare parte a ei, 

inclusiv comandantul, cade în robie; un detaşament care plecase 
mai înainte de lupta cu Tătarii şi voia să treacă în Ardeal pe la 
Câmpulung, e urmărit de Moldoveni în munţi şi suferă de ase- 
meni pierderi foarte grele. 

Rezultatul acestei nenorocite expediţii este că Râcokzy, în 
loc să obţină coroana Poloniei, pierde și principatul său. Turcii 
pun la închisoare pe reprezentantul ardelean la Poartă şi cer să 
fie ales alt principe. Întradevăr, dieta, întrunită în Alba-lulia, 
la 25 Octomvrie, proclamă, după câteva zile de discuţii, pe 
Francisc Rhedey (2 Noemvrie). Turcii însă nu-l recunosc; ei 
sprijineau pe Acațiu Barcsai, român de origine, din Bârcea 
Mare (Huniedoara). În faţa acestei situaţii, Râkoczy, în frun- 
tea unei armate, obligă dieta din Mediaş să-l realeagă prin- 
cipe, în noaptea de 27 lanuarie 1658. Rezultatul e un atac 
al Turcilor şi al Tătarilor asupra Transilvaniei, în vară; ţara 
e arsă și prădată; însăși Alba lulia cade pradă îlăcărilor 
(6—10 Septemvrie). În asemenea condiţii, este ales principe, 
în urma indicaţiilor marelui vizir, Acațiu Barcsai (10 Octomvrie 
1658). 

În timpul stăpânirii lui Gheorghe Râkoczy al II-lea, e de 
semnalat, în ce privește pe Românii din Ardeal, confirmarea lui 
Sava Brancovici ca mitropolit al Bălgradului; decretul poartă 
data 28 Decemvrie 1656, puţin deci înainte de pornirea expe- 
diţiei în Polonia şi vorbește de « modestia, integritatea vieţii şi 
destoinicia în mărturisirea credinţei » celui confirmat. La înce- 
putul domniei, la 12 Aprilie 1650, Râkoczy confirmă de asemenea 
ca episcop peste Maramureș și părţile sătmărene pe popa Savu. 
Între timp, cărţile românești continuă să apară în tipografia 
curţii. 

Acațiu Baresai. Condiţiile impuse lui Barcsai de marele vizir 
erau grele: cetăţile Inău, Lugoj și Caransebeș rămâneau în stă- 
pânirea 'Turcilor, haraciul era sporit la 40.000 de galbeni și se 
adăoga și o despăgubire de război de o mie de pungi. Toate ace- 
stea nu erau, evident, de natură să facă simpatic pe Barcsai (vezi 
şi fig. 125). De această atmosferă profită din nou Gheorghe Râ- 
koczy; el își regrupează prietenii și, prin mijlocirea lui loan Ke- 
meny, face ca dieta din Târgul Mureș să-l recunoască iarăşi principe 
(29 Septemvrie 1659). În primăvara următoare, lupta reincepe. 

Pașa de Buda ia ofensiva; armatele se ciocneze la Gilău, lângă 
Feneș (22 Mai 1660); Râkoczy, învins şi rănit greu, e silit să 
se retragă la Oradia Mare, unde, după câteva zile, moare (6 
lunie 1660). 

Restabilit pe tron, Barcsai își continuă stăpânirea câteva 
luni, până în primele zile ale anului 1664, când dieta, ne 
mai putând suporta contribuţiile excesive, se ridică împotriva 
lui şi proclamă principe pe loan Kemâny. Până să se producă 
reacţiunea turcească, în vară, Acațiu Barcsai împreună cu 
îratele său Andrei sunt ucişi prin vicleșug — fuseseră poitiţi 





Fig. 125. — Monetă de aur, de zece ducați, dela Acațiu Baresai, bătută 
în 1659. Cântărește 34,8 grame. 


la o vânătoare şi acolo făcuţi prizonieri —de către oamenii 
lui Ke&meny; primul piere în satul Cozma şi e înmormântat 
în biserica de acolo, cel de al doilea e spânzurat la Făgăraș, 
dar nici Kemâny nu se putu bucura de fără de legea sa, 
deoarece Turcii, intrând cu oaste în Ardeal, îl siliră să se 
retragă și impuseră ca principe pe Mihai Apaffy. O nouă 
încercare a lui de a relua tronul, la începutul anului 1662, îl 
costă viaţa: el cade în lupta dela Seleușul Mare, lângă Sighi şoara 
(22 Ianuarie). 

Neuitând glasul sângelui, Acațiu Baresai, întocmai ca şi odi- 
nioară Mihai Viteazul, se îngriji de preoţii români din Ardeal; 
el le dădu un privilegiu, scutindu-i de orice dări. 

Mihai Apafiy era înrudit cu familia Bethlen; stătuse prizo- 
nier la Tătari aproape patru ani, în urma expediției nenorocite 

din Polonia, în 1657; reîntors de puţin din captivitate, se afla 
pe domeniul sau dela Ibașfalău, (azi, Dumbrăveni) când îi sosi 
"vestea că s'a hotărit alegerea sa ca principe. Proclamarea avu loc 
pe câmpia de lângă Târgul Mureș, în ziua de 16 Ianuarie 1664, 
comandantul armatei turceşti, Ali 
Pașa, îmbrăcându-l cu caftan (vezi şi 
fig. 126). 

Apaiii era o fire liniștită, pașnică; 
calvin convins, a alcătuit el însuși 
câteva texte bisericești pe care le-a 
tipărit ; iubea lectura, muzica și vână- 
toarea ; nu dispreţuia însă nici petre- 
cerile şi banchetele. 

În primii ani de domnie, s'a silit 
să refacă ţara, adânc turburată de 
luptele și schimbările din ultima vre- 
me; ajutat şi de soţia sa, Ana Bor- 
nemisa o femeie energică, el izbuti 
să puie ordine în finanţe și să îmbu- 
nătăţească starea generală. În 1664, 
Septemvrie, se termină, prin pacea 
dela Vasvar, şi războiul dintre Turci 
şi Austriaci, hotărându-se evacuarea 
Transilvaniei de către trupele sulta- 
nului și ale împăratului Leopold; a- 
cesta din urmă păstră însă pentru 
sine :Sătmarul, în timp ce primul ră- Fig. 126. —Monetă de aur, de o 
mase stăpân asupra Orăzii Mari, ocu- Sută 80 ducați, dela Mihai Apaiy, 
pate încă din 1660. Apaffy fu recu- metru şi cântărește 347 de grame. 
noscut principe de către ambii monarhi. 

Dar tocmai când lucrurile păreau a se fi liniştit şi o epocă 
mai bună, de pace și de progres, se deschidea, surveni o nouă 
complicaţie, provocată de intoleranţa religioasă, de apăsarea [is- 
cală şi de arbitrarul austriac. O seamă dintre nemeșii din teri- 
toriul ungar supus împăratului, având în frunte pe «judele cu- 
riei » Francisc Nâdasdy, pe banul Petre Zrinyi și pe Francisc 
Frangepan, se revoltară; această revoltă fu înăbușită însă, cei 
trei conducători fiind prinși şi executaţi. Rezultatul fu o ade- 

vărată emigrare a protestanților unguri în Ardeal unde găsiră 
sprijinul principelui Apaffi — doritor de a ajunge rege—şi a 
sfetnicilor acestuia, printre cari cei mai de sesmă erau cancelarul 
Nicolae Bethlen şi Mihai Teleki. Se hotări să se înceapă lupta 
împotriva împăratului Leopold, pentru recâștigarea libertăţilor 
religioase şi constituţionale; ea e cunoscută sub numele de lupta 
dintre Curuţi (Kurucz) şi Lobonţi (Labancz) — epitete batjoco- 
ritoare date, cel dintâi Ungurilor, cel de al doilea Austriacilor. 
Această luptă a durat mulţi ani de zile și s'a caracterizat prin 
atrocități nemaipomenite: a fost o adevărată sălbăticire, ca în 
războiul de treizeci de ani din Apus. La început, Curuţii avură 
de conducător pe Mihai Teleki, ajuns cancelar; apoi, în urma 
sugestiilor lui Ludovic al XIV-lea care, dușman al Austriacilor, 
avea tot interesul să-i sprijine, fu pus în frunte tânărul Emeric 
Tkoly (1678). Se ajunse chiar la un tratat formal, încheiat la 
27 Mai 1677, prin care regele Franţei le da—lui Apafiy şi 
Curuţilor — suma de 100.000 de scuzi sau taleri anual, —ne- 
cesară întreţinerii unei armate de 15.000 de oameni. La în- 
ceput se înregistrează unele succese, ocupându-se între altele, 
Baia Mare; T6kâly, stăpân în Ungaria de Sus, bate monezi 
cu deviza «pro libertate et justitia». După ce însă Ludovic 
al XIV-lea făcu pace cu Leopold, fără ca să cuprindă în 
tratat şi pe aliaţii săi din Ardeal, aceștia sunt bătuţi de tru- 
pele austriace şi siliți să se retragă spre Tisa. Atunci T6k5ly 
încheie în 1682 un tratat cu sultanul, obligându-se a plăti un 
tribut anual de 40.000 de ducați; e recunoscut, în schimb, de 
acesta ca principe al Ungariei de sus; în urma mai multor suc- 
cese militare, i se dă la 17 Septemvrie, chiar titlul de Rege al 
Ungariei. 

În 1683 avu loc o mare expediţie turcească împotriva Vienei, 
isprăvită dezastruos, mulțumită intervenţie hotăritoare a regelui 
polon loan Sobieski. Tâkăly, care participase şi el la campanie, 
alături de vizirul Cara Mustafa, își pierdu după înfrângere, foarte 
mulţi dintre partizani; doi ani mai târziu, el fu chiar arestat, 
din ordinul sultanului şi dus la Belgrad (4 Octomvrie 1685). 
Apaifiy trimisese vorbă împăratului Leopold, încă din timpul 
asediului, că a luat parte la război, numai fiind silit. Apoi el 
începu tratative care duseră, în cele din urmă, la tratatul dela 

Viena (28 Iunie 1686) şi la intrarea trupelor austriace în Ardeal. 
Un nou tratat, încheiat la Blaj, la 27 Octomvrie 1687, stipula 
cedarea către Imperiali a 12 cetăţi importante, furnizarea de 
provizii și achitarea, până la 1 lunie 1688, a unei sume de 
700.000 de florini. Apaify e recunoscut ca principe al Tran- 
silvaniei, cu drept de moștenire pentru fiii săi; se acordă, în 
sfârșit, libertatea cultului pentru cele patru confesiuni din Ar- 
deal. Dar la 9 Mai 1688 urmă un nou act prin care ţara fu 


NIBQY rs 


TCVRRI A 





Fig. 127. — Monetă de zece ducați, de aur, a orașului Braşov, bătută în 1612. 
Pe avers, stema orașului: o coroană pusă deasupra unui trunchiu cu rădăcini. 
Cântăreşte 34,8 grame. 


supusă împăratului Leopold; la cele 12 cetăţi cedate, se adăo- 
gară Sighetul Marmaţiei, Chioarul, Gurghiul şi Braşovul (vezi 
şi fig. 127). 

Când, la 15 Aprilie 1690, Apafiy muri, în Făgăraş, — soţia 
sa îl precedase, la 8 August 1688 —urma să ocupe tronul, 
potrivit tratatului dela Blaj, fiul său, numit tot Mihai; îm- 
păratul Leopold nu-l admise însă și dădu conducerea unui 
guvern, în frunte cu Mihai Teleki. Turcii, împreună cu Brân- 
coveanu și cu Emeric Tokâly, intrară atunci în Ardeal, și după 
lupta dela Zărnești, în care Mihai Teleki căzu, impuseră ale- 
gerea ca principe a lui T5k6ly (vezi mai sus p. 174). Acesta însă 
nu se putu menţine în fața întoarcerii ofensive a Austriacilor 
şi trebui să părăsească ţara. Transilvania ajunse astfel din nqu 
în stăpânirea Impăratului sub care rămase definitiv. La 10 
Ianuarie 1691, «statele» și «ordinile» — constituind dieta — 

se întruniră spre a lua cunoștință de noul statut a] țării, cuprins 
în așa numita « Diplomă Leopoldină ». Aceasta era o adevărată 
constituție; ea a format temeiul organizării ţării până în veacul 
al XIX-lea. Cele 19 puncte ale Diplomei prevăd: libertatea 
religioasă, întărirea vechilor privilegii, alegerea liberă a guver- 
natorului și înalţilor demnitari, dietă anuală, ale cărei hotăriri 
sunt sancţionate de rege, un impozit anual de 50.000 de taleri 
în timp de pace și 400.000 de guldeni în timp de război; Secuii 
sunt scutiți de acesta din urmă, servind în campanie pe chel- 
tuiala lor. 

După acceptarea acestui statut, dieta alese pe marii demni- 
tari: Gheorghe Banfiy guvernator, Grigore Bethlen căpitan su- 
prem (comandant al oștirii!), Nicolae Bethlen cancelar şi loan 
Haller, vistiernic. 

În ce privește pe Emeric Tokâly, după unele încercări în 
Banat în primăvara şi vara anului 1691, când ocupă Caranse- 
beșul și Lugojul, şi după ce nutri la un moment dat speranţa să 
ia Ţara Românească, el trebui, în cele din urmă, după pacea dela. 
Karlovitz, să renunţe la acţiunea și la planurile sale. A murit 
în Asia Mică, la Nicomedia, în 1705. 

Mihai Apatty și Românii. Mihai Apafiy a avut relaţii bune 
cu domnii Munteniei şi Moldovei; aceștia au participat adesea or 
cu oștile lor, alături de oștile ardelene, la campaniile Turcilor 
împotriva Imperialilor (vezi mai sus, p. 115). Ni s'a păstrat o 
bogată corespondenţă schimbată între stăpânitorii celor trei ţări 
românești precum și între dregătorii cei mai de seamă a lor. «In 
casele familiei Cantacuzino, numele Măriei Tale e lăudat zilnic » 
scrie vel spătarul Buhuș lui Apafiy, în iarna anului 1676. Şi 
într'adevăr, constatăm legături strânse între principele Tran- 
silvaniei și membrii puternicei și numeroasei familii din Țara 
Românească. 

Faţă de Românii din Ardeal, Apafiy a arătat în unele momente, 
o oarecare înţelegere. În primăvara anului 1662, deci chiar la în- 
ceputul domniei, a confirmat pe vlădica Sava Brancovici, care 
fusese reales de cărte protopopii din opt scaune, întruniţi în Băl- 
grad (Alba-lulia). Apoi, la 1 Septemvrie 1663, el a reînoit privi- 
legiul acordat preoţilor români de către Acațiu Barcsai, de a nu 
plăti dări, adăogând şi scutirea pentru vii, care nu fusese prevă- 

zută în amintitul privilegiu. Și fiindcă :unele autorităţi căutau 
totuşi să-i impună, principele revine, la 12 August 1666, dând 
ordin sever să înceteze abuzul. 

Tipografia românească, înființată de Gheorghe Râkoczy I, 
încetase a mai funcţiona, în urma turburărilor produse de neno- 
rocita expediție în Polonia; se pare că fusese distrusă sau 
ascunsă. La 24 Mai 1667, Apafty poruncește mănăstirii din Alba Iulia 
să înfiinţeze școală şi tipografie românească şi să arate cine e 
vinovat că acestea nu au luat naștere mai curând. Ordinul n'are 
urmare deocamdată; o revenire, peste șapte ani, nu are nici ea 
mai mult succes. Abia în 1683 constatăm că tipografia funcţiona: 
în acest an apare prima tipăritură a ei « pârga întâia », dar nu la 
Alba Iulia, ci la Sebeşul Săsesc. 

Aceste gesturi ale lui Apaffy faţă de biserica românească din 
Ardeal nu erau însă desinieresate, ele urmăreau vechea politică de 
captare pentru calvinism. În fond, principele era îngrijorat de 
marele număr al Românilor și o şi spune explicit într'o scrisoare 
din 22 Mai 1676, adresată Bistriţenilor (vezi şi mai jos, p. 394). 
Pe de altă parte, faţă de Sava Brancovici a avut, spre sfârşit, o 
atitudine dușmănoasă, total deosebită de cea iniţială. 

IN VEACURILE XVII ŞI XVIII 


Acceptarea Unirci cu Roma se ex- 
plică prin dorința preoțimei românești 
din Ardeal de a ieşi odată din situația de 
inferioritate socială, economică şi poli- 
tică in care sc afla de secole. 


Situaţia Românilor din Ardeal, în veacurile XVII și XVIII, 
este din cele mai grele. Potrivit actului din 1437 și a diferitelor 
« constituțiuni > elaborate după aceea, ei nu formează o «naţiune » 
în înţeles juridic, cu drepturi politice, așa cum sunt nobilii, Secuii 
şi Saşii; ei nu au deci nici reprezentanţi în dietă și în guvern, 
nici organ politic propriu. Cu atât mai mare este însemnătatea 
Bisericii în viaţa îraţilor noştri de peste munţi. Vlădica din Băl- 
grad este nu numai conducătorul spiritual al lor dar şi cel politic, 
el ţine, deci, într'o anumită măsură, şi locul domnului din Țara 
Românească și Moldova ; episcopii, protopopii şi popii ţin şi locul 
dregătorilor, mari sau mici. Clerul din Ardeal, din cauza împre- 
jurărilor specifice de acolo, a avut întotdeauna și un rol laic accen- 
tuat, mult ma: accentuat ca dincoace de munți. « Domnul 
Părinte » e, în această privinţă, o expresie caracteristică: ea arată 
limpede imbinarea de atribuţii. Fenomenul se poate umări în toată 
perioada modernă şi contemporană, până la Statutul lui Șaguna 
inclusiv. 

« Mitropolia » din Bălgrad în veacul al XVII-lea. După biruinţa 
dela Șelimbăr, Mihai Viteazul numise pe Joan dela Prislop păstor 
al tuturor Românilor din Ardeal și-i hotărise drept reședință 
mănăstirea pe care o clădise cu mai puţin de trei ani în urmă 
la Alba Iulia, în afara zidului cetăţii (vezi şi vol. II, p. 327). 
Intr'o scrisoare autografă, Ioan se intitulează: « macTrit exil (cu 
mila lui Dumnezeu) Ioan Vlădica ot Belgrad» (Alba-Iulia); în 

actele urmașilor săi, găsim, pentru instituţie, titulatura de «Ar- 
hiepiscopia şi Mitropolia Bălgradului, Vadului, Silvaşului, Făgă- 
rașului, Maramureşului şi Ţerii Ungurești, iproci ». Titlul de «mi- 
tropolie » şi « mitropolit » este însă contestat de unii cercetători 
ai vremii noastre. La Alba Iulia — susţin ei —n'a fost decât un 
scaun episcopal, nu metropolitan ; cei ce l-au ocupat au fost epis- 
copi, nu mitropoliți. Argumentele invocate în sprijinul acestei 
teze sunt pe de o parte împrejurarea că « initropolia » pu are epis- 
copi sufragani adică depinzând de dânsa, pe de altă parte însuși 
titlul pe care şi-l dau o seamă dintre titularii ei, de pildă Sava 
Brancovici care se iscăleşte numai « Piscup Sava», iar un arhie- 
piscop sau mitropolit. Se poate adăoga în acelaşi sens şi formularul 
de alegere al lui Atanasie Anghel, alcătuit la București, în care 
se spune: 4 De vreme ce arhiereul care era mai denainte vreame 
la episcopia Ardealului anume Teotil, i s'au săvârșit viaţa şi 
episcopia au rămas văduvă, făr'de stăpân și al ei arhiereu...». 
E drept că alte formulare vorbesc de «mitropolia », şi «mitro- 
politul Ardealului », după cum iarăşi e drept că o sumă dintre! 
ierarhii cari ocupă scaunul dela Bălgrad își zic și se iscălesc « mi- 
tropoliţi » şi «arhiescopi ». Concluzia ni se pare a fi următoarea: 
juridicește, după canoane, nu există, în veacul al XVII-lea, o 
mitropolie de Alba Iulia, ci numai o episcopie; de fapt însă, prin” 
mărimea teritoriului asupra căruia își întinde jurisdicţia şi prin 
însemnătatea ei, ea poate fi socotită — și a și fost — ca mitropolie. 

Urmaşii lui loan de Prislop până la Sava Brancovici. Nu se 
cunoaște chipul în care s'a sfârşit păstoria lui loan de Prislop, 
nici anul acestui sfârşit, constatăm numai că în 1605, la 23 Sep- 
temvrie, era ca «suprem superintendent şi episcop » un Spiridon, 
căruia principele Ştefan Bocskay îi supune «toate bisericile 
românești aflătoare în orice comitate şi locuri ale acestei ţări a 
Transilvaniei şi ale părţilor regatului Ungariei supuse Transil- 
vaniei » fără a atinge însă drepturile altuia. Ceea ce înseamnă 
că, după toate propabilităţile, mai era încă un episcop. Intr'adevăr, 
întâlnim la 13 Martie 1606, la Braşov, pe un Teoctist, despre 
care aflăm că a făcut o cârjă de argint pentru « mitropolia » sa 
din Bălgrad. Nu ştim cât a păstorit acesta din urmă; ştim însă că 
Spiridon e întărit și de Gabriel Băthory care-i dă şi Maramureșul ; 
ultima menţiune e din 1609. 


www.dacoromanica.ro 


SAVA BRANCOVICI 369 


Intâlnim după aceea, în scaunul episcopal din Bălgrad, în 
1614 pe Teoțil venit dela mănăstirea Prislopului; la 21 Fevruarie 
1615, Gabriel Bethlen îl numeşte episcop al Vadului; era «om 
învăţat, cu viaţă cucernică și moravuri curate >. Urmașul lui Teofil 
e: Dosofieiu, venit din Moldova şi sprijinit de Ştefan Tomşa, 
domnul acelei ţări. Intr'o însemnare pe o evanghelie slavă el își 
zice «Eu vlădica Dosofteiu ce am fost în Roman și Huși şi mai 
mare peste toate mănăstirile țării Moldovei, aşijderea vlădică în 
Ardeal şi în Maramureş; şi am fost în ţinutul Sacmarului, până 
la Dobriţin ». Bun gospodar, Dosofteiu cumpără pentru « mitro-: 
polia » din Bălgrad moșia Beca, nu departe de Teiuş. Păstoria lui 
ţine până în vara anului 1627; la 4 lunie, el prezidează soborul 
convocat la Bălgrad care se ocupă de felul «cum trebuiaşte a 
ţinea legea lui Dumnezeu pentru ispășenia sufletului »; la 17 
Octomvrie, găsim, în locu-i, pe Ghenadie, nobil român din Brad, 
numit, în mirenie, Gheorghe (vezi şi fig. 128). Sub acesta (1627—3 
Septemvrie 1640), și sub urmașii săi Jorest (1640—1643), originar, 
ca şi Dosofteiu, din Moldova, și Simion Ștefan (1643—1656), după 
22 Mai) acţiunea de câştigare a Românilor ardeleni pentru calvi- 
nism, se intensifică. Ea are, evident, tot sprijinul principilor Tran- 
silvaniei, aderenţi ai acestei confesiuni. Vlădica nostru e supus «su- 
perintendentului » calvin ; se fixează şi o serie de puncte sau «con- 
diţii » pe care el trebue să le ţină, dela cinci la început, numărul 
lor se ridică la nouăsprezece. Prima condiţie este ca slujba să fie 
în româneşte, potrivit normei protestante şi calvine care cere limbă 
naţională în biserică. Această «condiţie» ne-a fost folositoare, 
de fapt; ea a determinat tipărirea de cărţi bisericești în Ardeal, 
în veacul al XVII-lea, așa după cum se întâmplase pentru aceeași 
pricină, şi în veacul anterior. 

Sava Brancovici. Urmaşul lui Simion Ştefan este, fără îndoială, 
ligura cea mai de seamă a bisericei ardelene, între 1600 şi 1700. 
Născut la Inău «pe la 1620 » dintr'o fsmilie de clerici (cf. mai jos, 
p. 372) şi primind, la botez, numele de Simion, Sava Brancovici 
a început ca preot și protopop în orașul natal. Era un'om umblat 
— fusese prin Ungaria şi în Țara Românească —un cărturar şi 
un temperament politic: în tinereţe se luptase cu Turcii, mai 
târziu, se va amesteca în țesătura de intrigi şi interese ale vremii, 
care-i va aduce, la urmă, şi căderea. Fratele său, Gheorghe Bzan- 

Fig. 128.— Act românescă din 1628, Decemvrie 4']st. v., dela Ghenadie, pentru protopopul Ioanăş din Huniedoara. Titlul, în limba slavă, e 

următorul: « Cu mila lui Dumnezeu, a prea sfinţitului arhiepiscop chir Ghenadie din scaunul Biălgradului și a Vadului și a Oradiei și a Sacmarului 
şi a întregei ţări a Ardealului şi celelalte», 

covici, de asemenea o personalitate remarcabilă, a știut să câștige 
încrederea principelui Mihai Apaify, care-l numește reprezentant 
al ţării la Stambul. Intre cei doi fraţi au fost legături strânse; 
ei s'au ajutat reciproc, în diferite împrejurări. 

Ales de către sinodul întrunit în vara anului 1656, ca succesor 
al lui Simion Ștefan, Sava trece în Ţara Românească unde se 
călugărește şi e sfinţit episcop de către mitropolitul Ştefan, la 25 
Septemvrie ; peste trei luni, la 28 Decemvrie, el e întărit de către 
Gheorghe Râkoczy al II-lea. Avea sub ascultarea sa pe toți Ro- 
mânii- din Transilvania, Banat, Maramureș și părţile ungurești, 
afară de aceia din ţinutul Făgărașului: e cea mai întinsă juris- 
dicţie. pe care a avut-o până atunci vreun episcop de Bălgrad. 
Inlocuit pentru scurt timp sub Barcsai, pe care îl părăsise, trecând 
iarăși de partea lui Râkoczy, Sava e confirmat și de loan Ke- 
meny ; sub Mihai Apafiy, un sobor îl realege din nou, cu unanimi- 
tate, vlădică ; confirmarea principelui urmează la 23 Aprilie 1662. 

Păstoria lui Sava durează până în 1680. In Ianuarie 1668, 
el pleacă, împreună cu fratele său Gheorghe şi cu încă zece înso- 
ţitori în Rusia, la curtea ţarului; e primit bine de acesta, la Mos- 
cova, dăruit cu bani și vesminte bisericeşti, capătă — favoare 
rară — şi un privilegiu care-i da dreptul de a veni la fiecare șapte 
ani după ajutor. Intors în Ardeal, el are să lupte cu tendinţele 
de cotropire ale calvinilor şi izbutește, la 30 Decemvrie 1675, să 
obţină anularea ordinului prin care întreaga biserică românească 
fusese pusă, la 14 Ianuarie 1674, sub ascultarea și conducerea 
superintendentului lor. Această luptă, dar mai cu seamă amestecul 
său în chestiunile politice externe, îi aduce însă căderea. Se face 
o anchetă, se strâng de pretutindeni acte și mărturii, formând 
un dosar voluminos şi la 2 Iulie 1680, cazul său e înfățișat sino- 
dului la Bălgrad. E acuzat de imoralitate şi de rea gospodărie a 
bunurilor episcopale — în realitate altele erau pricinile urmăririi, 
dar acelea nu se puteau formula. Sinodul, docil, îl condamnă să 
fie scos «din diregătoria episcopească » şi dat «pe mâna magis- 
tratului din afară » spre a justifica averea irosită. Sava este depus, 
apoi închis şi — supremă umilință — bătut. Eliberat prin inter- 
venţia energică a lui Șerban Cantacuzino, el nu mai trăieşte mult; 
bătrân și bolnav, închide ochii în 1683, înainte de 1 Mai; la această 
dată, îratele său Gheorghe dăruieşte bisericii din Veștem, lângă 

Sibiu, o evanghelie, preoţii lăcașului urmând, în schimb, să pome- 
nească la liturghie pe «răposatul Sava, mitropolitul Ardealului >, 

Urmașii lui Sava. Episcopii din Inău, Făgăraș și Maramureş. 
Urmașii lui Sava, un Josif Budai (1680—1682), un Ioasaf, grec de 
origine, recomandat de domnul Ţării Românești (1682), un Sava 
din Veştem (1682—1685) un Varlaam (1685—1692), sunt ierarhi 
fără mare însemnătate, supuși calvinilor, şi, în partea ultimă a 
acestei perioade, după ocuparea Ardealului de Austriaci, cato- 
licilor. De semnalat e doar, sub Varlaam, introducerea în biserica 
noastră, a «juraţilor » şi a «gocimanilor » (Gottesmann) — insti- 
tuţie calvină — pe lângă scaunele protopopești; aceştia sunt ase- 
menea epitropilor de dincoace de munţi: ei « poartă grija bisericii » 
adică o administrează sub raportul material. 

Alături de episcopii de Bălgrad, întâlnim, în cursul veacului 
al XVII-lea, episcopi români și în alte părţi ale ținutului de peste 
Carpaţi. Astfel în «părţile ungurești », găsim pe un Sava, din 
familia Brancovici, între 1606—1627; reședința și-o avea la Inău 
și la Lipova, în Banat; după el urmează un nepot, Lazăr cu numele 
de călugărie Longhin; acesta și-a sfârșit zilele în Muntenia, la 
mănăstirea Comana. 

Ţinutul Făgărașului are, sub raportul conducerii bisericeşti, o 
situație specială, aşa cum avusese și sub cea politică: uneori el 
depinde de episcopul de Bălgrad, alteori însă nu. Sub Gabriel 
Bethlen și sub Râkoczești, el ascultă, în genere, de superintendentul 
calvin. Câteodată, i se dau şi conducători bisericești locali: astfel 
e protopopul Ștefan din Berivoiul Mare, în 1647, şi, ceva mai 
târziu, episcopul Daniil (1661—1672), adus din Moldova. 

Şi în Maramureș, revendicat, sub raportul jurisdicției, în veacul 
al XVII-lea, atât de vlădicii din Bălgrad cât și de episcopii ruteni 
din Munkâcs, constatăm uneori episcopi locali; cel mai de seamă 
dintre ei este, fără îndoială, Josif Stoica, nobil român băștinaș, 
hirotonisit în Moldova. Bun teolog, cărturar de seamă, el a scris 
o epistolă contra Unirii cu Roma; păstoria lui începe în anul 1690. 

Cauzele unirii cu Roma. Îndată ce Ardealul ajunse în stăpânirea 
Austriacilor, acţiunea și propaganda calvină trebui să cedeze în 
fața celei catolice, sprijinite de Habsburgi. Atenţia noilor pro- 
pagandiști se îndreptă și de data acesta în special asupra Ro- 
mânilor: ei formau doar majoritatea populaţiei din provincia re- 

cent câștigată şi apoi prin ei se putea contrabalansa influenţa 
Ungurilor calvini, intoleranţi şi exclusivi. Acţiunea de câștigare 
a Românilor pentru catolicism n'a fost inspirată deci numai de 
motive religioase, de pasiunea prozelitismului, dar şi — am spune 
chiar: mai ales — de un calcul politic: acela de a dispune în orice 
moment de o masă capabilă să impresioneze, prin număr și vigoare, 
pe ceilalţi locuitori ai ţării, făcându-i astfel docil la ordirele Vienei. 

Dacă, pe de altă parte, propaganda misionarilor iezuiţi a 
găsit ecou în rândurile preoțimii românești din Ardeal, faptul se 
explică iarăși nu prin vreo nemulţumire » acestei preoţimi faţă 
de vechea credinţă, care sar fi dovedit cumva insuficientă, ci 
prin dorinţa ei de a ieşi odată din situaţia de inferioritate socială, 
economică și politică în care se afla de atâta vreme. Într'adevăr, 
în Ardeal, între confesiunile legal recunoscute sau —cum se 
spunea atunci — «recepte », cea ortodoză nu era cuprinsă; de 
drepturi se bucurau numai confesiunea catolică și cele trei con- 
fesiuni reformate: luterană, calvină și unitară sau antitrinitară. 
Pe de altă parte, Românii nu erau recunoscuţi nici ca «naţiune » 
în sens politico-juridic, așa cum erau nobilii, Saşii și Secuii; n'a- 
veau deci reprezentanţi în dietă și în guvern. Situaţia lor şi a con- 
ducătorilor lor spirituali, era din cele mai grele, aceea a unor 
atoleraţi ». Acesta e chiar termenul care se întrebuinţează atunci 
în mod curent şi care se întâlnește în așa zisele « Constituţii apro- 
bate » ale țării din veacul al XVII-lea. Iată ce citim într'una din 
aceste Constituţii: «Locuitorii ce se ţin de secta Românilor 
sau Grecilor se suferă provizoriu în ţară (pro tempore), până le 
va plăcea principilor și pământenilor ţării » (usque ad benepla- 
citum Principum et Regnicolarum: Approb. Const. I, 1, 13). Până 
acolo se mersese în urma celor întâmplate la 1437 şi 1514 (vezi 
vol. II, p. 310-314) cu ura și intoleranţa: noi, băștinașii, ante- 
riori tuturora pe pământul Ardealului, noi cei mai numeroşi, noi 
care ţineam cu munca şi banii noștri, Statul, noi eram socotiți ca 
«toleraţi » în propria noastră ţară ! "Țăranii ajunseseră să mun- 
cească aproape numai pentru « domnii de pământ », preoţii erau 
puşi la dări şi la munci umilitoare. Şi situaţia mergea înrăută- 
ţindu-se, sarcinile deveneau din ce în ce mai mari. 

Se înţelege așa dar de ce, atunci când propagandiștii catolici 
au propus conducătorilor spirituali ai românimii din Ardeal 

unirea cu Roma, în schimbul acordării unei situații identice cu 
aceea pe care o aveau slujitorii celorlalte culte, legal recunos- 
cule, ei au găsit un teren favorabil. Mai ales că au avut şi 
dibăcia să nu ceară schimbări în formele exterioare ale credin- 
ţei și cultului, că au lăsat mai totul la fel ca înainte. Modifi- 
cările introduse nu izbeau pe credincioşi, nu schimbau nici felul 
de viaţă al preoţilor, mărginindu-se numai la unele chestiuni 
dogmatice. 

Unirea cu Roma. Teofil şi actul din 21 Martie 1697. Propaganda 
catolică se intensifică sub urmaşul lui Varlaam, anume Teofil. 
Acesta, fiul preotului Simion Szeremi din Teiuș, român de ori- 
gine nobil, fusese hirotonisit la Bucureşti, la 18/28 Septemvrie 
1692. Confirmat de guvernatorul Banify, la 18 Decemvrie, când 
trebue să accepte și cele nouăsprezece «condiţii » (vezi mai sus, 
p. 369), el ajunge, cu timpul, la concluzia că între-tutela calvină, 
care nu aducea clerului și poporului român niciun folos și cea 
catolică, legată de o serie de avantagii, e de preferit aceasta din 
urmă. De aceea, el convoacă un sinod la Alba Iulia, în Fevruarie 
1697, în care se hotărăște Unirea cu biserica romano-catolică. În 
acest sens se redactează, la 21 Martie 1697, un act care e trimis 
împăratului Leopold şi arhiepiscopului Ungariei şi în care se 
arată condiţiile unirii. Papa e recunoscut ca şef văzut al întregei 
biserici creștine; se admite, în afară de rai şi de iad, şi existenţa 
purgatoriului «în care se ţin sufletele cele necurăţite încă şi se 
curăţă »; pentru împărtășanie e suficientă azima (sau pâinea: 
nedospită) ; în sfârşit, la « Crez » se adaogă « filiogue » adică Duhul 
Sfânt purcede și dela Fiul, nu numai dela Tatăl. În schimb, Teofil 
şi clerul român cer: «Ca preoţii şi dregătorii bisericești de ritul 
grec să se bucure de toate acele privilegii și drepturi de care se 
bucură » preoţii confesiunilor «recepte >, «ca în fiecare sat unde 
se ailă preot, să aibă biserica casă parohială»; «ca preoţii să 
depinză... de Episcop, iară nu de laici ca până acum». Asupra 
autencicității acestui act s'au formulat bănuieli, fără să se aducă 
însă vreo dovadă hotăritoare. Oricum ar sta lucrurile — impresia 
noastră este că actul e autentic — Unirea nu s'a perfectat însă 
atunci, deoarece Teofil, după ce dă încă un act, similar în lunie, 
moare în a doua jumătate a anului 1697; testamentul său poartă 
data 12/22 Iulie. 

Atanasie. Desăvârşirea Unirii. În scaunul vacant, e ales Ara- 
nasie — Anghel din botez — fiu de preot nobil, ca și predecesorul 
său. Hirotonisirea are loc, după obicei, în Țara Românească, 
la 1 Fevruarie 1698; cu acest prilej, Atanasie făgădueşte «câte 
tocmeale ce are scaunu acesta a Ungrovlahiei să le păzesc ne- 
schimbat întru toată eparhia mea». El iscăleşte şi instrucţiunile 
şi normele ce i se dau de către patriarhul Ierusalimului, prezent 
și el la hirotonisire,; își ia de asemenea angajamentul ca, în caz 
de nedumerire, să se adreseze întotdeauna mitropolitului din 
Bucureşti. Cu toate aceste măsuri de precauţie, Atanasie nu 
poate fi împiedecat să meargă pe drumul croit de Teofil. La 14 
Aprilie 1698, apăruse un rescript imperial adresat guvernului 
din Ardeal în care se spunea că preoţii români cari se vor pro- 
nunța pentru Unire, «se vor bucura de privilegiile preoţilor ca- 
tolici »; ceilalţi vor rămâne în starea în care se află. Era o invi- 
taţie în toată forma, având garanţia cuvântului împărătesc. Începu 
deci să circule în Ardeal o listă de adeziune, pe care o iscăliră 38 
de protopopi; pe temeiul ei, se redactă apoi, cu colaborarea Iezui- 
ţilor, manifestul pentru unire, din 7 Octomvrie 1698, în mănăs- 
tirea Sfintei Treimi din Alba Iulia; el poartă iscăliturile celor 38 
şi pecetea «mitropoliei », nu însă și iscălitura lui Atanasie. Ur- 
marea fu diploma din 16 Fevruarie 1699 a împăratului Leopold 
prin care, primindu-se și întărindu-se Unirea cu Biserica romano- 
catolică, se acordă Bisericii unite, clerului şi averii acesteia toate 
drepturile, privilegiile și imunităţile Bisericii catolice; preoţii uniţi 
sunt scutiţi de iobăgie, de clacă sau robotă şi de toate prestațiile 
umilitoare: e așa zisa primă diplomă leopoldină. 

Atanasie nu iscălise manifestul și continua să aibă legături 
cu Bâncoveanu dela care primi chiar, la.15/26 Iunie 1700 moșia 
dela Merișani (Argeş). Curtea împărătească îl chemă atunci la 
Viena; aci el fu chestionat şi «purificat », iscălind apoi un act 
prin care afirmă «stăruința, sinceritatea şi tăria» lui faţă de 
Unirea dela Roma (20 Martie 1701). În urma acestei declaraţii 
solemne el e hirotonisit episcop al Românilor din Ardeal (25 
Martie); mai înainte cu câteva zile primise titlul de consilier și 
un lanţ de aur cu chipul lui Leopold. Totdeodată, împăratul 
dădu, la 19 Martie 1701, încă o diplomă, prin care, reînnoindu-se 
drepturile acordate mai înainte, se specifică de asemenea, la 

punctul trei, că ţăranii și locuitorii români în genere care se vor 
uni cu biserica romano-catolică, nu vor mai fi, pe viitor, socotiți 
drept toleraţi, ca până atunci, «ci vor îi primiţi între staturile 
ţării, ca ceilalţi fii catolici ai patriei ». Această a doua diplomă 
leopoldină va îi invocată în tot cursul luptei duse de Românii 
ardeleni în veacul al XVIIII-lea; guvernul și staturile ardelene 
nu vor voi s'0 ţie în seamă însă, sub cuvânt că ea n'a căpătat 
niciodată valoare de drept, cele trei «naţiuni » protestând împo- 
trivă-i cu prilejul publicării ei, în dieta din Alba lulia, la 
15 Iunie 1703. 

Instalarea lui Atanasie avu loc, cu fast oficial, la 25 Iunie 
1701, în lăcașul zidit mai bine de o sutăde ani înainte de Mihai 
Viteazul, la Bălgrad. Se produse, ce-i dreptul, la uşa bisericii, o 
manifestaţie ostilă, din partea unui preot şi a doi mireni ortodocşi ; 
urmară, mai târziu, afurisania lui Calinic, patriarhul Constanti- 
nopolului, care numi pe 6piscopul unit « Satanasie », aceea a lui 
Dositei, patriarhul lerusalimului și cealaltă a lui Teodosie, mi- 
tropolitul "Ţării Româneşti. Faptul însă — unirea cu Roma — 
rămase şi odată cu ea şi despărțirea obștei românești din Ardeal în 
două, deci slăbirea ei. E adevărat că, mai târziu, se produseră 
şi unele urmări favorabile, sub raportul cultural; până atunci 
însă, avură loc o serie de turburări și frământări confesionale, 
element necunoscut mai înainte în viaţa poporului nostru. 

Atanasie păstori până în ziua de 19 August 1713 când închise 
ochii, fără să aibă vreun Român la căpătâiul lui ; se rostiră în schimb 
două cuvântări, de către lezuiţi: una în latinește, alta în ungureşte. 

Reacţia contra Unirii. Chiar dela început, de pe când Ata- 
nasie era dus la Viena, în 17041, se ridicară voci contra Unirii. 
Aceasta era considerată — și pe bună dreptate —ca fiind numai 
un mijloc de a se îmbunătăţi situaţia clerului; poporul ţinea la 
vechea «lege ». In privinţa aceasta, sunt caracteristice cuvintele 
lui Pater Ianoș, negustor român din Sibiu, trimise, la 13/24 Martie 
1701, lui Atanasie: «lară leagea — spune el—au rea avem, au 
bună, nemica nu vom mișca, nici avem a primi mai mult, până nu 
va fi cu voia şi a tuturor mireanilor, nu numai a popilor. lar de 
primeaști Sfinţiia Ta şi popii, numai voi să fiţi, iar noi nu vom fi». 

Un nobil român, Gabriel Nagszegi, ce se intitula reprezentant 
al ortodocșilor faţă de guvern și stat, protestează cu energie, la 

25 Septemvrie 1701, împotriva luării celor două biserici din Alba 
“lulia de către uniți. Acest protest stârneşte mare vâlvă; autorul 
lui e închis și rămâne astfel până la 20 Septemvrie 1706, făcân- 
du-i-se şi proces; pentru liniştirea spiritelor, împăratul însuşi 
e nevoit să dea, la 12 Decemvrie 1701, un edict care e «un ade- 
vărat decret de toleranţă » religioasă; tipărit în latinește și în 
româneşte, această de a doua versiune însă tot cu litere latine, el 
accentuează că se lasă libertate deplină locuitorilor în ce priveşte 
unirea cu vreuna din cele patru confesiuni «recepte » sau rămâ- 
nerea în vechea confesiune ortodoxă. 
Preoţii cari nu primiseră unirea și cari reprezentau în 1716 
a şasea parte din numărul total: 456 față de 2747, îşi găsiră un 
exponent în Joan Țirca; acesta, partizan al lui Francisc Râkoczy 
II, care se ridicase contra Austriacilor (vezi mai jos, p. 394), tu 
aşezat de către protectorul și şeful său episcop la Bălgrad, în 
1707, în locul lui Atanasie. Când Râkoczy trebui să se retragă 
spre nord, irca — acum ca episcop purtând numele de lov—i! 
urmă și fu instalat episcop în Maramureș, în locul lui Iosif Stoica. 
Ţara Bârsei şi Braşovul se dovediră în special refractare Unirii. 
La 5 Mai 1723, ortodocșii din Brașov declară «cu glas mare» că 
sunt fii bisericii Răsăritului «de care sfântă credinţă nici sabia, 
nici focul, nici închisoarea, nici sărăcia, nici nevoia, nici foamea, 
nici goana, nici moartea să nu ne poată despărţi » (vezi și fig. 129). 
O altă regiune unde Unirea se izbi de o rezistenţă îndărătnică 
îu aceea a «Mărginenilor », de lângă Sibiu. De aci, se ridicară 
figuri remarcabile ca ţăranul Nicolae Oprea din Sălişte care merse 
şi la Viena, în 1748, stând acolo mai mult timp și făcând o serie 
de petiţii către Maria Tereza pentru ca, în cele din urmă, să fie 
închis în temniţă, la Kulistein, şi să moară acolo, după decenii 
de suferinţă. Tot din această regiune s'au ridicat pe la jumătatea 
veacului al XVIII, preotul Joaneș din Galeș care moare de asemenea 
în închisoare, preotul Joan din Aciliu și protopopul Ioan din Săliște 
care e un adevărat « spiritus rector »al ortodocșilor pe la 1759—1760. 
In sfârsit, cea de a treia regiune ostilă Unirii era în Munţii 
Apuseni, in Zarand, vechiu centru de apărare românească. 
Rezistenţa populaţiei din Ardeal împotriva Unirii 3 fost însu- 
fleţită de apariţia, în 1744, a unui călugăr Visarion Sarai, acesta, 
sârb de origine, tiecu prin Banat şi intră, în Martie, pe la Dohra, 

in Huniedoara. De aci el, se indreptă spre Deva, după aceea, prin 





Fig. 129. — Cruce din lemn de chiparos, ferecată 


în argint dela biserica Sf. Nicolae din Brașov. 


Sălişte, la Sibiu, vorbind ţăra- 
nilor, prin sate şi pe drum şi 
întărindu-i în vechea credinţă. 
Prins de autorităţi, îu dus sub 
escortă la Viena, de undei se 
pierdu urma. Deşi prezenţa lui 
a fost de foarte scurtă durată, 
totuşi influenţa exercitată asu- 
pra mulţimii s'a dovedit însem- 
nată; din cauza aceasta, se şi 
institui în 1746 un regim de 
teroare și de prigonire contra 
ortodocșilor. Şi mai însemnată 
a fost acţiunea desfășurată, 
peste un deceniu și jumătate, 
de călugărul Sofronie, originar 
din satul Cioara (judeţul Alba). 
Acesta își durase un mic schit 
în pădure, având pe lângă el 
şi câţiva copii la învățătură. 
Autorităţile din Vinţ îi distru- 
seră însă lăcașul în 1757 şi-l 
siliră să fugă. EI petrecu câtva 
timp prin judeţul Huniedoara, 
până când îu prins şi închis în 
satul Bobâlna. De aci îl scăpă 
o ceată de vreo 5—600 de ţă- 
rani români, înarmaţi cu mă- 
ciuci şi conduși de protopopul 
loan din Sălişte (13 Fevrua- 
rie 1760). 

Sofronie se refugie atunci în 
Zarand, unde se putea apăra. 
Bisericile uniţilor începură să 
fie ocupate ; mişcarea se întinse 
şi în sudul Ardealului și în câm- 
pie şi pe cursul superior al Mu- 

reşului, unde se remarcă protopopul Jon din Sadu, zis şi Popa Tunsu. 
Prins din nou, în Abrud, Sofronie e liberat pentru a doua oară de 
ţăranii strânși în mare număr. În cele din urmă, cetele lui atacară 
Blajul, în August 1760, silind pe episcopul unit Petru Pavel 
Aron să fugă la Sibiu. Culminarea mișcării fu sinodul convocat 
de Sofronie la 14/25 Fevruarie 1761, în Alba Iulia; aci se aprobă 
o încheiere, în 19 puncte, prin care se cerea, în primul rând, liber- 
tate religioasă, consultarea ţării în vederea numirii unui episcop 
ortodox şi eliberarea celor închişi. In urma acestui fapt, Curtea 
dela Viena care urmărea, prin Consihul de Stat, cu multă atenţie, 
problema confesională românească, se hotări să intervină. Ea tri- 
mise în Ardeal pe generalul Buccow, cu forţe îndestulătoare, nu- 
mindu-] totodată şi preşedinte al comisiei instituite pentru cerce- 
tarea şi înlăturarea certurilor religioase. Se decise să se facă o 
conscripţie generală a aderenţilor celor două confesiuni; ea avu 
loc (Mai 1761 — primele luni din 1762) şi e cunoscută sub numele 
— barbar — de « dismembraţia legii >. Deşi nu se păstră pretu- 
tindeni deplină obiectivitate, rezultatul fu că din 152.886 de familii 
româneşti, 127.712 se declarară ortodoxe și numai 25.174 unite; 
dacă s'ar fi procedat imparţial, numărul acestora din urmă ar 
fi fost — după ultimele cercetări — numai de 11.907 adică 7,7% 
din populaţia totală. Aceste cifre arată de ce putea vorbi la Viena, 
în Consiliul de Stat, de eșuarea (« Scheitern ») Unirii. Lui Sofronie 
i se intentă proces; sentinţa: 5 ani închisoare, nu putu fi însă exe- 
cutată, deoarâce el trecuse din timp în Muntenia, unde ajunse 
egumen la mănăstirea din Curtea de Argeș. 

Episcopii ortodocşi din veacul al XVIII-lea. Odată cu Buccow, 
sosi în Ardeal și episcopul ortodox de Buda, Dionisie Novacovici, 
sârb de origine și diplomat al Academiei Teologice din Chiev, pe 
care Împărăteasa Maria Tereza hotărise să-l numească şi episcop 
pentru Românii neuniţi. Intr'adevăr, aceștia, după ce Atanasie 
primi Unirea cu Roma, nu mai avură, timp de şase decenii, un 
episcop al lor, recunoscut de curtea dela Viena; singurul ierarh 
legal, în tot acest răstimp, fu episcopul unit; catolisicmul n'avea 
niciun interes să întărească poziţia ortodocșilor. Rămași fără 
păstor, aceștia se îndreptară spre mitropolitul sârbesc dela Kar- 
lovitz. Inceputul îl făcură Brașovenui cari şi trimiseră delegaţii 
lor la congresul naţional sârbesc din 1743 precum şi la congresele 

electorale din 1748 și 1749. Urmară apoi Făgărășenii care cerură, 
la 28 Noemvwrie 1747, mitropolitului să fie luaţi şi ei sub juris-: 
dicţia sa. Evident, legăturile cu Muntenia și cu Moldova conti- 
nuară ; nu mai putea fi însă vorba de legături oficiale, recunoscute 
de Stat, așa cum era înainte de Unire. Pe timpul prigoanei reli- 
gioase, se făcură intervenţii şi în Husia, la curtea ţarului, spre a 
interveni în favoarea celor urmăriţi. Protopopul Nicolae Pop luă 
drumul într'acolo, pornind la 17 Noemvrie 1749; îi urmă un că- 
lugăr Nicodim care merse de două ori în Rusia, odată în 1751, 
a doua oară în 1757. Țarina Elisabeta interveni într'adevăr, prin 
ambasadorul ei dela Viena; ea îndemnă, apoi, ceva mai târziu, 
în 1758, pe credincioşii din Ardeal să ceară un arhiereu al lor, 
făgăduindu-le că le va trimite unul dela Moscova. Pentru a pune 
capăt agitaţiei religioase, care sub Sofronie din Cioara atinsese 
maximum, Maria Tereza hotărî să numească un ierarh și pentru 
ortodocşi. Fu trimis deci Dionisie Novacovici; decretul prin care 
acesta e numit episcop exempt (adică nedepinzând de vreun mi- 
tropolit!) al Românilor din Transilvania poartă data de 13 lulie 
1764. Instalarea avu loc la Braşov, la 4 Septemvrie; ca reședință 
i se fixaseră Șcheii Brașovului; Novacovici nu voi să rămâie aci 
însă — Braşovenii îl primiseră rece — ci își luă o locuinţă la poarta 
Cisnădiei, aproape de Sibiu. 

Novacovici păstori până îa 1767, Decemvrie 8 când îl ajunse 
moartea. Invăţase, după numire, româneşte; a scris şi o carte de 
liturgică, în limba română și sârbă, precum şi unele studii contra 
propagandei unite. 

Scaunul vacant e girat apoi câtva timp de vicarul loan Gheor- 
ghievici, după care e numit episcop Sofronie Chirilovici, tot sârb 
şi el, avându-și reședința la Sibiu. Păstoria acestuia durează 
dela 1 Decemvrie 1770 până în 1783. In Ardeal a stat însă, de fapt, 
numai până în 1773, mutându-se apoi la Buda şi, mai târziu, la 
Timişoara ; a avut ca vicar, în această ultimă perioadă de zece 
ani, pe loan Popovici din Hondol. 

După Sofronie Chirilovici, Împăratul Iosif al II-lea numeşte 
dintre cei trei candidaţi propuși de mitropolitul de Karlovitz 
Moise Putnic, pe Ghedeon Nichitici, tot un Sârb (6 Noemvrie 
1783). Instalat la 12 lulie 1784, el ocupă scaunul episcopal 
până la 6 Decemvrie 1788, data morţii. In această vreme erau 

în Ardeal 940 de parohii ortodoxe, împărţite în 31 de proto- 
popiate. 

Urmașul său e Gherasim Adamovici, una din figurile remar- 
cabile ale bisericii noastre din Ardeal. Deşi Sârb și el—toţi 
ierarhii ortodocşi dela Novacovici până la Moga exclusiv au fost 
de această origine etnică —el s'a identificat însă cu aspiraţiile 
poporului ce păstorea, aspirații concretizate în Supplez Libellus 
Valachorum, şi a dus o luptă susţinută pentru realizarea lor. A 
fost în privinţa aceasta superior chiar Românului loan Bob, 
episcopul unit, alături de care, de altfel, a dus lupta (vezi şi mai 
jos, p. 390-391). Păstoria lui ţine dela 13 Septemvrie 1789, data 
instalării în Sibiu de către guvernatorul Bânffy, până la 13 
Aprilie 1796, când moare. , 

După Gherasim Adamovici, scaunul episcopal rămâne vacant 
până în 1811, deci timp de peste cincisprezece ani. Clerul ardelean 
trimisese îndată după proclamarea vacanței, la 6 Iunie 1796, o 
petiție la Viena, în două versiuni, latinește și româneşte, cerând 
ocuparea scaunului de un episcop «de neamul și sângele nostru 
român, patriot de ţara noastră ». Curtea împărătească a amânat 
însă satisfacerea acestei atât de legitime dorinţe sub motivul ca 
mai întâi să se strângă toate restanţele «taxelor sidoxiale », taxe 
ce se percepeau dela preoţi și serveau la plata lefii episcopului. 
Era de fapt un pretext, determinat, se pare, de intervenţiile 
Ungurilor cari nu vedeau cu ochi buni numirea încă a unui episcop 
român în Transilvania. Intre timp, se ivesc nu mai puţin de 12 
candidaţi la scaunul vacant, dintre cari șase Români, cinci Sârbi 
şi unul de origine etnică îndoielnică. Printre ei sunt și figuri remar- 
cabile ca arhimandritul Nestor Ioanovici din mănăstirea Bez- 
dinului, Român din Făgăraş, și arhimandritul sârb Pavel Ken- 
gelaiz, cu studii superioare teologice, juridice și filosofice, autor, 
mai târziu, al unei Istorii Universale, traduse şi în româneşte. 
Biruie însă preotul Vasile Moga, Român din Sebeşul Săsesc, fiu 
de protopop. Deși la sinodul electoral din Turda, la 19 Septemvrie 
1810, el are mai puţine voturi decât vicarul Nicolae Huţovici, 
totuşi, fiind sprijinit atât de episcopul unit Ioan Bob cât și de 
guvernatorul Gh. Bâniiy, pe care-l asigurase că va conduce « clerul 
şi poporul român totdeauna în direcţia voită de Excelenţa Sas, 
el obţine numirea din partea curţii. Instalat în ziua de 29 Iunie 

1811, Moga păstorește nu mai puţin de 34 de ani, fără a desvolta 
însă vreo activitate deosebită. 

In timpul îndelungatei vacanțe de după moartea lui Gherasim 
Adamovici, scaunul fiind girat de vicarul loan Popovici din 
Hondol, a avut loc o încercare de reunire a celor două biserici, 
în 1798. S'au întrunit mai întâi protopopii la Sibiu, la 7 Noemvrie 
1797, au luat în discuţie un anteproiect, apoi au însărcinat pe 
vicar și pe notarul Aron Budai să continue acţiunea de reunire. 
Aceștia au trimis împăratului, la 1 Fevruarie 1798, o petiție, 
cerând: (1. Pensionarea imediată a episcopului loan Bob. 2. Asi- 
milarea clerului ortodox, ca drepturi, cu acela al confesiunilor 
recepte. 3. Inlăturarea numirilor de «uniţi şi neuniţi», adop- 
tându-se aceea, de «creștini ai bisericii răsăritene de ritul grecesc 
ortodox adică catolic » (care însă e ambiguă!). 4. Alegerea unui 
episcop de către clerul de ambele confesiuni și suprimarea taxelor 
sidoxiale, viitorul ales mulțţumindu-se numai cu veniturile dome- 
niului dela Blaj. 5. Interzicerea de a se mai aduce cărţi bisericești 
din Principate sau din alte ţări, nici să mai fie primite feţe bise- 
ricești din aceste ţări sau din Banat. Petiţia nu avu însă nicio 
urmare, propabil şi din cauză dificultăţilor politice dar și din 
aceea că punctele cuprinse în ea loveau o serie de interese per- 
sonale. Refacerea unităţii confesionale româneşti rămâne încă o 
problemă a viitorului; dee Domnul ca ea să se poată rezolva cât 
mai curând, în spirit de perfectă echitate! 

Mănăstirile din Ardeal. Ardealul n'a avut parte de o înflorire 
a vieţii monahale, comparabilă cu aceea din Moldova și Țara 
Românească. Nici climatul religios, cu oficialitate catolică, pro- 
testantă sau câlvină, nici cel politic, cu sistemul exclusivist al 
celor trei «naţiuni », n'a fost de natură să favorizeze o atare înflo- 
rire. Constatăm totuşi un număr oarecare de mănăstiri încă din 
veacurile XIV şi XV (vezi vol. II, p. 320—323). Fără să aibă 
averile celor din Principate și trăind, cele mai multe, în condiţii 
grele, ele au continuat să existe şi în veacurile următoare. Mănă- 
stirea din Peri a avut să sufere în veacul al XVII-lea de pe urma 
calvinilor care o și dărîimă la un moment dat —alte mărturii 
atribue distrugerea luptelor interne şi războaielor; ea se reface 
însă, adăogându-şi și o tipografie în care se tipăresc la 1696 o 
Evanghelie românească și un Molitvenic. Mănăstirea Sfânta Treime 

din Alba Iulia, ctitoria lui Mihai Viteazul, durează până în 1714 
când e şi ea dărâmată, contra despăgubire însă, spre a se face loc 
întăriturilor noii cetăţi; în locul ei, Uniţii vor zidi alta, cu acelaşi 
hram, la Blaj. Vechea mănăstire dela Feleac, din veacul al XV-lea, 
unde își avuseseră reședința episcopii Marcu, Daniil şi Petru 
(vezi vol. II, p. 324), dura încă la începutul veacului al XVIII-lea; 





Fig. 130. — Biserica fostei mănăstiri a Silvașului, dela Prislop (jud. Huniedoara). 


aci se copiază în 1716 un Apostol și o Evanghelie. Boieri pribegi 
munteni ridică, între 1558—1562, mănăstirea dela Lancrăm (ju- 
deţul Sibiu), iar doi Aromâni din Cluj, Pavel și ginerele său Gheorghe 
Christofor Literatul, la finele veacului al XVII-lea, pe aceea 
din Cluj- Mănăştur. Trebuie, în sfârşit, pomenită frumoasa mănă- 
stire a lui Constantin Brâncoveanu de pe moșia sa dela Sâmbăta 
de Sus, zidită înainte de 1701. 

Pe lângă aceste lăcașuri mai însemnate (vezi și fig. 130), existau 
însă şi o sumă altele, modeste, multe din ele schituri de lemn, având 
câţiva călugări, câteodată unul sau doi numai; adesea, ele serveau 
şi ca biserici de sat. Cercetări recente constată în totul, din veacul 
al XIV-lea până în al XIX-lea, «peste 180» de mănăstiri în ţinu- 

turile de peste munţi, din Maramureș până în Banat. Mai cu seamă 
erau ele numeroase în ţinutul Făgărașului (douăzeci și șapte de 
toate), în Solnoc Dobâca (douăzeci şi unu!), în Cojocna (cinci- 
sprezece!) și în Maramureş (patrusprezece !). 

Distrugerea mănăstirilor ordonață de generalul Buccow. In 
rezistența arătată de pătura ţărănească la Unirea cu Roma, un 
rol însemnat au jucat mănăstirile şi schiturile din Ardeal. Cilu- 
gării .fac propagandă împotriva acestei înnoiri a legii; unul dintre 
ei, Sofronie din Cioara, devine, după cum am arătat, exponentul 
şi conducătorul mișcării, la 1760. Urmave: este că generalul Buc- 
cow dă ordin să se distrugă aceste lăcașuri, centre ale rezistenţii 
religioase. Transmiţând ordinul, căpitanul orașului Sibiu comu- 
nică, la 13 lunie 1761, următoarele: « Mănăstirile de lemn să fie 
arse pretutindenea, cele de piatră să se distrugă și să se facă raport 
Excelenței Sale Generalului atât despre restituirea bisericilor 
(către Uniţi!) cât şi despre demolarea mănăstirilor». Cine se 
opune, va îi spânzurat sau decapitat. Ordinul s'a executat în 
foarte multe locuri; au căzut astfel jertfă acestui act de vanda- 
lism care rămâne o veşnică pată asupra regimului austriac şi 
asupra memoriei generalului Buccow, o sumă de vechi lăcașuri 
românești: s'a distrus mănăstirea Prislopului, iatembiată, potrivit 
tradiţiei, de Nicodim, ctitorul Vodiţei și Tism2nei, măndstirea 
dela Geoagiul de Sus, odinioară reședință episcopală, mănăstirea 
dela Râmeţi, precum şi o sumă altele, mai ales în Țara Oltului. 
Din fericire, s'au găsit, în unele părţi, şi oameni mai înțelegători, 
așa încât o seamă de mănăstiri și schituri au scăpat neatinse din 
această prigoană. 

Episcopii uniţi din veacul al XVill-lsa. loan Patachi. După 
moartea lui Atanasie (19 August 1713), sinodul protopopilor voi 
să aleagă pe Wenceslaw Frantz, secretarul celui răposat. Can- 
didat — sprijinit de oficialitate — era însă şi Joan Patachi, preotul 
catolic din Făgăraș, român ca origine etnică. Cum la acest sinod 
nu obținuse niciun vot, se hotărăște ţinerea unui al doilea și apoi 
unui al treilea: rezultatul e însă acelaşi. Abia la al patrulea sinod, 
care a fost însă, de fapt, o parodie, ţinându-se cu un singur membru, 
Patachi obţine votul acestui singur protopop şi e întărit de curte 
la 23 Decemvrie 1715. Când e vorba să fie însă confirmat de Papă, 
se observă că nu există încă decât un episcop, nu şi o episcopie 

unită, înzestrată cu un domeniu propriu şi luându-și titlul sau 
numele dela reşedinţa ei. Atunci curtea dela Viena acordă un 
domeniu producând 3000 îlorini anual — acela al Gherlei — iar 
în ce priveşte reşedinţa, fiindcă mănăstirea din Alba Iulia se dărâ- 
mase tocmai pentru a se face loc noilor întărituri ale cetăţii, ho- 
tărăşte să fie Făgărașul (vezi și fig. 132). Rezolvarea tuturor acestor 





Fig. 132. — Castelul din orașul Făgăraş. 


probleme, cu sistemul complicat al birocraţiei de atunci, cere timp, 
astfel că abia la 15 Iunie 1721, Papa Inochentie al XIII-lea expediază 
cele două bule privind, cea dintâi: înființarea episcopiei unite a Fă- 
gărașului pentru Grecii, Rutenii, Românii şi Sârbii din tot Ardealul 
şi ridicarea bisericii de acolo la rangul de catedrală ; cea de a doua: 
confirmarea lui Patachi ca episcop unit de Făgăraș. Astiel cti- 
toria lui Constantin Brâncoveanu, figură reprezentativă a orto- 
doxiei, ajunge reședința uniţilor. Instalarea lui Patachi la Făgăraș 
are loc la 16 Septemvrie 1723; păstoria lui durează puţin, până 
la 29 Octomvrie 1727 când moare, în vârstă de numai 46 de ani. 
Unii cred că ar îi fost otrăvit; faptul însă nu e sigur. 

Joan Inochentie Clain, urmașul lui Patachi, este cea mai de 
seamă figură a clerului românesc din Ardeal, în veacul al XVIII-lea. 

Fiu de ţăran liber din comuna Sadu, în ţinutul Sibiului, Ioan 
Micu şi-a văzut în școală numele germanizat în Klein (scris ro- 
mânește: Clain !). Isprăvise tocmai cu distincţie studiile teolo- 
gice, când se produce vacanţa scaunului episcopal; sinodul elec- 
toral, întrunit la 4 Iunie 1728, îl alege, iar împăratul îl numește 
la 25 Fevruarie 1729; peste câteva luni, la 5 Septemvrie, e făcut 
baron: Clain avea atunci 36 de ani. Consacrarea de către Papă 
are loc la 5 Noemvrie 1730, iar instalarea abia după doi ani, la 
28 Septemvrie 1732: noul ierarh era socotit încă foarte tânăr 
(vezi fig. 133). Imediat după aceasta, la 11 Septemvrie, împăratul 
îi acordă și loc în dieta transilvană, cu drept de vot: prima dată 
când un. reprezentant al « Valahilor » oropsiţi putea să-şi spună 
cuvântul în adunare, în faţa reprezentanţilor celor trei «naţiuni ». 
El nu întârzie de altfel s'o facă. 

Iubindu-și credincioșii, socotindu-se în anumite momente, ca 
apărător nu numai al lor, dar al întregei obști românești din Ardeal, 
cerând cu tenacitate drepturile acordate prin diplomele împărătești, 
Clain a dus o luptă de mai bine de doisprezece ani (1732—1744), sin- 
gur contra tuturora, până când a fost, în cele din urmă, răpus. Nu 
mai puţin de douăzeci şi patru de petiţii a înaintat el curţii dela Viena, 
cerând dreptate. (Vezi mai jos, capitolul: Lupta pentru dezrobirea 
politică și socială a Românilor din Ardeal în veacul al XV III-lea) 

În timpul păstoriei sale, reşedinţa episcopiei se mută dela 
Făgăraş la Blaj. Clain cedează, la 28 Martie 1736, erariului îm- 
părătesc domeniul dela Gherla și cel dela Sâmbăta de jos, primind 
în schimb domeniul Blajului, cu «coșteiul» adică castelul de 
acolo, fost al familiei Appafy, cu satele întregi Blajul, Mânăradea, 
Spătacul, Cergăul Mare, Veza, Ciufudu, Tiurul şi cu părţi din 
satele Sâncel, Petrifalău, Pânade, Şona și Spini. Intrând în po- 
sesiunea acestui domeniu în Mai 1737, Clain hotărăşte să ridice, 
la Blaj, o mănăstire cu seminar de băieţi, o biserică catedrală şi 
o reşedinţă episcopală: totul urma să coste 61.000 de ilorini, 
după planurile şi devizul arhitectului curţii imperiale, Ioan Mar- 
tinelli. Construcţiile începură în 1741; Clain însă nu mai apucă 
să le vadă isprăvite, deoarece, în urma luptei duse cu dieta și 
guvernul Transilvaniei, e nevoit să părăsească scaunul și să se 
retragă într'o mănăstire la Roma, unde a şi murit, după aproape 
două decenii și jumătate, la 23 Septemvrie 1768. 

25 

Urmaşii lui Ioan Inochentie Clain. Din mănăstirea în care se 
retrăsese, Clain îşi înaintează, la 10 Mai 1751, demisia din cali- 
tatea de episcop. Sinodul electoral, convocat la Făgăraș, la 15 
Noemvrie, îşi împarte voturile între Petru Pavel Aron, Grigore 


Fig. 133. — Episcopul loan Inochentie Clain. Pictură în ulei. In colţul din stânga sus următoarea 
inscripție în latincște: + Ioannes Inocentius B. Klein de Szad episcopus fagarasiensis anno 1729». 

Maior şi Silvestru Caliani, dintre cari curtea confirmă pe cel dintâi 
(28 Fevruarie 1752). Instalat la Blaj în toamna anului 1754, Aron 
dă o deosebită atenţie lăcaşurilor începute de Clain și are satisfacția 
să inaugureze, la (1 Octomvrie, trei şcoli: Școala de obşie, adică 
elementară, cu învățământul gratuit; din ea s'a desvoltat mai 
târziu Şcoala Normală; Școala latinească, pentru învăţătura lim- 
bilor şi a ştiinţelor, predecesoarea actualului liceu; Școala de 
preoție destinată formării preoţilor; elevii locuiau în Seminarul 
Sfânta Treime. Tot lui i se datorește și cel de al doilea seminar, 
acela al Bunei Vestiri (1760), pe care-l înzestrează cu domeniul 
dela Cut, cumpărat pe 30.000 de florini dela Gabriel Bethlen. Petru 
Pavel Aron a păstorit până la 25 Fevruarie 1764, data morţii. 

I-a urmat în scaun  Aianasie Rednic, un edevărat ascet, du- 
când o viaţă foarte sobră și voind s'o impună şi celor de prin 
prejurul său (vezi fig. 134). EI s'a îngrijit în deosebi de mănăstiri; 
a sprijinit și pe școlarii meritoși; din vremea lui datează «ţipăul ve 
o pâine mare şi gustoasă care se dădea școlarilor la cinci zile odată, 
ca ajutor din partea episcopului; foarte mulţi dintre cărturarii 
Ardealului, de atunci și până la Unirea din 1918, au beneficiaţ 
de acest dar. Atanasie Rednic a murit în ziua de 2 Mai 1772, 

În locul lui a fost ales Grigore Maior, candidatul din 17514 
şi care, neîmpăcându-se cu Rednic, trebuise să stea ani înde- 
lungaţi în surghiun, în mănăstirea dela Munkâcs. Consacrarea 
lui ca episcop are loc la Viena, la 23 Aprilie 1773 în prezenţa îm; 
părătesei Maria Tereza şi a lui Iosif al II-lea. Sa ocupat în deo- 
sebi de învățământ, înființând multe şcoli prin sate; ca un căr- 
turar ales ce era — își luase doctoratul în filosofie și în teologie — 
a făcut și o frumoasă bibliotecă la Blaj. În vremea lui, Şcoala de 
obște se transformă în Şcoală Normală, iar cele două seminarii 
se contopesc într'unul singur. 

Din cauza firii sale combative şi a opoziţiei ce făcea calvinilor 
şi luteranilor, Maior ajunge în conflict cu guvernul transilvan și 
e nevoit, în cele din urmă, să demisioneze (13 Martie 1782); cu- 
vântarea lui de rămas bun e emoţionantă. Retras în mănăstirea 
din Alba Iulia, Maior moare în Fevruarie 1785, lăsând aproape 
toată averea sa instituţiilor şcolare din Blaj. 

Urmașul său în scaun, Joan Bob, era român numai după tată, 
nobil catolic din părţile Chioarei; maică-sa, Candida Timandi, 

era unguroaică. Ales episcop la 21 Octomvrie 1782, el e consacrat 
la 6 Iunie 1784 şi are o foarte lungă păstorire, până în 1830. N'a 

Fig. 134. — Episcopul Atanasie Rednic. Pictură în ulei. In colțul din dreapta sus o, inscripţie 
în latinește dând numele lui şi anul morţii 1772. 


www.dacoromanica.ro 





BIBLIOGRAFIE 391 


fost un temperament de luptător; cu prilejul revendicărilor cu- 
prinse în « Supplex Libellus Valachorum » s'a arătat moale, ne- 
apărând așa cum trebuia cauza în Dietă (vezi mai jos, p. 410). 

Episcopia unită de Oradia Mare. În vederea câștigării de noi 
adepţi pentru Unirea cu Roma şi a păstrării celor existenţi, se 
numi, la 16 Septemvrie 1748, în persoana lui Meletie Covaci, 
de origine Aromân, un nou episcop unit în Ardeal, și anume pentru 
părţile Orăzii Mari, prea depărtate de Blaj; el era sufraganul 
Episcopului Catolic de Oradea, adică depindea de acesta. Nu 
se creă deocamdată o nouă eparhie; Meletie fusese numit episcop 
«in partibus» şi anume «de Tegeia», în Arcadia; se intitula 
totuşi într'un act din 26 Martie 1754: « Noi Meletie, din mila lui 
Dumnezeu și Scaunului Apostolicesc arhiereu Sfintei Biserici 
Răsăritului Orezi Mari şi li Biharii varmedi, Grecilor, Rumâ- 
nilor și Hușilor, iproci ». Moare în anul 1770. Succesorul său de- 
semnat abia în 1775, la 5 Noemvrie, și pentru moment tot cu 
titlul de sufragan al episcopului catolic de Oradea, e Moise Dragoș, 
nobil din Turda, fost paroh în Diosig și în Oradea. În 9 Noem- 
vrie 1777, Dragoş e sfinţit Episcop unit al Orăzii iar împără- 
teasa Maria Tereza dă acestei noi episcopii — create în ziua de 
17 Iunie — domeniul, bogat și întins, al Beiușului. Păstoria lui 
Dragoș ţine până în 1787, Aprilie 16. Urmașul său în scaun e 
Ignatie Darabant de fel din Mănău, Sălaj (Aprilie 8, 1788—31 
Octomvrie 1805); lui i se datorește înfiinţarea, în 179, a unui 
institut pentru pregătirea preoţilor şi învăţătorilor, seminar deci 
şi școală normală în același timp; după acesta vine Samuil Vulcan 
(25 Octomvrie 1806—25 Decemvrie 1839), o figură de seamă 
între ierarhii ardeleni și ocrotitorul lui Gheorghe Şincai. EI înte- 
meiază, în 1828, gimnaziul românesc din Beiuș, transformat în 1836 
în liceu. 

+ Țara asta e a noastră, a voastră e 
tara ungurească şi în scurtă vreme vă şi 
scoatem noi de aci». 


(Țăranul Florea Cosma din Gâr- 
bău către nobilul Szent-Pal, în 
toamna lui 1784). 


Românii din Ardeal, la începutul veacului al XVII-lea, se 
găsesc într'o stare de întreită oprimare: politică, religioasă şi 
socială. Politică, deoarece, potrivit uniunii din 1437, dintre nobili, 
Sași şi Secui, ei nu sunt consideraţi ca formând o «naţiune » în 
sens juridic, nu au deci reprezentanţi în dietă şi cu atât mai puţin 
în guvern. Religioasă, deoarece confesiunea ortodoxă nu este 
trecută printre confesiunile «recepte » adică primite sau recu- 
noscute, deci și ajutate, de Stat. In sfârșit, socială, deoarece 
marea majoritate a țărănimii româneşti găsindu-se în situaţia de 
iobagi, e supusă la o serie întreagă de dijme, servicii şi presta- 
iuni faţă de proprietar și de biserica oficială, precum şi la unele 
restricțiuni civile umilitoare. lar aceia cari au o situaţie socială 
superioară, cnezii sau nobilii, sunt supuși primejdiei desnaţionali- 
zării și pierduţi astfel pentru connaționalii lor. 

In veacul al XVII-lea, această situaţie de oprimare şi de infe- 
rioritate se accentuiază; ea capătă şi o nouă consacrare oficială 
care este, totdeodată, și o nouă umilinţă. Intr'adevăr, în acest 
veac, în timpul lui Gheorghe Râkoczy [, se formulează, în « Consti- 
tuţiunile Aprobate » din 1635, 1636 şi 1646, principiul că Românii 
din Ardeal sunt simpli «toleraţi », că ei «se suferă provizoriu în 
ţară (pro tempore) cât le va plăcea principilor şi pământenilor 
ţării (usque ad beneplacitum Principum et Regnicolarum). Este 

punctul maxim al uzurpării şi intoleranţei maghiare și, în același 
timp, punctul cel mai de jos la care ajunge, printr'o apăsare secu- 
lară, nenorocitul nostru popor din Ardeal. Pentru a ieși din această 
situaţie, primesc conducătorii spirituali ai lui, la sfârșitul veacului 
al XVII-lea, Unirea cu Roma; tot pentru înlăturarea ei, au loc, 
în veacul al XVIII-lea o serie întreagă de acte şi manifestări, 
pe diferite căi și cu diferite mijloace. Se poate spune că întreg 
veacul al XVIII-lea în Ardeal e dominat de lupta pentru desro- 
birea politică şi socială a Românilor. Rezistenţa conducătorilor, 
a «fericiţilor posesori » (beati possidentes), e aprigă şi perfect 
solidară: când e vorba de a se apăra privilegiile și de a se menţine 
Valahii într'o situaţie de permanentă şerbie, nu există nicio 
divergență între cele trei « naţiuni » dominante. Mai ales că acestea 
văd cu adevărată spaimă cum, în ciuda condiţiilor foarte vitrege 
de traiu, numărul celor oprimaţi creşte necontenit. Intr'o scri- 
soare din 22 Mai 1676 adresată Bistriţenilor, Mihai Apafiy con- 
stată cu îngrijorare: «Experiența de toate zilele confirmă că 
Românimea e o nație de tot spornică, iar Ungurimea şi Săsimea 
din zi în zi se împuţinează ». 

La începutul veacului al XVIII-lea, Românii din Ardeal par- 
ticipă în mare număr la răscoala lui Francisc Rdkoczy. Acesta, 
ajutat de regele Franţei, Ludovic al XIV-lea care era în război 
cu Austriacii, şi de Poloni, se ridică în 1703 împotriva împăratului 
Leopold, cerând restabilirea vechilor drepturi ale Ungariei; în 
anul următor, 1704, este ales chiar principe al Transilvaniei. 
Răscoala, pornită mai întâi prin mișcări țărănești, în comitatele 
Maramureş, Sătmar și Ugocea, durează mai mulţi ani, până în 
1741 (Pacea dela Sătmar, 1 Mai). Românii, sperând o îmbună- 
tăţire a soartei lor, se alăturară lui Râkoczy. Cunoaștem numele 
câtorva dintre căpetenii: Vasile Negru, Dragul Balică, Bucur 
Câmpeanu şi «colonelul » Gavrilă Nagszegi, acesta din urmă una 
şi aceiași persoană cu cel ce protestase împotriva cedării celor 
două biserici din Alba Iulia către Uniţi. După înăbușirea răscoalei, 
dieta din 1714 hotărăște ca fiecare iobag să facă patru zile de. 
clacă sau robotă pe săptămână, iar fiecare jeler, trei zile, O înrău- 
tăţire deci a situaţiei. 

Lupta lui loan Inochentie Clain. Prima diplomă leopoldină, 
din 1699, acorda bisericii unite și clerului acesteia aceleaşi drepturi, 

privilegii și imunităţi ca și bisericii catolice. Cea de a doua diplomă 
leopoldină, din 1701, confirmând cuprinsul celei anterioare, adăoga 
"şi dispoziţia, esenţială, că ţăranii şi locuitorii români în genere cari 
se vor uni cu biserica romano-catolică, nu vor mai fi, pe viitor, 
socotiți, drept «toleraţi», «ci vor fi primiţi între staturile ţării », 
ca şi ceilalți catolici. 

Această de a doua diplomă nu căpătă nicio urmare, membrii 
dietei protestând împotriva ei, la publicare (1703). Dar nici cea 
dintâi nu fu respectată în întregime. După sistemul specific lor, 
de a eluda legile şi angajamentele — chiar solemne, chiar iscălite 
de ei înşişi — care nu le convin, stăpânitorii maghiari ai Ardea- 
lului nu aplicară nici în întregime, nici peste tot dispoziţiile, cate- 
gorice totuşi, ale diplomei împărătești. Așa se face că o sumă 
dintre preoţii uniţi continuară să plătească dijmă — şi nu numai 
domnilor de pământ, dar şi fiscului și uneori chiar clericilor străini 
— apoi vamă şi vad; ei continuară de asemenea să nu primească 
în dar cantitatea de sare pe care o primeau slujitorii celorlalte 
confesiuni. 

Impotriva acestei stări de lucruri se ridică episcopul Clain. 
El înaintează o primă petiție împăratului, la 9 Aprilie 1732, 
arătând cele de mai sus şi cerând respectarea întocmai a dreptu- 
rilor conferite prin prima diplomă leopoldină. Petiţia e îndrumată 
dietei ardelene, în care i se face loc şi episcopului; aceasta numeşte 
o comisie care să cerceteze pe teren starea de lucruri arătată de 
Clain și să facă un raport. Cercetarea durează foarte mult; abia 
la 17 Martie 1735 se depune raportul constatând că o sumă dintre 
plângeri erau îndreptăţite. Dar în aceeași zi, guvernul ardelean 
dă un act în care face o critică nedreaptă şi plină de ură la adresa 
Uniţilor și a Românilor în genere. Ei sunt arătaţi în culorile cele 
mai negre; cât despre episcop, el nu e «nici politic, nici om de 
Stat, nici jurist », nu vorbeşte bine ungurește, nu i se poate deci 
acorda —aşa cum ceruse—un loc în guvern. Clain prezintă 
atunci un nou memoriu Vienei arătând că vorbeşte în numele 
a 85.857 de familii românești, — arată credinţa lor faţă de Stat, 
cere din nou respectarea drepturilor conferite prin diplome și un 
Joc în guvern. Rezultatul e decretul împărătesc din 24 Octomvrie 
1735 prin care se ordonă încetarea oricărui abuz şi a oricărei 
violenţe sau ilegalităţi împotriva episcopului unit şi a clerului 

său. Era o satisfacţie platonică, deoarece, la faţa locului, în Ardeal, 
nemeşii făceau tot ce ştiau ei. 

Faţă de această situaţie, Clain se hotărăşte să înainteze Dietei 
o nouă cerere, cuprinzând toate revendicările, atât de ordin bise- 
ricesc cât și politic şi social și privind întreaga obște românească 
de peste munţi ; faptul are loc în Mai 1736. EI cere, de data aceasta: 
scutirea tuturor preoţilor de dăjdi, taxe și contribuţiuni; acor- 
darea de «porţii canonice», înlăturarea oricărui amestec mirean 
la numirea și la judecata preoţilor cari vor depinde toţi numai de 
episcopul unit, despăgubirea preoţilor cari fuseseră supuși la 
taxe şi prestaţiuni nelegale. In ce priveşte pe mireni: aplicarea 
celei de a doua diplome leopoldine, deci acordarea de drepturi 
politice uniţilor, aşa cum au romano-catolicii. Țăranii să se poată 
folosi, pe teritoriul Saşilor, de păduri, ape și munţi, întocmai ca 
şi ceilalţi ; să aibă dreptul de a fi meseriași; să nu plătească dijmă 
decât preoţilor lor, să-și poată trimite copiii la şcoală ; să fie lăsaţi 
să-și prăznuiască sărbătorile în pace şi să nu fie împiedecaţi a cere 
judecata vlădicăi. 

Această nouă petiție produce în Dietă o mare indignare. Se 
cere mai întâi un răgaz, apoi se dă următorul răspuns, caracteristic: 
« Episcopul şi clerul urit cer lucruri pe care nimeni nu le-a mai 
cerut vreodată dela străbunii noștri şi nu le va putea cere nici 
dela urmașii noștri; cer lucruri cu totul contrarii legilor naţiei; 
cer lucruri ce ating în gradul cel mai înalt privilegiile şi scutirile 
cele vechi dobândite dela regi și principi; cer lucruri ce nu se 
potrivesc cu sancţiunile pragmatice ale ţării, întărite de împă- 
ratul de acum; cer lucruri ce răstoarnă din temelie drepturile și 
libertăţile gustate până acum în pace de naţiunile patriei; cer 
lucruri care fac cea mai mare silă noblimii şi prerogativei nobi- 
liare, a căror sfântă pază o avem, cer lucruri care, de fapt, zgu- 
duie întreg sistemul acestei ţări, păstrat până acuma în bună 
rânduială, atât în cele religioase, cât și în cele politice şi fiscale; 
în sfârşit, cer ceea ce clerului și plebei valahe, după firea ei bine 
cunoscută, nu i se cuvine niciodată. La aceste cereri ne mai auzite 
şi foarte însemnate ale episcopului, nouă, staturilor, care am venit 
la această Dietă, nu ne este iertat a răspunde, nefiind autorizaţi 
şi pregătiți a ne declara într'o chestiune atât de importantă şi 
neașteptată ». Nu se poate ajunge deci la un rezultat. 

Lupta reîncepe în dieta din 1737; în ziua de 28 Septemvrie, 
Clain ia cuvântul «în numele său şi al întregei naţiuni ce se zice 
românească în “Transilvania ». Nu «naţiune » — strigă atunci fu- 
rioşi membrii adunării —ci « Valahi » sau «plebe valahică». 
Altfel, nu-l vor lăsa să citească noua plângere; aşa se și întâmplă, 
episcopul refuzând să schimbe termenul care-şi avea temeiul în 
cea de a doua diplomă leopoldină. 

După războiul terminat prin pacea dela Belgrad, are loc un 
nou demers, în 1741. De data aceasta, Clain oferă împăratului 
5000 de soldaţi «plătiţi de clerul românesc și comandaţi de ofi- 
ţeri români»; prezintă, totdeodată, vechile cereri. Sub raportul 
politic, el cere ca « Românii potrivit diplomei leopoldine amin- 
lite — să se adaoge (adnumerentur) celorlalte naţiuni recepte, 
adică: în comitate, naţiunii ungurești, în scaunele săcuiești, na- 
ţiunii secuiești, pe teritoriul regal naţiunii săsești și să fie capa- 
bili de toate beneficiile şi dregătoriile ». Motivarea e foarte simplă: 
cei ce poartă sarcinile publice «la o laltă cu celelalte naţiuni, ba 
încă mai mult decât toate acele naţiuni împreună », e drept să 
aibă și foloasele respective. Dar nici această cerere, după ce stră- 
bate filiera cunoscută: comisii la Viena, dieta transilvană, con- 
ferinţe ministeriale din nou la Viena, nu duce la un rezultat apre- 
ciabil: se acordă, prin rescriptul imperial din 9 Septemvrie 1743, 
trimis prin poștă lui Clain, numai câteva avantagii materiale 
clerului unit şi se dă voie a se ridica biserici și a se trimite copiii 
la şcoli; despre celelalte revendicări, politice şi sociale, nimic. 
Această atitudine vitregă scoate lui Clain un strigăt de indignare: 
« Suntem tratați mai rău decât Evreii», izbucnește el. Trebuie 
apoi să audă, în dieta din 1744, injuriile de tot felul care se adre- 
sează păstoriţilor săi. « Românii sunt nişte pribegi » — spun de- 
putaţii celor 3 naţiuni, iar Clain- răspunde: «Nu pot fi altcum, 
deoarece sunt împilaţi până la sânge». «Sunt numai țărani şi 
iobagi » continuă aceia, iar episcopul replică: « Nu este adevărat, 
căci avem nobili în districtul Făgărașului și oameni liberi pe pă- 
mântul crăiesc ». « Sunt tâlhari și hoţi și leneși» continuă Un- 
gurii », iar Clain răspunde: «Nu trebue să vă miraţi, căci bie- 
ţilor oameni, în afară de piele, nu le lăsaţi nimic, cu ce să se hră- 
nească. Oare nu Românii vă lucrează ocnele, băile de fier și aur, 
iar de pe unii nu luaţi şi pielea?». «Clerul şi poporul român nu 

sunt uniţi din inimă » spun ei în sfârşit, la care episcopul replică: 
« Cele ce sunt ascunse în inima omului, numai Dumnezeu le poate 
judeca ». 

Anul acesta, 1744, e anul încordării maxime în lupta lui Clain. 
De atâta vreme se străduia el necontenit pentru ai săi, singur 
contra tuturora; ceea ce obținuse era puţin, față de ce se făgă- 
duise în momentul unirii; diplomele împărăteşti rămăseseră fără 
valoare, în faţa urei şi egoismului reprezentanţilor celor 3 «na- 
țiuni » transilvănene. Astfel fiind, episcopul convocă un sinod, 
care se și întruni la 25 lunie 1744, punându-se problema atitu- 
dinii viitoare, se hotări continuarea luptei; iar dacă nu se va face 
dreptate, atunci să se renunțe la Unire. Era o hotărire gravă, 
care putea nimici dintr'odată sforțările de aproape o jumătate 
de veac ale oficialităţii. De această încheiere a sinodului se folo- 
siră numeroșii adversari ai lui Clain, cari de mult îi purtau sâm- 
betele, ca să-l reclame la Viena, arătându-l ca pe un element pe- 
riculos Statului. Clain fu într'adevăr chemat în capitală și aci 
trebui să se prezinte, la 16 Noemvrie, în faţa unei comisiuni de 
anchetă. Când simţi însă că va fi judecat și condamnat, el plecă, 
la 9 Dechemvrie 1744, spre Roma, sperând ca să găsească acolo 
mai multă înţelegere. Oficialitatea austriacă se dovedi totuşi 
mai puternică ; Clain nu putu face nimic și după mai bine de şase 
ani de rezistenţă, el trebui, la 10 Mai 1751, să-și dea demisia din 
episcopat. Retras în mănăstirea călugărilor baziliţi poloni din 
Roma, el petrecu aci încă mulţi ani, cu durerea în suilet că nu 
izbutise să scoată dreptatea poporului său. A închis ochii la 23 
Septemvrie 1768, departe de ţară, fără să mai îi putut revedea 
Ardealul. 

Infiinţarea regimentelor de grăniceri români. O oarecare ușu- 
rare se produse în viaţa ţăranilor români din regiunile de mar- 
gine prin înființarea regimentelor grănicereşti. Generalul Buccow, 
comandantul militar al Transilvaniei și, dela 7 Mai 1762, şi pre- 
şedintele ei de guvern, propuse Vienei înfiinţarea mai multor 
atari regimente, după chipul celor existente între Adriatica și 
Porţile de Fier. Curtea aprobă propunerea, astfel că în răstimp 
de patru ani, dela 1762 la 1766, luară fiinţă «trei regimente de 
grăniceri români »; de asemenea, două de secui. Primul regiment 
de grăniceri români se formează la graniţa de miazăzi a Transil- 

vaniei, dela Braşov la Huniedoara; colonelul îşi are reşedinţa 
în Orlat (Sibiu), locotenent-colonelul în Haţeg (Huniedoara). Cel 
de al doilea regiment se formează în districtul Năsăudului; colo- 
nelul stă la Văsăud, locotenent-colonelul la Feldru. Steagul ace- 
stui regiment are semnificativa deviză: « Virtus romana redi- 
viva ». În sfârșit, cel de al treilea regiment, de dragoni, se recru- 
tează tot din părţile de miazăzi ale Transilvaniei și cele imediat 
vecine lor; în 1772, el e redus însă numai la patru escadroane, 
alipite la regimentul secuiesc de husari; escadroanele își au se- 
diile la Dejani (Făgăraş), Dobra (Huniedoara), Teiuș (Alba) şi 
Agârbiciu (Târnava Mare). 

Locuitorii satelor de unde se recrutau soldaţii acestor regi- 
mente beneficiau de anumite libertăţi şi avantagii; mai întâi, ei 
nu mai erau iobagi, apoi ascultau numai de autorităţile militare, 
în sfârșit, o seamă dintre proprietăţile nemeşilor fuseseră ex- 
propriate și constituiau avere comună grănicerească. Comune'e 
din imediată vecinătate a graniţei cu Muntenia şi Mo!dova bene- 
ficiară şi de munţii ce fură răpiți prin împingerea pajurilor 
împărăteşti în 17: 9 şi 1773; astfel de pildă, comuna Jina, la sud 
vest d Sibiu, primi nu mai puţin de opt munţi și anume Goaza 
de sus, Goaza de jos, Groapa de sus, Groapa de jos, Haneşul de 
sus, Haneşul de jos, Steaza de sus, Steaza de jos. Curtea dela 
Vienu găsi însă cu cale, după sugestia lui Buccow, să facă şi din 
aceste avantagii un mijloc de propagandă religioasă în favoarea 
Unirii: recrutarea pentru regimentele grănicereşti avea loc de pre- 
ferinţă dintre uniţi, în timp ce ortodocşii furnizau soldaţi în spe- 
cial pentru regimentele obişnuite, de linie. Se câştigară astfel o serie 
de noi credincioși; mulţi însă dintre locuitorii satelor de margine, 
atât în regiunea Sibiului cât şi a Năsăudului, care ţineau cu tărie 
la vechea lor «lege», preferară să se lipsească nu numai de îo- 
loasele noii situaţii, dar chiar de ce bruma pământ mai aveau şi 
trecură dincoace peste munţi, în Principate. 

Indatoririle iobagilor. Situaţia celorlalți ţărani, iobagi, cari 
nu intrau în regimentele de grăniceri, rămase foarte grea. Ei 
erau legaţi de moşie sau, după expresia consatrată, «lipiţi pă- 
mântului > (glebae adscripti) —de aci calificativul: sărac lipit 
pământului » — și datorau proprietarului sau «domnului de pă- 
mânt » muncă, dijme şi diferite daruri şi servicii. În ce priveşte 

munca sau robota, dieta din 1714, de după înăbușirea răscoalei 
lui Francisc Râkoczy, fixase, pentru iobagi așa cum am arătat, 
patru zile pe săptămână. Era excesiv ; de aceea, Curtea dela Viena 
o reduce în 1769, pe timpul Mariei Tereza, la două zile pe săp- 
tămână sau 104 zile pe an; nemeşii însă nu vor să respecte ordo- 
nanța împărătească. Trebue să se observe, de asemenea, că re- 
partiţia zilelor de muncă nu era uniformă, în tot cursul anului; 
în timpul verii, erau perioade când trebuiau să lucreze chiar șase 
zile pe săptămână, în timp ce iarna, evident, munca era mult 
mai puţină. Sub raportul dijmelor, iobagii dădeau a noua sau a 
zecea parte din recoltă proprietarului și o cantitate egală preo- 
tului catolic sau reformat; prin recoltă se înțelegea, aşa cum ne 
arată un document din 15 Martie 1659, grâul, secara, orzul, ovăzul, 
meiul, lintea, mazărea, bobul, fasolea, cânepa și inul. Dădeau de 
asemenea dijmă din oi, porci, capre şi stupi; dijma din oi, dela 
4 quinquagesima » evului mediu (0 oaie cu miel şi o mioară din 
cincizeci !) tindea să atingă, la unii proprietari lacomi, quantumul 
de una din zece. Se adăogau apoi «darurile » — obligatorii însă — 
pe care le făceau «domnilor de pământ» de trei ori pe ani. Bine 
înţeles, ei suportau şi totalitatea sarcinilor publice ordinare, im- 
pozitele și taxele către Stat numite oficial « acrescenţii », precum 
şi pe cele extraordinare. Nu e de mirare deci că gloata ţăranilor 
din Transilvania şi Ungaria ajunsese să fie numită « misera plebs 
contribuens », în timp ce nobilii erau scutiți de impozite şi servicii. 

La greutăţile economice şi fiscale, se adăogau și unele îngrădiri 
civile. lobagii, până în 1783, nu se puteau căsători fără voia stăpânilor 
lor; nu puteau purta arme, iar îmbrăcămintea era determinată. Așa 
dar, sub toate raporturile, o situaţie din cele mai grele și umilitoare. 

Călătoriile lui losit al II-lea în Ardeal. Reformele lui. Fiul 
Mariei Tereza, Iosif al II-lea, fusese crescut în atmosfera înţele- 
gătoare din a doua jumătate a veacului al XVIII-lea, de uma- 
nitarism, de compătimire pentru suferințele mulțimii, în atmo- 
sfera în care se pregătea formularea principiilor de libertate, ega- 
litate şi fraternitate ale Revoluţiei Franceze. Asociat la domnie 
de mama sa, el căută să-şi dea seamă personal de situația reală 
din impărăţie, întreprinse deci o serie de călătorii în diferitele 
provincii ale ţării. În Ardeal, el veni în trei rânduri, în 1773, 1783 
şi 1786, cercetându-l amănunţit, stând de vorbă cu locuitorii, 

interesându-se în special de țărănimea română și primind jălbi 
sau petiţii; în prima călătorie, numărul acestor petiţii a fost 
de nouăsprezece mii! În Mai 1773, losit al II-lea inţră pentru 
întâia dată în Transilvania; la 21 ale lunii pătrunse în ţara Ha- 
ţegului,' vizită orașele Haţeg, Huniedoara, Deva, Orăștie, Alba 
Iulia trecând în revistă pe grănicerii români ; cercetă călare munţii 
Ahrudului, până la Zlatna ; veni apoi la Sibiu unde descinse la ho- 
telul care de atunci s'a numit «La Împăratul Roman». De aci, 
trecu la Sighișoara, la Făgăraș, la Brașov, trăbătu Săcuimea și 
prin Bistriţa, Rodna Gherla, Cluj, Turda, Aiud, se întoarse iarăși 
la Sibiu. Luând apoi, încăodată, deacurmezișul Ardealul, el trecu, 
prin Năsuăd, în Maramureș şi de aci în Galiţia, noua achiziţie 
a diplomaţiei austriace. In timpul acestei lungi vizite, Iosif ascultă 
plângerile a numeroşi iobagi români; ba le adresă chiar, după 
cum spune notarul Mediașului, şi câteva cuvinte în românește; 
formula obișnuită, când primea petiţiile, era «oi căuta ». 

După ce ajunge împărat (Maria Tereza moare la 29 Noem- 
vrie 1780), Iosif întreprinde a doua călătorie în Ardeal. La 28 
Mai 1783 e la Lugoj; vizitează apoi Deva, Alba-lulia, Sebeșul, 
Miercurea, ajungând, la 31 Mai, la Sibiu. Cu acest prilej, locui- 
torii din Mărtinești (Huniedoara) i se plâng că sunt obligaţi să 
lucreze ca iobagi, câte trei săptămâni pe lună («per quoslibet 
menses tres inpendimus septimanas pro dominalibus serviciis »). 
Impresionat de situaţia mizerabilă a țărănimii, pe când era încă 
la Sibiu, Iosif declară desfiinţată servitutea personală a iobagilor 
din Transilvania, aplică aşa dar și în această provincie măsura 
pe care o luase încă din 1781 în Moravia, în Boemia și în Silezia. 
Dar hotărîrea suveranului nu avu urmări practice, nobilii opu- 
nându-se. La 6 lunie, Iosif pleacă spre Braşov, apoi, după ce 
vede iarăşi alte centre ardelene, se reintoarce la Viena. De aci, 
el ordonă, la 16 August 1783, guvernului din Transilvania, să 
apere pe iobagi «în contra tuturor apăsărilor şi vexaţiunilor 
domnilor de pământ »; ei .se vor putea căsători liber, vor putea 
învăţa meşteşuguri; proprietarii nu vor mai avea dreptul să-i 
scoată de pe moșie, nici să-i strămute dintr'un comitat într'altul. 
O nouă intervenţie, în favoarea lor, are loc la 2 Martie 1784. 

Dar prin călătoriile sale, Iosif al II-lea observase și o sumă de 
alte nedreptăţi și stări nepotrivite în Transilvania. De aceea, el 

luă o serie de măsuri destinate să le pună capăt. Dădu mai întâi, 
la 22 Martie 1781, decretul de concivilitate adică de egală îndrep- 
tăţire a tuturor locuitorilor Ardealului, ceea ce însemna desfiin- 
area sistemului celor trei «naţiuni » privilegiate; decretă apoi 
la 3 Iulie 1784, în ajunul mişcării lui Horia, o nouă împărțire admi- 
nistrativă, în 11 comitate, în locul vechilor teritorii naţionale. In 
locul limbei latine, introduse, prin ordonanța din 26 Aprilie 1784, 
limba germană; importantă e constatarea care se îace, cu acest 
prilej, că populaţia germană, română și sârbă nu vrea să aibă ca 
limbă comună, limba ungară. In sfârșit, el luă măsuri şi în ce 
privește propăşirea învăţământului românesc, dând ordin să se 
plătească, din fondul școlar, deocamdată 12 învăţători români, 
numind apoi un «director al şcoalelor naţionalicești neunite » şi 
încredinţând românului loan Molnar, oculist cu faimă în Sibiu, 
elaborarea unui proiect «pentru înfiinţarea și conducerea școalelor 
triviale » (elementare); proiectul lui Molnar, care prevedea în- 
fiinţarea a cel puţin 70 de asemenea şcoale, îu însă zădărnicit de 
către guvernul transilvănean care nu vedea cu ochi buni ridi- 
carea prin cultură a « Valahilor ». Iosif al II-lea a arătat multă 
simpatie Românilor din Ardeal pe care-i consideră — cităm chiar 
cuvintele sale — « incontestabil cei mai vechi și cei mai numeroşi 
locuitori ai Transilvaniei ». La rândul lor, aceștia au pentru îm- 
părat un adevărat cult ; el singur poate să-i scape din starea neno- 
rocită în care sunt; la moartea împărătesei Maria Tereza, într'o 
odă făcută de un Român, e considerat ca «al doilea Traian». 

Răscoala din 1784. Horia, Cloșea și Crișan. Răscoala din 1784 
este reacţia iobagilor români din Ardeal, exasperaţi de situația 
lor economică și socială, din ce în ce mai grea, și de nesiârşitele 
şicane și nedreptăţi ale autorităţii locale. Ea se produce în Munţii 
Apuseni, regiune tipică românească, și are toate caracteristicile unei 
mișcări ţărăneşti: lipsă de sistem şi de coordonare, credulitate, 
izbucniri violente, încredere și nădejde în autoritatea centrală, 
împăratul, care ar fi opusă celei locale. Ea nu e lipsită însă nici 
de o puternică notă naţională. 

Câteva fapte recente creaseră atmosfera necesară izbucnirii 
răscoalei. Avusese loc mai întâi un «<tumult » sau a răsmiriţă a 
Moților la Câmpeni, în ziua de 24 Mai 1782; maltrataţi de slugile 
concesionarilor de băuturi spirtoase, aceştia spărseseră butoaiele 

şi puseseră pe fugă zisele slugi. Rezultatul e condamnarea a 23 
de primari și juraţi din Munţii Abrudului la 25 până la 100 de 
lovituri de baston şi la 3 luni până la 2 ani închisoare; cinci dintre 
ţărani sunt condamnaţi chiar la moarte; pe lângă aceasta, comu- 
nele sunt obligate să plătească solidar o despăgubire de 8708,49 
florini, deși băutura vărsată nu făcea mai mult de 343,41 florini. 
Printre cei urmăriţi e și Horia, viitorul conducător al răscoalei care 
însă nu poate îi prins. În anul următor 1783, are loc vizita lui Iosif 
al II-lea în Transilvania ; acesta, prin atitudinea sa și prin bună 
voinţa arătată, produce o mare impresie asupra ţărănimei care 
vede în el un protector. In sfârșit, în Ianuarie 1784, sosește ordinul 
împărătesc să fie înscrise în prealabil pentru recrutarea grăni- 
cerilor și alte comune din Ardeal, în afară de cele de până atunci. 
Deși guvernul transilvănean nu publică ordinul, poporul află de 
e] și se produce un curent foarte puternic pentru înscriere: dela 
jumătatea lui Iulie până la jumătatea lui August se înscriu la 
Alba Iulia nu mai puţin de 81 de comune din comitatele Alba, 
Turda, Zarand și Cetatea de Baltă. Văzând afluenţa, autoritatea 
locală suspendă operaţiunea, cu atât mai mult cu cât ţăranii 
înscriși declarau că nu mai prestează servicii iobăgești, cereau 
moșiile nobililor, ba anunțau chiar, că îndată ce vor primi arme, 
îi vor tăia pe aceștia «ca napii ». Suspendarea irită pe ţărani; și 
mei mult îi irită publicaţiunea guvernului prin care iobagii erau 
înștiinţaţi că trebuie să continue a presta servicii stăpânilor lor. 
Se creiază așa dar o stare de agitaţie, de efervescenţă, extrem de 
faborabilă izbucnirii unei răscoale. De această stare se și folosesc 
cei trei conducători, Horia, Cloșca şi Crișan, pentru a ridica mulţimea. 

Horia se numea de fapt Vasile Wicola; i se mai zicea şi Ursu 
Nicola, iar lumea îl poreclise Horia, după darul pe care-l avea 
de a «hori», adică de a cânta frumos. Era de fel din Albac, iobag 
al Statului; în vârstă de 54 de ani; purta obişnuit suman negru 
tivit cu vânăt, căciulă neagră și cisme,; iarna, cojoc. Ştia, după 
toate probabilitățile, să scrie și să citească; mintea îi era ageră, 
înfățișarea impunea (vezi fig. 135). 

Fusese în patru rânduri pe jos, la Viena, cu plângeri de ale 
Moților: prima dată în 1779, a doua oară în 1780, a treia oară în 
1782, ultima dată în postul Crăciunului din 1783, întorcându-se 
acasă prin Mai 1784. Impăratul îl primise în audienţă la 1 Aprilie 

şi dăduse apoi, la 13, ordin guvernului transilvănean să apere 
comunele care reclamaseră, de orice persecuție și urmăriri şi să 
elibereze pe cei închiși; nu e însă de crezut că, la cuvântul lui 
Horia cum că iobagii se vor răscula împotriva «domnilor de 





Fig. 135. — Medalion contemporan înfățișând chipul lui Horia. E cel mai bun portret care ni 
s'a păstrat dela conducătorul mişcării din 1784, 


pământ » unguri, Iosif ar fi spus, cum a mers apoi vorba: «Thut 
Ihr das» (adică «faceţi aceastal»). 

Numele adevărat al lui Cloşca era Jon Oargă; iobag al Statului 
din comuna Cărpeniș, în munţii Abrudului, avea 37 de ani şi 
poseda oarecare avere. De statură mică, îndesată, se purta îmbrăcat 
ca și Horia. Insoţise pe acesta în primele trei călătorii la Viena. 

Crişan se numea în realitate Giurgiu Marcu; era din comuna 
Vaca, în comitatul Zarandului; iobag al Statului şi el, servise în 
tinereţe în armată; avea 52 de ani şi o fire aprigă, hotărită (vezi 
fig. 136); el a fost elementul de acţiune în răscoală, Horia rămănând 
conducătorul şi inspiratorul ei. 

Se pare că răscoala fusese plănuită mai întâi să înceapă în 
Mai 1785; dacă a început totuși toamna târziu în 1784, deci într?o 





Fig. 130. — Horia, Cloșca şi Crisan, portrete contemporane, Inscripţiile, în latinește, dau numele 

şi porecla fiecăruia, precum şi calitatea avută în răscoală. Horia e arătat ca sautors al ctumul- 

tului e, lui Cloşca i se dă titlul de «prim căpitan» al lui Horia, Crişan e considerat ca cal 
treilea corifeu ». 


vreme neprielnică, aceasta se datorește temerii de a nu se face 
indiscreţii sau trădări. Duminică 31 Octomvrie, se strâng în biserica 
din Mesteacăn, vreo 5—600 de ţărani din Zarand, Huniedoara şi 
Munţii Abrudului, convocați în ascuns de Crişan. Acesta le spune 
că Horia a sosit dela împăratul care i-a dat o cruce de aur și o 
scrisoare, în care stă scris ca ţăranii să meargă la Alba Iulia, să 
fie trecuţi la grăniceri și să li se dea arme. De asemenea, că iobagii 
să slujească numai o zi pe săptămănă, şi aceea cu plată. Preotul din 
Mesteacăn confirmă spusele lui Crişan și ia jurământul oamenilor, 
A doua zi seara, aceştia se strâng în satul Curechiu ; doi subpre- 
fecţi cari încearcă să aresteze pe Crișan sunt uciși, iar garda lor, 
alcătuită din 3—4 soldaţi, desarmată. După acest fapt, Crişan, 
în ziua de 2 Noemvrie, spune ţăranilor să «stingă» pe nobili şi 

pe Unguri, cari nu vor ca ei să capete arme, şi să le prade averile. 
Să n'aibă nicio teamă, deoarece acestea se fac «cu voia şi cu po- 
runca împăratului ». Indemnul găsește imediat ecou, cum era de 
altfel de așteptat, dată fiind starea de spirit. Sunt atacate mai 
întâi curţile nemeșilor din Criscior; doisprezece membrii ai familiei 
Kristsori şi alte cinci persoane străine cad jertiă. Țăranii lovesc 
apoi Bradul, unde pier iarăși câţiva Unguri, Ribiţa, unde sunt 
executate patruzeci și două de persoane, Michălenui, Baia de 
Criş, Trestia. Până în ziua de 5 Noemvrie, tot Zarandul ajunge în 
mâinile răsculaților; o sumă de așezări nobiliare sunt arse, altele 
devastate; unii dintre proprietari pier; alţii, împreună cu soțiile 
și copiii lor, botezați din nou întru ortodoxie; câteva fiice de nobili 
sunt căsătorite cu iobagi români. Mișcarea se întinde repede spre 
miazăzi: la Jlia, în Huniedoara, e executată întreaga familie a lui 
Ladislau Crainic; ard curţile din Dobra, Jura-Sada, Roșcani, Zam, 
Bobâlna, Geoagiul de jos, Șoimuș, Homorod şi multe altele. Atacul 
împotriva Devei, încercat în zilele de 6 şi 7 Noemvrie nu reușește 
însă ; ţăranii sunt respinşi de garnizoana locală, alcătuită în mare 
parte tot din Români, lăsând în mâna acesteia câteva zeci de 
prizonieri, cari împreună cu alţii, luaţi la Binţinţi, sunt executaţi 
a doua şi a treia zi, prin decapitare (cincizeci şi şase cu toţi; groapa 
— comună — şi-au săpat-o singuri). 

In același timp, o altă ceată de ţărani, în frunte cu Horia și 
Cloșca, la care se adăogă apoi și Crișan, venit repede din Zarand, 
ocupă, la 5 Noemvrie, Câmpenii. A doua zi, e luat Abrudul, apoi 
Roșia: în aceste două localităţi fură siliţi să se boteze ortodocși 
1122 de Unguri. Intr'unul din satele regiunii, la Bucium, Horia 
este cât pe aci să fie dat pe mâna autorităţilor, de către primarul 
din sat care îl și arestează , intervenţia ţăranilor din împrejurimi, 
conduși de tânărul Ionuţ Dandea, îl scapă însă la timp. O a treia 
ceată atacă, la 6 Noemvrie, Vurpărul şi, la 7, Vinţul de Jos; curţile 
boierești din multe sate sunt arse. 

Răscoala s'a întins și în Țara Hațegului, unde o sumă de Îşe- 
zări nobile sunt prefăcute în cenușă, în zilele de 6—9 Noemvrie, 
în comitatul Sibiului (trei comune), în comitatul Aradului și 
chiar în acela al Clujului (optsprezece comune). Ea ar fi cuprins, 
de bună seamă, întreg Ardealul dacă răsculații n'ar îi făcut gre- 
şala de a incheia la 12 Npemvrie, un armistițiu de opt zile cu 

armata austriacă, timp în care aceasta a putut să se grupeze şi 
să ocupe poziţii favorabile. Guvernul transilvănean publicase, 
între timp, la 11 Noemvrie, o patentă prin care se dădea o des- 
minţire categorică afirmației că mişcarea ar îi cu voia împăra- 
tului ; el trimite apoi emisari, ca oculistul român Molnar din Sibiu, 
de pildă, să convingă pe răsculați, face apel la episcopi să sfătuiască 
pe preoţi, recurge chiar la măsura extremă de a proclama «in- 
surecțiunea > nobilimii din Transilvania, adică ridicarea ei în 
arme pentru a apăra Statul în primejdie. Cu puţin înainte de în- 
cheierea armistiţiului, Horia trimisese, prin trei emisari, condi- 
ţiile sale oficialităţii. Ele erau: desfiinţarea calităţii de nobil, 
expropierea moșiilor nobiliare, acestea urmând a fi împărţite 
între ţărani, impozite plătite şi de nobili, prestarea jurământului 
de credinţă de către aceştia şi de demnitarii comitatului. Dacă 
ele nu sunt primite, până în seara de 14 Noemvrie, atunci va ataca 
şi distruge Deva. Între timp, se încheie armistițiul însă. La ex- 
pirarea lui, au loc o serie de mici ciocniri cu armata la Râmeţi, 
Brad, Lupșa, toate favorabile răsculaților; la Michăleni însă, 
aceștia sunt învinşi (7 Dechemvrie) şi Zarandul ajunge în mâna 
armatei. După o a doua înfrângere la Câmpeni, (12 Dechemvrie), 
Horia se hotărăște să dea drumul oamenilor acasă (14 Dechem- 
vrie). Iarna sosise, fiecare trebuia să-şi grijească de gospodărie; 
apoi la 30 Noemvrie se publicase de către guvernul transilvă- 
nean amnistia generală acordată de împărat, pe care însă Horia 
nu voise s'o primească. Întovărășit de mulţime până la Albac, 
el se retrage apoi, împreună cu Cloșca, într'un adăpost în uriașul 
codru al Scorăgetului, nu departe de râul Someş. Aci urma să 
petreacă iarna, neştiut de nimeni, rămânând ca apoi să plece, 
cu bani strânși dela comune, la Viena. Lucrurile se desfășurară 
însă altfel. Pe capul lui Horia și al celor doi tovarăși se fixase un 
premiu de câte 300 de galbeni. Se găsiră deci șapte nenorociţi 
— ţărani din comuna Râul Mare—cari uitând că răscoala fusese a 
țărănimii şi pentru țărănime, se lăcomiră la bani și, trădând 
neamul și pătându-și pentru veșnicie obrazul, prinseră, în ziua 
de 27 Decemvrie 1784, pe Horia și pe Cloşca, în adăpostul lor 
din codru, dându-i apoi pe mâna cătanelor. Legaţi în lanţuri, 
fură aduşi cei doi și închişi, sub pază tare, în fortăreața din Alba 
lulia, într'o odăiţă strâmtă (2 Ianuarie 1785). Crișan fu prins şi 

el pe drumul spre Ponor, tot de ţărani —nouă trădători din sa: 
tele Cărpeniş și Şaza-Lupșa, în frunte cu popa Moise din Cărpeniș 
(30 Ianuarie 1785). Dar ştiind ce va urma, Crişan nu aşteptă ju- 
decata, ci, în închisoare, își luă singur viața, sucindu-și în jurul 
gâtului, cu o voință extraordinară, nojițele dela opinci (13 Fe- 
vruarie). Peste două săptămâni se dădea sentinţa tribunalului 
militar în procesul lui Horia și Cloşca: amândoi erau condamnaţi, 
cităm textual: «să li se frângă cu roata toate membrele corpului, 
începând de jos în sus » adică dela picioare, apoi «corpurile lor să 
se despice și taie în 4 bucăţi», expunându-se pe roate în diferite 
sate. Înainte de a fi duși la locul osândei amândoi arătară preo- 
tului Nicolae Raţ din Maerii Bălgradului care le puse în scris 
ultimele dorinţi. Dând numele celor ce l-au prins, Horia adaogă 
că «îi iartă cu toată inima ». Supliciul avu loc în ziua de 28 Fe- 
vruaric 1785, «pe colina care se înnalță deasupra viilor, în partea 
de miazăzi a fortăreţii » și în prezența a peste 6000 de spectatori, 
dintre cari 2515 ţărani rumâni aduși din 419 comune sub un pre- 
text mincinos. Intâi fu executat Cloșca: el primi «cel puţin 20 
de lovituri », până-și dete, în cumplite chinuri, sufletul »; Horia 
primi numai două: una care-i frânse fluerul piciorului drept, a 
doua, de graţie, peste piept. Azi, chipurile lor, săpate în piatră, 
străjuesc asupra cetăţii care le-a văzut martiriul după cum vă- 
zuse, cu aproape două sute de ani mai înainte, alaiul măreț al 
lui Mihai Viteazul. 

În afară de Horia, Cloşca și Crișan și în afară de ţăranii exe- 
cutaţi la Deva, au mai fost mulţi alţii cari au căzut jertfă. Numai 
la Alba Iulia au fost executaţi, în zilele de 25—27 Noemvrie 1784, 
11 ţărani; alţii pieriră prin închisori. O sumă de ţărani din cei 
compromişi, locuitori în 61 de comune din comitatele Zarand, 
Huniedoara şi Alba, fură strămutați în Banat, în regiunea Pan- 
ciova (Fevruarie 1786). 

Răscoala lui Horia, Cloșca și Crişan nu rămase totuşi fără 
urmări. Cea mai însemnată fu desființarea iobăgiei, prin actul solemn 
din 22 August 1785; de data aceasta, nobilii nu mai îndrăzniră 
să protesteze, așa cum făcuseră în 1783, când împăratul luase 
această hotărire, în timpul călătoriei sale prin Transilvania (vezi 
mai sus, p. 404). Se suprimară de asemenea abuzurile admini- 
stiative și se acoidară Moților o sumă de ușurări, între altele 

pășunat liber pe tot domeniul de sus al Zlatnei, dreptul de a face 
curături în locurile de unde nu se pot aduce lemne şi de a le cul- 
tiva, scutire de dări pentru mineri, etc. O nouă eră ar fi putut 
începe în Transilvania mai ales în urma decretului de concivili- 
tate care suprimase vechea împărţire pe «naţiuni » a ţării, din 
nefericire însă, tot nemeșii şi privilegiaţii fură mai tari, așa încât 
ei siliră pe împărat, profitând de starea de slăbiciune și depri- 
mare în care se găsea acesta, cu puţin înainte de a muri, să revie 
asupra măsurilor luate și să readucă viața constituţională și ad- 
ministrativă a Ardealului la ceea ce fusese în 1780 («revocatio 
ordinationum >: 28 Ianuarie 1790); rămaseră în vigoare numai 
câteva decrete, între care şi acela privind desființarea iobăgiei. 

Supplex Libellus Valachorum. Memoriile următoare. Vestea 
că s'a revenit asupra măsurilor drepte şi binefăcătoare luate de 
împărat, în special asupra decretului de concivilitate, provocă 
între Românii din Ardeal o vie agitaţie. Aceştia, fără deosebire 
de confesiune, ceiură episcopilor lor să arate curţii toate do- 
leanţele sau, cum se spunea pe atunci, «gravaminele » naţiunii 
şi să stăruie pentru satisfacerea lor. Se alcătui astfel, cu colabo- 
rarea cărturarilor de seamă ardeleni — Petru Maior, Samuil 
Clain, — în deosebi acesta — Gheorghe Șincai, Ioan Molnar şi 
Josif Mehesi, ultimul fiul protopopului de Cluj, —o petiție care 
e cunoscută sub numele de «Supplez Libellus Valachorum »; ea 
îu trimisă prin poştă, în Martie 1791, împăratului Leopold al 
II-lea. Petiţia începea prin proclamarea vechimei Românilor în 
Ardeal, ei fiind urmaşii coloniștilor aduși de Traian, arăta apoi 
că au avut la început aceleași drepturi ca şi Ungurii şi enumera 
personalităţile politice și militare ieşite din rândurile lor. După 
această introducere, de caracter istoric, urma expunerea do- 
leanţelor: 1.  « Numirile odioase de toleraţi, admiși, neprimiţi 
între staturi (venetici) să nu mai fie întrebuințate la adresa Ro- 
mânilor >, ele fiind «nedemne şi injurioase ». 2. Națiunii române 
să i se dea locul care l-a avut între celelalte naţiuni regnicolare 
inainte de 1437 (unio trium nationum). 3. «Clerul, nobilimea și 
poporul român » să fie tratat la fel și să aibă aceleași drepturi ca şi 
clerul, nobilimea şi poporul celorlalte trei naţiuni. 4. Deputaţi și 
funcţionari români proporţional cu numărul contribuabililor. 
5. Numiri topice mixte ungaro-române şi germano-române, în 

comitate, districte și scaune. Toţi locuitorii să se bucure «de 
libertăţi şi beneficii egale şi să poarte, în măsura puterilor, sar- 
cini egale ». În sfârşit, să se îngădue ţinerea unui congres na- 
ţional românesc, după modelul celui sârbesc, care să aleagă de- 
putaţii ce urmează să reprezinte pe viitor națiunea. Petiţia, re- 
dactată în latinește, e subscrisă astfel: «Cei mai umiliţi şi întot- 
deauna supuși credincioși: clerul, nobilimea, statul militar şi 
civil al întregii naţiuni române din Transilvania ». 

Împăratul, după ce luă și avizul contelui 7eleki, 4 preşedin- 
tele cancelariei aulice transilvane» care fu silit să recunoască 
faptul că « Românii sunt locuitorii cei mai vechi ai Transilvaniei >, 
trimise petiția, la 18 Mai 1791, dietei din Ardeal, cu recoman- 
darea să se asigure petiţionarilor beneficiile concivilităţii şi li- 
bertatea religioasă și să se indice «mijloacele potrivite pentru 
susținerea clerului ambelor confesiuni » și pentru răspândirea 
culturii în masele populare. Efectul în dietă fu extraordinar: 
protocolul ședinței, intocmit de deputaţii sași din Sibiu, înseamnă 
că, după citirea petiţiei şi adresei împărăteşti, se produse «o tă- 
cere generală și o consternare mare». Totuși, rezultatul, după 
cum se putea bănui, fu negativ: dieta trimise la Viena, la 9 Au- 
gust 1791, o adresă combătând cererile Românilor și formulând 
asupra acestora o serie de aprecieri rău voitoare. Episcopul unit 
loan Bob, membru al dietei, nu avu tăria necesară să susţie aşa 
cum trebuie, cererile prezentate; celălalt episcop, Gherasim Ada- 
movici, nu făcea parte din adunare. De altfel, Uniţii făcură eroarea 
de a mai trimite şi o altă petiție separată, datată Blaj, 1 Martie 
1791 şi iscălită de Mihai Timar, vicarul Hațegului, cereau doar 
același lucru, împărtășirea Românilor ca naţiune, de toate «le- 
gile și beneficiile patriei ». 

Faţă de răspunsul negativ al dietei, cei doi episcopi înain- 
tară curţii, la rândul lor, un nou memoriu în 17 puncte, datat 
Viena, 30 Martie 1792, şi însoţit de o serie întreagă de anexe do- 
cumentare. El are o deosebită însemnătate, fiind o viguroasă 
apărare a lui « Supplex Libellus » şi totdeodată o respingere do- 
cumentată şi demnă a afirmațiilor neintemeiate și injurioase cu- 
prinse în răspunsul dietei, din 9 August 1791. La acest nou me- 
moriu, împăratul răspunde prin rescriptul din 26 Mai 1792, care 
cuprinde recunoașterea confesiunii ortodoze, ce fusese până aci 

numai tolerată, şi admiterea credincioşilor ei în funcțiuni publice, 
afară de acelea care sunt rezervate prin legi speciale celor patru 
confesiuni recepte. Doleanţele celelalte, esenţiale, precum recu- 
noaşterea Românilor ca a patra naţiune, dreptul la deputaţi în 
dietă, proporțional cu numărul contribuabililor, numiri topice 
mixte, nu sunt însă recunoscute. Mai mult chiar, cei doi episcopi 
primesc o mustrare la 6 Iunie pentru faptul că, fără voie, stau 
la Viena, tratând în numele naţiunii româneşti întregi şi că jig- 
mesc, prin expresiile lor, staturile şi ordinile Transilvaniei, ba încă 
şi legile, hotăririle și diplomele regale. Episcopii nu lasă nici acest 
act fără replică și la 1 Iulie 1792 înaintează un al treilea memoriu, 
respingând învinuirile aduse şi insistând din nou pentru satis- 
facerea doleanţelor românești. Dar și de data aceasta, ei nu pri- 
nesc decât o satisfacție formală, un decret cu făgăduieli și gene- 
ralităţi, iar nu o rezolvire a cererilor care erau totuşi atât de drepte. 

Dacă rezultatul practic al acestei noi lupte a Românilor din 
Ardeal n'a corespuns așteptărilor, s'a înregistrat totuși un câștig 
însemnat, de ordin moral: s'a refăcut solidaritatea naţională, pe 
teren politic, ambele confesiuni luptând alături şi sa stimulat 
spiritul de luptă; el se manifestă acum în forme categorice, pre- 
vestind mișcarea amplă şi organizată dela 1848. 

ROMÂNII DIN PENINSULA BALCANICĂ ÎN VEACURILE 
XVII ŞI XVIII 


Prin spiritul lor întreprinzător, prin 
cultura lor, prin economia și sobrietatea 
lor caracteristică, prin viaţa lor morală 
de familie, Aromânii au reprezentat o 
adevărală elită a Peninsulei Balcanice. 


Istoria Românlior din Peninsula Balcanică în veacurile XVII 
şi XVIII este în primul rând istoria desvoltării lor economice și 
culturale. Sub raportul economic, ei sunt într'un continu progres, 
atingând maximum după 1750; sub raportul cultural, momentul 
cel mai însemnat este de asemenea după 1750, coincizând cu cel 
economic; de amândouă rămâne strâns legat numele Moscopolei, 
marele oraș aromânesc din Albania. Nu avem în schimb o istorie 
politică şi diplomatică a acestei ramuri a poporului nosiru, așa 
cum e cazul la nord de Dunăre sau cum se întâmplase și la sud, 
în timpul Asaneștilor. Răspândiţi pe o suprafaţă întinsă, în mij- 
locul unor formaţiuni etnice superioare numericește, Românii din 
Peninsula Balcanică nu au putinţa să întemeieze un Stat, din 
această cauză, grupuri întregi dintre ei sunt asimilate, încetul cu 
încetul, de populaţiile înconjurătoare (vezi şi vol. II, p. 339). 
Pe de altă parte, stăpânirea Turcilor și luptele continue ale acestora 
cu Imperialii fac ca o parte a populaţiei românești din vestul 
Peninsulei să-și părăsească așezările, strămutându-se în locuri mai 
sigure; grupuri importante se stabilesc astfel în Slavonia, între 
Drava şi Sava, în districtele KriZevici, Koprivnica şi Ivani€. Faptul 
se produce în timpul împăraţilor Rudolf al II-lea (1576—1608) 
şi Matiaș al II-lea (1608—1619); ne:o spune lămurit diploma din 
14 Aprilie 1667 a Impăratului Leopold I, care precizează situa ţia 
de drept a acestor Români, fiind o adevărată constituție a lor. 

Legiferări asupra Românilor dintre Drava şi Sava au fost și mai 
înainte; cităm astfel Statutele din 14 Aprilie 1630. 

Alături de deplasarea Românilor din vestul Peninsulei, se 
produce, după 1769, şi una, puternică, a celor din Albania, din 
Moscopole şi regiunile învecinate; după distrugerea frumosului 
lor oraș, aceștia emigrează în număr însemnat, așezându-se în 
centrele comerciale din Balcani și mai cu seamă în orașele din 
împărăţia austriacă, începând din Ardeal şi până la Viena. Unii 
se duc și mai departe, în Germania, în Franţa, până în Spania 
şi spre răsărit, în Rusia. 

O menţiune specială merită Românii dintre valea Timocului 
şi a Moravei, pe malul drept al Dunării, formând un intrând 
etnic între Bulgari și Sârbi. Cea mai mare parte a lor descinde 
— după toate probabilitățile — din vechea populaţie romanică a 
acestei regiuni. Restul sunt coloniști veniţi din stânga Dunării, 
din Oltenia şi din Banat în secolele XVI-XIX. 

Desvoltarea economică. Toţi cei cari au cunoscut pe Aromâni, 
în decursul vremurilor, sunt unanimi în a recunoaște marea lor 
capacitate economică, spiritul lor întreprinzător, talentul lor în 
afaceri. Duşan Popovici, un învăţat sârb care le-a consacrat un 
studiu amănunţit, intitulat « Despre Ţânţari » îi socotește ca «oa- 
meni de o capacitate rară, aproape genială » şi îi compară, sub 
acest raport, cu Evreii și Armenii. Aptitudinea lor deosebită în 
direcţia economică nu e o întâmplare. Trăind în condiţii grele, 
pe un pământ sărac, care nu-i putea hrăni, — de aceea agricul- 
tura n'a fost niciodată o îndeletnicire fundamntală aromânească 
— ei au trebuit să-şi câștige existenţa pe altă cale şi anume prin 
comerţ și industrie, răspândindu-se pretutindeni unde era o posi- 
bilitate de afaceri. Au început prin a pune în valoare produsele 
turmelor lor, adică lâna. părul de capră, apoi cergile miţoase, un 
articol deosebit de căutat și constituind o specialitate aromânească, 
abalele, pieile lucrate şi nelucrate ; brânza «valahă »avea o străveche 
reputaţie în întreaga Peninsulă. Venețienii, în secolul al XVII-lea, 
sunt clienți importanţi pentru aceste produse; chiar și Francezii își 
stabilesc antrepozite comerciale în centrele aromâneşti în vederea 
procurării lor; constatăm un asemenea antrepozit, la sfârşitul 
secolului, sub Ludovic al XIV-lea, la Meizova sau Aminciu: aci 
se strânge, în special, lână și păr de capră. 

La aceste articole, în legătură cu păstoritul, se adaogă apoi 
o sumă altele. Negustorii aromâni sunt mari importatori de 
bumbac, pe care îl revând pe piaţa Europei centrale; așa a făcut 
avere Simeon Sina, vestitul bancher și filantrop, în timpul blocus- 
ului continental; el a adus, în anul 1806 şi următorii, bumbac din 
Turcia, pe la Vidin, în înţelegere cu Pasvantoglu, şi l-a desfăcut 
în Austria. realizând câştiguri însemnate. Grânele, vitele mari, 
vinul, colonialele, ceara — aceasta din urmă adusă mai ales din 
Muntenia, încă din veacul al XVII-lea, fac de asemenea obiectul 
tranzacţiilor numeroșilor negustori aromâni din Peninsulă şi din 
întreaga Europă Centrală. 

Odată cu amplificarea operaţiilor comerciale, la sfârșitul vea- 
cului al XVIII-lea și începutul celui de al XIX-lea, când mărfu- 
rile circulă în cantităţi tot mai mari şi la distanţe considerabile, 
Aromânii devin proprietari de case de expediţie şi comision şi 
bancheri. Pentru prima categorie cităm, de pildă, firma lui Kiriac 
Barboglu din Zemlin, cu filiale la Triest și la Brașov, şi aceea a lui 
Zenovie Popa, stabilită mai întâi la Zemlin, apoi la Viena. Pentru 
cea de a doua categorie, au rămas celebre casele de bancă ale 
fraţilor Darvari, în special aceea a lui Marcu, din Viena, precum 
şi banca lui Simeon Sina, tot din Viena. Fiul acestuia din urmă, 
Gheorghe, a ajuns baron și a fost un potentat al finanţei europene. 

Ilotelurile şi hanurile în centrele comerciale ale Peninsulei 
şi dealungul $oselelor de mare trafic erau mai toate în mâna Aro- 
mânilor. Dela Semendria pe Dunăre (la est de Belgrad!) și până 
la "Țarigrad, dealungul marei artere care taie deacurmuzișul Bal- 
canii, îi întâlneai pretutindeni. lar hanurile lor aveau reputaţia 
de a fi cele mai curate, de aceea erau căutate de călători. 

In ce privește meșteşugurile, aveau o deosebită pricepere 
pentru lucrul metalelor în genere şi mai ales a metalelor preţioase. 
Lucrau arama — găsim o breaslă a arămarilor la Moscopole unde 
ea ridică în 1752 biserica Sfinţii Apostoli — făceau săbii, iata- 
gane, junghere, cu prăsele frumos împodobite; erau însă reiîn- 
trecuţi în lucrul aurului şi argintului. Obiectele bise iceş!i de 
metal preţios ieşite din mâna lor, apoi acele laice — filigene, paftale, 
cutii, podoabe de tot felul — delicat cizelate sau lucrate în filigran, 
făceau admiraţia cunoscătorilor şi erau foarte căutate în întreg 
Orientul (vezi fig. 137). 

Așezări aromânești mai însemnate. Mulțumită însușirilor lor, 
întreprinzători, sobri și strângători — în limba sârbă «ţinţar» e 
tot una cu ceconom» iar verbul «ţinţariti» înseamnă «a se 
tocmi » — Aromânii izbutesc să strângă averi însemnate. Așe- 
zările lor înfloresc; «pecealbarul » adică cel căruia negoţul între 
străini i-a adus un câștig sau —cum se spunea, pe atunci, —un 
«chesat > important, nu uită niciodată locul său de baştină, aşe- 
zarea din munţii Pindului, din Albania sau din Macedonia unde 
a văzut lumina zilei; îşi zideşte acolo casă trainică, de piatră, 
de obicei cu două rânduri și caută să ajute la înfrumusețarea 
comunei, înălțând biserică, școală sau alt aşezământ de folos 
obştesc. Așa se ridică, în veacul al XVII-lea şi în cursul celui de 
al XVIII-lea, o sumă de așezări aromâneşti. Metzova sau Aminciu, 
la nord-est de Ianina, în munţii Pindului (vezi harta Nr. 7), 
cunoaşte o înflorire deosebită. De aci se trag o sumă dintre marii 
negustori aromâni, făcând comerţ internaţional. Așezarea se bu- 
cură de un regim special, de privilegii largi, consfinţite printr'un 
act acordat de Poartă în veacul al XVIII-lea. Se prevedea în acest 
act păstrarea locurilor de pășunat în Epir, Tesalia și Macedonia, 
paza drumurilor, interzicerea pentru Musulmani de a se stabili în 
regiune ; comuna plăteşte anual tezaurului 113.000 aspri; auto- 
ritatea superioară turcească e cadiul din Livadia şi, în ultimă 
instanță, pașa de Negropont. In a doua jumătate a veacului al 
XVIII se înființează, la Metzova, chiar o « Academie », după pilda 
celei din Moscopole. In apropiere de Metzova, e Avdela, locul de 
baştină al familiei Papacostea, și Turia, al cărei nume se regă- 
sește atât în Moldova cât şi în Muntenia şi în Ardeal. 

Tot în apropiere de Metzova, spre sud-est, trebuiesc an.intite 
două centre însemnate, Călăreți sau Călaru şi Siracu; ele se 
remarcă sub raportul economic, încă din veacul al XVII-lea. 
Locuitorii lor excelau în lucrul metalelor preţioase. Siracu este 
patria lui Joan Coletti, cel mai de seamă bărbat de stat al Greciei 
moderne. Amândoua aceste centre au atins înflorirea maximă în 
timpul lui Ali Pașa din Ianina (1784—1820). Curând după aceea 
însă, ja 1824, izbucnind revoluţia Eteriei, ele sunt distruse. 

Din munţii Pindului se desfac, ramificându-se spre nord-est, 
munţii Gramostea. Pe un platou al acestor munţi, la 1600 de metri 
înălţime, înflorea, acum două sute de ani, localitatea Gramostea, 

vestită prin marea sa bogăţie în turme şi cirezi de vite. Şi astăzi 
e vie încă, în partea locului, amintirea celnicului Paciurea care 
construise o conductă pentru a aduce laptele turmelor, de sus, de 
pe pășunile de pe «Chiatra mare» jos în vale. «la Chiu» unde 
'se fabricau brânzeturile. In epoca sa de strălucire, Gramostes a 
avut, după tradiţie, 40.000 de locuitori; de aci a fost vestitul 
medic aromân Jon Nicolide stabilit la Viena şi înnobilat în 1791 
de împăratul Leopold al II-lea. Pe la 1769 localitatea e atacată 
de Albanezi şi pustiită; de abia refăcută, ea e din nou distrusă 
de sălbaticul Ali-Paşa din Ianina. Astăzi numai vreo douăzeci 
de case mai arată locul unde odinioară se înălța una din așezările 
cele mai înfloritoare aromâneşti. Tot în munţii Gramostea, pe 
versantul nord-estic al lor, trebuiesc menţionate localităţile Lin- 
topea și Niculiţa, prima vestită în veacul al XVIII-lea, prin lucrul 
metalelor preţioase, cea de a doua, amintind, prin numele ei, pe 
conducătorul răscoalei din 1066 (vezi vol. I, ed. 4, p. 321). 

In regiurea marilor lacuri macedonene (Ohrida, Prespa, Cas- 
toria) şi în genere în partea de vest a Macedoniei au fost o sumă 
de așezări însemnate aromânești. Un centru important era Vla- 
hoclisura, locul de baştină a mitropolitului Dosofteiu, a fraţilor 
Darvari, a lui Marcu Beza; pe la începutul veacului al XIX-lea 
locuiau aci — după mărturia lui Pouqueville, consulul francez din 
Ianina şi cel mai bun cunoscător al împrejurărilor macedonene 
din epoca modernă (1770-1838) — vreo cinci sute de familii de 
« Vlahi ». Spre nord vest de Vlahoclisura, la 1360 de metri înălțime, 
era Nevesca, aşezare întemeiată, având case cu două și trei rânduri; 
o parte a populaţiei a pribegit, în jurul anului 1760, trecând în 
Ardeal, în judeţul Alba. Spre sud-est de Vlahoclisura, merită a 
fi menţionate Cojani, pe drumul ce duce dela Grebena la Salonic, 
şi Seatiştea, vechi centru aromânesc, cu prăvălii frumoase și 
curate, cu co școală mai înaltă de teologie, ştiinţă şi istorie și, 
numărând, la începutul veacului al XIX-lea, după mărturia ace- 
luiaşi Pouqueville, șapte sute de case şi câteva sute de colibe; 
astăzi ambele localităţi sunt grecizate. 

Spre vest de Bitolia, la vreo 23 de kilometri și la 1087 de metri 
înălțime, se află Moloviștea. Locuitorii ei făceau, pe la 1740—50, 
negoţ cu Veneţia ; specialitatea lor era şofranul, în boabe (« broştul ») 
şi măcinat (atârţa »), «piperul » adică boiaua de ardei și lipitorile 

pe care le trimiteau până în Franţa unde «les sangsues macedo- 
niennes » ajunseseră la preţ. Notăm, de altfel, că şi vaccinatul îm- 
potriva variolei a fost practicat, din timpuri străvechi, de păstorii 
aromâni ca și de cei din Carpaţi. și că dela aceștia, prin intermediul 
cercurilor constantinopolitane şi germane, metoda a fost cunoscută 
apusului care a generalizat-o prin învățatul englez Jenner (1796). 

Spre miazănuapte de Molovişte e Gopeşul, înfloritor pe la 
1750, ai cărui locuitori au emigrat apoi în Ungaria, în Serbia și 
— mai târziu — în Bulgaria, la Samakovo. Şi mai la miazănoapte, 
la o înălțime de 1176 metri — foarte multe așezări aromânești 
sunt situate sus, pe munţi — întâlnim, într'o poziţie minunată, 
localitatea Cruşova. In vremea ei de dezvoltare maximă, a avut 
patrusprezece mahalale sau enorii cu vreo trei mii cinci sute de case, 

Dintre centrele situate în Albania — în afară de Moscopole, 
despre care va fi vorba pe larg mai jos —trebviesc însemnate 
Fraşari, patria Fârșeroţilor, cei mai conservatori și mai dârzi 
dintre Aromâni, vestiți şi prin portul lor, elegant şi sobru, apoi 
Coritza, în jurul căreia s'au dat lupte în războiul dintre Italieni şi 
Greci. In zona de influenţă a Coritzei sunt localităţile Bitcuchi, 
de o mare vechime, și Boboștița, de unde se trag, dintr'o familie 
de emigraţi moscopoleni, înaintaşii familiei Antonescu din Pitești. 

Cu firea lor întreprinzătoare, Aromânii s'au stabilit în toate 
centrele mai însemnate ale Macedoniei şi în multe dintre acelea 
ale Peninsulei Balcanice. Grebena și Veria, în bazinul Bistriţei, 
Bitolia, Ohrida, Castoria, în regiunea marilor lacuni, Scopia şi 
Veles pe valea Vardarului, Giumaia, Melnic şi Seres, pe aceea a 
Strumei, Drama şi Cavala între Struma și Mesta, și, bine înţeles, 
Salonicul — vechiul Sărună —au avut și au încă o însemnată 
populaţie aromânească. Colonii s'au așezat apoi în Stambul, în 
Sofia, în Kiistendil, în Belgrad, în Novisad în Atena, în Volo, ca 
să nu pomenim decât pe cele mai importante. Incontestabil însă 
că centrul orăşenesc cel mai de seamă pe care l-au avut Aromânii, 
metropola lor, atât din punct de vedere economic cât și cultural, 
a fost Moscopole. 

Moscopole. Așezată în partea de răsărit a Albaniei, pe cinci 
coline, la o înălțime medie de 1150 de metri și străbătută de «râulu 
al Dzegă », Moscopolea, datând, după unii, din veacul al XI-lea, 
după alţii, din al XVI-lea, iar după cronica ei monascrisa, numai 

de pe la 1630 (vezi fig. 138); ultimile cercetări se pronunţă pentru 
începutul secolului al XV-lea. Dar dacă asupra întemeierii există 
contrav.rsă, toţi cercetătorii sunt în schimb, de acord a fixa 
epoca ei de înflorire maximă între 1720—1769. Prin energia, pri- 





Fig. 138.— 0 pagină din cronica manuscrisă a Moscopolei, în 
grecește, dând ca an al întemeierii «pe la 1630+ (rândul întâi 


de sus: ... EVeuedwde î) Mooxorti mpos ros "xtlovg 
tEaxoolovg rprănovra. . .) 


ceperea şi remar- 
cabilul spirit de a- 
faceri al locuito- 
rilor, veniţi unii, 
pare-se, din Gra- 
mostea, ea ajunge 
centrul comercial 
şi industrial cel 
mai de seamă din 
partea apuseană a 
imperiului turcesc. 
Are, pe la jumă- 
tatea veacului al 
XVIII-lea, peste 
cincizeci de mii de 
locuitori în două- 
sprezece mii de ca- 
se, o serie de con- 
strucții monumen- 
tale — înainte de 
primul război 
mondial se mai ve- 
deau încă ruinele 
a douăzeci și patru 
de biserici — şcoli, 
o bibliotecă, o ti- 
pografie, un orfeli- 
nat, o casă a săra- 


cilor şi —« podoaba cea mai înaltă a oraşului ) —o « Academie ». 
Meseriașii sunt grupaţi în corporaţii sau bresle — patrusprezece 
la număr după un studiu apărut la Viena în 1791, cincizeci, inclusiv 
cele mărunte, după un cercetător grec — în frunte stând breslele 
industriei metalelor: aurarii, argintarii, arămarii şi armurierii. (vezi 
fig. 139 și 140).'Arămarii ridică biserica Sfinţii Apostoli, epitrop fiind 

chiar Mihail Papatete ; pisania poartă data 1752, Octomvrie 20. Cea 
mai veche biserică pare a fi fost aceeaa Sfintei Paraschiva; urma 
apoi « Adormirea Maicei Domnului », zidită în 1715, « Sfântul Ata- 





Fig. 139. — Ripida lui Gheorghe Arghir din Moscopole (1724). Astăzi la mănăstirea Kruședal, 
Srem (Yugoslavia). 


nasie » în 1724, « Sfinţii Voevozi », în 1724, « Sfântul Nicolae » în 
1750. La aceasta din urmă era ctitor, în 1758, făcând tronul şi 
amvonul, chiar Arghirie Atanasie Gojdu, înaintașul marelui filan- 
trop Emanuil Gojdu. 

Fiecare breaslă era condusă de un sfat de meşteri, prezidat 
de un protomeșier; protomeșterii celor 14 corporaţii alcătuiau un 

consiliu numit şi Tribunalul de pace, care avea şi atribuţii jude- 
cătoreşti. Solidaritatea între membrii breslelor era mare ; respectul 
faţă de cei bătrâni, de asemenea. 

Prin stăruința acestor bresle şi cu sprijinul lor material, au 
luat naştere instituţiile filantropice și culturale ale Moscopolei. 
Ele au înfiinţat tipografia, ele subvenţionau « Casa săracilor » şi 
« Orfelinatul », acesta din urmă având patruzeci de odăi mari.. 
Incă de pe la 1700 exista o şcoală de învățături mai înalte; în 
1744 are loc o reorganizare a ei, fiind numită « Noua Academie ». 
La apelul patriarhului Ioasaf al Ohridei — și el tot Aromân din 
Moscopole — de a se ridica un lăcaş demn pentru acest aşezământ 
de cultură, breslele răspund cu mare elan, subscriind nu mai puţin 
de 312.000 de aspri. Fiecare breaslă întreținea apoi câte un tânăr 
la studii, ca să înveţe «limba greacă, filosofia și ştiinţele teologice ». 

In 1750 e numit rector al « Noii Academii» Theodor Cavaliotti, 
elev al învățatului filosot și teolog grec Evghenie Vulgaris. 
Sub conducerea lui, înalta instituţie capătă o strălucire deosebită, 
devenind centrul cultural al Peninsulei — excepţie făcând, bine 
înţeles, Constantinopolul. In 1760, Cavaliotti tipărește o Grama- 
tică (Eioayoyi Tpauuarixic...) în tipografia din Moscopole. 
Această tipografie funcţiona de decenii; prima carte ieșită de sub 
teascurile ei datează din 1731. După aceea, în 1736, 1742 și 1744, 
apăruseră tot acolo trei cărţi bisericeşti — "Axohovâla sfântului 
Haralamb, aceia a lui Climent, arhiepiscopul Ohridei, şi aceea a 
lui Visarion arhiepiscopul Larissei. Opera cea mai însemnată a 
lui Cavaliotti este II prorozerpta, un dicţionar greco-aromâno-albanez, 
apărut la Veneţia în 1770; tot el a mai alcătuit şi o serie de 
studii filosofice — între altele o Logică în 1743 (vezi fig. 141)— 
care nu s'au tipărit. 

Limba de predare în « Noua Academie » era cea greacă, limba 
clasică a învățăturilor înalte, limba care, în vremea aceia, domina 
şi în şcolile superioare din Principate precum şi în saloane. Dar 
în același timp creşte interesul literar şi ştiinţific pentru limba 
aromânească, pentru graiul părinţilor, întrebuințat în familie și 
în viaţa de toate zilele. Dovadă sunt operele lexicografice sau 
dicționarele care se alcătuiesc în această vreme şi din care unele 
se și tipăresc. In afară de Protopeiria lui Cavaliotti, trebue relevat 
vocabularul mai bogat și în patru limbi (greacă, aromână, bul- 

gară, albaneză) intitulat Eicayoyiun S3aoxaala, al lui Daniil din 
Moscopole (vezi și fig. 142). Prima ediţie a apărut la Veneţia, în 





Fig. 141. — Inceputul « Logicei ? manuscrise a lui Cavalliotti, 
alcătuită în 1743, 


1194; cea de a doua la Constantinopol, în 1802. Un alt dicţionar 
este acela al lui Vicolae Janovici, originar şi el tot din Moscopole, 
dar stabilit în Austria. Cuprinde cinci limbi: greaca veche sau 


www.dacoromanica.ro 


MOSCOPOLE 425 





elena, greaca nouă, aromâna, germana și maghiara; trecut la 

cenzură la 30 Martie 1821, el rămâne în manuscris. 
Moscopolea a mai dat și alţi oameni de cultură. Astfel a fost 

Dimitrie Procopie, zis şi Pamperi, cu studii la Padova, medicul 





Fig. 142.— Act din 1799, Mai 1, având iscălitura lui Daniil 
din Moscopole (în stânga, jos: 6 Ev lepsba. oaxeXhdptog 
xal lepoxijpvă AawrjA Be6atoc) 


lui Nicolae Mavrocordat, apoi protopopul și hartofilaxul Constantin 
Ucuta, stabilit tocmai la Posen, în Prusia, de unde trimite în 1797, 
lucrarea sa Na Iladayoyla, cuprinzând un «alfabet practic», 
o gramatică şi rugăciunile obișnuite, în limba aromână. Lucrarea 
s'a tipărit în același an, în tipografia din Viena a lui Marchides 

Pulliu, aromân și el din Seatiștea. In prefață, Ucuta cere ca 
învățământul să se facă în limba maternă,. acesta fiind cel mai 
potrivit. Tot din Moscopole sunt originare şi familiile Mocioni şi 
Gojdu, stabilite amândouă în Austria; dir împrejurimile Mosco- 
polei, din Grabova, e tatăl vestitului mitropolit Andre: Șaguna. 

Războiul dintre Ruși şi Turci, izbucnit în toamna anului 1768 
(30 Octomvrie), înseamnă pentru înfloritorul oraș aromânese 





Fig. 143. — Mănăstirea Sf. Prodrom din marginea Moscopolei. In fund, dincolo de pădure, se 

zăreşte satul actual Moscopole, pe locul unde odinioară se înălța strălucita metropolă. In această 

mănăstire — incendiată parţial în 1937, (se văd pe fotografie ruinele) refăcută in 1938 —se 

păstrau condicele cu acte moscopolitane. Nu știu care e situaţia de azi, în urma războiului italo- 
grec, purtat tocmai prin partea locului, 


începutul decadenţei. Locuitorii lui sunt acuzaţi că ar fi favorabili 
Rușilor, că ar sprijini acțiunea acestora cari urmărea, paralel cu 
operaţiunile militare, şi o răscoală a creștinilor din imperiul tur- 
cesc, în special a Grecilor. Poate că unii dintre Moscopoliteni să fi 
dorit întradevăr o biruinţă a ţarului; că ar îi trecut însă la acte 
făţişe de răscoală, nu e dovedit. Se mai adăogă și invidia provocată 
de multele bogății acumulate în acest centru industrial şi comer- 
cial, contrastând izbitor cu sărăcia regiunilor învecinate. Fapt 
este că, în 1769, oraşul începu să fie atacat de bande de Albanezi. 
Locuitorii rezistară o bucată de vreme; apoi, dându-și seama că 

situaţia nu va mai putea dura şi că, în orice caz, comerţul și in- 
dustria lor vor fi ruinate, se hotăriră să emigreze. Mulţi porniră 
cu familiile şi avuţiile lor spre miazănoapte, în spre ţinuturile sâr- 
bești și spre Austria; alţii se adăpostiră în așezările aromâneşti 
vecine mai ferite. In urma lor, Moscopolea fu prădată şi arsă. 
Refăcută parţial, după încheierea păcii, ea îu din nou atacată 
în 1788, în legătură cu noul război cere izbucni între Ruşi şi Turci 
la 24 August 1787. De data aceasta, orașul primi lovitura de 
graţie; după sfârșitul ostilităţilor, nu mai rămase decât o vastă 
întindere de ruine. In veacul al XIX-lea, un sat modest vegetă pe 
locul unde odinioară se înălțase înfloritoarea metropolă aromâ- 
nească (vezi fig. 143). Odată cu Moscopolea, îvră prădate și distruse 
şi localităţile Gramostea, Niculiţa, Lintopea, Bitcuchi și Birina. 

Armatolii. Așezările aromâneşti dispuneau totuși de o orga- 
nizaţie militară, recunoscută de Inalta Poartă, aceia a armatolilor, 
care le apăra în vreme de primejdie. Ele nu putură împiedeca însă 
dezastrul din 1769 (vezi şi vol. II, p. 340). Existau, în vremea 
mai nouă, douăsprezece unităţi de armatoli, formând o uniune, 
cu statute și cu străvechi tradiţii. Mulţi dintre armatoli au rămas 
vestiți prin vitejia și disprețul lor de moarte. Astfel, în anii 1685— 
1689, în timpul războiului dintre Turci şi Veneţieni, se disting 
Anghel Șumilă Vlahu din Ianina, Panu Meitani din Cătuna (Acar- 
nania) și Hristu şi Moscu Balauritu (Valaori) din Moscopole. 
Familiile Bucuvală, Buia-Griva, Andruţu- Veruşi, Cara-Taşiu au 
dat de asemenea armatoli de îrunte. Dar tip reprezentativ a rămas, 
în privinţa aceasta, căpitanul Caciandoni, fârşerot şi fiu de celnic. 
In adunarea dela Santa-Maura, în 1805, el e proclamat «cel mai 
viteaz » dintre toţi armatolii şi i se dă sabia vestitului înaintași, 
Jani Contoiani, pe care sta scris: a Celui care nu se teme de tirani, 
care trăește liber în lume şi a cărui viaţă se scurge în cinste și 
slavă... ». El atacă deseori pe Turcii şi pe Albanezii cari prigoneau 
satele aromânești şi ajunge spaima sângerosului Ali Pașa din 
Ianina. In cele din urmă, acesta îl prinde însă şi-l ucide în mod 
crâncen, zdrobindu-i oasele cu maiul. Cântecele populare amintesc 
şi ăstăzi pe viteazul Caciandoni. 

Răspândirea Aromânilor. Evenimentele din 1769 şi 1788 de- 
terminară o largă emigrare a Aromânilor. Şi mai înainte, aceştia 
străbăteau Peninsula Balcanică și Austria, ajungând până în 

Apusul Europei și până în Rusia şi așezându-se ori unde era un 
prilej de afaceri, de industrie şi comerţ. Curentul se intensifică 
mult însă după distrugerea Moscopulei și a centrelor din jurul ei. 
O seamă se stabiliră în Belgrad ; cercetătorul sârb Dușan Popovici 
afirmă chiar că viaţa economică a acestui oraş li se datorește lor: 
« Piaţa Belgradului — spune el—au intemeiat-o familiile aro- 
mânești ». Alţii se așezară în celelalte oraşe sârbești, desvoltând 
o vie activitate comercială şi industrială. Redăm, în privinţa 
aceasta, o a doua afirmare a lui Dușan Popovici: « Este cunoscut: 
faptul, deşi nu îndestul de studiat, că bazele negoţului nostru au 
fost puse de străini: de Aromâni în Serbia, de Germani în Croaţia ». 
Un teren vast de lucru oferiră emigranților orașele împără- 
ţiei habsburgice. Colonii de Aromâni se întâlnesc aci încă dela 
începutul veacului al XVII: astfel importanta colonie din Mis- 
koicz, menţionată pentru prima dată la 1606 şi care număra, în 
1728, vreo 300, iar în 1788 peste 350 de familii. Începând din a 
doua jumătate a veacului al XVIII-lea, curentul de emigrare 
crește continuu; de altfel, guvernul austriac căuta să atragă cât 
mai mulţi « Greci» de aceştia —aşa li se spunea obișnuit Aro- 
mânilor de către străini din cauza limbei greceşti întrebuințate 
în tranzacţii și în relaţiile cu oficialitatea — deoarece erau ele- 
mente capabile şi întreprinzătoare. Ir 1782, un anume Danilo 
Jefarovici, consilier financiar, e făcut nobil deoarece izbutise să 
colonizeze în Austria, începând din 1755, deci într'un răstimp de 
peste un sfert de veac «500 de familii de Turci şi Greci, cu stare » 
şi acu chipul acesta, să sprijine industria şi comerţul». 
Întâlnim pe Aromâni la Zemlin, unde, incă din 1704, ei deţin o 
bună parte din viața economică, la Novisad, unde, la 1780, era o 
colonie de vreo 120 de familii, la Buda, numărul lor de aci ridicân- 
du-se, pe la 1800, la cel puţin o mie de suflete, la Pesta şi la Tokay. 
Ii întâlnim de asemenea la Pojon, la Eger, la Szegedin, la Kecskemet 
şi bine, înţeles, la Viena; aci, ei ridică în 1766 biserica Sf. Gheorghe 
din Steyer Hof. In general, se poate spune că nu era centru mai 
însemnat în împărăţia austriacă în care să nu se fi așezat, alcătuind, 
împreună cu negustorii de origine etnică greacă, așa zisele « compa- 
nii greceşti », prevăzute de împărat cu diplome şi privilegii speciale. 
In Ardeal îi găsim încă din veacul al XVII-lea, la Sibiu, la 
Brașov, la Oradea, la Beiuş, având organizarea lor proprie și 

privilegii cum e acela din 1636, dat de Gheorghe Râkoczy |. 
Dintre Aromânii aşezaţi la Braşov — în 1768 companiștii «greci » 
aveau aci 80 de firme mari — merită o menţiune specială fami- 
liile Wicolau şi Nica; dintre cei dela Sibiu, familiile Hagi Luca și 
Hagi Popp. Aceste ultime două case obţin în Fevruarie 1763 
firman dela sultan pentru exercitarea negoţului în imperiul 
turcesc; Constantin Hagi Popp, prin legăturile sale în întreaga 
Europă şi prin volumul afacerilor sale poate îi comparat cu cei 
mai mari negustori străini. La Cluj, doi Aromâni, Pavel și ginerele 
său Gheorghe Christofor Literatul, ridică, la finele veacului al 
XVII-lea, mănăstirea dela « Cluj-Mănăștur »; la Alba-lulia, Aro- 
mânii dau un puternic sprijin bisericii ortodoxe de acolo. In Timi- 
şoara, recensământul din 1739, găsește 39 de nume de negustori 
«greci », dintre cari 22 din Moscopole; potrivit și opiniei lui 
Duşan Popovici, avem de a face, în realitate, cu Aromâni. In 
Oradea Mare, ei ridică biserică în 1784; școală aveau încă din 
1754. La Sebeşul-Săsesc, printre ctitorii bisericei unite găsim pe 
Marincovici din Târnova (lângă Bitolia !) și pe soţia sa. 

In Principate, erau de asemenea cunoscuţi; Miron Costin îi 
amintește astfel în lucrarea sa « De neamul Moldovenilor », tra- 
tând despre originea romană a poporului nostru: «Și la Rumele 
în ţările greceşti un neam ce le zicem Coţovlah, colonia Râmului 
este ». lar Constantin Cantacuzino stolnicul stătuse cu ei de vorbă 
și ştia cum se înfățișează locurile lor natale: «Și locurile lor cu 
greu de hrană fiind, pentru multă piatră şi munţi ce sânt unde 
lăcuesc, se împrăștie şi se duc mai mulţi prin acele orașe mari 
turceşti ». Posibilităţile de afaceri îi atrag și în târgurile noastre 
unde, ca și în alte ţări, ei sunt adesea confundați cu Grecii. Dintre 
Aromânii veniţi mai de mult, cităm figura mitropolitului Dosof- 
teiu al Moldovei, în versurile lui «se găsesc particularităţi din 
graiul macedo-român ». Gheorghe Darvari, medic, originar din 
Vlahoclisura, se stabileşte în Muntenia, pe la 1780—1790; tot 
din Vlahoclisura își trage obârşia şi familia Garo/lid. Ştefan Ghe- 
orghe Coemgiopol, starostele de argintari sau, cum se spunea pe 
atunci, cuiumgi bașa — care sta la hanul Zlătari şi era un vestit 
meseriaş, venise din Bitolia, în a doua jumătate a veacului al 
XVIII-lea. Familia Pherekyde — numită la început Dimcea — 
este de fel din comuna Fieri-Fearica (Albania). Tot de origine 

aromână sunt şi familiile Djuvara,tMeitani, Valaori, Mihail, aceasta 
din urmă numită la început Tupâlu. Un Tudurachi din Crușova 
e pomenit la laşi în 1816; firme aromâneşti apar la Craiova începând 
din 1792; Moscopoliteni se întâlnesc prin ţară pe la 1812—1813. 

Insemnătatea economică şi culturală a Aromânilor. Aromânii 
au reprezentat, sub raportul economic, un element de primă im- 
portanță. Excelenţi negustori, industriași și mijlocitori, ei au 
făcut legătura între Orient și Occident și au contribuit, oriunde 
s'au aşezat —înr Balcani, în Austria, în Principate —la ridicarea 
vieţii economice. Se poate spune că pretutindeni ei au fost şi 
sunt creatori de burghezie. Din acest punct de vedere, ei pot avea 
încă o mare însemnătate în momentul de faţă, în ce privește 
romanizarea orașelor noastre. Opera de colonizare începută după 
primul război mondial trebue deci continuată, dar îndreptată 
mai ales asupra mediului urban, unde Aromânii pot fi, prin exem- 
plul lor, o adevărată şcoală practică de industrie şi comerț. 

O altă trăsătură caracteristică a lor e dorința de a se instrui, 
dorinţa de cultură: Aromân neștiutor de carte nu există. De aceea, 
grija pe care au avut-o întotdeauna, oriunde s'au așezat, de a-şi 
face şcoli, de aceea sprijinul pe care l-au dat instituţiilor culturale. 
Se poate spune, fără exagerare, că proporţional cu numărul, din 
rândurile lor au ieşit cel mai mare număr de donatori şi filantropi. 
In ce privește Serbia, Duşan Popovici spune lămurit: « Nouă ni 
se pare că ar fi greu de găsit vreo instituţie culturală sau umani- 
tară, ceva mai importantă, la care oamenii aceștia sau descen- 
denţii lor să nu fi contribuit ca fondatori sau ca mari donatori. 
Ceva mai mult, noi credem că din vremea dispariţiei Aromânilor 
în societatea sârbească din Ungaria, numărul filantropilor noştri 
naţionali a scăzut ». Pentru Grecia, acelaşi învăţat afirmă: « Marii 
sprijinitori ai culturei greceşti: Toşiţa, Sturnari, Pangas, Averof, 
Sina, toţi sunt Aromâni de origine ». La noi, trebue pomenit în 
special numele lui Dinu Mihail din Craiova care şi-a lăsat întreaga 
sa avere în scopuri de binefacere. Cât despre Ungaria — în afară 
de bine cunoscutul Emanoil Gojdu — iată rândurile din enciclo- 
pedia H&vai, închinate marelui bancher Simeon Gheorghe Sina: 
« Simeon Gheorghe Sina a contribuit cu dărnicie la înfăptuirea 
Creditului Agrar Ungar, la întemeierea Societăţii de Asigurare 
maghiară, la promovarea problemei căilor ferate și a navigaţiunii 

cu vapor, la canalizarea fluviilor, la ridicarea şi îndreptarea agri- 
culturii, s'a îngrijit de şcoale și de educaţia poporului, a creat 
Muzeul Naţional, Spitalul de copii și alte spitale, leagăne, orfe- 
linate, Institutul orbilor, Academia Comercială, Teatrul Naţional, 
Conservatorul, Corpul Pompierilor, Casa Artelor Frumoase şi mai 
presus de toate Palatul Academiei de Ştiinţe Ungare: toate îi 
vestesc numele ca al unui întemeietor ». 

Dintre personalităţile culturale ieşite din rândurile Aromânilor, 
în afară de cele arătate mai sus, trebuiesc amintiţi Anastasie 
Naussi sau Naueş, Gheorghe Roja și Mihail Boiadgi. Cel dintâi 
a studiat la Academia greacă din Constantinopol şi a ajuns — 
potrivit afirmației lui Dimitrie Cantemir—un învăţat vestit «atât 
în Germania cât și în Anglia ». Roja, «doftor în spitalul Univer- 
„sităţii ungurești din Peșta », a publicat la Buda în 1808 « Cerce- 
tări despre Românii numiţi Vlahi cari locuesc dincolo de Dunăre », 
în limba greacă şi germană; o traducere în româneşte de Sergiu 
Hagiade a apărut la Craiova în 1867. Un alt studiu al său, apărut 
tot la Buda, în 1809, în românește, are titlul « Măestria ghiovăsirii 
— adică a scrierii — românești cu litâre latinești care sânt literele 
Românilor cele vechi»: Hoja e deci un precursor al lui Eliade 
Rădulescu, în ce priveşte întrebuinţarea alfabetului latin în locul 
celui chirilic. Mihail Boiadgi, profesor la şcoala «greacă» din 
Viena, publică în acest oraș, în 1813, prima gramatică aromână, 
redactată în grecește și nemţeșşte și însoţită de o serie de fabule 
şi dialoguri în aromână, cu litere latine. Din cauza acestei cărți, 
Boiadgi a fost afurisit de patriarhul din Fanar, care se temea că 
autorul urmărește «de a combate limba greacă din auzul credin- 
cioasei noastre turme ». Ca monument literar aromânesc trebue 
pomenit Codicele Dimonie, un manuscris, găsit de învățatul 
german Weigand la Ohrida, în casa familiei Dimonie, cuprinzând 
o serie de texte bisericeşti; o parte însemnată a acestui manuscris 
e tradusă după o lucrare greacă a lui D. N. Darvari, apărută în 
1803, la Viena. Amintim în sfârșit pe fraţi Zunuski, pe cheltuiala 
cărora s'a tipărit la Viena, în 1806, Istoria Țării Românești a lui 
Mihai Cautacuzino, tradusă în greceşte. 

Dar în afară de manifestările culturale privind limba maternă, 
Aromânii mai au și meritul de a fi ajutat mult desvoltarea cultu- 
rală greacă. Faptul e uşor de înţeles, dacă ţinem seamă că limba 

oficială, pe care o întrebuinţau în corespondenţă și în tranzacţii, 
era limba greacă. Cursurile la Moscopole se făceau în grecește 
și se poate spune, fără exagerare, că în epoca de înflorire, acest 
oraș a fost și o adevărată metropolă culturală grecească. Din 
rândurile Aromânilor a ieșit vestitul revoluționar şi poet; grec 
Rhigas Velestinliul sau din Velestin, care sfârșește sugrumat de 
Turci și aruncat în Dunăre, la Belgrad, în noaptea de 24 Iunie 
1798. Tot Aromâni au fost și Jordache Olimpiotul, vestitul căpitan 
al Eteriei, mort eroic la mănăstirea Secul din Moldova, în 1824, 
Marco Botzaris, Theodor Colocotroni, precum şi o sumă de alţi 
viteji luptători ai acestei mișcări de eliberare. 

Prin spiritul lor întreprinzător, prin cultura lor, prin economia 
și sobrietatea lor caracteristică, prin viaţa lor morală de familie, 
Aromânii au reprezentat o adevărată elită a Peninsulei Balcanice. 
Nenorocirea a fost că n'au avut și un cadru politic propriu în care 
să se desvolte în sens naţional. De aceia, ei au pus foarte adesea 
aceste remarcabile însușiri în slujba altora, au Ii bogaţit pe alţii 
— Sârbi, Austriaci, Unguri, Greci — și mulţi din ei s'au pierdut 
în'masa etnică a altora. Măcar acum, în ceasul al doisprezecelea 
şi când problemele de rasă au atâta însemnătate, să încercăm să 
salvăm ceea ce se mai poate salva și să facem să se folosească 
poporul nostru de virtuțile acestor fraţi îndepărtați. 

